[Toyo Bunko, Zogai no. 166]

[1a] ༄༅། །གྲུབ་མཐའ་ཀུན་ཤེས་ནས་མཐའ་བྲལ་གྲུབ་(སྒྲུབ་ M)པ་ཞེས་བྱ་བའི་བསྟན་བཅོས་རྣམ་པར་བཤད་པ་ལེགས་བཤད་ཀྱི་རྒྱ་མཚོ་ཞེས་བྱ་བ་བཞུགས་སོ། །

[A1. *ཀླད་ཀྱི་དོན།]
	 [1b1] ན་མོ་མཉྫུ་ཤྲཱི་ཡེ། གྲུབ་མཐའ་ཀུན་ཤེས་ནས་མཐའ་བྲལ་གྲུབ་(སྒྲུབ་ M)པ་ཞེས་བྱ་བའི་བསྟན་བཅོས་རྣམ་པར་བཤད་པ་ལེགས་བཤད་ཀྱི་རྒྱ་མཚོ་ཞེས་བྱ་ [1b2] བ། རྗེ་བཙུན་བླ་མ་འཇམ་པའི་དབྱངས་ལ་ཕྱག་འཚལ་ལོ། །

		དགེ་ལེགས་གསེར་གྱི་གཞི་ལས་འཐོན། །སྐུ་བཞིའི་བང་རིམ་མངོན་པར་མཐོ། །
		འཕྲིན་ལས་གཟི་འོད་ [1b3] མུ་མཐའ་མེད། །ཐུབ་དབང་ལྷུན་པོར་གུས་ཕྱག་འཚལ། །
		སྐལ་བཟང་བློ་མུན་མཐར་བྱེད་ཅིང་། །ལེགས་བཤད་པད་མོའི་ཚལ་སྐྱོང་བ། །
		མཁྱེན་བརྩེའི་གཟི་འོད་མཆོག་ [1b4] གི་མཆོག །འཇམ་མགོན་བླ་མའི་ཉིན་བྱེད་རྒྱལ། །
		གང་གི་དྲིན་ལས་བདག་བློའི་དཔལ། །སྤྲིན་བྲལ་ཉི་མ་ལྟར་གསལ་བས། །
		ཐུབ་བསྟན་པད་ཚལ་རྒྱས་ཕྱིར་དུ། །ལེགས་ [1b5] བཤད་གཟི་འོད་འདི་སྤྲོའོ། །

	འདིར་ཕན་བདེ་མཐའ་དག་གི་གཏེར་ཆེན་པོ་རྒྱལ་བའི་བསྟན་པ་ལ་མ་རྟོགས་པ་དང་ལོག་པར་རྟོག་(རྟོགས་ M)པ་དང་ཐེ་ཚོམ་གྱི་རབ་རིབ་དང་ལྡན་པ་དག་གི་ [2a1] རྨོངས་པ་དྲུངས་ནས་ཕྱུང་སྟེ། ཡང་དག་པའི་ལམ་དྲི་མ་མེད་པ་ལ་འགོད་པར་འདོད་ [M 122] ནས་བསྟན་བཅོས་འདི་བརྩམས་སོ། །
	དེ་ཡང་མཚན་གྱི་དོན་ནི་རྒྱ་ [2a2] གར་སྐད་དུ་ཞེས་སོགས་ཏེ། འཕགས་ཡུལ་དུ་སྦྱར་བ་དངོས་མ་ཡིན་ཡང་རྗེས་སུ་མཐུན་པས། དེ་ལྟར་སྨོས་པ་ཚད་མ་རིག་(read:　རིགས་ M)པའི་གཏེར་ལ་སོགས་པ་བཞིན་ནོ། །

[A2. *གཞུང་གི་དོན།]
	གཞུང་གི་དོན་ [2a3] ལ། 

[B1. བཤད་པ་ལ་འཇུག་པ།]
	བཤད་པ་ལ་འཇུག་པ་ནི། གྲུབ་པ་ཞེས་སོགས་ཚིགས་སུ་བཅད་པ་གཅིག་སྟེ། རྐང་པ་གཉིས་ཀྱིས་མཆོད་པར་བརྗོད་པ་དང་གཉིས་ཀྱིས་བཤད་པར་དམ་བཅས་སོ། །
	དེ་ལ་ [2a4] གྲུབ་པ་ནི་སའི་མིང་སྟེ། མདོ་སྡེ་རྒྱན་ལས། 
		མཚན་ཉིད་གང་ཟག་བསླབ་པ་དང་། །ཕུང་པོ་གྲུབ་པ་རྟགས་དང་ནི། །
		ངེས་པའི་ཚིག་དང་ཐོབ་པ་ཡིས། །གནས་པ་དང་ནི་ས་ཉིད་ [2a5] དོ། ། 
ཞེས་མདོར་བསྟན་དང་། 
		གྲུབ་པ་དག་ཀྱང་མ་གྲུབ་དང་། །གྲུབ་པ་དག་ཏུ་ཡང་འདོད་དོ། །
ཞེས་སོགས་རྒྱས་པར་གསུངས་ལ། ཕྱོགས་གཞན་ནས་ཀྱང་། གྲུབ་པ་ [2b1] ཆུང་ངུ་དང་འབྲིང་དང་མཆོག་གི་རྣམ་གཞག་གསུངས་པ་ལས་ཆེས་མཆོག་ཏུ་གཤེགས་པས་ན་གྲུབ་པའི་མཐར་ཕྱིན་ཏེ་རང་དོན་མཐར་ཕྱིན་པའོ། །
	རང་གིས་རྟོགས་པ་གཞན་ལ་སྨྲ་བ་ནི་དྲང་སྲོང་སེར་སྐྱ་དང་རྐང་མིག་ལ་སོགས་པ་ཡང་ཡིན་མོད་ཀྱི་ [2b2] བརྗོད་བྱའི་དོན་ལ་འཁྲུལ་པ་དང་བཅས་པ་ཡིན་ལ། སངས་རྒྱས་བཅོམ་ལྡན་འདས་ཁོ་ན་འཁྲུལ་མེད་དུ་གསུང་བ་པོ་ཡིན་པས་སྨྲ་བ་རྣམས་ཀྱི་གཙོ་བོ་དང་། འཆད་པར་འགྱུར་བའི་གྲུབ་མཐའ་ཐམས་ཅད་ཀྱང་རྒྱལ་བའི་གསུང་རབ་ལས་ [2b3] འབྱུང་བས་ན། གྲུབ་མཐའ་ཀུན་གསུང་བ་པོ་ཐུབ་པའི་དབང་པོ་ལ་བསྟན་བཅོས་རྩོམ་པའི་ཐོག་མར་སྤྱི་བོས་ [M 123] འདུད་པ་ནི། དམ་པའི་སྤྱོད་པ་དང་མཐུན་ཞིང་སྐབས་ཀྱི་བྱ་བ་མཐར་ཕྱིན་པའི་ཆེད་དུ་བསོད་ནམས་ཁྱད་པར་ཅན་སྒྲུབ་པ་སྟེ། ལྷ་ལས་ [2b4] ཕུལ་བྱུང་གི་བསྟོད་པར། 
		སྙིང་ནས་དད་དམ་ཇི་ལྟར་དགའ་བ་དང་། །ཐེ་ཚོམ་གྱིས་སམ་གཞན་གྱི་ངོར་ཡང་རུང་། །
		གང་ཞིག་ཐུབ་དབང་ལ་ནི་ཕྱག་བྱེད་པ། །དེས་ནི་ལྷ་ཡི་བདེ་སོགས་ཕུན་སུམ་འཐོབ། །
ཅེས་དང་སངས་རྒྱས་ལ་དམིགས་པའི་བསོད་ [2b5] ནམས་གཞལ་དུ་མེད་པ་སོགས་མང་དུ་གསུངས་ཏེ་ཡི་གེ་མང་དུ་དོགས་པས་མི་སྤྲོའོ། །
	དམ་བཅའི་རྒྱུ་མཚན་ནི། སྤྱིར་རང་དང་གཞན་གྱི་གྲུབ་པའི་མཐའ་རྒྱ་མཚོའི་ཕ་རོལ་ཏུ་སོན་པ་ནི་དམ་པས་བསྔགས་པའི་ཡོན་ཏན་ཡིན་པའི་ཕྱིར་དང་། 
		རྒྱལ་སྲས་ [2b6] རྣམས་ཀྱིས་མི་བསླབ་(བསླབས་ M)པའི། །དངོས་དེ་གང་ཡང་ཡོད་མ་ཡིན། །
ཞེས་སོགས་དང་། ཡེ་ཤེས་རྒྱས་པའི་མདོ་ལས། 
		བྱང་ཆུབ་སེམས་དཔའ་བསྟན་བཅོས་ཐམས་ཅད་ལ་མཁས་པར་བྱའོ། །དེ་ལ་མཁས་ན་ཐམས་ཅད་མཁྱེན་པ་ཉིད་དུ་ཞུགས་ [3a1] པར་འགྱུར་རོ། །
ཞེས་སོགས་དང་། བྱང་ཆུབ་སེམས་དཔས་བསླབ་པར་བྱ་བའི་རིག་པའི་གནས་བཅོ་བརྒྱད་ཀྱི་ནང་ན། གྲངས་ཅན་དང་བྱེ་བྲག་པའི་བསྟན་བཅོས་ཀྱང་ཡོད་པའི་ཕྱིར་དང་། ཇོ་བོ་ཆེན་པོས་
		ངང་པས་ [3a2] ཆུ་ལ་འོ་མ་ལེན་པ་ལྟར། །རང་གི་འདོད་པ་དྭང་(དང་ M)དུ་བླང་བར་གྱིས། །
ཞེས་གསུངས་པ་ལྟར་རང་གི་འདོད་པ་ཡང་དག་པའི་ལྟ་བ་ཚོལ་ན་ཡང་། དབུ་མའི་གཞུང་ལུགས་མཐའ་དག་གི་ཕྱོགས་སྔ་མ་ཤེས་ན་དེ་ཇི་ལྟར་འགོག་ཚུལ་མི་ཤེས་ཤིང་དེ་ [3a3] ལྟ་ན་རང་གི་ལྟ་བ་ལྷན་སྐྱེས་འགོག་པར་མི་ནུས་ཏེ། ལྟ་བ་དང་གྲུབ་མཐའ་ཐམས་ཅད་ནི་ལྷན་ཅིག་སྐྱེས་པའི་བློ་དང་བསྟུན་ནས་བཞག་པ་ཡིན་པའི་ཕྱིར་རོ། །

[B2. བཤད་པ་ཉེ་བར་དགོད་པ།]
	བཤད་པ་ཉེ་བར་དགོད་པ་ལ། བདག་ལྟའི་འཛིན་སྟངས་སྤྱིར་དགག་པ་ [M 124] དང་། སོ་སོར་དགག་ [3a4] པའོ། །

[Chap. 1. ལྟ་བ་སྤྱིར་བརྟག་པ།]
[C1. བདག་ལྟའི་འཛིན་སྟངས་སྤྱིར་དགག་པ།]
	དང་པོ་ལ། རང་གཞན་གྱི་ཁྱད་པར་བཤད[་པ་དང་ M]། གཞན་ལ་སྡང་ཞུགས་སྤང་[བ་ M]། བླང་དོར་བསྡུས་ཏེ་བསྟན་པའོ། །

[D1. རང་གཞན་གྱི་ཁྱད་པར་བཤད་པ།]
	དང་པོ་ནི། དམིགས་པ་དང་འཛིན་སྟངས་སོགས་ཀྱིས་ཕྱེ་བའི་སྣ་ཚོགས་པའི་ལྟ་བ་དང་གྲུབ་མཐའི་དབྱེ་བ་ནི་རྣམ་པ་ཤིན་ཏུ་མང་ [3a5] སྟེ། སློབ་དཔོན་སྨན་པའི་ཞབས་ཀྱིས། ལྟ་བ་ལྔ་བརྒྱ་བདུན་ཅུ་བཤད་པ་དང་། སློབ་དཔོན་སྣང་བྲལ་གྱིས། ལྟ་བ་སུམ་བརྒྱ་དྲུག་ཅུ་རྩ་གསུམ་བཤད་པ་དང་། མདོ་སྡེ་ཚངས་པའི་དྲྭ་(དྲ M)བ་ལས། ལྟ་ངན་དྲུག་ཅུ་རྩ་གཉིས་དང་། དད་པ་ཆེར་ [3a6] འབྱུང་གི་མདོ་ལས་འབྱུང་བ་མངོན་པ་ཀུན་ལས་བཏུས་སུ་དྲངས་པ་ལས། དམ་པ་མིན་པའི་ལྟ་བ་ཉི་ཤུ་རྩ་བརྒྱད་གསུངས་པ་དང་། གཞན་ཡང་། ལུང་མ་བསྟན་གྱི་ལྟ་བ་བཅུ་བཞི། ཕ་རོལ་སྨྲ་བ་བཅུ་དྲུག། འཇིག་ལྟ་ཉི་ཤུ་ལསགས་(read: ལ་སོགས་ M)པ་དང་། [3b1] ཡང་དག་པའི་ལྟ་བ་ལ་ཡང་དབྱེ་བ་མང་དུ་གསུངས་པས་སོ། །
	དེ་ལྟར་གདོད་མ་ནས་ཕྱི་པའི་རིག་བྱེད་དང་ནང་པའི་གསུང་རབ་ལས་འབྱུང་བ་མང་ཡང་གདོད་མ་ནས་གྲུབ་པའི་ལྟ་བ་དེ་དག་སྨྲ་བ་པོའི་གང་ཟག་ནི་ཤིན་ཏུ་རིགས་མི་མཐུན་པས་བཞག་(གཞག་ M)པ་རང་ [3b2] སྡེ་སངས་རྒྱས་པ་དང་གཞན་སྡེ་མུ་སྟེགས་པ་སྟེ་རང་གཞན་གྱི་སྡེ་པར་འདུས་ཏེ། གཉིས་ཡིན་དང་གཉིས་མ་ཡིན་གྱི་ཕུང་པོ་གསུམ་པ་མེད་པའི་ཕྱིར་རོ། །
	གང་(read: གཞན་ M)ཡང་རྒྱ་གར་ན་ལྷ་མིན་གྱི་ཆོས་ནི་གཉིས་ཀ་མ་ཡིན་པར་སྤྱན་རས་གཟིགས་ཀྱིས་ [3b3] གསུངས་པ་ནི་གདོད་མ་ནས་ཡོད་པ་མིན་གྱི། རཱ་མ་ཎ་ལ་སོགས་པས་གསར་དུ་སྦྱར་ལ། བོད་ན་ཡང་སངས་རྒྱས་པར་མི་གཏོགས་པ་དང་། གཏོགས་ཀྱང་ལུང་རིག་ལྟར་སྣང་གིས་བྲན་དུ་བཀོལ་ཏེ། གྲུབ་མཐའ་བཞིའི་ [M 125] ནང་དུ་མ་འདུས་པ་ [3b4] མང་དུ་བྱུང་བ་རྣམས་ཀྱང་དེ་བཞིན་ནོ། །
	འོ་ན་ཕྱི་ནང་གི་ཁྱད་པར་གང་ཞེ་ན། ལྟ་བ་རང་སྐྱ་ཐུབ་པའི་བདག་ཡོད་མེད་དུ་སྨྲ་བ་ཙམ་གྱིས་མ་ཡིན་ཏེ། རང་སྡེ་གནས་མ་བུ་པ་དང་བོན་གྱིས་མ་ངེས་པས་སོ། །
	སྒོམ་པ་ཞི་ལྷག་ཆ་མཉམ་པའི་ཏིང་ངེ་ [3b5] འཛིན་ཁྱད་པར་ཅན་མེད་པ་དང་ཡོད་པས་མ་ཡིན་ཏེ། མུ་སྟེགས་ལ་བསམ་གཏན་དང་གཟུགས་མེད་ཀྱི་དངོས་གཞིའི་ཏིང་ངེ་འཛིན་དང་མངོན་ཤེས་ལ་སོགས་པ་ཡོད་པས་སོ། །
	སྤྱོད་པ་སེམས་ཅན་ལ་འཚེ་བ་ཡོད་མེད་ཀྱིས་མ་ཡིན་ཏེ། གཅེར་བུ་ [3b6] དང་སྦྱོར་སྒྲོལ་ཆོས་སུ་སྨྲ་བས་མ་ངེས་པའི་ཕྱིར་རོ། །
	འབྲས་བུ་ཐར་པ་དང་ཐམས་ཅད་མཁྱེན་པ་ཐོབ་བྱར་བྱེད་པ་དང་མི་བྱེད་པས་མ་ཡིན་ཏེ། མུ་སྟེགས་གྲངས་ཅན་དང་གཅེར་བུ་པ་སོགས་ཀྱང་དེ་འདོད་པས་སོ། །
	དེས་ན་ཕྱི་ནང་འདི་གཉིས་སོ་སོར་ [4a1] འབྱེད་པའི་ཁྱད་པར་བྱེད་ཆོས་ནི་བཞི་ཡིན་ཏེ། ལྟ་བ་དང་སྒོམ་པ་དང་སྤྱོད་པ་དང་འབྲས་བུ་རྣམས་ཐ་དད་པའི་ཕྱིར་ཏེ། ལྟ་བ་བཀའ་བཏགས་ཀྱི་ཕྱག་རྒྱ་བཞི་དང་། སྒོམ་པ་སྲིད་རྩེའི་གཉེན་པོ་དང་། སྤྱོད་པ་ངལ་ [4a2] ཞིང་དུབ་པའི་མཐའ་དང་འདོད་པ་བསོད་ཉམས་ཀྱི་མཐའ་སྟེ། མཐའ་གཉིས་པོ་སྤོང་བ་དང་། འབྲས་བུའི་ཐར་པ་སྤང་བྱ་ཟད་པའི་བྲལ་བ་ཁྱད་པར་ཅན་འགོག་བདེན་དུ་སྟེ་རེ་རེ་ལ་ཡང་འདོད་པ་དང་། མི་འདོད་པ་རྣམས་སོ། །
	ཕྱག་རྒྱ་བཞི་ [4a3] ནི། ཆོས་ཀྱི་སྡོམ་བཞིར་གྲགས་པ་སྟེ། 
		འདུས་བྱས་ཐམས་ཅད་མི་རྟག ཟག་བཅས་ཐམས་ཅད་སྡུག་བསྔལ། ཆོས་ཐམས་ཅད་བདག་མེད། མྱ་ངན་ལས་འདས་པ་ནི་སྟོང་ཞིང་ཞི་བའོ། །
ཞེས་མདོ་ལས་གསུངས་པའོ། །
	འོ་ན་འདུལ་ [4a4] བ་ལུང་ལས། གཉིས་པ་མི་འབྱུང་ཞིང་། འོད་ལྡན་དུ་ཡང་། ཕྱག་རྒྱ་གསུམ་ [M 126] དང་ཡང་དག་ལྡན། །ཞེས་བཤད་པ་ཅི་ཞེ་ན། གང་མི་རྟག་པ་དེ་སྡུག་བསྔལ་དུ་གསུངས་པས་དང་པོའི་ཤུགས་ཀྱིས་གོ་བ་ལ་དགོངས་སོ། །
	རང་སྡེ་བྱེ་སྨྲར་ [4a5] གཏོགས་པ་འགའ་ཞིག་བདག་འདོད་ཅིང་སྐད་ཅིག་གིས་མི་འཇིག་པའི་འདུས་བྱས་ཁས་ལེན་པ་ཡང་ཡོད་མོད། ཕུང་པོ་ལས་དོན་གཞན་དག་(བདག་ M)རྟག་པར་མི་འདོད་ཅིང་། གཏན་འཇིག་མི་སྲིད་པའི་རྟག་དངོས་སུ་ཁས་མི་ལེན་པས་མུ་སྟེགས་དང་ [4a5] ཁྱད་པར་ཆེའོ། །
	སྲིད་རྩེའི་གཉེན་པོ་ནི་མུ་སྟེགས་ལ་མེད་དེ། བདག་མེད་བདེན་པའི་རྣམ་པ་ཅན་གྱི་ལམ་ལས་རྒྱབ་ཀྱིས་ཕྱོགས་ཤིང་། གོང་ན་ས་གཞན་མེད་པས་ཞི་རགས་ཀྱི་རྣམ་པ་ཡང་མེད་པའི་ཕྱིར་ཏེ། མཁས་མཆོག་དཔའ་ [4b1] བོས། 
		ཁྱོད་ཀྱི་བསྟན་ལ་མི་ཕྱོགས་པའི། །སྐྱེ་བོ་གཏི་མུག་གིས་ལྡོངས་པ། །
		སྲིད་རྩེའི་བར་དུ་སོང་ནས་ཀྱང་། །སྡུག་བསྔལ་ཡང་འབྱུང་སྲིད་པ་སྒྲུབ། །
		ཁྱོད་ཀྱི་བསྟན་པའི་རྗེས་འབྲང་བ། །བསམ་གཏན་དངོས་གཞི་མ་ཐོབ་ཀྱང་། །
		བདུད་ཀྱི་མིག་རས་རྩྭ་(བཙའ་ M) [4b2] བཞིན་དུ། །སྲིད་པ་རྣམས་ནི་འདོར་བར་བྱེད། །
ཅེས་གསུངས་པ་ལྟར་རོ། །
	སྤྱོད་པའི་སྐྱོན་ནི་མཐའ་གཉིས་སུ་ལྷུང་བ་སྟེ། རྙེད་བཀུར་ལ་ཆགས་པས། ངན་པ་དང་ཉུང་ངུས་མི་ཆོག་པར་བཟང་པོ་དང་མང་པོ་འདོད་ཞེན་གྱིས་སྒྲུབ་ཅིང་སྤྱོད་པ་དང་། [4b3] རང་ཚུལ་ཁྲིམས་རྣམ་པར་དག་པ་དང་ལྡན། བདག་མེད་ཀྱི་ལྟ་བས་དངོས་འཛིན་རགས་པ་ལས་གྲོལ་བ་ཞིག་གིས། སྒྲུབ་པའི་ཚེ་ཆོས་ལ་གནོད་པའི་འབད་རྩོལ་མི་དགོས། སྤྱོད་པའི་ཚེ་ཆགས་ཞེན་དང་མངོན་ཞེན་དྲག་པོ་མི་སྐྱེ་ན་བཟང་ཞིང་མང་བ་ [4b4] སྤྱོད་པ་ལ་ཡང་བག་འཁུམས་མི་དགོས་ཀྱང་། དེ་ལྟར་བྱེད་པས་ལུས་སེམས་གདུང་བ་གཉིས་ནི། རིམ་པ་བཞིན་རྒྱང་འཕེན་པ་དང་གཅེར་བུ་པ་ལ་གཙོ་བོར་ཡོད་ལ། སངས་རྒྱས་བཅོམ་ལྡན་འདས་ཀྱིས་ནི། གོས་དང་ཟས་ [M 127] དང་གནས་མལ་དང་སྨན་ [4b5] ཏེ་གནས་བཞི་པོ་མཐའ་གཉིས་སུ་མ་ལྷུང་བ་ལ་བསླབ་པར་ནན་གྱིས་གསུངས་པས་སོ། །
	འབྲས་བུ་ཐར་པ་ཡང་། བཤེས་སྤྲིང་དུ། 
		ས་ཆུ་མེ་རླུང་ཉི་ཟླ་བྲལ་ཐོབ་མཛོད། །
ཅེས་གསུངས་པ་ལྟར། རྒྱང་འཕེན་ནི། འབྱུང་བཞི་སེམས་དང་བཅས་པ་དང་། [4b6] དེ་དང་བྲལ་བ་གཉིས་འཁོར་འདས་སུ་འདོད་པས། ཐར་པ་དང་འབྱུང་བཞིའི་གཞི་མཐུན་འདོད་ལ། 
		ནེ་ཙོས་ཉི་མར་བཏོལ་ནས་ནི། །ཐར་པར་མཆིས་པར་བཤད་ཅེས་གྲག །
ཅེས་སོགས་ཉི་ཟླ་ཐར་པར་འདོད་པ་དང་། གཅེར་བུ་པས། ནམ་ [5a1] མཁའི་དབྱིངས་ན་ཐར་པ་གདུགས་བཀན་པ་ལྟ་བུར་འདོད་པ་སོགས་ཀྱིས་ཐོབ་བྱའི་ཐར་པ་ལ་རྨོངས་པས་ཐོབ་བྱེད་ལམ་ལ་ཡང་རྨོངས་ལ། རྒྱལ་བའི་བསྟན་པ་ནི། ཐར་པའམ་མྱ་ངན་ལས་འདས་པ་འགོག་བདེན་དུ་ [5a2] བཞེད་པས་སོ། །
	དེ་དག་ནི་འཐད་མོད་ཀྱི། དཀོན་ཅོག་གསུམ་ལས་གཞན་ལ་སྐྱབས་སུ་འགྲོ་བ་ཕྱི་རོལ་མུ་སྟེགས་ཀྱི་འཇོག་བྱེད་དུ་ཁ་ཅིག་འདོད་པ་ཡང་འཐད་དོ་ཞེ་ན། དེ་ལྟ་ན་བོད་ཀྱི་གཤེན་རབ་རྗེས་འབྲང་དང་བཅས་པ་རྣམས་དེར་འགྱུར་ལ། འདོད་ [5a3] མི་ནུས་ཏེ། བདག་མེད་ཀྱི་རྣམ་བཞག་རྒྱས་པར་ཁས་ལེན་ལ། བདག་མེད་དང་ཕྱག་རྒྱ་བཞི་འདོད་པའི་མུ་སྟེགས་ནི་མི་སྲིད་པས་འདི་ནི་བློས་བཏགས་གཉིས་མིན་དུ་རིགས་སོ། །

[D2. གཞན་ལ་སྡང་ཞུགས་སྤང་བ།]
	[གཉིས་པ་ M]གཞན་ལ་སྡང་ཞུགས་སྤང་བ་ནི། ལྟ་བ་སྨྲ་བ་ཕལ་ཆེར་རང་ལྟ་ལ་མཆོག་ [5a4] ཏུ་བཟུང་ནས་གཞན་ལ་སྡང་སྨྲས་ཀྱི་སེར་བ་འབེབས་ལ། ཁྱད་པར་དབུ་མ་ཆེན་པོ་པར་ཁས་འཆེ་བ་དག་གིས། ཤིང་རྟ་ཆེན་པོ་དག་ལ་ཡང་གཤེ་ན། ཕྱི་རོལ་པ་ལ་ལྟ་ཅི་སྨོས། རང་གི་རྗེས་འཇུག་དག་གིས་ཀྱང་རང་ལུགས་ལ་གུས་ཤིང་འཛིན་སྐྱོང་ [5a5] སྤེལ་གསུམ་བྱས་པས་མི་ཆོག་གི གཞན་ཕྱོགས་ [M 128] ལ་སྡང་སྨྲས་མ་བྱས་ན་བསྟན་པ་མ་བཟུང་བར་འདོད་པ་དག་ནི། དེ་བཞིན་གཤེགས་པའི་བཞེད་པ་མ་ཡིན་ཏེ། འཇིག་རྟེན་ན་ཕུགས་ཀྱི་ཕན་པ་དང་འཕྲལ་གྱི་བདེ་བ་མཐའ་དག་ནི་རྒྱལ་བའི་འཕྲིན་ [5a6] ལས་ཁོ་ན་ཡིན་ཏེ། འབྲས་བུ་དེ་ནི་རྒྱུ་དགེ་བ་མེད་པར་མི་འབྱུང་ལ། དགེ་བློ་ཕྲ་མོ་ཙམ་ཡང་སངས་རྒྱས་ཀྱི་མཐུ་ལས་འབྱུང་དགོས་པའི་ཕྱིར་ཏེ། སྤྱོད་འཇུག་ལས། 
		ཇི་ལྟར་མཚན་མོ་མུན་ནག་སྤྲིན་རུམ་ན། །གློག་འགྱུ་སྐད་ཅིག་བར་སྣང་སྟོན་ [5b1] པ་ལྟར། །
		དེ་བཞིན་སངས་རྒྱས་མཐུ་ཡིས་བརྒྱ་ལམ་ན། །འཇིག་རྟེན་བསོད་ནམས་བློ་གྲོས་ཐང་འགའ་འབྱུང་། །
ཞེས་སོགས་མདོ་དང་སྔགས་ལས་མང་དུ་གསུངས་པའི་ཕྱིར། 
	མུ་སྟེགས་ཀྱི་སྒྲས་བརྗོད་རིགས་ལ་དབྱེ་ན། མིང་བཏགས་པ་ [5b2] དང་། དེར་སྤྲུལ་པ་དང་། རང་རྒྱུད་པའི་མུ་སྟེགས་ཏེ་དབྱེ་བ་གསུམ་ཡོད་པའི་ཕྱིར་ཏེ། ལང་ཀར་གཤེགས་པ་ལས། 
		ཇི་སྲིད་སེམས་ནི་འཇུག་པའི་བར། །དེ་སྲིད་འཇིག་རྟེན་རྒྱང་+++++[འཕེན་ཡིན། ། M]
ཞེས་རྣམ་རྟོག་མ་ཟད་ཀྱི་བར་ལ་རྒྱང་འཕེན་གྱི་ [5b3] སྒྲས་གདགས་པར་གསུངས་ཤིང་། བདེན་སྨྲའི་མདོ་ལས། 
		ཡིད་བཞིན་ནོར་དང་མཆིང་བུ་ཕྲད་གྱུར་པ། །བདེན་པའི་ཚུལ་དུ་ནམ་ཡང་འབྱུང་བ་མེད། །
		དེ་བཞིན་སངས་རྒྱས་རིན་ཆེན་མུ་སྟེགས་ཅན། །ཞིང་གཅིག་ཏུ་ནི་ནམ་ཡང་འབྱུང་བ་ [5b4] མེད། །
		མུ་སྟེགས་ཅན་སྒོ་འདི་ཀུན་བསམ་གཏན་དང་། །མངོན་ཤེས་དབང་སྒྱུར་ཐབས་མཁས་ཡིན་ཤེས་གྱིས། །
		ཤེས་རབ་ཐབས་ཀྱི་སྤྱོད་པས་བློ་ལྡན་རྣམས། །རྣམ་པར་འཕྲུལ་པ་སྣ་ཚོགས་སྟོན་པར་བྱེད། །
ཅེས་དང་། རབ་ཏུ་ཞི་བ་རྣམ་ [5b5] པར་ངེས་པ་ཆོ་འཕྲུལ་གྱི་མདོ་ལས་ཀྱང་། 
		སེང་གེ་ཆེན་པོའི་མདུན་དུ་རི་དགས་(དྭགས་ M)ཕྲ་མོ་མི་གནས་པ་བཞིན་དུ། དེ་བཞིན་གཤེགས་པའི་མདུན་དུ་མུ་སྟེགས་གནས་པར་མི་ནུས་མོད་ཀྱི། སེམས་ཅན་སྨིན་པར་བྱ་ [M 129] བའི་དོན་དུ་དེ་བཞིན་གཤེགས་པ་ཉིད་ [5b6] ཀྱིས་བྱིན་གྱིས་བརླབས་པ་ནི་མ་གཏོགས་སོ། །
ཞེས་ཟབ་མོའི་ལམ་ལ་དངོས་སུ་བཀྲིར་མི་རུང་བ་དག་རིམ་གྱིས་གཞུག་པའི་ཕྱིར་དུ། སངས་རྒྱས་དང་བྱང་སེམས་མང་པོས་དེའི་སྟོན་པར་སྤྲུལ་ནས་རིག་(M; read: རིགས་)པའི་སྒོ་དུ་མ་སྟོན་པར་གསུངས་ལ། དེ་ [6a1] དག་གི་གདུལ་བྱ་མང་པོ་རང་རྒྱུད་པ་ཡིན་པ་ལ་དགོངས་ནས་ནི། ཆོས་འདི་ལས་
		ཕྱི་རོལ་ཏུ་གྱུར་པ་ལ་དགེ་སྦྱོང་གི་ཚུལ་དང་འཕགས་པའི་ལམ་མེད་དོ་
ཞེས་དང་། 
		ཀུན་ཏུ་རྒྱུ་ཀླན་ཀ་ཚོལ་བའི་བསམ་པས་འོངས་པ་དེ་དག་ལ་དཀར་ [6a2] པོའི་ཆོས་གཅིག་ཙམ་ཡང་ངས་མ་མཐོང་སྟེ། 
ཞེས་སོགས་གསུངས་པའི་ཕྱིར། 
	ཕྱོགས་འཛིན་ནི་ཉེས་པ་ཀུན་གྱི་འབྱུང་གནས་ཡིན་པའི་ཕྱིར་ཏེ། 
		ཞེ་སྡང་ལྟ་བུའི་སྡིག་པ་མེད། །
ཅེས་སོགས་དང་། 
		ཡིད་ཀྱི་ཉེས་པ་རང་བཞིན་གདུག་པ་སྟེ། །
ཞེས་སོགས་ [6a3] དང་། 
		རང་གི་ལྟ་ལ་ཆགས་དང་དེ་བཞིན་དུ། །གཞན་གྱི་ལྟ་ལ་འཁྲུག་(འཁྲུལ་ M)གང་རྟོག་པ་ཉིད། །
ཅེས་སོགས་མང་དུ་གསུངས་ཤིང་། སྡེ་དང་རིས་སུ་ཆད་པའི་འཁྲུག་(འཁྲུལ་ M)ལོང་གིས་འཇིག་རྟེན་མཐའ་དག་རྒུད་པར་འགྱུར་བ་མངོན་སུམ་(སུ་ M)གྱིས་མཐོང་བའི་ཕྱིར་ [6a4] རོ། །
	དེ་ལྟར་ན་སྡང་ཞུགས་ཚུལ་གྱིས་རང་སྡེ་སྟོན་པ་གཅིག་གི་བསྟན་པ་ལ་ཚངས་པའི་སྤྱོད་པ་མཚུངས་པར་སྤྱོད་པ་དག ལྟ་སྤྱོད་ཀྱི་ཆ་ཕྲ་མོ་རེ་ཙམ་མི་མཐུན་པ་རྒྱུ་མཚན་དུ་བྱས་ནས་ཕན་ཚུན་སྨོད་པ་ལྟ་ཞོག སྟོན་པ་དང་བསྟན་པ་ལ་རྒྱབ་ཀྱིས་(ཀྱི་ M)ཕྱོགས་པའི་ [6a5] གཞན་སྡེའང་སྨད་དུ་མི་རུང་བས་གནས་འདི་ལ་གཟབ་པར་བྱའོ། །

[D3. བླང་དོར་བསྡུས་ཏེ་བསྟན་པ།]
	[གསུམ་པ། M]བླང་དོར་བསྡུས་ཏེ་བསྟན་པ་ལ། 

[E1. མདོར་བསྟན།]
	མདོར་བསྟན་ནི། རང་དང་གཞན་གྱི་གྲུབ་མཐའ་སྨྲ་བའི་དབྱེ་བ་རྣམ་པ་མང་ཡང་བླང་བྱ་དང་དོར་བྱའི་ཚུལ་ [M 130] གྱིས་བསྡུ་ན་གཉིས་སུ་འདུས་ཏེ། རྟག་ [6a6] ཆད་གང་རུང་གི་མཐའ་སོགས་སུ་འདུས་པའི་ཕྱིར་ཏེ། རྒྱུ་མཚན་ནི་བློ་ལྷན་སྐྱེས་འཁྲུལ་པའི་འཛིན་སྟངས་སྒྲུབ་པར་བྱེད་པ་དང་འགོག་པར་བྱེད་པ་གཉིས་སུ་འདུས་པའི་ཕྱིར་རོ། །
	མཚན་གཞི་ནི། ཀླུ་སྒྲུབ་ཞབས་ཀྱི་ལུགས་ལས་གཞན་པ་རང་ [6b1] གཞན་གྱི་སྡེ་པ་དངོས་པོར་སྨྲ་བ་རྣམས་དང་དཔལ་མགོན་འཕགས་པའི་ལུགས་དེ་ཉིད་དོ། །
	དེ་ཡང་རྟོག་དཔྱོད་དང་ལྡན་པར་རློམ་པ་ཐམས་ཅད་ཀྱང་། རང་རང་གི་བློ་ཐོག་མ་མེད་པ་ནས་རྗེས་སུ་ཞུགས་ཤིང་འཕྲལ་གྱི་འཁྲུལ་རྒྱུས་མ་++++[བསླད་པ་ M] [6b2] འདི་ལ་གང་སྣང་བ་ཐམས་ཅད་ནི་སྣང་བ་ལྟར་དོན་ལ་གྲུབ་པས་ཡུལ་བདེན་པ་དང་བློ་ཚད་མར་བཟུང་ནས་ལྟ་བ་དང་གྲུབ་མཐའ་འཇོག་པ་ཤ་སྟག་ཡིན་ལ། ལྷན་སྐྱེས་ཀྱི་རིག་རྒྱུན་འཛིན་སྟངས་སྤྲོས་པ་ཐམས་ཅད་དང་བྲལ་བ་ཡུལ་གྱི་གནས་ཚུལ་ [6b3] དང་བློའི་སྣང་ཚུལ་ཤིན་ཏུ་མཐུན་པ་ཞིག་སྐྱེ་བོ་ཐམས་ཅད་ཀྱི་རྒྱུད་ལ་ཐོག་མ་མེད་པ་ནས་རང་ཆས་སུ་གནས་པ་ནི། གློ་བུར་དྲི་མས་སྤྲིན་དང་རྙོག་པས་བསྒྲིབས་ནས་མངོན་དུ་མ་གྱུར་ཅིང་། གསུང་རབ་ཕལ་ཆེར་ལས་གསུངས་ཀྱང་སྦས་ལ། ཆ་དང་ [6b4] ཟུར་གྱིས་ཅུང་ཟད་སྨོས་པ་རྣམས་ལ་ནི། བློ་གྲོས་རྣོ་ཞིང་གསལ་བར་ཁས་འཆེ་བ་དག་གིས་སྒྲོ་འདོགས་དང་སྐུར་འདེབས་ཀྱི་ལྟ་བ་དུ་མའི་འཁྲུལ་གཞིར་གྱུར་ཏེ་རྣམ་པ་སྣ་ཚོགས་སུ་སྨྲ་བར་བྱེད་དོ། །

[E2. རྒྱས་པར་བཤད་པ།]
	རྒྱས་པར་བཤད་པ་ནི། ལྷན་སྐྱེས་འཁྲུལ་མ་ [6b5] འཁྲུལ་གཉིས་ཀྱི་དང་པོ་འཁྲུལ་པའི་འཛིན་སྟངས་དབང་དུ་བཙུགས་ནས་གྲུབ་མཐའ་འཇོག་པའང་ཕྱི་སོགས་འདུས་ཏེ། རྟོག་པ་འཁྲུལ་པའི་འཛིན་སྟངས་རྟག་པ་དང་གཅིག་པུ་དང་ཆ་མེད་དུ་འཛིན་པ་འདིས་ཇི་ལྟར་བཟུང་བ་ལྟར་གྲུབ་པར་རློམ་ [6b6] ནས་ཕྱི་རོལ་པའི་ [M 131] གྲུབ་མཐའ་དང་། རྟོག་མེད་ལྷན་སྐྱེས་འཁྲུལ་པའི་འཛིན་སྟངས་ཀྱིས་ཇི་ལྟར་བཟུང་བ་ལ་འཕྲལ་གྱི་གནོད་པ་མ་མཐོང་བས་རྒྱུ་བྱས་ནས་རང་སྡེའི་གྲུབ་མཐའ་བཞག་པའི་ཕྱིར་རོ། །
	དང་པོ་ཕྱི་རོལ་པ་ལ་གྲུབ་མཐའ་སྨྲ་བ་ཤིན་ཏུ་ [7a1] མང་ཡང་། མཐོ་རིས་དང་ཐར་པ་གཉིས་ཀའམ་གང་རུང་རེ་རེ་མི་འདོད་པའི་ཆད་སྨྲ་དང་འདོད་ཀྱང་རྒྱུ་བྱེད་པ་པོ་རྟག་དངོས་དང་ཆ་མེད་སོགས་ཁས་ལེན་པའི་རྟག་སྨྲ་གཉིས་+[སུ་ M]འདུས་ཏེ། ཉེ་བ་མངོན་སུམ་ལ་སྣང་ཚོད་ [7a2] ལས་གཞན་པ་མེད་པར་འཛིན་པ་དང་། རིང་བ་གཏན་ཚིགས་ལྟར་སྣང་ལ་བརྟེན་པའི་ལྐོག་གྱུར་བློས་བཏགས་ལ་བདེན་པར་འཛིན་པའི་དབྱེ་བས་སོ། །
	གཉིས་པ་རང་སྡེ་ལ་སྡེ་པ་བཅོ་བརྒྱད་སེམས་ཙམ་རྣམ་བདེན་རྫུན་སོགས་མང་ཡང་ཕྱི་དོན་སྨྲ་ [7a3] བ་དང་སེམས་ཙམ་པ་གཉིས་སུ་འདུས་ཏེ། མངོན་སུམ་གཞན་རིག་ཕྱི་རོལ་རྒྱང་ཆད་དུ་འཛིན་པ་འདི་ལ་གནོད་པ་ཅན་གྱི་ཚད་མ་མ་མཐོང་ནས་ཇི་ལྟར་སྣང་བ་ལྟར་དོན་དམ་དུ་གྲུབ་པར་འདོད་པ་དང་། དེ་ལས་བློ་མཆོག་ཏུ་གྱུར་པས་དེ་ལ་གནོད་ [7a4] པ་མཐོང་ཡང་། ཁ་ནང་ལྟས་མྱོང་རིག་ཙམ་དུ་སྣང་བ་འདི་ལ་གནོད་པ་གང་ཡང་མ་མཐོང་ཞིང་འཁོར་ལོ་ཐ་མ་ཕལ་ཆེར་གྱིས་དེ་སྟོན་པར་མཐོང་ནས་སྣང་བ་ཤེས་རིག་ཙམ་དུ་འདོད་པའི་དབྱེ་བས་སོ། །
	དེ་ལྟར་ལྷན་སྐྱེས་འཁྲུལ་པ་དཔང་དུ་བཙུགས་ནས་ [7a5] གྲུབ་མཐའ་འཇོག་པ་པོ་ཕྱི་ནང་དེ་དག་ནི། འཁྲུལ་པ་ལ་འཁྲུལ་པ་བསྣན་ནས་རྟག་ཆད་གང་རུང་གི་མཐར་སོགས་སུ་ལྷུང་སྟེ། ལྷན་སྐྱེས་འཁྲུལ་པའི་འཛིན་སྟངས་ལུང་རིག་(read: རིགས་ M)ལྟར་སྣང་ལ་བརྟེན་ནས་བདེན་ཞེན་གྱིས་འབད་པས་བསྒྲུབས་ནས་ལྷན་སྐྱེས་ཀྱི་ [7a6] ས་བོན་དྲུང་པོ་ལུང་རིག་གི་(read: རིགས་ཀྱི་ M) [M 132] བརླན་དང་དྲོད་ཀྱིས་བསྐྱངས་ཏེ་ལྟ་བ་ཀུན་བརྟགས་ཀྱི་ལྗོན་ཤིང་རྒྱས་པར་བྱེད་པའི་ཕྱིར་རོ། །
	དེས་ན་དེ་དག་ནི་གོལ་ས་བཅད་པའི་ཕྱིར་དང་དེའི་རིགས་ཅན་དྲང་བའི་ཕྱིར་དུ་བསླབ་པར་བྱ་བ་ཡིན་པས་སྡང་ཞུགས་ཀྱིས་དོར་བར་མི་ [7b1] བྱ་ཡང་རང་རང་མཆོག་ཏུ་བཟུང་ནས་གོང་མའི་ཁྱད་པར་མི་འཚོལ་བ་ནི་སྤང་བར་བྱ་ལ། འཕྲལ་དང་ཡུན་དུ་བླང་ཞིང་སྤྱད་པར་བྱ་བའི་ཡུལ་དང་ཡུལ་ན་(read: ཅན་ M)ཡོངས་སུ་རྫོགས་པ་ནི། ལུགས་གཞན་ལས་མི་རྟོགས་ཏེ། འཁྲུལ་སོགས་ནས་རྟོགས་ [7b2] ཤིང་། ཡུན་སོགས་ནས་གསུངས་པའི་ཕྱིར་རོ། །
	དེ་ལྟར་ན་རང་ཉིད་འཁོར་བ་ལས་ཐར་པ་ཙམ་དོན་དུ་གཉེར་བས་ཀྱང་ཀླུ་སྒྲུབ་ཞབས་ཀྱི་ལུགས་ནི་ངེས་པར་བསླབ་པར་བྱ་ཞིང་། ལུགས་མཐའ་དག་ལ་མ་སྦྱངས་ཀྱང་རེ་ཞིག་གི་དགོས་པ་འགྲུབ་མོད་ཀྱང་། [7b3] དེ་ཡང་མཐར་ཐམས་ཅད་མཁྱེན་པའི་ལམ་ལ་བསླབ་དགོས་པ་ནི། མཐར་ཐུག་ཐེག་པ་གཅིག་ཏུ་སྒྲུབ་པའི་ལུང་རིག་གིས་(read: རིགས་ཀྱིས་ M)ལེགས་པར་གྲུབ་པས་སེམས་ཅན་འདོར་བའི་བློ་ནི་སྒོ་དུ་མ་ནས་འདོར་དགོས་ལ། སེམས་ཅན་རྗེས་སུ་འཛིན་ན་ནི། ཕྱི་ནང་གི་ [7b4] གཞུང་ལུགས་མཐའ་དག་འདོར་དུ་མི་རུང་བ་དང་མཐར་མ་ཐུག་གི་བར་དུ་ཆོག་པར་མི་འཛིན་པ་དང་། ཕྱི་ནང་གི་བསྟན་པ་མཐའ་དག་རྒྱལ་བའི་ཐབས་མཁས་ཀྱི་འཕྲིན་(ཕྲིན་ M)ལས་སུ་ཤེས་ནས་དག་སྣང་ཕྱོགས་མེད་དུ་འབྱོངས་པའི་དད་པ་ཁྱད་པར་ཅན་དང་། དངོས་ [7b5] བསྟན་ལ་ཡང་ཁྱད་མེད་དུ་བཟུང་ནས་བླུན་དད་ཀྱིས་རྨོངས་པར་བྱས་པ་མིན་པར། ལེགས་བཤད་ཉེས་བཤད་འབྱེད་པའི་བློ་གྲོས་རྩལ་ཇེ་རྒྱས་སུ་སོང་བ་གཉིས་འགལ་བ་མེད་པའི་བླང་དོར་གྱི་གནད་དམ་པ་ཆོས་སྤོང་གི་ཉེས་ཆེན་འགོག་ཅིང་། མཆོག་དམན་ [7b6] ལ་ངེས་པ་ [M 133] འདྲོངས་པར་མན་ངག་སྒོ་དུ་མ་ནས་བཙལ་བར་བྱའོ། །
	དེ་ལྟར་དངོས་པོར་སྨྲ་བའི་ལྟ་བ་ཐམས་ཅད་ཀྱང་ལྷན་སྐྱེས་འཁྲུལ་པ་ལ་བརྟེན་ནས་བཞག་(གཞག་ M)པར་བཤད་པ་འདིས་ནི། ལྷན་སྐྱེས་དང་ཀུན་བརྟགས་གཉིས་འཛིན་སྟངས་གཏན་མི་མཐུན་ [8a1] པར་འདོད་པ་དང་། ཀུན་བརྟགས་འགོག་པའི་རིག་(read: རིགས་ M)པས་ལྷན་སྐྱེས་མི་ཁེགས་པར་འདོད་པའི་ལོག་རྟོག་ཆེན་པོ་གཉིས་ལེགས་པར་བཀག་སྟེ། འཛིན་སྟངས་ཀྱི་གཙོ་བོ་མཐུན་པར་བསྟན་ཅིང་། ཀུན་བརྟགས་ཀྱི་ཞེན་ཡུལ་སུན་ [8a2] ཕྱུང་བས་ལྷན་སྐྱས་(read: སྐྱེས་ M)ལ་ཤིན་ཏུ་གནོད་པར་བསྟན་པའི་ཕྱིར་རོ། །
	གཞན་དུ་ན་གནོད་པ་མང་སྟེ། གྲུབ་མཐས་བློ་མ་བསྒྱུར་བའི་གང་ཟག་ལ་ན་(ནང་ M)ནིང་དང་ད་ལོའི་བདག་གཅིག་ཏུ་འཛིན་པ་དང་། ཤར་དང་ནུབ་ཏུ་ཕྱིན་པའི་བདག་གཉིས་རིལ་པོ་ཆ་མེད་དུ་འཛིན་པ་ [8a3] མེད་པར་ཐལ་བ་དང་། ཤིང་རྟ་ཆེན་པོ་དག་གིས་བཤད་པའི་ཀུན་བརྟགས་ཀྱི་གྲུབ་མཐའ་ཆེན་པོ་དག་ལ་འཁྲུལ་གཞི་མེད་པར་ཐལ་བ་དང་། གཞུང་ལུགས་ཆེན་པོ་རྣམས་སུ་ཀུན་བརྟགས་ཀྱི་ལྟ་བའི་ཞེན་ཡུལ་འགོག་པའི་རིག་(read: རིགས་ M)པ་འབའ་ཞིག་གསུངས་པ་རྣམས་དོན་ [8a4] མེད་དུ་ཐལ་བའི་ཕྱིར་རོ། །
	འོ་ན། 
		བདག་མེད་རྟོགས་ཚེ་རྟག་པའི་བདག་སྤོང་ཞིང་། །འདི་ནི་ངར་འཛིན་རྟེན་དུའང་མི་འདོད་པ། །
		དེ་ཕྱིར་བདག་མེད་རྟོགས་པས་བདག་ལྟ་བ། །དཔྱིས་ཀྱང་འབྱིན་ཞེས་སྨྲ་བ་ཤིན་ཏུ་མཆར(read: མཚར M)། །
		རང་ཁྱིམ་རྩིག་ཕུག་སྦྲུལ་གནས་ [8a5] མཐོང་བཞིན་དུ། །འདི་ན་གླང་ཆེན་མེད་ཅེས་དོགས་(དྭོགས་ M)བསལ་ཏེ། །
		སྦྲུལ་གྱི་འཇིགས་པའང་སྤོང་བར་བྱེད་པ་ནི། །ཀྱེ་མ་གཞན་གྱིས་གནམ་པོར་འགྱུར་ཉིད་དོ། །
ཞེས་ཀུན་བརྟགས་ཀྱི་ཞེན་ཡུལ་མེད་པར་རྟོགས་པས་ལྷན་སྐྱེས་ལ་མི་གནོད་པར་གསུངས་པ་ཅི་ [8a6] ཞེ་ན། ཀུན་བརྟགས་ཀྱི་ཞེན་ཡུལ་དེ་ལྷན་སྐྱེས་ངར་ [M 134] འཛིན་གྱི་རྟེན་ནམ་ཡུལ་དུ་མི་འདོད་ན་སྐྱོན་དེ་ཡོད་པར་གསུངས་པའམ། ལུང་རིག་(read: རིགས་ M)ལྟར་སྣང་གིས་བརྟན་པར་བྱས་པའི་ཀུན་བརྟགས་ཀྱི་བདག་དེ། ངར་འཛིན་ལྷན་སྐྱེས་ཀྱི་རྟེན་དུ་དགོས་ན། [8b1] བསྐལ་པ་མང་པོར་དུད་འགྲོར་སྐྱེས་པ་སོགས་ལ་ལྷན་སྐྱེས་མི་སྲིད་པར་འགྱུར་བའི་སྐྱོན་ཡོད་པ་ལ་དགོངས་པའོ། །

	གྲུབ་མཐའ་ཀུན་ཤེས་ལས་ལེའུ་དང་པོ་རྒྱ་ཆེར་བཤད་པའོ།། །།

[Chap. 2. གང་ཟག་གི་བདག་གཙོ་བོར་དགག་པ།]
[C2. བདག་ལྟའི་འཛིན་སྟངས་སོ་སོར་དགག་པ།]
	བདག་ལྟའི་འཛིན་སྟངས་སོ་སོར་ [8b2] དགག་པ་ལ། གང་ཟག་གི་བདག་དགག་པ་དང་། ཆོས་ཀྱི་བདག་དགག་པའོ། །

[D4. གང་ཟག་གི་བདག་དགག་པ།]
	དང་པོ་ལ། ཕྱི་རོལ་པའི་འདོད་པ་སྤྱིར་བསྟན[ པ M]། སོ་སོར་བཤད[ པ M]། ཞར་བྱུང་གཞན་ཡང་དགག[་པ་དང་། M] ཐུན་མོང་དུ་དགག་པའོ། །

[E3. ཕྱི་རོལ་པའི་འདོད་པ་སྤྱིར་བསྟན་པ།]
	དང་པོ་ནི། ཕྱི་རོལ་སོགས་ [8b3] ཚིགས་བཅད་གཅིག་སྟེ། སྤྱིར་སེམས་ཅན་གྱི་རིགས་ནི་ཤེས་བྱའི་གནས་ཆུལ་(read: ཚུལ་ M)དང་འཇིག་རྟེན་ཕྱི་མ་ཕན་ཆད་ཀྱི་ངང་ཚུལ་ལ་རྟོག་དཔྱོད་གང་ཡང་མི་འཇུག་པར་ཚེ་འདིའི་བདེ་སྡུག་གི་བླང་དོར་ཙམ་དོན་དུ་གཉེར་བ་ནི་ངན་སོང་གི་འགྲོ་བ་གསུམ་དང་ལྷ་མི་ [8b4] ཕལ་ཆེ་བ་ཡིན་ལ། དེ་དག་འབུམ་ཕྲག་ཙམ་གྱི་ནང་ན་དེ་དག་ལ་རྟོག་ཅིང་གྲུབ་མཐའ་ལ་ཞུགས་པ་ནི་རེ་རེ་ཙམ་དུ་ཟད་དོ། །
	དེ་དག་ཀྱང་འོག་མ་འོག་མ་ནི་ཆེས་མང་ལ། གོང་མ་གོང་མ་ནི་ཆེས་ཉུང་སྟེ། ཇོ་བོ་ཆེན་པོས། 
		དིང་(དེང་ M)སང་རྒྱ་གར་ན་མུ་སྟེགས་ [8b5] ཀྱི་གྲུབ་མཐའ་ལ་མཁས་པ་བརྒྱ་བརྒྱའི་ཚེ་ན་བྱེ་བྲག་ཏུ་སྨྲ་བའི་གྲུབ་མཐའ་ཤེས་པ་རེ་རེ། དེ་བརྒྱ་བརྒྱ་ན་མདོ་སྡེ་པ་རེ་རེ། དེ་བརྒྱ་བརྒྱ་ན་སེམས་ཙམ་རྣམ་བདེན་པ་རེ་རེ། དེ་བརྒྱ་ [M 135] བརྒྱ་ན་རྣམ་རྫུན་པ་རེ་རེ། དེ་བརྒྱ་བརྒྱ་ན་དབུ་མ་རང་རྒྱུད་པ་རེ་རེ། དེ་བརྒྱ་བརྒྱ་ན་ [8b6] ཟླ་བ་གྲགས་པའི་ལུགས་ཤེས་པ་རེ་རེ་ཙམ་ལས་མེད་
ཅེས་གསུངས་པ་ལྟར་རོ། །
	དེ་ལྟར་ན་ཕྱི་རོལ་རྒྱང་འཕེན་གྱི་གྲུབ་མཐའ་ཤེས་པ་ཡང་སེམས་ཅན་གྱི་རིགས་ནི་ཤིན་ཏུ་ཉུང་བར་སྣང་སྟེ། མིར་སྐྱས་(read: སྐྱེས་ M)པ་ཅམ་(read: ཙམ་ M)ཡང་ཤིན་ཏུ་དཀོན་པས་སོ། །
	དེ་ལ་ཕྱི་རོལ་ [9a1] པའི་ངེས་ཚིག་ནི། བསྟན་པ་འདི་དང་སྟོན་པ་འདི་ལས་ཕྱི་རོལ་ཏུ་ཕྱོགས་ཏེ། འཇིག་རྟེན་པའི་ཤེས་རབ་ཀྱིས་ཤེས་བྱའི་དོན་ལ་དཔྱོད་པར་བྱེད་པ་ཡིན་ལུགས་ཀྱི་མྱ་ངན་ལས་འདས་པ་དང་རྗེས་སུ་མཐུན་པའི་ལམ་ [9a2] མེད་པའོ། །འོན་ཀྱང་དེ་ལ་ཅུང་ཟད་ཉེ་བར་གྱུར་པས་ཐར་པའི་མུ་དང་སྟེགས་ལ་གནས་པས་མུ་སྟེགས་ཞེས་བྱ་བས་ན་འཇིག་རྟེན་ཕལ་པ་ལས་ནི་ཆེས་མཆོག་ཏུ་གྱུར་ཏེ། ཤེས་བྱའི་གནས་ལུགས་སྤྱོད་པ་ལ་སོགས་པས་སོ། །
	མཚན་ཉིད་ [9a3] ནི། ལྟ་སྒོམ་སྤྱོད་འབྲས་བཞིའི་སྒོ་ནས་སངས་རྒྱས་པའི་བཟློག་མཐར་གནས་པའི་གྲུབ་མཐའ་སྨྲ་བ་པོའོ། །
	རྩ་བའི་དབྱེ་བ་ནི། བོད་ཀྱི་པཎྜི་ཏ་ཆེན་པོ་རིག་(read: རིགས་)པའི་རལ་གྲིས། 
		དེ་འདྲའི་མུ་སྟེགས་རང་རྒྱུད་ལ། །བསམ་གཏན་པ་དང་རྟོག་གེ་ [9a4] གཉིས། །
ཞེས་གསུངས་པ་ལྟར་གཉིས་ལས། དང་པོ་ནི། བསམ་གཏན་[པ་ M]དང་གཟུགས་མེད་ཀྱི་མངོན་ཤེས་ལྔ་ལྡན་ཏེ། ཇི་སྐད་དུ། 
		དྲང་སྲོང་ཆེན་པོ་ལྔ་མངོན་ཤེས། །མཁའ་ལ་རིང་དུ་འགྲོ་བ་ཡང་། །
		གང་དུ་འཆི་བ་ཡོད་མིན་པའི། །གོ་ [9a5] འཕང་དེར་ནི་འགྲོ་བ་མེད། །
ཅེས་བཤད་པ་ལྟར་རོ། །
	དེ་ཡང་ཡེ་ཤེས་རྒྱས་པའི་མདོ་དང་རྟོག་གེ་འབར་བ་སོགས་ནས། བསམ་གཏན་པ་བློ་དམན་འབྲིང་མཆོག་གསུམ་གྱིས་བསྐལ་པ་སུམ་ཅུ་དང་དྲུག་ཅུ་དང་དགུ་བཅུ་རྗེས་སུ་དྲན་པར་བཤད་ལ། [9a6] དེ་འདྲ་བ་རྣམས་ནི་འཁོར་བ་ཐོག་མ་མེད་པ་ནས་བྱུང་ཞིང་།  [M 136] རྟག་(read: རྟོག་ M)གེ་པ་ཡང་སྤྱིར་དེ་དང་འདྲ་མོད་ཀྱི་འཆད་འགྱུར་གྱི་གྲུབ་མཐའ་ཕལ་ཆེར་ནི་བསྐལ་པ་འདི་ཉིད་ལ་བྱུང་བའོ། །
	དེ་ཡང་རྟོག་གེ་འབར་བར། དྲང་སྲོང་མཆོད་འོས་ཞེས་བྱ་བས་རང་གི་འཁོར་གྲངས་ [9b1] ཅན་པ་ལ་སོགས་པ་རྣམས་ལ་བློས་བཏགས་པའི་གྲུབ་མཐའ་སྣ་ཚོགས་བྱིན་པ་ན་ཚངས་པས་ཀྱང་སླེབ་པ་ན་དེས། 
		ཚངས་པ་ཆེན་པོ་བདེ་བར་བྱོན། །ཤིན་ཏུ་འཕྱི་བར་འདིར་འོངས་སོ། །
		བསྟན་བཅོས་ཐམས་ཅད་བྱིན་ཟིན་པས། །ཁྱོད་ནི་རིག་བྱེད་འདི་ [9b2] ལོང་ཞིག །
ཅེས་སྨྲས་ཏེ། དེ་ལ་རིག་བྱེད་བྱིན་པར་བཤད་ལ། གཞུང་ལུགས་གཞན་ལས་ནི་འོག་ནས་འཆད་པ་ལྟར། རང་རང་གི་སྟོན་པས་དུས་ཐ་དད་དུ་བྱས་པར་བཤད་དོ། །
	དབྱེ་བ་ནི། ཡེ་ཤེས་སྙིང་པོ་ཀུན་ལས་བཏུས་ལས། 
		དབང་ཕྱུག་ [9b3] ལ་སོགས་ཡོན་ཏན་འདོད། །གྲངས་ཅན་སྒྲ་རྣམས་ཡོན་ཏན་མེད། །
		ཚངས་པ་འདོད་པ་བྲམ་ཟེ་རྣམས། །འདི་རྣམས་དེ་ཉིད་རྣམ་གསུམ་གནས། །
ཞེས་ཡོན་ཏན་ཅན་དང་གྲངས་ཅན་དང་ཚངས་པ་བ་གསུམ་ཡིན་ཞེས་དང་། རྟོག་གེ་འབར་བ་ [9b4] ལས། གྲངས་ཅན་པ་དང་། བྱེ་བྲག་པ་དང་། རིག་བྱེད་ཀྱི་མཐའ་གསང་བ་པ་དང་། སྤྱོད་པ་ཅན་ཏེ་བཞི། དུས་འཁོར་དུ། ཚངས་པ་བ། དབང་ཕྱུག་པ། ཁྱབ་འཇུག་པ། +++[རྒྱང་འ- M]ཕེན་པ། གཅེར་བུ་བ། སྐབས་གཞན་དུ་གྲངས་ཅན་པ་སྟེ་དྲུག [9b5] བཅོམ་ལྡན་རལ་གྲིས། དབྱེ་བ་བཅུ་གཉིས་དང་དེར་མ་འདུས་པའི་ཡོན་ཏན་སྨྲ་བ་སོགས་མང་དུ་བྱས་པ་སོགས་གཞུང་ལུགས་རྣམས་ལས་མང་དུ་གསུངས་ཀྱང་འོག་ནས་འཆད་པ་ལྟར་ཆད་སོགས་སོ། །
	དེ་དག་ཀུན་ཀྱང་འདོད་པ་ཐུན་མོང་བ་ནི་ [9b6] བདག་སྨྲ་བ་དང་། རྟག་དངོས་སྨྲ་བ་དང་འཚེ་བ་ཆོས་སུ་སྨྲ་བ་དང་ཐུབ་སོགས་མཐུན་ཏེ། ཉེ་བར་ལེན་པ་བཞིའི་ [M 137] ནང་ནས་བདག་ཏུ་སྨྲ་བ་ཉེ་བར་ལེན་པ་ནི་མུ་སྟེགས་སྤྱིའི་ཆོས་སུ་གསུངས་ཤིང་། ཆད་སྨྲའི་གཙོ་བོ་རྒྱང་འཕེན་གྱིས་ཀྱང་འབྱུང་བཞི་དང་ [10a1] རྫས་གཅིག་པའི་བདག་འདོད་ཅིང་། 
		ཕུང་པོ་སྐད་ཅིག་སྨྲ་བ་ཡི། །ཤཱཀྱ་པ་རྣམས་བདག་མེད་ན། །
		མཐོ་རིས་ཐར་པ་ལ་དགོས་པའི། །འབད་པ་དོན་མེད་ཉིད་དུ་འགྱུར། །
ཞེས་པ་མུ་སྟེགས་སྤྱིའི་གཞུང་ཡིན་ [10a2] པའི་ཕྱིར་དང་། གཞུང་དེར། 
		གལ་ཏེ་འགགས་ན་འགགས་གྱུར་པས། །ཇི་ལྟར་འབྲས་བུ་འབྱིན་པར་འགྱུར། །
ཞེས་སོགས་ཀྱིས་བྱ་བྱེད་ལས་གསུམ་རྟག་པར་འདོད་པའི་ཕྱིར་དང་། སེམས་ཅན་ལ་མི་འཚེ་བར་རློམ་པའི་གཅེར་བུ་པ་ཡང་། རང་ [10a3] ལུས་དཀའ་ཐུབ་དུ་མས་གདུངས་ཏེ་རང་ལ་འཚེ་བའི་ཕྱིར་དང་། རིགས་སྣ་ཚོགས་དང་རུས་སྣ་ཚོགས་བསྡུས་ནས་སྤྱོད་པ<།>སྣ་ཚོགས་སྟོན་ཅིང་འཚོ་བ་སྣ་ཚོགས་ཀྱིས་འཚོ་ལ། སྒྱུ་མའི་བློ་བྲིད་སྣ་ཚོགས་ཀྱིས་འཇིག་རྟེན་སླུ་བར་བྱེད་པའོ་ཞེས་སོགས་སྐུར་ [10a4] པ་དུ་མ་འདེབས་པར་བྱེད་པའི་ཕྱིར་རོ། །

[E4. སོ་སོར་བཤད་པ།]
	གཉིས་པ་ལ། ཆད་སྨྲ་བ་དགག་པ་དང་། རྟག་སྨྲ་དགག་པའོ། །

[F1. ཆད་སྨྲ་བ་དགག་པ།]
	དང་པོ་ལ། འདོད་པ་བརྗོད་པ་དང་། དེ་དགག་པའོ། །

[G1. འདོད་པ་བརྗོད་པ།]
	དང་པོ་ལ། མིང་གི་རྣམ་གྲངས། སྨྲ་བ་པོའི་སྟོན་པ། དེས་བཞག་པའི་གྲུབ་མཐའ་དངོས་ [10a5] སོགས[་ལས M]།

[H1. མིང་གི་རྣམ་གྲངས།]
	དང་པོ་ནི། ཤི་བའི་ཚེ་བདག་རྒྱུན་ཆད་པར་སྨྲ་བ་དང་། ཚེ་འདི་ལ་གང་ལེགས་བསྒྲུབས་པས་ཆོག་པར་འཛིན་པས་དང་། འཇིག་རྟེན་ཕ་རོལ་རྒྱང་རིང་དུ་འདོར་བས་དང་། སྐྱེ་བ་སྔ་ཕྱི་སོགས་མེད་པར་འདོད་པས་དང་། དྲང་སྲོང་ཆེན་པོ་ [M 138] ལྷའི་བླ་ [10a6] 	མ་ལ་སྟོན་པར་འཛིན་པས་དང་། དེས་བྱས་པའི་ཕུང་པོའི་རྒྱུད་ལ་བརྟེན་པས་དང་། 
		ཉི་ཤར་ཆུ་བོ་ཐུར་དུ་འབབ་པ་དང་། །སྲན་ཟླུམ་ཚེར་མ་གཟང་རིང་རྣོ་བ་དང་། །
		རྨ་བྱའི་མཇུག་(འཇུག་ M)བཀྲ་ལ་སོགས་དངོས་རྣམས་ཀུན། །རྒྱུ་(རྒྱུད་ M)ཡོད་མ་ཡིན་ངོ་བོ་ཉིད་ [10b1] ལས་བྱུང་། །
ཞེས་གསུངས་དང་། དེ་བཞིན་དུ་ངོ་བོ་ཉིད་དང་རང་བཞིན་དོན་གཅིག་པས། ཆད་སྨྲ་སོགས་མིང་གི་རྣམ་གྲངས་བརྒྱད་དོ། །

[H2. སྨྲ་བ་པོའི་སྟོན་པ།]
	སྟོན་པ་ནི། སྤྱིར་རེངས་བྱེད་ཀྱི་བུ་ལྷག་སྤྱོད་ལ་སོགས་པ་སྙོམས་འཇུག་པ་དྲུག བྲམ་ཟེ་ཚངས་པའི་ཚེ་ [10b2] འམ་རྒྱུས་རྒྱལ་ལ་སོགས་པ་རྗེས་སྒྲོག་པ་དྲུག ཁྱད་པར་རྟོག་གེ་པ་དྲུག་ནི། འོད་སྲུངས་རྫོགས་བྱེད་དང་། ཡང་དག་རྒྱལ་བ་ཅན་དང་། མི་ཕམ་སྐྲའི་ལ་(M; read: ལྭ་)བ་ཅན་དང་། ཀ་ཏིའི་བུ་ནོག་ཅན་དང་། གནག་ལྷས་ཀྱི་བུ་ཀུན་ཏུ་རྒྱུ་དང་། གཉེན་གྱི་བུ་ [10b3] གཅེར་བུ་པ་སྟེ་སྟོན་པ་དྲུག་ཏུ་གྲགས་པ་སྟེ། འདི་དག་སོ་སོའི་འདོད་པ་ནི། འདུལ་བ་ལུང་གི་མཆོག་ཟུང་དང་འོད་སྲུངས་ཆེན་པོ་སོགས་ཀྱིས་དྲིས་པ་ན་གསལ་ལོ། །
	ཡོངས་སུ་གྲགས་ཤིང་སྔོན་དུ་བསྟན་བཅོས་བྱེད་པ་པོ་ནི། དྲང་སྲོང་ལྷའི་བླ་ [10b4] མ་ཕུར་བུ་པ་སུམ་ཅུ་རྩ་གསུམ་དུ་ལྷ་མིན་ལས་གཡུལ་རྒྱལ་དུ་རེ་ནས་སྐྱེ་བ་སྔ་ཕྱི་དང་དགེ་སྡིག་མེད་པར་སྟོན་པའི་བསྟན་བཅོས་བྱས་ཤིང་། དེ་ནས་རིམ་གྱིས་འཕེལ་ཏེ་མི་ཡུལ་དུ་བབས་པ་ལས་བཏུས་པས་དྲང་སྲོང་འཇིག་རྟེན་མིག་གིས་བརྩམས་པའི་ [10b5] རྩ་བ་ལ། སློབ་དཔོན་ཆོས་གྲགས་དང་དུས་མཉམ་དུ་བྱུང་བའི་དྲང་སྲོང་འཇུག་སྟོབས་ཀྱིས་འགྲེལ་པ་བྱས་ནས་འཕེལ་ལོ་ཞེས། དབུ་མ་སྤྱན་རས་གཟིགས་བརྟུལ་ཞུགས་ལས་བཤད་དོ། །
	རྩ་བར་དེ་གཉིས་གོ་རིམ་ལྡོག་པ་ནི་ཚིག་སྦྱོར་བདེ་ [10b6] བའི་ཆེད་དེ། ཞི་བ་ལྷ་དང་འཕགས་པ་ཀླུ་སྒྲུབ་ཀྱིས། །ཞེས་སོགས་ [M 139] བཞིན་ནོ། །དེ་ལྟར་སྟོན་པ་དེ་དག་གི་རྗེས་སུ་འབྲང་ངོ་། །

[H3. དེས་བཞག་པའི་གྲུབ་མཐའ་དངོས།]
	གྲུབ་མཐའི་དངོས་ཀྱི་རྒྱུ་ནི། 
		ཇི་ཙམ་དབང་པོའི་སྤྱོད་ཡུལ་བ། །སྐྱེས་བུའང་དེ་ཙམ་ཁོ་ནར་ཟད། །
		བཟང་མོ་མང་ཐོས་ [11a1] གང་སྨྲ་བ། །དེ་དག་སྤྱང་ཀིའི་རྗེས་དང་མཚུངས། །
ཞེས་རང་གི་བུ་མོ་ལ་བགྲོད་པར་འདོད་ནས་སྨྲས་པ་ལྟ་བུ་འདོད་ཡོན་སོགས་སོ། །
	དམ་བཅའ་ནི། བསྒྲུབ་པ་བཞི་དང་དགག་པ་ལྔ་སྟེ། འབྱུང་བ་རྒྱུ་དུས་ན་མི་གསལ་བའི་བདག་ [11a2] དང་། འབྲས་དུ་(read: བུ་ M)ཀུན་ལུས་སེམས་རྫས་གཅིག་ཏུ་མངོན་དུ་གྱུར་པ་གསལ་བའི་བདག་དང་། མི་གསལ་བ་འབྱུང་བཞིའི་འགྲོ་བ་གསལ་བ་མི་དང་དུད་འགྲོའི་འགྲོ་བ་སྟེ་འགྲོ་བ་གསུམ་ཡིན་གྱི་ལྷ་དང་དམྱལ་སོགས་མེད་པར་འདོད་པས་འགྲོ་བ་གསུམ་དུ་བསྒྲུབ་ [11a3] པ་དང་། རང་ཉིད་རྗེས་དཔག་མི་འདོད་པས་གཏན་ཚིགས་མེད་ཀྱང་གཞན་ལ་གྲགས་པའི་གཏན་ཚིགས་ཀྱི་འགོད་ཚུལ། བུམ་པ་ཆོས་ཅན། ལུས་སེམས་རྫས་གཅིག་པའི་སྐྱེས་བུ་དང་དུམ་(བུམ་ M)པ་གང་རུང་གི་ཟླ་དང་བཅས་པ་ཡིན་ཏེ། ཨུད་པ་(ཨུཏྤ་ M)ལ་མིན་པའི་དངོས་པོ་ [11a4] ཡིན་པའི་ཕྱིར། དཔེར་ན་རྩིག་པ་བཞིན་ཞེས་སོགས་སྒྲུབ་པར་བྱེད་ལ། སྤྱིར་རྒྱུ་མེད་དང་། གལ་ཏེ་རྒྱུ་ཡོད་ནའང་། 
		སྐྱེ་བ་ཡོངས་སུ་ལེན་པ་ན། །འབྱུང་རྔུབ་དབང་པོ་བློ་དག་ནི། །
		རང་གི་རིགས་ལ་ལྟོས་མེད་པར། །ལུས་ཉིད་འབའ་ཞིག་དག་ [11a5] ལས་སྐྱེ། །
ཞེས་པ་ལྟར་སྐྱེ་བ་སྔ་མ་དང་། 
		གང་གང་འཆི་སེམས་དེ་དང་དེ། །སྐྱེ་བ་གཞན་དུ་རྗས་(read: རྗེས་ M)འགྲོ་མེད། །
		འཆི་སེམས་ཡིན་པའི་ཕྱིར་ན་དཔེར། །ཉེས་བྲལ་འཆི་ཁའི་རིག་པ་བཞིན། །
ཞེས་སྐྱེ་བ་ཕྱི་མ་འགོག་པ་དང་། 
		ཇི་ལྟར་ཚེར་མ་ལ་སོགས་ཀྱི། །རྣོ་ [11a6] བ་ཉིད་སོགས་རྒྱུ་མེད་དེ། །
		གློ་བུར་བ་ཉིད་ཡིན་པ་ལྟར། །དེ་བཞིན་སྡུག་བསྔལ་སོགས་རྒྱུ་མེད། །
ཅེས་ [M 140] ལས་འབྲས་འགོག་པ་དང་། 
		བློ་ནི་ལུས་ལ་བརྟེན་པའི་ཕྱིར། །གོམས་པས་གྲུབ་པ་མེད།
ཅེས་ཐམས་ཅད་མཁྱེན་པ་སངས་རྒྱས་མེད་ལ། དེ་མེད་ [11b1] པར་དེས་གསུངས་པའི་ཆོས་དང་དགེ་འདུན་མེད་ཅེས་དཀོན་མཆོག་གསུམ་འགོག་པ་དང་། 
		ཇི་ཙམ་དབང་པོའི་སྤྱོད་ཡུལ་བ། །
ཞེས་སོགས་ཀྱིས་ཚད་མ་མངོན་སུམ་གཅིག་པུ་ལས་མེད་པས་མཐོ་རིས་དང་དམྱལ་བ་སོགས་མ་མཐོང་བའི་དངོས་པོ་འགོག་པ་ [11b2] དང་། རྗེས་དཔག་ནི་ཚད་མ་མ་ཡིན་ཏེ། ཚད་མའི་མཚན་ཉིད་དངོས་པོ་འཛིན་པ་མེད་པའི་ཕྱིར་དང་། ལྷ་སྦྱིན་གྱི་བུ་ལས་སྔབ་སངས་(read: སྔོ་སངས་ M)དཔོག་པ་སོགས་གཏན་ཚིགས་ཐམས་ཅད་འཁྲུལ་པའི་ཕྱིར་ཞེས་རྗེས་དཔག་ཚད་མ་འགོག་པར་བྱེད་དོ། །
	དེ་དག་ལས་ [11b3] ཀྱང་དགག་པ་ལྔ་པ་དེས་བཞི་པ་མ་མཐོང་བའི་དངོས་པོ་བཀག་པ་དེ་བསྒྲུབས་ནས་དེ་དང་ནི། གོང་གི་འབྱུང་བཞིའི་བདག་ལ་སོགས་པ་བསྒྲུབ་པ་བཞི་ཡིས་དགག་པ་ལྔའི་དང་པོ་སྐྱེ་བ་སྔ་ཕྱི་མེད་པ་དེ་སྒྲུབ་ཅིང་དེ་གྲུབ་པ་ཡིས་དམ་བཅའ་ལྷག་མ་མཐའ་དག་གྲུབ་ [11b4] པར་འདོད་པ་རྣམས་ནི་འདོད་པ་མདོར་བསྡུས་ཏེ་བརྗོད་པ་སྟེ། རྣམ་འགྲེལ་ལེའུ་གཉིས་པའི་ཕྱོགས་སྔར་དངོས་སུ་ཡོད་པ་དང་མེད་ཀྱང་འགོག་བྱེད་ཀྱི་རིག་(read: རིགས་ M)པ་རྣམས་དང་སྦྱར་བས་གསལ་ལོ། །

[G2. དེ་དགག་པ།]
	དེ་དགག་པ་ནི། ལྔ་པས་བཞི་པ་སྒྲུབ་པའི་བསྒྲུབ་བྱ་སྒྲུབ་ [11b5] བྱེད་གཉིས་ཀ་མི་འཐད་དེ། ཀུན་གྱིས་ཐམས་ཅད་དུ་མ་མཐོང་བའི་དངོས་པོ་མི་སྲིད་ཅིང་འགའ་ཞིག་གིས་འགའ་ཞིག་ཏུ་མ་མཐོང་སོགས་ནས་འགལ་བའི་ཕྱིར། གཞན་ཡང་ཚད་མ་གཏན་མེད་དུ་འགྱུར་ཏེ། རྗེས་དཔག་མི་འདོད་ལ་མངོན་སུམ་ [11b6] ཡང་འགོག་པར་འགྱུར་བའི་ཕྱིར་ཏེ། འབྱུང་བ་དང་སེམས་གཉིས་གཞན་རིག་གིས་མཐོང་མི་མཐོང་དང་རང་རིག་གིས་མྱོང་མི་མྱོང་སོ་སོར་སྣང་བཞིན་དུ་གཅིག་ཏུ་འདོད་པའི་ [M 141] ཕྱིར་ནའོ། །
	སྤྱིར་རྒྱུན་དང་ལྡན་པའི་སེམས་ཆོས་ཅན། རང་རྒྱུ་སྔ་མ་སྔོན་དུ་ [12a1] སོང་བ་དང་རང་འབྲས་ཕྱི་མ་སྐྱེད་པར་ངེས་ཏེ། སེམས་ཡིན་པའི་ཕྱིར། དཔེ་ད་ལྟ་ཚེ་འདིའི་སེམས་ཀྱིས་མཚོན་ནོ། །དེ་བཞིན་དུ་བརྡ་ལ་མ་བྱང་བའི་བྱིས་པ་ཆུང་ངུ་ཆོས་ཅན། ཆགས་སོགས་སྐྱེ་བ་སྔ་མ་རྣམས་སུ་གོམས་པར་ [12a2] གསལ་ཏེ། བསླབ་མི་དགོས་པར་ཆགས་ཡུལ་ལ་འཇུག་པའི་ཕྱིར། རིག་པ་བེམ་པོའི་ཉེར་ལེན་ལས་མི་སྐྱེ་སྟེ། བེམ་རིག་ཉེར་ལེན་སོ་སོར་ངེས་པའི་ཕྱིར་རོ། །
	ཡང་ཞེས་པ་ཚིག་གཅིག་པུ་འདིས་དོན་གཞན་ཡང་སྟོན་པ་སྟེ། དེ་ལྟར་སྐྱེ་བ་སྔ་ཕྱི་གྲུབ་ཏུ་ཆུག་ [12a3] ཀྱང་། ཐམས་ཅད་མཁྱེན་པ་མི་གྲུབ་བོ་ཞེ་ན། དངོས་པོའི་གཤིས་ལ་ཞུགས་པའི་ཐབས་ཤེས་ཁྱད་པར་གྱི་བློ་ཆོས་ཅན། གོམས་རྐྱེན་ཁྱད་པར་ཅན་དང་མ་བྲལ་བར་ཡུན་རིང་དུ་གོམས་ན་གསལ་སྣང་ཁྱད་པར་ཅན་འབྱུང་སྟེ། རྟེན་བརྟན་ཅིང་གོམས་ [12a4] རྐྱེན་དང་ཉེར་ལེན་རིགས་མི་མཐུན་ལ་མི་ལྟོས་པར་ངེས་པའི་སེམས་ཀྱི་ཡོན་ཏན་ཡིན་པའི་ཕྱིར། དཔེར་ན། ཆགས་སོགས་གོམས་པ་ལས་ཇེ་གསལ་དུ་མཐོང་བ་བཞིན་ཏེ། 
		འདོད་འཇིགས་མྱ་ངན་གྱིས་བརླམས་དང་། །རྐུན་པོ་རྨི་སོགས་ཀྱིས་བསླད་པ། །
		མདུན་ [12a5] ན་གནས་པ་ཇི་བཞིན་དུ། །ཡང་དག་མིན་པའང་མཐོང་བར་འགྱུར། །
ཞེས་སོགས་སོ། །
	མི་གསལ་བའི་འགྲོ་བ་ཁས་ལེན་པ་ནི་རྟོག་གེ་པ་མཐའ་དག་གི་གཙུག་རྒྱན་དུ་མི་འཐད་དོ། །དེ་འདྲ་ཁས་ལེན་པ་ནི་གྲངས་ཅན་པ་དང་དེ་ལས་ཀྱང་བླུན་པའི་ཕྱུགས་ [12a6] དང་མཚུངས་པའི་ཕྱིར་རོ། །
		རྩྭ་སོགས་རྩེ་ན་གླང་ཆེན་བརྒྱ། །སྔོན་ཚེ་མ་མཐོང་ཡོད་དོ་ཞེས། །
		དེ་སྐད་གྲངས་ཅན་ཕྱུགས་ལས་གཞན། །ངོ་ཚར་(M; read: མཚར་)བཅས་པ་སུ་(M; read: སུས་)བརྗོད་སྩོལ། །
ཞེས་སོ། ། [M 142]

[F2. རྟག་སྨྲ་དགག་པ།]
	གཉིས་པ་ལ། 

[G3. དབྱེ་བ་མདོར་བསྟན།]
	དབྱེ་བ་མདོར་བསྟན་ནི། མུ་སྟེགས་རྟག་སྨྲ་ནི་སྡེ་ [12b1] བཞི་སྟེ། གྲངས་ཅན་སོགས་ཀྱི་ཕྱིར་རོ། །འདི་བཞི་ཡང་དུག་གསུམ་ཆ་མཉམ་པ་དང་། འདོད་ཆགས་དང་ཞེ་སྡང་དང་གཏི་མུག་ཤས་ཆེ་བ་དང་རིམ་བཞིན་སྦྱར་ལ། སྐྲ་(read: སྒྲ་ M)བཤད་ནི་འོག་ཏུ་སོ་སོར་འཆད་དོ། །

[G4. མཚན་ཉིད་སོ་སོར་བརྗོད་པ།]
	མཚན་ཉིད་སོ་སོར་བརྗོད་པ་ལ་བཞི་ལས། [12b2] 

[H1. གྲངས་ཅན་དགག་པ།]
[I1. འདོད་པ་བརྗོད་པ།]
	གྲངས་ཅན་ལ་འདོད་པ་བརྗོད་པ་ལ་(M om. ལ་)ཡང་། རྣམ་གྲངས། དབྱེ་བ། སྟོན་པ། གྲུབ་མཐའོ། །

[J1. རྣམ་གྲངས།]
	དང་པོ་ནི། ཤེས་བྱ་གྲངས་སུ་བཅད་པ་ལ་ནན་ཏན་དུ་བྱེད་པས་དང་། རྡུལ་མུན་སྙིང་སྟོབས་ཀྱི་ཡོན་ཏན་ཆ་མཉམ་པ་རང་བཞིན་དང་མི་མཉམ་པ་རྣམ་འགྱུར་ [12b3] དུ་འདོད་པས་(པ་ M)དང་། དྲང་སྲོང་སེར་སྐྱའི་བུ་བརྒྱུད་ཡིན་ཞིང་དེའི་རྗེས་སུ་འབྲངས་པས་(པ་ M)དང་། གཞུང་ལུགས་སུམ་ཅུ་པ་ཞེས་བྱ་བ་མཆོག་ཏུ་འཛིན་ཅིང་བདག་གི་རྣམ་གྲངས་སུམ་ཅུ་འདོད་པས་དང་། ད་ལྟར་གྱི་སྣང་བ་འདི་ཐམས་ཅད་གཙོ་བོས་བྱས་ཤིང་དེའི་རང་ [12b4] བཞིན་དུ་གནས་པར་སྨྲ་བ་རྣམས་ཀྱིས་གྲངས་ཅན་པ་སོགས་སོ། །
	གཞུང་ལ་ལར་གྲངས་ཅན་པ་དང་སེར་སྐྱ་པ་ཐ་དད་དུ་བྱས་པའང་སྣང་སྟེ། སློབ་དཔོན་འཕགས་པ་ལྷས། 
		གྲངས་ཅན་སྒྲ་རྣམས་ཡོན་ཏན་མེད། །སེར་སྐྱ་པ་རྣམས་སྟོངས་(སྟོང་ M)པའི་ཚུལ། ། [12b5]
ཞེས་དང་། གྲུབ་ཆེན་སྨན་ཞབས་པས། བདག་གི་རྣམ་གྲངས་སུམ་ཅུ་ལས། 
		དུས་ལས་བྱུང་བ་དང་འདོད་རྒྱལ་དང་གནམ་གྱིས་བསྐོས་པ་དང་གྱི་ན་བཞི་ནི་གྲངས་ཅན་གྱི་འདོད་པ་ཡིན་ནོ། །རྣལ་(རྣམ་ M)འབྱོར་དང་ཆད་(read: ཚད་)མ་དང་། དག་པ་དང་མ་དག་པ་བཞི་ནི་སེར་སྐྱའི་ [12b6] འདོད་པ་ཡིན་ནོ། །
ཞེས་དང་། འོད་ལྡན་ལས་ཀྱང་། 
		གང་དག་གྲངས་ཅན་དང་སེར་སྐྱ་ལ་སོགས་པའི་བསྟན་བཅོས་དེ་ཁོ་ [M 143] ན་ཉིད་ཡིན་པའི་བློས་འདོན་པ་དེ་དག་ལ་ནི་ཡུལ་འཁོར་གྱི་བསོད་སྙོམས་དུག་ཏུ་འགྱུར་རོ་
ཞེས་བཤད་མོད། སེར་སྐྱའི་མངའ་ཞབས་ [13a1] སྤྱི་དང་དྲུང་(དྲུག་ M)སྐོར་ལྟ་བུར་(བུ་ M)མངོན་ནོ། །

[J2. དབྱེ་བ།]
	དབྱེ་ན། མངོན་གསལ་སྨྲ་བ་ལྷ་མེད་པ་དང་རྣམ་འགྱུར་སྨྲ་བ་ལྷར་བཅས་ཞེས་ཀྱང་བྱ་བ་གཉིས་སོ། །
	དོན་ནི། འོ་མ་ཞོའི་རང་བཞིན་དུ་གནས་པ་རྐྱེན་གྱིས་མངོན་པར་གསལ་པ་རང་བཞིན་ [13a2] ནམ། གཙོ་བོའི་རྒྱུ་ཙམ་ལས་བྱུང་བ་ཡིན་གྱི་བློ་སྔོན་དུ་གཏོང་བའི་ལྷ་གཞན་མེད་པ་དང་། དེ་གཉིས་རང་བཞིན་གཅིག་ཀྱང་རྣམ་འགྱུར་ཐ་དད་དུ་སོང་བ་ནི་གཙོ་བོར་(བོ་ M)མ་ཟད་ལྷ་ཆེན་དབང་ཕྱུག་གིས་བློ་སྔོན་དུ་བཏང་ནས་ཀྱང་བྱས་ཞེས་སྨྲ་ལ་ [13a3] འདིས་ནི་ཤེས་བྱ་ཚིག་གི་དོན་དྲུག་ཀྱང་འདོད་དོ། །འོན་ཀྱང་དབང་ཕྱུག་པར་ནི་མི་འགྱུར་ཏེ། གཙོ་བོ་བདེན་ཞེན་གྱིས་འདོད་པས་སོ། །

[J3. སྟོན་པ།]
	སྟོན་པ་ནི།(གསུམ་པ་ནི། M) སྔོན་ཚེ་ལོ་དཔག་མེད་ཀྱི་དུས་སུ་དྲང་སྲོང་སེར་སྐྱ་ཞེས་བྱ་བས་བསྟི་གནས་སུ་བསྒོམས་པས་མུ་ [13a4] སྟེགས་ཀྱིས་ཐར་པ་ཐོབ་པར་རློམ་ནས་རང་གིས་མཐོང་བའི་དེ་ཉིད་གཞན་ལ་སྟོན་པར་འདོད་ནས་གྲངས་ཅན་གྱི་བསྟན་བཅོས་བྱས་ཤིང་། ཕྱིས་རྣལ་འབྱོར་དཔྱོད་པ་དབང་ཕྱུག་ལྷར་འཛིན་པའི་དྲང་སྲོང་ཆུ་ཀླུང་གིས་ཀྱང་དབང་ཕྱུག་ནག་པོའི་རྒྱུད་སུམ་ [13a5] ཅུ་པ་དང་དྲུག་ཅུ་པ་སོགས་བྱས་པས་ན་སེར་སྐྱ་སོགས་སོ། །

[J4. གྲུབ་མཐའ།]
[K1. མདོར་བསྟན།]
	གྲུབ་མཐའ་མདོར་བསྟན་ནི།(བཞི་པ་ལ་གཉིས་ལས། དང་པོ་མདོར་བསྟན་ནི། M) འཇལ་བྱེད་ཚད་མ་གསུམ་གྱིས་གཞལ་བྱའི་ཤེས་བྱ་ཉེར་ལྔ་འཇལ་བར་འདོད་དོ། །

[K2. རྒྱས་བཤད།]
	[གཉིས་པ་ M]རྒྱས་བཤད་ལ། 

[L1. འཇལ་བྱེད།]
	འཇལ་བྱེད་གསུམ་ལས་

[M1. མངོན་སུམ་ཚད་མ།]
	མངོན་སུམ་ཚད་མ་ [M 144] ནི་དབང་པོའི་ [13a6] འཇུག་པ་ལ་འདོད་དེ། དེ་ཡང་རྣ་བ་དང་པགས་པ་དང་མིག་དང་ལྕེ་དང་སྣ་ལ་ཡིད་ཀྱིས་བྱིན་གྱིས་བརླབས་ནས་སྒྲ་ལ་སོགས་པ་ལ་ཞེན་ཅིང་བལྟ་བའོ། །ཞེས་གྲངས་ཅན་སྤྱི་པ་འདོད་ལ། སྟོན་པ་ཆུ་ཀླུང་ནི། དབང་ཤེས་ཀྱིས་ཡུལ་གྱི་བྱེ་བྲག་ [13b1] འཛིན་པའི་སེམས་ཀྱི་འཇུག་པ་ལྔ་ལས་མཆོག་གི་འཇུག་པ་ཞེས་པ་བསླུ་མེད་ཀྱི་བྱ་བ་ཉིད་དབང་པོའི་འཇུག་པར་འདོད་དོ། །

[M2. རྗེས་དཔག་ཚད་མ།]
[N1. རང་དོན་རྗེས་དཔག།]
	རྗེས་དཔག་གཉིས་ལས་རང་དོན་རྗེས་དཔག་ནི། འབྲེལ་པ་བདུན་གྱིས་ཡུལ་འཇལ་བ་སྟེ། ལྷས་བྱིན་དང་རྟ་ལྟ་བུ་ནོར་དང་ [13b2] ནོར་བདག་གི་དང་། འཇིམ་པ་དང་རྫ་བུམ་ལྟ་བུ་རང་བཞིན་དང་རྣམ་འགྱུར་གྱི་དང་། རྫ་མཁན་དང་རྫ་བུམ་ལྟ་བུ་རྒྱུ་དང་རྒྱུ་ཅན་གྱི་དང་། ས་བོན་དང་མྱུ་གུ་ལྟ་བུ་རྒྱུ་དང་འབྲས་བུའི་དང་། སྡོང་པོ་དང་ཡལ་ག་ལྟ་བུ་ཡན་ལག་དང་ཡན་ལག་ཅན་གྱི་དང་། ངུ་(read: ངུར་ M) [13b3] པ་ཁྱོ་ཤུག་ལྟ་བུ་གྲོགས་དང་གྲོགས་ཅན་གྱི་དང་། བྱ་རོག་དང་འུག་པ་ལྟ་བུ་དགྲ་བཤེད་(read: གཤེད་ M)ཀྱི་འབྲེལ་པའོ། །

[N2. གཞན་དོན་རྗེས་དཔག]
	གཞན་དོན་རྗེས་དཔག་ཉིད་ནི། རྣམ་ལྡན་དང་བསལ་འོངས་གཉིས་ཏེ། རང་རྒྱུད་སྒྲུབ་ངག་ཡན་ལག་ལྔ་ལྡན་དང་། ཐལ་འགྱུར་གྱིས་གཞན་ཕྱོགས་ [13b4] བཀག་ནས་རང་ཕྱོགས་གཟུང་(བཟུང་ M)བའོ། །

[M3. ཡིད་ཆེས་པའི་ལུང་།]
	ཡིད་ཆེས་པའི་ལུང་ནི། དབང་སོགས་ནས་ལྔ་བཅུ་པ་ལ་སོགས་པའི་གཞུང་སྟེ། དེ་ལྟར་མངོན་རྗེས་ལུང་གསུམ་ནི་ཚད་མའོ། །

[L2. གཞལ་བྱ།]
	གཞལ་བྱ་ལ་གཞི་འབྲས་ལམ་གསུམ་ལས། 

[M4. གཞི།]
	དང་པོ་ལ། 

[N3. མདོར་བསྟན།]
	མདོར་བསྟན་ནི། [13b5] ལུགས་འདིའི་ཤེས་བྱ་གྲངས་ཉེར་ལྔ་ནི་བསྡུ་ན་གཙོ་བོ་དང་བདག་ཤེས་རིག་གི་སྐྱེས་བུ་གཉིས་སུ་འདུས་ཏེ། རང་བཞིན་དང་རང་བཞིན་མིན་པ་གཉིས་སུ་འདུས་པས་སོ། །

[N4. རྒྱས་བཤད།]
	རྒྱས་བཤད་ལ། སོ་སོར་བཤད། བསྡུས་ཏེ་བསྟན་པའོ། །

[O1. སོ་སོར་བཤད་པ།]
	དང་པོ་ལ། [M 145] བདག་ [13b6] དང་གཙོ་བོ་བཤད་པའོ། །

[P1. བདག་བཤད་པ།]
	དང་པོ་ནི། གཙོ་བདག་གཉིས་ཀྱི་ནང་ནས་བདག་ནི་ཤེས་བྱ་ཉེར་ལྔའི་ནང་ནས་ཐ་མ་ཡིན་ཏེ། འདི་ལྟར་གཙོ་བོ་དང་ཆེན་པོ་དང་ང་རྒྱལ་དང་། སྒྲ་དང་རེག་བྱ་དང་གཟུགས་དང་རོ་དང་དྲི་སྟེ་དེ་ཙམ་ལྔ་དང་། ནམ་མཁའ་རླུང་མེ་ཆུ་ [14a1] ས་སྟེ་འབྱུང་བ་ལྔ་དང་། རྣ་བ་དང་པགས་པ་སོགས་ནང་བློའི་དབང་པོ་ལྔ་དང་། ངག་དང་ལག་པ་དང་རྐང་པ་དང་འཕོངས་དང་འདོམས་ཏེ་ཕྱི་ལས་ཀྱི་དབང་པོ་ལྔ་དང་གཉིས་ཀའི་དབང་པོ་ཡིད་དེ་དབང་པོ་བཅུ་གཅིག་ [14a2] དང་། ཐ་མ་བདག་ཤེས་རིག་གི་སྐྱེས་བུའོ་ཞེས་སོ། །
	བདག་འདིའི་ངོ་བོ་ནི། བྱེད་པོ་དང་ཟ་པོ་གཉིས་ལས་ཟ་པོ་ཡིན་ལ་འཇིག་མི་སྲིད་པས་རྟག་ཅིང་ས་སོགས་ཀྱི་ཡོན་ཏན་མིན་ལ་བྱེད་པ་པོ་ཡང་མིན་པ་དང་། བེམ་ཤེས་གཉིས་ལས་ཤེས་རིག་ [14a3] ཡིན་པ་དང་། གནས་རྒྱང་རིང་དུ་འཚོལ་མི་དགོས་ཀྱི་གཙོ་བོའི་གློར་གནས་ཤིང་རྟོགས་དཀའ་བས་དྲང་སྲོང་སེར་སྐྱས་ཀྱང་མི་མཐོང་བའི་ཁྱད་པར་གྱི་ཆོས་དེ་རྣམས་དང་ལྡན་པའོ། །
	བདག་གི་ཁྱད་ཆོས་འདི་དག་ནི་མུ་སྟེགས་ཕལ་ཆེར་འདོད་དེ། [14a4] དབུ་མ་འཇུག་པ་ལས། 
		ཟ་པོ་རྟག་དངོས་བྱེད་པོ་མིན་པའི་བདག །ཡོན་ཏན་བྱ་མིན་མུ་སྟེགས་རྣམས་ཀྱིས་བཏགས། །
ཞེས་སོ། །

[P2. གཙོ་བོ་བཤད་པ།]
	གཙོ་བོ་ལ། སྤྱིའི་ངོ་བོ་ནི། བདག་ལས་གཞན་ཉེར་བཞི་པོ་ཀུན་ལ་སྤྱི་མིང་གཙོ་བོ་ཞེས་བྱ་ཞིང་ཡོན་ཏན་དང་ [14a5] བེམ་པོ་དང་ཡུལ་ཡུལ་ཅན་གཉིས་ལས་ཡུལ་ཡིན་ནོ། །
	བསྡུ་ན་རང་བཞིན་རྒྱུའི་གཙོ་བོ་དང་རྣམ་འགྱུར་འབྲས་བུའི་གཙོ་བོ་གཉིས་སུ་འདུས་ལ། དེ་གཉིས་ཀྱི་ཐོག་མ་ནི་ཉེར་ལྔའི་དང་པོ་ཡིན་ཞིང་དུག་གསུམ་མམ་བདེ་སྡུག་བཏང་སྙོམས་སམ་སྙིང་སྟོབས་ [14a6] དང་རྡུལ་དང་མུན་པ་སྟེ་རང་བཞིན་གསུམ་མམ་ཡོན་ཏན་གསུམ་ཆ་མཉམ་པ་བྱེད་པ་པོ་ཡིན་ལ་ [M 146] རྟག་པ་དང་གཅིག་པུ་དང་ཀུན་ལ་ཁྱབ་ཅིང་འོན་ཀྱང་རྒྱུ་བརྒྱད་ཀྱིས་མི་གསལ་ཏེ། ཁྱབ་ཚུལ་ནི་ཏིལ་ལ་ཏིལ་མར་བཞིན་དང་། རྒྱུ་བརྒྱད་ནི། 
		ཧ་ཅང་ཉེ་ཕྱིར་རིང་ [14b1] ཕྱིར་དང་། །ཆ་ཕྲའི་ཕྱིར་དང་བསྒྲིབས་ཕྱིར་དང་། །
		ཟིལ་གནོན་ཕྱིར་དང་འདྲེས་ཕྱིར་དང་། །དབང་པོ་ཉམས་ཕྱིར་ཡིད་མེད་ཕྱིར། །
ཞེས་བཤད་དོ། །
	རྣམ་འགྱུར་འབྲས་བུ་བསྡུས་པའི་གཙོ་བོ་ནི་ཉེར་གསུམ་སྟེ། རྒྱུའི་གཙོ་བོ་དེའི་དངོས་འབྲས་ [14b2] མང་(read: མིང་ M)ལ་བློའམ་ཆེན་པོ་སྟེ་བློ་ཞེས་ཀྱང་ཟེར། ཆེན་པོ་ཞེས་ཀྱང་ཟེར། སྐབས་ལ་ལར་ནང་གི་བྱེད་པ་ཞེས་ཀྱང་ཟེར་རོ། །
	དེ་ནི་མེ་ལོང་ངོས་གཉིས་པ་ལྟ་བུ་ཤེལ་ལྟར་གསལ་ཞིང་དྭངས་པ་ཡུལ་རྣམ་འགྱུར་གྱི་ཚོགས་དང་ཤེས་པ་བདག་གི་གཟུགས་ [14b3] བརྙན་གཉིས་ཀ་ཕྱི་ནང་ནས་འཆར་བས་གཟུགས་བརྙན་གཉིས་འདྲེས་པ་ནི་གཞལ་བྱ་མངོན་གྱུར་གྱི་མཚན་གཞི་དང་། གཟུགས་བརྙན་གཏོད་པ་པོའི་ཡུལ་ཤེས་གཉིས་ནི་ལྐོག་གྱུར་གྱི་མཚན་གཞི་སྟེ་དེ་གཉིས་ཉིད་དུ་ངེས་པ་སྟེ། མང་(read: མིང་ M)ལ་བློ་ཞེས་ [14b4] འདོགས་ཀྱང་སེམས་མེད་པའི་བེམས་(བེམ་ M)པོར་འདོད་དེ། སེམས་པ་ནི་རྒྱུན་ལ་འཇིག་མི་སྲིད་པའི་བདག་གཅིག་པུ་ཡིན་གྱི་སྐྱེ་འཇིག་སྲིད་པ་རྣམས་སེམས་མེད་དུ་འདོད་དོ། །
	ཆེན་པོའམ་བློ་དེ་ལ་སོགས་ཏེ། ཡུལ་གདུང་སིམ་བར་མར་མྱོང་བའི་སྡུག་བདེ་ [14b5] བཏང་སྙོམས་གསུམ་པོ་དེ་རྡུལ་ལས་གྱུར་པ་དང་། རྣམ་འགྱུར་ལས་གྱུར་པ་དང་འབྱུང་བ་ལས་གྱུར་པའི་ང་རྒྱལ་གསུམ་ཡིན་པའི་ཕྱིར་ཏེ། རིམ་བཞིན་རྨོངས་པ་དང་འདོད་ཆགས་དང་གཡོ་བ་ཤས་ཆེ་བའི་རང་བཞིན་ཡིན་པའི་ཕྱིར། 
	ང་རྒྱལ་དེ་གསུམ་གྱིས་ [14b6] དངོས་དང་བརྒྱུད་པའི་འབྲས་བུ་སྐྱེད་ཚུལ་ནི། དང་པོ་རྡུལ་ལས་གྱུར་པའི་ང་རྒྱལ་གྱིས་སྒྲ་སོགས་ཞེས་ཏེ་སླའོ། །དེ་སྐད་དུ་ཡང་དབང་ཕྱུག་ནག་པོའི་རྒྱུད་ལས། 
		རང་བཞིན་ལས་ཆེན་དེ་ལས་ང་རྒྱལ་ཡིན། །དེ་ལས་ཚོགས་ནི་རྣམ་ [M 147] པ་བཅུ་དྲུག་གོ །
		བཅུ་ [15a1] དྲུག་པ་ནི་དེ་དག་རྣམས་ལས་ཀྱང་། །ལྔ་པོ་རྣམས་ལས་འབྱུང་བ་ཆེན་པོ་ལྔ། །
ཞེས་བཤད་དོ། །
	དེ་ལྟར་ཡུལ་ཤེས་གཉིས་ཀྱི་གཟུགས་བརྙན་བློ་ལ་ཤར་བ་ནི་ཤེས་པས་ཡུལ་ཟ་ཞིང་སྤྱོད་པའི་དོན་ཏེ། 
		བློ་ལ་ཤར་བའི་དོན་ [15a2] ནི་སྐྱེས་བུས་ཤེས་པར་བྱེད་དོ། །
ཞེས་སོ། །
	དེ་ལྟར་ཤེས་བྱ་ཐམས་ཅད་ཡུལ་ཤེས་གཉིས་སུ་བསྡུས་པའི་ཡུལ་ལས་གཞན་པ་ནི་ཤེས་པ་ཡིན་པ་ལ་བསམས་ནས། མིག་སོགས་ཡུལ་གྱིས་བསྡུས་པ་རྣམས་ཆོས་ཅན། གཞན་གྱི་དོན་བྱེད་དེ། འདུས་ཤིང་ [15a3] བསགས་པའི་ཕྱིར། མལ་ཆ་དང་སྟན་ལ་སོགས་པ་བཞིན་ནོ། །ཞེས་པས་བདག་སྒྲུབ་པར་བྱེད་དེ། བདག་ལ་ཆོས་ཅན་གྱི་དོན་དང་རྟགས་ཀྱི་དོན་གཉིས་ཀ་(M om. ཀ་)མ་ཚང་བས་སོ། །

[O2. བསྡུས་ཏེ་བསྟན་པ།]
	གཉིས་པ་ནི། རྒྱུ་དང་རང་བཞིན་མིང་གི་རྣམ་གྲངས་དང་འབྲས་བུ་དང་རྣམ་འགྱུར་ [15a4] མིང་གི་རྣམ་གྲངས་སུ་བྱས་པའི་མུ་བཞི་ལས་ཐོག་མ་ནི་གཙོ་བོ་དང་། བདུན་ནི་བློ་དང་ང་རྒྱལ་དང་དེ་ཙམ་ལྔའོ། །བཅུ་དྲུག་ནི་ལྷག་མ་རྣམས་སོ། །དེ་སྐད་དུ་ཡང་། 
		རྩ་བ་བྱེད་ཡིན་བྱ་བ་མིན། །ཆེན་པོ་སོགས་བདུན་བྱ་དང་བྱེད། །
		བཅུ་དྲུག་པོ་ནི་བྱ་བ་ཉིད། །སྐྱེས་ [15a5] བུ་བྱ་མིན་བྱེད་པའང་མིན། །
ཞེས་སོ། །
	བདེན་གཉིས་སུ་བསྡུ་བ་ནི། ཐོག་སོགས་ཏེ། དྲང་སྲོང་སེར་སྐྱས། 
		ཡོན་ཏན་རྣམས་ཀྱི་རང་བཞིན་མཆོག །སྣང་བའི་ལམ་དུ་འགྱུར་མ་ཡིན། །
		སྣང་བའི་ལམ་དུ་གང་གྱུར་དེ། །སྒྱུ་མ་ལྟ་བུར་ཤིན་ཏུ་གསོག །
ཅེས་ [15a6] བཤད་དེ། ཀུན་རྫོབ་རང་སྟོང་སྐྲ་བཤད་(read: ཤད་ M)སྣང་བ་ལྟ་བུ་དང་། དོན་དམ་གཞན་སྟོང་འོད་གསལ་བདེན་གྲུབ་ཅེས་ཟེར་བ་དང་རྗེས་སུ་མཐུན་ཏེ་དེ་ཡང་སེམས་ཙམ་རྣམ་རྫུན་པའི་གཞུང་ལུགས་དང་ཤིན་ཏུ་ཉེའོ། །
	རྣམ་འགྱུར་འདི་དག་ལ་སིམ་གདུང་བར་མར་སྣང་ [15b1] བའི་ [M 148] རྟགས་ཀྱིས་དེ་སྐྱེད་པའི་གཙོ་བོ་རང་བཞིན་ནམ་ཡོན་ཏན་གསུམ་ལྡན་དཔོག་པར་འདོད་དེ། ཇི་སྐད་དུ། 
		རངས་དང་མགུ་དང་ཀུན་དགའ་དང་། །བདེ་ཞིང་ཞི་བའི་སེམས་ཉིད་དག །
		རེས་འགའ་ཡང་ནི་སྣང་གྱུར་པ། །དེ་དག་སྙིང་སྟོབས་ཡོན་ཏན་ནོ། །
		མི་ [15b2] དགའ་ཡོངས་སུ་གདུང་བ་དང་། །མྱ་ངན་འདོད་དང་མི་བཟོད་དག །
		གང་དུ་སྣང་བའི་གཏན་ཚིགས་ཀུན། །དེ་དག་རྡུལ་གྱི་གཏན་ཚིགས་འདོད། །
		རྨོངས་དང་དེ་བཞིན་གཏི་མུག་དང་། །བག་མེད་གཉིད་དང་གཡེལ་བ་དང་། །
		ལན་འགའ་ཡང་ནི་ [15b3] སྣང་གྱུར་པ། །དེ་དག་མུན་པའི་ཡོན་ཏན་འདོད། །
ཅེས་སོ། །

[M5. འབྲས་བུ།]
	འབྲས་བུ་ཐར་པ་ནི། བདག་ཤེས་རིག་གིས་སོགས་ཏེ། གཙོ་བོ་སྐྱེངས་ཏེ་རྣམ་འགྱུར་རྣམས་རང་གི་རང་བཞིན་ངང་དུ་བསྡུས་ནས་བདག་གཅིག་པུ་ཟླ་མེད་དུ་གྱུར་པ་ཐར་པ་ཐོབ་པར་འདོད་ [15b4] དོ། །

[M6. ལམ།]
	ཐར་ལམ་ནི། དེ་ཉིད་ཉེར་ལྔ་ལེགས་པར་ཤེས་པ་དེ་ལ་སོགས་ཏེ། 
		དེ་ཉིད་ཉི་ཤུ་ལྔ་ཤེས་ན། །རལ་པའམ་བྱི་(བྱེ་ M)བོ་ཅོད་པན་སོགས། །
		ཆ་ལུགས་གང་གིས་གནས་གྱུར་ཀྱང་། །གྲོལ་འགྱུར་འདི་ལ་ཐེ་ཚོམ་མེད། །
ཅེས་སོ། །

[I2. དེ་དགག་པ།]
	དེ་དགག་པ་ནི། ཐར་ [15b5] པ་ཐོབ་པའི་ཚེ་སྐྱེད་བྱེད་གཙོ་བོ་མ་ལོག་བཞིན་དུ་སྐྱེད་འབྲས་རྣམ་འགྱུར་རྣམས་འགག་པ་མི་འཐད་དེ། རྒྱུ་སོགས་འགལ་བའི་ཕྱིར། གཙོ་བོ་ནི་གཅིག་ཏུ་བདེན་པ་མིན་པར་ཐལ། རྡུལ་མུན་སྙིང་སྟོབས་གསུམ་ཡིན་པའི་ཕྱིར། བློ་བདེ་ཆོས་ཅན། བེམ་པོ་མ་ཡིན་ [15b6] པར་ཐལ། མྱོང་བའི་ངོ་བོར་སྐྱེས་པའི་ཕྱིར། བདག་ཆོས་ཅན། རྟག་པ་མ་ཡིན་པར་ཐལ། ཤེས་རིག་ཡིན་པའི་ཕྱིར། ཁྱོད་ལ་བཅིངས་བཞིན་པ་ལས་གྲོལ་བའི་ཐར་པ་མི་སྲིད་པར་ཐལ། རྟག་པའི་ཕྱིར། དེ་ལྟར་ན་གྲངས་ཅན་གྱི་གྲུབ་མཐའ་ཕལ་ [16a1] ཆེར་ནི་དོན་ལ་མེད་བཞིན་དུ་བློས་བཏགས་པས་རྗེས་འཇུག་སླུ་བར་བྱེད་པ་ཡིན་ལ། རྣམ་འགྱུར་སྣ་ [M 149] ཚོགས་སུ་འདོད་པའི་ཀུན་རྫོབ་ཐམས་ཅད་རྫུན་པ་སླུ་ཆོས་སུ་འདོད་པ་ལ་སོགས་པ་འགའ་ཞིག་ནི་འཐད་པར་ཡང་རུང་ཞིང་། དངོས་པོའི་ [16a2] གནས་ལུགས་ལ་བློ་ཁ་ཅུང་ཟད་ཀྱང་མ་ཕྱོགས་པའི་བླུན་དད་ཙམ་སྒོམ་པ་ལས་ནི་གནས་ལུགས་མཐོང་བ་ལ་ཉེ་རུ་སོང་བས་མཐའ་གཅིག་ཏུ་སྡང་སྨྲ་མི་བྱའོ། །

[H5. དབང་ཕྱུག་པ་དགག་པ།]
	གཉིས་པ་དབང་ཕྱུག་པ་དགག་པ་ལ་ཡང་གཉིས་ལས། 

[I3. འདོད་པ་བརྗོད་པ།]
	[དང་པོར་ M]འདོད་པ་བརྗོད་པ་ལ། རྣམ་གྲངས། སྟོན་པ། [16a3] དབྱེ་བ། གྲུབ་མཐའ་དངོས་སོ། །

[J5. རྣམ་གྲངས།]
	དང་པོ་ནི། མིང་གི་རྣམ་གྲངས་དབང་ཕྱུག་པ་ཞེས་སོགས་དྲུག་སྟེ། དང་པོ་གསུམ་ལྷ་ཆེན་གྱི་མིང་གི་མངོན་རྗོད་(read: བརྗོད་ M)ཡིན་ལ་དེ་ལྷར་འཛིན་པས་(པ་ M)དེ་དང་དེའི་མིང་ངོ་། །ཡེ་ནས་སྲིད་པ་ཞེས་པ་ནི། སྣོད་བཅུད་གདོད་མ་ [16a4] ནས་འདིས་བྱས་ཞེས་སྨྲ་བས་སོ། །ཐ་མ་གཉིས་ནི། མིག་བཙུམས་ནས་རྣལ་འབྱོར་སྒོམ་པ་དང་། འུག་པའི་སྒྲོ་གོས་སུ་གྱོན་པས་སོ། །

[J6. སྟོན་པ།]
	སྟོན་པ་ནི།(གཉིས་པ་ནི། M) ལྷ་ཆེན་གྱིས་ཨུ་མའི་སྲུང་མ་ལ་དྲང་སྲོང་མཛེས་པ་བརྟུལ་ཞུགས་གྲུབ་པ་ཞིག་བཞག་པ་ན། དེ་ [16a5] ལ་ཨུ་མ་ཆགས་ནས་མདུན་དུ་འདུག་སྟེ་ཆགས་ཚུལ་དུ་མ་བསྟན་པས། དེས་མིག་རང་གི་རྐང་པ་ལ་ཕབ་སྟེ་བརྟུལ་ཞུགས་བསྲུངས་པས་དབང་ཕྱུག་མཉེས་ནས་གཞུང་ལུགས་རྩོམ་པ་པོར་དབང་བསྐུར་བ་དང་། གཞན་གྱིས་བོར་བའི་གཟེགས་མ་ཟ་ཞིང་བརྟུལ་ [16a6] ཞུགས་སྤྱད་པས་དབང་ཕྱུག་གྲུབ་སྟེ་གཞུང་མང་དུ་བརྩམས་པས། དེ་གཉིས་ལ་མིང་དེ་ལྟར་དུ་གྲགས་པས་སོ། ། [M 150]
	བསྟན་བཅོས་ནི། དབང་ཕྱུག་ཉིད་ཀྱིས་བཤད་པའི་ཞི་བའི་རྒྱུད་དང་དབང་ཕྱུག་ནག་པོའི་རྒྱུད་དང་། གཟེགས་ཟན་གྱིས་བྱས་པའི་བསྟན་ [16b1] བཅོས་མང་པོ་རྣམས་ལ་འཆད་ཉན་དུ་བྱེད་དོ། །

[J7. དབྱེ་བ།]
	[གསུམ་པ་ M]དབྱེ་བ་ནི་བཞི་སྟེ། རིགས་(རིག་པ་ཅན་ for རིགས་ M)སོགས་སོ། །

[J8. གྲུབ་མཐའ་དངོས།]
	གྲུབ་མཐའ་ལ་(བཞི་པ་ལ་ M)གཞི་ལམ་འབྲས་གསུམ་ལས། 

[K3. གཞི།]
	དང་པོ་ལ། ལྷ་དང་། ཚད་མ་དང་། གཞལ་བྱའོ། །

[L3. ལྷ།]
	དང་པོ་ནི། ལྷ་ཆེན་དབང་ཕྱུག་ནི་ཤེས་བྱ་ཀུན་མཁྱེན་པ། [16b2] གནས་གངས་ཏེ་(ཏི་ M)སེའི་རིའི་སྟེང་ན་འབྱོར་པས་བརྒྱན་པའི་སྟན་ལ་འདུག་ཅིང་། ཨུ་མ་དང་ཁྱུ་མཆོག་ལ་སོགས་པའི་འཁོར་གྱི་ཚོགས་སྟོང་གིས་བསྐོར་བ་མཚོ་མ་དྲོས་པ་ནས་འོངས་པའི་དགྲ་བཅོམ་པ་ལྔ་བརྒྱ་དང་ལྷན་ཅིག་གནས་ཞེས། ལྷ་ལས་ཕུལ་བྱུང་གི་འགྲེལ་པར་ [16b3] སློབ་དཔོན་ཤེས་རབ་གོ་ཆས་བཤད་དོ། །
	ལྷ་ཆེན་དེའི་ཡོན་ཏན་ནི་དབང་ཕྱུག་བརྒྱད་ལྡན་ཏེ། དབུ་མ་སྤྱན་རས་གཟིགས་བརྟུལ་ཞུགས་ལས། 
		ལག་པ་དག་དང་རྐང་པ་དག །མིག་དང་བཞིན་དང་ལུས་རྣམས་ཀྱིས། །
		མང་པོ་བྱེད་ཅིང་འཇིག་བྱེད་པས། ། [16b4] དེས་ན་ཕྲ་བར་བརྗོད་པ་ཡིན། །
		ནམ་མཁའ་རླུང་དང་ས་དང་ནི། །ཆུ་དང་མེ་དག་གནས་བྱེད་ཅིང་། །
		སྡུད་(སྡུས་ M)པ་དང་ནི་རྒྱས་བྱེད་པས། །དེས་ན་ཡང་བར་བརྗོད་པ་ཡིན། །
		འབྱུང་པོ་ཀུན་ལ་དབང་བྱེད་ཅིང་། །གནས་པ་དང་ནི་རྒྱུ་བ་དག །
		གང་དང་གང་འདོད་དེ་བྱེད་པས། ། [16b5] དེས་ན་བདག་པོར་གྱུར་པ་ཡིན། །
		བདག་ལ་རག་ལུས་རང་དབང་ཅན། །འགའ་ཡང་འཇིག་པ་ཡོད་མ་ཡིན། །
		ཐམས་ཅད་དབང་དུ་གྱུར་པས་ན། །དེས་ན་དབང་དུ་གྱུར་པ་ཡིན། །
		ཡུལ་དང་བཟའ་བ་བཅའ་བ་དང་། །གཞན་ཡང་ཡིད་ཀྱིས་གང་ [16b6] བསམས་(བསམ་ M) [M 151] པ། །
		ཡིད་ཀྱི་རྗེས་འགྲོ་མི་སྡོད་པས། །དེས་ན་གར་ཡང་ཕྱིན་ཞེས་བྱ། །
		འཇིག་རྟེན་གསུམ་ན་མཆོག་གྱུར་ཅིང་། །གནས་པ་དག་དང་རྒྱུ་བ་དང་། །
		འབྱུང་པོ་ཀུན་གྱིས་བརྗེད་པས་ན། །དེས་ན་མཆོད་པར་བྱ་བ་ཡིན། །
		སྙིང་སྟོབས་རྡུལ་དང་མུན་ [17a1] པ་གསུམ། །དེ་དག་གང་ལ་གནས་གྱུར་པ། །
		མིག་འབྱེད་ཙམ་གྱིས་བྱེད་གྱུར་པས། །དེས་ན་འདོད་དགུར་ལྡན་ཞེས་བྱ། །
		ཐར་པའམ་(པའང་ M)ཡང་ན་ལྷ་ཡི་ལུས། །གང་དུ་བདག་ཉིད་འདོད་གྱུར་པ། །
		ཐམས་ཅད་འདོད་པས་ [17a2] ཐོབ་འགྱུར་བ། །དེས་ན་དགའ་མགུར་གནས་ཞེས་བྱ། །
ཞེས་བཤད་པ་བཞིན་ནོ། །
	དེས་སྣོད་སོགས་ནི། སྣོད་བཅུད་འདི་ཆོས་ཅན། དབང་ཕྱུག་གིས་བློ་སྔོན་དུ་བཏང་ནས་བྱས་ཏེ། སྡོད་ཅིང་འཇུག་པའི་ཕྱིར་དང་། སོགས་པ་དབྱིབས་དང་ལྡན་པའི་ [17a3] ཕྱིར་དང་། དོན་བྱེད་ནུས་པའི་ཕྱིར་ཞེས་དང་། སེར་སྣ་ཅན་ལ་ལོངས་སྤྱོད་དང་གཏོང་ཕོད་ཅན་དབུལ་པོ་དང་དགེ་བ་ཅན་སྡུག་བསྔལ་དང་སྡིག་པ་ཅན་བདེ་བ་དང་ལྡན་པ་རྒྱུ་མཐུན་གྱི་འབྲས་བུ་འཆོལ་པས་གྲུབ་སྟེ། 
		ཡོན་ཏན་ནོར་ལྡན་ཚེ་ཐུང་དང་། །ངན་པར་ [17a4] སྤྱོད་རྣམས་ཚེ་རིང་དང་། །
		གཏོང་ལྡན་དབུལ་པོ་མཐོང་བས་ན། །དབང་ཕྱུག་གིས་བྱས་གསལ་བ་ཡིན། །
ཞེས་སོགས་བཤད་དོ། །
	གཞུང་གཞན་ནས་ནི་དབང་ཕྱུག་དེ་ཉིད་གཟུགས་ཅན་མིན་པ་དང་རྣམ་པ་གསུམ་གྱི་སྲིད་པ་ཁྱབ་པའི་གནས་ན་ [17a5] གནས་པ་དང་མདུད་པ་སོགས་ཚན་པ་གསུམ་ནི་ཁྱིམ་བཅུ་གཉིས་དང་། ཡུལ་གཟུགས་ལ་འཇུག་པའི་ལམ་མིག་ཅེས་སོགས་ཡིད་ཀྱི་བར་དྲུག་དང་། ས་སོགས་འབྱུང་བའི་དེ་ཉིད་ལྔ་དང་། གཞན་ཡང་སྔགས་དང་། འདོད་པ་དང་། བདག་དང་། ཞི་བའི་ [17a6] དེ་ཉིད་དེ་བཞི་དང་ཐིག་ལེ་ཞི་བ་ཆོས་སུ་སྨྲ་བར་གསུངས་ལ། དབང་ཕྱུག་སྒྲ་བསྒྲགས་ཀྱི་རྒྱུད་ལས། 
		དབང་ཕྱུག་ནུས་མ་ [M 152] མཉམ་སྦྱོར་བས། །རྨད་དུ་བྱུང་བའི་བདེ་བ་སྐྱེ། །
		ནུས་ཅན་ཚུལ་གྱིས་བསྒོམས་པ་ཡིས། །ཡང་དག་ཏུ་ན་དངོས་པོ་མེད། །
		ནུས་ཅན་ [17b1] མ་ཡིན་སྟོང་ཉིད་ལྟ། །སྒྲོ་འདོགས་ཐམས་ཅད་རྣམ་འཇོམས་པའོ། །
ཞེས་དང་། དབང་ཕྱུག་འཁྲིག་པ་གྲུབ་པ་ལས། །
		དབུ་མའི་ཡེ་ཤེས་སྐྱེ་བར་འདོད། །བུམ་པ་ཅན་གྱི་རླུང་གིས་ནི། །
		བསྐལ་པའི་བར་དུ་འཆི་མེད་སྒྲུབ། །
ཅེས་པ་ལྟར་འཁྲིག་པ་ [17b2] ཆོས་སུ་སྨྲ་ཞིང་། རླུང་གི་རྣལ་འབྱོར་མང་པོ་ཡང་བཤད་དོ། །
	ཡང་གཞུང་གཞན་ནས། 
		ལྷ་ཆེན་འདི་རི་རབ་ཀྱི་བྱང་ཤར་ཐོད་པ་དགུ་བརྩེགས་ཀྱི་ཕོ་བྲང་ན། ཁྱབ་འཇུག་དང་དགའ་བྱེད་དབང་ཕྱུག་ལ་སོགས་པ་ཕོ་དང་། དབུ་མ་དང་དྲུག་ལྡན་མ་ལ་ [17b3] སོགས་པ་མོའི་འཁོར་ཉི་ཤུ་རྩ་རེ་རེ་དང་། གཞན་ཡང་གནོད་སྦྱིན་དང་རིམས་ཀྱི་བདག་མོ་ལ་སོགས་པ་དུ་མས་བསྐོར་ནས་གནས་པ་དང་། ཁྱབ་འཇུག་གིས་སེར་སྐྱར་སྤྲུལ་ནས་རྒྱལ་པོ་དུག་ཅན་གྱི་བུ་དྲུག་ཁྲི་བསད་ནས་དམྱལ་བར་ཤོར། དེ་དག་གི་ཚ་བོ་བྷ་གཱི་ [17b4] ར་ཐ་ཞེས་བྱ་བས་ཚངས་པ་བསྒྲུབས་ནས། ལྷའི་ཆུ་བོ་གངྒཱ་(གང་གཱ་ M)མི་ཡུལ་དུ་ཕབ་པ། ལྷ་ཆེན་འདིའི་རལ་པ་བཀྲམ་པས་ལོ་སྟོང་གི་བར་དུ་བགོར། དེས་དབང་ཕྱུག་ཉིད་ལ་གསོལ་བ་བཏབ་སྟེ་རལ་པ་བཙིར་བའི་ཐིགས་པ་གཅིག་ཏེ་(ཏི་ M)སེའི་སྟེང་དུ་བབས་པ་མཚོར་གྱུར་ [17b5] པ་ལས་གངྒཱ་(གང་གཱ་ M)སོགས་ཆུ་ཀླུང་བདུན་བྱུང་། གངྒཱ་(གང་གཱ་ M)ལྷ་ཆེན་གྱི་བསྟི་གནས་ཤིག་ཏུ་བབས་པ་ན་ལྷ་ཆེན་ཁྲོས་ཏེ་འཐུངས། ཡང་གསོལ་བ་བཏབ་པས་སླར་སྐྱུགས་པས་འོག་ཏུ་སོང་བས་དུག་ཅན་གྱི་བུ་རྣམས་ཀྱི་སྡིག་པ་བཀྲུས་ནས་ཚེ་འཕོས་ནས་མཐོ་རིས་སུ་སྐྱེས་པ་སོགས་ [17b6] ཀྱི་རྣམ་ཐར་ཡོད་པས། ལྷ་འདི་ནི་ལུས་དང་རྫུ་འཕྲུལ་ཤིན་ཏུ་ཆེའོ་
ཞེས་སྨྲའོ། །
	འདིས་འཇིག་རྟེན་སྤྲུལ་ཚུལ་ནི། འཇིག་རྟེན་འདི་ཞིག་ནས་ནམ་མཁའ་སྟོངས་པར་གྱུར་པའི་ཚེ། [M 153] འདིས་སྣོད་བཅུད་བྱེད་འདོད་ཀྱི་བློ་སྐྱེས་པ་ན། བར་སྣང་གི་རྡུལ་ཕྲན་རྟག་པ་སྣང་མི་ [18a1] རུང་དུ་གནས་པ་རྣམས་ཕན་ཚུན་ཕྲད་དེ་སེ་གོལ་གཏོགས་པའི་བར་ལ་འབྱུང་བཞིའི་དཀྱིལ་འཁོར་གྲུབ་ཅིང་། མེའི་དཀྱིལ་འཁོར་གྱི་དབུས་སུ་གསེར་གྱི་སྒོ་ང་ཞིག་བྱུང་བ་བརྟོལ་བའི་ནང་ནས་ཚངས་པ་གདོང་བཞི་པ་པདྨའི་མངལ་ན་གནས་ [18a2] པ་ཞིག་བྱུང་བ་དེས་འཇིག་རྟེན་ཐམས་ཅད་བྱས་པས་ན་དབང་ཕྱུག་གིས་བྱས་ཟེར་རོ། །

[L4. ཚད་མ།]
	ཚད་མ་ནི་བཞི་ལས་མངོན་སུམ་ནི། རིག་པ་ཅན་པ་རྣམ་མེད་ཀྱི་སྒོ་ནས་ཁྱད་པར་ཡོན་ཏན་འཛིན་པའི་རྟོག་པར་འདོད་ལ། དེ་ཚད་མ་དང་དེས་དྲངས་པའི་ཁྱད་པར་ཅན་རྫས་ [18a3] འཛིན་པའི་བློ་ནི་འབྲས་བུར་འདོད་དོ། །བྱ་(read: བྱེ་ M)བྲག་པ་ནི། མངོན་སུམ་ཤེས་པ་མ་ཡིན་གྱི་དབང་དོན་ཕྲད་པའི་འབྲེལ་པ་ཙམ་དུ་ཟད་ལ། དེ་ཚད་མ་དང་དེ་ལས་དོན་ངེས་པ་འབྲས་བུར་འདོད་དོ། །
	རྗེས་དཔག་གི་རང་དོན་ལ་ཡང་། རིག་པ་ཅན་པ། སྤྲིན་ [18a4] འདུས་པ་ལས་ཆར་འབབ་པ་དང་། མདར་ཆུ་བྲུབ་པ་ལས་ཕུར་ཆར་བབ་པར་དང་། དུ་བ་ལས་མེ་ཡོད་པར་དབོག་པ་གསུམ་སྔ་མ་ཅན་དང་ལྷག་མ་ཅན་དང་སྤྱིར་མཐོང་བའི་རྗེས་དཔག་ཅེས་ཟེར་ལ། བྱེ་བྲག་པ་ནི། རིག་བྱེད་རྒྱས་པ་འདོན་པ་ལས་རྒྱང་ [18a5] རིང་པོ་ཤེས་པར་དང་། ཟླ་བ་ཤར་བ་ལས་རྒྱ་མཚོ་འཕེལ་བར་དང་། སྟོན་ཀའི་ཆུ་དྭངས་པ་ལས་སྐར་མ་རི་བྱི་མོ་འཆར་བར་དཔོག་པ་ལྟ་བུ་རྣམས་རྟགས་ཡང་དག་དང་། ཁྱབ་འབྲེལ་མེད་པ་དང་། ཆོས་རྟགས་ཐ་མི་དད་པ་དང་། ཁྱབ་འབྲེལ་ཐེ་ཚོམ་ [18a6] ཟ་བ་གསུམ་ལྟར་སྣང་སྟེ། མ་གྲུབ་པ་དང་མེད་པ་དང་ཐེ་ཚོམ་ཅན་ཞེས་སྨྲའོ། །
	གཞན་ [M 154] དོན་རྗེས་དཔག་ནི། སྒྲུབ་ངག་ཡན་ལག་ལྔ་ལྡན་ནོ། །
	ཉེར་འཇལ་ནི། བ་ལང་ཅི་འདྲ་ཞེས་འདྲི་ན་བ་མེན་འདྲའོ་ཞེས་པས་བ་ལང་རྟོགས་པ་ལྟ་བུའོ། ། [18b1] 
	སྒྲ་བྱུང་ཚད་མ་ནི། དབང་ཕྱུག་ནི་ཐམས་ཅད་མཁྱེན་ཏེ། ཐམས་ཅད་ཀྱི་བྱེད་པ་པོ་ཡིན་པའི་ཕྱིར། དཔེར་ན་རྫ་མཁན་གྱིས་རྫ་ལ་དགོས་པ་ཐམས་ཅད་ཤེས་པ་བཞིན་ནོ་ཞེས་བསྒྲུབས་ནས། དབང་ཕྱུག་གི་ལུང་ཐམས་ཅད་དེར་འདོད་དོ། །

[L5. གཞལ་བྱ།]
[*ཚིག་གི་དོན་དྲུག]
	གཞལ་བྱ་ནི། ཚད་ [18b2] མ་དེ་བཞིས། རྫས་དང་ཡོན་ཏན་དང་ལས་དང་སྤྱི་དང་བྱེ་བྲག་དང་། འདུ་སོགས་སོ། །དེ་ལྟར་ཤེས་བྱ་ཚིག་གི་དོན་དྲུག་སྟེ། 
		རྫས་དང་ཡོན་ཏན་ལས་དང་སྤྱི། །བྱེ་བྲག་འདུ་བ་དྲུག་ཡིན་ནོ། །
ཞེས་སོ། །
	དྲུག་ག་བདེན་གྲུབ་ཏུ་འདོད་དེ། ཞི་བ་འཚོས་ཚད་ [18b3] མའི་དེ་ཁོ་ན་ཉིད་བསྡུས་པར། 
		རྫས་ལ་སོགས་པའི་དོན་དྲུག་ནི། །དམ་པའི་དོན་དུ་ཡོད་པའི་ཕྱིར། །
ཞེས་སོ། །

[*རྫས་དགུ།]
	དེ་ལྟར་དྲུག་ལས་རྫས་ནི་དགུ་སྟེ། འབྱུང་བ་བཞི་དང་ནམ་མཁའ་དང་དུས་དང་ཕྱོགས་དང་བདག་དང་ཡིད་རྣམས་སོ། །
	དེ་དག་རྟག་མི་རྟག་ཏུ་བསྡུ་ན། [18b4] འབྱུང་སོགས་ཚད་དུ་གྲགས་པ་འཇིག་རྟེན་སྟོངས་པའི་ཚེ་སྣང་མི་རུང་དུ་གནས་པ་དེ་དང་སོགས་རྫས་ཡིན་ལ་འབྱུང་བཞིའི་རྡུལ་གྱིས་བརྩམས་པའི་རགས་པ་ནི་མི་རྟག་པའི་རྫས་སོ། །དྲུག་པོ་ཀུན་ཀྱང་རྫས་ཡོད་བདེན་གྲུབ་ཏུ་བཤད་ཟིན་ཏོ། །
	ནམ་མཁའ་ནི་སྒྲའི་ཡོན་ཏན་རྟག་ [18b5] རྫས་ཐམས་ཅད་དུ་ཁྱབ་པའོ། །
	དུས་ནི། 
		འབྱུང་བ་རྣམས་ཀྱང་དུས་ཀྱིས་འབྱིན། །སྐྱེ་རྒུ་རྣམས་སྡུད་དུས་ [M 155] ཀྱིས་བྱེད། །
		དུས་ཀྱིས་གཉིད་ལོག་སད་བྱེད་ཕྱིར། །དུས་ནི་ཤིན་ཏུ་འདའ་བར་དཀའ། །
ཞེས་སོགས་དུས་ཅན་གྱི་དངོས་པོ་རྣམས་ལས་རྫས་ཐ་དད་པ་བྱ་བ་ [18b6] ཀུན་གྱི་བྱེད་པ་པོའོ། །
	ཕྱོགས་ཀྱང་ཤར་སོགས་ཏེ་དེ་བཞིན་ནོ། །
	བདག་ནི་ལུས་དང་དབང་པོ་དང་བློ་སོགས་ལས་རྫས་ཐ་དད་དང་ཐམས་ཅད་ལ་ཁྱབ་ཀྱང་གསོན་ལུས་ཁོ་ན་ལ་གནས་པའོ། །
	ཡིད་ནི་བློ་རྟོག་བཅས་རྟག་དངོས་སོ། །དེས་ན་བདག་སོགས་སོ། ། [19a1] 

[*ཡོན་ཏན་ཉི་ཤུ་ལྔ།]
	ཡོན་ཏན་ནི་ཉི་ཤུ་ལྔ་སྟེ། དེ་ཡང་བདག་གི་ཡིད་ཀྱི་ཡོན་ཏན་བཅུ་གསུམ་སྟེ། དབང་ཤེས་ལྔའི་བློ་ལྔ་དང་བདེ་སྡུག་དང་ཆགས་སྡང་དང་ཆོས་ཆོས་མིན་དང་འདུས་བྱས་པ་དང་འབད་པའི་ཤུགས་རྣམས་སོ། །
	དུས་ཕྱོགས་ [19a2] ཀྱི་ཡོན་ཏན་བདུན་ཏེ། གྲངས་དང་བོངས་ཚོད་སོ་སོ་བ་དང་ཕྲད་པ་དང་བྱེ་བ་དང་གཞན་དང་གཞན་མ་ཡིན་པ་རྣམས་སོ། །
	འབྱུང་བཞི་དང་ནམ་མཁའི་ཡོན་ཏན་ལྔ་སྟེ་དྲི་རོ་གཟུགས་རེག་སྒྲ་རྣམས་སོ། །

[*ལས་ལྔ།]
	ལས་ནི་འདེགས་སོགས་ལྔ། 

[*སྤྱི།]
	སྤྱི་ནི་ངོ་བོ་ཆ་མེད་རྟག་རྫས་ཡོད་ [19a3] པ་ཉིད་དང་བ་གླང་ཉིད་ལྟ་བུ་ཁྱབ་དང་ཉི་ཚེ་བ་གཉིས་ཀའང་ཁ་སོགས་སོ། །གསལ་བ་ཡོད་སར་འགྲོ་བ་དཔེ་ཐར་རའི་ལུགས་དང་། གསལ་བ་ཡོད་མེད་ཀུན་ཏུ་རྗེས་སུ་འགྲོ་བ་དཔེ་ལུག་ཀའི་ལུགས་ཐ་དད་འདོད་དོ། །
	
[*བྱེ་བྲག།]
	བྱེ་བྲག་ནི་དཀར་པོ་དང་ནག་པོ་སོགས་སོ། ། [19a4] 

[*འདུ་བ་ལྔ།]
	འདུ་བ་ནི། སྤྱི་དང་གསལ་བ[།] རྫས་དང་ཡོན་ཏན། རྟེན་དང་བརྟེན་པ། ཁྱད་པར་དང་ཁྱད་པར་ཅན་རྣམས་སྦྲེལ་བྱེད་ཀྱི་འབྲེལ་པ་འབྲེལ་པོ་ལས་དོན་གཞན་ཏེ། དེ་ཡང་འབྱོར་པའི། ལྡན་པའི། འཕྲོད་འདུའི། འདུ་བའི་ལྡན་པའི། ལྡན་པའི་འཕྲོད་འདུའི་འབྲེལ་པ་སྟེ། [19a5] འཁྲུལ་མེད་ཀྱི་འབྲེལ་པ་ལྔ་ཞེས་འདོད་ [M 156] དོ། །
	དེ་ཡང་དང་པོ་གསུམ་མིག་དང་ཕྱི་མ་གཉིས་རྣ་བ་ལ་སྦྱོར་ཏེ། མིག་གཞིར་བྱས་ནས་བུམ་པ་དང་། དེའི་ཡོན་ཏན་དང་ཡོན་ཏན་གྱི་སྤྱི་རྣམས་དང་། རྣ་བ་གཞིར་བྱས་ནས། སྒྲ་དང་། དེའི་སྤྱི་དང་སྦྲེལ་ལོ། ། [19a6] 

[K4. ལམ།]
	ལམ་ནི། འཇིག་ལྟ་ཡུལ་ལ་མ་འཁྲུལ་བར་མཐོང་ནས་དེའི་འཛིན་སྟངས་ལ་གསལ་སྣང་འདོན་པའི་བདག་སྒོམ་པ་དང་དབང་ཕྱུག་གི་རྒྱུད་ནས་བཤད་པའི་དབང་བསྐུར་བྱས་པས་གྲོལ་བར་འདོད་པས་དེ་དག་ཐར་ལམ་ཡིན་པར་འདོད་དོ། །

[K5. འབྲས་བུ།]
	འབྲས་བུ་ནི། བཤད་ [19b1] མ་ཐག་པའི་ཚིག་གི་དོན་དྲུག་སོགས་དང་། བཅུ་དྲུག་ནི། རྐང་མིག་གིས་བཤད་པའི་ཚད་མ་དང་གཞལ་བྱ་དང་ཐེ་ཚོམ་དང་དགོས་པ་དང་དཔེ་དང་གྲུབ་མཐའ་དང་ཡན་ལག་དང་རྟོག་གེ་དང་གཏན་ལ་དབབ་པ་དང་རྩོད་པ་དང་རྗོད་པ་དང་སུན་དཔྱིས་ཕྱིན་དུ་རྒོལ་བ་ [19b2] དང་རྟགས་ལྟར་སྣང་དང་། ཚིག་དོར་དང་། ལྟག་ཆོད་དང་། ཚར་བཅད་ཀྱི་གནས་རྣམས་ཏེ། ཞིབ་མོ་རྣམ་འཐག་གི་ཕྱོགས་སྔར་བཀོད་དོ། །
	ཐ་མ་གཉིས་ཀྱི་དང་པོ་ཚད་མ་མདོ་དང་རིག་(M; read: རིགས་)སྒོར་འབྱུང་བ་དང་ཕྱི་མ་རྩོད་རིག་(M; read: རིགས་)ཏུ་འབྱུང་བ་རིག་(read: རིགས་ M)གཏེར་དུ་བཀོད་དོ། ། [19b3] 
	ཐར་པ་ཐ་དད་དུ་འདོད་པ་དེ་བཞིན་དུ་མངོན་སུམ་ཡང་བེམ་པོར་(པོ་ M)དང་རྟོག་པར་འདོད་དེ་བཤད་ཟིན། འཇིག་རྟེན་དབང་ཕྱུག་གིས་བྱེད་ཚུལ་ཡང་བྱེ་བྲག་པ་སྔར་བཤད་པ་བཞིན་བསྡུ་ན་བརྒྱུད་ནས་སྐྱེད་པ་དང་རིག་པ་ཅན་པ་དབང་ཕྱུག་ཉིད་ཀྱིས་སྐྱེད་པར་འདོད་ [19b4] དོ། །

[I4. དེ་དག་དགག་པ།]
	དེ་དག་དགག་པ་ནི། དབང་ཕྱུག་ཆོས་ཅན། རང་འབྲས་རྟག་ཏུ་སྐྱེད་པའམ་ཡང་ན་ནམ་ཡང་སྐྱེད་པར་མི་འགྱུར་ཏེ། རང་འབྲས་སྐྱེད་པ་རྐྱེན་ལ་མི་ [M 157] བལྟོས་པའི་ཕྱིར་ཏེ། རྟག་པས་སོ། །
	སྐྱོན་མེད་དེ། འདི་ནི་བསྐྱེད་པར་བྱ་ལ་འདི་ནི་མི་བྱའོ་ཞེས་འདོད་པ་ [19b5] +[ལ་ M]བལྟོས་པས་སོ་ཞེ་ན། རང་འབྲས་རང་དབང་དུ་སྐྱེད་པའི་ནུས་པ་མེད་པར་འགྱུར་ཏེ། འདོད་པ་ལ་བལྟོས་པས་སོ། །མི་རྟག་པ་ཉིད་དུ་འགྱུར་ཏེ། འདོད་པས་བསྒྱུར་ནུས་པའི་ཕྱིར་རོ། །
	གཞན་ཡང་རིག་(read: རིགས་ M)པའི་གནོད་པ་མང་སྟེ། ཆ་མེད་ཀྱི་རྟག་རྫས་ [19b6] ཡིན་པ་དང་ཀུན་ལ་ཁྱབ་པ་ཡིན་པ་འགལ་བ་དང་། སོགས་པ་བདག་བེམས་པོ་ཡིན་ན་ཤིང་དང་འདྲ་བར་འགྱུར་བ་དང་། བདེ་སྡུག་བེམ་པོ་ཡིན་ན་གོམས་པས་གསལ་དུ་འགྲོ་བ་མི་འཐད་པར་ཐལ་བ་དང་། དུས་ཕྱོགས་དུས་ཅན་སོགས་ལས་རྫས་ཐ་དད་དུ་སྣང་ [20a1] རུང་མ་དམིགས་པ་དང་། དབང་ཕྱུག་འདོད་ཆགས་ཀྱིས་གདུངས་པས་སྐྱོན་ཅན་དུ་རང་གཞུང་ལས་མང་དུ་བཤད་པ། ཁྱད་པར་འཕགས་བསྟོད་དང་། ལྷ་ལས་ཕུལ་བྱུང་ན་གསལ་བ་སོགས་རྒྱས་པར་སྤྲོ་བར་བྱའོ། །

[H6. ཁྱབ་འཇུག་པ་དགག་པ།]
	གསུམ་ [20a2] པ་ཁྱབ་འཇུག་པ་དགག་པ་ལ། 

[I5. འདོད་པ་བརྗོད་པ།]
	དང་པོ་འདོད་པ་བརྗོད་པ་ལ། སྤྱིར་བརྗོད། སོ་སོར་བརྗོད་པའོ། །

[J9. སྤྱིར་བརྗོད་པ།]
	དང་པོ་ལ། རྣམ་གྲངས། སྟོན་པ། དབྱེ་བ། གྲུབ་མཐའོ། །

[K6. རྣམ་གྲངས།]
	དང་པོ་ནི། ས་གསུམ་ལ་ཁྱབ་པར་འཇུག་པས་ཁྱབ་འཇུག་དང་། ནོར་ལྷ་སྲེད་མེད་ཀྱི་བུ་ཡིན་ [20a3] པས་ནཱ་ར་ཡ་ཎ་ཞེས་པ་སྲེད་མེད་ཀྱི་བུ་སྟེ། དེས་ལྷ་མིན་གྱི་གྲོང་བཅོམ་པས་གྲོང་འཇོམས་ཏེ་དེ་ལྟར་འཛིན་པས་ཁྱབ་འཇུག་པ་ཞེས་སོགས་སོ། །

[K7. སྟོན་པ།]
	སྟོན་པ་(གཉིས་པ་ M)ནི། གཅེར་བུ་པའི་སྟོན་པ་རྒྱལ་བ་ལས་བོགས་ཐོན་པས་རྒྱལ་ [M 158] དཔོགས་དང་སྟོན་པ་གཞོན་ནུ་མ་ལེན་སོགས་ཀྱི་རྗེས་ [20a4] སུ་འབྲང་ངོ་། །
	བསྟན་བཅོས་ནི། རྟོགས་(རྟོག་ M)པ་ལ་ཕན་པའི་ཡལ་ག་ལོ་འདབ་དང་ལྡན་པ་ལ་སོགས་པ་རིག་བྱེད་ཀྱི་གསང་ཚིག་རྣམས་འཆད་ཅིང་ཉན་ནོ། །

[K8. དབྱེ་བ།]
	[གསུམ་པ། M]དབྱེ་བ་ཚངས་སོགས་ལྔ་ལས་དཔྱོད་པ་པ་(དཔྱོད་པ་ M)ནི་ཐར་པ་དང་ཐམས་ཅད་མཁྱེན་པ་མི་འདོད་པས་དེ་ལས་གཞན་ [20a5] སོགས་སོ། །

[K9. གྲུབ་མཐའ།]
	གྲུབ་མཐའ་(བཞི་པ་ M)ནི། ཀུན་ཀྱང་ཁྱབ་འཇུག་ལྷར་འཛིན་ཅིང་། དེའི་ཁྱད་ཆོས་ནི། ལྷ་ཆེན་ཁྱབ་འཇུག་ཅེས་བྱ་བ་ལྷའི་དྲང་སྲོང་ཆེན་པོ་ནོར་ལྷ་སྲེད་མེད་ཅེས་བྱ་བ་དང་ལྷ་མོ་གཏུམ་མོའི་བུ་ཡིན་ཅིང་། རྒྱ་མཚོའི་ནང་ན་སྒོ་ལྡན་ཞེས་བྱ་བའི་གྲོང་ན་རང་གི་ [20a6] ཆུང་མ་དཔལ་མོ་ལ་སོགས་པ་བུད་མེད་ཁྲི་དྲུག་སྟོང་ལ་སོགས་པ་མང་པོས་བསྐོར་ཏེ་གནས་པ། ཉེ་དབང་དང་གོས་སེར་ཅན་ལ་སོགས་པའི་མིང་གི་རྣམ་གྲངས་དུ་མ་དང་ལྡན་པ་མངོན་པའི་ང་རྒྱལ་དང་ལྡན་པས་དངོས་སོགས་ཡིན་པར་ཁས་ལེན་ཏེ། དེས།
		ཉི་ [20b1] མའི་ནང་ན་ང་ཁྱབ་འཇུག །སྐར་ནང་འོད་ལྡན་ཟླ་བ་སྟེ། །
		རླུང་ནང་ང་ནི་འོད་ཟེར་ཅན། །སྣང་བའི་ནང་ན་ཉི་མ་ཡིན། །
		རིག་བྱེད་ནང་ན་སྙན་ཚིག་དང་། །ལྷ་ནང་ང་ནི་བརྒྱ་བྱིན་ཡིན། །
ཞེས་པ་ནས། 
		རི་ཡི་ནང་ན་རི་རབ་དང་། །ང་ནི་ཡི་གེའི་ནང་ན་ཨ། །
ཞེས་ [20b2] སྨྲས་པའི་ཕྱིར་རོ། །
	དེ་བྲམ་ཟེ་སོགས་ཏེ། 
		ང་ནི་བྲམ་ཟེའི་ལུས་གནས་ནས། །ཟ་བར་བྱེད་ཅིང་སྦྱིན་པར་བྱེད། །
		ང་ནི་སྦྱིན་བྱེད་ཟ་བ་པོ། །ང་ནི་ཟས་དང་སྐྱེ་དགུའི་བདག །
ཅེས་ཀྱང་སྨྲས་པས་སོ། །
	དབྱེ་བ་ལྷ་སོགས་ཏེ། ཆོས་སྐུ་དང་གཟུགས་ [20b3] སྐུའི་རྣམ་པའོ། །དང་པོ་སོགས་ཏེ། 
		གང་གི་ཁྱབ་འཇུག་ཡོན་ཏན་རྣམས། །རྟག་ཏུ་བསྒོམས་པས་བདེ་ཐོབ་འགྱུར། །
ཞེས་དང་། 
		སྐལ་ལྡན་ནོར་ལྷ་འདི་ནི་ཐམས་ཅད་མཁྱེན་ཅིང་གཟིགས། །
		འགྲོ་བ་ [M 159] ཐམས་ཅད་ལྷར་འདྲེན་ཐར་པ་སྦྱིན་པར་བྱེད། །
		ནོར་ལྷ་ [20b4] སྟོབས་བཟང་འཆི་མེད་ལ་སོགས་ངོ་བོར་གནས། །
		སྐྱེ་དགུ་ཐར་པར་བཀོད་ནས་འཁོར་བ་སྟོངས་པར་བྱེད། །
ཅེས་བཤད་དེ། འདིས་ཀྱང་འཁོར་བ་ཟད་མཐའ་ཅན་དུ་འདོད་དོ། །
	གཉིས་པ་མ་ཞི་བས་ཁྱབ་སོགས་ཏེ། ཉ་སོགས་བཅུ་རུ་སྤྲུལ་པ་ཡིས་རིམ་པ་བཞིན་ [20b5] དུ། སྔོན་དུས་ཀྱི་དབང་གིས་རིག་བྱེད་བཞི་རྒྱ་མཚོའི་ནང་དུ་ནུབ་པ་སྟོན་པ་དང་། རུས་སྦལ་གྱི་གཟུགས་ཀྱིས་འཇིག་རྟེན་བཏེག་(read: བཏེགས་ M)ནས་རྒྱུན་དུ་གནས་པ་དང་། ཕག་རྒོད་ཀྱི་གཟུགས་ཀྱིས་ཚངས་པའི་འཇིག་རྟེན་མན་ཆད་མནན་པ་དང་། མིའི་སེང་གེའི་གཟུགས་ [20b6] ཀྱིས་ལྷ་མིན་གྱི་དབང་པོ་འགྲོ་བ་སྐྱོང་གསེར་ཅན་བསད་པ་དང་[། M] མིའུ་ཐུང་དུ་སྤྲུལ་ནས་ལྷ་མིན་སྟོབས་ལྡན་གོམ་པ་གསུམ་གྱིས་བླང་ཞེས་བསླུས་པ་དང་། ཛ་མཱད་ཨགྣིའི་བུ་དགའ་བྱེད་དུ་སྤྲུལ་ནས་རྒྱལ་བུ་སྲིད་སྒྲུབ་ལ་སོགས་པ་བསད་ནས་རྒྱལ་རིགས་མེད་པར་བྱས་པ་ [21a1] དང་། རྒྱལ་པོ་ཤིང་རྟ་བཅུ་པའི་བུ་རཱ་མ་ཎར་སྤྲུལ་ནས་རང་གི་ཆུང་མ་སྲིན་པོ་ལང་(ལངས་ M)ཀ་མགྲིན་བཅུས་ཕྲོགས་པས། སྤྲེའུ་ཧ་ནུ་མནྡྷ་ལ་གྲོགས་བཅོལ་ཏེ་སྲིན་པོ་བཏུལ་བ་དང་། ནག་པས་(པོས་ M)རྩོད་པའི་དུས་སུ་སེམས་ཅན་གྱི་དོན་བྱས་པ་ [21a2] དང་། སངས་རྒྱས་ཤཱཀ་(ཤཱཀྱ་ M)ཐུབ་ཏུ་སྤྲུལ་ནས་སྔོན་རྒྱལ་རིགས་བསད་པའི་སྡིག་པ་སྦྱངས་པ་དང་། རིགས་ལྡན་བྲམ་ཟེའི་བུ་ཀར་ཀི་རྩེ་ཞེས་བྱ་བ་མ་འོངས་པ་ན་འབྱུང་བས་སེམས་ཅན་མང་པོ་བཏུལ་བའི་མཐར་དུས་ལོག་པ་རྟོགས་པར་འགྱུར་བའོ། །
	དེ་ཡང་ [21a3] དང་པོ་གསུམ་ལ་སྒྲོ་གདགས་གཞི་འཐད་ལྡན་མེད་ཀྱང་གཏམ་རྒྱུད་རྙིང་པ་རྫུན་མ་ལ་བརྟེན་པ་དང་། གཞན་རྣམས་ངོ་མཚར་ཆེ་ཆེ་རྣམས་ཁྱབ་འཇུག་གིས་སྤྲུལ་བར་སྒྲོ་འདོགས་པའོ། །
	རྒྱུ་མཚན་དེ་ལྟར་ནས་བྱས་ཤིང་རྟག་སོགས་བསྟན་ཏེ། ཇི་སྐད་དུ། 
		ལུས་ནི་ [21a4] [M 160] རྙིང་པ་སྤངས་ནས་སུ། །ལུས་གཞན་གསར་པ་ལེན་བྱེད་པའི། །
		བདག་ནི་མཚོན་གྱིས་མི་ཆོད་ཅིང་། །མེས་ཀྱང་མི་འཚིག་ཆུས་མི་འདྲུལ། །
ཞེས་དང་། སེམས་རྟག་དངོས་ལ་བདག་དམ་པ་ནོར་ལྷའི་བུ་ཞེས་སྒྲོ་བཏགས་པའི་ཕྱིར་དང་། འཐབ་དཀའ་རླག་ [21a5] པར་བྱེད་པའི་དུས་སུ། 
		གང་གིས་མི་ནི་བསད་པ་དང་། །གང་ཞིག་གསོད་པར་བྱེད་པ་དང་། །
		དེ་དག་གཉིས་ཀ་མི་དམིགས་ཏེ། །བསད་དང་གསོད་པོ་ཡོད་མ་ཡིན། །
ཞེས་སོགས་ཆད་ལྟ་སྨྲས་པའི་ཕྱིར་རོ། །

[J10. སོ་སོར་བརྗོད་པ།]
	སོ་སོར་བརྗོད་པ་ལ་ལྔ་ལས་

[K10. ཚངས་པ་བ།]
	ཚངས་ [21a6] པ་བ་ནི། ལྷ་ཆེན་ཚངས་པ་དེ་སྐྱེ་གནས་གསུམ་པར་སྨྲ་སྟེ། སྔར་བཤད་པ་ལྟར་དབང་ཕྱུག་གིས་བློས་སྤྲུལ་པའི་སྒོ་ང་དང་། ཡང་ན་ཁྱབ་འཇུག་གི་ལྟ་བའི་པདྨ་(པད་མ་ M)དང་། ཡང་ན་དེས་དང་པོར་ཆུའི་དཀྱིལ་འཁོར་སྤྲུལ་ཞིང་དེར་ས་བོན་བཅུག་པ་གསེར་གྱི་སྒོ་ [21b1] ངར་གྱུར་པ་ལས་སྐྱེད་པར་འདོད་པས་སོ། །
	དེ་མིང་བདུན་དང་ལྡན་པ་ཡིན་ཏེ། བསྐལ་པ་བདུན་ལ་རིམ་པ་བཞིན་དུ། རང་བྱུང་། ཚངས་པ། སྐྱེ་དགུའི་བདག་པོ། པདྨའི་སྐྱེ་གནས་ཅན། གདོང་བཞི་པ། མེས་པོ། པདྨའི་སྙིང་པོ་ཅན་རྣམས་སོ། །
	དེས་ [21b2] འཇིག་རྟེན་གྱི་མ་བརྒྱད་བསྐྱེད་དེ། ཉི་མའི། སྦྱིན་བྱེད་མའི། མའི(མིའི་ M)། ཀླུའི། མཁའ་ལྡིང་གི་མ་སོགས་སོ། །དེ་བརྒྱད་ལས་རིམ་པ་བཞིན་དུ་ལྷ་དང་ལྷ་མིན་མི་ལ་སོགས་པ་རང་རང་ངོ་། །
	དེའི་ལུས་ཀྱི་ཆ་ཤས་སྙིང་དང་ཁ། དཔུང་པ། བརླ། རྐང་མཐིལ་བཞི་ [21b3] ལས་མཆོད་སྦྱིན་སོགས་རིག་བྱེད་བཞི་དང་། བྲམ་ཟེ། རྒྱལ་རིགས། རྗེ་རིགས། དམངས་རིགས། མི་རིགས་བཞི་བྱུང་བ་དེ་འདྲའི་ལྷ་ཆེན་དེ། སྤུ་དཀར་པོ་ཤ་སྟག་ཡོད་པའི་རྟ་གཙང་མའི་མཆོད་སོགས་སོ། །
	ཡང་ལུགས་གཞན་ལས། ཆངས་(read: ཚངས་ M)པའི་ཁ་ལས་སྐྱེ་དགུའི་ [21b4] བདག་པོ་གསལ་བ་ཞེས་བྱ་བ་སྐྱེས། དེས་མཆོད་སྦྱིན་ཞིག་བྱེད་ [M 161] པ་ན་ཚངས་པ་སྤྱན་འདྲེན་པ་ལ་རང་གི་བུ་མོ་བཏང་བས་ཚངས་པ་ཆགས་ཏེ་ཁུ་བ་བྱུང་བ་བླུགས་གཟར་གྱིས་བླངས་ཏེ་མེར་བླུགས་ནས་དྲང་སྲོང་ངན་སྤོང་དང་ཨཾ་གི་ར་སྐྱེས་སོ། །
	ལྷག་མ་དུར་བའི་ནང་ [21b5] དུ་ལུས་པ་ལས་དྲང་སྲོང་ཨ་ཏི་བྱུང་ཞིང་། དེས་སྙན་ངག་གི་རི་དང་སྲིད་སྲུང་གི་རི་ལ་རིག་བྱེད་རེ་རེ་བྱས་པ་ནི་སྙན་ཚིག་དང་སྲིད་སྲུང་། མཆོད་སྦྱིན་དང་ངེས་བརྗོད་གཉིས་དྲང་སྲོང་གཞན་གཉིས་ཀྱིས་བྱས་ཏེ་ཚངས་པའི་བུས་བྱས་པ་ལ་ཚངས་པས་བྱས་ཞེས་ [21b6] ཀྱང་འབྱུང་། 
	ཡང་དེ་དག་གིས་ཁ་ཏོན་དུ་བཏོན་པ་ཅམ་(read: ཙམ་ M)ཡིན་གྱིས་མི་དྲན་(མ་དྲིན་ M)པ་སོགས་ཀྱི་གཏན་ཚིགས་ལས་རིག་བྱེད་སྐྱེས་བུས་མ་བྱས་པར་འདོད་པ་ཡང་ཡོད་དེ། གང་ལྟར་ཡང་རིག་བྱེད་རྣམས་ནི་སྒྲ་དོན་སོ་སོར་ངེས་པས་སྒྲ་ངེས་སྦྱོར་དང་བཅས། བརྗོད་བྱ་ལ་ [22a1] ཚད་མ་སྐྱེད་པས་ཤེས་གསལ་དང་བཅས། ཨཱ་ལི་ཀཱ་ལིས་བརྒྱན་པས་ཡི་གེ་རྣམ་དབྱེ་དང་བཅས། གཞན་ཡང་། 
		རིག་བྱེད་ལས་ནི་གང་མི་འབྱུང་། །རིག་བྱེད་ལས་ནི་གང་མ་སྨྲས། །
		ཐམས་ཅད་མེད་པར་ཤེས་བྱ་སྟེ། །རིག་ [22a2] བྱེད་འདྲ་བའི་ཐོས་པ་མེད། །
ཅེས་སོགས་བསྔགས་པ་བརྗོད་པར་བྱའོ། །

[K11. དཔྱོད་པ་པ།]
	གཉིས་པ་དཔྱོད་པ་པའམ་རྒྱལ་དཔོགས་པ་རྣམས་ནི། གྲངས་ཅན་ལྟར་བློ་བདག་འགལ་བར་མི་འདོད་ཀྱི་བློ་བདག་གཅིག་དང་། དབང་ཕྱུག་པ་ལྟར་བེམ་པོར་མི་འདོད་ཀྱི་ཤེས་རིག་ [22a3] སོགས་འདོད་ཅིང་། ཆགས་སོགས་ཉེས་སོགས་ནས་བདེན་པའི་ངག་མེད་པར་འདོད་ལ། འཇུག་ངོགས་བཞིའི་ཡུལ་གྱི་ཁྲུས་ཀྱིས་སྡིག་པ་འདག་ཅིང་སྲིད་སྡ་(read: སྡེ་ M)དང་གཡུལ་དང་སྲོག་རྣམས་འབད་པས་བསྲུངས་ན་མི་དེ་འདག་པར་འདོད་དོ། །
	འཇལ་བྱེད་ཚད་མ་ནི་ [22a4] མངོན་སོགས་སོ། །དྲུག་ནི་མངོན་སུམ་སྐད་ཅིག་གཉིས་པ་ཕན་ཆད་རྟོག་པ་དང་འབྲས་བུར་འདོད་པས་དང་པོར་ [M 162] དོན་ལ་ལྟ་བའི་རྟོག་མེད་ནི་མངོན་སུམ་མོ། །
	དུ་བ་ལས་མེ་དཔོག་པ་ལྟ་བུ་འབྲེལ་པ་མངོན་སུམ་དུ་ཤེས་པ་དང་ལྷས་བྱིན་འགྲོ་བར་མཐོང་བས་ཉི་མ་ [22a5] ཡང་འགྲོ་བར་ངེས་པ་ལྟ་བུ་འབྲེལ་པ་སྤྱིར་མཐོང་བ་གཉིས་ནི་རྗེས་དཔག་དང་། བ་མེན་གྱིས་བ་ལང་དྲན་པ་ལྟ་བུ་དང་། རིག་བྱེད་ཀྱི་ཚིག་ལས་ལྐོག་གྱུར་ཤེས་པ་ལྟ་བུ་དང་། ལྷས་བྱིན་མ་ཤི་བཞིན་དུ་ཁང་ནང་ན་མེད་པར་མཐོང་བས་ཕྱི་ན་ཡོད་པར་གོ་བ་ [22a6] ལྟ་བུ་དང་། ཆོས་འགའ་ཞིག་གཞི་འགའ་ཞིག་ལ་མ་མཐོང་བས་དེར་མེད་པར་རྟོགས་པ་རྣམས་ནི་ཉེར་འཇལ་སོགས་སོ། །
	དོན་གོ་དྲུག་ནི། ཚད་མ་དྲུག་པོ་དེ་རྣམས་ཀྱིས་དྲངས་པ་དྲུག་སྟེ། མེ་ཚ་བར་དང་། ཉི་མ་སོང་བར་དང་། བ་གླང་བ་མེན་འདྲ་བར་ [22b1] དང་། སྒྲས་དོན་རྟོགས་པར་དང་། སྒྲ་དོན་འབྲེལ་པར་དང་། བུམ་པ་མེད་པར་རྟོགས་པ་རྣམས་ལས་རིམ་པ་བཞིན། སྲེག་པར་དང་། འགྲོ་བར་དང་། ཞོ་རྒལ་རུང་བར། སྒྲ་དོན་འབྲེལ་པར་དང་། དེ་རྟག་པ་ཡིན་པར་དང་། ས་ཕྱོགས་དག་པ་བར་གོ་ [22b2] བ་རྣམས་སོ། །
	དངོས་མེད་བཞི་ནི། སྔོན་མེད་པ་དང་། ཞི་གནས་མེད་པ་དང་། ཕན་ཚུན་མེད་པ་དང་། ཤིན་ཏུ་མེད་པ་སྟེ། འོ་མ་ལ་ཞོ་དང་ཞོ་ལ་འོ་མ་དང་། རྟ་ལ་བ་གླང་དང་རི་བོང་ལ་རྭ་མེད་པར་རྟོགས་པ་རྣམས་སོ། །
	དཔྱོད་པ་པ་དེའི་སོགས་ནི། [22b3] མེའི་རྟགས་ཀྱིས་དུ་བ་འགྲུབ་པས་དུ་བ་མེའི་འབྲས་བུར་རིག་པ་དང་། ཆགས་བྲལ་མ་དམིགས་པས་མེད་པར་ངེས་པ་དང་། སྟོང་ཡོད་སར་བརྒྱ་ཡོད་པར་ངེས་པ་སྲིད་པ་དང་། རྒྱུ་མཚན་ཡང་དག་མ་མཐོང་བར་གཏམ་རྒྱུད་རྙིང་པ་ལས་ཤིང་སྡོང་ལ་མི་མ་ཡིན་གནས་ [22b4] སོ་ཞེས་གྲགས་པ་དང་། སྲིང་མོའི་ཡིད་ལ་མིང་པོ་སླེབ་པ་སྙམ་བྱེད་པ་ན་དེ་ལྟར་སླེབ་པ་སྙམ་སེམས་སོགས་སོ། །
	དེ་དག་གི་འདོད་པ་ [M 163] ཐུན་མོང་དུ་ཡུལ་ཤེས་བྱ་ཐམས་ཅད་རྣམ་མེད་མངོན་གྱུར་ཡིན་ལ། བློ་ནི་རང་རིག་མེད་པ་དང་ལྐོག་གྱུར་རྟགས་ཀྱིས་འཇལ་བར་ [22b5] འདོད་ཅིང་། འཇལ་བྱེད་ནི་སྐྱེས་བུ་དང་ཚད་མ་ནི་དབང་པོ་དང་དོན་རྟོགས་ནི་འབྲས་བུའོ་ཞེས་དང་། བློ་ཚད་མར་འདོད་པ་དག་ཀྱང་ཁྱད་པར་དང་ཁྱད་པར་ཅན་གྱི་བློ་ཚད་འབྲས་སུ་འདོད་དོ། །

[K12. བརྡོ་སྤྲོད་པ།]
	གསུམ་པ་བརྡ་སྤྲོད་པ་ནི། རྣམ་འགྱུར་སྣ་ཚོགས་འདི་འབྱུང་བའི་གཞིར་ [22b6] གྱུར་པ་སྒྲ་ཡི་ཚངས་པ་ཞེས་བྱ་བ་རིག་པས་དཔྱད་བཟོད་ཞིག་ཡོད་དོ་ཞས་སྨ་(read: ཞེས་སྨྲ་ M)བར་བྱེད་ལ། དེ་ཡང་ཕྱོགས་དང་དུས་ཀྱི་ཆ་མེད་པ་དངོས་པོ་ཀུན་གྱི་རང་བཞིན་སྐྱེ་འཇིག་དང་བྲལ་བས་རྟག་པའི་དངོས་པོ་ཡི་གེ་ཨོཾ་ཞེས་བྱ་བའོ། །
	རྣམ་འགྱུར་སྣ་ཚོགས་འདི་སྒྲའི་ཚངས་པ་དེའི་ [23a1] རྣམ་འགྱུར་ཡིན་པས་ཤེས་བྱ་ཐམས་ཅད་སྒྲར་སྣང་བས་ཁྱབ་པའི་ཕྱིར་སྒྲ་ཐམས་ཅད་དངོས་དབང་གིས་འཇུག་པར་འདོད་དོ། །དེ་སྐད་དུ་ཞི་འཚོས། 
		སྐྱེ་འཇིག་མེད་པར་ཡང་དག་གནས། །སྒྲ་ཡི་རང་བཞིན་ཚངས་པ་མཆོག ། [23a2] 
		གང་དེ་ཡོངས་སུ་གྱུར་པ་ནི། །དངོས་པོའི་འགྲོ་འདིར་རབ་ཤེས་བྱ། །
ཞེས་དང་། 
		ཇི་ལྟར་ནམ་མཁའ་དག་པ་ལ། །རབ་རིབ་ཀྱིས་བསླད་སྐྱེ་བོ་ཡིས། །
		རབ་རིབ་སྣ་ཚོགས་དག་དང་ནི། །ལྡན་པ་ཉིད་དུ་མངོན་པར་རློམ། །
		ད་ལྟར་འཆི་མེད་འགྱུར་མེད་པའི། །ཚངས་ [23a3] པ་འདི་ནི་མ་རིག་པས། །
		རྙོག་པ་ཉིད་དུ་འགྱུར་བ་སྟེ། །ཐ་དད་ངོ་བོར་རྣམ་པར་འགྱུར། །
ཞེས་སོ། །
	ད་(read: དེ་ M)སྒྲུབ་པའི་ཐབས་ནི་ཕྱི་ནང་གི་སྦྱིན་སྲེག་གཉིས་ཀྱིས་སྒྲུབ་སྟེ། ཕྱི་ནི། 
		རེ་རེ་ལ་ཡང་གྲོང་གི་མི། །བྱོལ་སོང་དྲུག་ཅུ་དྲུག་ཅུ་སྦྱིན། །
ཞེས་སོགས་དང་། 
		བྲམ་ཟེ་ལ་ [23a4] ནི་བྲམ་ཟེ་བསད། །རྒྱལ་རིགས་ལ་ནི་རྒྱལ་རིགས་ཏེ། །
		མ་རུངས་པ་ལ་རྗེ་རིགས་དང་། །དཀའ་ཐུབ་པ་ལ་ [M 164] དམངས་རིགས་སོ། །
ཞེས་སོ། །
	ནང་ནི། 
		གོ་ཏམ་མེ་ནི་བུད་མེད་དེ། །དེ་ཡི་ཉེར་གནས་ཐབ་ཁུང་ཡིན། །
		དེར་སྐྱེད་བུ་ནི་དུ་བ་སྟེ། །དེ་ཡི་ནང་ཞུགས་ [23a5] སོལ་བ་ཡིན། །
		དེ་ལྟ་བུ་ཡི་མེ་འདི་ལ། །སྐྱེས་བུ་ལྷ་ཡི་ས་བོན་སྲེག །
		སྦྱིན་སྲེག་དེ་ལས་སྐྱེས་བུ་བྱུང་། །དེ་སྐྱེས་འཚོ་བར་གྱུར་པ་ཡིན། །
ཞེས་སོ། །
	དེ་ལྟར་ནང་གི་སྦྱིན་སྲེག་ལ་བརྟེན་པའི་བདེ་སྟོང་ནི་ཐར་པར་འདོད་དོ། །
		གང་གིས་བག་ཆགས་བཅས་སེམས་ [23a6] ཀྱིས། །མྱ་ངན་འདས་པ་ཐོབ་བྱེད་པའི། །
		དགའ་བའི་ལྟ་བ་གཅིག་པུ་ལས། །ལྟ་བ་གཞན་གྱིས་ཅི་ཞིག་བྱ། །
ཞེས་དང་། 
		བདེ་བ་གང་དེ་ཚངས་ཉིད་དེ། །བདེ་བ་དེ་ནི་ཐར་པ་ཡིན། །
ཞེས་སོ། །
	བརྡ་སྤྲོད་པ་ཕལ་ཆེར་ནི་གནམ་ས་འབར་བར་སྣང་བ་ལྟ་བུ་མངོན་ [23b1] སུམ་རྣམས་འཁྲུལ་ཞིང་། རྗེས་དཔག་ཚད་མར་ལ་ལས་བྱས་པ་ཡང་། དེ་ལས་རིག་(read: རིགས་ M)པ་བཟང་བ་གཞན་གྱིས་བརྟགས་(བརྟག་ M)ན་ཚད་མིན་དུ་འགྲོ་བས་ཚད་མ་ནི་སོགས། དེའི་སྟོན་པ་བྲི་སོགས་ཏེ། རིག་བྱེད་མི་སླུ་བ་ཡང་མངོན་རྗེས་མི་སླུ་བ་ལས་སྒྲུབ་དགོས་པས་སོ། །ཞེས་ [23b2] སོ། །

[K13. རིག་བྱེད་སོགས།]
	བཞི་པ་རིག་བྱེད་སོགས་ཏེ། 
		སྐྱེས་བུ་དྲང་སྲོང་ཆེན་པོ་ཉི་མའི་མདོག །མུན་པ་ལས་འདས་གྱུར་པ་དེ་རིག་ན། །
		འཆི་བ་ལས་འདས་འགྱུར་ཏེ་བདག་གིས་རྟོགས། །སྐྱེ་མེད་གནས་འགྲོ་བ་ལ་ལམ་གཞན་མེད། །
ཅེས་དང་། 
		དངོས་པོ་མ་ལུས་འཇིག་ན་ [23b3] ཡང་། །ཤེས་པ་ནུས་ལྡན་འཇིག་པ་མེད། །
		བ་སྐྱ་རྣམས་ཀྱི་བ་བཞིན་དུ། །དེ་ན་(read: ནི་ M)སྐྱེ་ལྡན་རྒྱུ་རུ་གྲག །(གྲགས། ། M)
ཅེས་དང་། 
		སྲིད་པ་སྣ་ཚོགས་དེ་ལས་སྐྱེས། །དར་གྱི་སྲིན་བུའི་སྐུད་པ་བཞིན། །
		མཁས་པ་དེ་ཡི་ཆར་ཐིམ་པས། །ཡང་སྲིད་ལེན་པར་མི་འགྱུར་རོ། ། [23b4] 
ཞེས་སོགས་དང་། སྟེང་ཕྱོགས་ [M 165] དེའི་མགོ་དང་འོག་ཕྱོགས་དེའི་རྐང་པ་སོགས་སུ་བཤད་ཅིང་། འཇིག་རྟེན་འཇིག་པའི་ཚེ་དེས་ཟ་བར་འདོད་པ་དུས་འཁོར་དུ་བཀག་གོ །

[K14. རིག་བྱེད་གསང་བའི་མཐའ་སྨྲ་བ་པ།]
	ལྔ་པ་རིག་བྱེད་གསང་བའི་མཐའ་སྨྲ་བ་པ་ནི་སོགས་ཏེ། 
		ས་དང་མེ་ཆུ་ལ་སོགས་པ། །དེ་ [23b5] ཤེས་རྟག་པའི་འཇུག་པ་འདི། །
		དེ་བདག་ཅན་ཉིད་བདག་ཉིད་ཅེས། །གཞན་དག་ཀྱང་ནི་རྗོད་པར་བྱེད། །
		གཟུང་འཛིན་མཚན་ཉིད་དང་ལྡན་པ། །འདི་ནི་ཅུང་ཟད་ཡོད་མིན་ཏེ། །
		དེ་ཕྱིར་འདི་དག་ཐམས་ཅད་ནི། །རྣམ་ཤེས་འགྱུར་བར་ཡང་དག་སྣང་། །
ཞེས་སོགས་ [23b6] བཤད་ལ། ཕལ་ཆེར་སྔ་མ་དང་ཐུན་མོང་ངོ་། །

[I6. དེདགག་པ།]
	དེ་དགག་པ་ནི། ཚངས་སོགས་ཏེ། 
		ལྷ་ཆེན་ཐིག་ལེ་མཆོག་མ་ལ། །ཆགས་པ་སྐྱེས་པས་གདོང་བཞི་བྱུང་། །
ཞེས་དང་། 
		སྐྱེ་དགུའི་བདག་པོ་རང་ཉིད་ཀྱི། །བུ་མོ་དང་ནི་འཁྲིག་ཅེས་ཐོས། །
ཞེས་དང་། 
		ཁྱབ་འཇུག་མི་ [24a1] ཐུང་གཟུགས་སྤྲུལ་ནས། །གཡོ་ཐབས་ཀྱིས་ནི་སྟོབས་ལྡན་བསླུས། །
ཞེས་དང་། 
		རྒན་པོས་ཁྱབ་འཇུག་མདའ་ཡིས་བསྣུན། །
ཞེས་དང་། 
		ཁྱབ་འཇུག་གིས་ནི་གཉེན་འདུན་དག །ལེ་ལན་གྱིས་ནི་གཏུགས་པར་གྱུར། །
ཅེས་དང་། 
		ཁྱབ་ [24a2] འཇུག་དཔུང་དྲག་དབྱུག་ཐོ་མཚོན་ཆ་ཐོགས་པར་བརྩོན། །
ཞེས་སོགས་རྩ་འགྲེལ་དང་། ཨ་མར་ཀོ་ཥའི་འགྲེལ་པར་གཏམ་རྒྱུད་མང་དུ་འབྱུང་བས་སོ། །
	འདོད་པ་ཕལ་ཆེར་ནི་རྟག་པའི་དངོས་པོ་དང་གཅིག་པུ་ཆ་མེད་ཀྱི་གཞི་མཐུན་བཀག་པས་ཁེགས་ཏེ། སྐྱོན་གྱི་ [24a3] གཙོ་བོ་རྟོག་པ་ལ་ཇི་ལྟར་སྣང་བའི་རྟག་དངོས་ཁས་བླངས་པ་ལས་གྱུར་པས་སོ། །
	ཉེས་ཟད་སྐྱེས་བུ་ནི། 
		རྟག་ཉིད་ཕྱིར་རམ་ཐབས་མེད་ཕྱིར། །
ཞེས་སོགས་དང་། 
		མཆོངས་དང་ཆུ་ཡི་དྲོད་བཞིན་དུ། །རང་བཞིན་ལས་འདས་མིན་ཞེ་ [M 166] ན། །
ཞེས་སོགས་འགོག་པའི་ [24a4] རིག་(read: རིགས་ M)པས་བརྟགས་སོགས་སོ། །	

[H7. གཅེར་བུ་པ་དགག་པ།]
	བཞི་པ་གཅེར་བུ་པ་དགག་པ་ལ། 

[I7. འདོད་པ་བརྗོད་པ།]
	འདོད་པ་བརྗོད་པ་ལ(དང་ M)། རྣམ་གྲངས། སྟོན་པ། གྲུབ་མཐའོ། །

[J11. རྣམ་གྲངས།]
	དང་པོ་ནི། གོས་མེད་པས་དང་། ངོ་ཚ་མེད་པས་དང་། དཀའ་ཐུབ་ཀྱི་(read: ཀྱིས་ M)ལས་ཟད་པར་བྱེད་པས་དང་། ལུས་ཐལ་མདོག་ཏུ་ཡོད་པས་ [24a5] དང་། དྲང་སྲོང་རྒྱལ་བ་དམ་པའི་རྗེས་སུ་འབྲང་བས་དང་། གོས་གཞན་མེད་པས་ཕྱོགས་དང་ནམ་མཁའི་གོས་ཅན་ཡིན་པས་དང་། ཕྱོགས་ཀུན་ཏུ་འགྲོ་བས་དེ་དང་དེའོ། །

[J12. སྟོན་པ།]
	སྟོན་པ་(གཉིས་པ་ M)ནི། དྲང་སྲོང་རྒྱལ་བ་དམ་པ་ལྷར་འཛིན་ཅིང་ཁྱུ་མཆོག་དང་ལྡོང་རིས་སོགས་ཉི་ཤུ་རྩ་ [24a6] ལྔའི་རྗེས་སུ་འབྲང་བར་བྱེད་དོ། །

[J13. གྲུབ་མཐའ།]
	གྲུབ་མཐའ་(གསུམ་པ་ M)ལ་[གཉིས་ལས། M]

[K15. མདོར་བསྟན།]
	[དང་པོ་ M]མདོར་བསྟན་ནི།
		གཅེར་བུ་ལུས་ཀྱི་ཚད་བཞིན་དུ། །སྲོག་ནི་ཞུམ་དང་རྒྱས་པར་སྨྲ། །
ཞེས་སྲོག་ནི་ལུས་ཀྱི་ཚད་བཞིན་དུ་ཆེ་ཆུང་དུ་འདོད། རྫས་སམ་རང་བཞིན་དང་རྣམ་གྲངས་སམ་རྣམ་འགྱུར་རིམ་པ་བཞིན་དུ་རྟག་པ་དང་ [24b1] གཞན་མི་རྟག་པ་དེ་གཉིས་ཀྱང་གཅིག་ཏུ་སྨྲའོ། །
	འཇལ་བྱེད་མངོན་སུམ་སོགས་གསུམ་གྱིས་གཞལ་བྱ། དུས་གསུམ་དང་རྫས་དྲུག་དང་། ཚིག་གི་དོན་དགུ་དང་སྲོག་སོགས་ནི་གཞི་ལམ་འབྲས་གསུམ་གྱི་གཞིའོ། །
	སྡོམ་པ་དང་བརྟུལ་ཞུགས་དང་ཡེ་ཤེས་རྣམས་ལྔ་ལྔ་ [24b2] དང་། སྤྱོད་པ་བཅུ་གསུམ་དང་ལས་ཟད་པར་བྱེད་པའི་དཀའ་ཐུབ་ཀྱི་ཐབས་སྣ་ཚོགས་ནི་ལམ་མོ། །
		ཁ་བ་རྒྱ་སྤོས་མེ་ [M 167] ཏོག་མདོག །བ་ཞོ་ས་(ཞ་བོ་ M)མོ་མུ་ཏིག་མདོག །
		གདུགས་བཀན་བཟུང་བའི་དབྱིབས་འདྲ་བ། །ཐར་པ་ཡིན་པར་རྒྱལ་བས་བཤད། །
ཅེས་པ་ལྟར་སྲིད་ [24b3] སོགས་ནི་འབྲས་བུའོ། །
	འགྲོ་བ་ལྔ་དང་ཡོད་པའི་ལུས་ལྔ་ནི་གཞི་དང་འབྲས་བུ་གཉིས་ཀ་ཉིད་ཡིན་པར་འདོད་དོ། །

[K16. རྒྱས་བཤད།]
	[གཉིས་པ་ M]རྒྱས་བཤད་ལ། གཞི་ནི། མངོན་སུམ་གཉིས་ཏེ་སྤྱི་འཇལ་བ་ནི་རྟོག་མེད་དང་། བྱེ་བྲག་འཇལ་བ་ནི་རྟོག་པའོ། །
	ལྷས་བྱིན་བུ་ལས་སྔོ་བསངས་སུ་ [24b4] དཔོག་པ་ལྟ་བུ་ལ་ཚུལ་གསུམ་ཡོད་ཀྱང་ཡིད་བརྟན་དུ་མི་རུང་བས་ཚུལ་གསུམ་ནི་འཁྲུལ་པའི་ཕྱིར་ན་གཞན་དུ་མི་འཐད་པ་ཞེས་པའི་ཚུལ་གཅིག་ཉིད་ལ་སོགས་ཏེ། དངོས་པོ་དངོས་མེད་གཉིས་ཀ་ནི་ཡོད་པ་ཡིན་ཏེ། དམིགས་པའི་ཕྱིར་ཞེས་པ་ལ། ཤེས་བྱ་ཐམས་ [24b5] ཅད་ཆོས་ཅན་དུ་ཡོད་པས་མཐུན་དཔེ་མེད་པའི་ཕྱིར་རྗེས་སུ་འགྲོ་ལྡོག་མེད་ལ། ཕྱོགས་ཆོས་ཀྱང་གཞན་དུ་མི་འཐད་པ་ཉིད་དུ་འདུས་པས་སོ། །ཞེས་སོ། །
	སྟོན་པ་ཚད་ལྡན་གྱི་ངག་ལྟ་བུ་ཡིད་སོགས་སོ། །	
	རྫས་ནི་དྲུག་སྟེ། སྲོག་དང་བདག་དང་ནམ་མཁའ་དང་ཕྱོགས་ [24b6] དང་སྡིག་པ་དང་བསོད་ནམས་རྣམས་སོ། །
	ཚིག་གི་དོན་ནི་དགུ་སྟེ། སྲོག་དང་སྲོག་མིན་གཉིས། བཅིངས་པ་དང་ཐར་པ་གཉིས་འགྲོ་འོང་གཉིས། སྤངས་པ་དང་ཟག་པ་དང་སྡོམ་པ་རྣམས་སོ། །
	སྲོག་ལྡན་དྲུག་ནི། ས་ཆུ་མེ་རླུང་གི་འབྱུང་བ་བཞི་དང་ལྗོན་པ་དང་འབྲས་བུའི་སྲོག་ [25a1] ལྡན་རྣམས་སོ། །
	གཞུང་གཞན་དུ་སོགས་ཏེ། དང་པོ་ལྔ། སྲིན་བུ། གྲོག་མ། བུང་བ། མི་སོགས་རྣམས་ཏེ། ལྔ་པོ་ལུས་དབང་གཅིག་པུ་དང་། སྲིན་བུ་སོགས་བཞི། སྔ་མ་སྔ་མའི་སྟེང་དུ་ལྕེ། རྣ་བ། སྣ། མིག་སྟེ་མདོར་ན་དབང་པོ་ [25a2] གཅིག་ལྡན་ནས་ [M 168] ལྔ་ལྡན་གྱི་བར་རྣམས་སོ། །
	སྲོག་དང་བདག་ནི་ཐ་དད་དུ་བགྲངས་པ་ཙམ་མ་གཏོགས་གཅིག་ཏུ་འདོད་དོ། །
	ཟག་པ་ནི་དགེ་སྡིག་གི་ལས་ཏེ། གཞུང་གཞན་དུ་བསོད་ནམས་དང་དེ་མིན་ཞེས་ཀྱང་འབྱུང་ངོ་། །
	བཅིངས་པ་ནི། ལོ་མ་ཅན་དང་གཙང་སྦྲ་ཅན་དང་དབྱིག་ [25a3] གུ་གསུམ་ལ་སོགས་པ་ལྟ་ངན་སུམ་བརྒྱ་རེ་གསུམ་རྣམས་སོ། །
	གཞུང་གཞན་དུ་འགྲོ་འོང་གི་ཚབ་ཏུ་ལས་དང་ངེས་པར་རྒ་བ་ཞེས་འབྱུང་སྟེ། ཕྱིས་མྱོང་འགྱུར་དང་། མིང་དང་རུས་དང་ཚེ་རྣམས་ནི་ལས་དང་། དེ་ཟད་པའི་ཐབས་སུ་དཀའ་ཐུབ་བྱས་པས་ལུས་ཟད་པ་ནི་ངེས་པར་ [25a4] རྒ་བའོ། །
	ཐར་པ་ནི་བཤད་ཟིན་ཏོ། །
	ལམ་ལ་སྡོམ་པ་ལྔ་ནི། སྤྱོད་ལམ་གྱི་དང་སྐད་ཀྱི་དང་ཚོལ་བའི་དང་མི་འདོར་བའི་དང་། ཉེར་གནས་ཀྱི་སྡོམ་པའོ། །
	བརྟུལ་ཞུགས་ལྔ་ནི། མི་འཚེ་བ་དང་བདེན་པར་སྨྲ་བ་དང་ཚངས་པར་སྤྱོད་པ་དང་བྱིན་པ་ལེན་པ་དང་། ཡོངས་ [25a5] སུ་བཟུང་བ་ཐམས་ཅད་གཏོང་བའི་བརྟུལ་ཞུགས་རྣམས་སོ། །
	ཡེ་ཤེས་ལྔ་ནི། བློ་གྲོས་ཀྱི་དང་། ཐོས་པའི་དང་། མཚམས་ཀྱི་དང་། སྤྱོད་པའི་དང་། མོའི་ཡེ་ཤེས་སོ། །
	བོན་གྱི་ཕྱྭ་གཤེན་ནི་འདི་ལས་འབྱུང་ངོ་། །
	སྤྱོད་པ་བཅུ་གསུམ་ནི་སྡོམ་པ་ལྔ་དང་། བརྟུལ་ཞུགས་ [25a6] ལྔ་དང་སྒོ་གསུམ་གྱི་གསང་བ་གསུམ་རྣམས་སོ། །
	འགྲོ་བ་ལྔ་ནི། དམྱལ་བ་དང་དུད་འགྲོ་དང་ལྷ་དང་མི་དང་ཐར་པའི་འགྲོ་བའོ། །
	ཡོད་པའི་ལུས་ལྔ་ནི། ཁམ་(ཁམས་ M)ཟས་ཀྱི[་དང་ M]། འོད་ཀྱི་[དང་། M] ཡིད་ཀྱི་[དང་། M] རྫུས་སྐྱེས་ཀྱི་[དང་། M] མཐའི་ལུས་ཏེ་ལྔའོ། །རིམ་བཞིན་མི་དང་དུད་འགྲོ། གཟུགས་གཟུགས་ [25b1] མེད། བར་དོ། ཐར་པ་སྟེ་འགྲོ་བ་ལྔ་པ་ཡང་དེའོ། །འདི་དག་དུས་འཁོར་ནས་གསུངས་པ་སྟེ། གཞུང་གཞན་ན་མི་གསལ་ལོ། །
	ཀུན་མཁྱེན་སོགས་ནི། སེར་སྐྱ་དང་གཟེགས་ཟན་སོགས་ཀྱང་ཆགས་བྲལ་དང་ཀུན་མཁྱེན་མིན་ཏེ། ཀུན་འཛིན་ཡོངས་འཛིན་གཉིས་ [25b2] དང་ལྡན་ཞིང་སྐར་མའི་བསྟན་བཅོས་མ་བརྩམས་པའི་ཕྱིར། ལྡོག་ཁྱབ་ནི་རང་གི་སྟོན་པ་ཁྱུ་མཆོག་དང་ལྡོང་རིས་སོགས་ལ་ཚང་བར་འདོད་པས་ཀུན་མཁྱེན་གཏན་མེད་དུ་འདོད་པ་ནི་མ་ཡིན་ནོ། །
	གཞན་ཡང་དགེ་སྦྱོང་གོའུ་ཏ་མ་ནི་ཀུན་མཁྱེན་མ་ཡིན་ཏེ། ལུང་མ་བསྟན་གྱི་ [25b3] ལྟ་བ་བཅུ་བཞི་ལུང་མ་བསྟན་པའི་ཕྱིར་དང་། འཁོར་བའི་མཐའ་མི་ཤེས་པའི་ཕྱིར་དང་། ལྷུང་བཟེད་བཀྲུས་པ་བཞིན་དུ་ལོག་པའི་ཕྱིར་དང་། ལྷས་བྱིན་གནས་ནས་ཕྱུང་བ་དང་སྒྱུ་མ་མཁན་བཟང་པོའི་བསྙེན་བཀུར་བཞག་པས་ཞེ་སྡང་དང་འཁོན་འཛིན་ཡོད་ཅིང་། ལྔ་ [25b4] སྡེའི་བསྙེན་བཀུར་འགོག་པ་མ་ཤེས་པས་རྨོངས་པ་དང་། སེང་ལྡེང་གི་ཚལ་པ་ཟུག་པ་སོགས་ཀྱིས་ལས་མ་ཟད་པའི་ཕྱིར་རོ། །ཞེས་སོ། །
	ཤིང་ནི་སེམས་ལྡན་ཡིན་ཏེ། ཤུན་པ་བཤུས་ན་འཆི་བ་དང་དུས་སུ་སེ་བས་རྒ་བ་ཡོད་ལ། དབང་པོ་དང་ལྡན་པའི་ཕྱིར་ཞེས་སྤྱིར་ [25b5] བཀོད་ནས། བྱེ་བྲག་ཏུ། འཁྲི་ཤིང་དང་། ཆུ་ཤིང་དང་། མ་དུ་ལུང་ག་དང་། སྐྱུ་རུ་ར་དང་། འོ་མ་ཅན་གྱི་ཤིང་རྣམས་ལ་རིམ་པ་བཞིན་མིག་རྣ་བ་སྣ་ལྕེ་ལུས་དབང་རྣམས་ཡོད་དེ། ཤིང་གཞན་གྱི་གསེབ་ཏུ་འཇུག་ཤེས་པ་དང་། འབྲུག་སྒྲ་གྲག་པ་ན་འབྲས་བུ་འབྱུང་བ་ [25b6] དང་། ཁྱི་རོ་རུལ་པའི་དྲི་ལ་བརྟེན་ནས་འབྲས་བུ་འབྱུང་བ་དང་། འོ་མས་བཅུས་པ་ན་རོ་མངར་བ་དང་། རེག་པ་ན་ལོ་མ་འཁུམས་པའི་ཕྱིར་རོ། །
	ཤིང་མྱ་ངན་མེད་ [M 170] ལ་ཡིད་དབང་ཡོད་དེ། བུད་མེད་ལང་ཚོ་བབ་པ་རྐང་གདུབ་དང་ལྡན་པས་བསྣུན་ན་ངོ་ཚ་བ་ [26a1] བཞིན་དུ་འབྲས་བུ་རྒྱས་པར་འགྱུར་བའི་ཕྱིར་ཞེས་མང་དུ་སྨྲའོ། །

[I18. དེ་དགག་པ།]
	དེ་དགག་པ་ནི། སྲོག་གམ་བདག་དེ་མི་རྟག་པར་འགྱུར་ཏེ། ལུས་སོགས་ཀྱི་ཕྱིར་ནའོ། །
	རྫས་སོགས་བརྟག་པ་བྱས་ན་མི་འཐད་དེ། གཅིག་ན་འོ་མ་འཐུང་ [26a2] འདོད་པས་རྔ་མོ་འཐུང་བར་ཐལ་བ་སོགས་ཀྱི་ཕྱིར། གཏན་སོགས་ཏེ། ཚུལ་གསུམ་མ་ཚང་བའི་ཚུལ་གཅིག་པ་གཏན་ཚིགས་སུ་མི་འཐད་པའི་ཕྱིར། ལས་ཙམ་ཟད་པའི་ཐབས་ལ་འབད་པ་དོན་མེད་དེ། རྩ་བ་ཉོན་མོངས་མ་ཟད་པའི་ཕྱིར། ཐར་པ་གཟུགས་སུ་འགལ་ཏེ། [26a3] སྤང་བྱ་གཉེན་པོས་ཟད་པའི་འགོག་པར་མི་རུང་བས་སོ། །
	དགག་པ་རྒྱས་པ་ནི། དབུ་ཚད་ཀྱི་གཞུང་ལུགས་རྣམས་ལས་ཤེས་པར་བྱ་ལ། མདོར་བསྡུས་ནི་དེ་ཙམ་གྱིས་མཚོན་ནོ། །

[E5. ཞར་བྱུང་གཞན་ཡང་དགག་པ།]
	གསུམ་པ་ནི། དུས་ཀྱི་འཁོར་ལོའི་ཕྱོགས་སྔར་རྒྱ་ཆེར་འབྱུང་བ། རྒྱ་གར་ནུབ་ཕྱོགས་ [26a4] མ་ཁའི་ཡུལ་དུ་བྱུང་བ་ལྷ་རཱ་མ་ཎའི་རྗེས་འབྲང་སོག་པོའམ་ཀླ་ཀློ་སྟག་གཟིག་པ་ཞེས་གྲགས་པ་ནང་པ་དང་ཕྱི་པ་གཉིས་ཀ་མ་ཡིན་པར་ལྟ་སྤྱོད་བར་མ་དོ་སྣ་ཚོགས་བྱེད་པ་ནི་གཞུང་ལུགས་གཞན་གྱི་ཕྱོགས་སྔར་མི་གསལ་ཞིང་། དུས་འཁོར་དུ་བཀོད་པ་ནི། སྤྱི་དོན་ཆེན་ [26a5] མོ་བསྟན་པའི་རྒྱ་མཚོར་བྲིས་ཟིན་པས་འདིར་མི་སྤྲོ་ལ། 
	བོད་ན་ཡང་རྡོལ་བོན་གཤེན་རབ་མི་བོ་ཞེས་གྲགས་པའི་རྗེས་འབྲང་བོན་ཐེག་པ་རིམ་པ་དགུ་སྟེ། རྒྱུའི་བོན་བཞི། འབྲས་བུའི་བོན་བཞི། ཐེག་པ་བླ་ན་མེད་པའི་བོན་ནོ། །དང་པོ་བཞི་ནི། ཕྱྭ་གཤེན། སྣང་གཤེན། [26a6] འདུར་གཤེན། འཕྲུལ་གཤན་(read: གཤེན་)ཏེ། མོ་མ་དང་། ལྷ་བོན་པོ་དང་། གཤིན་ཆོག་པ་དང་། མཐུ་གཏད་ [M 171] བྱེད་པའི་བོན་ནོ། །
	འབྲས་བུ་(བུའི་བོན་ M)བཞི་ནི། དགེ་བསྙེན་དང་། གཙང་མ་གཙུག་ཕུད་དང་། དྲང་སྲོང་དང་། ཨ་དཀར་བ་རྣམས་ཏེ་ལྟ་སྤྱོད་གཙོ་བོར་བྱེད་པའོ། །
	དགུ་པ་ནི་རྫོགས་རིམ་ [26b1] པ་རྫོགས་ཆེན་པ་དང་མཐུན་པ་སྟེ། དང་པོ་བཞི་བོད་ཀྱི་ལྷ་འདྲེས་བསྟན། བར་པ་བཞི་འདུལ་མཛོད་ཕར་ཕྱིན་རྣམས་འདྲ་མིན་དུ་བསྒྱུར། ཐ་མ་ནི་རྒྱ་ནག་ཧྭ་ཤང་གི་ལུགས་ཀྱི་ལྷག་མ་ལུས་པ་སྟེ། འདིའི་ལྷད་འདྲེས་པ་ནི་ལྟ་བ་མཐོ་མཐོ་མོར་བྱས་ནས་སྤྱོད་པ་ཁྱད་དུ་གསོད་པ་གཞན་ [26b2] ཡང་མང་ངོ་། །
	གསང་སྔགས་རྙིང་མ་ནི། བསྟན་པ་སྔ་དར་ལ། བླ་མེད་ཀྱི་རྒྱ་དཔེ་ལ་མ་བརྟེན་པའི་འགྱུར་མི་བྱེད་པར་བཀས་བཅད་པས། སློབ་དཔོན་ཆེན་པོ་པདྨ་འབྱུང་གནས་དང་བི་མ་ལ་མི་ཏྲ་དང་། ལོ་ཙཱ་བ་ཆེན་པོ་བཻ་རོ་ཙ་ན་ལ་སོགས་པས། གསང་འདུས་སོགས་ [26b3] ཐུགས་ལ་བཞུགས་པ་རྣམས་དོན་ལོངས་སུ་མཛད་ནས་ལེའུའི་གོ་རིམ་སོགས་རྣམ་གཞག་གཞན་དང་གཞན་དུ་མཛད་དེ་སྙན་ནས་སྙན་དུ་བརྒྱུད་པ་རྣམས། ཕྱིས་ཡི་གེ་ཅུང་ཟད་འཕྱུགས་པའི་སྟེང་དུ་གང་ཟག་གཟུ་ལུམ་དང་རང་བཟོ་ཆེ་བ་འགའ་ཞིག་གིས་རྒྱུད་སྡེ་ཤིན་ཏུ་མང་ [26b4] པོར་སྤེལ་ཞིང་བསླད་པ་ཙམ་མ་གཏོགས། བསྟན་པ་སྔ་དར་གྱི་སྔགས་བླ་མེད་དོན་འགྱུར་དུ་བཞུགས་པ། མཁས་ཤིང་གྲུབ་པའི་བྱང་ཆུབ་སེམས་དཔའ་དུ་མས་ཐུགས་ཉམས་སུ་བཞེས་པའོ། །
	གང་ཟག་གིས་བསླད་པ་ནི། བོད་ཀྱི་རྟོག་གེ་དང་དབུ་མ་སོགས་ལའང་ཤིན་ [26b5] ཏུ་མང་སྟེ། རྒྱ་གར་གྱི་གཞུང་ལས་འབྱུང་བ་དང་ཤིན་ཏུ་མི་མཐུན་པའི་མདོ་སེམས་དབུ་མའི་གྲུབ་མཐའ་དུ་མ་ཡོད་དོ། །
	དེ་ལྟར་དེ་དག་ལ་སོགས་པ་ནང་པ་ [M 172] དང་ཕྱི་པ་གཉིས་ཀ་མ་ཡིན་པའི་གྲུབ་མཐའ་མང་ཡང་། འདིར་བསྡུ་བར་བྱ་བའི་གྲུབ་མཐའ་མ་ཡིན་ཏེ། གདོང་སོགས་ [26b6] ཀྱི་ཕྱིར་ཏེ། ཤེས་རབ་ཅན་དུ་རློམ་པ་དག་གིས་གསར་སོགས་ཀྱི་ཕྱིར་རོ། །

[E6. ཐུན་མོང་དུ་དགག་པ།]
	བཞི་པ་ནི། དེ་ལྟར་ན་གང་ཟག་གི་བདག་མེད་གྲུབ་སྟེ། མུ་སྟེགས་ཀྱིས་བཏགས་པའི་བདག་ནི་འདོགས་གཞི་ཕུང་པོ་ལས་རྫས་གཞན་དུ་ཚད་མས་མ་དམིགས་པའི་ཕྱིར་དང་། ཕུང་པོ་དང་གཅིག་ན་རྟག་ [27a1] གཅིག་དང་མི་རྟག་དུ་མ་མཚན་ཉིད་འགལ་བས་སོ། །
	དབང་ཕྱུག་ལ་སོགས་པའི་རྟག་དངོས་མི་སྲིད་དེ། རིམས་སོགས་ཀྱི་ཕྱིར། མུ་སྟེགས་དངོས་དང་རྗེས་མཐུན་ཞ་(read: ཞེ་ M)སྡང་རང་དགར་བཏང་ནས་མཐུ་གཏད་སོགས་ལ་མཆོག་ཏུ་འཛིན་པ་དག་ནི་ཆོས་ [27a2] ཅན། ཁྱོད་ལ་རྒྱལ་བས་བསྔགས་པའི་ཆོས་མི་སྲིད་དེ། རང་གཞན་ལ་འཕྲལ་ཕུགས་སུ་འཚེ་བར་བྱེད་པས་སོ། །ཁྱད་པར་འཕགས་བསྟོད་ལས། 
		ཤཱཀྱའི་རྒྱལ་རིགས་འཁྲུངས་ཁྱོད་ཀྱིས། །གང་ཞིག་བདེན་དང་མི་སླུ་དང་། །
		ཚངས་པར་སྤྱོད་དང་དུལ་བ་དང་། །བརྩེ་ [27a3] ལྡན་དམ་ཆོས་ལེགས་པར་དགོངས། །
ཞེས་སོགས་གཞུང་ལུགས་རྣམ་པར་དག་མ་དག་ནི། ཐབས་སྙིང་རྗེ་ཆེན་པོ་དང་། ཤེས་རབ་གནས་ལུགས་ཀྱི་དོན་ལ་ཞུགས་པའི་རིག་(M; read: རིགས་)ཤེས་ཁྱད་པར་ཅན་གཙོ་བོར་སྟོན་མི་སྟོན་གྱིས་དབྱེ་བར་བྱའོ། །

	གང་ཟག་གི་བདག་དགག་ [27a4] པ་སྟེ་ལེའུ་གཉིས་པའོ།།  །།

[Chap. 3. བཟུང་བའི་ཆོས་བདག་གཙོ་བོར་དགག་པ།]
[D5. ཆོས་ཀྱི་དགག་དགག་པ།]
	གཉིས་པ་ཆོས་ཀྱི་བདག་དགག་པ་ལ། རགས་པ་དགག་པ་དང་། ཕྲ་བ་དགག་པའོ། ། [M 173]

[E7. རགས་པ་དགག་པ།]
	དང་པོ་ལ། དོན་སྨྲའི་འདོད་པ་བཟུང་བའི་དང་། རྣམ་རིག་པའི་འདོད་པ་འཛིན་པའི་ཆོས་བདག་དགག་པའོ། །

[F3. དོན་སྨྲའི་འདོད་པ་བཟུང་བའི་ཆོས་བདག་དགག་པ།]
	དང་པོ་ལ། རང་ [27a5] སྡེའི་རིགས་བསྡུ་བ་དང་། ཐེག་དམན་གྱི་འདོད་པ་འགོག་པ་དངོས་སོ། །

[G5. རང་སྡེའི་རིགས་བསྡུ་བ།]
	དང་པོ་ནི། ཁ་ཅིག རང་སྡེ་གནས་མ་བུ་བ་དང་། བྱེ་བྲག་སྨྲ་བ་དང་། མདོ་སྡེ་པ་དང་། སེམས་ཙམ་པ་དང་། དབུ་མ་པ་སྟེ་ལྔའོ་ཞེས་དང་། ཁ་ཅིག བྱེ་སྨྲ་སོགས་བཞིའི་སྟེང་དུ་གསང་སྔགས་སྨྲ་ [27a6] བ་དང་ལྔའོ་ཞེས་ཟེར་བ་ནི་མི་རིགས་ཏེ། སངས་རྒྱས་པ་ལ་གྲུབ་མཐའ་སྨྲ་བ་ལྔ་པ་མེད་པར་གསུངས་པའི་ཕྱིར། 
	དུས་འཁོར་ཀྱཻ་རྡོར་སོགས་སུ་གྲུབ་མཐའ་བཞི་ཉིད་དུ་གསུངས་ཤིང་། རྡོ་རྗེ་སྙིང་འགྲེལ་དུ་ཡང་དེ་བཞིན་དང་། ཐེག་པ་ཡང་གསུམ་དུ་གསུངས་པའི་མཇུག་ཏུ། 
		སངས་ [27b1] རྒྱས་པ་ལ་བཞི་པ་དང་། །ལྔ་པ་ཐུབ་པའི་དགོངས་པ་མིན། །
ཞེས་ཐེག་པ་གསུམ་དང་གྲུབ་མཐའ་བཞི་ཉིད་དུ་གནས་སྐབས་བལྟོས་ཏེ་ངེས་པ་མཛད་པའི་ཕྱིར་རོ། །
	དེས་ན་རང་སྡེའི་གྲུབ་མཐའ་སྨྲ་བ་ནི་བྱེ་སོགས་བཞི་ཉིད་དུ་དབྱེ་བ་ངེས་ལ། བསྡུ་ན་ཕྱི་རོལ་དོན་དུ་སྨྲ་བ་དང་སེམས་ [27b2] ཙམ་པ་དང་། ངོ་བོ་ཉིད་མེད་པར་སྨྲ་བའི་དབུ་མ་པ་སྟེ་གསུམ་དུའང་འདུ་སྟེ། བྱེ་མདོ་གཉིས་ཀ་དོན་སྨྲར་འདུས་པས་སོ། །
	འོ་ན་དབུ་མ་རང་རྒྱུད་པ་ཕལ་ཆེར་ཐ་སྙད་སེམས་ཙམ་པ་ཡིན་ལ། ཐལ་འགྱུར་བ་ཕྱི་དོན་ཁས་ལེན་པས་དོན་སེམས་གཉིས་སུའང་འདུས་པར་འགྱུར་ [27b3] རོ་ཞེ་ན། ཐལ་འགྱུར་བའི་ཕྱི་དོན་ཚད་གྲུབ་ནི་འགོག་པར་འགྱུར་ལ། འཁྲུལ་ངོར་མ་བརྟགས་མ་དཔྱད་པའི་འཇིག་རྟེན་སྒོ་བསྟུན་གྱི་དོན་སེམས་ཡོད་མཚུངས་དང་། [M 174] ཀུན་རྫོབ་ཡང་ལོག་གམ་སླུ་མི་སླུ་སོགས་ནི་འཇིག་རྟེན་གཞན་ངོའི་རྣམ་གཞག་ཡིན་གྱི། དབུ་མ་རང་ [27b4] ལུགས་ཀྱི་གྲུབ་མཐའ་མ་ཡིན་ནོ། །
	འོ་ན་དེ་དག་ཐེག་པ་གསུམ་དང་ཇི་ལྟར་སྦྱོར་ཞེ་ན། ཁ་ཅིག དོན་སྨྲ་གཉིས་ཉན་ཐོས་དང་། སེམས་ཙམ་པ་རང་སངས་རྒྱས་དང་། དབུ་མ་པ་བྱང་སེམས་ཐེག་ཆེན་གྱི་གྲུབ་མཐའ་སྨྲ་བར་འདོད་པ་ནི། སྔ་ཕྱི་ཆ་མཐུན་དང་། བར་པ་ལ་ [27b5] རྣམ་བདེན་པའི་ལྟ་བ་དང་རང་རྒྱལ་གྱི་བདག་འཛིན་སྤོང་ཚུལ་ལ་ཆོས་མཐུན་ཅུང་ཟད་ཡོད་ཀྱང་། རྣམ་རྫུན་པ་འཛིན་པ་བདེན་མེད་ཞལ་གྱིས་བཞེས་པ་དང་མི་མཐུན་ནོ། །
	རྒྱ་གར་གྱི་ཨ་བ་དྷཱུ་ཏཱི་པ་དང་གནས་བརྟན་བྱང་བཟང་ལ་སོགས་པ་མདོ་སྡེ་པ་ཐེག་ཆེན་པ་ཡིན་པར་འདོད་ [27b6] པ་ལྟར། བོད་ཕྱི་མ་འགའ་རེ་ཡང་འདོད་པའི་སྒོ་ནས་གཉིས་པ་མདོ་སྡེ་པ་ཐེག་ཆེན་པར་སྡུད་པའི་གཞུང་ལུགས་རྣམས་ནི་འཁྲུལ་ཏེ། བཞི་པོའི་དང་པོ་གཉིས་ཐེག་དམན་པ་ཉིད་དུ་ངེས་པ་དང་ཐ་མ་གཉིས་ཐེག་ཆེན་པ་ཉིད་དུ་ངེས་པའི་ཕྱིར། དེ་ལྟར་ན་ཐེག་དམན་པ་དང་ཐེག་ཆེན་པ་ [28a1] གཉིས་སུའང་འདུས་སོ། །
	འོ་ན་མདོ་སྡེ་པ་ཐེག་དམན་པ་ཡིན་པ་ལ་ཤེས་བྱེད་ཅི་ཡོད་ཅེ་ན། འཕགས་པ་ཀླུ་སྒྲུབ་ཀྱི་སྲས་ཀྱི་ཐུ་བོ་མཁས་མཆོག་ལེགས་ལྡན་བྱེད་ཀྱིས། དེ་གཉིས་སོ་སོར་མ་ཕྱེ་བར་ཐེག་དམན་པ་ཞེས་གཅིག་ཏུ་བསྡུས་ཤིང་། [28a2] ཐེག་དམན་མཐའ་དག་སྡེ་པ་བཅོ་བརྒྱད་དུ་བསྡུས་ལ། མཛོད་འགྲེལ་དུ། རྩ་བ་བཀག་ནས་འགྲེལ་པར་རང་ལུགས་བཞག་པ་རྣམས་མདོ་སྡེ་པའི་འདོད་པ་དང་། དེ་སློབ་དཔོན་ཉིད་ཀྱང་བཞེད་པར་བཤད་པ་རྣམས་བོད་ཀྱི་མཁས་པ་ཀུན་ལ་གྲགས་ [M 175] ཤིང་གྲུབ་ལ། དེ་ཡང་ཕལ་ [28a3] ཆེར་ལ་གཞན་དག་ནི་ཞེས་པ་ལས་མི་འབྱུང་ཡང་། སྐབས་འགའ་རེར་དཔེ་སྟོན་སྡེ་པ་ན་རེ། ཞེས་དང་། ནུབ་ཕྱོགས་པ་ན་རེ་ཞེས་བཀོད་ནས་མདོ་སྡེ་པའི་གྲུབ་མཐའ་བཞག་པའི་ཕྱིར་དང་། སྡེ་པ་བཅོ་བརྒྱད་པོའི་ནང་དུ་མ་འདུས་པའི་མདོ་སྡེ་པའི་མཚན་གཞི་མི་རྙེད་པའི་ཕྱིར་དང་། [28a4] མདོ་སྡེ་པའི་བསྟན་འཛིན་གྱི་གཙོ་བོ་ནི་མཁས་མཆོག་དབྱིག་གཉེན་གྱི་སྐུ་ཚེའི་སྟོད་ཡིན་ལ། དེས་ཐེག་ཆེན་པ་སྐུར་པ་བཏབ་ནས་ཕྱིས་འགྱོད་པ་སྐྱེས་ཏེ་ལྗགས་སྤུ་གྲིས་གཅོད་པར་བརྩམས་པའི་ཕྱིར་རོ། །
	ཕྱོགས་སྔ་མ་དག་གི་སྒྲུབ་བྱེད། མདོ་སྡེ་པས། བསམ་པ་སྙིང་རྗེ་དང་ [28a5] སྦྱོར་བ་གཞན་དོན་དུ་ཕྱིན་དྲུག་ལ་བསླབས་ནས་འཚང་རྒྱ་བར་འདོད་པའི་ཕྱིར་ཞེས་ཟེར་བ་ནི། ཤིན་ཏུ་མ་ངེས་ཏེ། བྱེ་སྨྲས་ཀྱང་སྟོན་པ་སངས་རྒྱས་ཀྱིས་དང་པོར་སེམས་བསྐྱེད་ཚུལ་དང་བར་དུ་ཕྱིན་དྲུག་ལ་བསླབས་ཚུལ་གྱི་སྐྱེས་རབས་དུ་མ་དང་མཐར་མཛད་པ་བཅུ་གཉིས་ཀྱིས་ [28a6] འཚང་(མཚང་ M)རྒྱ་ཚུལ་རྒྱས་པར་འདུལ་བའི་ལུང་ལས་འབྱུང་བ་རྣམས་སྒྲ་ཇི་བཞིན་དུ་ཁས་ལེན་པའི་ཕྱིར་རོ། །
	དེ་བཞིན་དུ་ཐེག་ཆེན་དབུ་སེམས་གཉིས་ཀས་ཐེག་དམན་གྱི་ལམ་དང་གང་ཟག་གི་རྣམ་གཞག་དུ་མ་རང་ལུགས་ལ་ཁས་ལེན་པས་དེ་དག་ཐེག་དམན་པའི་གྲུབ་མཐའ་སྨྲ་བར་ཐལ་བ་ [28b1] ལ་ལན་མེད་དོ། །
	དེས་ན་སྤྱིར་གང་ཟག་ཐེག་དམན་པ་དང་། གྲུབ་མཐའ་ཐེག་དམན་པ་གཉིས་ལས། 

[H8. གང་ཟག་ཐེག་དམན་པ།]
	དང་པོ་ནི། ཐེག་ཆེན་ཐུན་མོང་མ་ཡིན་པའི་བརྗོད་བྱ། 
		ཆོས་ལྔ་དང་ནི་རང་བཞིན་གསུམ། །རྣམ་པར་ཤེས་པ་བརྒྱད་ཉིད་དང་། །
		བདག་མེད་གཉིས་ཀྱི་ནང་དུ་ནི། །ཐག་(read: ཐེག་ M) [28b2] ཆེན་མཐའ་དག་འདིར་ཟད་དོ། །
ཞེས་པ་ལྟ་བུ་རྣམས་སྤྱིར་བློ་ལ་ཤོང་ཡང་། ཐེག་ཆེན་གྱི་བསམ་སྦྱོར་ཁྱད་པར་ཅན་རང་རྒྱུད་ལ་སྐྱེད་མི་ནུས་ [M 176] པར་དམན་པའི་མྱང་འདས་ཙམ་དོན་དུ་གཉེར་བ་ཡིན་ལ། ཕྱི་མ་ནི་བྱང་ཆུབ་གསུམ་གའི་ལམ་དང་འབྲས་བུ་ཐུན་མོང་བ་ཁས་ལེན་ཀྱང་། ཆོས་ [28b3] ཀྱི་བདག་མེད་ལ་སོགས་པ་ཐེག་ཆེན་གྱི་གསུང་རབ་ལས་འབྱུང་བའི་བརྗོད་བྱ་ཁྱད་པར་ཅན་མང་པོ་བློར་མ་ཤོང་བས། དེ་རྣམས་སྟོན་བྱེད་ཀྱི་གསུང་རབ་བཀར་ཁས་ལེན་མི་ནུས་པ་ལ་བྱེད་པ་ཡིན་ནོ། །

[H9. གྲུབ་མཐའ་ཐེག་དམན་པ།]
	གཉིས་པ་ལ། འདོད་པ་བརྗོད་པ་དང་། དེ་དགག་པའོ། 

[I9. འདོད་པ་བརྗོད་པ།]
	དང་པོ་ལ། འདོད་པ་མཐུན་ [28b4] པ་དང་། མི་མཐུན་པའོ། །

[J14. འདོད་པ་མཐུན་པ།]
	དང་པོ་ལ། ཐེག་ཆེན་བཀའ་མ་ཡིན་པར་འདོད་ཚུལ་དང་། གཞི་ལམ་འབྲས་བུ་ཐུན་མོང་དུ་འདོད་ཚུལ་ལོ། །

[K17. ཐེག་ཆེན་བཀའ་མ་ཡིན་པར་འདོད་ཚུལ།]
	དང་པོ་ནི། དོན་སོགས་ནི། ཐེག་ཆེན་གྱི་གསུང་རབ་འཁོར་ལོ་བར་པ་ཆོས་ཀྱི་བདག་མེད་རྒྱས་པར་སྟོན་པ་རྣམས་དང་། ཐ་མ་རང་བཞིན་གསུམ་ [28b5] དང་རྣམ་ཤེས་ཚོགས་བརྒྱད་དང་སྒྲིབ་པ་གཉིས་ལ་སོགས་པ་དང་། རྡུལ་ཕྲན་དང་སྟོང་གསུམ་སྐད་ཅིག་དང་བསྐལ་པ་མི་འགལ་བར་བཤད་པ་ལྟ་བུ་རྣམས་ནི་རྒྱལ་བས་གསུངས་པའི་བཀའ་མ་ཡིན་ནོ་ཞེས་སྤོང་བར་བྱེད་དེ། འདུས་བྱས་མི་རྟག ཟག་བཅས་སྡུག་བསྔལ། ཆོས་ཀུན་ [28b6] བདག་མེད། མྱང་འདས་ཞི་བར་གསུངས་པའི་ཕྱག་རྒྱ་བཞི་དང་འགལ་བའི་ཕྱིར་ཏེ། རིམ་པ་བཞིན་ལོངས་སྐུ་འཇིག་མི་སྲིད་པར་རྟག་ཏུ་བཞུགས་པའི་ཕྱིར་དང་། 
		བདེ་ནས་བདེ་བར་འགྲོ་བ་ལ། །སེམས་ཞེས་སུ་ཞིག་སྒྱིད་ལུག་འགྱུར། །
ཞེས་སོགས། བྱང་སེམས་བདེ་བར་འགྲོ་བའི་ [29a1] ཕྱིར་དང་། 
		བདག་མེད་མཆོག་གི་བདག་ཐོབ་ནས། །བདག་ཉིད་ཆེན་པོའི་བདག་ཐོབ་འགྱུར། །
ཞེས་སོགས་བདག་མཆོག་གྲུབ་པར་འདོད་པའི་ཕྱིར། ཉན་རང་ལྷག་ [M 177] མེད་དུ་ཞུགས་ཚར་བ་པདྨའི་སྦུབས་སུ་སྐྱེ་བ་བླངས་ནས་སླར་ཡང་ལམ་ [29a2] བསྒོམས་ཏེ་འཚང་རྒྱ་དགོས་པས་སོ། །
	གཞན་ཡང་། རྟོག་གེ་འབར་བར་བཀོད་པ། ཐུན་མོང་གི་འདུལ་བ་ལ་མི་སྣང་། མདོ་སྡེ་ལ་མི་འཇུག ཆོས་ཉིད་དང་འགལ་བའི་སྒོ་ནས་སྡེ་སྣོད་གསུམ་དུ་མ་འདུས་པའི་ཕྱིར་དང་། མུ་སྟེགས་ལ་གྲགས་པའི་ཟས་གཅོད་པ་དང་འཇུག་ངོགས་ཀྱི་ [29a3] ཁྲུས་དང་། སྔགས་བཟླས་པས་སྡིག་པ་འདག་པ་སོགས་ཕྱི་རོལ་པའི་ལམ་བསྟན་པའི་ཕྱིར་དང་། རྒྱང་འཕེན་འདོད་པའི་ལས་འབྲས་མེད་པ་སོགས་ཀྱི་ཆད་ལྟ་བསྟན་པའི་ཕྱིར་དང་། སངས་རྒྱས་ཀྱི་བསྟན་པ་ལ་སྡེ་པ་བཅོ་བརྒྱད་ལས་མེད་པར་བཤད་ལ་དེར་མ་འདུས་པའི་ཕྱིར་དང་། [29a4] མངོན་སུམ་དང་འཇིག་རྟེན་གྱི་གྲགས་པ་དང་འགལ་བ་མང་དུ་བཤད་པའི་ཕྱིར་དང་། བདེན་བཞི་མི་རྟག་སོགས་ཀྱིས་དེ་ཁོ་ན་ཉིད་ཀྱི་གོ་མི་ཆོད་པར་བཤད་ལ། དེ་ལྟ་ན་དེ་ཁོ་ན་ཉིད་མེད་པར་འགྱུར་བའམ། ཡང་ན་ལྷས་བསྟན་པའི་དེ་ཁོ་ན་ཉིད་དུ་གྲགས་པ། གྲོག་མ་བསད་ནས་ [29a5] གསེར་སྐུད་ལ་རྒྱུས་པ་སོགས་དེ་ཁོ་ན་ཉིད་དུལ་བའི་ཕྱིར་ཞེས་སོགས་སྐྱོན་མཐའ་ཡས་པའི་ཕྱིར། ཞེས་ཟེར་ལ། ཤེས་སྒྲིབ་དང་ཆོས་ཀྱི་བདག་མེད་ཁས་མི་ལེན་པས་སྒྲིབ་སོགས། རྣམ་ཤེས་ཚོགས་བརྒྱད་མི་འདོད་པས་ཀུན་སོགས། སངས་རྒྱས་ལ་ལས་དང་སྡུག་བསྔལ་གྱི་ལྷག་ [29a6] མ་ཡོད་པའི་སྒོ་ནས་སྐྱོན་ཀུན་ཟད་དུ་མི་འདོད་པས་གནས་གྱུར་དང་། ཐེག་ཆེན་ཐུན་མོང་མ་ཡིན་པའི་ཤིན་ཏུ་རྒྱས་པའི་སྡེ་སྣོད་ཁས་མི་ལེན་པས་དེ་ནས་འབྱུང་བའི་རབ་དགའ་ལ་སོགས་པའི་ས་བཅུ་དང་། འོག་མིན་གྱི་ལོངས་སྐུ་མི་འདོད་པས་(པ་ M)སྐུ་གསུམ་དང་མ་(read: མེ་ M)ལོང་ལྟ་བུ་ལ་སོགས་པའི་ཡེ་ [29b1] ཡེ་ལྔ་དང་བཞི་ལ་སོགས་པ་མི་འདོད་ཅིང་། ཁས་མི་ལེན་པའོ། ། [M 178]

[K18. གཞི་ལམ་འབྲས་བུ་ཐུན་མོང་དུ་འདོད་ཚུལ།]
	གཉིས་པ་ལ། འདོད་པ་པོའི་གང་ཟག་གི་དབྱེ་བ་དང་། དེས་ཐུན་མོང་དུ་འདོད་ཚུལ་ལོ། །

[L6. འདོད་པ་པོའི་གང་ཟག་གི་དབྱེ་བ།]
	དང་པོ་ནི། སྤྱིར་ཉན་ཐོས་རྩ་བའི་སྡེ་པ་གཅིག་དང་གཉིས་དང་གསུམ་དུའང་བཤད་མོད་ཀྱི་གྲགས་ཆེ་བ་ནི་རྩ་བའི་སྡེ་པ་ [29b2] བཞི་སྟེ། ཐམས་ཅད་ཡོད་པར་སྨྲ་བ་དང་། དགེ་འདུན་ཕལ་ཆེན་པ་དང་། གནས་བརྟན་པ་དང་། མང་པོས་བཀུར་བ་རྣམས་སོ། །དེ་དག་ལས་གྱེས་པའི་ཉན་ཐོས་སྡེ་པ་ནི་བཅོ་བརྒྱད་དུ་འདོད་དེ། འདི་ལྟར། སློབ་དཔོན་དུལ་བ་ལྷས། སྡེ་པ་ཐ་དད་བཀླག་པའི་འཁོར་ལོར་སྡོམ་ [29b3] དུ་བསྡུས་པ་ནི། 
		འོད་སྲུངས་ས་སྟོན་ཆོས་སྲུངས་སྡེ། །མང་ཐོས་གོས་དམར་སློབ་མ་དང་། །
		རྣམ་པར་ཕྱེ་དང་གཞི་ཀུན་པ། །ཐམས་ཅད་ཡོད་པར་སྨྲ་བ་བདུན། །
		ཤར་དང་ནུབ་དང་གངས་རིར་གནས། །འདུས་བྱས་རྟག་པར་སྨྲ་བ་དང་། །
		འཇིག་རྟེན་འདས་སྨྲ་ཕལ་ཆེན་ལྔ། །རྒྱལ་བྱེད་ [29b4] ཚལ་གནས་འཇིགས་མེད་གནས། །
		གཙུག་ལག་ཁང་ཆེན་གནས་བརྟན་གསུམ། །ས་སྒྲོགས་རི་དང་སྲུང་བ་པ། །
		གནས་མ་བུ་པའི་སྡེ་རྣམས་ནི། །ཀུན་གྱིས་བཀུར་བ་རྣམ་གསུམ་ཡིན། །
ཞེས་པ་རྣམས་སོ། །
	དེ་ལ་རྩ་བའི་སྡེ་པ་གཅིག་ཏུ་བཤད་པ་ནི། སློབ་དཔོན་ཤཱཀྱ་འོད་ [29b5] ཀྱིས་ཐམས་ཅད་ཡོད་སྨྲ་ལ་གཞི་ཐམས་ཅད་ཡོད་སྨྲ་ཞེས་བརྗོད་པའི་རྒྱུ་མཚན་དུ། སྐད་རིགས་བཞི་ལས་ལེགས་སྦྱར་གྱི་སྐད་དུ་གསུང་རབ་འདོན་པའི་ཕྱིར་དང་། སྔོན་འདི་གཅིག་པུ་ལས་མེད་པ་ལས་ཕྱིས་གཞན་རྣམས་གྱེས་པར་བཤད་པའོ། །
	གཉིས་སུ་བཤད་པ་ལ། རྟོག་ [29b6] གེ་འབར་བར་བཤད་ཚུལ་གཉིས་ཏེ། རྒྱལ་བ་མྱ་ངན་ལས་འདས་ནས་ལོ་བརྒྱ་དང་བཅུ་དྲུག་ན་ཆོས་རྒྱལ་མྱ་ངན་མེད་ཀྱི་དུས་ [M 179] སུ། གྲོང་ཁྱེར་མེ་ཏོག་གིས་རྒྱས་པར། དགེ་འདུན་འཁྲུག་ལོང་ལ་བརྟེན་ནས་ཕལ་ཆེན་པ་དང་གནས་བརྟན་པ་གཉིས་སུ་གྱེས་ལ། དེའི་དང་པོ་ལ་ [30a1] བརྒྱད་དེ། ཕལ་ཆེན་པ་དང་། ཐ་སྙད་གཅིག་པ་དང་། འཇིག་རྟེན་ལས་འདས་པར་སྨྲ་བ་དང་། མང་ཐོས་པ་དང་། རྟག་པར་སྨྲ་བ་དང་། མཆོད་རྟེན་པ་དང་། ཤར་གྱི་རི་པ་དང་། ནུབ་ཀྱི་རི་པའོ། །ཕྱི་མ་ལ་བཅུ་སྟེ། གངས་རི་པ་དང་ [30a2] ཐམས་ཅད་ཡོད་སྨྲ་དང་། གནས་མའི་བུ་པ་དང་། ཆོས་མཆོག་པ་དང་། ཀུན་གྱིས་བཀུར་བ་དང་། མང་སྟོན་པ་དང་། ཆོས་སྦས་པ་དང་། ཆར་བཟང་འབེབས་དང་། བླ་མ་པའོ། །
	ཡང་ན་སངས་རྒྱས་མྱ་ངན་ལས་འདས་ནས་ལོ་བརྒྱ་དང་སོ་བདུན་ན། [30a3] གྲོང་ཁྱེར་པ་ཊ་ལི་པུ་ཏྲར་རྒྱལ་པོ་དགའ་བོ་དང་བང་ཆེན་གྱི་དུས་སུ་བདུད་སྡིག་ཅན་བཟང་པོ་ཞེས་བྱ་བས་དགེ་སློང་གི་ཆ་བྱད་དུ་སྤྲུལ་ནས་རྫུ་འཕྲུལ་སྣ་ཚོགས་བསྟན་པས་དགེ་འདུན་བྱེ་སྟེ། རྩ་བའི་སྡེ་པ་ཕལ་ཆེན་པ་དང་གནས་བརྟན་པ་གཉིས་སུ་གྱེས་ནས། ལོ་དྲུག་ཅུ་ [30a4] རྩ་གསུམ་དུ་མ་བཟླུམས་པར། ལོ་བརྒྱ་ཕྲག་གཉིས་པ་འདས་ནས་གནས་བརྟན་གནས་མའི་བུས་བསྟན་པ་བསྡུས་པ་ན་རིམ་གྱིས་གྱེས་ཏེ། ཕལ་ཆེན་པ་ལ་མ་གཅིག་དང་བུ་གཉིས་ཏེ། ཐ་སྙད་གཅིག་པ་དང་བ་ལང་གནས་པའོ། །བ་ལང་གནས་པ་ལ་མ་གཅིག་པ་བུ་གསུམ་ [30a5] སྟེ། མང་ཐོས[། M] རྟག་སྨྲ། མཆོད་རྟེན་པའོ། །དེ་ལྟར་ན་ཕལ་ཆེན་སྡེ་པ་དྲུག་གོ །
	གནས་བརྟནཔ་ལ་མ་གཅིག་པ་དང་བུ་གསུམ་སྟེ། གངས་རི་པ་དང་ཐམས་ཅད་ཡོད་སྨྲ་དང་། གནས་མ་བུ་པའོ། ། [M 180] ཐམས་ཅད་ཡོད་སྨྲ་ལ་ཡང་མ་གཅིག་དང་བུ་གཉིས་ཏེ། རྣམ་པར་ཕྱེ་སྟེ་སྨྲ་བ་ [30a6] དང་། བླ་མ་པའོ། །དེའི་དང་པོ་ལ་ཡང་མ་གཅིག་དང་བུ་བཞི་སྟེ། མང་སྟོན་པ་དང་། ཆོས་སྦས་པ་དང་། གོས་དམར་བ་དང་། འོད་སྲུངས་པའོ། །དེ་ལྟར་ཐམས་ཅད་ཡོད་པར་སྨྲ་བ་ལ་ཡང་སྡེ་པ་བདུན་ནོ། །
	གནས་བརྟན་གནས་མ་བུ་པ་ལ། དང་པོར་རི་ཆེན་པོ་པ་དང་མང་བཀུར་ [30b1] བ་གཉིས་སུ་གྱེས། དང་པོ་ལ་ཆོས་མཆོག་པ་དང་། ལམ་བཟང་བ་གཉིས་སུ་གྱེས། མང་བཀུར་བ་ལ་མ་དང་བུ་གྲོང་ཁྱེར་དྲུག་པ་གཉིས་སུ་གྱེས་པས་གནས་མ་བུ་པ་བཞིའོ། །དེ་ལྟར་ན་གནས་བརྟན་པ་བཅུ་གཉིས་ཏེ་སྡེ་པ་བཅོ་བརྒྱད་དུ་གྱེས་སོ། །
	རྩ་བའི་སྡེ་པ་གསུམ་ [30b2] དུ་འདོད་ཚུལ་ནི། གཉིས་པོ་དེའི་སྟེང་དུ་རྣམ་པར་ཕྱེ་སྟེ་སྨྲ་བ་དང་གསུམ་མོ། །འདིའི་ལུགས་ཀྱི་ཕལ་ཆེན་པ་བརྒྱད་དེ། ཕལ་ཆེན་པ་དང་ཤ་རི་པ་དང་ནུབ་རི་པ་དང་རྒྱལ་པོའི་རི་པ་དང་། གངས་རི་པ་དང་མཆོད་རྟེན་པ་དང་དོན་གྲུབ་པ་དང་བ་ལང་གནས་པའོ། །
	གནས་ [30b3] བརྟན་པ་དྲུག་སྟེ། ཐམས་ཅད་ཡོད་སྨྲ་དང་། མདོ་སྡེ་པ་དང་། སྔར་གྱི་གནས་མ་བུ་པ་བཞིའོ། །
	རྣམ་པར་ཕྱེ་སྟེ་སྨྲ་བ་བཞི་སྟེ། ས་སྟོན་པ་དང་། འོད་སྲུངས་པ་དང་། ཆོས་སྦས་པ་དང་གོས་དམར་བའོ། །
	འོ་ན་སྡེ་པ་དེ་དག་གི་མིང་འདིར་བཤད་པ་དང་གཞན་དུ་ [30b4] ཡང་འབྱུང་བ་རྣམས་སོ་སོར་བགྲངས་ན་བཅོ་བརྒྱད་ལས་མང་བར་འབྱུང་བ་རྣམས་ཅི་ཞེ་ན། རྣམ་གྲངས་པ་ཡིན་ཏེ། འདི་ལྟར། འོད་སྲུངས་པ་ལ་ཆར་འབེབས། ས་ [M 181] སྟོན་པ་ལ་དཔེ་སྟོན། ཆོས་སྲུངས་པ་ལ་ཆོས་སྦས། མང་ཐོས་པ་ལ་མང་སྟོན། གོས་དམར་བ་ལ་བླ་མ་ [30b5] པའམ་འཕོ་བར་སྨྲ་བ། རྣམ་པར་ཕྱེ་སྟེ་སྨྲ་བ་ལ་རྒྱུར་སྨྲ་བ་དང་མོ་རུན་ཏ་པའོ། །བྱེ་བྲག་གཞན་རྣམས་ལ་རྣམ་གྲངས་མ་མཐང་(read: མཐོང་ M)ལ། མང་བཀུར་བའི་སྤྱི་མིང་གི་རྣམ་གྲངས་ལ་ཡང་ཨ་བནྟ་ཀ་པ་དང་ཀུ་རུ་ཀུལླེའི་རི་པ་ཞེས་བཤད་དོ། །
	རྩ་བའི་སྡེ་པ་བཞིའི་སྒྲ་བཤད་ནི། 
		དུས་རྣམས་ཀུན་ [30b6] ཏུ་ཡོད་གསུངས་ཕྱིར། །གཉིས་ཕྱིར་ཡུལ་ཡོད་ཕྱིར་འབྲས་ཕྱིར། །
		དེ་ཡོད་སྨྲ་བའི་ཕྱིར་ཐམས་ཅད། །ཡོད་པར་སྨྲ་བར་འདོད་དེ་དག །
ཅེས་སོགས་དུས་གསུམ་ད་ལྟར་བ་བཞིན་དུ་རྫས་ཡོད་དུ་སྨྲ་བས་དང་། གྱེས་པའི་ཚེ་དགེ་འདུན་པ་ལ་ཆེ་བ་ཕྱོགས་གཅིག་ཏུ་གནས་པས་དང་། [31a1] གནས་བརྟན་འཕགས་པའི་རིགས་ཡིན་པས་དང་། སློབ་དཔོན་སྐྱེ་བོ་མང་པོས་བཀུར་སྟི་བྱས་པའི་ལུགས་འཛིན་པས་སོ། །
	གྲུབ་མཐའི་ཤས་ཆེ་བའི་དབང་དུ་བྱས་ན། རིམ་པ་བཞིན་དུས་གསུམ་རྫས་ཡོད། འདུས་བྱས་ཐམས་ [31a2] ཅད་སྐད་ཅིག་མ་དང་གང་ཟག་གི་བདག་མེད་དེ། ཆོས་འཁོར་ལམ་དང་མཐོང་ལམ་སྐད་ཅིག་བཅོ་ལྔ་དང་ཆོས་ཕུང་མིང་ཡིན། བསྐལ་པ་གྲངས་མེད་གསུམ་གྱིས་འཚང་རྒྱ། དབང་ཤེས་ལམ་མི་རུང་། ལྷ་ལ་(ལས་ M)འདས་ལམ་སྐྱེ། བར་སྲིད་ཡོད། འདུས་མ་བྱས་གསུམ་ [31a3] དུ་འདོད་པ་རྣམས་དང་། བདག་ཕུང་ཐ་དད། བདེན་པ་ཅིག་ཅར་མཐོང་། དབང་ཤེས་ལམ་དུ་རུང་། ཆོས་འཁོར་ཚིག་ཡིན། ཆོས་མཆོག་ལས་ཀྱང་ཉམས་སྲིད། འཕགས་ལམ་ཉམས་མི་སྲིད། དབང་པོས་ཡུལ་མི་འཛིན། བར་སྲིད་མེད་པ་རྣམས་དང་། སངས་རྒྱས་ [31a4] ལེགས་སྦྱར་མི་གསུང་། བསྐལ་པ་གྲངས་མེད་བཅུ་ཡན། སུམ་ཅུ་མན་ལས་གང་ [M 182] རུང་གིས་འཚང་རྒྱ། འགོག་སྙོམས་ལ་སེམས་ཡོད། ལོག་ཤེས་དང་མི་ཤེས་པ་མེད་པ་རྣམས་དང་། བརྗོད་དུ་མེད་པའི་བདག་ཡོད། ཤེས་བྱ་ཐམས་ཅད་བརྗོད་དུ་ཡོད་པ་དང་མེད་པ་གཉིས་སུ་སྡུད། [31a5] འདུས་བྱས་རྒྱུན་བརྟན་པ་རྣམས་འཇིག་བྱེད་དོན་གཞན་གྱིས་འཇིག །དབང་ཤེས་ལམ་དུ་མི་རུང་། མཐོང་ལམ་སྐད་ཅིག་བཅུ་གཉིས་ཡིན་པ་སོགས་སོ། །
	དེ་དག་གི་ནང་ཚན་ལ་ཡང་། དུས་གསུམ་རྫས་ཡོད་དུ་འདོད་ཚུལ་བཞི་ལ་སོགས་པ་ལྟ་བུ་མི་འདྲ་བ་དུ་མ་ཡོད་དེ། རྟོག་གེ་ [31a6] འབར་བ་དང་(བར་རང་ M)སྡེ་པ་ཐ་དད་བཀླག་པའི་འཁོར་ལོ་ལ་སོགས་པར་བལྟ་བར་བྱ་ཞིང་། དེ་དག་ལས་ས་སྟོན་པ་དང་འཇིག་རྟེན་ལས་འདས་པར་སྨྲ་བ་གཉིས་རང་གི་འདོད་པ་སོགས་ནི་མདོ་སྡེ་པ་དང་མཐུན་ནོ། །
	གཞན་ཡང་ཐམས་ཅད་ཡོད་སྨྲ་ནི། གསུང་རབ་ལེགས་པར་སྦྱར་བ་སུམ་ཅུ་ [31b1] རྩ་གསུམ་པའི་ལྷའི་སྐད་དུ་འདོན། མཁན་པོ་རྒྱལ་རིགས་ལས་རབ་ཏུ་བྱུང་ཞིང་བསླབ་པ་ལ་གུས་པའི་མཆོག་སྒྲ་གཅན་འཛིན་ལས་བརྒྱུད། སྣམ་སྦྱར་སྣམ་ཕྲན་དགུ་ཡན་ཉེར་ལྔ་མན་ལ། རྟགས་འཁོར་ལོ་དང་པདྨ། མིང་དཔལ་དང་། བཟང་པོ་དང་། སྙིང་པོའི་མཐའ་ [31b2] ཅན་ཏེ། བྲམ་ཟེ་སྒྲ་གཅན་འཛིན་བཟང་པོ་དང་། ཡེ་ཤེས་སྙིང་པོ་དང་། ཤཱཀྱ་ཤྲཱི་ལ་སོགས་པའོ། །
	ཕལ་ཆེན་པ་ནི། སྐད་པྲ་ཀྲི་ཏ་རང་བཞིན་གྱི་སྐད་དེ། 
		འོད་གསལ་གྱི་ལྷ་དང་མཐུན་པ། འོད་ལྡན་ནས་འབྲིང་དུ་འདོན་པ་
ཞེས་བཤད་དེ་ཟུར་ཆག་ཅེས་ཀྱང་གྲགས་སོ། ། [31b3] མཁན་པོ་བྲམ་ཟེའི་རིགས་ལས་རབ་ཏུ་བྱུང་བ་སྦྱངས་པའི་ཡོན་ཏན་གནས་པའི་མཆོག་འོད་སྲུངས་ཆེན་པོ། སྣམ་ཕྲན་བདུན་ཡན་ཆད་ཉེར་གསུམ་མན་ཆད། རྟགས་དཔལ་བེའུ། མིང་ཡེ་ཤེས་དང་སྦས་པའི་མཐའ་ཅན་ཏེ། [M 183] དཱི་པཾ་ཀ་ར་ཤྲཱི་ཛྙཱ་ན་དང་། ཨ་བྷ་ཡཱ་ཀ་ར་ [31b4] གུཔྟ་སོགས་སོ། །
	གནས་བརྟན་པ་ནི། སྐད་པི་ཤ་ཙི་ཤ་ཟའི་སྐད། མཁན་པོ་སྨྱིག་མ་མཁན་ལས་རབ་ཏུ་བྱུང་། མཐའ་འཁོབ་འདུལ་བའི་མཆོག་ཀ་ཏྱཱ་ཡ་ན། སྣམ་ཕྲན་ལྔ་ནས་ཉེར་གཅིག་གི་བར་ལ་རྟགས་དུང་ཡོད་པ། མིང་འབྱུང་གནས་དང་། གོ་ཆ་སྟེ། རིན་ [31b5] ཅེན་འབྱུང་གནས་དང་། དད་བྱེད་གོ་ཆ་སོགས་སོ། །
	མང་བཀུར་བ་ནི། ཨ་བ་བྷྲྃ་ཤི་ཏ་ཡི་དགས་ཀྱི་སྐད་(ཨ་བ་ཤི་ཏ་ཡི་དྭགས་ཀྱི་སྐད། M) མཁན་པོ་འདྲེག་(འབྲེག་ M)མཁན་ལས་རབ་ཏུ་བྱུང་བ་འདུལ་བ་འཛིན་པའི་མཆོག་ཉེ་བ་འཁོར། སྣམ་སྦྱར་གནས་བརྟན་པ་དང་མཐུན། མིང་འབངས་དང་སྡེའི་མཐའ་ཅན་ཏེ། དཀོན་ [31b6] ཅོག་(མཆོག་ M)འབངས་དང་། གྲོལ་བའི་སྡེ་དང་། མཆོག་གི་སྡེ་དང་། དུལ་བའི་སྡེ་ལ་སོགས་པའོ། །
	ཕྱི་མ་གཉིས་ཀྱི་སྐད་ལ། འོད་ལྡན་དུ་རིམ་བཞིན་ཟུར་ཆག་དང་ཐ་མལ་པ་ཞེས་བཤད་དོ། །
	མིང་ལ་མཁན་པོའི་མིང་གི་མཐའ་ཅན་ཡང་འབྱུང་སྟེ། བོད་ཀྱི་སད་མི་བདུན་ལ། མཁན་ཆེན་ [32a1] བྱང་ཆུབ་སེམས་དཔའི་མཚན་གྱི་མཐའ་རཀྵི་ཏ་ཞེས་སྦྱར་བ་ལྟ་བུའོ། །
	མིང་བརྗེ་བ་ཡང་ད་ལྟར་གྱི་ཆོ་ག་ལ་ཡིན་གྱི། སྔོན་ཆོག་དང་ཚུར་ཤོག་སོགས་ལ་མེད་དོ། །
	གཞན་ཡང་སྡེ་པ་སོ་སོ་ལ་བྱིན་ལེན་བྱེད་ཚུལ་དང་ནུབ་ལྷག་གཅོད་ཚུལ་སོགས་བཅས་ [32a2] རྐྱང་གི་འཇོག་མཚམས་མི་མཐུན་པ་ནི་ཡོད་པར་ངེས་ལ། བོད་དག། ཕལ་ཆེན་སྡེ་པ་ཆང་འཐུང་བ་ལ་མི་ཚངས་སྤྱོད་ཀྱི་ཚབ་མའི་རྩ་ལྟུང་དུ་བྱེད་དོ་ཞེས་རླུང་ལྟར་དུ་གྲགས་པ་ནི། འདུལ་བ་ལ་མི་མཁས་པའི་གཏམ་འཆོལ་ཡིན་ཏེ། འདོད་པས་བར་དུ་མི་གཅོད་པར་འདོད་པ་ནི་ [32a3] སྡིག་ལྟ་ཆེན་པོ་ཡིན་པས་འདུལ་བར་གཏོགས་པའི་ལྟ་བ་མི་མཐུན་པ་ཡིན་ལ། དེ་ལྟ་ན་སྡེ་པ་ཐ་དད་ཀྱིས་ལས་ཀྱི་ཁ་སྐོང་མི་རུང་བར་འགྱུར་ན། བྲི་(བྲཱི་ M)ཀ་མ་ལ་ཤཱི་ལའི་གཙུག་ [M 184] ལག་ཁང་དུ། སྡེ་པ་བཞི་གའི་དགེ་སློང་བསྙེན་རྫོགས་ཀྱི་ཁ་སྐོང་ལ་འདུ་བར་བཤད་པ་སོགས་དང་འགལ་ [32a4] ལོ། །
	སྡེ་པ་བཞི་པོ་དེ་དག་ལས་ཀྱང་ཐམས་ཅད་ཡོད་པར་སྨྲ་བའི་སྡེ་པ་ནི་མཆོག་ཏུ་གྱུར་ཏེ། ཀུན་གྱི་གཞི་ཡིན་པའི་ཕྱིར་རོ། །འདི་ལ་རིག་( རིགས་ M)པ་ནི། འཇིག་རྟེན་ན་ཡ་རབས་དག་སྒྲའི་མཚན་ཉིད་ལ་བརྩོན་པར་བྱས་ནས་ལེགས་སྦྱར་གྱི་ཐ་སྙད་དུ་རྗོད་ལ། དེ་ལས་འཇིག་རྟེན་གྱི་ཆོས་ [32a5] ལུགས་བཟང་པོ་རྣམས་འབྱུང་བས་གཞི་དང་འདྲ་བ་བཞིན་དུ། སྡེ་པ་འདིས་ཀྱང་ལེགས་སྦྱར་གྱི་སྐད་དུ་འདོན་པས་ཡ་རབས་དང་མཚུངས་པའི་ཕྱིར་རོ། །
	ལུང་ནི་
		སངས་རྒྱས་མྱ་ངན་ལས་འདས་པའི་ཕྱི་ལོ་དགྲ་བཅོམ་པ་ལྔ་བརྒྱས་རྒྱལ་པོའི་ཁབ་ཏུ་སྡེ་སྣོད་གསུམ་བསྡུས་ [32a6] ཤིང་། ལོ་བརྒྱ་དང་བཅུ་ན། ཡངས་པ་ཅན་དུ་འཕགས་པ་ཐམས་ཅད་འདོད་ལ་སོགས་པ་ནས་སྒུར་པོ་དང་ཞི་ལྡན་ལ་ཐུག་པ་དགྲ་བཅོམ་པ་བདུན་བརྒྱས། ཧུ་ལུ་ཧུ་ལུ་ལ་སོགས་པའི་རུང་བ་མིན་པའི་གཞི་བཅུ་བསལ་ནས་བསྡུ་བ་གཉིས་པ་མཛད་ཅིང་། དེ་རྗེས་ཆོས་རྒྱལ་མྱ་ངན་ [32b1] མེད་འདས་ནས། ཐ་མལ་པ་དང་ཟུར་ཆག་དང་འབྲིང་དུ་འདོན་པའི་སྐད་ལ་མངོན་པར་ཞེན་པའི་དབང་གིས་ལུང་ཚིག་མི་འདྲ་བ་དང་། དེ་ལ་བརྟེན་ནས་དོན་ཡང་ཅུང་ཟད་མི་འདྲ་བ་བར་སོང་སྟེ། གྱེས་པ་བཅོ་བརྒྱད་དུ་གྱུར་གྱི་བར་དུ་སྡེ་པ་འདི་གཅིག་པུ་ཡིན་པར་ལུང་ཕྲན་ཚེགས་ལས་ [32b2] གསུངས་པའི་ཕྱིར་རོ། །
ཞེས་མཁས་མཆོག་ཤཱཀྱ་འོད་ཀྱིས་བཤད་དོ། །
	དེ་ལྟར་ཐ་དད་དུ་གྱེས་པའི་རྩོད་པ་ཅུང་ཟད་ཀྱིས་བསྟན་པ་སྣ་ཚོགས་སུ་གྱུར་པ་ནི། སྟོན་པས་སྔོན་བྲམ་ཟེའི་འཁོར་ཕྱེ་བའི་ལས་ཀྱི་ལྷག་མ་ཡིན་པ་དང་། ཐམས་ཅད་ཀྱང་སངས་རྒྱས་བསྟན་པའི་ནང་ [M 185] དུ་འདུ་བར་ [32b3] ནི། སྔོན་སངས་རྒྱས་འོད་སྲུངས་ཀྱི་སྦྱིན་བདག་རྒྱལ་པོ་ཀྲི་ཀིའི་རྨི་ལམ་བཅུའི་ཐ་མ། མི་བཅོ་བརྒྱད་ཀྱིས་རས་ཡུག་གཅིག་ལ་བརྩད་པས་རེ་རེས་ཀྱང་རས་ཡུག་རེ་རེ་ཐོབ་ཅིང་། ཐུན་མོང་གི་རས་ཡུག་གཅིག་པུ་ཡང་ཐུན་མོང་དུ་ལུས་པར་མཐོང་བ། ཤཱཀ་ཐབ་ཀྱི་བསྟན་པ་བཅོ་བརྒྱད་ [32b4] དུ་གྱེས་ཀྱང་རྣམ་གྲོལ་ཐུན་མོང་དུ་ཐོབ་པའི་ལྟས་སུ་ལུང་བསྟན་པའི་ཕྱིར་རོ། །
	སྡེ་པ་མང་པོ་དེ་དག་ཀྱང་བསྡུ་ན་བདག་སྨྲ་དང་བདག་མེད་སྨྲ་བ་གཉིས་སུ་འདུ་སྟེ། གཞུང་གཞན་ཏུ་མང་པོས་བཀུར་བའི་ནང་ཚན་དུ་གྲགས་ཤིང་རྟོག་གེ་འབར་བར་གནས་སོགས་ནས་ཀུན་དང་མདོ་སྡེ་པ་ [32b5] ཡང་བདག་མེད་འདོད་པའི་ཕྱིར།
	མདོ་སྡེ་པའི་མཚན་གཞི་ནི། སྡེ་པའི་ནང་ནས་དཔེ་སྟོན་སྡེ་པ་དང་གང་ཟག་གི་ནང་ནས་ཕྱི་རོལ་དོན་གྲུབ་མཛད་པ་པོ་སློབ་དཔོན་དགེ་འདུན་སྲུངས་དང་། མཛོད་ཀྱི་ཚོར་བ་བདེ་བ་བསྒྲུབ་པའི་ཕྱོགས་སྔར་བྱུང་བ་བཙུན་པ་སོགས་སོ། །
	གནས་མ་བུ་ [32b6] སོགས་ལྔས་བརྗོད་མེད་བདག་འདོད་པའི་ཁུངས་ནི། རྟོག་གེ་འབར་བར། 
		དེ་རྣམས་ལས་སྔར་བསྟན་པའི་དགེ་འདུན་ཕལ་ཆེན་པ་ལ་སོགས་པ་བརྒྱད་དང་། ཕྱིས་བསྟན་པའི་གནས་བརྟན་པ་དང་། ཐམས་ཅད་ཡོད་སྨྲ་དང་། མང་སྟོན་པ་དང་། ཆོས་མཆོག་པ་དང་། འོད་ [33a1] སྲུངས་པ་རྣམས་ནི། ཆོས་ཐམས་ཅད་བདག་མེད་པར་སྨྲ་བ་ཡིན་ལ། ལྷག་མ་གནས་མ་བུ་པ་ལ་སོགས་པ་སྡེ་བ་ལྔ་ནི་གང་ཟག་ཏུ་སྨྲ་བ་ཡིན་ཏེ། གང་ཟག་ནི་ཕུང་པོ་ལས་དེ་ཉིད་གཞན་དུ་བརྗོད་དུ་མེད་པ། རྣམ་ཤེས་དྲུག་གིས་ཤེས་པར་ [33a2] བྱ་བ། འཁོར་བར་གྱུར་པ་ཡོངས་སུ་གསལ་བར་བྱ་བ་ཡིན་ནོ་ཞེས་ཟེར་རོ། །
ཞེས་སོ། །
	ལྔ་ནི། གནས་མ་བུ་པ་དང་། བཟང་པོའི་ལམ་པ་དང་། ཀུ་རུ་ཀུལླེ་བ་ [M 186] དང་། ཆོས་སྦས་པ་དང་། བླ་མ་པའམ་འཕོ་བར་སྨྲ་བའོ། །
	གང་ཟག་དེ་ཕུང་པོ་དང་གཅིག་ཐ་དད་རྟག་མི་རྟག་སོགས་སུ་བརྗོད་ [33a3] དུ་མེད་ཀྱང་རང་རྐྱ་ཐུབ་པའི་རྫས་ཡོད་དུ་འདོད་དེ། འཇུག་པ་ལས། 
		ཁ་ཅིག་དེ་ཉིད་གཞན་ཉིད་རྟག་མི་རྟག །ལ་སོགས་བརྗོད་མེད་གང་ཟག་རྫས་ཡོད་འདོད། །
ཅེས་སོགས་གསུངས་ཤིང་། 
		གལ་ཏེ་ཁྱོད་བུམ་དངོས་པོར་མ་གྲུབ་པའི། །
ཞེས་སོགས་ཀྱིས་རིག་(read: རིགས་ M)ངོར་བརྗོད་ [33a4] མེད་ཡིན་ན་བདེན་གྲུབ་མ་ཡིན་པར་ཐལ་བ་བུམ་སོགས་ཀྱིས་དཔེས་བསྒྲུབས་པས། རང་སྡེའི་གྲུབ་མཐའ་སྨྲ་བ་དམའ་ཤོས་ཀྱི་མཐར་ཐུག་བདག་སྨྲ་འདིས་ཀྱང་བུམ་སོགས་ཀྱི་ཚོགས་པ་བདེན་གྲུབ་མ་ཡིན་པར་ཁས་བླངས་བཞིན་དུ། སྤྱིར་དངོས་སྨྲ་བ་ཡིན་ན་དངོས་པོ་ལ་བདེན་གྲུབ་ [33a5] ཀྱིས་ཁྱབ་པ་དང་། ཁྱད་པར་མདོ་སྡེ་པས། དངོས་པོ་ལ་རང་གི་མཚན་ཉིད་ཀྱིས་གྲུབ་པས་ཁྱབ་པར་སྨྲའོ་ཞེས་བོད་ན་མང་པོ་མགྲིན་གཅིག་ཏུ་སྨྲ་བ་ནི། གཞུང་ལུགས་རྒྱ་ཆེན་པོ་ལ་མ་སྦྱངས་པར་མ་ཟད། བུམ་པ་དང་བུམ་གཟུགས་གཉིས་བློ་མ་འཁྲུལ་བའི་ངོར་གྲུབ་ཚུལ་ལ་ [33a6] རྟོག་གེ་སྒོ་བསྟུན་གྱི་བློ་ཁ་ཡང་མ་ཕྱོགས་བཞིན་དུ་ལུང་རིག་གི་(read: རིགས་ཀྱི་ M)དབང་ཕྱུག་ཏུ་ཁས་ལེན་པར་ཟད་དོ། །
	དེས་ན་བདག་སྨྲ་འདིས་གང་ཟག་རྫས་ཡོད་བདེན་གྲུབ་དང་། བུམ་པ་བཏགས་ཡོད་བརྫུན་པར་ཁས་བླངས་པའི་ནང་འགལ་མ་རིག་པ་ནི་གྲུབ་མཐའི་སྐྱོན་ཡིན་ནོ། །

[L7. དེས་ཐུན་མོང་དུ་འདོད་ཚུལ།]
	གཉིས་པ་ [33b1] ལ། དོགས་པ་ཆུང་བ་སྤྱིར་བཤད[་པ་དང་། M)]། ཆེ་བ་བྱེ་བྲག་ཏུ་བཤད་པའོ། །

[M7. དོགས་པ་ཆུང་བ་སྤྱིར་བཤད་པ།]
	དང་པོ་ནི། དེ་ལྟར་བྱེ་མདོའི་གྲུབ་མཐའ་སྨྲ་བ་ཀུན་ཀྱང་འོག་གི་མཐུན་ཞེས་པ་རེ་རེ་ཞིང་སྦྱར་ཏེ། ཕུང་པོའི་དབྱེ་བ་ལྔ་དང་སོགས་པ་ཁམས་དང་ [M 187] སྐྱེ་མཆེད་ཀྱི་དབྱེ་བ་བཅོ་བརྒྱད་དང་། བཅུ་གཉིས་དང་། [33b2] དེར་ནི་སྒོ་ང་ལས་སྐྱེས་སོགས་སོ། །
	སེམས་ཅན་སྐྱེ་གནས་བཞི་དག་ཏུ། །ཞེས་སྒོ་ང་དང་མངལ་དང་དྲོད་གཤེར་དང་རྫུས་སྐྱེས་ཏེ་སྐྱེ་གནས་བཞི་དང་། དེར་ནི་དམྱལ་སོགས་འགྲོ་བ་ལྔ། །ཞེས་ངན་སོང་གསུམ་དང་ལྷ་མི་གཉིས་ཏེ་འགྲོ་བ་ལྔ། ཁམ་དང་རེག་པ་དང་སེམས་པ་དང་ [33b3] རྣམ་པར་ཤེས་པའི་ཟས་ཏེ་ཟས་བཞི་དང་། ཕྱོགས་ཀྱི་ཆ་ཡོད་ན་གཟུགས་ཅན་གྱི་ཆུང་མཐར་མི་འགྱུར་བས་རྡུལ་ཕྲན་ཆུང་མཐའ་ལ་ཕྱོགས་ཆ་མེད་ཅིང་། རྫུན་ཞེས་པའི་ཚིག་ཤུགས་ཀྱིས་འདི་བདེན་གྲུབ་དང་། དེ་མ་བརྩམས་པའི་རགས་པ་དབྱིབས་ལྡན་ཐམས་ཅད་ཕྱོགས་ཀྱི་ཆ་དང་བཅས་ [33b4] ཤིང་། བློས་ཆ་གཞན་བསལ་དུ་རུང་བས་རྫུན་པ་ཀུན་རྫོབ་པ་ཡིན་པ་དང་། སྤྱིར་སེམས་དང་སེམས་བྱུང་གི་མཚན་ཉིད་ཡུལ་གྱི་ངོ་བོ་དང་ཁྱད་པར་ཙམ་འཛིན་པ་དང་། གཟུགས་ཅན་གྱི་འབྱུང་གྱུར་འབྱུང་བ་ལས་དང་། ཤེས་རིག་གི་རྫས་མཚུངས་ལྡན་ལྔས་མཚུངས་སུ་དང་། [33b5] ལྡན་མིན་གྱི་དངོས་པོ་གནས་སྐབས་ཅན་གྱི་གཟུགས་སེམས་ལས་སྐྱེ་བ་སྟེ་འདུས་བྱས་ཀྱི་སྐྱེ་ཚུལ་དང་། ཡུལ་བླང་དོར་བདེན་པ་བཞིའི་མཚན་གཞི་དང་མཚན་ཉིད་ཀྱི་གཙོ་བོ་དང་། ཡུལ་ཅན་ལ་ཚོགས་སྦྱོར་མཐོང་སྒོམ་མི་སློབ་ལམ་སྟེ་ལམ་ལྔ་དང་། གང་ཟག་ཉན་ཐོས་སྐྱེས་བུ་ཟུང་བཞི་གང་ [33b6] ཟག་ཡ་བརྒྱད་ཀྱི་གྲངས་དང་སྤངས་རྟོགས་ཕལ་ཆེར་དང་། རང་སངས་རྒྱས་བསེ་རུ་ལྟ་བུ་དང་། ཚོགས་ན་སྤྱོད་པ་དང་། བྱང་སེམས་ཀྱི་དང་པོར་ཐུགས་བསྐྱེད་ཚུལ་དང་། བར་དུ་ཚོགས་བསགས་ཚུལ[། M] ཐ་མར་འཚང་རྒྱ་ཚུལ། དེ་ཡང་སྲིད་པ་ཐ་མ་པ་རྒྱལ་བུ་དོན་གྲུབ་ཀྱི་དུས་སུ་ [34a1] ཡང་བསྐལ་པ་གྲངས་མེད་གསུམ་གྱི་ཚོགས་རྫོགས་ཀྱང་སོ་སྐྱེ་ཚོགས་ལམ་པ་འཆིང་བ་ཀུན་ལྡན་ཡིན་པ་དང་། 
		ཀུན་ལ་ཐམས་ཅད་སྙིང་རྗེ་ཡིས། །སྦྱིན་ [M 188] པར་བྱེད་པས་སྦྱིན་པ་རྫོགས། །
ཞེས་སོགས་ཕ་རོལ་ཏུ་ཕྱིན་པ་དྲུག་རྫོགས་ཚུལ་དང་། འོག་ [34a2] མིན་དུ་སངས་རྒྱས་པ་སོགས་མི་འདོད་པར་བྱང་ཆུབ་ཀྱི་ཤིང་དྲུང་དུ་སྲོད་ལ་བདུད་དཔུང་བྱེ་བ་ཕྲག་སོ་བདུན་བཏུལ་ནས། ཐོ་རངས་སྦྱོར་ལམ་སྟན་གཅིག་པ་ནས་ཟད་མི་སྐྱེ་ཤེས་པའི་བར་གྱི་སྤངས་རྟོགས་ཐམས་ཅད་བདེན་བཞི་མི་རྟག་སོགས་བཅུ་དྲུག་རྟོགས་པའི་ལམ་ཁོ་ནས་ཐོབ་ [34a3] ཅིང་། དེའི་སྔོན་དུ་རིང་འཕུར་སྐྱེས་དང་ལྷག་སྤྱོད་ལས་འཇིག་རྟེན་པའི་བསམ་གཏན་གྱི་མན་ངག་བླངས་ནས་ཅི་ཡང་མེད་མན་ལས་འདོད་ཆགས་དང་བྲལ་ཟིན་པའི་ཆགས་བྲལ་སྔོན་སོང་གི་སངས་རྒྱས་ཡིན་པ་དང་། དེ་བཞིན་དུ་དགེ་འདུན་ཉི་ཤུའི་སྤངས་རྟོགས་ཀྱི་འཇོག་ཚུལ་དང་སྤངས་ [34a4] རྟོགས་ལས་ཉམས་ཚུལ་ཕྲན་ཚེགས་འགའ་ཞིག་མ་གཏོགས་ཐོབ་ཚུལ་ཕལ་ཆེར་དང་། བསམ་གཏན་བཞི་དང་གཟུགས་མེད་བཞི་དང་ཚད་མེད་བཞི་ལ་སོགས་པའི་ཡོན་ཏན་ཕལ་ཆེར་དང་། སངས་རྒྱས་ཀྱི་ས་ན་སྔོན་གྱི་ལས་ཀྱིས་འཕངས་པའི་རྣམ་སྨིན་གྱི་ཕུང་པོ་དང་ཟག་བཅས་ལས་ [34a5] ཀྱི་ལྷག་མ་མང་པོ་ལ་སོགས་པའི་སྡུག་བསྔལ་གྱི་བདེན་པ་ཡོད་པ་དང་། ཉན་ཐོས་དང་རང་རྒྱལ་དང་རྫོགས་པའི་སངས་རྒྱས་ཀྱི་སྟེ་ལྷག་མེད་ཀྱི་མྱང་འདས་གསུམ་ག། 
		གཟུགས་ཞིག་ཚོར་བ་བསིལ་བར་གྱུར། །འདུས་ཤེས་འགགས་ཤིང་འདུ་བྱེད་ཞི། །
		རྣམ་པར་ཤེས་པ་ནུབ་གྱུར་པ། ། [34a6] དེ་འདྲ་འདི་ནི་སྡུག་བསྔལ་མཐའ། །
ཞེས་བུད་ཤིང་ཟད་པའི་མེ་བཞིན་དུ་རིག་པ་རྒྱུན་ཆད་པ་དང་། གཞིའི་ཤེས་བྱའི་གཙོ་བོ་ཟག་བཅས་སོགས་ཐུན་པར་འདོད་དོ། །
	འདི་དག་གི་རྒྱུ་མཚན་ནི། མཛོད་ཀྱི་རྩ་བས་ཇི་ལྟར་བཤད་པ་བཞིན་དུ་འགྲེལ་པས་ཀྱང་བསྒྲུབས་ནས་དགག་ [34b1] པ་མ་མཛད་པར་བྱེ་མདོ་ཐུན་མོང་དུ་ཞལ་གྱིས་བཞེས་པས་སོ། །
	དེ་དག་སོ་སོའི་མཚན་ [M 189] ཉིད་དང་ལུང་གི་ཤེས་བྱེད་ལ་སོགས་པ་མཛོད་ཀྱི་ཊཱི་ཀར་བཤད་ཟིན་ཅིང་། འདིར་བྲིས་ན་ཡི་གེ་མང་བར་འགྱུར་བས་དེར་བསླབ་པར་བྱའོ། །					

[M8. ཆེ་བ་བྱེ་བྲག་ཏུ་བཤད་པ།]
	གཉིས་པ་ལ། ཟག་བཅས་ཟག་མེད་དང་། བདེན་ [34b2] གཉིས་འཇོག་ཚུལ་ལོ། །

[N5. ཟག་བཅས་ཟག་མེད་འཇོག་ཚུལ།]
	དང་པོ་ལ། ཁ་ཅིག 
		སྡེ་པ་འདི་གཉིས་ཟག་བཅས་ཟག་མེད་ཀྱི་འཇོག་ཚུལ་མི་མཐུན་ཏེ། མཛོད་ནས་བཤད་པ་ནི་བྱེ་སྨྲ་དང་། མངོན་པ་ཀུན་བཏུས་ལས་ཟག་པའི་སྒོ་དྲུག་གང་རུང་དང་འབྲེལ་མ་འབྲེལ་ལ་དེར་བཤད་པ་ནི་མདོ་སྡེ་པའི་ལུགས་ཡིན་པའི་ [34b3] ཕྱིར། དེ་ཡང་མངོན་པ་ཀུན་བཏུས། ཕྱི་དོན་ཁས་ལེན་གྱི་སེམས་ཙམ་པའི་གཞུང་ཡིན་ལ། དོན་སྨྲ་གཉིས་ཀྱི་ནང་ནས་ཀྱང་མདོ་སྡེ་པ་དང་སྒོ་བསྟུན་པ་ཡིན་པའི་ཕྱིར་ཏེ། འབྱུང་བ་གཅིག་ལས་གྱུར་པའི་འདུས་པ་སོགས་མདོ་སྡེ་པའི་ལུགས་བཤད་པའི་ཕྱིར་རོ་
ཞེས་གསུང་མོད་ཀྱི། མི་འཐད་ [34b4] དེ། 
		ཆོས་ལྔ་དང་ནི་རང་བཞིན་གསུམ། །རྣམ་པར་ཤེས་པ་བརྒྱད་ཉིད་དང་། །
		བདག་མེད་གཉིས་ཀྱི་ནང་དུ་ཡང་། །ཐེག་ཆེན་མཐའ་དག་འདིར་ཟད་དོ། །
ཞེས་ཐེག་ཆེན་གྱི་བརྗོད་བྱ་མཐའ་དག་གཙོ་བོར་བཤད་པའི་ཕྱིར་དང་། ཕྱི་དོན་ཚད་གྲུབ་ཁས་ལེན་པའི་སེམས་ཙམ་པ་ཤེས་བྱ་ལ་མི་སྲིད་ [34b5] པའི་ཕྱིར་དང་། མདོ་སྡེ་པ་(M; read: པས་?)མི་འདོད་པའི་རིག་བྱེད་མིན་པའི་གཟུགས་བཤད་པས་བྱེ་སྨྲའི་གཞུང་དུ་ཡང་ཐལ་བའི་ཕྱིར་དང་། སྤྱིར་གཞུང་དེའི་བརྗོད་བྱ་འགའ་ཞིག་སྡེ་པ་དེ་དང་མཐུན་པ་བྱུང་བས། གཞུང་དེ་ན་བཤད་ཚད་སྡེ་པ་དེའི་ལུགས་སུ་བྱེད་ན་ཧ་ཅང་ཐལ་བའི་ཕྱིར་རོ། །
	དེས་ན་ [34b6] མངོན་པ་ཀུན་ལས་བཏུས་ནི། བྱམས་ཆོས་བར་པ་གསུམ་པོ་ཇི་བཞིན་དུ། ལེགས་པར་དཔྱད་ན་གཉིས་སྟོང་གི་གཞན་དབང་ལས་གཞན་པའི་བདེན་གྲུབ་ཀྱི་ཆོས་མི་བཞེད་ཀྱང་། མ་བརྟགས་མ་དཔྱད་པའི་འཁྲུལ་ངོར་མདོའི་ [M 190] དངོས་བསྟན་གྱི་རྣམ་གཞག་ཕལ་ཆེར་ཞལ་གྱིས་བཞེས་པ་སེམས་ [35a1] ཙམ་པའི་མཆོག་གྱུར་རྣམ་རྫུན་པའི་གཞུང་དུ་དེའི་ཊཱི་ཀ་ལ་སོགས་པ་མང་པོར་བཞེད་ཟིན་ཏོ། །
	དེས་ན་ཆགས་བཅས་ཀྱི་བློ་གང་གིས་ཆོས་དེའི་རང་བཞིན་ཤེས་ནས་དེ་ལ་དམིགས་པས་ཟག་པ་ཉོན་མོངས་རྣམས་དམིགས་པ་དང་མཚུངས་ལྡན་གང་རུང་ [35a2] གི་སྒོ་ནས་རྒྱས་ཤིང་གནས་དང་ཐོབ་པར་འགྱུར་བའི་ཆོས་ནི་ཟག་བཅས་ཀྱི་དང་། ཅིག་ཤོས་རྒྱས་པར་མི་འགྱུར་བའི་ཆོས་ནི་ཟག་མེད་ཀྱི་མཚན་ཉིད་ཡིན་པའི་ཕྱིར་ན། མཚན་གཞི་ནི་ལམ་སོགས་སོ། །
	འདུས་མ་བྱས་ཀྱི་མཚན་གཞི་ལ། མཛོད་དུ། ནམ་མཁའ་དང་བཏགས་(རྟགས་ M; read: བརྟགས་) [35a3] འགོག་བཏགས་(read: བརྟགས་ M)མིན་གྱི་འགོག་པ་སྟེ་གསུམ་བྱེ་སྨྲའི་ལུགས་དང་། མདོ་སྡེ་པ། དེའི་སྟེང་དུ་དེ་བཞིན་ཉིད་དང་བཞིའོ་ཞེས་བོད་ན་གྲགས་པའང་མི་འཐད་དེ། མངོན་པ་ཀུན་བཏུས་ལ་བརྟེན་ན་ནི་བརྒྱད་ཀྱང་བཤད་ལ། ཁུངས་སུ་མི་རུང་ཞིང་། འཕགས་པ་ལྷའི་ཡེ་ཤེས་སྙིང་པོ་ཀུན་ལས་བཏུས་ [35a4] དང་། ཛེ་ཏཱ་རིའི་གཞུང་རྣམ་འབྱེད་དང་། དུས་འཁོར་དང་། ཞལ་ལུང་སོགས་སུ། མདོ་སྡེ་པའི་སྐབས་སུ། 
		ནམ་མཁའ་མོ་གཤམ་བུ་དང་མཚུངས། །འགོག་པ་གཉིས་ཀྱང་དེ་བཞིན་ཏེ། །
ཞེས་འདུས་མ་བྱས་ཀྱི་ངོ་བོ་མི་མཐུན་པ་མ་གཏོགས་མཚན་གཞི་ཟུར་པ་མ་བཤད་པའི་ཕྱིར་དང་། བདག་ [35a5] མེད་ཡན་གར་བ་ཤེས་བྱ་ཟུར་པར་འདོད་ན། དེ་རྟོགས་པའི་མངོན་སུམ་གྱིས་དེ་ཡུལ་དུ་བྱེད་དགོས་པ་ལས། 
		བདག་དང་བདག་གིར་འཛིན་བྱས་པ། །འདུས་བྱས་སྤྱོད་ཡུལ་ཅན་ཆགས་ནི། །
		རྒྱུ་ཡིན་དེ་ཡི་གནོད་བྱེད་ནི། །བདག་མེད་མཐོང་བ་འགལ་བ་ཡིན། །
ཞེས་བདག་གིས་སྟོང་ [35a6] པའི་ཕུང་པོ་དག་པ་བ་ཡུལ་དུ་བྱེད་པར་བཤད་ [M 191] པའི་ཕྱིར་དང་། མེད་དགག་དངོས་སུ་སྣང་བའི་མངོན་སུམ་འདོད་ན། རང་བཞིན་མ་དམིགས་པའི་རྟགས་ཀྱི་ཕྱོགས་ཆོས་ལ་དངོས་རྟོགས་ཀྱི་མངོན་སུམ་ཁས་ལེན་དགོས་པ་ལས། 
		གཅིག་དམིགས་ཉམས་སུ་མྱོང་བ་ལས། །
ཞེས་སོགས་ [35b1] ཤུགས་རྟོགས་ནན་གྱིས་བསྒྲུབས་པའི་ཕྱིར་རོ། །	

[N6. བདེན་གཉིས་འཇོག་ཚུལ།]
	གཉིས་པ་ལ། རང་ལུགས་གཞག་པ་དང་། གཞན་ལུགས་དགག་པའོ། །

[O3. རང་ལུགས་གཞག་པ།]
	དང་པོ་ནི། མཛོད་དུ། 
		གང་ལ་བཅོམ་དང་བློ་ཡིས་གཞན། །བསལ་ན་དེ་བློ་མི་འཇུག་པ། །
		བུམ་ཆུ་བཞིན་དུ་ཀུན་རྫོབ་ཏུ། །ཡོད་དེ་དོན་དམ་ཡོད་གཞན་ [35b2] ནོ། །
ཞེས་པ་དང་། རྣམ་འགྲེལ་དུ། 
		དོན་དམ་དོན་བྱེད་ནུས་པ་གང་། །དེ་འདིར་དོན་དམ་ཡོད་པ་ཡིན། །
		གཞན་ནི་ཀུན་རྫོབ་ཡོད་པ་སྟེ། །དེ་དག་རང་སྤྱིའི་མཚན་ཉིད་བཤད། །
ཅེས་པ་འདི་གཉིས་དོན་གཅིག་སྟེ། ཆོས་གང་ལ་གཞིག་བྱེད་ཀྱིས་གཞིག་པ་དང་། སེལ་བྱེད་ཀྱི་བློས་ [35b3] ཆ་གཞན་བསལ་བས་རང་འཛིན་གྱི་བློ་དོན་མཐུན་མི་འདོར་བ་དང་འདོར་བ་གཉིས་སམ། ཡང་ན་དོན་དམ་པར་དོན་བྱེད་ནུས་པ་དང་མི་ནུས་པའི་ཆོས་གཉིས་པོ་རིམ་བཞིན་དོན་དམ་བདེན་པ་དང་ཀུན་རྫོབ་བདེན་པའི་མཚན་ཉིད་རྣམ་གྲངས་པ་ཡིན་པའི་ཕྱིར་དང་། མཚན་གཞི་ [35b4] ཡང་། མཛོད་བཞིན་དུ། རྣམ་འགྲེལ་གྱི་ལྷ་དབང་བློའི། 
		ཆུ་དང་འོ་མ་ལ་སོགས་པ་བཞིན་དུ་ཀུན་རྫོབ་ཏུ་ཡོད་པ་ཡིན་ནམ། གཟུགས་དང་བདེ་བ་ལ་སོགས་པ་བཞིན་དུ་དོན་དམ་པར་ཡོད་པ་ཡིན། 
ཞེས་གཙོ་བོ་འགོག་པའི་སྐབས་སུ་གསལ་བར་བཤད་ [M 192] པའི་ཕྱིར་རོ། །
	དེས་ན་ [35b5] བུམ་པ་དང་ཆུ་དང་གང་ཟག་ལ་སོགས་པ་ཀུན་རྫོབ་རྫུན་པ་བློས་བཏགས་ཀྱི་ཆོས་ཡིན་ལ། དེ་དག་གི་སྟེང་གི་གཟུགས་དྲི་སོགས་གཞན་རིག་མངོན་སུམ་ལ་སྣང་བ་དང་། བདེ་སྡུག་སོགས་རང་རིག་ལ་མྱོང་བྱར་སྣང་བ་རྣམས་དོན་དམ་བདེན་གྲུབ་ཡུལ་རང་ངོས་ནས་གྲུབ་པ་ཡིན་ཞེས་པ་ [35b6] འདི་ནི། མཛོད་འགྲེལ་གྱི་སྐབས་སུ་མང་པོ་དང་། གཞན་ཡང་དབུ་ཚད་ཀྱི་དངོས་སྨྲའི་འདོད་པ་སྟོན་པའི་སྐབས་མང་པོར་བཤད་ཀྱང་། བོད་ཀྱི་རྟོག་གེ་དང་དབུ་མར་རློམ་པ་དག་གིས་མ་གཟིགས་སོ། །
	ཆུ་དང་བུམ་སོགས་དེ་དག་ཀུན་རྫོབ་པ་ཡིན་པའི་རྒྱུ་མཚན་ནི། དེ་རྣམས་ཀྱིས་སོགས་ [36a1] ཏེ། དོན་དམ་པར་ཡུལ་རང་ངོས་ནས་དོན་བྱེད་ནུས་པ་དེ་ནི་སོགས་ལ་འདོད་དགོས་ན། བུམ་སོགས་དེ་དག་སོགས་ཀྱི་ཕྱིར། དེ་ལྟར་དངོས་པོ་བཞིར་བྱས་ལ་དོན་དམ་པའི་དང་ཀུན་རྫོབ་པའི་དངོས་པོ་གཉིས་ཡོད་པར་ནི། རྣམ་འགྲེལ་མཛད་པས། [36a2] 
		དོན་དམ་པར་ནི་རྣམ་དཔྱད་ན། །དེ་ལྟ་བུར་གྱུར་མ་གྲུབ་ཕྱིར། །
		ཀུན་རྫོབ་པ་ཡི་དངོས་རྣམས་ལ། །དེ་ཉིད་གཞན་ཉིད་འགོག་པར་བྱེད། །
ཅེས་གསུངས་ཤིང་། འཇུག་པ་ལས། 
		བུམ་སོགས་འདི་དག་དེ་ཉིད་དུ་མེད་ཅིང་། །འཇིག་རྟེན་རབ་ཏུ་གྲགས་པར་ཡོད་ཇི་བཞིན། །
ཞེས་དངོས་ [36a3] སྨྲ་བ་འགོག་པའི་ཚེ། བུམ་པ་རྫུན་པའི་དངོས་པོར་དངོས་སྨྲ་རང་ལ་གྲུབ་པ་དཔེར་བཀོད་པ་གང་ཞིག ཁྱེད་ལྟར་ན་རིག་(read: རིགས་ M)སྨྲའི་གཙོ་བོ་མདོ་སྡེ་པས་དཔེ་མ་གྲུབ་ཀྱི་ལེན་ཐེབས་པར་འགྱུར་བས། ཟླ་གྲགས་མི་མཁས་པ་ཆེན་པོར་འགྱུར་རོ། །								
[O4. གཞན་ལུགས་དགག་པ།]
	གཉིས་པ་ནི། རྒྱུ་མཚན་དེས་ན་སོགས་ཏེ། མདོ་ [36a4] སྡེ་པ་དེ་བྱེ་སྨྲ་ལས་ཀྱང་གྲུབ་མཐའ་དམན་པར་བྱས་པའི་ཕྱིར་ཏེ། དེ་ལས་ཀྱང་ཆོས་ཀྱི་བདག་རྒྱ་ཆེ་ [M 193] བ་ཞིག་འདོད་པར་ཁས་བླངས་པའི་ཕྱིར་ཏེ། བྱེ་སྨྲས་ཀ་བ་བུམ་པ་ཆུ་དང་འོ་མ་ལྗོན་ཤིང་ཁང་ཁྱིམ་སོགས་ཚོགས་པ་དང་རགས་པའི་ཆོས་དུ་མ་ཞིག་རིག་(read: རིགས་ M)པས་དཔྱད་མི་བཟོད་པའི་རྫུན་པར་ [36a5] ཁས་བླངས་ལ། མདོ་སྡེ་པས། དེ་དག་རིག་(read: རིགས་ M)པས་དཔྱད་བཟོད་ཀྱི་བདེན་གྲུབ་ཏུ་ཁས་བླངས་པའི་ཕྱིར་རོ། །
	དོན་དམ་བདེན་པར་ཁས་བླངས་པས་རིག་(read: རིགས་ M)པས་དཔྱད་བཟོད་དུ་ཁས་བླངས་པར་མི་འགྱུར་རོ་ཞེ་ན། དབུ་མ་པ་ལ་དེ་ལྟར་ཡིན་ཀྱང་། མདོ་སྡེ་པ་ལ་སྔ་མ་དེ་ལྟར་འགྱུར་ཏེ། [36a6] དོན་དམ་སོགས་ཀྱི་ཕྱིར་རོ། །
	འོ་ན་དངོས་པོ་དང་ཀུན་རྫོབ་བདེན་པའི་གཞི་མཐུན་ནི་དེ་ལྟར་བྱས་པས་གྲུབ་པ་བདེན་ཡང་། སྤྱི་མཚན་དང་དངོས་པོའི་གཞི་མཐུན་ནི་མ་གྲུབ་སྟེ། སྤྱི་མཚན་དངོས་མེད་དུ་རིག་(read: རིགས་ M)པ་བརྒྱད་ལ་སོགས་པས་བསྒྲུབས་པའི་ཕྱིར་དང་། 
		དོན་བྱེད་ནུས་པ་གང་ཡིན་ [36b1] པ། །དེ་ནི་རང་གི་མཚན་ཉིད་འདོད། །
ཅེས་དངོས་པོ་ཙམ་ལ་རང་མཚན་གྱིས་ཁྱབ་པར་གསུངས་པས་སོ་ཞེ་ན། མ་ཡིན་ཏེ། 
		དེ་དག་རང་སྤྱིའི་མཚན་ཉིད་བཤད། །
ཅེས་བདེན་གཉིས་ཀྱི་མཚན་གཞི་དེ་ཉིད་རང་སྤྱིའི་མཚན་གཞིར་ཡང་གསལ་བར་གསུངས་ལ། སྤྱི་མཚན་བུམ་པ་ལྟ་བུས་ [36b2] ཀྱང་། མིག་དང་གཟུགས་སོགས་ཀྱིས་རང་འཛིན་མ་འཁྲུལ་བ་སྐྱེད་པ་བཞིན་དུ། དོན་དམ་པར་དོན་བྱེད་མི་ནུས་ཀྱང་ཀུན་རྫོབ་ཙམ་དུ་རང་འཛིན་སྐྱེད་པའི་དོན་བྱེད་ནུས་པར་གསུངས་ཏེ། 
		གལ་ཏེ་ཀུན་ལ་དེ་ཡོད་ན། །སྤྱི་ཡི་མཚན་ཉིད་རྗེས་འགྲོ་ལྡོག །
		བློ་ལ་མ་མཐོང་ཕྱིར་མིན་ཏེ། ། [36b3] མིག་དང་གཟུགས་སོགས་བློ་བཞིན་ནོ། །
		འདིས་ན་བརྡ་དང་རྩོལ་བ་སོགས། །ནང་གི་ཡན་ལག་རྗེས་འཇུག་ཕྱིར། །
		བུམ་པ་འདེགས་དང་སྤྱི་དང་ནི། །གྲགས་སོགས་བློ་ནི་བཤད་པ་ཡིན། །
ཞེས་སོ། །
	དེ་དག་ནི་སྤྱི་མཚན་གྱིས་དོན་བྱེད་གཏན་མི་ནུས་པ་དང་། [M 194] རྟོག་པ་ལ་ཡུལ་དེ་དག་གི་ [36b4] དོན་སྤྱི་ཙམ་ལས་རང་མཚན་མི་སྣང་བར་བསྟན་པ་ཡིན་ནོ་ཞེ་ན། འོ་ན་མིག་དང་གཟུགས་སོགས་དཔེར་འགོད་པ་མི་རིགས་པར་འགྱུར་ཏེ། རི་བོང་རྭ་སོགས་བློ་བཞིན་ནོ། །ཞེས་འགོད་རིགས་པའི་ཕྱིར་རོ། །དེ་བཞིན་དུ་བུམ་པ་དང་། འདེགས་འཇོག་སོགས་ཀྱི་ལས་དང་། གྲངས་དང་དུས་ [36b5] ལ་སོགས་པ་དཔེར་བཀོད་པ་ལའང་རྣམ་བཅད་མེད་དེ། བུམ་གཟུགས་འཛིན་པའི་རྟོག་པ་ལའང་དོན་སྤྱི་ཙམ་ལས་མི་སྣང་བའི་ཕྱིར། 
	གཞན་ཡང་མདོ་སྡེ་པ་དེ་ལྡན་སོགས་ནས་འགལ་ཞིང་མི་འཐད་དེ། ལྡན་མིན་འདུ་བྱེད་རང་མཚན་དང་བདེན་གྲུབ་ཏུ་འདོད་པས་སོ། །དེས་ན་སྤྱི་མཚན་ [36b6] དངོས་མེད་དུ་བསྒྲུབས་ཤིང་སྤྱི་དངོས་པོ་བ་བཀག་པ་ནི། དངོས་པོ་དག་པ་བ་ཞེས་ལན་མང་པོར་གསུངས་པས་རང་མཚན་གྱི་དངོས་པོ་ལ་དགོངས་ལ། དོན་བྱེད་ནུས་པ་གང་ཡིན་པ། །ཞེས་པ་ནི། དོན་དམ་ཞེས་སྦྱར་དགོས་པར་གོང་འོག་བསྒྲིགས་པས་གསལ་ཏེ། སྤྱིར་ཡང་ [37a1] གཞུང་གང་ཡིན་གྱི་གོང་འོག་མཐའ་དག་བསྒྲིགས་ནས་བཤད་དགོས་ཀྱི་རང་རང་གི་ཐད་སོའི་དངོས་བསྟན་སོར་བཞག་ན་ནང་འགལ་མང་དུ་འབྱུང་ངོ་། །
	འོ་ན། གལ་ཏེ་ཐམས་ཅད་ནུས་མེད་ན། །ཞེས་དོན་དམ་པར་དོན་བྱེད་ནུས་པའི་དངོས་པོ་ཤེས་ [37a2] བྱ་ལ་མི་སྲིད་དོ་ཞེས་དབུ་མ་པས་སྨྲས་པའི་ལན་དུ། ས་བོན་སོགས་ནི་མྱུག་སོགས་ལ། །ནུས་མཐོང་།ཞེས་ས་མྱུག་སོགས་དོན་དམ་དུ་གྲུབ་པར་བཤད་པ་མ་ཡིན་ནམ་ཞེ་ན། དེ་ནི་མཐའ་གཅོད་པའི་ཕྱིར་དུ་དེ་ལྟར་ལན་བཏབ་པ་ན། དབུ་མ་པས། དེ་འདྲ་ཀུན་རྫོབ་ཐ་སྙད་པའི་ [37a3] རྣམ་གཞག་ཡིན་ནོ་ཞེས་སྨྲས་པ་ན། ཅི་སྟེ་དེ་ལྟར་འགྱུར་ཞེས། ཁོ་བོ་ཅག་ཀྱང་མངོན་སུམ་ལ་དངོས་སུ་སྣང་བའི་སྒོ་ནས་མི་འགྲུབ་པའི་བྱ་བྱེད་དང་རྒྱུ་འབྲས་ལ་སོགས་པ་རྒྱུན་ལ་ལྟོས་ནས་བཞག་པའི་ཤེས་ [M 195] བྱ་ཐམས་ཅད་ཀུན་རྫོབ་ཐ་སྙད་པར་འདོད་པས་འདོད་མཐུན་ནོ་ཞེས་དང་། [37a4] དེ་དག་འཇལ་བའི་ཚད་མ་དཔྱད་ཞུགས་ཐོབ་གསུམ་ཚང་བ་ཐམས་ཅད་ཐ་སྙད་པའི་ཚད་མ་ཁོ་ན་ཡིན་གྱི། དོན་དམ་པའི་ཚད་མ་ནི་རྡུལ་ཕྲན་དང་སྐད་ཅིག་མའི་ཡུལ་ཅན་དང་བློ་ཡང་སྐད་ཅིག་མའི་འཕྲེང་(ཕྲེང་ M)བ་ཁོ་ན་ཡིན་ཏེ། དངོས་པོ་རང་གྲུབ་དུས་ཀྱི་སྐད་ཅིག་གཉིས་པར་གནས་ [37a5] ན་ནི་རྟག་དངོས་ཉིད་དུ་འགྱུར་རོ། །ཞེས་རྒྱན་མཁན་པོས་ལན་མང་དུ་གསུངས་ལ། ཡུལ་སྟེངས་(སྟེང་ M)ནས་རང་གི་མཚན་ཉིད་ཀྱིས་གྲུབ་པའི་སྐད་ཅིག་མ་ནི། སྐད་ཅིག་ཉིད་ཕྱིར་བྱ་གང་ལས། །ཞེས་བྱ་བྱེད་དང་སྨྲ་བརྗོད་ཐམས་ཅད་ལས་གྲོལ་བས། དོན་དམ་བདེན་པ་ཐ་སྙད་པའི་ [37a6] ཤེས་བརྗོད་ལས་འདས་པ་ནི་གྲུབ་མཐའ་སྨྲ་བའི་ནང་ཚན་བཞི་ག་མཐུན་ནོ། །
	དེ་ལྟར་ན་དོན་སྨྲའི་གཙོ་བོ་གཉིས་ཀ་ཡང་། ཡུལ་སྟེངས་(སྟེང་ M)ནས་དོན་ལ་གྲུབ་པ་ནི་སྐད་ཅིག་མ་དང་རྡུལ་ཕྲན་ཆ་མེད་ཁོ་ནར་ཟད་མོད་ཀྱི། རྟོག་ངོར་ཚོགས་པ་དང་རྒྱུན་ཏུ་སྣང་བའི་དངོས་པོ་གཅིག་ཏུ་རློམ་པ་ [37b1] ལ་རྒྱུ་འབྲས་དང་བྱ་བྱེད་དང་བླང་དོར་དང་དགག་སྒྲུབ་ཐམས་ཅད་བྱེད་ཅིང་། དེ་དག་ཀྱང་ཀུན་རྫོབ་རྫུན་པའི་དངོས་པོར་ཁས་ལེན་པས། རྟག་དངོས་སྨྲ་བ་རྣམས་ལས་ཁྱད་ཞུགས་པ་གནས་ལུགས་གང་ཟག་གི་བདག་མེད་མཐོང་བས་ཉན་རང་གི་བྱང་ཆུབ་འཐོབ་པར་གཞུང་ལུགས་ཕལ་མོ་ཆེ་ [37b2] ལས་མགྲིན་གཅིག་ཏུ་གསུངས་ཤིང་། གསུང་རབ་ཡོངས་རྫོགས་ལ་བལྟོས་ཏེ་ཐ་སྙད་པའི་གནས་ལུགས་ཁྱད་པར་ཅན་སྨྲ་བ་པོ། བདག་མེད་ལ་དམིགས་པའི་རྣལ་འབྱོར་གྱིས་འཁྲུལ་མེད་དུ་ཉམས་སུ་ལེན་པ་པོ་ཡིན་པས་གུས་པར་བྱའི། བོད་ཀྱི་འདོད་པ་ལྟར་ན་ནི་རྟག་དངོས་སྨྲ་བ་དང་ཁྱད་ [37b3] མེད་དུ་འགྱུར་ཞིང་། ཁྱད་པར་མདོ་སྡེ་པའི་ལུགས་ལ་དངོས་པོ་ཙམ་མཐོང་བས་གནས་ལུགས་སམ་དེ་བཞིན་ཉིད་ [M 196] མཐོང་བར་འགྱུར་ཏེ། གནས་ལུགས་ཀྱི་དོན་དང་དོན་དམ་བདེན་པ་མཚན་ཉིད་གཅིག་ཏུ་མི་འདོད་པའི་གྲུབ་མཐའ་སྨྲ་བ་སུ་ཡང་མེད་པའི་ཕྱིར་རོ། །

[J15. མི་མཐུན་པ་བཤད་པ།]
	གཉིས་པ་མི་མཐུན་པ་ [37b4] བཤད་པ་ལ། གཙོ་ཆེ་བ་སྤྱིར་བཤད། སོ་སོ་བ་བྱེ་བྲག་ཏུ་བཤད། དེའི་ཁུངས་དགོད། གཞན་འཁྲུལ་པར་བསྟན་པའོ། །

[K19. གཙོ་ཆེ་བ་སྤྱིར་བཤད་པ།]
	དང་པོ་ནི། ཡེ་ཤེས་སྙིང་པོ་ཀུན་ལས་བཏུས་52སོགས་ལས་འགྱུར་ཐ་དད་དུ་འབྱུང་ཡང་དོན་གཅིག་པ་ནི། 
		ནམ་མཁའ་དང་ནི་འགོག་པ་གཉིས། །འདུས་ [37b5] མ་བྱས་གསུམ་རྟག་པ་སྟེ། །
		འདུས་བྱས་ཐམས་ཅད་སྐད་ཅིག་མ། །བདག་གིས་སྟོང་ཞིང་བྱེད་པོ་མེད། །
		དབང་སྐྱེས་བློ་ནི་རྣམ་མེད་ཀྱིས། །ཕྲ་རབ་བསགས་པ་དངོས་སུ་རིག །
		ཁ་ཆེའི་གཞུང་གི་ཆུ་གཏེར་གྱི། །བྱེ་བྲག་སྨྲ་བའི་གཞུང་འདོད་འགྱུར། །
ཞེས་དང་། 
		ཤེས་པ་རྣམ་བཅས་ [37b6] སྐྱེད་བྱེད་ནི། །དབང་པོའི་སྤྱོད་ཡུལ་སྣང་བ་མེད། །
		ནམ་མཁའ་མོ་གཤམ་བུ་དང་མཚུངས། །འགོག་པ་གཉིས་ཀྱང་དེ་བཞིན་ཏེ། །
		འདུ་བྱེད་བེམ་པོ་ཡོད་མ་ཡིན། །དུས་གསུམ་རྗེས་འགྲོ་དག་ཀྱང་མེད། །
		ཐོགས་པ་མེད་པའི་གཟུགས་ཡོད་མིན། །ཞེས་པ་མདོ་སྡེ་པ་ཡིས་རིག ། [38a1]
ཅེས་པས་བྱེ་མདོ་གཉིས་ཀྱི་འདོད་ཚུལ་མི་མཐུན་པའི་གཙོ་བོ་བཤད་དེ། ཕྱི་མས་ཀྱང་འདུས་མ་བྱས་གསུམ་པོ་རྟག་པར་འདོད་ཀྱང་མི་རྟག་པ་བཀག་ཙམ་གྱི་མེད་དགག་ཡོངས་གཅོད་དུ་རི་རྭ་དང་འདྲ་བར་ངོ་བོ་མ་གྲུབ་པའི་ཤེས་བྱ་ཙམ་དུ་འདོད་ [38a2] ལ། སྔ་མས་ངོ་བོ་མ་གྲུབ་པའི་ཤེས་བྱ་འཇོག་མ་ཤེས་ནས་ཡོངས་གཅོད་དུ་གྲུབ་པའི་རྫས་སམ་དངོས་པོར་ཁས་ལེན་གྱི། འདུས་མ་བྱས་དངོས་པོར་འདོད་ཅེས་པའང་དོན་བྱེད་ནུས་པའི་འདུས་བྱས་ཀྱི་དངོས་པོར་ནམ་ཡང་མི་འདོད་དེ། འདུས་མ་བྱས་ལ་དེ་དག་མེད། ། ཅེས་དེ་ལ་རྒྱུ་ [38a3] དང་འབྲས་བུ་གཉིས་ཀ་མེད་པར་ [M 197] འདོད་པའི་ཕྱིར། འོན་ཀྱང་དེ་ཆོས་གཞན་གྱི་བྱེད་རྒྱུ་དང་བྲལ་འབྲས་སུ་ཁས་ལེན་པ་ནི། དེ་གཉིས་ལ་རྒྱུ་འབྲས་ཀྱིས་མ་ཁྱབ་པའམ། ཁྱབ་པར་འདོད་ན་གྲུབ་མཐའ་ཉིད་ཀྱི་ནང་འགལ་ཡིན་ནོ། །
	བྱེ་སྨྲའི་ནང་ཚན་ཁ་ཅིག་འདུ་བྱེད་རྒྱུན་བརྟན་ [38a4] པ་རྣམས་སྐད་ཅིག་གིས་མི་འཇིག་པ་དང་། བྱེད་པ་པོའི་གང་ཟག་རྫས་ཡོད་བརྗོད་མེད་འདོད་ཀྱང་། ཁ་ཆེ་བ་རྣམས་སྐད་ཅིག་ཁོ་ནར་འཇིག་པ་དང་བདག་གིས་སྟོང་པར་འདོད་པ་ནི་མདོ་སྡེ་པ་དང་ཐུན་མོང་བའོ། །
	དབང་ཤེས་རང་ཡུལ་རྣམ་མེད་རྗེན་ཆེར་དུ་འཛིན་པ་དང་། རྣམ་པས་བར་ [38a5] དུ་ཆོད་པར་འཛིན་པ་གཉིས་ཡུལ་འཛིན་ཚུལ་ཆེས་མི་མཐུན་པའོ། །འཛིན་མཁན་དབང་པོ་དང་ཤེས་པ་གཉིས་ཀས་བྱེད་པ་དང་དབང་པོས་མི་བྱེད་པ་ཡང་ངོ་། །
	གཟུང་བྱ་རགས་པ་ལིང་པོ་གཅིག་ཏུ་སྣང་བ་ནི་གཡག་རྔ་དང་ནེའུ་གསིང་བཞན་(read: བཞིན་ M)དུ་དབང་ཤེས་ཀྱིས་འབྱེད་མ་ནུས་པས་རྟོག་ [38a6] པས་གཅིག་ཏུ་བཟུང་བ་ཡིན་གྱི། བསགས་རྡུལ་ཟླ་བཅས་སོ་སོ་བ་སྣང་བར་འདོད་པ་ནི་ཐུན་མོང་བའོ། །
	འདུ་བྱེད་བེམ་པོ་ཞེས་པ། གཟུགས་སེམས་ལས་དོན་གཞན་རྫས་ཡོད་དང་། དེ་མེད་པར་གནས་སྐབས་ལ་བཏགས་པའི་བཏགས་ཡོད་ཀྱི་དངོས་པོ་དང་། འདས་མ་ [38b1] འོངས་ཀྱང་ངོ་བོ་ད་ལྟར་བ་ལྟར་ཡོད་པ་དང་། དོན་དང་དེ་ནི་ཟད་ཕྱིར་རོ། །ཞེས་ད་ལྟ་མེད་པ་དང་། ཐོགས་མེད་རིག་བྱེད་མིན་པའི་གཟུགས་ཡོད་མེད་རྣམས་སྔ་ཕྱི་གོ་རིམ་བཞིན་ཏེ། ཚིག་འདི་དག་དུས་འཁོར་རྩ་རྒྱུད་[ཀྱི་ M]ཡིན་ནོ། །

[K20. སོ་སོ་བ་བྱེ་བྲག་ཏུ་བཤད།]
	གཉིས་པ་ནི། དོན་སྨྲ་གཉིས་བདེན་གཉིས་མི་ [38b2] མཐུན་པར་འདོད་པ་བཀག་ནས་མཐུན་པ་དེའི་ཕྱིར་དོན་སྨྲ་གཉིས་ཀྱིས་གྲུབ་མཐའ་མི་མཐུན་པའི་ཁྱད་པར་ [M 198] མཛོད་རྩ་འགྲེལ་སོགས་སུ་གསལ་བར་འབྱུང་བ་ན་(read: ནི་ M)འདི་དག་སྟེ། མངན་(read: མངོན་ M)སོགས་ཏེ། སྔ་མས་འདི་རྣམས་བཅོམ་ལྡན་འདས་ཀྱིས་(read: ཀྱི་ M)མདོ་ལས་དངོས་སུ་གསུངས་པ་ཆེད་དུ་བརྗོད་པའི་ཚོམས་ [38b3] བཞིན་དུ་དགྲ་བཅོམ་སོ་སོས་བསྡུས་པ་ཙམ་ཡིན་པས་བཀའ་ཡིན་ཞེས་ཟེར་ལ། 
		ཕྱི་མས་དེ་ལྟར་མ་ཡིན་གྱི། །ཡེ་ཤེས་ལ་འཇུག་ཀ་ཏྱཱའི་བུས། །
		རབ་ཏུ་བྱེད་པ་དབྱིག་ཤེས་ཀྱིས། །ཆོས་ཀྱི་ཕུང་པོ་ཤཱ་རིའི་བུས། །
		གདགས་པའི་བསྟན་བཅོས་མཽ་གལ་བུས། །རྣམ་ཤེས་ཚོགས་ [38b4] ནི་ལྷ་སྐྱིད་ཀྱིས། །
		འགྲོ་བའི་རྣམ་གྲངས་གསུས་པོ་ཆེས། །ཁམས་ཀྱི་ཚོགས་ནི་གང་པོས་བྱས། །
ཞེས་པ་དགྲ་བཅོམ་དེ་དག་སོ་སོས་རང་དབང་དུ་བརྩམས་པའི་བསྟན་བཅོས་ཡིན་ནོ་ཞེས་འདོད་པས་སོ། །
	ལུང་སོགས་ཆོས་ཀྱི་ཕུང་པོ་ནི་འདུ་བྱེད་ཕུང་པོ་དང་གཟུགས་ཀྱི་ཕུང་པོར་འདོད་ [38b5] དེ། 
		ཆོས་ཀྱི་ཕུང་པོ་བརྒྱད་ཁྲི་དག །གང་དག་ཐུབ་པས་གསུངས་དེ་དག །
		ཚིག་གམ་མིང་ཡིན་དེ་དག་ཀྱང་། །གཟུགས་སམ་འདུ་བྱེད་དག་ཏུ་འདུས། །
ཞེས། ཚིག་དག་སྒྲ་རང་མཚན་རྣ་བའི་ཡུལ་དང་། མིང་སྤྱི་ལྡན་མིན་འདུ་བྱེད་ཡིད་རྟོག་བཅས་ཀྱི་ཡུལ་ཡིན་པས་སྔ་ཕྱི་ [38b6] ལྡོག་སྟེ་སྦྱོར་རོ། །
	ཆོས་ཕུང་གི་གྲངས་ནི། འདིར་བརྒྱད་ཁྲི་ཞེས་བཤད་ཀྱང་། མདོ་སྔགས་གཞན་དུ་སྟོང་ཕྲག་བརྒྱད་ཅུ་རྩ་བཞི་ཞེས་པ་ཤ་སྟག་འབྱུང་ཞིང་། ཚད་ཀྱང་། ཤཱ་རིའི་བུས་མཛད་པའི་བསྟན་བཅོས་ལ་དྲུག་སྟོང་ཡོད་པའི་ཤློ་(ཤོ་ལོ་ M)ཀའི་གྲངས་དེ་ཙམ་རིགས་པར་འདོད་པ་ [39a1] དང་། ཕུང་ཁམས་སོགས་ཀྱི་གཏམ་གྱི་སྡེ་ཚན་རྫོགས་པ་རེ་རེ་དང་། འདོད་ཆགས་སོགས་ལ་སྤྱོད་པ་བརྒྱད་ཁྲི་སོགས་ཏེ། སྤྱོད་པ་དེ་འདྲ་རེ་རེའི་གཉེན་པོ་རྫོགས་པར་སྟོན་པ་སྟེ། ཕྱི་ [M 199] མ་འདི་དབྱིག་གཉེན་རང་ལུགས་སུ་གྲགས་པ་རྣམས་ནི་ཐེག་པ་ཐུན་ [39a2] མོང་བ་སྟེ། ཐེག་ཆེན་ཐུན་མོང་མིན་པ་ལྟར་ན་གླང་པོ་ཆེ་རབ་བརྟན་གྱི་(read: གྱིས་ M)ཐེག་ཚད་ཀྱི་སྣག་ཚས་ཆོས་ཕུང་གཅིག་ལས་འདྲི་(འབྲི་ M)བར་མི་ནུས་སོ་ཞེས་བཤད་དོ། །
	རྩོམ་བྱེད་རྡུལ་ཕྲན་སོགས་ཏེ། འདི་ནི་བོད་ན་གསལ་བར་གྲགས་མོད་ཀྱི། ཁུངས་ནི། ཕྱི་རོལ་དོན་གྲུབ་ལས། 
ཕན་ཚུན་ [39a3] བདག་ཉིད་མ་རེག་པར། །ཆ་ཤས་མེད་པར་རྣམ་གནས་ཏེ། །
		དེ་ཕྱིར་ས་ཡི་དཀྱིལ་འཁོར་སོགས། །བསགས་པ་དག་ནི་འབྱུང་བ་ཡིན། །
ཞེས་དང་། 
		ཐ་དད་ཕྱོགས་ནས་མང་པོ་དག །འགའ་ལ་ཀུན་ནས་སྐོར་ཙམ་དུ། །
		གནས་པར་ཟད་ཀྱི་རྡུལ་དེ་ནི། །ཆ་ཤས་བཅས་པའི་ [39a4] བདག་ཉིད་མིན། །
ཞེས་དང་། གནས་བརྟན་བཙུན་པས། 
		རྡུལ་ཕྲ་རབ་རྣམས་མ་འབྱར་བ་བར་མེད་པས་རེག་པར་འདུ་ཤེས་སོ་
ཞེས་པ་ཙམ་དུ་ཟད་ལ། རིག་(read: རིགས་ M)པ་ནི། སྔ་མས་རེག་ན་ཆ་གཅིག་གིས་རེག་གམ་བདག་ཉིད་ཀུན་གྱིས་རེག དང་པོ་ལྟར་ན་རེག་མ་རེག་གི་ཆ་ཐ་ [39a5] དང་(read: དད་ M)བྱུང་བས་ཆ་བཅས་སུ་འགྱུར་བ་དང་། ཕྱི་མ་ལྟར་ན། རྡུལ་ཕྲན་མང་པོ་བསྡོམས་ཀྱང་གཅིག་ལས་མ་བྱུང་བས་རགས་པ་མི་རྩོམ་པར་འགྱུར་བའི་ཕྱིར་མ་རེག་པའི་བར་བཅས་སུ་འདོད་ལ། ཕྱི་མས་དེ་ལྟར་ན་དེ་གཉིས་ཀྱི་བར་དུ་རྡུལ་ཕྲན་གཉིས་པ་ཤོང་ངམ་མི་ཤོང་། [39a6] མི་ཤོང་ན་རེག་པར་འགྱུར་ཞིང་ཤོང་ན་དེའི་བར་དུ་ཡང་དེ་བཞིན་དུ་འགྱུར་བས་ཐུག་པ་མེད་པའི་ཕྱིར་རེག་ཀྱང་མ་འབྱར་བས་ཆ་བཅས་ཀྱི་སྐྱོན་མེད་དོ་ཞེས་ཟེར་མོད་ཀྱི། རང་རང་གི་བློ་ཚོད་དང་བསྟུན་པའི་རིག་པའི་གནོད་པ་མ་མཐོང་བ་ཉིད་རང་རང་གི་གྲུབ་མཐའི་མཐར་ཐུག་ [39b1] ཡིན་པས། བློ་གོང་མའི་རིག་པས་གནོད་པར་ནི་འོས་པ་ཡིན་ཏེ། 
		རྣལ་འབྱོར་པ་ཡང་བློ་ཁྱད་ཀྱིས། །གོང་མ་གོང་མ་རྣམས་ཀྱིས་གནོད། །
ཅེས་སོ། ། [M 200] 
	རྣམ་པར་རིག་བྱེད་མ་ཡིན་པའི་གཟུགས་ལུང་དང་རིག་པས་སྒྲུབ་པ་དང་འགོག་ཅིང་མི་སྒྲུབ་པ་སྟེ། 
		རྣམ་གསུམ་དྲི་མེད་ [39b2] གཟུགས་གསུངས་དང་། །འཕེལ་དང་མ་བྱས་ལམ་སོགས་ཕྱིར། །
ཞེས། མདོ་ལས། བསྟན་ཡོད་ཐོགས་བཅས་དང་། བསྟན་མེད་ཐོགས་བཅས་དང་། བསྟན་མེད་ཐོགས་མེད་ཀྱི་གཟུགས་གསུམ་གསུངས་པས། དང་པོ་གཟུགས་ཀྱི་སྐྱེ་མཆེད། བར་པ་སྒྲ་སོགས་བཞི་ [39b3] དང་དབང་པོ་གཟུགས་ཅན་ཡིན་པས། གསུམ་པའི་མཚན་གཞི་གཞན་མེད་པས་དང་། གཟུགས་གང་ལ་དམིགས་ན་ཆགས་སོགས་མི་སྐྱེ་བ་ཟག་པ་མེད་པའི་གཟུགས་གསུངས་པ་ཡང་དེ་བཞིན་དང་། རྫས་ལས་བྱུང་བ་དང་མ་བྱུང་བའི་བསོད་ནམས་བདུན་བདུན་མངོན་པར་འཕེལ་ [39b4] བར་གསུངས་ཏེ། དགེ་འདུན་ལ་ཀུན་དགའ་ར་བ་སོགས་ཕུལ་ནས་དེར་དགེ་འདུན་གྱིས་ལོངས་སྤྱོད་མཛད་པའི་ཚེ། སྦྱིན་པ་པོ་དེ་གཉིད་ལོག་པའི་རྒྱུད་ལ་ཡང་བསོད་ནམས་འཕེལ་བ་ལྟ་བུ་དང་། གཞན་བྱེད་དུ་བཅུག་ནས་རང་གིས་མ་བྱས་པའི་སྲོག་གཅོད་ལྟ་བུའི་ལས་ལམ་ [39b5] རྟོགས་པར་གསུངས་པ་དང་། ཆོས་ནི་ཕྱིའི་སྐྱེ་མཆེད་དེ་བསྟན་དུ་མེད་ལ་ཐོགས་པ་མེད་པའོ་ཞེས་གསུངས་ཀྱི། གཟུགས་ཅན་མིན་པའོ་ཞེས་མ་གསུངས་པ་དང་། འཕགས་ལམ་ཡན་ལག་བརྒྱད་ཀྱི་ཡང་དག་པའི་ངག་སོགས་གསུམ་མཉམ་པར་བཞག་པའི་རྒྱུད་ལ་ཡང་ཡོད་པའི་ [39b6] ཕྱིར་དང་། དགེ་སློང་ཡིད་ཡངས་(read: ཡེངས་ M)པ་དང་གཉིད་ལོག་པའི་ཚེ་ཡང་སྡོམ་ལྡན་ཡིན་པའི་ཕྱིར་དང་། སྡོམ་པ་ནི་འཆལ་ཚུལ་གྱི་རྒྱུན་འགོག་པའི་ཆུ་ལོན་ལྟ་བུར་གསུངས་པའི་ཕྱིར་རོ། །ཞེས་པ་བརྒྱད་བྱེ་སྨྲས་བཀོད་ལ། མདོ་སྡེ་པས། དང་པོ་གཉིས་དང་ལྔ་པའི་དོན་ནི། ས་ཕྱོགས་ཀེང་རུས་ [40a1] སུ་གསལ་བར་སྣང་བ་ལྟ་བུ་རྣལ་འབྱོར་པའི་ཏིང་ངེ་འཛིན་གྱི་གཟུགས་སྣང་ལ་དགོངས་ལ། [M 201] གསུམ་པ་དང་བཞི་པ་ནི། དགེ་སྡིག་གི་སེམས་པས་བཞག་པའི་སེམས་རྒྱུད་འགྱུར་བའི་རྒྱུན་གྱི་ཁྱད་པར་དང་། གཞན་རྣམས་མི་མཐུན་ཕྱོགས་མི་བྱེད་ [40a2] པའི་དྲན་ཤེས་ཁྱད་པར་ཅན་གྱི་མཐུས་བྱས་པའི་ལུས་སེམས་ཀྱི་ཁྱད་པར་ཡིན་པས་སྒྲུབ་བྱེད་དེ་རྣམས་ཀྱིས་མི་འགྲུབ་ལ། རྒྱུད་འགྱུར་བའི་ཁྱད་པར་དང་། སེམས་པ་དང་དྲན་པས་བཞག་པའི་ལུས་སེམས་ཀྱི་ཁྱད་པར་མངོན་སུམ་གྱིས་མི་འགྲུབ་པས་རྟོགས་དཀའ་ན། རིག་ [40a3] བྱེད་མིན་པའི་གཟུགས་ནི་དེ་བས་ཀྱང་དཀའོ་ཞེས་སྐྱོན་སྤོང་དང་བཅས་ཏེ་འགོག་པར་བྱེད་དོ། །
	བོད་དག་ཀྱང་མདོ་སྡེ་པ་རིག་(read: རིགས་ M)པ་བཟང་ངོ་སྙམ་དུ་མཐོ་ཁ་འགྲིམས་ནས་དེའི་རྗེས་སུ་འབྲང་ཞིང་སྡོམ་པ་དང་གཟུགས་ཅན་གྱི་གཞི་མཐུན་གཏན་མི་འདོད་ལ། དབུ་སེམས་ཀྱང་འདི་ལྟར་ [40a4] བཞེད་དོ་ཞེས་མགྲིན་གཅིག་ཏུ་སྨྲ་ཞིང་། སྤྱོད་འཇུག་ལས། 
		སྤོང་བའི་སེམས་ནི་ཐོབ་པ་ལས། །ཚུལ་ཁྲིམས་ཕ་རོལ་ཕྱིན་པར་བཤད། །
ཅེས་སོགས་ཤེས་བྱེད་དུ་འདྲེན་ནོ། །
	འདི་ནི་མི་འཐད་དེ། མངོན་པ་ཀུན་ལས་བཏུས་དང་། ས་སྡེ་དང་། ཕུང་པོ་ལྔའི་རབ་བྱེད་དང་། དབུ་མ་ཕུང་ [40a5] པོ་ལྔ་པ་སོགས་ལས། རིག་བྱེད་མིན་པའི་གཟུགས་གསལ་བར་གསུངས་པའི་ཕྱིར་དང་། ཁྱད་པར་ཡང་དག་པར་བླངས་པ་ལས་བྱུང་བ་སོ་ཐར་གྱི་སྡོམ་པ་ནི་གཟུགས་ཕུང་གི་ནང་དུ་བསྡུས་པའི་ཕྱིར་དང་། རིག་(read: རིགས་ M)པ་ཡང་། སོ་ཐར་གཟུགས་ཅན་མ་ཡིན་ན། ལེན་པའི་ཚེ་ལུས་ངག་ [40a6] གི་རིག་བྱེད་ལ་བལྟོས་པ་དང་། སྲུང་བའི་ཚེ་ཡིད་ཀྱི་མི་དགེ་བ་གསུམ་པོ་ངོ་སྐལ་གྱི་སྤང་བྱར་མི་འཇོག་པར་གཟུགས་ཅན་བདུན་ཉིད་ལ་འཇོག་པ་དང་། གཏོང་བའི་ཚེ་ཡང་འཆལ་ཚུལ་གཟུགས་ཅན་ངེས་པར་དགོས་ཤིང་ཁྱད་པར་ལུས་བརྗེས་པས་གཏོང་བ་རྣམས་མི་ [40b1] འཐད་དེ།  [M 202] བྱང་སེམས་དང་གསང་སྔགས་བཞིན་ནོ་ཞེས་པ་ལ་མཁས་མཆོག་དབྱིག་གཉེན་གྱིས་ཀྱང་ལན་མི་འདེབས་ཤིང་། དེ་ཉིད་ཀྱང་གཟུགས་ཅན་དུ་བཞེད་པར་གསལ་ཏེ། 
		འཆལ་བའི་ཚུལ་ཁྲིམས་མི་དགེའི་གཟུགས། །དེ་སྤོང་ཚུལ་ཁྲིམས་རྣམ་གཉིས་སོ། །
ཞེས་ [40b2] འཆལ་ཚུལ་དང་དེ་སྤོང་བྱེད་རིག་བྱེད་དང་དེ་མ་ཡིན་གཉིས་སོ་ཞེས་གསལ་བར་བྲིས་ནས། དགག་པ་དངོས་དང་སྔར་བཤད་དྲན་ལམ་དུ་འཕེན་པ་ཙམ་ཡང་མ་མཛད་པས་སོ། །
	དེས་ན་མདོ་སྡེ་པ་ལའང་རིག་མིན་འགོག་པས་མ་ཁྱབ་སྟེ། མདོ་སྡེ་པ་མཁས་ཤོས་ཀྱིས་མི་འགོག་པའི་ [40b3] ཕྱིར། ཞེས་བརྗོད་པར་བྱའོ། །འོན་ཀྱང་སྒྲུབ་བྱེད་རྒྱས་པ་རྣམས་ནི་མི་མཛད་པས་བྱེ་སྨྲ་དང་ཁྱད་ཆེའོ། །
	དེས་ན། གཟུགས་ཀྱི་མཚན་ཉིད། མིག་ཤེས་ཀྱིས་བལྟ་བྱ་ཞེས་བྲིས་ནས། གཟུགས་ཅན་ལ་རྟེན་ཡོད་ཀྱིས་ཁྱབ་པར་འདོད་པ་དག་གིས་འདིའི་བརྒལ་བརྟག་བྱེད་ [40b4] པ་ནི་བསྟན་པ་ཉམས་པའི་སྐྱོན་ཡིན་ནོ། །
	ཡང་དབང་པོ་ཡུལ་འཛིན་བཞིན་པ་ནི་རྟེན་མཚུངས་དང་། ད་ལྟ་མི་འཛིན་པ་ནི་དེ་མཚུངས་ཏེ། དང་པོ་རྟེན་མཚུངས་ཀྱི་དབང་པོ་གཟུགས་ཅན་ཚད་མར་འདོད་པ་དང་། ཚད་མ་ལ་ཤེས་རིག་གིས་ཁྱབ་པར་འདོད་པ་དང་། གཟུང་ [40b5] འཛིན་དང་། རྒྱུ་འབྲས་ཕལ་ཆེར་ཀུན་དུས་མཉམ་དུ། 
		ལྷན་ཅིག་འབྱུང་གང་ཕན་ཚུན་འབྲས། །འབྱུང་བཞིན་སེམས་ཀྱི་རྗེས་འཇུག་བཞིན། །
ཞེས་སོགས་དང་། 
		མཚུངས་ལྡན་རྒྱུ་ནི་སེམས་དག་དང་། །སེམས་བྱུང་རྟེན་མཚུངས་ཅན་རྣམས་སོ། །
ཞེས་འདོད་པ་དང་། [40b6] 
		རྒྱུ་ཡི་དངོས་པོ་མ་གཏོགས་པའི། །གཟུང་བ་ཞེས་བྱ་གཞན་ཅིའང་མེད། །
ཅེས་དང་། 
		ཕན་འདོགས་གང་ཡིན་སྐྱེད་པ་ཡིན། །
ཞེས་རྒྱུ་འབྲས་ལ་བསྐྱེད་བྱ་སྐྱེད་བྱེད་ཀྱིས་(ཀྱི་ M) [M 203] ཁྱབ་ལ། དུས་མཉམ་ལ་མ་གྲུབ་ན་བསྐྱེད་བྱ་མེད་པ་བཞིན་དུ་སྐྱེད་བྱེད་ཀྱང་མེད་ལ། གྲུབ་ན་སྐྱེད་བྱེད་ [41a1] གྲུབ་པ་བཞིན་དུ་བསྐྱེད་བྱ་ཡང་གྲུབ་པས་མི་ནུས་པ་དང་མི་དགོས་པར་འགྱུར་ཞེས་བཀག་ནས་སྐྱེད་བྱེད་འགག་པ་དང་བསྐྱེད་བྱ་སྐྱེ་བ་སྲང་མདའི་མཐོ་དམན་བཞིན་དུ་འདོད་ཅིང་། 
		དུས་ཐ་དད་པ་ཇི་ལྟར་འཛིན། །ཞེ་ན་རིག་པ་ཤེས་པ་ཡིས། །
		ཤེས་པའི་ [41a2] རྣམ་པ་འཇོག་ནུས་པའི། །རྒྱུ་ཉིད་ལ་ནི་གཟུང་བར་ཤེས། །
ཞེས་གཟུང་འཛིན་རྒྱུ་འབྲས་དུས་མཉམ་དུ་མི་འདོད་པར་སྔ་ཕྱིར་འདོད་པས། དོན་འདིས་རིག་སྨྲའི་མཆོག་ཏུ་གྲགས་སོ། །
	དེ་བཞིན་དུ་ད་ལྟ་དོན་དུ་སྣང་བ་འདི་རྣམ་པས་བར་དུ་ཆོད་ན་དོན་དངོས་སུ་མ་རྟོགས་པར་འགྱུར་བས་ [41a3] ཕྱི་དོན་དངོས་ཡིན་ཞེས་དང་། དེ་འགགས་ཀྱང་དེས་བཞག་པའི་ཤེས་པའི་རྣམ་པ་ཡིན་མོད་ཀྱི། དེ་དང་འདྲ་བ་མྱོང་བས་དེ་མྱོང་བར་གདགས་ཏེ། བུས་པའི་གཟུགས་དངོས་སུ་མི་འཛིན་ཀྱང་དེ་དང་འདྲ་བ་བཟུང་བས། 
		འཇིག་རྟེན་རྒྱུ་གཟུགས་འཛིན་ཞེས་བརྗོད། །
ཅེས་དང་། དབུ་ [41a4] མ་རྒྱན་དུ། 
		ཤེས་པ་རྣམ་བཅས་ཕྱོགས་ལ་ནི། །དངོས་སུ་དེ་གཉིས་ཐ་དད་ཀྱང་། །
		དེ་དང་འདྲ་བ་མྱོང་བས་ན། །དོན་མྱོང་ཞེས་ནི་གདགས་སུ་རུང་། །
ཞེས་བཤད་དོ། ། 
	འདི་ལ་བོད་སྔ་རབས་པ་དག ཕྱི་དོན་ལྐོག་ན་མོ་ཞེས་ཟེར་ལ། ཕྱི་རབས་པ་དག དེ་ལྟ་ན་བསྐལ་དོན་ [41a5] དང་འདྲ་བར་འགྱུར་བས། ཕྱི་དོན་དངོས་སུ་སྣང་ཞེས་ཟེར་མོད་ཀྱི། བྱེ་སྨྲ་དང་ཁྱད་པར་གང་གིས་འབྱེད་པ་སོམས་ཤིག དེས་ན་བསྟན་པ་རིམ་གྱིས་ཇེ་མཐོར་འགྱུར་བས། སེམས་ཙམ་རྣམ་བདེན་པ་དང་འདི་གཉིས་སྣང་བ་ཤེས་པ་ཡིན་པར་མཚུངས་ཀྱང་། གཏོད་བྱེད་ཕྱི་དོན་ [41a6] ཡོད་མེད་ཀྱིས་འབྱེད་པ་ཡིན་ནོ། །
	ལྐོག་ན་མོ་དང་དེ་བསྐལ་དོན་དུ་མཐོང་བ་གཉིས་ཀས་མགོ་སྟེ། རང་འཛིན་ [M 204] ལ་རྣམ་པ་གཏད་མ་ཐག་ཏུ་འགགས་ནས་གཏན་མེད་དུ་སོང་བའི་ཕྱིར་རོ། །འོན་ཀྱང་རྣམ་པ་གཏད་པ་ཉིད་ཀྱིས་དངོས་ཡུལ་དུ་སོང་བ་ཡིན་ནོ། །
	གཞན་ཡང་། སྤྱིར་རིང་ཐུང་ [41b1] སོགས་དང་། ཁྱད་པར་ལུས་ཀྱི་ཐལ་མོ་སྦྱར་བ་ལྟ་བུའི་དབྱིབས་ནི་ཁོག་གི་བཀོད་པ་ལས་དོན་གཞན་པའི་རྫས་ཡོད་དུ་དང་། དེ་ལྟ་ན། 
		གཉིས་བཟུང་འགྱུར་ཏེ་རྡུལ་ལ་མེད། །
ཅེས་བཀག་ནས་ཁོག་གི་བཀོད་པ་ལ་བཏགས་པའི་བཏགས་ཡོད་དུ་འདོད་པ་དང་། 
		དུས་རྣམས་ [41b2] ཀུན་ཏུ་ཡོད་གསུངས་ཕྱིར། །གཉིས་ཕྱིར་ཡུལ་ཡོད་ཕྱིར་འབྲས་ཕྱིར། །
ཞེས་དུས་གསུམ་ཀ་ད་ལྟར་བ་བཞིན་དུ་རྫས་ཡོད་དང་། དེ་བཞིན་དུ། 
		ཡོད་ན་ཅི་ཕྱིར་མ་སྐྱེས་ཕྱིར། །
ཞེས་དང་། 
		རང་བཞིན་ཡང་ནི་རྟག་ཏུ་ཡོད། །དངོས་པོ་རྟག་པར་ཡང་མི་འདོད། །
		རང་བཞིན་ལས་ [41b3] ཀྱང་དངོས་མི་གཞན། །དབང་ཕྱུག་ཐ་སྙད་ཡིན་པར་གསལ། །
ཞེས་སོགས་ཀྱིས་དེ་བཀག་ནས། འདས་མ་འོངས་ཀྱི་དུས་བློ་བཏགས་ཀྱི་དངོས་པོ་དང་། དེ་གཉིས་ཀྱི་དུས་ཅན་སོ་སོ་རྣམས་ད་ལྟ་འགགས་ཤིང་མ་སྐྱེས་ན་མེད་པར་འདོད་པས་སོ། །
	བྱེ་སྨྲའི་སྒྲུབ་བྱེད་ནི། དང་པོ་ [41b4] གཉིས་ལུང་སྟེ། 
		དགེ་སློང་དག་འདས་མ་འོངས་ཀྱི་གཟུགས་ཡོད་དེ། མེད་ན་དེ་གཉིས་ལ་དམིགས་པའི་ཉོན་མོངས་སྤོང་བར་མི་འགྱུར་བ་ལས་སྤོང་བའི་ཕྱིར།
ཞེས་དང་། 
		རྣམ་པར་ཤེས་པ་ནི་གཉིས་ལས་སྐྱེ་སྟེ། མིག་དང་གཟུགས་ནས་ཡིད་དང་ཆོས་ལས་སོ། །
ཞེས་པའི་ཆོས་ [41b5] ལ་འདས་མ་འོངས་ཀྱང་ཡོད་པའོ། །
	ཕྱི་མ་གཉིས་རིག་(read: རིགས་ M)པ་སྟེ། རྣམ་ཤེས་ཡིན་ན་ཡུལ་ཡོད་པས་ཁྱབ་པའི་ཕྱིར་དང་། འདས་པའི་ལས་ལས་ད་ལྟར་འབྲས་བུ་འབྱུང་བས་སོ། །ཞེས་པའོ། །
	སྤྱིར་ཤེས་བྱ་གཞི་ལྔ་སྟེ། སྣང་བ་གཟུགས་ཀྱི་གཞི། གཙོ་བོ་སེམས་ཀྱི་ [M 205] གཞི། འཁོར་ [41b6] སེམས་བྱུང་གི་གཞི། གནས་སྐབས་ལྡན་མིན་འདུ་བྱེད་ཀྱི་གཞི། བྲལ་རྫས་འདུས་མ་བྱས་ཀྱི་གཞིའོ། །བྱེ་བྲག་ཏུ། 
		ཐོབ་དང་མ་ཐོབ་སྐལ་མཉམ་དང་། །འདུ་ཤེས་མེད་སྙོམས་འཇུག་དག་དང་། །
		སྲོག་དང་མཚན་ཉིད་རྣམས་དང་ནི། །མིང་གི་ཚོགས་ལ་སོགས་པ་ [42a1] ཡང་། །
ཞེས་པའི་ལྡན་མིན་འདུ་བྱེད་རྣམས་གང་གི་གནས་སྐབས་ལ་བཞག་པའི་གནས་སྐབས་ཅན་ལས་དོན་གཞན་རང་སྐྱ་ཐུབ་པའི་རྫས་ཡོད་དུ་འདོད་པ་དང་། གཟུགས་སེམས་གཉིས་དང་སེམས་བྱུང་ཚོར་འདུ་གཉིས་སམ་སེམས་པ་དང་གསུམ་ [42a2] རྣམས་རྫས་ཡོད་ཡིན་གྱི། གཞན་མཐའ་དག་ཆ་ལ་བཏགས་པའི་གཏགས་ཡོད་ཀྱི་དངོས་པོ་དང་དངོས་མེད་དུ་འདོད་པའོ། །
	སྔར་བཤད་པ་ལྟར་འདུས་མ་བྱས་སོགས་ཏེ། འགོག་བདེན་དབང་པོ་ལྔའི་ཐོབ་བྱར་དང་། ཆོས་ཐམས་ཅད་ཀྱི་མཆོག་ཏུ་དང་། འཕགས་པའི་བདེན་ [42a3] པར་དང་། བདེན་པ་གསུམ་པར་དང་། བྲལ་བའི་རྫས་སུ་གསུངས་པས་དངོས་པོར་ཡོད་ཅེས་དང་། གཟུགས་དང་ཚོར་བ་བཞིན་དུ་ངོ་བོ་དང་། མིག་སོགས་བཞིན་དུ་ནུས་པ་ཚད་མས་མ་དམིགས་པའི་ཕྱིར་དང་། རྒྱུ་དང་འབྲས་བུ་མེད་པའི་ཕྱིར་དང་། མདོ་ལས་ཀྱང་། བྲལ་བ་དང་ཟད་པ་ [42a4] དང་། ནུབ་པ་དང་། འབྱུང་བ་མེད་པའི་སྒྲས་གསུངས་ལ། བསྟན་བཅོས་རབ་ཏུ་བྱེད་པ་ལས་ཀྱང་། 
		དངོས་པོ་མེད་པའི་ཆོས་རྣམས་གང་ཞེ་ན། འདུས་མ་བྱས་ཀྱི་ཆོས་དག་གོ །
ཞེས་བཤད་པ་རྣམས་ཀྱིས་སོ་སོར་སྒྲུབ་ལ། བྱེ་སྨྲས། བསྟན་བཅོས་ཀྱི་འགལ་སྤོང་ནི། [42a5] དངོས་པོ་ལྔ་སྟེ། ཡོངས་གཅོད་དུ་གྲུབ་པ་རང་བཞིན་གྱི་དང་། དམིགས་རྐྱེན་ཙམ་བྱེད་པ་དམིགས་པའི་དང་། ཐོབ་པ་ལྟ་བུ་ལྡན་པའི་དང་། འདུས་བྱས་མཐའ་དག་རྒྱུའི་དང་། ཁང་ཞིང་ལྟ་བུ་ [M 206] ཡོངས་བཟུང་གི་དངོས་པོ་རྣམས་ལས། བསྟན་བཅོས་ཀྱི་དེ་ནི་བཞི་པ་མ་ཡིན་པ་ [42a6] ལ་དགོངས་ཞེས་ཟེར་རོ། །
	དེ་བཞིན་དུ་གང་ཟག་གི་བདག་བཀག་ཙམ་གྱི་མེད་དགག་ལ་དེ་བཞིན་ཉིད་དུ་འཇོག་མི་ཤེས་པ་གཉིས་དང་། སོར་མོའི་རྩེ་མ(read: མོས་ M)+++[རང་ལ་ M]རང་མི་རེག་ཅིང་། རལ་གྲིའི་སོ་རང་གིས་རང་མི་གཅོད་པ་བཞིན་དུ། ཤེས་པ་ལ་རང་མྱོང་རང་རིག་མི་འདོད་པ་ [42b1] དང་། 
		ཅི་སྟེ་རང་དངོས་མི་རིག་ན། །ཇི་ལྟར་གཞན་གྱི་ངོ་བོ་རིག །
ཅེས་དང་། 
		རང་ཉིད་གསལ་བ་མྱོང་བ་སྟེ། །འདྲ་བར་སྣང་བ་དམིགས་པ་ཡིན། །
		དེས་ན་ཤེས་པ་ཐམས་ཅད་ཀྱི། །དམིགས་མྱོང་དག་ནི་ཐ་དད་ཡིན། །
ཞེས་མར་མེས་རང་མི་གསལ་ན་གཞན་ཡང་ [42b2] གསལ་བར་བྱེད་མི་ནུས་པ་བཞིན་དུ། ཤེས་པ་མཐའ་དག་ལ་ཁ་ནང་དུ་བལྟས་པའི་མྱོང་བ་རང་རིག་འདོད་པ་གཉིས་སོ། །
	རྒྱུ་འབྲས་མཚན་མཚོན་བསྒྲུབ་བྱ་སྒྲུབ་བྱེད་སོགས་ཀྱི་བྱ་བྱེད་དང་གང་ཟག་གི་རྒྱུད་ལ་སྤངས་རྟོགས་ཐོབ་པ་ལྟ་བུའི་ལྡན་པ་དང་། མེ་དུ་དེ་བྱུང་དང་བྱས་ [42b3] མི་རྟག་བདག་གཅིག་པ་ལྟ་བུའི་འབྲེལ་པ་རྣམས། +++[བྱེད་པ་ M]པོ་དང་། ཐོབ་པ་པོ་དང་། འབྲེལ་པ་ཅན་རྣམས་ལས་རྫས་སམ་དོན་གཞན་རྫས་ཡོད་དང་དེའི་ཆ་ལ་བཏགས་པའི་དོན་གཅིག་བཏགས་ཡོད་དུ་འདོད་པ་དང་། ལུས་ཀྱི་ཤེས་པ་བསམ་གཏན་གྱི་ཡན་ལག་ཏུ་མི་རུང་བ་དང་ [42b4] རུང་བར་འདོད་དེ། 
		རྫས་སུ་བཅུ་གཅིག་དང་པོ་ནི། །ཤིན་ཏུ་སྦྱངས་པ་བདེ་བ་ཡིན། །
ཞེས་བསམ་གཏན་དང་པོའི་ཡན་ལག་དགའ་བདེ་གཉིས་ལས་དགའ་བ་ནི། ཡིད་ཤེས་འཁོར་གྱི་བདེ་བ་ཡིན་ལ། བདེ་བ་དབང་ཤེས་འཁོར་གྱི་བདེ་བ་ལ་བྱས་ན། དབང་ཤེས་ངོ་བོ་ཉིད་ཀྱི་ [42b5] རྣམ་གཡེང་ཡིན་པས་བསམ་གཏན་གྱི་འཁོར་དུ་འབྱུང་མི་སྲིད་པས། ཤིན་ཏུ་སྦྱངས་པ་ལ་བྱེད་དོ་ཞེས་དང་། [M 207] དཔེ་སྟོན་སྡེ་པ་ན་རེ། དབང་ཤེས་ཁ་ཕྱིར་བལྟས་ཕལ་པ་རྣམས་དེ་ལྟར་ཡིན་ཀྱང་། འདིར་རླུང་ལས་སུ་རུང་བ་ལ་བརྟེན་པའི་ནང་རེག་ཁྱད་པར་ཅན་ཡུལ་དུ་བྱེད་པའི་ལུས་ [42b6] ཤེས་འཁོར་གྱི་ཚོར་བ་བདེ་བ་ནི་བསམ་གཏན་གྱི་ཡན་ལག་ཏུ་ལེགས་པར་རུང་ངོ་ཞེས་བཤད་པ་དང་། འཕགས་སོགས་ཏེ། དེ་ཡང་འཇིག་རྟེན་པའི་ལམ་གྱིས་ཐོབ་པའི་འབྲས་བུ་བར་པ་གཉིས་ལས་ཉམས་པ་ནི་མདོ་སྡེ་པ་ཡང་འདོད་ཅིང་། རྒྱུན་ཞུགས་ལས་ཉམས་པ་ནི་བྱེ་ [43a1] སྨྲ་ཡང་མི་འདོད་མོད་ཀྱི། 
		བཞི་ནི་རིགས་ལས་ལྔ་འབྲས་ལས། །ཉམས་འགྱུར་དང་པོ་ལས་མ་ཡིན། །
ཞེས་གཙོ་བོར་དགྲ་བཅོམ་གྱི་འབྲས་བུ་ལས་ཉམས་པ་ཡོད་པར། དགྲ་བཅོམ་པ་ལ་ཡང་རྙེད་པ་དང་བཀུར་སྟིས་བར་ཆད་བྱེད་པ་ [43a2] ཡོད་དོ་ཞེས་སོགས་ལ་བརྟེན་ནས་སྒྲུབ་པ་དང་། དེ་མཐོང་ཆོས་ལ་བདེར་གནས་ཀྱི་སྙོམས་འཇུག་ཁྱད་པར་ཅན་ལས་ཉམས་པ་ལ་དགོངས་ཀྱི། 
		དགེ་སློང་དག་འཕགས་པའི་ཤེས་རབ་ཀྱིས་སྤངས་པ་གང་ཡིན་པ་དེ་ནི་ལེགས་པར་སྤངས་པ་ཡིན་ནོ་
ཞེས་གསུངས་པས་འཕགས་ [43a3] ལམ་གྱིས་ཐོབ་པའི་སྤངས་རྟོགས་མཐའ་དག་ཉམས་པ་མི་སྲིད་དོ་ཞེས་སོ། །
	དེས་ན་དགྲ་བཅོམ་ལ་ཉམས་པའི་ཆོས་ཅན་སོགས་ཀྱི་དབྱེ་བ་བཤད་པ་ཡང་ཡོན་ཏན་ཁྱད་པར་ཅན་གྱི་དབང་དུ་བྱས་ལ། མངོན་པ་ཡེ་ཤེས་ལ་འཇུག་པ་ལས། ཉོན་མོངས་ཀྱི་རྐྱེན་གསུམ་མ་ [43a4] ཚང་ན་ཉོན་མོངས་མི་སྐྱེ་ཞིང་། དགྲ་བཅོམ་གྱིས་ཕྲ་རྒྱས་མ་སྤངས་ན་དགྲ་བཅོམ་དུ་མི་རུང་། སྤངས་ན་རྒྱུ་མེད་ཀྱི་འབྲས་བུ་མི་སྲིད་པའི་རིག་པས་བསྒྲུབས་ནས། སོལ་བའི་ཕུང་པོའི་མདོ་ལས། མི་དགེ་བའི་སེམས་མངོན་དུ་འགྱུར་བར་བཤད་པ་དགྲ་བཅོམ་ལ་སྦྱར་བ་ལྟར་ [43a5] སྣང་ཡང་སློབ་པའི་དབང་དུ་བྱས་པར་བསྒྲུབས་སོ། །
	ལུས་སོགས་ནི་ལུས་ལ་སེམས་ཀྱི་ས་ [M 208] བོན་ཡོད་པར། མདོ་སྡེ་པའི་དབང་དུ་བྱས་ནས་རྣམ་འགྲེལ་སོགས་སུ་བཤད་ལ། བྱེ་སྨྲའི་གཞུང་གང་དུའང་དེ་མི་འབྱུང་ངོ་། །
	རགས་སོགས་ནི། 
		འདོད་ན་དབང་པོ་མེད་པ་དང་། ། [43a6] སྒྲ་མེད་ཕྲ་རབ་རྡུལ་རྫས་བརྒྱད། །
		ལུས་དབང་ལྡན་ལ་རྫས་དགུའོ། །དབང་པོ་གཞན་ལྡན་རྫས་བཅུའོ། །
ཞེས་བུམ་པ་ལྟ་བུའི་ཚོགས་པའམ་རགས་པ་ཡན་ལག་ཅན་གཅིག་ལ། འབྱུང་བ་བཞི་དང་འབྱུང་འགྱུར་གཟུགས་དྲི་རོ་རེག་བཞི་སྟེ་རྡུལ་རྫས་བརྒྱད་འདུས་སུ་ [43b1] ངེས་པར་སྐྱེ་སྟེ། གང་རུང་གཅིག་མ་ཚང་ན་རང་རང་གི་བྱ་བ་བྱེད་མི་ནུས་པའི་ཕྱིར་དང་། ཡོད་པར་མངོན་སུམ་གྱིས་གྲུབ་པའི་ཕྱིར་ཏེ། གཟུགས་སོགས་རང་འཛིན་གྱིས་རྟོགས། འབྱུང་བ་བཞི་འཛིན་སྡུད་སྨིན་སྐྱོད་ཀྱི་བྱ་བ་བཞིས་འགྲུབ་པས་སོ། །
	ལུས་དང་དང་ལྡན་ན་ད་(read: དེ་)དང་དགུ ། [43b2] མིག་དབང་སོགས་དང་ལྡན་པ་ལ་ལུས་དབང་ཡང་ངེས་པར་ཡོད་པས་བཅུ་དང་བཅུ་གཅིག་སོགས་ངེས་པར་ལྡན་ཞིང་། དེ་ཡང་རིགས་མི་མཐུན་རྣམས་གོ་ས་གཅིག་ཏུ་དང་། རིགས་མཐུན་རྣམས་ཐ་དད་དུ་གནས་ཏེ། གཞན་དུ་ན་རགས་པ་རྩོམ་མི་ནུས་པས་སོ་ཞེས་དང་། བྱ་བ་ཙམ་ [43b3] གྱིས་མངོན་གྱུར་མི་འགྲུབ་པས་གང་ལ་གང་དམིགས་པ་དེ་ཡོད་ཀྱིས་མ་དམིགས་པ་དེ་མེད་ཅེས་སོ། །
	སེམས་བྱུང་སོགས་ནི། གཏི་མུག་མེད་པ་དང་ལྟ་བ་དང་ཤེས་བཞིན་མ་ཡིན་པ་རྣམས་ཤེས་རབ་ལ་བཏགས་ཤིང་། བརྗེད་ངས་དང་རྣམ་གཡེང་དྲན་པ་དང་ཏིང་ངེ་འཛིན་ཉོན་མོངས་ཅན་ [43b4] ཡིན་པས་སེམས་བྱུང་གི་དབྱེ་བར་མི་བགྲང་ངོ་། །
	དེས་ན་མཛོད་ཀྱི་རྩ་བར་བགྲངས་པའི་སེམས་ཀྱི་དང་དགེ་བའི་ས་མང་བཅུ་བཅུ། ཉོན་མོངས་ཆེན་པོའི་དང་མི་དགེ་བའི་ས་པ་དྲུག་དང་གཉིས། ཉོན་མོངས་ཆུང་ངུའི་ས་པ་བཅུ་སྟེ་སོ་བརྒྱད། དབྱིག་ཤེས་ཀྱིས། སྡོམ་དུ་མཛད་ [43b5] པ།  [M 209] 
		རྟོག་དཔྱོད་འགྱོད་གཉིས་ཁྲོ་ཆགས་དང་། །ང་རྒྱལ་ཐེ་ཚོམ་མ་ངེས་བརྒྱད། །
ཅེས་ཞེ་དྲུག་པོ་ཐམས་ཅད་སེམས་ལས་ཀྱང་རྫས་གཞན། ནང་ཕན་ཚུན་ཡང་རྫས་གཞན་གྱི་རྫས་ཡོད་དུ་དང་། བཙུན་པ་དཔེ་ཅན། ཚོར་འདུས་སེམས་པ་གསུམ། རྟོགས་པའི་ལྷ་(read: རྫས་ M)དེ་གསུམ་གྱི་སྟེང་དུ་རེག་པ་ཡིད་ [43b6] བྱེད་གཉིས་ཏེ་ལྔ་ཁོ་ན་དེ་ལྟར་གྲུབ་ཀྱི། གཞན་ཐམས་ཅད་སེམས་ཀྱི་ཆ་ལ་བཏགས་པའི་(read: པས་ M)བཏགས་ཡོད་རྫས་གཅིག་ཉིད་དང་། བཙུན་པ་དཔལ་ལེན་ནི། མདོ་ལས། 
		གང་ཅི་ཚོར་ཡང་རུང་དེ་ཐམས་ཅད་འདིར་སྡུག་བསྔལ་ལོ་
ཞེས་གསུངས་པས། བདེ་བའི་ཚོར་བ་གཞི་མ་གྲུབ་ [44a1] པར་འདོད་པའོ། །
	རྟེན་འབྲེལ་སོགས་ནི། 
		མ་རིག་ཉོན་མོངས་སྔོན་གནས་སྐབས། །འདུ་བྱེད་དག་ནི་སྔོན་ལས་ཀྱི། །
སོགས་དང་། 
		འདི་ནི་གནས་སྐབས་པར་འདོད་དོ། །
ཞེས་སྔོན་ཉོན་མོངས་སྐྱེས་པའི་གནས་སྐབས་ཀྱི་ཕུང་པོ་ལྔ་ག་ [44a2] ཚོགས་པ་མ་རིག་པ་དང་། དེ་བཞིན་དུ་ལས་གསོག་པའི་གནས་སྐབས་ཀྱི་ཕུང་པོ་ལྔ་ག་འདུ་བྱེད་ཡིན་པ་སོགས་དང་། 
		རིག་པའི་མི་མཐུན་ཕྱོགས་ཆོས་གཞན། །མ་རིག་མི་མཛའ་རྫུན་སོགས་བཞིན། །
ཞེས་ལས་འཕེན་པར་བྱེད་པའི་སེམས་བྱུང་ཉོན་མོངས་ཅན་གྱི་མ་རིག་ [44a3] པ་ཉིད་དེའི་མཚན་གཞིར་བྱེད་པ་སོགས་སོ། །
	བོད་ཁ་ཅིག་འདི་ལ་ལུང་གི་མདོ་སྡེ་པ་དང་། རྣམ་འགྲེལ་ལས། 
		ཉེས་པ་རྣམ་པ་ཐམས་ཅད་དག །འཇིག་ཚོགས་ལྟ་ལས་སྐྱེས་པ་ཡིན། །
		དེ་མ་རིག་དེར་དེ་ལས་ཆགས། །
ཞེས་འཇིག་ལྟ་ཉིད་མ་རིག་པར་བཞེད་པ་ནི་རིག་(read: རིགས་ M) [44a4] པའི་མདོ་སྡེ་པ་ཡིན་ནོ་ཞེས་ཟེར་ཅིང་། དེ་བཞིན་དུ། སྟོང་ཉིད་བདུན་ཅུ་པར། །
		རྒྱུ་རྐྱེན་ལས་སྐྱེས་དངོས་པོ་རྣམས། །ཡང་དག་ཉིད་དུ་རྟོག་པ་གང་། །
		དེ་ནི་སྟོན་པས་མ་རིག་གསུངས། །
ཞེས་བདེན་འཛིན་ཉིད་མ་རིག་པར་བཞེད་དོ་ཞེས་ཟེར་བ་ནི། མི་ [M 210] འཐད་དེ། ཤིང་རྟའི་ [44a5] མཆོག་དེ་དག་གིས། ལྟ་བ་དང་ལྟ་མིན་གྱི་སེམས་བྱུང་གཅིག་ཏུ་འཛིན་པ་མི་སྲིད་པའི་ཕྱིར་རོ། །
	དེས་ན་ལྟ་བ་དེ་དག་ཡུལ་གྱི་གནས་ལུགས་ལ་རྨོངས་པའི་ཆ་ནས་མི་བླུན་པོ་ལ་རྨོངས་པ་ཞེས་སྒྲོགས་པ་བཞིན་དུ། མ་རིག་པ་དང་མི་ཤེས་པ་དང་རྨོངས་པ་ཞེས་པའི་སྒྲ་བཤད་ [44a6] དུ་རུང་བ་ལ་དགོངས་ཤིང་། དེ་དག་འཁོར་བའི་རྩ་བར་བཞེད་པ་ནི། ཉོན་མོངས་ཅན་གྱི་སེམས་བྱུང་མ་རིག་པ་དང་གཉེན་པོ་གཅིག་ཅིང་། སྐྱེ་འགག་གཅིག་པ་ལ་དགོངས་སོ། །
	དེ་ཙམ་གྱིས་འཁོར་བའི་རྩ་བ་མང་པོར་མི་འགྱུར་ཏེ། འཇིག་ལྟའི་གྲོགས་ཀྱི་ཚོར་འདུ་ལ་སོགས་པ་ [44b1] བཞིན་ནོ། །				
[K21. དེའི་ཁུངས་དགོད།]
	གསུམ་པ་ནི། དེ་ལྟ་བུའི་བྱེ་མདོ་གཉིས་ཀྱི་ཁྱད་པར་འདི་དག་རྗེ་བཙུན་སྤྱན་སོགས་རྣམས་ཀྱིས་དུས་འཁོར་འགྲེལ་ཆེན་དང་རྟོག་གེ་འབར་བ་དང་། མཛོད་འགྲེལ་དུ་རྒྱས་པར་ཇི་ལྟར་སོགས་བསྟན་པས་ན་ཡིད་ཆེས་པའི་གནས་སུ་གཟུང་བར་བྱ་བ་ཡིན་ནོ། །

[K22. གཞན་འཁྲུལ་པར་བསྟན་པ།]
	བཞི་པ་ནི། [44b2] རྒྱ་བོད་སོགས་ཏེ། བྱེ་བྲག་སྨྲ་བ་ལ་བདག་སྨྲས་ཁྱབ་པ་དང་། རང་སྡེ་ཕྱི་དོན་སྨྲ་བ་གཉིས་ཀྱི་གཞི་ལམ་འབྲས་བུ་དང་། གྲུབ་མཐའི་གསང་མཐའ་དག་སྟོན་པ་ཆོས་མངོན་པའི་མཛོད་ལ་བྱེ་བྲག་སྨྲ་བའི་རྟོག་ཐུམ་ཡིན་པས་བསླབ་པར་མི་བྱའོ། །ཞེས་དང་། སློབ་དཔོན་ [44b3] ཐོགས་མེད་ཀྱི་གཏན་ལ་དབབ་པ་བསྡུ་བ་དང་། ཀུན་ལས་བཏུས་གཉིས་ཀྱི་རིམ་པ་ལྟར་དེ་གཉིས་ཀྱི་གྲུབ་མཐའ་སྟོན་ནོ་ཞེས་པ་དང་། མདོ་སྡེ་པ་ཐེག་ཆེན་པར་སྡུད་པ་དང་དེ་ལ་ལུང་དང་རིག་པ་སྨྲ་བའི་དབྱེ་བ་འབྱེད་པ་སོགས་ནི་མི་འཐད་པའི་ཕྱིར་རོ། །	
[གཉིས་པ། [གྲུབ་མཐའ་ཐེག་དམན་པའི་འདོད་པ་]དེ་དགག་པ།]
	གཉིས་པ་ནི། བྱེ་སྨྲའི་ནང་ཚན་ [44b4] གྱི་འདོད་པ་བརྗོད་མེད་ཀྱི་བདག་ནི་དང་ [M 211] པོར་མདོ་སྡེ་རྒྱན་དུ། 
		གལ་ཏེ་རྫས་ཡོད་བརྗོད་མིན་པའི། །དགོས་པ་ཡང་ནི་བརྗོད་དགོས་སོ། །
		གཅིག་དང་གཞན་དུ་བརྗོད་མིན་པ། །དགོས་པ་མེད་པར་མི་རིགས་སོ། །
		མཚན་ཉིད་དང་ནི་འཇིག་རྟེན་ན། །མཐོང་ཕྱིར་བསྟན་ [44b5] བཅོས་སྒོ་ནས་ཀྱང་། །
		བུད་ཤིང་མེ་བཞིན་གཉིས་སུ་ནི། །བརྗོད་མིན་མི་རུང་དམིགས་ཕྱིར་རོ། །
ཞེས་དང་། དུས་འཁོར་རྩ་འགྲེལ་དུ་ཡང་བཀག་ལ། འཇུག་པར་ཡང་། 
		གལ་ཏེ་བདག་གང་དངོས་པོར་གྲུབ་གྱུར་ན། །སེམས་ལྟར་གྲུབ་དངོས་བརྗོད་དུ་མེད་མི་རུང་། །
ཞེས་སོགས་ [44b6] ཀྱིས་བཀག་ཅིང་། ཁྱད་པར་མཛོད་འགྲེལ་གྱི་གནས་དགུ་པར་ཡུལ་དྲུག་དང་ཡིད་བཞིན་དུ་མངོན་སུམ་དང་། དབང་པོ་གཟུགས་ཅན་ལྔ་བཞིན་དུ་རྗེས་དཔག་གིས་ཀྱང་མི་འགྲུབ་པའི་ཕྱིར་དང་། བུད་ཤིང་དང་མེའི་དཔེས་བརྗོད་མི་རུང་དུ་ཡང་མི་འགྲུབ་སྟེ། རིག་(read: རིགས་ M)པས་བརྟགས་(བརྟག་ M)ན་ [45a1] དེ་གཉིས་བསྲེག་བྱ་སྲེག་བྱེད་ཡིན་པའི་སྒོ་ནས་རྫས་གཞན་དུ་གྲུབ་པས་དཔེ་མ་གྲུབ་པའི་ཕྱིར་རོ། །ཞེས་སོགས་ལུང་དང་རིག་(read: རིགས་ M)པ་དུ་མས་བཏགས་ཡོད་དུ་བསྒྲུབས་ཏེ། དེའི་འགྲེལ་བཤད་དུ་ཚིགས་བཅད་ཀྱི་ཚུལ་གྱིས་བརྗོད་བདེ་ཞིང་གོ་སླ་ [45a2] བར་ཁོ་བོས་བཤད་ཟིན་ཏོ། །
	ཐེག་ཆེན་སོགས་ཏེ། མདོ་སྡེ་རྒྱན་དུ། 
		སྔར་ལུང་མ་བསྟན་ལྷན་ཅིག་འབྱུང་། །སྤྱོད་ཡུལ་མ་ཡིན་གྲུབ་པ་དང་། །
		ཡོད་དང་མེད་ན་ཡོད་མེད་དང་། །གཉེན་པོ་དང་ནི་སྒྲ་གཞན་ཕྱིར། །
ཞེས་སོགས་ཤིན་ཏུ་རྒྱས་པ་དང་། །དེ་བཞིན་དུ་ཀླུ་སྒྲུབ་ཞབས་ [45a3] ཀྱིས། རིན་ཆེན་འཕྲེང་བ་དང་། ལེགས་ལྡན་གྱིས་རྟོག་གེ་འབར་བ་དང་། ཞི་བ་ལྷས། སྤྱོད་འཇུག་ཏུ་ལེགས་པར་བསྒྲུབས་ཏེ། མདོར་ན་གཞུང་ལུགས་འོག་མའི་ནང་དུ་རྒྱས་པར་མ་བྱུང་བས་སྤྱིར་མེད་པར་མི་འགྲུབ་ [M 212] ཅིང་། བསྡུས་པའི་ཚུལ་གྱིས་མ་བྱུང་བ་ཡང་མ་གྲུབ། [45a4] ཁྱད་པར་མདོ་སྡེ་ལ་འཇུག འདུལ་བ་ལ་སྣང་། ཆོས་ཉིད་དང་མི་འགལ་བ་ཡང་། སྡེ་སྣོད་ཀྱི་བརྗོད་བྱ་སྤྱི་ཙམ་གྱི་ཆ་ནས་ཐེག་དམན་གྱི་སྡེ་སྣོད་གསུམ་ལ་འཇུག་པ་སོགས་ཀྱང་གྲུབ་ཅིང་། ཁྱད་པར་གྱི་ཆ་ནས་ཐེག་ཆེན་རང་གི་ཉིད་ལ་འཇུག་པ་སོགས་དང་། སྤྱིར་ཟབ་ [45a5] རྒྱས་བློར་མ་ཤོང་བ་རྟོག་གེ་ཉིད་ཀྱི་ཤེས་རབ་དང་མོས་པ་དང་བསོད་ནམས་ཞན་པའི་དབང་གིས་ཡིན་པར་གསུངས་སོ། །
	བྱེ་སྨྲའི་སོགས་ནི། གཙོ་བོར་ཐོབ་པ་ལ་སོགས་པའི་བྱ་བྱེད་ལྡན་འབྲེལ་དོན་གཞན་ཡིན་ན། བྱེད་པོ་དང་འབྲེལ་མེད་དུ་འགྱུར་ཞིང་། འབྲེལ་པ་ [45a6] གཉིས་པ་ཡོད་ན་དེ་ཡང་དོན་གཞན་པས་དེ་ལ་ཡང་འབྲེལ་པ་གཞན་དགོས་པས་ཐུག་མེད་དུ་འགྱུར་བ་སོགས་སོ། །
	མདོ་སྡེ་པ་དེ་ཡི་སོགས་ཏེ། འབྲེལ་པོ་སོགས་ཀྱི་གནས་སྐབས་ཅན་རྫས་ཡོད་དང་། ཁྱད་པར་རྡུལ་ཕྲན་ཆ་མེད་ནི། 
		དྲུག་གིས་ཅིག་ཅར་སྦྱར་བ་ན། ། [45b1] 
ཞེས་སོགས་ཀྱིས་རྒྱ་ཆེར་འགོག་པར་འགྱུར་བས་འདིར་རྒྱས་པར་མི་བརྗོད་དོ། །

	གྲུབ་མཐའ་ཀུན་ཤེས་ལས་གཟུང་བ་ཕྱི་དོན་བདེན་པར་གྲུབ་པའི་ཆོས་བདག་རིག་(read: རིགས་ M)པས་དགག་པའི་ལེའུ་གསུམ་པ་རྒྱ་ཆེར་བཤད་པའོ།།  །།	

[Chap. 4. འཛིན་པའི་ཆོས་བདག་གཙོ་བོར་དགག་པ།]
[F4. རྣམ་རིག་པའི་འདོད་པ་འཛིན་པའི་ཆོས་བདག་དགག་པ།]
	གཉིས་པ་ [45b2] ལ། ཐེག་ཆེན་སྤྱིའི་རྣམ་བཞག་བཤད། ཁྱད་པར་སེམས་ཙམ་གྱི་འདོད་པ་དགོད། དེ་གཞན་དང་སྤྲེལ་ནས་དགག་པའོ། །

[G7. ཐེག་ཆེན་སྤྱིའི་རྣམ་བཞག་བཤད་པ།]
	དང་པོ་ལ། ཐེག་ཆེན་གྱི་རིགས་བསྡུ། ཤིང་རྟ་གཉིས་ཀྱི་བཞེད་ཚུལ་བཤད་པའོ། །

[H10. ཐེག་ཆེན་གྱི་རིགས་བསྡུ་བ།]
	དང་པོ་ལ། གཞུང་ལུགས་ [M 213] དང་། གྲུབ་མཐའ་བསྡུ་བའོ། །

[I11. གཞུང་ལུགས།]
	དང་ [45b3] པོ་ནི། སྤྱིར་ཐེག་པ་ཞེས་པ་ཁལ་དང་ལྡན་པའི་གླང་ཆེན་སོགས་ལ་གྲགས་པ་ལྟར་ཁུར་ཁྱེར་བའི་དོན་ཡིན་ལ། དེ་ཡང་ཆེ་བ་དང་ཆུང་བས་མཆོག་དམན་དུ་བཞག་གོ །དེ་ཡང་འདིས་འགྲོ་བ་ལམ་དང་འདིར་འགྲོ་བ་འབྲས་བུའི་ཐེག་པ་སྟེ། རང་རང་གི་བསམ་སྦྱོར་ཁྱད་པར་ཅན་ [45b4] དང་། འབྲས་བུ་བྱང་ཆུབ་བམ་མྱང་འདས་སོ། །ཆེན་པོར་འཇོག་པ་ནི། མདོ་སྡེ་རྒྱན་དུ། 
		དམིགས་པ་ཆེ་བ་ཉིད་དང་ནི། །དེ་བཞིན་སྒྲུབ་པ་གཉིས་དག་དང་། །
		ཡེ་ཤེས་བརྩོན་འགྲུས་རྩོམ་པ་དང་། །ཐབས་ལ་མཁས་པར་གྱུར་པ་དང་། །
		ཡང་དག་གྲུབ་པ་ཆེན་པོ་དང་། ། [45b5] སངས་རྒྱས་འཕྲིན་ལས་ཆེན་པོ་སྟེ། །
		ཆེན་པོ་འདི་དང་ལྡན་པས་ན། །ཐེག་ཆེན་ཞེས་ནི་བརྗོད་པ་ཡིན། །
ཞེས་ཐེག་ཆེན་གྱི་སྡེ་སྣོད་རྒྱ་ཆེན་པོ་ལ་དམིགས་པ་དང་། རང་གཞན་གཉིས་ཀའི་དོན་སྒྲུབ་པ་དང་། བདག་མེད་གཉིས་ཀ་རྟོགས་པའི་ཡེ་ཤེས་དང་། གུས་སྦྱོར་དང་རྟག་ [45b6] སྦྱོར་གྱི་བརྩོན་འགྲུས་དང་། ལུས་ངག་གི་མི་དགེ་བ་བདུན་གནང་བ་ལྟ་བུའི་ཐབས་མཁས་དང་། སྟོབས་སོགས་སངས་རྒྱས་ཀྱི་ཡོན་ཏན་ཡང་དག་པར་འགྲུབ་པ་དང་། ལྷུན་གྲུབ་རྒྱུན་ལྡན་གྱི་འཕྲིན་ལས་རྣམས་རེ་རེ་ཞིང་ཆེན་པོ་སྦྱར་བས་ཆེན་པོ་བདུན་ནོ། །
	དབུས་མཐའ་ལས་ [46a1] ནི། 
		བླ་མེད་ཉིད་ནི་སྒྲུབ་པ་དང་། །དམིགས་པ་དང་ནི་ཡང་དག་འགྲུབ། །
		བསྟན་པ་ཡིན་པར་འདོད་པའོ། །
ཞེས་གྲུབ་པ་དང་དམིགས་པ་དང་ཡང་དག་པར་འགྲུབ་པ་རྣམས་ལ་བླ་མེད་སྦྱར་བ་གསུམ་སྟེ། དང་པོ་ལ་རྒྱ་ཆེ་བ་ལ་སོགས་ [46a2] པའི་དམ་པ་བཅུ་གཉིས་ཕར་ཕྱིན་བཅུ་ལྡན་དང་། ཐོས་བསམ་སྒོམ་པའི་ཡིད་བྱེད་གསུམ་ཆོས་སྤྱོད་བཅུ་ལྡན་དང་། རྣམ་གཡེང་དྲུག་སྤངས་མི་གཡེང་བ་དང་། ཕྱིན་ཅི་ལོག་བཅུ་ [M 214] སྤངས་པའི་ཕྱིན་ཅི་མ་ལོག་གཉིས་རིམ་བཞིན་ཞི་ལྷག་གི་རྗེས་སུ་མཐུན་པ་དང་། རྟག་ [46a3] ཆད་ལ་སོགས་པའི་མཐའ་སྤངས་པ་དང་། ས་བཅུའི་ཁྱད་པར་ཅན་དང་ཁྱད་མེད་དེ་ཡོན་ཏན་སོ་སོ་དང་ཐུན་མོང་བ་སྟེ། དམ་པ། ཡིད་བྱེད། རྗེས་མཐུན་ཆོས། མཐའ་སྤངས། ཁྱད་པར་ཅན་དང་ཁྱད་མེད་དེ་སྒྲུབ་པ་དྲུག་དང་། གསུང་རབ་ཡན་ལག་བཅུ་གཉིས་རྣམ་ [46a4] པར་གཞག་པ་དང་། བདག་མེད་གཉིས་ཀྱི་དབྱིངས་ལ་དམིགས་པ་སོགས་དམིགས་པ་བཅུ་གཉིས་དང་། རིགས་དང་ཆོས་ལ་མོས་པ་སོགས་བཅུ་པོ་ལ། མ་ཚང་མེད་དང་མི་སྤོང་དང་། །སོགས་ཀྱིས་མིང་བཏགས་པའི་ཡང་དག་འགྲུབ་པ་བཅུ་ལྡན་ཏེ། ཐེག་དམན་ལ་ [46a5] གཏན་མེད་པའི་ཁྱད་ཆོས་སོ། །
	དེ་བཞིན་དུ་ཐེག་བསྡུས་སུ། ཤེས་བྱའི་གནས་དང་མཚན་ཉིད་དེར་འཇུག་སོགས། །ཐེག་ཆེན་གྱི་ཁྱད་ཆོས་བཅུ་གསུངས་པ་དང་། མདོ་ལས། 
		ཆོས་ལྔ་དང་ནི་རང་བཞིན་གསུམ། །རྣམ་པར་ཤེས་པ་བརྒྱད་ཉིད་དང་། །
		བདག་མེད་གཉིས་ [46a6] ཀྱི་ནང་དུ་ཡང་། །ཐེག་ཆེན་མཐའ་དག་འདིར་ཟད་དོ། །
ཞེས་སོགས་དང་། རྒྱུད་སྡེ་ལས་ཀྱང་མང་དུ་གསུངས་ཏེ་ཡི་གེ་མངས་པར་འགྱུར་བས་བཞག་གོ །
	དེ་ལྟ་བུའི་ཐེག་པ་ཆེན་པོ་ནི། རྗོད་བྱེད་གཞུང་ལུགས་གཙོ་བོར་བྱས་ན། མདོ་སྡེའི་ཕྱོགས་དང་སྔགས་ཀྱ་(read: ཀྱི་ M)ཕྱོགས་ [46b1] གཉིས་ཀྱིས་བསྡུས་ཏེ། མདོ་སྡེའི་འཁོར་ལོ་བར་མཐའ་གཉིས་ཀ་དང་། སྔགས་རྒྱུད་སྡེ་བཞི་ག་ཉན་ཐོས་སྡེ་གཉིས་ཀྱི་རིགས་ཅན་བཀར་མི་འདོད་པས། མདོ་སྔགས་གཉིས་ཀ་ལ་ཐེག་ཆེན་བཀའ་སྒྲུབ་རྒྱ་ཆེར་མཛད་པའི་ཕྱིར་རོ། །མདོ་སྔགས་ཀྱི་ཁྱད་པར་སོགས་ནི་གཞན་ [46b2] དུ་བཤད་ཟིན་ཏོ། །	

[I12. གྲུབ་མཐའ་བསྡུ་བ།]
	གཉིས་པ་ལ། དམ་བཅའ་གཞག། སྒྲུབ་བྱེད་དགོད། རྩོད་པ་སྤང་ [M 215] བའོ། །

[J16. དམ་བཅའ་གཞག་པ།]
	དང་པོ་ནི། མདོ་སྔགས་གཉིས་ཀའང་གྲུབ་མཐའ་སྨྲ་བ་པོ་དབུ་སེམས་སོགས་ཏེ། མཁས་པ་ཆེན་པོ་ཤཱནྟི་པ་དང་། དྲི་མེད་སྦས་པ་དང་། ཤེར་འབྱུང་སྦས་པ་ལ་སོགས་པ་འཕགས་ [46b3] ཡུལ་གྱི་རྡོ་རྗེ་སློབ་དཔོན་ཚད་ལྡན་དུ་མ་སེམས་ཙམ་པ་ཡིན་པའི་ཕྱིར་དང་། ཀླུ་སྒྲུབ་ཡབ་སྲས་དང་། ཡེ་ཤེས་ཞབས་དང་། དེའི་རྗེས་འབྲང་ཕལ་ཆེར་དབུ་མ་པ་ཡིན་པའི་ཕྱིར་རོ། །	

[J17. སྒྲུབ་བྱེད་དགོད་པ།]
	གཉིས་པ་ནི། གཞན་ཡང་། གྲུབ་མཐའ་སྨྲ་བ་པོ་དབུ་སེམས་གཉིས་ཀ་ཐེག་ཆེན་པ་ཡིན་ཏེ། [46b4] ཐུབ་བསྟན་སྤྱི་དང་ཁྱད་པར་ཐེག་ཆེན་གྱི་ཤིང་རྟའི་སྲོལ་འབྱེད་ཆེན་པོ་གཉིས་སུ་ངེས་པའི་ཕྱིར། རྒྱུ་མཚན་ཅིའི་ཕྱིར་ན། རྣམ་རིག་ཙམ་གྱི་ཚུལ་དང་ངོ་བོ་ཉིད་མེད་ཀྱི་ཚུལ་གཉིས་སུ་འགྲེལ་བའི་ཤིང་རྟའི་སྲོལ་འབྱེད་འཛམ་གླིང་རྒྱན་དྲུག་གི་གཙོ་བོ་ཐོགས་མེད་ཀྱིས་རྒྱལ་ཚབ་ [46b5] བྱམས་པ་ལ་བརྟེན་ནས་དགོངས་པ་ངེས་འགྲེལ་གྱི་མདོ་དང་ནི་འཕགས་པ་ཀླུ་སྒྲུབ་ཞབས་ཀྱིས་འཇམ་དབྱངས་ལ་བརྟེན་ནས་བློ་གྲོས་མི་ཟད་པའི་མདོ་བཞིན་དུ་རང་བཞིན་གསུམ་གཏན་ལ་ཕབ་པའི་སྒོ་ནས་བཀའ་ཐ་མ་ངེས་དོན་དང་། བདེན་པ་གཉིས་གཏན་ལ་ཕབ་པའི་སྒོ་ [46b6] ནས་བཀའ་བར་པ་ངེས་དོན་དུ་ལེགས་པར་བཀྲལ་སོགས་ཀྱི་ཕྱིར་རོ། །

[J18. རྩོད་པ་སྤང་བ།]
	གསུམ་པ་ནི། འོ་ན་ཤེར་ཕྱིན་གྱི་མདོའི་དངོས་བསྟན་སྟོང་ཉིད་འགྲེལ་པ་ཀླུ་སྒྲུབ་ཀྱི་རིག་ཚོགས། སྦས་དོན་མངོན་རྟོགས་སྟོན་པ་བྱམས་པའི་མངོན་རྟོགས་རྒྱན། གཙོ་བོའི་དོན་སོ་གཉིས་སུ་བསྡུ་བ་ [47a1] ཕྱོགས་གླང་གི་བརྒྱད་སྟོང་དོན་བསྡུ། སྒོ་གསུམ་རྣམ་གྲངས་བཅུ་གཅིག་ཏུ་བསྡུ་བ་དཔའ་བོའི་འབུམ་ཊཱིཀ་སྟེ་ཤིང་རྟའི་ [M 216] སྲོལ་འབྱེད་བཞིར་གྲགས་པ་མ་ཡིན་ནམ་ཞེ་ན། དེ་ལྟར་ཤེར་སོགས་ནི་མ་ཡིན་ཏེ། བསྟན་པ་སྤྱི་དང་ཁྱད་པར་ཐེག་ [47a2] ཆེན་གྱི་དེ་ཁོ་ན་ཉིད་མཆོག་ཏུ་གྱུར་པའི་སྲོལ་སྔར་མ་ཕྱེ་བ་གསལ་བར་ཕྱེ་བ་ལ་ཤིང་རྟའི་སྲོལ་འབྱེད་དུ་འཇོག་པ་གང་ཞིག སྒོ་གསུམ་རྣམ་གྲངས་བཅུ་གཅིག་སོགས་ལྟ་ཞོག ཡུམ་དོན་དངོས་བརྒྱད་དུ་ཕྱེ་བས་ཀྱང་དོན་དེ་མི་འགྲུབ་པའི་ཕྱིར།

[H11. ཤིང་རྟ་གཉིས་ཀྱི་བཞེད་ཚུལ་བཤད་པ།]
	གཉིས་པ་ལ། མཐུན་པ་དང་། [47a3] མི་མཐུན་པའོ། །

[I13. མཐུན་པ།]
	དང་པོ་ནི། སྡེ་གཉིས་ཐེག་དམན་པ་དང་དབུ་སེམས་ཐེག་ཆེན་པ་ཡིན་པ་དེའི་ཕྱིར་སོགས་ཏེ། གཞིའི་གཙོ་བོ་བདག་གཉིས་ཀྱིས་སྟོང་པའི་འགྱུར་མེད་ཡོངས་གྲུབ་བམ་བདེ་གཤེགས་སྙིང་པོ་དང་། ལམ་གྱི་གཙོ་བོ་བསམ་པ་སེམས་སྐྱེད་(read: བསྐྱེད་ M)དང་སྦྱོར་བ་ཕྱིན་དྲུག་ [47a4] དང་ས་བཅུའི་སྤངས་རྟོགས་དང་། འབྲས་བུ་སྐུ་གསུམ་གྱི་རྣམ་བཞག་(གཞག་ M)ལ་སོགས་པ། ཀླུ་སྒྲུབ་ཀྱི་མདོ་བཏུས་དང་རིན་ཆེན་འཕྲེང་བ་དང་བསྟོད་ཚོགས་གཏམ་ཚོགས་ནས་འབྱུང་བ་དང་། ཐོགས་མེད་ཀྱི་གཞུང་ལས་འབྱུང་བ་རྣམས་ལ་མི་མཐུན་པ་ཆེར་མེད་པའི་ཕྱིར་རོ། ། [47a5]

[I14. མི་མཐུན་པ།]
	གཉིས་པ་ནི། ཕལ་ཆེར་ཞེས་པ་ཅི་ཞེ་ན། མི་མཐུན་པའང་ཡོད་དེ། འདི་ལ། ཕལ་བ་དང་། གཙོ་བོ་གཉིས་ལས། 

[J19. ཕལ་བ།]
	དང་པོ་ནི། གཞན་དབང་དང་། ཡོངས་གྲུབ་བདེན་པ་རང་གི་མཚན་ཉིད་ཀྱིས་གྲུབ་པར་སྔ་མ་ཐོགས་མེད་ཀྱིས་བྱང་སའི་དེ་ཁོ་ན་ཉིད་ཀྱི་ལེའུར་རྒྱ་ཆེར་བསྒྲུབས་ [47a6] པ་དྲང་ངེས་རྣམ་འབྱེད་ན་གསལ་ལོ། །
	ཕྱི་མ་ཀླུ་སྒྲུབ་ཞབས་ཀྱིས་དེ་ཡང་སྤྱིར། 
		རང་བཞིན་དག་ནི་བཅོས་མིན་དང་། །རྐྱེན་ལ་བལྟོས་པ་མེད་པ་ཡིན། །
ཞེས་སོགས་དང་། ཁྱད་པར། 
		ཇི་ལྟར་སྐད་ཅིག་མཐའ་ཡོད་པ། །དེ་བཞིན་ཐོག་མ་དབུས་བརྟག་གོ །
ཞེས་སོགས་ [47b1] རིག་(read: རིགས་ M)པའི་ [M 217] ཚུལ་དུ་མས་བཀག་གོ །
	དེ་བཞིན་དུ་ཀླུ་སྒྲུབ་འདི་འཛིན་རྣམ་ཁྱད་པར་གསུམ་ལྡན་གྱི་རང་རིག་ནི་དོན་དམ་དུ་ལྟ་ཞོག་ཐ་སྙད་ཙམ་དུའང་མི་བཞེད་དེ། རྩོད་ཟློག་ཏུ་རྒྱས་པར་བཀག་པ་བཞིན་དུ། རྗེས་འབྲང་གི་གཙོ་བོ་ཟླ་གྲགས་དང་ཞི་བ་ལྷས་ཀྱང་བཀག་པས་སོ། ། [47b2] རང་རིག་དེ་བཞིན་དུ་མཚན་སོགས་ནི། མཐོང་སྟེ། དེ་ལས། 
		ཇི་ལྟར་ཁབ་ལེན་གྱིས་དྲངས་པའི། །ལྕགས་ནི་མྱུར་དུ་ཡོངས་སུ་གཡོ། །
		དེ་ལ་སེམས་ནི་ཡོད་མིན་ཡང་། །སེམས་དང་བཅས་པ་ལྟ་བུར་སྣང་། །
དེ་བཞིན་ཀུན་གཞིའི་རྣམ་ཤེས་ནི། །རྫུན་ཡང་བདེན་པ་ལྟ་ [47b3] བུར་ནི། །
		འགྲོ་དང་འོང་བས་རྣམ་གཡོ་ཞིང་། །རྟག་ཏུ་སྲིད་པ་གསུམ་པོ་ལེན། །
ཞེས་གསུངས་པའི་ཕྱིར་རོ། །
	དེ་སེམས་ཙམ་གྱི་འདོད་པ་བཀོད་པ་ཡིན་ནོ་ཞེ་ན་ཡང་། མ་ཡིན་ཏེ། འདིར་ཀུན་གཞི་རྫུན་པར་བཤད་པའི་ཕྱིར་དང་། གཉིས་སྟོང་གི་ཤེས་པ་བདེན་གྲུབ་རྒྱ་ཆེར་ [47b4] བཀག་གི འདི་དང་མཚན་ཉིད་གསུམ་ལ་དགག་པ་མ་མཛད་པའི་ཕྱིར་རོ། །
	དཔལ་ལྡན་ཟླ་བས། སྟོང་ཉིད་ལ་ཀུན་གཞིའི་སྒྲ་སྦྱོར་བར་མཛད་ཅེས་པ་ཙམ་གསུངས་ཀྱང་། གཞན་དབང་བདེན་གྲུབ་དང་རང་རིག་ནན་གྱིས་བཀག་པ་ལྟ་བུའི་དགག་པ་རྩ་འགྲེལ་གང་དུའང་མ་མཛད་དོ། ། [47b5] འོན་ཀྱང་ངོ་བོ་ལ་ལུང་མ་བསྟན་དང་ཚོགས་དྲུག་ལས་རྫས་གཞན་རྫས་ཡོད་ནི་ཐ་སྙད་དུའང་མི་བཞེད་པར་གསལ་ལོ། །
	ཚུལ་སོགས་ཡོད་དེ། ཀླུ་སྒྲུབ་ཀྱི་རྗེས་འབྲང་ལེགས་ལྡན་དང་ཡེ་ཤེས་སྙིང་པོ་མི་བཞེད་ལ། ཞི་འཚོ་དང་ཡེ་ཤེས་ཞབས་རྗེས་འབྲང་དང་བཅས་པ་ [47b6] བཞེད་པའི་ཕྱིར་དང་། ཐོགས་མེད་ཀྱི་རྗེས་འབྲང་ཕྱོགས་གླང་ཡབ་སྲས་རང་རིག་བཞེད་ཀྱང་ཀུན་གཞི་མི་བཞེད་པར་གྲགས་ལ། ཤཱནྟི་པ་སོགས་གཉིས་ཀ་བཞེད་པའི་ཕྱིར་རོ། ། [M 218]

[J20. གཙོ་བོ།]
	གཉིས་པ་ནི། ཐེག་ཆེན་སོགས་ནི། གཞི་སོགས་རྣམས་སྟོན་པའི་མདོ་ཚིག་དྲང་དོན་ཉིད་དུ་ [48a1] བཞེད་པས་ན་བཀའ་འཁོར་ལོ་བར་པ་མཚན་ཉིད་མེད་པའི་ཆོས་འཁོར་དྲང་དོན་དགོངས་པ་ཅན་དང་། ཐ་མ་ལེགས་པར་རྣམ་པར་ཕྱེ་བའི་ཆོས་འཁོར་ངེས་དོན་མཚན་ཉིད་པར་བཞེད་པ་ནི་ཐོགས་མེད་ལུགས་དང་། མདོ་ཚིག་དེ་རྣམས་ངེས་ [48a2] སོགས་ན། བཀའ་འཁོར་ལོ་བར་པ་ངེས་དོན་དང་ཐ་མ་དྲང་དོན་དུ་བཞེད་པ་ནི་ཀླུ་སྒྲུབ་ལུགས་ཏེ་དེ་གཉིས་ཀྱི་ཁྱད་པར་གཙོ་བོ་དེ་ཡིན་ནོ། །
	དེ་ཡང་གཞི་ལ་ངོ་བོ་མེད་སོགས་གསུངས་པའི་དགོངས་གཞི་ནི། 
		རང་དང་རང་གི་བདག་ཉིད་དུ། །མེད་ཕྱིར་རང་གི་ངོ་བོ་ལ། །
		མི་གནས་ [48a3] ཕྱིར་དང་འཛིན་བཞིན་དུ། །མེད་ཕྱིར་ངོ་བོ་ཉིད་མེད་འདོད། །
		སྔ་མ་ཕྱི་མའི་རྟེན་ཡིན་པས། །ངོ་བོ་ཉིད་ནི་མེད་པ་ཡིས། །
		མ་སྐྱེས་མ་འགགས་བཟོད་ནས་ཞི། །རང་བཞིན་མྱ་ངན་འདས་པ་གྲུབ། །
ཅེས་མདོ་སྡེ་རྒྱན་དུ་གསུངས་ཏེ། ཤེར་ཕྱིན་གྱི་མདོ་ལས། ཆོས་ཐམས་ཅད་ [48a4] ངོ་བོ་ཉིད་མེད་པར་གསུངས་པ་ལ་དགོངས་གཞི་རྣམ་པ་བཞི་སྟེ། དུས་གསུམ་ལས་མ་འོངས་པ་མ་སྐྱེས་པས་རང་མེད། འདས་པ་འགགས་པས་རང་གི་བདག་ཉིད་དུ་གནས་པ་མེད། ད་ལྟར་བ་སྐད་ཅིག་མ་ཉིད་ཡིན་པས་རང་གི་ངོ་བོ་ལ་དུས་གཉིས་པར་མི་གནས་པའི་ཕྱིར་དང་། [48a5] ཆོས་ཐམས་ཅད་བྱིས་པས་གཙང་བདེ་རྟག་བདག་ཏུ་ཇི་ལྟར་འཛིན་པ་བཞིན་དུ་མེད་པའི་ཕྱིར་ངོ་བོ་ཉིད་མེད་ལ། དེ་དང་མ་སྐྱེས་མ་འགགས་སོགས་སྔ་མ་སྔ་མ་ཕྱི་མ་ཕྱི་མའི་རྟེན་ཡིན་པས། ངོ་བོ་ཉིད་མེད་པས་ན་མ་སྐྱེས། མ་སྐྱེས་པས་ན་མ་འགགས་སོགས་སོ། །
	ལམ་སྐྱེ་མེད་ཀྱི་ཆོས་ལ་ [48a6] བཟོད་པར་གསུངས་པ་ལ་ཡང་དགོངས་གཞི་བརྒྱད་དེ། འཁོར་བ་ལ་ཐོག་མའི་དང་། སྔར་སྐྱེས་ལ་དེ་ཉིད་བསྐྱར་མའི་དང་། སྐྱེ་འགྱུར་ལ་སྔར་སྐྱེས་དང་མི་འདྲ་ [M 219] བའི་རྣམ་པ་གཞན་ཉིད་ཀྱི་དང་། ཀུན་བརྟགས་བདེན་པར་མེད་པས་རང་གི་མཚན་ཉིད་ཀྱི་དང་། གཞན་དབང་རྐྱེན་ལ་ལྟོས་ [48b1] པས་རང་ཉིད་ཀྱི་དང་། ཡོངས་གྲུབ་འདུས་མ་བྱས་པས་གཞན་འགྱུར་གྱི་དང་སྤངས་པ་མི་ཟློག་པས་དེ་ལ་སླར་ཀུན་ནས་ཉོན་མོངས་ཀྱི་དང་། སངས་རྒྱས་སྤངས་རྟོགས་མཐར་ཐུག་པས་དེ་ལ་སླར་ཁྱད་པར་དུ་འགྲོ་བའི་སྐྱེ་བ་རྣམས་མེད་པར་སྐྱེ་མེད་ཀྱི་ཆོས་ལ་བཟོད་པའོ། །
	འབྲས་བུ་ [48b2] མཐར་ཐུག་ཐེག་པ་གཅིག་ཏུ་གསུངས་པ་ལ་ཡང་དགོངས་གཞི་བདུན་ཏེ། ཤེས་བྱའི་ཆོས་བདག་མེད་དུ་མཚུངས་པ་དང་། སྒྲུབ་བྱེད་ཀྱི་ལམ་བདག་མེད་ཀྱི་རྣམ་ལྡན་དུ་མཚུངས་པ་དང་། བསྒྲུབས་པའི་རྣམ་གྲོལ་བྲལ་འབྲས་སུ་མཚུངས་པའི་ཕྱིར་དང་། རིགས་ངེས་མ་ངེས་ཐ་དད་ [48b3] ཀྱི་སྒོ་ནས་མ་ངེས་པའི་ཉན་ཐོས་སློབ་པ་རྣམས་ཐེག་ཆེན་དུ་འཇུག་པ་དང་། སངས་རྒྱས་ཀྱིས་སེམས་ཅན་ལ་བདེར་གཤེགས་སྙིང་པོ་གཟིགས་པས་བདག་ཉིད་ཀྱི་དགོངས་པ་རྙེད་ལ། ཉན་ཐོས་སྔོན་ཐེག་ཆེན་ལ་བསླབས་པ་ལ་བདག་ཉིད་སངས་རྒྱས་སོ་སྙམ་པའི་བསམ་པ་སྟེ་ [48b4] གང་ཟག་གཉིས་ལ་བསམ་པ་གཅིག་ཐོབ་པའི་ཕྱིར་དང་། དེ་བཞིན་གཤེགས་པས་སྤྲུལ་ནས་ཉན་ཐོས་ཀྱི་བྱང་ཆུབ་ཐོབ་ཚུལ་སྟོན་པ་དང་། ཐེག་ཆེན་དེ་ཐེག་པའི་མཐར་ཐུག་ཡིན་པའི་ཕྱིར་རོ། །
	འདི་ལ་ནི་དགོས་པ་ཡང་ཡོད་དེ། ཉན་ཐོས་རིགས་མ་ངེས་པ་ཐེག་ཆེན་དུ་ [48b5] དྲང་བ་དང་། བྱང་སེམས་རིགས་མ་ངེས་པ་ཐེག་ཆེན་ཉིད་དུ་གཟུང་པའི་ཕྱིར་རོ། །
	དེ་དག་གི་གཞུང་ནི། 
		ཐོག་མ་དང་ནི་དེ་ཉིད་གཞན་ཉིད་དང་། །རང་གི་མཚན་ཉིད་རང་དང་གཞན་དུ་འགྱུར། །
		ཀུན་ནས་ཉོན་མོངས་པ་དང་ཁྱད་པར་ལས། །སྐྱེ་བ་མེད་པའི་ཆོས་ལ་ [48b6] བཟོད་པར་བཤད། །
		ཆོས་དང་བདག་མེད་གྲོལ་བ་རྣམས། །མཚུངས་ཕྱིར་རིགས་ནི་ཐ་དད་ [M 220] ཕྱིར། །
		བསམ་གཉིས་ཐོབ་ཕྱིར་སྤྲུལ་པའི་ཕྱིར། །མཐར་ཐུག་ཕྱིར་ན་ཐེག་གཅིག་ཉིད། །
		ཁ་ཅིག་དག་ནི་དྲང་ཕྱིར་དང་། །གཞན་དག་ཀུན་ཏུ་གཟུང་བའི་ཕྱིར། །
		རྫོགས་པའི་ [49a1] སངས་རྒྱས་རྣམས་ཀྱིས་ནི། །མ་ངེས་རྣམས་ལ་ཐེག་གཅིག་བཤད། །
ཅེས་སོ། །

[G8. ཁྱད་པར་སེམས་ཙམ་གྱི་འདོད་པ་དགོད་པ།]
	གཉིས་པ་ལ། སྐུ་མཆེད་གཉིས་ཀྱི་ཆོས་བདག་འགོག་ཚུལ[།] རྗེས་འབྲང་རྣམས་བདེན་རྫུན་གྱི་ཁྱད་པར། མཚན་ཉིད་གསུམ་དང་བདེན་གཉིས་འཇོག་ཚུལ་ [49a2] ལོ། །

[H12. སྐུ་མཆེད་གཉིས་ཀྱི་ཆོས་བདག་འགོག་ཚུལ།]
	དང་པོ་ལ། མདོར་བསྟན། སོ་སོར་བཤད། མདོ་དང་སྦྱར། ཞར་བྱུང་བཤད་པའོ། །

[I15. མདོར་བསྟན་པ།]
	དང་པོ་ནི། ཆོས་ཐམས་ཅད་རྣམ་པར་རིག་པ་ཙམ་དུ་སྨྲ་བའི་གཙུག་རྒྱན་ནམ་གཙོ་བོ་ནི་སྐུ་མཆེད་གཉིས་ཡིན་ཏེ། རྒྱ་གར་དུ་ཆོས་མངོན་པ་ལ་གནོད་པ་ལན་གསུམ་བྱུང་བས་ནུབ་པ་ [49a3] ན་བྲམ་ཟེ་མོ་གསལ་བའི་ཚུལ་ཁྲིམས་ཀྱིས་བུ་བསྐྱེད་ནས་བསྟན་པ་འཛིན་དུ་འཇུག་པར་འདོད་དེ། རྒྱལ་རིགས་གཅིག་དང་འདུས་པས་གཅེན་ཐོགས་མེད་དང་། བྲམ་ཟེ་གཅིག་དང་འདུས་པས་གཅུང་དབྱིག་གཉེན་འཁྲུངས་ཏེ། ལྗགས་ལ་གི་ཧཾ་གི་ཡི་གེ་ཨ་འདྲི་བ་ལ་སོགས་པ་བློ་རྣོ་ [49a4] བའི་ཆོ་ག་མང་དུ་བྱས་ཏེ་བསྐྱངས་ནས། གཅེན་གྱིས་ལོ་བཅུ་གཉིས་སུ་རྒྱལ་ཚབ་དམ་པ་བསྒྲུབས་པས་གྲུབ་སྟེ་དགའ་ལྡན་དུ་བྱོན་ནས་ཆོས་རྒྱུན་གྱི་ཏིང་ངེ་འཛིན་ལ་བརྟེན་ཏེ། ཆོས་མངོན་པ་སྟོང་ཕྲག་བརྒྱ་པ་ལ་སོགས་པ་ཐེག་ཆེན་གྱི་ཤིན་ཏུ་རྒྱས་པའི་སྡེ་སྣོད་མང་དུ་གསན་ནས། དེའི་ [49a5] དོན་རྒྱ་ཆེར་སྟོན་པས་(read: པ་ས་ M)སྡེ་ལྔ་དང་། བསྡུས་ཏེ་སྟོན་པ་ཐེག་པ་ཐུན་མོང་བའི་སྡོམ་མངོན་པ་ཀུན་ལས་བཏུས་དང་། ཐེག་ [M 221] ཆེན་ཐུན་མོང་མིན་པའི་སྡོམ་ཐེག་བསྡུས་ལ་སོགས་པ་མཛད་དེ། འཛམ་བུའི་གླིང་དུ་བྱམས་པའི་ཆོས་ལྔ་དང་བཅས་པ་དར་ཞིང་རྒྱས་པར་མཛད་དོ། །
	གཅུང་ [49a6] གིས་ཆོས་མངོན་པ་དར་བར་ལུང་བསྟན་པའི་ཡུལ་ལྗོངས་ཁ་ཆེར་བྱོན་ནས། ཁ་ཆེ་འདུས་པ་བཟང་པོ་ལ་ཐེག་ཆུང་གི་མངོན་པ་སྡེ་བདུན་དང་བྱེ་བྲག་བཤད་མཛོད་ལ་སོགས་པ་ལེགས་པར་བསླབས་ཏེ། ཁ་ཆེ་བྱེ་བྲག་ཏུ་སྨྲ་བའི་ལུགས་གཙོ་བོར་སྟོན་ཅིང་རིག་(read: རིགས་ M)པ་དང་འགལ་ [49b1] བ་རྣམས་རྩ་བར་ཡང་ཅུང་ཟད་བཀག་ཅིང་། འགྲེལ་པས་རྒྱས་པར་བཀག་ནས་མདོ་སྡེ་པའི་ལུགས་འཇོག་པའི་བསྟན་བཅོས་མཛོད་རྩ་འགྲེལ་མཛད་དེ། ཐེག་ཆེན་ལ་ཐུགས་སྡང་བར་གནས་པ། གཅེན་གྱིས་འདུལ་ཐབས་མཛད་པས། ཕྱིས་ཐེག་ཆེན་ལ་ཤིན་ཏུ་མོས་ [49b2] ཤིང་མཁས་པར་གྱུར་ཏེ། པྲ་ཀ་ར་ཎ་སྡེ་བརྒྱད་ལ་སོགས་པ་རང་དགའ་(གི་ M)དང་། གཞན་འགྲེལ་གྱི་བསྟན་བཅོས་རྒྱ་ཆེར་བརྩམས་ཤིང་། འབུམ་སྡེ་དགུ་བཅུ་གོ་དགུ་ཐུགས་ལ་མངའ་བ་བརྒྱད་སྟོང་པ་ལ་ཞལ་འདོན་རྒྱུན་དུ་མཛད་པ་སོགས་ཀྱི་རྣམ་ཐར་རྒྱས་པ་གཞན་དུ་གསལ་ [49b3] ལོ། །
	སྐུ་མཆེད་གཉིས་ཀྱི་གཞུང་དེ་དག་ཏུ་ཐེག་ཆེན་གཞི་ལམ་འབྲས་བུའི་རྣམ་བཞག་ཡང་རྒྱས་པར་འབྱུང་མོད་ཀྱིས། བསྟན་བཅོས་ཀྱི་དགོས་པའི་གཙོ་བོ་ནི་སློབ་མའི་སེམས་རྒྱུད་འཆོས་པ་ཡིན་ཞིང་། སེམས་རྒྱུད་ཀྱི་ཉེས་པའི་གཙོ་བོ་ཡང་བདག་ཏུ་འཛིན་པ་ཡིན་ [49b4] པས། བདག་འཛིན་གྱི་གཉེན་པོ་སྟོན་པ་ནི་སངས་རྒྱས་པའི་གཞུང་གི་ཁྱད་ཆོས་ཡིན་ནོ། །
	དེ་ཡང་འཛིན་སྟངས་ཀྱི་ཞེན་ཡུལ་བཀག་ནས་འགོག་པ་ལས། གང་ཟག་གི་བདག་ནི་ཉན་ཐོས་དེ་གཉིས་ཀྱིས་ལེགས་པར་བཀག་ཟིན་ནས་རྩལ་དུ་མི་འདོན་ཞར་བྱུང་གི་ཚུལ་ [49b5] དུ་སྟོན་ལ། ཆོས་ཀྱི་བདག་ནི་རྟོག་པ་དང་རྟོག་མེད་ལ་སྣང་བ་གཉིས་མཆེད་གཉིས་ཀྱིས་རྩལ་དུ་བཏོན་ནས་ [M 222] འགོག་སྟེ། འདི་ལྟར་རྟོག་པ་ལ་བུམ་པ་དང་བུམ་པའི་མིང་གཅིག་ཏུ་སྣང་བ་ནི་ངོ་བོ་ཉིད་དུ་བཏགས་པའི་ཀུན་བརྟགས་དང་། བུམ་པའི་མི་རྟག་པ་དང་དེའི་མིང་ [49b6] བདེན་པའི་གཅིག་ཏུ་སྣང་བ་ནི་ཁྱད་པར་དུ་བཏགས་པའི་ཀུན་བརྟགས་དང་། རྟོག་མེད་ལ་སྔོན་པོ་དང་དེར་འཛིན་གྱི་བཟུང་(གཟུང་ M)ཆ་འཛིན་ཆ་གཉིས་རྒྱངས་ཆད་རྫས་གཞན་བདེན་པར་སྣང་བའི་ཀུན་བརྟགས་ཏེ། རིམ་པ་བཞིན་རྟོག་སོགས་བརྩོན་པའི་ཕྱིར་རོ། །

[I16. སོ་སོར་བཤད་པ།]
	གཉིས་པ་ལ། གཅེན་ [50a1] གྱིས་རྟོག་པ་ལ་དང་། གཅུང་གིས་རྟོག་མེད་ལ་སྣང་བའི་ཆོས་བདག་འགོག་ཚུལ་ལོ། །

[J21. གཅེན་གྱིས་རྟོག་པ་ལ་སྣང་བའི་ཆོས་བདག་འགོག་ཚུལ།]
	དང་པོ་ལ། དངོས་དང་། དེས་གྲུབ་པའི་དོན་ནོ། །

[K23. དངོས།]
	དང་པོ་ནི། ཆོས་ཀྱི་བདག་མེད་བདེ་བླག་ཏུ་གྲུབ་པར་འགྱུར་ཏེ། རྟོག་པ་ལ་སོགས་འདི་སྣང་བ་བཞིན་ [50a2] དུ་བདེན་པར་མ་གྲུབ་པའི་ཕྱིར་རོ། །འདི་ལྟར། 
		མིང་གི་སྔ་རོལ་བློ་མེད་ཕྱིར། །མང་བའི་ཕྱིར་དང་མ་ངེས་ཕྱིར། །
		དེ་ཡི་བདག་ཉིད་བདག་མང་དང་། །བདག་འདྲེས་འགལ་བས་འགྲུབ་པར་འགྱུར། །
ཞེས་པའི་དོན། ལྟོ་ལྡིར་བ་ལྟ་བུའི་དོན་དེ་བུམ་པ་ཞེས་པ་ལྟ་བུའི་མིང་དེའི་ [50a3] བདག་ཉིད་དུ་གཅིག་པ་འགལ་ཏེ། གཅིག་ན་བརྡ་མེད་པའི་བྱིས་པས་མིང་མི་ཤེས་པའི་སྔ་རོལ་ཏུ་ལྟོ་ལྡིར་བ་མཐོང་བའི་ཚེ་བུམ་པའོ་སྙམ་པའི་མིང་ཅན་གྱི་བློ་སྐྱེ་དགོས་པ་ལས་དེ་འདྲ་སྐྱེ་བ་མད་(read: མེད་ M)པའི་ཕྱིར། ཡང་མིང་དོན་གཅིག་པ་འགལ་བ་ཡིན་ཏེ། གཅིག་ན་བརྒྱ་བྱིན་ལྟ་ [50a4] བུའི་དོན་གཅིག་པུ་དེ་བདག་ཉིད་མང་པོར་འགྱུར་དགོས་པའི་ཕྱིར་ཏེ། དོན་བརྒྱ་བྱིན་གཅིག་ཉིད་ལ་མིག་སྟོང་པ་དང་སྐབས་གསུམ་དབང་པོ་སོགས་མང་པོའི་མིང་དང་ལྡན་པས་སོ། །
	ཡང་མིང་དོན་གཅིག་པ་འགལ་བ་ཡིན་ཏེ། གཅིག་ན་དོན་ [M 223] ཡུལ་དང་ཡུལ་ཅན་གཉིས་གཅིག་ [50a5] ཏུ་འདྲེས་པར་འགྱུར་བའི་ཕྱིར་ཏེ། །མིང་མངོན་སུམ་ཞེས་པ་གཅིག་པུ་འདི་དོན་རྟོག་བྲལ་གྱི་བློ་གཅིག་ཉིད་ལ་འཇུག་པར་མ་ངེས་པའི་སྒོ་ནས་དབུ་མ་པ་དག་བུམ་པ་སོགས་ཀྱི་ཡུལ་ལ་མངོན་སུམ་དུ་གྲགས་པའི་ཕྱིར་རོ། །གཞན་ཡང་ཡུལ་དང་དུས་ཀྱི་དབང་གིས་མིང་གཅིག་ཉིད་ [50a6] དོན་དུ་མ་ལ་འཇུག་པ་མང་ངོ་། །
	གཞན་ཡང་། མིང་དང་དོན་དག་ཐ་དད་མིན་ན། མེ་སྒྲ་བརྗོད་པ་དག་གིས་ཁ་ནི་ཅིས་མི་སྲེག །ཅེས་སོགས་མདོ་རྒྱུད་གཞན་དུ་རྒྱས་པར་འབྱུང་སྟེ། རྟོག་པ་ལ་སྔ་ཕྱི་གཅིག་དང་མང་པོ་གཅིག་དང་གཅིག་དུ་མར་སྣང་བ་སོགས་སྣང་བ་ལྟར་གྲུབ་པར་བཟུང་ [50b1] བས་རང་གཞན་གྱི་ལྟ་བ་ངན་པ་རྣམས་བྱུང་ལ། མ་གྲུབ་ཀྱང་ལོག་ས་(པ་ M)ཐ་དད་ལས་ལོག་པ་དང་དུ་མས་འབྲས་བུ་གཅིག་དང་གཅིག་གིས་འབྲས་བུ་དུ་མ་བྱེད་པའི་གཞན་སེལ་ལ་མཁས་པས་ཡང་དག་པའི་ལྟ་བ་སྐྱེ་བར་འགྱུར་ཏེ་རིག་(read: རིགས་ M)པའི་གཞུང་ལས་རྟོགས་སོ། །

[K24. དེས་གྲུབ་པའི་དོན།]
	གཉིས་པ་ནི། [50b2] རྟོག་མེད་ལ་གཟུང་འཛིན་རྫས་གཞན་དུ་སྣང་བའང་རྟོག་པ་ལ་སྣང་བའི་ངོ་བོ་ཉིད་དང་ཁྱད་པར་དུ་བརྟགས་པའི་ཀུན་བརྟགས་ཀྱི་བདག་འདིའི་རྩ་བ་ཅན་ཡིན་ཞིང་། མདོ་སྡེ་སོ་སོ་ལས་གསུངས་པའི་ལམ་གྱི་སྤང་བྱའི་རྟོག་པ་མངོན་རྟོགས་རྒྱན་ལས་འབྱུང་བ་གཟུང་རྟོག་གཉིས་ [50b3] དང་འཛིན་རྟོག་གཉིས་ཏེ་བཞི་དང་། དེ་ལས་ཕྱེ་བའི་དགུ་བཞི་སོ་དྲུག་པ་ཕྲག་གསུམ་སྟེ་ཤེས་སྒྲིབ་གཟུང་འཛིན་གྱི་རྣམ་རྟོག་བརྒྱ་རྩ་བརྒྱད་དུ་གྲགས་པ་དང་། ཆོས་དང་ཆོས་ཉིད་རྣམ་འབྱེད་ལས། མེད་པའི་ཆོས་དང་གང་ཟག་རྫས་ཡོད་དུ་འཛིན་པ་གཉིས། སྐྱེ་འཇིག་གི་ [50b4] འགྱུར་བ་དང་། ཆོས་དང་ཆོས་ཉིད་ཐ་དད་དོན་དམ་དུ་འཛིན་པ་གཉིས། ཆོས་དང་གང་ཟག་ཀུན་བརྟགས་ཙམ་ཡང་མེད་པར་འཛིན་པའི་སྐུར་འདེབས་ཏེ། [M 224]
		མེད་ལ་འཛིན་པ་རྣམ་པ་ལྔ། །
ཞེས་པའི་རྣམ་རྟོག་ལྔ། དབུས་མཐའ་ལས། 
		ཡི་གེ་དོན་དང་ཡིད་བྱེད་དང་། །མི་ [50b5] འཕྲོ་བ་དང་མཚན་ཉིད་གཉིས། །
		མ་དག་དག་དང་གློ་བུར་དང་། །མི་དངངས་པ་དང་ཁེངས་པ་མེད། །
ཅེས་པ་ཡི་གེ་དང་དོན་དང་ཡིད་ལ་བྱེད་པ་དང་། མི་འཕྲོ་བ་དང་རང་གི་མཚན་ཉིད་དང་སྤྱིའི་མཚན་ཉིད་དང་། མ་དག་དག་པ་དང་། གློ་བུར་བ་དང་། མི་དངངས་པ་དང་ [50b6] མ་ཁེངས་པ་རྣམས་ལ་ཕྱིན་ཅི་ལོག་གི་རྟོག་པ་སྟེ་རྣམ་རྟོག་བཅུ་དང་། ཁྱད་པར་མདོ་སྡེ་རྒྱན་ལས། 
		རྒྱལ་བའི་སྲས་རྣམས་ཀྱིས་ནི་ཡོད་དང་མེད་པ་དང་། །སྒྲོ་འདོགས་སྐུར་པའི་རྟོག་དང་གཅིག་དང་དུ་མ་དང་། །
		རང་དང་ཁྱད་པར་རྟོག་དང་མིང་དོན་ཇི་བཞིན་དུ། །མངོན་ [51a1] པར་ཞེན་པའི་རྟོག་པ་ཡང་དག་སྤང་བར་བྱ། ། 
ཞེས་པ་བྱང་སེམས་ཀྱི་རྣམ་རྟོག་བཅུ་རྣམས་འདིར་བཤད་པའི་ངོ་བོ་ཉིད་དང་ཁྱད་པར་དུ་བརྟགས་པའི་ཀུན་བརྟགས་བདེན་པར་འཛིན་པའི་རྣམ་རྟོག་ཉིད་ལ་བརྟེན་པའི་ཕྱིར། འདི་སོགས་ [51a2] གསུངས་སོ། །
	དེ་ཡང་མདོ་ལས། འཚོལ་པ་བཞི་དང་ཡོངས་ཤེས་བཞི་དང་དེའི་ཕན་ཡོན་རྣམས་རྒྱས་པར་གསུངས་པའི་དོན། མདོ་སྡེ་རྒྱན་ལས། 
		མིང་དང་དངོས་དག་ཕན་ཚུན་དུ། །གློ་བུར་བ་ནི་ཉིད་དུ་བཙལ། །
		འདོགས་པ་རྣམ་པ་གཉིས་པོ་འདིར། །དེ་ཙམ་ཉིད་དུ་འཚོལ་བ་འོ། ། [51a3] 
		ཐམས་ཅད་དམིགས་སུ་མེད་པའི་ཕྱིར། །ཡང་དག་ཡེ་ཤེས་རྣམ་པ་བཞི། །
		ས་རྣམས་ཀུན་ལ་བརྟན་པ་ཡི། །དོན་ཀུན་སྒྲུབ་པར་བྱེད་པ་ཡིན། །
ཞེས་མིང་དང་དོན་དང་ངོ་བོ་དང་ཁྱད་པར་འཚོལ་བ་བཞི་ལས། མིང་དོན་འབྲེལ་མེད་བརྡའི་དབང་གིས་ཕན་ཚུན་གློ་བུར་དུ་འབྱུང་བ་ [51a4] དང་། དེས་ན་ངོ་ཁྱད་གཉིས་ཀྱང་མིང་རྐྱང་ཙམ་དུ་བཙལ་ཞིང་བསྒོམས་པས། ཆོས་བདག་ཐམས་ཅད་དམིགས་སུ་མེད་པའི་དེ་བཞི་ཡོངས་སུ་ཤེས་པའི་ཡོངས་ [M 225] ཤེས་ཀྱི་ཡེ་ཤེས་བཞི་ནི་ས་ཐམས་ཅད་ལ་སྤངས་རྟོགས་དོན་ཐམས་ཅད་སྒྲུབ་པར་བྱེད་ཅེས་སོགས་རྒྱ་ཆེར་བརྟེན་པའི་གཅེན་ [51a5] གྱི་སློབ་མའི་རྒྱུད་འཆོས་ཚུལ་ལོ། །	

[J22. གཅུང་གིས་རྟོག་མེད་ལ་སྣང་བའི་ཆོས་བདག་འགོག་ཚུལ།]
	གཉིས་པ་ལ། དངོས་དང་། ཐུན་མོང་གི་རིག་(read: རིགས་ M)པ་གཞན་ཡང་བཤད་པའོ། །

[K25. དངོས།]
	དང་པོ་ནི། ཉི་ཤུ་པ་ལས། 
		དྲུག་གིས་ཅི་ཅར་སྦྱར་བ་ན། །ཕྲ་རབ་རྡུལ་ཆ་དྲུག་ཏུ་འགྱུར། །
		དྲུག་པོ་དག་ཀྱང་གོ་གཅིག་ན། །གོང་བུའང་རྡུལ་ཕྲན་ཙམ་དུ་ [51a6] འགྱུར། །
ཞེས་གསུངས་པའི་དོན། ཕྱི་དོན་དཔྱད་ན་མི་འགྲུབ་སྟེ། དབུས་རྡུལ་གཅིག་ལ་ཕྱོགས་བཞི་སྟེང་འོག་དང་དྲུག་གི་རྡུལ་ཕྲན་ཅིག་ཅར་དུ་སྦྱར་བའི་ཚེ་དབུས་རྡུལ་དེ་ཤར་སོགས་སོ་སོའི་ཕྱོགས་ལ་ལྟ་ན། དབུས་རྡུལ་ཆ་བཅས་སུ་འགྱུར་ཞིང་། སོ་སོར་མི་ལྟའི་ཤར་སོགས་ [51b1] ན་རགས་པ་རྩོམ་པར་མི་འགྱུར་བ་དེས་ནའོ། །
	འོ་ན། མདོ་ལས། མིག་དང་གཟུགས། རྣ་བ་དང་སྒྲ་སོགས་སྐྱེ་མཆེད་གཉིས་ཚན་དང་། ཁྱད་པར་གཟུགས་སོགས་ལྔ་གསུངས་པ་མི་འཐད་དོ་ཞེ་ན། 
		རང་གི་ས་བོན་གང་ལས་སུ། །རྣམ་རིག་རྣམ་པ་གང་བྱུང་བ། །
		དེ་ [51b2] དང་དེ་ཡི་སྐྱེ་མཆེད་ནི། །རྣམ་པ་གཉིས་སུ་ཐུབ་པས་གསུངས། །
		གཟུགས་སོགས་སྐྱེད་བྱེད་ཡོད་པར་ནི། །དེས་འདུལ་བ་ཡི་སྐྱེ་བོ་ལ། །
		དགོངས་པའི་དབང་གིས་གསུངས་པ་སྟེ། །རྫུས་ཏེ་འབྱུང་བའི་སེམས་ཅན་བཞིན། །
ཞེས་རྨི་ལམ་བཞིན་དུ་བག་ཆགས་ལས་ [51b3] གཉིས་སྣང་འབྱུང་བ་ལ་དགོངས་ཤིང་། གང་ཟག་ཡོད་པར་གསུངས་པ་ལྟར་དོན་སྨྲ་ཁྱེད་ལྟ་བུ་དྲང་བའི་དོན་དུ་གསུངས་ཞེས་སོ། །
	སེམས་སྣང་རྐྱང་པ་ཡིན་ན་ཡུལ་དུས་ངེས་པ་མི་འཐད་དོ་ཞེ་ནའང་། སེམས་ཅན་དམྱལ་བའི་སྲུང་མ་བཞིན་དུ་རང་རང་གི་ལས་ཀྱི་དབང་ [51b4] གིས་འཐད་དོ། །
	དམྱལ་སྲུང་བྱེ་སྨྲ་ཡི་དྭགས་ [M 226] ཀྱི་འགྲོ་བར་དང་། མདོ་སྡེ་པ་འབྱུང་བཞི་ཉིད་དེར་སྣང་ཞེས་ཟེར་བ་ལ། དུད་འགྲོ་མཐོ་རིས་སུ་འབྱུང་བ་ནི་མི་དང་རྫོགས་བྱེད་ཀྱི་ལས་འདྲ་བས་ཡིན་ན། དམྱལ་བ་དང་ཡི་དྭགས་འཕེན་རྫོགས་ཀྱི་ལས་གཉིས་ཀ་མི་འདྲ་བས་མི་འཐད་པ་དང་། [51b5] ལས་ཀྱི་ནུས་པས་འབྱུང་བཞི་སེམས་ཅན་དུ་སྣང་ན་སེམས་ཉིད་ཅིའི་ཕྱིར་མི་སྣང་ཞེས་དང་། སེམས་ཉིད་ཡིན་ཀྱང་སྲོག་གཅོད་པ་ལ་སོགས་པའི་བྱ་བ་བྱེད་པའང་མི་འགལ་ཏེ། དྲང་སྲོང་ཁྲོས་པས་སོ་ཅན་གྱི་གྲོང་སྟོངས་པ་དང་། འདྲེའི་ཡིད་དབང་གིས་མིའི་དྲན་པ་ཉམས་པར་བྱེད་པ་ [51b6] བཞིན། ཞེས་སོགས་གསུངས་ཏེ་རྒྱས་པར་དེར་བལྟའོ། །དེ་ལྟར་ཕྱི་དོན་འགོག་ཚུལ་རྩོད་སོགས་བཤད་དོ། །

[K26. ཐུན་མོང་གི་རིགས་པ་གཞན་ཡང་བཤད་པ།]
	གཉིས་པ་ནི། རིག་(read: རིགས་ M)པའི་རྣམ་གྲངས་གཞན་ཡང་ཐེག་བསྡུས་ལས། 
		དོན་ནི་དོན་དུ་གྲུབ་གྱུར་ན། །ཡེ་ཤེས་རྟོག་པ་མེད་མི་འགྱུར། །
		དེ་མེད་པས་ན་སངས་རྒྱས་ [52a1] ཉིད། །ཐོབ་པར་འཐད་པ་མ་ཡིན་ནོ། །
		མི་རྟོག་ཡེ་ཤེས་རྒྱུ་བ་ལ། །དོན་ཀུན་སྣང་བ་མེད་པའི་ཕྱིར། །
		དོན་མེད་ཁོང་དུ་ཆུད་པར་བྱ། །དེ་མེད་པས་ན་རྣམ་རིག་མེད། །
ཅེས་བདེན་པར་ཡོད་ན་འཕགས་པའི་མཉམ་གཞག་རྣམ་པར་མི་རྟོག་ [52a2] པའི་ཡེ་ཤེས་ཀྱི་ངོར་ཡོད་དགོས་པ་ལས། དེའི་ངོར་མེད་པའི་ཕྱིར་དང་། 
		དམྱལ་བ་ཡི་དྭགས་དུད་འགྲོ་དང་། །ལྷ་རྣམས་ཇི་ལྟར་རིགས་རིགས་སུ། །
		དངོས་གཅིག་ཡིད་ནི་ཐ་དད་ཕྱིར། །དོན་མ་གྲུབ་པར་འདོད་པ་ཡིན། །
ཞས་(read: ཞེས་ M)ཆུ་ཀླུང་དུ་སྣང་བའི་དངོས་པོ་གཅིག་ཉིད། [52a3] ལས་བཟང་ངན་གྱི་དབང་གིས། ལྷ་ལ་བདུད་རྩི་དང་མི་ལ་ཆུ་དང་ཡི་དྭགས་ལ་རྣག་ཁྲག་དང་། ཚ་དམྱལ་ལ་ཁྲོ་ཆུ་ཁོལ་མར་མཐོང་བ་སོགས་འགྲོ་བ་རིགས་དྲུག་གི་སྣང་བ་འཕྲལ་གྱི་འཁྲུལ་རྒྱུས་མ་བསླད་པ་རྣམས་ [M 227] ཀྱང་སོ་སོར་འགྱུར་བའི་ཕྱིར་དང་། རྣམ་འགྲེལ་ལས། 
		དུ་མའི་ [52a4] བདག་སྐྱོན་ཕྱིར། །
ཞེས་སྐྱེས་བུ་ལྷས་བྱིན་གྱི་ལུས་གཅིག་ཉིད་དགྲ་དང་གཉེན་གྱི་མིག་སྔར་ཡིད་འོང་དང་ཡིད་མི་འོང་གི་སྣང་བ་འགྱུར་བའི་ཕྱིར་དང་། 
		རྨི་ལམ་སད་པའི་གནས་སྐབས་དག །དོན་བྱེད་པ་ལ་ཁྱད་མེད་དེ། །
		རྨི་ལམ་ན་ནི་རྨིས་པ་བཞིན། །དོན་བྱེད་མཚུངས་ [52a5] པས་རང་བཞིན་མེད། །
ཅེས་སེམས་འགྲེལ་ལས་གསུངས་པ་ལྟར་སང་(read: སངས་ M)སོགས་དང་། རྣམ་འགྲེལ་ལས། 
		དོན་དང་འདྲ་བར་དམིགས་པ་སྟེ། །གསལ་བར་སྣང་བ་མྱོང་བ་ཡིན། །
ཞེས་དང་། 
		ངེས་པར་བློ་དང་ལྷན་ཅིག་ཏུ། །ཅིག་ཅར་དུ་ནི་མྱོང་འགྱུར་བའི། །
		ཡུལ་ནི་དེ་ལས་ [52a6] གཞན་ཉིད་དུ། །རྣམ་གང་གིས་ནི་འགྲུབ་བར་འགྱུར། །
ཞེས་སོགས་དང་། རྣམ་ངེས་ལས། 
		ལྷན་ཅིག་དམིགས་པ་ངེས་པའི་ཕྱིར། །སྔོ་དང་དེ་བློ་གཞན་མ་ཡིན། །
ཞེས་དང་། རིག་(M; read: ེརིགས་)གཏེར་ལས། 
		གསལ་དང་ལྷན་ཅིག་དམིགས་པས་འགྲུབ། །
ཅེས་སོགས་ལྟར་གསལ་བར་ [52b1] མྱོང་བའི་ཕྱིར་དང་། ལྷན་ཅིག་དམིགས་པ་ངེས་པའི་ཕྱིར་ཞེས་པའི་རྟགས་ཀྱིས་འགྲུབ་སྟེ། ད་ལྟ་འཁྲུལ་ངོར་བསྙོན་དུ་མེད་པའི་བཟུང་ཆ་འདི་ཆོས་ཅན། རང་འཛིན་ཤེས་པ་ལས་རྫས་གཞན་པའི་ཕྱི་རོལ་དོན་དུ་མེད་དེ། རང་འཛིན་ཤེས་པ་དང་ལྷན་ཅིག་དམིགས་པ་ངེས་ [52b2] པའི་ཕྱིར་ཏེ། གཅིག་དམིགས་བྱེད་ཀྱི་ཚད་མས་ཅིག་ཤོས་ཀྱང་ཕན་ཚུན་ངེས་པར་དམིགས་པའི་ཕྱིར། རྒྱས་པར་གཞན་དུ་བཤད་ཟིན་ཏོ། །
	གཞན་ཡང་། 
		དེ་འདྲ་ལས་ཡིན་འཁྲུལ་བར་འགྱུར། །
ཞེས་དང་། 
		དེ་འདྲ་བ་དང་དེ་ལས་བྱུང་། །གལ་ཏེ་མྱོང་བའི་མཚན་ཉིད་ཡིན། ། [52b3] 
		དོན་མཚུངས་ཅན་གྱི་རྣམ་པར་ཤེས། །མཚུངས་པ་དེ་མ་ཐག་མྱོང་འགྱུར། །
ཞེས་སོགས་ལྟར། དོན་ལས་ [M 228] སྐྱེས་པ་སོགས་མི་སྲིད་དེ། དོན་སོགས་ནའོ། །
	རྒྱུ་མཚན་རྒྱས་པ་(པར་ M)དེ་རྣམས་ཀྱི་ཕྱིར་ན་དོན་སོགས་ཡིན་ཅིང་སྣང་བ་ལྟར་གྲུབ་པ་ཆོས་བདག་ཡིན་པ་དེའི་ཕྱིར་སོགས་ [52b4] བཞེད་དོ། །	

[I17. མདོ་དང་སྦྱར་བ།]
	གསུམ་པ་ནི། རིག་(read: རིགས་ M)པ་དེ་ལྟ་བུས་གྲུབ་པའི་རྣམ་རིག་གི་ཚུལ་འདི་ནི། བསྟན་བཅོས་མཁན་པོ་དག་གིས་རང་དགའི་བློས་སྦྱར་བ་མ་ཡིན་ཏེ། བཅོམ་ལྡན་འདས་ཉིད་ཀྱིས་ལང་ཀར་གཤེགས་པ་དང་དགོངས་པ་ངེས་པར་འགྲེལ་བ་དང་། མདོ་སྡེ་ས་བཅུ་པ་ལ་ [52b5] སོགས་པ་ཟབ་མོ་སྟོང་པ་ཉིད་དང་། ཡངས་པ་སྤྱོད་ཕྱོགས་རྒྱ་ཆེན་པོ་སྟོན་པའི་ཐེག་ཆེན་གྱི་མདོ་སྡེ་མང་པོ་ལས་གསལ་བར་གསུངས་པའི་ཕྱིར། ལང་གཤེགས་ལས། 
		ཕྱི་རོལ་སྣང་བ་ཡོངས་(read: ཡོད་)མེད་དེ། །སེམས་ནི་སྣ་ཚོགས་ཅན་དུ་སྣང་། །
ཞེས་དང་། 
		གཙོ་བོ་རྡུལ་དང་རྣམ་ [52b6] རིག་དང་། །གང་ཟག་རྒྱུན་དང་ཕུང་པོ་དང་། །
		དབང་ཕྱུག་རྐྱེན་དང་བྱེད་པོ་རྣམས། །སེམས་ཙམ་དུ་ནི་ངེས་བརྟགས་ཏེ། ། 
		དོན་ཡོད་མ་ཡིན་སེམས་ཉིད་དེ། །ཕྱི་རོལ་དོན་མཐོང་ལོག་པ་ཡིན། །
		རིག་པས་རྣམ་པར་བརྟགས་ན་ནི། །གཟུང་དང་འཛིན་པ་འགག་པར་འགྱུར། །
ཞེས་ [53a1] དགོངས་པ་ངེས་འགྲེལ་ལས། མཚན་ཉིད་གསུམ་གྱི་རྣམ་གཞག་ཤིན་ཏུ་གསལ་བ་དང་། བཀའ་བར་པ་ལས་ངོ་བོ་ཉིད་མེད་པར་གསུངས་པ་ཐམས་ཅད། ཀུན་བརྟགས་མཚན་ཉིད་དང་། གཞན་དབང་སྐྱེ་བ་དང་། ཡོངས་གྲུབ་དོན་  [53a2] དམ་པ་ངོ་བོ་ཉིད་མེད་པ་སྟེ། ངོ་བོ་ཉིད་མེད་པ་གསུམ་ལ་དགོངས་ནས་གསུངས་པའི་དྲང་དོན་དང་། དེ་དག་བདེན་རྫུན་ཕྱེ་ནས་སྟོན་པའི་བཀའ་ཐ་མ་ངེས་དོན་དུ་རྒྱས་པར་གསུངས་པའི་ཕྱིར་དང་། ས་བཅུ་པ་ལས། 
		ཀྱེ་རྒྱལ་བའི་སྲས་དག་ཁམས་གསུམ་ [M 229] པོ་འདི་ནི་སེམས་ཙམ་ [53a3] མོ། །
ཞེས་དང་། ས་དྲུག་པ་མངོན་དུ་གྱུར་པའི་རྟོགས་པ་ལ་གནས་པས་སྲིད་གསུམ་རྣམ་ཤེས་ཙམ་དུ་དེ་ཁོ་ན་ཉིད་མཐོང་བར་གསུངས་པ་དང་། འོད་སྲུངས་ཀྱིས་ཞུས་པ་ལས། 
		གང་དག་རལ་གྲི་མདའ་ཆེན་མཚོན་འབྱིན་པའི། །གནོད་པ་བྱེད་པ་ཡོད་པ་མ་ཡིན་ཏེ། །
		སེམས་ཀྱི་དབང་ [53a4] གིས་ངན་སོང་དེ་དག་ན། །ལུས་ལ་འབབ་མཐོང་དེ་ན་མཚོན་ཆ་མེད། །
ཅེས་སོགས་དང་། རྒྱན་སྟུག་པོ་བཀོད་པ་ལས། 
		ཟླ་བ་སྐར་མའི་ཚོགས་དང་ནི། །ལྷན་ཅིག་མཁའ་ལ་གནས་པ་ལྟར། །
		དེ་བཞིན་ཀུན་གཞི་རྣམ་ཤེས་ཀྱང་། །རྣམ་ཤེས་བདུན་དང་ལྷན་ཅིག་གནས། ། [53a5] 
ཞེས་སོགས་དང་། དེ་བཞིན་དུ། ལང་གཤེགས་དང་དགོངས་པ་ངེས་འགྲེལ་ལས་ཀྱང་། ཀུན་གཞི་རྣམ་ཤེས་རྒྱ་ཆེར་གསུངས་ཏེ། མདོར་ན། སེམས་ཙམ་གྱི་གཞི་སྟོན་པ་ལང་གཤེགས་དང་རྒྱན་སྟུག་པོ་བཀོད་པ། ལམ་སྟོན་པ་ངེས་འགྲེལ་དང་ས་བཅུ་པ། འབྲས་བུ་ [53a6] སྟོན་པ་སངས་རྒྱས་ཀྱི་སའི་མདོ་སྟེ། སེམས་ཙམ་མདོ་ལྔར་གྲགས་པ་དང་། གཞན་ཡང་། སྙིང་པོ་མདོ་བཅུ་ལ་སོགས་པ་འཁོར་ལོ་ཐ་མར་གཏོགས་པ་ཕལ་ཆེར་ལས་སེམས་ཙམ་གྱི་ཚུལ་གསུངས་ཤིང་། བྱམས་མགོན་གྱིས་ཀྱང་། རྒྱན་དང་འབྱེད་གཉིས་སུ་རྒྱས་པར་ [53b1] གསུངས་པས། གཞུང་ལུགས་འདི་ནི་གནས་སྐབས་སུ་མོས་པར་བྱ་ཞིང་མཁས་པར་བྱ་བའི་གནས་ཡིན་ནོ། །

[I18. ཞར་བྱུང་བཤད་པ།]
	བཞི་པ་ནི། གང་དག སེམས་ཙམ་པ་ནི་དངོས་པོར་སྨྲ་བ་ཡིན་པས། དེ་ནི་རང་སྡེའི་མུ་སྟེགས་པར་གསུངས་པས་ཤིན་ཏུ་སྡང་བར་བྱ་བ་ཡིན་ཞིང་། དོན་ [53b2] དམ་པར་ནི་གཟུགས་བཞིན་དུ་སེམས་ཀྱང་མ་གྲུབ་ལ། ཐ་སྙད་དུ་ནི་སེམས་བཞིན་དུ་ཕྱི་རོལ་གྱི་དོན་ཡང་གྲུབ་པས། རྩོམ་བྱེད་རྡུལ་ཕྲན་ཡོད་ཅིང་། དེ་ཡང་ཆ་མེད་དུ་ [M 230] ཁས་བླངས་(མས་སྤངས་ M)པ་ན་བདེན་གྲུབ་ཏུ་(དུ་ M)འགྱུར་བས། གཞི་གྲུབ་ལ་ཆ་བཅས་ཀྱིས་(ཀྱི་ M)ཁྱབ་པའི་ཕྱིར་ན། རྡུལ་ཕྲན་ [53b3] ཆ་བཅས་སུ་ཚད་མས་གྲུབ་པ་ནི་དཔལ་ལྡན་ཟླ་གྲགས་བཞེད་དོ་ཞེས་དིང་སང་ཟེར་བ་ནི་མི་འཐད་དེ། འདོད་པ་དེ་ལ་ནི། ཕྱོགས་ཀྱི་ཆ་དང་བཅས་བཞིན་དུ་རྡུལ་ཕྲན་ཡིན་ན་རི་སོགས་འབབ་པའི་ཕྱིར་རོ། །

[H13. རྗེས་འབྲང་རྣམས་བདེན་རྫུན་གྱི་ཁྱད་པར།]
	གཉིས་པ་ལ། བསྟན། བཤད། (མདོར་བསྟན། རྒྱས་བཤད། M) འཕྲོས་དོན་ནོ། །

[I19. མདོར་བསྟན།]
	དང་པོ་ནི། སྤྱིར་ [53b4] རྣམ་པར་རིག་པའི་ཚུལ་ནི་མདོ་དང་སྔགས་ལས་རྒྱ་ཆེར་གསུངས་ཤིང་། བྱམས་པ་དང་ཐོགས་མེད་མཆེད་གཉིས་ཀྱིས་རྒྱས་པར་བཀྲལ་བ་ཡང་ལུགས་འདི་སྨྲ་བ་ལ་རྣམ་བདེན་རྫུན་གྱི་དབྱེ་བ་མ་མཛད་པར་དངོས་བསྟན་རྣམ་རྫུན་ཉིད་དུ་གསལ་བར་གསུངས་མོད་ [53b5] ཀྱི། དུས་ཕྱིས་དེ་དག་གི་རྗེས་སུ་འབྲང་བའི་འདོད་ཚུལ་ནི་རྣམ་བདེན་དང་རྣམ་རྫུན་གཉིས་ཡིན་ཏེ། གཟུགས་ཅན་དུ་སྣང་བ་མཐའ་དག་སྣང་མཁན་གྱི་སེམས་ཉིད་བག་ཆགས་འཁྲུལ་པའི་དབང་གིས་རྒྱངས་(རྒྱང་ M)ཆད་ཀྱི་དོན་དུ་སྣང་བ་ཙམ་ཡིན་གྱི། ཡིན་ལུགས་བཟུང་ [53b6] ཆའི་སེམས་སུ་བདེན་པས་ན། འགོག་བདེན་ཡང་སྤང་བྱ་དང་བྲལ་བའི་སེམས་ལ་འཇོག་(འཇོགས་ M)པ་སོགས། མདོ་ལས་ཕུང་སོགས་བདེན་པ་སྟེ་སེམས་ཉིད་དུ་འདོད་པ་དང་། ཡང་སྣང་བ་ཐམས་ཅད་ཟླ་གཉིས་དང་རབ་རིབ་ཅན་ལ་སྣང་བའི་སྐྲ་ཤད་སོགས་བཞིན་དུ་ [54a1] མེད་བཞིན་དུ་སྣང་བའི་མེད་པ་གསལ་སྣང་ཡིན་པའི་ཕྱིར་ན། གཟུང་འཛིན་གཉིས་སྟོང་གི་ཤེས་པ་ཤེལ་སོགས་ཉིད་གཅིག་པུ་དངོས་པོ་གཞིར་བྱས་ལ་བདེན་པར་འདོད་པ་གཉིས་ཡིན་པའི་ཕྱིར་རོ། །
	དེ་ཡང་། སློབ་དཔོན་ [54a2] ཕྱོགས་གླང་ཡབ་སྲས་ནི་གཉིས་ཀ་བཞེད་དེ། དམིགས་རྟག་(read: བརྟག་ M)ཏུ། 
		ནང་གི་ཤེས་བྱའི་ངོ་བོ་ནི། །ཕྱི་རོལ་ལྟར་སྣང་གང་ཡིན་པ། །
		དོན་ཡིན་རྣམ་ཤེས་ངོ་བོའི་ཕྱིར། །དེ་རྐྱེན་ [M 231] ཉིད་ཀྱང་ཡིན་ཕྱིར་རོ། །
ཞེས་ཤེས་པའི་བཟུང་ཆ་ཉིད་འཛིན་མཁན་རྣམ་ཤེས་ཀྱི་དམིགས་ [54a3] རྐྱེན་ཡིན་པ་དང་། ཡང་ན། 
		ནུས་པའང་ཡིན།
ཞེས། ཕྱི་དོན་དང་ཤེས་པ་གཉིས་ཀའི་དམིགས་རྐྱེན་མེད་ཀྱང་། རྣམ་ཤེས་སྔ་མའི་སྟེང་གི་ཕྱི་མ་ཡུལ་གྱི་རྣམ་ལྡན་དུ་སྐྱེད་པའི་ནུས་པ་ཉིད་དམིགས་རྐྱེན་ཡིན་ཞེས་གསུངས་ལ། རྣམ་འགྲེལ་ལས། རྟོག་མེད་ཀྱི་དབང་དུ་ [54a4] མཛད་ནས། 
		ཤེས་གང་ཇི་ལྟར་སྣང་བ་དེ། །དེ་ལྟ་ཉིད་དུ་མྱོང་བ་ཡིན། །
		དེ་ལྟར་སེམས་ཀྱི་རྣམ་པ་ནི། །སྣ་ཚོགས་གཅིག་གི་ངོ་བོར་འགྱུར། །
ཞེས་དང་། 
		འཛིན་པ་ཡི་ནི་ཉེར་ལེན་དང་། །མྱོང་བ་སེམས་ཀྱི་གཟུང་མཚན་ཉིད། །
ཅེས་དང་། 
		གང་ཕྱིར་ཤེས་ཆ་དོན་དུ་ནི། ། [54a5] གཞག་ཕྱིར་ཤེས་པ་ཡུལ་བཅས་པ། །
ཞེས་སོགས་མང་པོ་དང་། རྟོག་པའི་བཟུང་རྣམ་ཤེས་པ་ཡིན་པའི་དབང་དུ་མཛད་ནས། 
		དེ་དག་གི་ཡང་དེ་ལྟའི་དངོས། །བཀག་མེད་གསལ་བར་སྣང་བ་ཉིད། །
		ཤེས་པའི་ངོ་བོའི་དོན་ཉིད་ཕྱིར། །གལ་ཏེ་སྤྱི་ཤེས་ངོ་བོ་ཡི། །
		དོན་ [54a6] ཉིད་ཡིན་ན་ཐལ་བར་འགྱུར། །དེ་ལྟར་འདོད་ཕྱིར་སྐྱོན་ཡོད་མིན། །
ཞེས་སོགས་དང་། 
		རུང་ཡུལ་གནས་པས་མི་ཤེས་པ། །རང་ཉིད་ཤེས་ཕྱིར་དེ་ཤེས་ཡིན། །
ཞེས་སོགས་རྣམ་བདེན་གྱི་ཕྱོགས་དང་། དེ་དག་འགོག་པ་ན། 
		སྣ་ཚོགས་སྣང་ཅན་དོན་རྣམས་ལ། །གལ་ [54b1] ཏེ་གཅིག་ཉིད་མི་རིགས་ན། །
		རེ་ཞིག་གཅིག་བུའི་(read: པུའི་ M)བློ་དེ་ཉིད། །སྣ་ཚོགས་སུ་ནི་ཇི་ལྟར་སྣང་། །
		ཇི་ལྟ་ཇི་ལྟར་དོན་བསམས་པ། །དེ་ལྟ་ད་(read: དེ་ M)ལྟར་རྣམ་བྲལ་ཞེས། །
		མཁས་པ་རྣམས་ཀྱིས་གང་གསུངས་པ། །དེ་ནི་དངོས་སྟོབས་འོངས་པ་ཡིན། །
ཞེས་པ་ནས། 
		འཇིག་རྟེན་ཐུགས་ [54b2] ནི་འབའ་ཤིག་གིས། །ཕྱི་རོལ་སྤྱོད་ལ་འཇུག་པར་མཛད། །
ཅེས་པའི་བར་རྒྱས་པ་དང་། འབྲས་རྟོག་གསུམ་པ་འགོ་བརྩམས་པ་ནས། 
		གལ་ཏེ་མཚུངས་པ་དེ་མ་ [M 232] ཐག །རྐྱེན་ལས་ངེས་པར་མི་སྨྲ་ནའོ། །
ཞེས་པའི་བར་དུ། 
		སྐྱེ་འགྱུར་རབ་རིབ་ལ་སོགས་བཞིན། །
ཞེས་ [54b3] སོགས་དང་། 
		སྐྲ་སོགས་ཤེས་པའི་ཐ་དད་བཞིན། །
ཞེས་སོགས་མེད་པ་གསལ་སྣང་དུ་གསུངས་པ་དང་མཐུན་པར། འཕགས་པ་ཀླུ་སྒྲུབ་ཀྱི་བྱང་ཆུབ་སེམས་འགྲེལ་ལས། སེམས་ཙམ་འཆད་པའི་སྐབས་སུ། 
		གཟུང་དང་འཛིན་པའི་ཚུལ་གྱིས་ནི། །རྣམ་ཤེས་གཉིས་སུ་ [54b4] སྣང་འགྱུར་ཏེ། །
		རྣམ་ཤེས་ལས་ནི་ལོགས་ཤིག་ན། །ཕྱི་རོལ་དོན་ནི་ཅུང་ཟད་མེད། །
ཅེས་པས་རྣམ་བདེན་དང་། 
		དེས་ན་ཕྱི་རོལ་སྣང་བ་འདི། །དངོས་པོའི་ངོ་བོར་ནམ་ཡང་མེད། །
		རྣམ་ཤེས་སོ་སོར་རྣམ་རིག་པ། །གཟུགས་ཀྱི་རྣམ་པས་སྣང་བར་འགྱུར། །
ཇི་ལྟར་སྐྱེ་བོ་སེམས་ [54b5] རྨོངས་པས། །སྒྱུ་མ་སྨིག་སྒྱུ་དྲི་ཟ་ཡི། །
		གྲོང་ཁྱེར་ལ་སོགས་མཐོང་བ་ལྟར། །རྨོངས་པས་གཟུགས་ལ་སོགས་པ་མཐོང་། ། 
ཞེས་པས་རྣམ་རྫུན་གསལ་བར་གསུངས་སོ། །
	དེ་བཞིན་དུ། མཁས་པ་ཤཱཀྱ་བློས། 
		ཤེས་བྱ་ནང་གི་ཡིན་པར་སྨྲ་བ་ལ་བརྒལ་བ་འདི་མཚུངས་པ་མ་ [54b6] ཡིན་ཏེ། འདི་ལྟར་དེ་ཡི་སྔོན་པོ་དང་སེར་པོ་ལ་སོགས་པ་ཕྱི་དང་ནང་ན་ཡོད་པ་མ་ཡིན་ལ། དེའི་ཕྱིར་རི་བོང་གི་རྭ་དང་འདྲ་བ་ཡིན་ནོ། །
ཞེས་པས་རྣམ་རྫུན་དང་། ཡང་། 
		རྣལ་འབྱོར་དཔྱོད་(read: སྤྱོད་)པ་གཞན་དག་ནི། སྔོན་པོ་དང་སེར་པོ་ལ་སོགས་པ་ཐམས་ཅད་མེད་པ་མིན་ཏེ། དགའ་ [55a1] བ་ལ་སོགས་པ་བཞིན་དུ་གསལ་བར་ཉམས་སུ་མྱོང་བ་ཉིད་ཀྱི་ཕྱིར་རོ། །འོན་ཀྱང་སྔོན་པོ་ལ་སོགས་པ་ཕྱི་རོལ་གྱི་ངོ་བོ་ཉིད་དུ་ཡོད་པ་མ་ཡིན་ཞིང་། ཤེས་པ་འཛིན་པར་འདོད་པ་གཅིག་གི་ཆ་གཉིས་པར་གྱུར་པ་ཡིན་ནོ། །
ཞེས་ [55a2] པས་རྣམ་བདེན་བཤད་ལ། དབུ་མ་རྒྱན་དུ། 
		ཇི་ལྟར་ཐོག་མ་མེད་རྒྱུད་ཀྱི། །བག་ཆགས་སྨིན་པས་སྤྲུལ་པ་ཡི། །
		རྣམ་པ་དག་ནི་སྣང་བ་ཡང་། །ནོར་བས་སྒྱུ་མའི་རང་བཞིན་འདྲ། །
ཞེས་པས་རྣམ་ [M 233] རྫུན་དང་། 
		རྒྱུ་དང་འབྲས་བུར་སྣང་བ་ཀུན། །ཤེས་པ་འབའ་ཞིག་ཁོ་ན་ [55a3] སྟེ། །
ཞེས་པས་རྣམ་བདེན་གསལ་བར་བསྟན་པའི་ཕྱིར། 
	དིང་(དེང་ M)སང་རྣམ་བདེན་པས་སྔོན་པོ་ཤེས་པར་འདོད་ཅེས་པའི་གྲུབ་མཐའ་ལ་ཐན་ལྟས་བྱས་ནས། རྣམ་བདེན་རྫུན་གྱི་གྲུབ་མཐའ་བོད་རང་རང་གི་བློས་སྦྱར་བའི་རང་བཟོས་འཇོག་པ་ནི། བསྟན་པ་འདིའི་སྟོན་པ་དང་བསྟན་འཛིན་ [55a4] ཆད་(read: ཚད་ M)མར་གྱུར་པ་ནི་མྱ་ངན་ལས་འདས། དེ་དག་གི་གཞུང་ལུགས་རྣམས་ནི་གླེགས་བམ་བསྡམས་བསྡམས་པ་ཉིད་དུ་བཞུགས། ཚིག་གི་ཆད་ལྷག་བསྒུག་པ་ལ་རེ་བའི་ཆོས་སྐད་ལ་མཆོག་ཏུ་འཛིན་པས་ནོངས་སོ། །
	དེ་ལྟར་རྣམ་བདེན་སྨྲ་བ་དང་། མདོ་སྡེ་པ་གཉིས་ [55a5] ཀ། སྣང་བ་འདི་ཤེས་པའི་གཟུང་བྱར་འདོད་པ་ལ་ཁྱད་པར་མེད་པར་ནི། མདོ་སྡེ་པའི་གཞུང་ལུགས་ཚད་མར་གྱུར་པ་ཕྱི་རོལ་དོན་གྲུབ་ལས། སེམས་ཙམ་པའི་ལྷན་ཅིག་དམིགས་ངེས་འགོག་པའི་སྐབས་སུ། 
		ཤེས་པ་རྣམ་བཅས་ཕྱོགས་ལ་ནི། །ད་ལྟར་སྣང་བ་མྱོང་ཆ་ཉིད། ། [55a6] 
		དེ་དང་ཐ་དད་མིན་སྒྲུབ་ན། །གྲུབ་པ་བསྒྲུབ་པ་ཉིད་དུ་འགྱུར། །
ཞེས་དང་། 
		སྣང་དང་ཐ་དད་མིན་སྒྲུབ་ན། །གྲུབ་པ་བསྒྲུབ་པ་ཉིད་དུ་འགྱུར། །
		ཤེས་པ་རྣམ་བཅས་སྨྲ་བ་དང་། །འདི་ལ་རྩོད་པ་ཡོད་མ་ཡིན། །
ཞེས་གསལ་བར་བཤད་དོ། །
	དེས་ན་བོད་ཀྱི་རྟོག་གེ་པ་རྣམས་ [55b1] ཀྱིས་མདོ་སྡེ་པའི་ཡུལ་འཛིན་ཚུལ་ཡང་། བསྟན་པ་འདི་ལ་མི་གཏོགས་པའི་མདོ་སྡེ་པའི་ལུགས་ཡིན་པར་གསལ་ལོ། །
	གཞན་ཡང་། གཞུང་དེར་སེམས་ཙམ་པའི་དམིགས་རྐྱེན་འདོད་ཚུལ་གསུམ་བཀག་སྟེ། 
		ཕྱི་རོལ་དམིགས་པར་མི་རུང་ཕྱིར། །ཡུལ་ནི་གཟུང་བའི་ [55b2] ཆར་ [M 234] འདོད་ན། །
ཞེས་རང་དུས་ཀྱི་བཟུང་ཆ་དང་། 
		འདྲ་བའི་ཤེས་པ་སྔ་མ་ལ། །དམིགས་པར་འདོད་པ་གང་ཡིན་པ། །
ཞེས་ཤེས་པ་སྔ་མའི་བཟུང་ཆ་དང་། 
		ཁ་ཅིག་ཤེས་པ་མཚུངས་སྐྱེད་པའི། །ནུས་པ་དམིགས་པ་ཡིན་པར་འདོད། །
ཅེས་སྔ་མའི་སྟེང་གི་ཡུལ་གྱི་རྣམ་ [55b3] ལྡན་དུ་སྐྱེད་པའི་ནུས་པ་ལ་དམིགས་རྐྱེན་དུ་འདོད་པའོ། །
	དེ་ལྟར་རྣམ་བདེན་པ་ལྟར་ན། འཁྲུལ་པའི་བློ་མི་སྲིད་དེ། ཟླ་བ་གཉིས་སྣང་ཡང་ཤེས་པའི་བཟུང་ཆ་ལ་མ་འཁྲུལ་བར་འདོད་པས་སོ། །དེས་ན་འདིས་ཤེས་པའི་གཟུང་འཛིན་རྫས་གཞན་ཁས་བླངས་སོ། ། [55b4] 
	འདི་ལ་རྣམ་རྫུན་པས། ཕྱི་རོལ་གྱི་དོན་ཞེས་བྱ་བའི་རྭ་ཟེད་དེ་(ཟེང་ངེ་ M; read: ཟིང་ངེ་?)བ་ནི་མེད་ཀྱི། ཕྱོགས་ཀྱི་ཆ་དང་བཅས་པའི་སྣང་བ་འདི་བདེན་པར་ཁས་བླངས་པས། གཟུང་འཛིན་གཉིས་སྟོང་མ་རྟོགས་སོ་ཞེས་བཀག་ནས། རང་ལུགས་གཞན་རིག་གི་ཤེས་པ་ཐམས་ཅད་འཁྲུལ་ [55b5] པར་འདོད་དོ། །
	འོ་ན། གཉིས་ཀ་ལྟར་ཡང་སྣང་ཡུན་རིང་ཐུང་ལ་སོགས་མི་འཐད་དོ་ཞེ་ན། གཉིས་སོགས་ཏེ། སྐྲ་ཤད་དང་རྨི་ལམ་དང་ཟླ་གཉིས་སོགས་འཕྲལ་དང་སྔོ་འཛིན་སོགས་གཏན་སོགས་སོ། །
	རྣམ་བདེན་ཡང་ཕྱི་རོལ་དོན་དུ་སྣང་བའི་ཆ་ནས་འཁྲུལ་ཞེས་ [55b6] པའོ། །

[I20. རྒྱས་བཤད།]
	གཉིས་པ་ལ་གཉིས་ལས། 

[J23. རྣམ་བདེན་པ།]
[K27. འདོད་པ་བརྗོད་པ།]
	རྣམ་བདེན་ལ་འདོད་པ་བརྗོད་པ་ནི། སེམས་ཙམ་རྣམ་བདེན་པ་ལའང་བོད་སྔ་མ་དག སྒོ་ང་ཕྱེད་ཚལ་བ་དང་། གཟུང་འཛིན་གྲངས་མཉམ་པ་དང་། སྣ་ཚོགས་གཉིས་མེད་པ་ཞེས་གསུམ་དུ་འབྱེད་པ་ལ། བོད་ཕྱི་མ་དག་གིས་དགག་ [56a1] པ་སྣ་ཚོགས་བྱས་པ་ནི་མི་རིགས་ཏེ། དེ་(དེས་ M)གསུམ་དུ་ཡོད་པར་རྒྱ་གར་མཁས་པའི་གཞུང་ལ་གྲགས་ཤིང་དོན་ལ་གྲུབ་པའི་ཕྱིར་ཏེ། འདི་ལྟར། 
		གང་ཕྱིར་ཤེས་ཆ་དོན་དུ་ནི། །གཞག་ཕྱིར་
སོགས་ལ་བརྟེན་ [M 235] ནས། བྲམ་ཟེ་ཆེན་པོ་ཤཾ་ [56a2] ཀར་ནན་དས། 
		གང་སྣང་དེ་འདིར་རང་ཡིན་ཏེ། །གཞན་གང་དེ་ནི་མི་སྣང་ཉིད། །
ཅེས་དང་། སློབ་དཔོན་ཙནྟྲ་ཧ་རིས། 
		རྣམ་པ་སྒོང་བཤབས་(read: བཤགས་ M)ལྟ་བུར་ནི། །སྨྲ་བའི་སེམས་ཙམ་རྣམ་བདེན་པ། །
		བྱེ་བྲག་སྨྲ་དང་ཆོས་མཐུན་ཏེ། །གཟུང་བ་ཡི་ནི་རྣམ་པ་དང་། །
		འཛིན་པའི་རྣམ་ [56a3] པ་ཐ་དད་ལ། །ཅེས་མཐོང་འདོད། 
ཅེས་དང་། འདིས་ཤེས་པའི་གཟུང་འཛིན་རྫས་གཞན་ཡང་འདོད་དེ། 
		ནང་དུ་སྣང་བའང་གཞན་ཡིན་ལ། །ཕྱི་རུ་སྣང་བའང་དེ་གཞན་ཉིད། །
		གསལ་བར་བྱ་དང་གསལ་བྱེད་ཉིད། །མར་མེ་བཞིན་དུ་དེ་ཉིད་མིན། །
ཞེས་བཤད་པས་བཟུང་ཆ་ [56a4] སོགས་དང་། དབུ་མ་རྒྱན་དུ། 
		ཅི་སྟེ་རྣམ་པའི་གྲངས་བཞིན་དུ། །རྣམ་པར་ཤེས་པ་ཁས་ལེན་ན། །
ཞེས་བཀོད་ནས་དགག་པ་རྒྱས་པར་མཛད་ཅིང་། ཤཱཀྱ་བློའི་འགྲེལ་བར། 
		དཀར་དམར་ལ་སོགས་པ་རྣམ་པའི་གྲངས་ཇི་སྙེད་པར་ཤེས་པའི་གྲངས་ཀྱང་དེ་སྙེད་དུ་འདོད་
ཅེས་རྣམ་སོགས་དང་། དབུ་མ་རྒྱན་དུ། 
		གལ་ཏེ་སྣ་ཚོགས་དེ་གཅིག་ན། །
ཞེས་སོགས་དང་། རྣམ་འགྲེལ་དུ། 
		རེ་ཞིག་གཅིག་བུའི་(read: པུའི་ M)བློ་དེ་ཉིད། །སྣ་ཚོགས་སུ་ནི་ཇི་ལྟར་སྣང་། །
ཞེས་སོགས་རྣམ་བདེན་པ་རྒྱ་ཆེར་བཀག་པས། རྣམ་སོགས་སྨྲ་བའོ། །

[K28. དགག་པ་བརྗོད་པ།]
	དེ་དགག་པ་ལ། 

[L8. ཐུན་མོང་དུ་དགག་པ།]
	ཐུན་མོང་ [56a6] ནི། གསུམ་སོགས་ཏེ། བདེན་པར་གྲུབ་ན་གཅིག་ཏུ་བདེན་པར་གྲུབ་པ་ལས་མ་འདས་པས་སྔ་མ་གཉིས་བཟུང་ཆ་འཛིན་ཆ་ཕྱི་མ་གཉིས་དང་རེ་རེའང་དུ་མར་བདེན་པར་འདོད་པ་ཁེགས་ཤིང་། གསུམ་གའང་རགས་པ་ཕྱོགས་ཀྱི་ཆ་དང་བཅས་པར་སྣང་བ་འདི་བདེན་པར་ [56b1] གྲུབ་ན། 
		དྲུག་གིས་ཅིག་ཅར་སྦྱར་བ་ན། །
ཞེས་སོགས་རྡུལ་ཕྲན་འགོག་པ་དང་མཚུངས་པས་ཁེགས་སོ། །

[L9. སོ་སོར་དགག་པ།]
	སོ་སོར་དགག་པ་ནི། འདོད་པ་དང་པོ་ལ་གཟུང་འཛིན་རྫས་གཞན་དུ་ [M 236] ཐལ་བ་དང་། གཉིས་པ་ལ་གང་ཟག་གཅིག་གི་རྒྱུད་ལ་རིགས་མི་མཐུན་གྱི་ཤེས་པ་གཟུགས་འཛིན་ [56b2] དང་སྒྲ་འཛིན་ལྟ་བུ་དྲུག་ཅིག་ཅར་འབྱུང་བར་རྣམ་འགྲེལ་སོགས་ལས་བཤད་ཀྱང་། རིགས་མཐུན་གྱི་རྣམ་ཤེས་ནི་དུས་གཅིག་གི་ཚེ་གཅིག་ཉིད་དུ་ངེས་ཏེ། མདོ་ལས། 
		སྔ་ཕྱི་མེད་པར་སེམས་གཉིས་འབྱུང་བ་ནི་གནས་དང་སྐབས་མེད་
ཅེས་དང་། 
		སེམས་ཅན་ [56b3] རྣམས་ནི་རྣམ་པར་ཤེས་པའི་རྒྱུད་རེ་རེ་བའོ། །
ཞེས་དང་། བསྟན་བཅོས་ལས། 
		དེ་དག་རྣམས་ལ་རིགས་མཐུན་པའི། །རྣམ་པར་ཤེས་ལ་ངེས་པར་འགྱུར། །
		འདི་ལྟར་རྣམ་པར་རྟོག་པ་རྣམས། །རིམ་གྱིས་འབྱུང་བར་ཡང་དག་རྟོགས། །
ཞེས་གསུངས་པ་དང་འགལ་ [56b4] བ་དང་། ལུགས་གསུམ་པ་ལ་ནི། འཛིན་བྱེད་ཤེས་པ་གཅིག་དང་། གཟུང་བྱ་རྣམ་པ་དུ་མ་རྫས་གཅིག་ཏུ་བདེན་པ་འགལ་བའི་རིག་(read: རིགས་ M)པས་བཀག་སྟེ། དབུ་མ་རྒྱན་ལས། 
		　གལ་ཏེ་རྣམ་པ་ཡང་དག་ཤེས། །དུ་མར་འགྱུར་རོ་ཡང་ན་ནི། །
		　དེ་དག་གཅིག་འགྱུར་འགལ་ལྡན་པས། ། [56b5] གདོན་མི་ཟ་བར་སོ་སོར་འགྱུར། །
		ཡང་དག་པའི་རྣམ་པ་དང་ཐ་དད་པ་མ་ཡིན་པས། རྣམ་པའི་རང་གི་ངོ་བོ་བཞིན་དུ་རྣམ་པར་ཤེས་པ་དུ་མར་འགྱུར་བའམ། ཡང་ན་རྣམ་ཤེས་གཅིག་པུ་དང་ཐ་མི་དད་པས། རྣམ་པ་རྣམས་ཀྱང་རྣམ་པར་ཤེས་པའི་རང་གི་ངོ་བོ་བཞིན་དུ་ [56b6] གཅིག་པུ་ཉིད་དུ་ཐལ་བ་ཟློག་བར་དཀའོ་
ཞེས་སོགས་དང་། ཡང་སྔོ་སེར་སོགས་ཀྱི་རྣམ་པ་རྣམས་ཤེས་པ་གཅིག་ཏུ་བདེན་ན། གཅིག་གཡོ་ན་ཐམས་ཅད་གཡོ་བ་དང་། གཅིག་བསྒྲིབས་ན་ཐམས་ཅད་བསྒྲིབས་པ་ལ་སོགས་པ་ཡན་ལག་ཅན་ཆ་མེད་གཅིག་འགོག་པའི་ [57a1] རིག་(read: རིགས་ M)པ་དང་། འདི་མདོ་སྡེ་པའི་རྣམ་པ་ལ་ཡང་མཚུངས་པ་དང་། གཅིག་ཉིད་དུ་མར་བདེན་པ་ནི་གཅེར་བུ་པའི་ལུགས་ཡིན་པ་དང་། གཅིག་ཏུ་བདེན་ན་བློ་མ་འཁྲུལ་བ་ལ་སྣ་ [M 237] ཚོགས་སུ་སྣང་བ་མི་འཐད་པ་དང་། སྐྱོན་དེ་དག་གིས་འཇིགས་ [57a2] ནས་གཟུང་འཛིན་གྲངས་མཉམ་འདོད་ན། སྤྱིརབཟུང་ཆ་བདེན་གྲུབ་རྡུལ་ཕྲན་འགོག་པའི་རིག་(read: རིགས་ M)པས་ཁེགས་པ་དང་། སྒོ་ང་ཕྱེད་ཚལ་བ་ལྟར་གཞན་དུས་མཉམ་དུ་འདོད་ན། འཛིན་པ་རྒྱུ་མེད་དུས་(M; read: དུ་)འགྱུར་ཞིང་། དེ་ལྟ་ན། རེས་འགའ་བར་མི་འཐད་པར་ཐལ་བ་སོགས་དང་། [57a3] རྣམ་པ་གཏན་མེད་ཀྱི་ཕྱོགས་ལ་ཡང་དགག་པ་མང་དུ་མཛད་ནས། ཐ་སྙད་དུ་རྣམ་བདེན་བཞེད་པ་ལྟ་བུའི་རྣམ་གཞག་གི་སྒོ་ནས་བཟུང་ཆར་སྣང་བཞིན་པ་འདི་རྣམ་པར་བྱས་པའི་བརྒལ་བརྟག་ཁོ་ན་འཛིན་པས། དིང་(དེང་ M)སང་། སྔོན་པོར་སྣང་བ་འདི་སྔོན་པོ་དངོས་ཡིན་གྱི་སྔོན་པོའི་ [57a4] རྣམ་པ་མིན་ལ། སྔོ་འཛིན་ཤེས་པའི་བཟུང་རྣམ་ནི་སྔོ་འཛིན་ཤེས་པ་ཉིད་ཡིན་ནོ་ཞེས་ཟེར་བ་ལ་ནི་ཁུངས་ཅུང་ཟད་ཀྱང་མེད་ཅིང་། འཛིན་རྣམ་ཡན་གར་བ་ཆོས་གསུམ་ལྡན་ནི། འཛིན་བྱེད་ཀྱི་མཚན་ཉིད་མ་ཚང་ཡང་རིག་ཙམ་ལ་འཛིན་རྣམ་དུ་མིང་བཏགས་པ་རྣམ་རྫུན་པའི་འདོད་པ་ [57a5] ཡིན་པས། རྣམ་བདེན་རྫུན་བསྲེས་པའི་གྲུབ་མཐའ་རང་བཟོ་འབའ་ཞིག་ཏུ་སྣང་ངོ་། །

[J24. རྣམ་རྫུན་པ།]
	རྣམ་རྫུན་པ་ལ། དགག་པ་དངོས་དང་། དབྱེ་བ་བརྗོད་པའོ། །

[K29. དགག་པ་དངོས།]
	དང་པོ་ནི། སེམས་ཙམ་རྣམ་སོགས་དེ་ཆོས་ཅན། ཤེས་པ་དང་རིག་པའི་མཚན་ཉིད་མེད་པར་འགྱུར་ཏེ། ཡུལ་དོན་ལ་མེད་ [57a6] པའི་ཕྱིར་ནའོ། །རྒྱན་ལས། 
		འདི་ལྟར་གང་ལ་རྣམ་པ་མེད། །དེ་ལ་དེ་ཤེས་ཡོད་མ་ཡིན། །
		བདེ་བ་མིན་ལ་བདེ་སོགས་དང་། །དཀར་བའི་རྣམ་ལ་མི་དཀར་བཞིན། །
ཞེས་དང་། སེམས་འགྲེལ་ལས། 
		རིག་པོས་རིག་བྱ་རིག་བྱེད་ན། །རིག་བྱ་མེད་པས་རིག་བྱེད་མེད། །
ཅེས་སོགས་ [57b1] དང་། འཇུག་པ་ལས། 
		བྱེད་པོ་ལས་དང་བྱ་བ་གཅིག་མིན་པས། །དེ་ཉིད་ [M 238] ཀྱིས་དེ་མྱོང་བར་རིགས་མ་ཡིན། །
ཞེས་སོགས་གསུངས་པ་བཞིན་ནོ། །
	གཟུང་བ་མེད་ན་དེ་འཛིན་མེད། །ཅེས་རང་གིས་ལན་མང་དུ་སྨྲས་པ་དང་ཡང་འགལ་ལ། གཉིས་སྟོང་གི་ཤེས་པ་ཤེལ་གོང་ [57b2] དག་པ་འདྲ་བ་ལ་ནི་དམིགས་བྱེད་མེད་དེ། རྒྱན་ལས། 
		རྣམ་པ་མེད་པ་དེ་ཉིད་ཀྱིས། །ཤེས་དེ་ཡང་ནི་མེད་པར་འགྱུར། །
		ཤེལ་གོང་དག་པ་འདྲ་བ་ཡིས། །ཤེས་པ་རབ་ཏུ་ཚོར་བ་མེད། །
ཅེས་སོ། །
	དེ་འདྲའི་མྱོང་བ་བདེན་པར་གྲུབ་པ་དེ་ཉིད་རྫུན་པར་སྣང་བ་འདི་དང་བདག་གཅིག་དེ་ [57b3] བྱུང་གི་འབྲེལ་པ་ཡོད་དམ་མེད། མེད་ན། དེ་ལ་རྫུན་སྣང་འབྱུང་མི་རིགས་ཏེ། དེ་དང་འབྲེལ་པ་གཉིས་མེད་པའི་ཕྱིར། ཁྱབ་སྟེ། མེད་ཀྱང་འབྱུང་ན་རྒྱལ་བ་སངས་རྒྱས་ལའང་འབྱུང་བར་ངེས་དགོས་ལ་དེ་ལྟ་ན། རྣམ་རྫུན་གྱི་བཟང་ཤོས་དྲི་མེད་མི་འཐད་ཅིང་། འབྲེལ་སོགས་ [57b4] འགྱུར་ཏེ། བདེན་གྲུབ་ཀྱི་དངོས་པོ་དང་བདག་གཅིག་དེ་བྱུང་གང་རུང་དུ་གྲུབ་པས་སོ། །

[K30. དབྱེ་བ་བརྗོད་པ།]
	གཉིས་པ་ནི། རྣམ་སོགས་ཏེ། སངས་རྒྱས་སོགས་ཀྱིས་སོ། །འདི་ལ་དཔལ་ཆོས་ཀྱི་གྲགས་པས་ནི། བདེན་བཞིའི་གནས་ལུགས་ལྟ་བུ་ཡུལ་དངོས་སྟོབས་ཀྱིས་གྲུབ་པའི་དེ་ཁོ་ན་ཉིད་རྟོགས་ [57b5] པའི་ཇི་ལྟ་བ་མཁྱེན་པའི་ཡེ་ཤེས་ནི། གཞན་དོན་དུ་བརྩེ་བ་ཆེན་པོས་ཀུན་ནས་བསླངས་ཏེ་གོམས་རྐྱེན་དང་མ་བྲལ་བར་ཡུན་རིང་དུ་གོམས་པས། གསལ་སྣང་རབ་ཀྱི་མཐར་ཕྱིན་པ་འབྱུང་བར་ཚད་མས་གྲུབ་པའི་སྒོ་ནས། སྟོན་པ་དང་བསྟན་པ་ལ་ཤིན་ཏུ་ཡིད་ཆེས་པར་གྲུབ་མོད་ཀྱི། [57b6] ཇི་སྙེད་པ་མཁྱེན་པའི་ཡེ་ཤེས་ཀྱིས་ཤེས་བྱ་མཁྱེན་ཚུལ་ནི་བསམ་གྱིས་མི་ཁྱབ་སྟེ། 
		གཟུགས་སོགས་དང་ནི་སེམས་དེ་ལྟར། །གཟུང་བའི་མཚན་ཉིད་དཔྱོད་པ་འདི། །
		མ་དག་བློ་ཅན་ལ་ཡིན་གྱིས། །རྣལ་འབྱོར་རྟོགས་པ་བསམ་མི་ [M 239] ཁྱབ། །
ཅེས་དང་། རྒྱུད་གཞན་གྲུབ་པར་ཡང་ [58a1] 
		བཅོམ་ལྡན་འདས་ཀྱིས་དོན་ཐམས་ཅད་ཐུགས་སུ་ཆུད་པ་ནི་བསམ་གྱིས་མི་ཁྱབ་སྟེ།
ཞེས་སོགས་གསུངས་ལ། དེའི་འགྲེལ་བྱེད་སློབ་དཔོན་དུལ་བ་ལྷས་ནི། 
		མཉམ་པར་གཞག་པ་འཇིག་རྟེན་ལས་འདས་པའི་རྗེས་ལས་ཐོབ་པ་སོ་སོར་རྟོག་པའི་ [58a2] ཡེ་ཤེས་ཀྱིས་གཞན་གྱི་སེམས་མཁྱེན་ལ་ཡེ་ཤེས་གཞན་གྱིས་ནི་མ་ཡིན་ནོ། །ཡེ་ཤེས་དེ་ནི་གཟུང་འཛིན་དང་བཅས་ཀྱང་། དེ་ཉིད་ཀྱིས་ལོག་པ་ཉིད་དུ་གཟིགས་པའི་ཕྱིར།
ཞེས་སོགས་ནི་དྲི་བཅས་པ་དང་། བྱམས་པས། 
		དེ་ནི་རྣམ་པར་མི་རྟོག་པའི། །ཡེ་ཤེས་ཡུལ་མེད་དམིགས་མེད་ [58a3] ཅིང་། །
		མཚན་མ་ཐམས་ཅད་མི་དམིགས་པས། །རབ་ཕྱེ་བ་ནི་ཡིན་ཕྱིར་རོ། །
ཞེས་དང་། ཐོགས་མེད་ཀྱིས། 
		མི་རྟོག་ཡེ་ཤེས་རྒྱུ་བ་ལ། །དོན་ཀུན་སྣང་བ་མེད་པའི་ཕྱིར། །
		དོན་མེད་ཁོང་དུ་ཆུད་པར་བྱ། །དེ་མེད་པས་ན་རྣམ་རིག་མེད། །
ཅེས་དང་། ཞི་བ་འཚོས། ཚད་མའི་དེ་ཉིད་བསྡུས་ [58a4] པར། 
		དམིགས་པ་ཅན་གྱི་གཞུང་ལུགས་ལ། །གཞན་གྱི་འདོད་ཆགས་སོགས་རིག་ན། །
		སྒྲིབ་པ་ཡོད་པ་འཐོབ་འགྱུར་ཏེ། །རྒྱལ་བ་ཐམས་ཅད་མཁྱེན་པ་ནི། །
		དེས་ན་གཟིགས་པ་མེད་པར་བསྟན། ། 
ཞེས་དང་། རྒྱན་མཁན་པོས། 
		ད་ལྟའི་སྐྱེ་བོ་ལ་བལྟོས་ནས། །གནོད་བྱེད་ཤེས་པ་ [58a5] མེད་པ་ལ། །
		མ་འཁྲུལ་བར་བཤད་དོན་དམ་དུ། །དམིགས་པ་ཐམས་ཅད་འཁྲུལ་པ་ཡིན། །
ཞེས་བཤད་པ་རྣམས་ནི་དྲི་མེད་པ་སྟེ། 
		གང་ཚེ་དངོས་དང་དངོས་མེད་དག །བློ་ཡི་མདུན་ན་མི་གནས་པ། །
		དེ་ཚེ་རྣམ་པ་གཞན་མེད་པས། །དམིགས་པ་མེད་པས་རབ་ཏུ་ཞི། །
ཞེས་སྤྱོད་ [58a6] འཇུག་ལས་དང་། 
		སེམས་འགགས་པ་དེ་སྐུ་ཡིས་མངོན་སུམ་མཛད། །
ཅེས་སོགས་འཇུག་པར་བཤད་པ་དང་ཤེས་བྱ་མཁྱེན་ཚུལ་མཐུན་ཞིང་(བཞིན M)། སྔ་མ་དང་རྣམ་བདེན་པ་དང་དབུ་མ་རང་རྒྱུད་པ་ [M 240] རྣམས་ནི་མ་དག་པའི་ཤེས་བྱ་ཡང་སྣང་ནས་མཁྱེན་པར་འདོད་དེ། རྒྱས་པར་འོག་ [58b1] ནས་བཤད་པར་བྱའོ། །

[I21. འཕྲོས་དོན།]
	འཕྲོས་དོན་ནི། རྣམ་རྫུན་པ་གཉིས་པོ་འདི་དག དབུ་མ་ཐལ་འགྱུར་བས་དཔྱད་ན་རྟོག་གེས་བཞག་པ་ཐམས་ཅད་མི་འཐད་ལ། མ་བརྟགས་མ་དཔྱད་ན་འཇིག་རྟེན་རང་དགའ་བ་འབོད་པ་ཐམས་ཅད་ཀྱང་འཁྲུལ་ངོར་ཁས་ལེན་པས། ལྟ་བ་མཆོག་ཏུ་ [58b2] གྱུར་པ་བཞིན་དུ། མ་བརྟགས་མ་དཔྱད་པའི་རྟོག་སོགས་ཡོད་པར་བཞེད་དེ། 
		ཕྱི་རོལ་དོན་ནི་ཡོད་ན་ཡང་། །
ཞེས་སོགས་འབྲས་རྟོགས་གསུམ་པར་ཕྱི་དོན་གཞལ་བྱར་བྱས་པའི་རྣམ་གཞག་མཛད་པའི་ཕྱིར། 
	ཕྱི་དོན་རིག་ངོར་མི་བཞེད་དེ། ཕྱི་དོན་རིག་ངོར་དོན་ལ་ཡོད་ན། 
		དེ་ཕྱིར་ [58b3] གཞལ་བྱ་རྟོགས་པ་ཡི། །སྒྲུབ་བྱེད་གཞལ་བྱའི་རང་བཞིན་ཉིད། །
ཅེས་པ་འབྲས་རྟོགས་དང་པོ་དང་ཚད་མ་འདྲ་བར་བཞེད་རིགས་པ་ལས། 
		དེ་ཚེ་དོན་སྣང་འདི་ཉིད་ནི། །ཚད་ཡིན།
ཞེས་གཟུང་རྣམ་ཚད་མར་མཛད་པའི་ཕྱིར་རོ། །
	འདིས་ཀྱང་སྔོ་འཛིན་ཚད་མའི་གཟུང་རྣམ་སྔོ་འཛིན་ [58b4] ཚད་མ་ཉིད་ཡིན་པར་འདོད་པ་ལ་གནོད་དེ། དེ་ལྟ་ན་འབྲས་རྟོགས་དང་པོ་དང་ཁྱད་མེད་དུ་འགྱུར་བས་ཟློས་སྐྱོན་ཡོད་པའི་ཕྱིར་རོ། །
	ཡང་རིག་ངོར་དོན་ལ་གྲུབ་པའི་དབང་དུ་བྱས་ན་ཕྱི་དོན་རིག་པ་ལྟ་ཅི་སྨོས། གཉིས་སྣང་ཅན་གྱི་གཞན་རིག་གི་སེམས་དང་སེམས་བྱུང་ཙམ་ཡང་ [58b5] མེད་དེ། 
		དེ་ལ་གཅིག་ཉིད་མེད་པས་ཀྱང་། །གཉིས་ཀའང་ཉམས་པར་འགྱུར་བ་ཡིན། །
		དེ་ཕྱིར་གཉིས་སྟོང་གང་ཡིན་པ། །དེ་ཡང་དེ་ཡི་དེ་ཉིད་ཡིན། །
ཞེས་སོགས་དང་། འཇུག་པ་ལས། 
		ཕྱི་རོལ་གཟུང་བ་མེད་པར་འབྱུང་འགྱུར་ཞིང་། །ཡོད་དང་སྤྲོས་ཀུན་ཡུལ་མིན་རང་ [58b6] བཞིན་ཡོད། །
ཅེས་སོགས་མདོ་དང་བསྟན་བཅོས་ལས་མང་དུ་འབྱུང་ངོ་། ། [M 241] 
	དེ་དག་གིས་ནི། གཉིས་སྟོང་གི་ཤེས་པ་དེ་ཡང་དེ་ཁོ་ན་ཉིད་དམ་གནས་ལུགས་ཀྱི་དོན་ནམ་དོན་དམ་པའི་བདེན་པར་བསྟན་ཏེ། གཞན་དུ་ན་ཡང་སྒྲ་ལ་ནུས་པ་མེད་པའི་ཕྱིར་རོ། །དེས་ན་གཉིས་ [59a1] སྟོང་གི་འགྱུར་མེད་ཡོངས་གྲུབ་འདུས་མ་བྱས་སུ་མ་ཟད། གཞན་དབང་གི་གཙོ་བོ་མདོ་སྔགས་དུ་མ་ལས་[ཀུན་]གཞིའི་ཡེ་ཤེས་དང་བདེ་གཤེགས་སྙིང་པོར་གསུངས་པ་དེ་ཡང་ཞེས་དེའི་དགོངས་པར་གདོན་མི་ཟའོ། །
	དེ་བས་ན་ལུགས་འདི་ [59a2] ལ་བྱ་སོགས་ཏེ། 
		བློ་བདག་རྣམ་པར་དབྱེར་མེད་ཀྱང་། །མཐོང་བ་ཕྱིན་ཅི་ལོག་རྣམས་ཀྱིས། །
		གཟུང་དང་འཛིན་པ་རིག་པ་དག །ཐ་དད་ལྡན་བཞིན་རྟོགས་པར་འགྱུར། །
ཞེས་དང་། 
		གཟུང་དང་འཛིན་པ་རིག་པ་དག །ཡོད་པ་མིན་ཡང་གཞལ་བྱ་དང་། །
		འཇལ་བྱེད་ [59a3] འབྲས་བུར་གནས་པ་ནི། །ཇི་ལྟར་རྗེས་སུ་སྣང་བཞིན་བྱས། །
ཞེས་དོན་ལ་མེད་ཀྱང་། འཁྲུལ་ཤེས་ལ་ཇི་ལྟར་སྣང་བ་བཞིན་དུ་བྱ་བྱེད་འཇོག་གོ་ཞེས་ལན་མང་དུ་གསུངས་པའི་ཕྱིར་རོ། །
	རྒྱུ་མཚན་དེ་རྣམས་ཀྱི་ཕྱིར་ན་འབྲས་སོགས་ཏེ། འབྲས་རྟོགས་དང་པོར་མདོ་ [59a4] སྡེ་པས། རང་གཞན་གྱི་སྡེ་པས་ཚད་མ་དང་འབྲས་བུ་རྫས་གཞན་དུ་འདོད་པ་རྣམས་ལེགས་པར་བཀག་ནས། དེ་གཉིས་དོན་གཅིག་གཞིར་བྱས་ལ་གཞལ་བྱའི་གཙོ་བོ་ཕྱི་དོན་དུ་བསམས་ནས་དེ་གཞལ་བྱར་བྱས་པའི་བྱ་བྱེད་ལས་གསུམ་དང་། གཉིས་པར་(པ་ M)དེ་ [59a5] བཀག་ནས་རྣམ་བདེན་པས་ཤེས་པའི་བཟུང་(གཟུང་ M)ཆ་གཞལ་བྱར་བྱས་པའི་ཤེས་པ་ཉིད་ཀྱི་བྱ་བྱེད་ལས་གསུམ་ཚད་གྲུབ་ཏུ་བཞག་པ་ན། དོན་ལ་ཕྱི་མ་ཡང་མ་གྲུབ་ཅིང་རྟོག་ངོར་སྔ་མ་ཡང་གྲུབ་པས་གཉིས་ཀ་མི་འཐད་པར་ [M 242] གཟིགས་ནས། སྤྱིར་གཞན་རིག་དང་བྱ་བྱེད་ཚད་ [59a6] མས་མ་གྲུབ་བཞིན་དུ་ནན་གྱིས་འཇོག་པ་ལ་བཞད་གད་བྱ་བར་དགོངས་ཏེ། རིག་བྱ་དང་རིག་ཚུལ་ཤིན་ཏུ་མི་འཐད་པ། ཕྱི་དོན་གཞལ་བྱ། གཟུང་རྣམ་ཆད་(read: ཚད་ M)མ། རང་རིག་འབྲས་བུ་ཞེས་པའི་རྣམ་གཞག་མཛད་ལ། དེ་ཡང་འཕྲལ་གྱི་འཁྲུལ་རྒྱུས་མ་བསླད་པའི་བློས་ཡུལ་ [59b1] འཛིན་ཚུལ་འདི་ལ། མཐའ་གཞན་འགོག་པའི་རིག་(read: རིགས་ M)པས་དཔྱད་ན་འདི་ལས་མ་འདས་ཤིང་། འདི་ནི་འབྲས་བུ་དང་ཚད་མའི་རྣམ་གཞག་འཐད་ལྡན་དུ་སུས་ཀྱང་མི་འགྲུབ་པས་ན། 
		བདེན། དེ་འདྲ་ངས་ཀྱང་མི་ཤེས་སོ། །
ཞེས་པའི་ཚུལ་གྱིས་ཚད་མ་དང་འབྲས་བུའི་ [59b2] རྣམ་གཞག་ཚད་གྲུབ་འགོག་པའི་ཆེད་ཁོ་ནར་མཛད་པ་ཡིན་གྱིས། རྒྱ་བོད་ཀྱི་འདོད་ཚུལ་གཞན་དག་ནི་སྙིང་པོ་མེད་ལ། རྒྱན་མཛད་པས། འབྲས་རྟོགས་གསུམ་པོ་ལ་རིམ་བཞིན། ཕྱི་རོལ་དོན་དུ་སྨྲ་བའི་དང་། །རྣམ་པར་རིག་པ་སྨྲ་བའི་དང་། །དབུ་མ་པའི་ཚད་འབྲས་ཀྱི་ [59b3] རྣམ་གཞག་ཅེས་གསུངས་པའི་དབུ་མ་པ་ནི། རྣམ་རྫུན་པ་ལ་བཞེད་པར་སྟོད་སྨད་གཞན་དུ་ཡང་འབྱུང་བས་མཁས་པ་གུང་མཐུན་པ་ཡིན་ནོ། །
	དེས་ན་རྒྱན་མཁན་པོ་རྣམ་འགྲེལ་གྱི་དགོངས་པ། གྲུབ་མཐའ་སྨྲ་བ་བཞིའི་ནང་ཚན་སེམས་ཙམ་པའི་ཟླས་དྲངས་པའི་དབུ་མ་པ་ [59b4] ལ་སྐྱེལ་ཞེས་བོད་ན་གྲགས་པ་ཡང་སྒྲ་གྲག་སྟོང་ངོ་། །
	དེ་ལྟར་ན་རྩ་བ་ཚད་མ་མདོའི་འབྲས་རྟོགས་གསུམ་པོ་ལ་ཡང་དེ་བཞིན་དུ་སྦྱར་བས་སྡེ་བདུན་མདོ་དང་བཅས་པའི་དགོངས་པ་མཐར་ཐུག་གི་སྐྱེལ་ས་ནི། རྣམ་རིག་སྨྲ་བའི་གཙོ་བོ་རྣམ་རྫུན་པར་བཞེད་པ་ཉིད་ [59b5] ཡིན་པས། བོད་ཀྱི་མཁས་པ་རིག་པའི་རལ་གྲིས། ཕྱོགས་ཀྱི་གླང་པོ་རྣམ་བདེན་པའི་མཚན་གཞིར་བཟུང་བ་སོགས་ནི་མཐར་ཐུག་ལ་ [M 243] བལྟོས་ཏེ་མ་དགོངས་ལ། གནས་སྐབས་ནི་ལ་ལར་མདོ་སྡེ་པ་ཡང་བཞེད་པས་རྣམ་བདེན་པ་དང་བསྟུན་པའང་ཡོད་དོ། །
	ཡང་ [59b6] སེམས་སོགས་གྲགས་ཏེ། ཐོགས་མེད་སྐུ་མཆེད་ཀུན་གཞི་བཞེད་པ་དང་། ཕྱོགས་གླང་ཆོས་གྲགས་མི་བཞེད་པས་སོ། །ཞེས་ངག་བྱང་བར་གསུངས་མོད་ཀྱི་ཀུན་སོགས་དཀའ་སྟེ། སྐུ་སོགས་ཕྱོགས་གླང་སོགས་ལ་ལས་དངོས་བསྟན་གསལ་སོགས་ལུང་རིག་(read: རིགས་ M) [60a1] སེམས་ཙམ་པ་ཚད་ལྡན་སུས་ཀྱང་མ་བརྗོད་པའི་ཕྱིར་དང་། ཤིན་སོགས་མེད་ན་མི་འཐད་ཅིང་མི་རུང་བ་དུ་མ་ཡོད་པའི་ཕྱིར་ཏེ། འཁོར་འདས་མི་རུང་སྟེ། འཁོར་བ་ནི་ལས་ཉོན་དང་། མྱང་འདས་ནི་ལམ་བསྒོམས་པ་ལས་ [60a2] གཞག་དགོས་ལ། ཚོགས་དྲུག་བདེ་སྡིག་ཏུ་སྐྱེས་པའི་ཚེ་ཅིག་ཤོས་འགགས་ཤིང་། འགགས་པ་དེས་མངོན་གྱུར་བ་ལ་བག་ཆགས་སམ་ས་བོན་བཞག་ན་དགེ་སྡིག་རེ་རེ་བར་མི་འགྱུར་བའི་ཕྱིར་དང་། ཚོགས་དྲུག་ནི་སེམས་མེད་ཀྱི་གནས་སྐབས་སུ་རྒྱུན་འཆད་པས་ [60a3]  ཀུན་བྱང་གིས་བཞག་(གཞག་ M)པའི་བག་ཆགས་ཀྱང་རྒྱུན་ཆད་པས་ཕྱིས་རྒྱུ་མེད་དུ་འགྱུར་བའི་ཕྱིར་དང་། གཞན་ཡང་དེ་མེད་ན། ལུས་(དུས་ M)ལེན་འཛིན་དང་། ལུས་ཀྱི་ཚོར་བ་དང་། སྙོམས་འཇུག་དང་ཉིང་མཚམས་སྦྱོར་བ་དང་སྲིད་རྩེའི་འཕགས་པ་དང་། སེམས་མད་(read: མེད་ M) [60a4] ལས་ལྡང་པ་དང་། ཉོན་མོངས་རྒྱུན་ཆགས་སུ་མི་རུང་བ་སོགས་དང་། ཁྱད་པར་སྔགས་ལམ་གྱི་བསྒྲུབ་གཞི་མི་རུང་བའི་ཕྱིར་དང་། ལང་གཤེགས་དགོངས་འགྲེལ་སོགས་ཀྱི་མདོ་སྡེ་རྣམས་དྲན་དོན་དུ་ཁས་ལེན་ན་(M om. ན་)སེམས་ཙམ་པ་ཆད་(read: ཚད་ M)ལྡན་མི་འཐད་པའི་ཕྱིར་ [60a5] དང་། རྣམ་འགྲེལ་ལས(དུ་ M)། 
		ཀུན་གཞི་ལས་གཞན་འབྱུང་བ་མིན། །
ཞེས་པའི་འགྲེལ་བཤད་དུ། ཀུན་གཞི་ཁས་བླངས་པའི་ཕྱིར་དང་། སེམས་ཙམ་དང་ཐ་སྙད་སྒོ་བསྟུན་གྱི་རྣལ་འབྱོར་དཔྱོད་པའི་དབུ་མ་པ། ཞི་འཚོ་ཡབ་སྲས་དང་། [M 244] འཕགས་སེང་ [60a6] རྗེས་འབྲངས་དང་བཅས་པས་ཀྱང་། མདོ་སྔགས་ཀུན་ཏུ་རྣམ་ཤེས་ཚོགས་བརྒྱད་ཀྱི་རྣམ་དག་དང་གནས་གྱུར་སོགས་རྒྱས་པར་མཛད་པའི་ཕྱིར་རོ།། 
	མདོ་དང་སྡེ་བདུན་རྒྱ་ཆེར་མི་གསལ་བ་ནི། དེ་ལ་བརྟེན་པའི་བཤད་པ་དང་འབྲེལ་ཆུང་བས་ཡིན་ནོ། ། 

	སྐུ་ [60b1] མཆེད་གཉིས་ཀྱིས་གསལ་བར་བཤད་ཚུལ་ནི། ཐེག་བསྡུས་སུ། 
		ཤེས་བྱའི་གནས་དང་མཚན་ཉིད་དེར་འཇུག་དང་། དེ་ཡི་རྒྱུ་འབྲས་དེ་རབ་དབྱེ་དང་། །
		བསླབ་པ་གསུམ་དང་དེའ་འབྲས་སྤུངས་པ་དང་། །ཡེ་ཤེས་ཐེག་པ་མཆོག་གྱུར་ཁྱད་པར་འཕགས། །
ཞེས་ [60b2] སྡོམ་ཚིག་མཛད་ནས། དོན་དང་པོ་དྲུག་པོ་ཀུན་གཞི་ཁོ་ནི་དབང་དུ་བྱས་པའི་དམ་བཅའ་དང་སྒྲུབ་བྱེད་དུ་མ་མཛད་ཅིང་། སུམ་ཅུ་པ་ལས། 
		བདག་དང་ཆོས་སུ་ཉེར་འདོགས་པ། །སྣ་ཚོགས་དག་ནི་གང་བྱུང་བ། །
		དེ་ནི་རྣམ་པར་ཤེས་པར་འགྱུར། །གྱུར་པ་དེ་ [60b3] ཡང་རྣམ་གསུམ་སྟེ། །
		རྣམ་པར་སྨིན་དང་ངར་སེམས་དང་། །ཡུལ་ལ་རྣམ་པར་རིགས་(read: རིག་)པའོ། །
ཞེས་ཤེས་བྱ་ཐམས་ཅད་སེམས་ཀྱི་ཆོས་སུ་དང་། སེམས་ཀྱང་རྣམ་སྨིན་གྱི་རྣམ་ཤེས་ཀུན་གཞི་དང་། ངར་སེམས་ཀྱི་རྣམ་ཤེས་ཉོན་ཡིད་དང་། ཡུལ་ཤེས་ཀྱི་ [60b4] རྣམ་ཤེས་འཇུག་ཤེས་དྲུག་ཏུ་མདོར་བསྟན་ནས། 
		དེ་ལ་ཀུན་གཞིའི་རྣམ་ཤེས་ནི། །རྣམ་སྨིན་ས་བོན་ཐམས་ཅད་པ། །
		དེ་ནི་ལེན་པ་དག་དང་གནས། །རྣམ་པར་རིག་དང་མ་རིག་པ་དང་། །
		རྟག་ཏུ་རེག་དང་ཡིད་བྱེད་དང་། །ཚོར་དང་འདུ་ཤེས་སེམས་པར་ [60b5] ལྡན། །
		དེ་ལ་ཚོར་བ་བཏང་སྙམས་ཏེ། །དེ་ནི་མ་བསྒྲིབས་ལུང་མ་བསྟན། །
		རེག་ལ་སོགས་པའང་དེ་བཞིན་ནོ། །དེ་ནི་རྒྱུན་འབབ་ཆུ་བོ་བཞིན། །
		དགྲ་བཅོམ་ཉིད་ན་དེ་ལྡོག་གོ །
ཞེས་པས་ཀུན་གཞི་དང་། 
		དེ་ལ་གནས་ཏ་(read: ཏེ་ M)རང་བྱུང་ཞིང་། །དེ་ལ་དམིགས་ [60b6] པ་ [M 245] ཡིད་ཅེས་བྱ། །
		རྣམ་ཤེས་ངར་སེམས་བདག་ཉིད་ཅན། །བསྒྲིབས་ལ་ལུང་དུ་མ་བསྟན་པའི། །
		ཉོན་མོངས་བཞི་དང་རྟག་ཏུ་འགྲོགས། །
ཞེས་སོགས་ཀྱིས་ཉོན་ཡིད་དང་འཇུག་ཤེས་ཀྱང་རྒྱས་པར་བསྟན་པས་དེ་དག་ཏུ་བལྟ་བར་བྱའོ། །
	རྣམ་ཤེས་ [61a1] བརྒྱད་པོ་ཕན་ཚུན་རྒྱུ་འབྲས་ཏེ། བདུན་པོས་ཀུན་གཞི་ལ་དགེ་སྡིག་ལུང་མ་བསྟན་གྱི་བག་ཆགས་འཇོག་ཅིང་། ཀུན་གཞིས་གཞན་རྣམས་ཀྱི་རྒྱུའི་རྐྱེན་བྱེད་པའི་ཕྱིར། དེ་སྐད་དུ། བྱམས་པས་མཛད་པའི་མཚན་ཉིད་གསུམ་གཏན་ [61a2] ལ་དབབ་པ་ལས། 
		རྒྱུ་དང་འབྲས་བུའི་ངོ་བོ་ཡིས། །སེམས་དེ་རྣམ་པ་གཉིས་སུ་འདོད། །
		ཀུན་གཞི་དང་ནི་འཇུག་ཤེས་སོ། །
ཞེས་སོ། །
	དེ་བཞིན་དུ་རྩ་བའི་དང་འཇུག་པའི་ཤེས་པ་ཞེས་ཀྱང་བྱ་སྟེ། དེ་ལས། 
		དང་པོ་རྩ་བའི་རྣམ་ཤེས་ཏེ། །གཞན་རྣམས་འཇུག་པའི་རྣམ་ཤེས་ [61a3] སོ། །
ཞེས་སོ། །
	དེ་ཡང་རྣམ་བདེན་པས་(པའི་ M)གཞི་དུས་ན་རྣམ་ཤེས་བརྒྱད་ཀ་དོན་དམ་དུ་གྲུབ་པར་དང་། རྣམ་རྫུན་པས་ཀུན་གཞིན་དོན་དམ་དུ་གྲུབ་ཀྱི་གཞན་རྫུན་སྣང་དུ་འདོད་དོ། །

[H14. མཚན་ཉིད་གསུམ་དང་བདེན་གཉིས་འཇོག་ཚུལ།]
	གསུམ་པ་ལ། མདོར་བསྟན། རྒྱས་བཤད་དོ། །

[I22. མདོར་བསྟན།]
	དང་པོ་ནི། རྣམ་རིག་པའི་ལུགས་ཀྱིས་སྣང་གྲགས་ [61a4] ཀྱི་ཆོས་ཀུན་ཀུན་རྫོབ་དང་དོན་དམ་པའི་བདེན་པ་གཉིས་དང་ཀུན་བརྟགས་གཞན་དབང་ཡོངས་གྲུབ་སྟེ་མཚན་ཉིད་གསུམ་དུ་བསྡུས་ནས་འཆད་དེ། བཤད་མ་ཐག་པའི་གཞུང་དེར།
		བརྟགས་པ་དང་ནི་གཞན་དབང་དང་། །ཡོངས་སུ་གྲུབ་པ་ཁོ་ན་སྟེ། །
		མཚན་ཉིད་ [61a5] གསུམ་ནི་བརྟན་རྣམས་ཀྱི། །ཟབ་མོའི་ཤེས་བྱར་བཞེད་པ་ཡིན། །
ཞེས་སོགས་དང་། དབུ་མཐར། 
		བརྟགས་པ་དང་ནི་གཞན་དབང་དང་། ཡོངས་སུ་གྲུབ་པ་ཉིད་ཀྱང་ངོ་། །
		དོན་ཕྱིར་ཡང་དག་མི་རྟོག་ཕྱིར། །གཉིས་པོ་མེད་པའི་ཕྱིར་ [M 246] བཤད་དོ། །
ཞེས་སོགས་ཀུན་ནས་ [61a6] ཉོན་མོངས་ཀྱི་མཚན་ཉིད་སྤྱི་དང་། རྩ་བའི་དང་། དེ་ཁོ་ནའི་དང་། རྒྱུ་འབྲས་ཀྱི་དང་། རགས་པའི་དང་། ཕྲ་བའི་དང་། གྲགས་པའི་དང་། རྣམ་པར་དག་པའི་དང་། བསྡུ་བའི་དང་། དབྱེ་བའི་དང་། མཁས་པའི་དེ་ཁོ་ན་ཉིད་དེ། དེ་ཉིད་བཅུ་དང་། ཡང་སྒོས་མཁས་པ་ལ་ཡང་། [61b1] ཕུང་པོ་དང་། ཁམས་དང་། སྐྱེ་མཆེད་དང་། རྟེན་འབྲེལ་དང་། གནས་དང་། གནས་མིན་དང་། དབང་པོ་དང་། དུས་གསུམ་དང་། བདེན་བཞི་དང་། ཐེག་གསུམ་དང་། འདུས་བྱས་འདུས་མ་བྱས་ལ་མཁས་པ་སྟེ། དེ་ཐམས་ཅད་མཚན་ཉིད་གསུམ་དང་སྦྱར་ནས་རྒྱས་པར་གསུངས་ [61b2] ཤིང་། ཁྱད་པར་རགས་པ་དང་ཕྲ་བ་ནི་ཀུན་རྫོབ་དང་དོན་དམ་དུ་གསུངས་ཏེ། 
		བརྟགས་པ་དང་ནི་ཤེས་པ་དང་། དེ་བཞིན་རྗོད་པ་རགས་པ་ཡིན། །
		དམ་པའི་དོན་ནི་གཅིག་པུའོ། །དོན་དང་འཐབ་དང་སྒྲུབ་པ་ནི། །
		དོན་དམ་རྣམ་པ་གསུམ་དུ་འདོད། །འགྱུར་མེད་ཕྱིན་ཅི་མ་ [61b3] ལོག་པ། །
		ཡོངས་སུ་གྲུབ་པ་རྣམ་པ་གཉིས། །
ཞེས་ཀུན་བརྟགས་མཐའ་དག་དང་། གཞན་དབང་གི་མ་དག་གཞན་དབང་དུ་བསྡུ་བར་བྱ་བ་གཉིས་སྣང་ཅན་གྱི་ཤེས་པ་དང་། ཡོངས་གྲུབ་རྗོད་པའི་སྒྲ་རྟོག་རྣམས་འཁྲུལ་ངོ་ཙམ་དུ་གྲུབ་པས་ཀུན་རྫོབ་དང་། དེ་བཞིན་ཉིད་ [61b4] དང་། མྱང་འདས་དང་། ལམ་བདེན་རྣམས་དོན་དང་འཐོབ་པ་དང་སྒྲུབ་པ་རྣམས་རེ་རེ་ལ་དོན་དམ་པ་སྦྱར་བ་རིག་ངོར་གྲུབ་པས་དོན་དམ་བདེན་པ་སྟེ། དང་པོ་གཉིས་འགྱུར་མེད་དང་། ཕྱི་མ་ཕྱིན་ཅི་མ་ལོག་པའི་ཡོངས་གྲུབ་སྟེ། འདི་ལ་གཞི་དུས་ཀྱི་མྱོང་བ་གཉིས་མེད་ [61b5] རང་རིག་ཀྱང་བསྡུའོ། །
	དེ་བཞིན་དུ། མདོ་སྡེ་རྒྱན་གྱི་ཆོས་ཚོལ་དུ་ཡང་། གསུང་རབ་མཐའ་དག་མཚན་ཉིད་གསུམ་ལ་བརྟེན་ནས་ཚོལ་ཚུལ་རྒྱས་པར་གསུངས་ལ། མཚན་ཉིད་གསུམ་བཏན་ལ་དབབ་པ་ [M 247] ལས་ནི། 
		ཡོད་དང་མེད་གཉིས་གཅིག་ཕྱིར་དང་། ཀུན་ [61b6] ནས་ཉོན་མོངས་རྣམ་བྱང་དང་། 
		མཚན་ཉིད་དབྱེ་བ་མེད་པའི་ཕྱིར། །རང་བཞིན་རྣམས་ནི་ཟབ་པར་བཞེད། །
ཅེས་རེ་རེ་ཡང་ཡོད་མེད་དབྱེར་མེད་པ་དང་། ཀུན་བྱང་དབྱེར་མེད་པ་དང་། མཚན་ཉིད་དབྱེར་མེད་པས་ཟབ་པར་མདོར་བསྟན་ནས། དེ་རྣམས་རྒྱས་པར་ [62a1] བཤད་པ་དང་གསུམ་དུ་གྲངས་ངེས་པའི་རྒྱུ་མཚན། ཐ་སྙད་ཀྱི་དང་། དེ་ལ་འཇུག་པའི་དབང་དུ་བྱས་པ་ཏེ། ཐ་སྙད་དངོས་དང་། དེའི་གཞི་དང་། དེ་དང་བྲལ་བ་རྣམས་དང་། གཉིས་སྣང་འཁྲུལ་པར་དང་། དེ་དང་བྲལ་བའི་ [62a2] རྟོག་ཙམ་དུ་དང་། དེ་བཞིན་ཉིད་དུ་འཇུག་པ་རྣམས་སོ། །
	དཔེ་ནི་སྒྱུ་མ་ལྟ་བུ་སྟེ་སྤྲུལ་བྱེད་སྔགས་དང་། སྤྲུལ་གཞི་ཤིང་བུ་(M om. བུ་)ལྟ་བུ་ནི་རྩ་བའི་སེམས་དང་དེ་བཞིན་ཉིད་དང་། དེ་ལས་གླང་པོར་སྣང་བའི་རྣམ་པ་ནི་གཞན་དབང་དང་། གླང་པོ་ནི་ཀུན་བརྟགས་དང་ [62a3] དེ་ལ་དེ་མེད་པ་ནི་ཡོངས་གྲུབ་ཏུ་གསལ་བར་གསུངས་སོ། །
	དེ་ལྟར་གསུངས་པ་རྣམས་བསྡུ་ན། དོན་ལ་མེད་ཀྱང་འཁྲུལ་ངོར་སྣང་བ་དང་། འཁྲུལ་ངོར་རྒྱུ་རྐྱེན་ལས་སྐྱེས་པ་དང་། རིག་(read: རིགས་ M)པས་དཔྱད་བཟོད་(གཟོད་ M)དུ་གྲུབ་པ་རྣམས། ཀུན་བརྟགས་གཞན་དབང་ཡོངས་གྲུབ་ཀྱི་ [62a4] མཚན་ཉིད་ཡིན་ལ། གཞན་དབང་ཉིད་ཀུན་བརྟགས་དང་ཡང་དབྱེར་མེད་དང་ཡོངས་གྲུབ་དང་ཡང་དབྱེར་མེད་དུ་གསུངས་པའི་དོན། དེ་གཉིས་དང་མི་འགལ་བའི་དོན་དུ་བཤད་ན་གཞུང་ལུགས་རྣམས་དང་མི་འགལ་བར་མཐོང་བས། དིང་(དེང་ M)སང་དངོས་པོ་ལ་གཞན་ [62a5] དབང་དང་། འཁྲུལ་ངོའི་དང་རིག་ངོའི་དངོས་མེད་ལ་གཞན་གཉིས་ཀྱིས་ཁྱབ་པར་བྱས་ནས། གསུམ་ག་འགལ་བར་འདོད་པ་ལ་ནི། རྣམ་གྲངས་པའི་ཀུན་བརྟགས་དང་མ་དག་གཞན་དབང་གཉིས་དབྱེ་བར་དཀའ་ཞིང་། དབུས་མཐའི་ [M 248] འགྲེལ་པར། 
		དོན་དམ་ [62a6] པའི་བདེན་པ་ནི་ཡོངས་སུ་གྲུབ་པ་ཁོ་ན་སྟེ།
ཞེས་བཤད་ནས། དེ་མ་ཐག་ཏུ་དོན་དམ་ལ་སྒྲུབ་པ་དོན་དམ་སོགས་གསུམ་དུ་དབྱེ་བའི་འགལ་སྤོང་དུ། 
		སྐྱོན་མེད་དེ། ཡོངས་གྲུབ་ལ་འགྱུར་མེད་ཕྱིན་ཅི་མ་ལོག་པ་གཉིས་ཡོད་པས་སོ། །
ཞེས་གསུངས་པ་རྣམས་འཆད་ [62b1] མི་ཤེས་སོ། །

[K23. རྒྱས་བཤད།]
	རྒྱས་བཤད་(གཉིས་པ་ M)ནི། དེ་ལྟར་ན་དོན་ལ་མ་གྲུབ་པར་རྟོག་པས་བཏགས་པའི་གཙོ་བོ་དང་། རྟག་གཅིག་རང་དབང་ཅན་གྱི་བདག་དང་། སྤྱི་དངོས་པོ་བ་དང་རྡུལ་ཕྲན་ལ་སོགས་པ་ནི་མཚན་ཉིད་ཡོངས་སུ་ཆད་པའི་ཀུན་བརྟགས་དང་། རྟོག་པ་ལ་དུ་ [62b2] མ་གཅིག་དང་གཅིག་དུ་མར་སྣང་བའི་དོན་སྤྱི་རྣམས་དང་། རྟོག་མེད་དབང་ཤེས་ལ་གཟུང་འཛིན་གཉིས་སུ་སྣང་བ་སོགས་ནི་རྣམ་གྲངས་པའི་ཀུན་བརྟགས་ཡིན་ནོ། །དེ་ཡང་རྣམ་བདེན་པ་ལྟར་ན། ཕྱི་རོལ་གྱི་དངོས་པོར་སྣང་བའི་ཆ་ལ་བྱའོ། །
	དེ་ལྟར་འཁྲུལ་ [62b3] པའི་གཞི་སེམས་དང་སེམས་བྱུང་གཉིས་སྣང་གི་འཁྲུལ་ལྡན་རྣམས་ནི་མ་དག་གཞན་དབང་དང་། གཉིས་སྣང་གི་འཁྲུལ་པ་དང་བྲལ་བའི་གཞི་དུས་ཀྱི་བདེ་གཤེགས་སྙིང་པོའི་མཚན་གཞི་ནི་མྱོང་བ་གཉིས་མེད་ཀྱི་ཤེས་རིག་དང་། འཕགས་རྒྱུད་ཀྱི་རྣམ་པར་མི་ [62b4] རྟོག་པའི་ཡ་(read: ཡེ་)ཤེས་ནི་དག་པའི་གཞན་དབང་ཡིན་ནོ། །དག་པ་གཞན་དབང་དེ་ནི་ཡོངས་གྲུབ་གཉིས་ལས་འདུས་བྱས་ཕྱིན་སོགས་ཀྱང་ཡིན་ནོ། ། 
	འོ་ན་དབྱིག་གཉེན་གྱིས། 
		འདུས་བྱས་ནི་ལམ་གྱིས་བསྡུས་པ་སྟེ། ཤེས་བྱའི་དངོས་པོ་ལ་ཕྱིན་ཅི་ལོག་མེད་ [62b5] པའི་ཕྱིར་རོ། །
ཞེས་དེ་ལ་ལམ་གྱིས་ཁྱབ་པར་གསུངས་པ་ཅི་ཞེ་ན། མཚན་གཞི་བཟུང་བ་ཙམ་སྟེ། བདེ་གཤེགས་སྙིང་པོ་ལ་ཡང་རྒྱུ་མཚན་དེ་ཚང་བས་འདོང་(read: འདོད་ M)ལན་གསུངས་པ་ལས་མ་འདས་སོ། །
	འཁྲུལ་གཞི་གཞན་དབང་འཁྲུལ་བ་ཀུན་བརྟགས་ཀྱིས་སྟོང་པའི་ [62b6] སྟོང་ཉིད་དེ་བཞིན་ཉིད་ནི་ [M 249] ཡོངས་གྲུབ་ཀྱི་གཙོ་བོ་(བོར་ M)འགྱུར་སོགས་ཡིན་ནོ། །
	འདི་ཉིད་རྣམ་དག་ལམ་བདེན་གྱིས་གང་ལ་དམིགས་ནས་བསྒོམས་པས་སྒྲིབ་པ་ཟད་པར་འགྱུར་བའི་དམིགས་པ་ཡིན་པར་རྣམ་བདེན་རྫུན་ཀུན་ཀྱང་འདོད་ལ། ཁྱད་པར་རྣམ་རྫུན་པ་ནི་ [63a1] ཡོངས་གྲུབ་དང་པོ་གཞིའི་(བཞིའི་ M)ཕྱིན་ཅི་མ་ལོག་པའི་ཡོངས་སུ་གྲུབ་པའང་རྣམ་དག་གི་དམིགས་པ་དེར་འདོད་དེ། མདོ་སྡེ་རྒྱན་དུ། མཐོང་ལམ་མཉམ་གཞག་ཡེ་ཤེས་ཀྱི་གཟིགས་ཚུལ་འཆད་པའི་སྐབས་སུ། 
		དེས་ནི་ཁམས་གསུམ་ [63a2] འདུས་བྱས་རྣམས། །ཡང་དག་མ་ཡིན་ཀུན་རྟོག་པར། །
		ཡེ་ཤེས་ཤིན་ཏུ་དྲི་མེད་པ། །གཉིས་སུ་མེད་པའི་དོན་གྱིས་མཐོང་། །
ཞེས་དང་། སྒྱུ་མ་དཔེར་བྱས་ནས། 
		དེ་མེད་ན་ནི་དེ་ཡི་རྒྱུ། །གསལ་++[བར་ M]དམིགས་པ་ཇི་ལྟ་བར། །
		དེ་བཞིན་གནས་ནི་གཞན་གྱུར་ [63a3] ན། །ཡང་དག་མ་ཡིན་རྟོག་པ་དམིགས། །
ཞེས་སོགས་དང་། ཆོས་དང་ཆོས་ཉིད་དུ། 
		སྣང་བ་མེད་ལས་གཉིས་དང་ནི། །ཇི་ལྟར་མངོན་པར་བརྗོད་པ་དང་། །
		དབང་པོ་ཡུལ་དང་རྣམ་རིག་དང་། །སྣོད་ཀྱི་འཇིག་རྟེན་སྣང་མད་(read: མེད་ M)ཕྱིར། །
ཞེས་གཟུང་འཛིན་གཉིས་དང་སྒྲ་ [63a4] དོན་དང་དབང་པོ་དང་ཡུལ་དང་གཞན་རིག་གི་རྣམ་རིག་དང་སྣོད་ཀྱི་འཇིག་རྟེན་རྣམས་མི་རྟོག་ཡེ་ཤེས་ལ་མི་སྣང་བར་གསུངས་པའི་ཤུགས་དང་། 
		སྣང་བ་ལས་ནི་ཆོས་ཐམས་ཅད་དང་། །ནམ་མཁའི་དཀྱིལ་ལྟར་སྣང་ཕྱིར་རོ། །
ཞེས་སོགས་གསུངས་པ་དང་མཐུན་པར་ [63a5] རྣལ་འབྱོར་དཔྱོད་པའི་དབུ་མ་པ་སངས་རྒྱས་ཡེ་ཤེས་ཞབས་རྗེས་འབྲང་དང་བཅས་པ་དང་དེའི་བླ་མ་སློབ་དཔོན་སེང་བཟང་ཡང་བཞེད་དེ། འགྲེལ་ཆུང་ལས། 
		འཁྲུལ་པའི་མཚན་མ་མཐའ་དག་སྤངས་པ་སྒྱུ་མ་ལྟ་བུའི་བདག་ཉིད་དུ་སྣང་བའི་བློ་སྣམ་པར་མི་རྟོག་པ་སོ་ [63a6] སོར་རང་གིས་རིག་པར་བྱ་བ་ཅི་ [M 250] ཞིག་ལྟར་སྐྱེ་
ཞེས་སོ། །དེ་དག་དེ་ལྟར་བཞེད་པས་ན་དེ་དག་ལ་མཉམ་སོགས་ཡིན་ནོ། །
	བདེན་གཉིས་སུ་བསྡུ་ན་ཀུན་སོགས་བར་རྣམ་བདེན་རྫུན་གཉིས་ཀ་མཐུང་ཞིང་། ཁྱད་པར་རྣམ་བདེན་པ་ནི་ཀུན་བརྟགས་སུ་མ་ཟང་(read: ཟད་ M)གཞན་དབང་ [63b1] གཉིས་ཀྱང་ཀུན་རྫོབ་བདེན་པར་བཞེད་པར་གསལ་ཏེ། རྣམ་འགྲེལ་གྱི་རྣམ་རྫུན་པའི་སྐུབས་སུ། 
		དེ་ཡང་དེ་ཡིས་དེ་ཉིད་ཡིན། །
ཞེས་པའི་ཡང་སྒྲས་རྣམ་བདེན་པ་གཉིས་སྟོང་གི་ཤེས་པ་དེ་དོན་དམ་བདེན་པར་མི་འདོད་པར་འཕངས་པས་སོ། །དེས་ན་རྣམ་རྫུན་པ་ [63b2] ནི་དག་སོགས་སོ། །
	དེ་ཡང་ཡུལ་གཉིས་མེད་ཀྱི་ཤེས་པ་བདེ་གཤེགས་སྙིང་པོ་ལ་བསམས་ཏེ། འདི་རྣམ་དག་གི་དམིགས་པར་བསྒྲུབས་ཟིན་པའི་ཕྱིར་དང་། རྒྱུད་བླའི་སྙིང་པོ་དཔེ་དགུའི་སྐབས་སུ། འདི་ལ་དེ་བཞིན་ཉིད་དང་ཆོས་དབྱིངས་དང་ཆོས་ཉིད་ཀྱི་ [63b3] སྒྲས་ཡང་ཡང་གསུངས་པའི་ཕྱིར་རོ། །དས་(read: དེས་)ན་དག་པ་གཞན་དབང་གི་གཙོ་བོ་ནི་ཞེས་སྦྱར་རོ། །   

[G9. དེ་གཞན་དང་སྤྲེལ་ནས་དགག་པ།]
	གསུམ་པ་ལ་དགག་བྱ་རགས་རིམ་ནས་འགོག་ཚུལ་དང་། ཤེས་པ་ཆ་མེད་བྱེ་བྲག་ཏུ་དགག་པའོ། །

[H15. དགག་བྱ་རགས་རིམ་ནས་འགོག་ཚུལ།]
	དང་པོ་ནི། མུ་སྟེགས་སོགས་བཀག་སྟེ། འདི་རྣམས་རྒྱས་ [63b4] པར་བརྗོད་ཟིན་ལ། མདོར་བསྡུས་འཕགས་པའི་བྱང་ཆུབ་སེམས་འགྲེལ་དང་། སློབ་དཔོན་དཔའ་བོའི་དོན་དམ་བྱང་ཆུབ་ཀྱི་སེམས་སྒོམ་ཚུལ་ལས་གསུངས་པ་བརྗོད་ན། སེམས་འགྲེལ་ལས། 
		མུ་སྟེགས་རྣམས་ཀྱིས་གང་བཏགས་པའི། །བདག་དེ་རིག་ [63b5] པས་བརྟགས་ན་འདིར། །
		ཕུང་པོ་ལས་ནི་གཞན་ཉིད་དུ། །ནམ་ཡང་རྙེད་པ་མ་ཡིན་ནོ། །
		ཕུང་པོ་ཡིན་ན་དེ་མི་རྟག །དེ་ཡང་བདག་གི་ཚལ་མ་ཡིན། །
ཞེས་སོགས་ནས། 
		གང་ཕྱིར་རྟག་པ་རིམ་གྱིས་དང་། །ཅིག་ཅར་གྱིས་དོན་མི་བྱེད་པ། ། [M 251]
		དེ་ཡི་ཕྱིར་ན་ཕྱི་ [63b6] ནང་དུ། །རྟག་པའི་དངོས་པོ་མེད་པ་ཉིད། །
ཅེས་སོགས་ཀྱིས་རྒྱ་ཆེར་བཀག་ལ། དཔའ་བོས། 
		ཁ་ཅིག་ཡོད་མཐོང་མེད་བལྟས་ནས། །སྡིག་པའི་ལས་བྱས་སྡུག་བསླང་མྱོང་། །
ཞེས་དང་། 
		ཁ་ཅིག་དགེ་བའི་ལས་བྱས་ཀྱང་། །རྣམ་པར་དབེན་དོན་མ་ [64a1] ཤེས་པས། །
ཞེས་པ་གཉིས་ཀྱིས་མུ་སྟེགས་ཆད་སྨྲ་དང་། རྟག་སྨྲ་གཉིས་བསྟན་ནས། 
		དེ་ལྟར་འཇིག་རྟེན་ཕལ་པ་ཡིས། །ཡང་དག་བདག་མེད་དེ་བཞིན་ཉིད། །
		དོན་དམ་འཇམ་དཔལ་མཐོང་མ་ཡིན། །
ཞེས་མཚན་རྗོད་(read: བརྗོད་ M) [64a2] ནས་བསྟན་པའི་བདག་མེད་ཕྲ་རགས་ལ་འཇམ་དཔལ་གྱི་མཚན་བཏགས་པའི་ནང་ནས། མུ་སྟེགས་ཀྱིས་ཡང་དག་བདག་མེད་ཀྱི་འཇམ་དཔལ་མ་མཐོང་སྟེ། བདག་ཏུ་འཛིན་པའི་ཕྱིར་རོ། །ཞེས་པའོ། །
	བྱེ་སྨྲ་དེས་རྒྱུན་སོགས་བསྒྲུབས་ཤིང་། ཁྱད་པར་དེ་ཡིས་ [64a3] བྱ་སོགས་བདེན་གྲུབ་རྫས་ཡོད་པར་འདོད་པ་ནི་མདོ་སྡེ་པས་དེ་དག་འབྲེལ་(འགྲེལ་ M)པོ་སོགས་ལས་དོན་གཞན་རྫས་ཡོད་དུ་ཚད་མས་མ་དམིགས་པ་ཉིད་ཀྱིས་བཀག་ནས་འབྲེལ་པོ་གཟུགས་སྒྲ་སོགས་བདེན་གྲུབ་ཏུ་བསྒྲུབས་ཏེ། སེམས་འགྲེལ་ལས། 
		གཟུགས་རྡུལ་ [64a4] ལས་གཞན་དབང་མེད། །བྱེད་པའི་དབང་པོ་ཤིན་ཏུ་མེད། །
		སྐྱེད་པ་པོ་དང་སྐྱེ་པ་དག །ཡང་དག་སྐྱེད་པར་རིགས་མ་ཡིན། །
ཞེས་སོ། །
	དཔའ་བོས། 
		ཁ་ཅིག་རྡུལ་ཕྲེན་དོན་དག་ནི། །རྟེན་འབྲེལ་བློ་ཡིས་མངོན་སུམ་མཐོང་། །
		ཁ་ཅིག་རྗེས་སུ་ [64a5] དཔགས་ནས་ཤེས། །
ཞེས་བྱེ་སྨྲས་རྣམ་མེད་དང་། མདོ་སྡེ་པས་རྣམ་པས་ཆོད་པར་མཐོང་ཚལ་གསུངས་ལ། གཉིས་ཀས། 
		རྡུལ་མེད་རྡུལ་བྲལ་དྲི་མེད། །ཆོས་དབྱིངས་འཇམ་དཔལ་མཐོང་མ་ཡིན། །
ཞེས་རྡུལ་ཕྲན་ཁས་བླངས་པའི་སྐྱོན་གསུངས་ [64a6] སོ། །
	མདོ་སྡེ་པ་དེ་ཡིས་ཤེས་པ་ལ་རྣམ་པ་གཏོད་བྱེད་ཀྱི་རྡུལ་ཕྲ་རབ་ཕྱི་རོལ་ན་ཡོད་པར་འདོད་པ་ནི། རྡུལ་ཕྲན་འགོག་ [M 252] པའི་རིག་(read: རིགས་ M)པ་སོགས་ཀྱི་སྒོ་ནས་རྣམ་སོགས་བཀག་སྟེ། སེམས་འགྲེལ་ལས། 
		ཕྱོགས་ཀྱི་དབྱེ་བས་རབ་ཕྱེ་ན། །་རྡུལ་ཕྲན་ལ་ཡང་དབྱེ་ [64b1] བ་མཐོང་། །
		གང་ལ་ཆ་ཤས་ཀྱིས་བཏགས་པ། །དེ་ནི་ཇི་ལྟར་རྡུལ་ཕྲན་ཡིན། །
		ཕྱི་རོལ་དོན་ནི་གཅིག་ཉིད་ལ། །ཤེས་པ་ཐ་དད་རབ་འཇུག་སྟེ། །
		གཅིག་ལ་གང་ཞིག་སྣང་གྱུར་པ། །དེ་ཉིད་གཞན་ལ་གཞན་དུ་སྣང་། །
		བུད་མེད་ལུས་ནི་གཅིག་ཉིད་ལ། ། [64b2] བཀའ་ཐུབ་འདོད་ལྡན་ཁྱི་རྣམས་ཀྱིས། །
		མི་གཙང་འདོད་བྱ་བཟའ་བྱ་ཞེས། །རྣམ་པར་རྟོག་པ་གསུམ་དུ་འགྱུར། །
		རྨ་(read: རྨི་ M)ལམ་སད་པའི་
ཞེས་སོགས་སྔར་དྲངས་པ་བཞིན་རྣམ་བདེན་རྫུན་གྱི་ཁྱད་པར་དང་བཅས་པ་གསུང་ཞིང་། དཔའ་བོས། 
		ཁ་ཅིག་ཤེས་རབ་ [64b3] རྩལ་གྱིས་ནི། །གཟུང་པ་སྟོང་པར་རབ་ཤེས་ཀྱང་། །
		འཛིན་པ་རྫས་སུ་གྲུབ་པར་བལྟ། །
ཞེས་པས་རྣམ་བདེན་དང་། 
		ཁ་ཅིག་ཆོས་ཀུན་རང་རིག་ལུས། །སྣ་ཚོགས་བཏགས་པས་རྣམ་པར་བདེན། །
		དཔེར་ན་རྨི་ལམ་ཉམས་མྱོང་བཞིན། །གཉིས་མེད་ཡེ་ཤེས་གྲུབ་པར་ [64b4] འདོད།
ཅེས་སོགས་དང་། 
		སེམས་ཉིད་སྣང་མེད་མཁའ་འདྲ་བ། །དོན་དམ་ཉིད་དུ་གྲུབ་པར་འདོད། །
ཅེས་རྣམ་རྫུན་དང་། །གཙོ་བོར་འདི་ལ་སྦྱོར་བའི་དབང་དུ་མཛད་ནས། ཡེ་ཤེས་སྙིང་པོ་ཀུན་བཏུས་སོགས་ལས་ཀྱང་། 
		ཡན་ལག་ཅན་ཞེས་བྱ་བ་མེད། །ཕྲ་རབ་རྡུལ་རྣམས་ [64b5] ཡོད་མ་ཡིན། །
		རྨི་ལམ་ཉམས་སུ་མྱོང་བ་བཞིན། །དམིགས་པ་མེད་པ་རབ་ཏུ་སྣང་། །
		གཟུང་དང་འཛིན་པ་གཉིས་བྲལ་བའི། །རྣམ་པར་ཤེས་པ་དོན་དམ་ཡོད། །
		ཅེས་པ་རྣལ་འབྱོར་དཔྱོད་པའི་གཞུང་། །རྒྱ་མཚོའི་ཕ་རོལ་ཕྱིན་རྣམས་སྒྲོགས། །
ཞེས་གསུངས་ལ། དེ་གཉིས་ཀྱིས་ [64b6] རིམ་པ་བཞིན། 
		ལྷག་མ་ཀུན་ལས་རྣམ་གྲོལ་བའི། །དོན་དམ་འཇམ་དཔལ་མངོན་སུམ་མིན། །
ཞེས་དང་། 
		རྣམ་ཤེས་ཆོས་ཉིད་ལས་འདས་ [M 253] པའི། །ཆོས་དབྱིངས་འཇམ་དཔལ་མཐོང་བ་མིན། །
ཞེས་སོ། །
	དེ་ལྟར་རིམ་གྱིས་བཀག་ནས་ཡང་། །འཁྲུལ་པ་གཞི་མེད་ལ་བྱ་བྱད་(read: བྱེད་ M) [65a1] མཁྱེན་པ་ནི་དབུ་མ་པའི་ཁྱད་ཆོས་ཡིན་གྱི། སྣང་བ་ལ་འཁྲུལ་བས་ཁྱབ་པར་ཞལ་གྱིས་བཞེས་པའི་རྣམ་རྫུན་པ་མན་ཆད་འདི་དག་གིས་འཁྲུལ་སོགས་གསུངས་སོ། །
	དགག་གཞི་བདེན་གྲུབ་རེའི་སྟེང་དུ་གྲུབ་མཐའ་འོག་་མ་འོག་མས་བཏགས་ [65a2] པའི་དགག་བྱ་རེ་བཀག་པ་ཙམ་གྱིས་བདག་མེད་ཡོངས་སུ་མི་རྫོགས་ཏེ། དེ་ཡིས་སོགས་ཟད་པའི་ཕྱིར་རོ། །

[H16. ཤེས་པ་ཆ་མེད་བྱེ་བྲག་ཏུ་དགག་པ།]
	གཉིས་པ་ནི། དགག་བྱ་རགས་པ་རྣམས་རིམ་པ་བཞིན་བཀག་པ་ལེགས་མོད་ཀྱི་འདིར་ཁྱད་པར་རམ་སྒོས་སུ་དགག་པར་བྱ་བ་ནི། ད་ལྟར་བའི་ཤེས་སོགས་དེ། [65a3] དུས་གཞན་འདས་མ་འོངས་གཉིས་དང་།(དག་ M) ལྟོས་(བལྟོས་ M)པའི་ཚུལ་གྱིས་ཕྲད་དམ་མ་ཕྲད་བརྟག་གོ །མ་ཕྲད་ཅིང་མི་བལྟོས་ན་དེ་ད་ལྟར་བར་ཡང་འགྲུབ་པར་མི་འགྱུར་ལ། དོན་དམ་པར་ཕྲད་ན་བདག་ཉིད་ཀུན་གྱིས་ཕྲད་པས་དུས་གསུམ་གྱི་རྒྱུན་ཐམས་ཅད་སྐད་ཅིག་མ་ [65a4] གཅིག་ཉིད་དུ་འགྱུར་ཞིང་། འདོད་ན་ཀུན་གཞིའི་རྒྱུན་ལས་འཁོར་འདས་ཐམས་ཅད་སྒྲུབ་པ་དང་འགལ་བ་དང་། འདས་མ་འོངས་དང་ཕྲད་པའི་སྟོད་ཆ་སྨད་ཆ་གཉིས་ཀྱི་བར་ན་སྐད་ཅིག་ཕྲ་མོ་ཡོད་ན། དེ་ལའང་དེ་བཞིན་དུ་བརྟགས་པས་ཐུག་མེད་དུ་འགྱུར་ཞིང་། དེ་ལྟ་ན་ [65a5] མཐར་ཐག་མ་གྲུབ་པར་འགྱུར་རོ། །
	འདི་ནི་དབུ་མ་པས་དགག་པར་བྱ་བའི་དགག་བྱའི་མཐར་ཐུག་ཡིན་པས། ཀླུ་སྒྲུབ་ཞབས་ཀྱིས་རིན་ཆེན་འཕྲེང་བར། 
		ཇི་ལྟར་སྐད་ཅིག་མཐའ་ཡོད་པ། །དེ་བཞིན་ཐོག་མ་དབུས་བརྟག་གོ །
ཞེས། གཟུགས་ཅན་ཕྱོགས་ཆས་ཁེགས་པ་ [65a6] བཞིན་དུ། ཤེས་པ་དུས་ཆས་ཁེགས་པར་གསུངས་ལ། སེམས་འགྲེལ་ལས་ཀྱང་། [M 254] དགག་བྱ་རགས་རིམ་ནས་རྣམ་རྫུན་མན་གྱིས་ཁེགས་ཟིན་པའི་མཇུག་ཏུ། 
		སེམས་ནི་མིང་ཙམ་ཡིན་པ་སྟེ། །མིང་ལས་གཞན་དུ་འགའ་ཡང་མེད། །
		རྣམ་རིག་མིང་དུ་བལྟ་བྱ་སྟེ། །མིང་ [65b1] ཡང་རང་བཞིན་མེད་པ་ཡིན། །
		ནང་ངམ་དེ་བཞིན་ཕྱི་རོལ་དང་། །ཡང་ན་གཉིས་ཀའི་བར་དག་ཏུ། །
		རྒྱལ་བ་རྣམས་ཀྱིས་སྒྱུ་མ་ཡི། །རང་བཞིན་སེམས་ནི་མ་གཟིགས་སོ། །
		གཟུང་དང་འཛིན་པ་ཉིད་དག་དང་། །ཁ་དོག་དབྱིབས་ཀྱི་དབྱེ་བ་དང་། །
		ཕོའམ་མོའམ་ [65b2] མ་ནིང་ལས། །སོགས་པའི་གཟུགས་སུ་སེམས་མི་གནས།
ཞེས་སོགས་ནས། 
		མདོར་ན་སངས་རྒྱས་རྣམས་ཀྱིས་སེམས། །མི་རྟག་ཉིད་དུ་བཞེད་གྱུར་ན། །
		དེ་དག་སེམས་དེ་སྟོང་ཉིད་དུ། །ཅི་ཡི་ཕྱིར་ན་བཞེད་མི་འགྱུར། །
ཞེས་སོགས་སེམས་ཁོ་ན་ལ་སྦྱར་བའི་དགག་པ་ [65b3] མཛད་ལ། དཔའ་བོས་ཀྱང་། རྣམ་རྫུན་པའི་དེ་མ་ཐག་ཏུ། 
		བདེན་པའི་དེ་ཉིད་སེམས་དེ་ལ། །འདིར་ནི་ཅུང་ཟད་རྣམ་བརྟགས་ན། །
		བདག་ལས་མ་ཡིན་གཞན་ལས་མིན། །གཉིས་ལས་མ་ཡིན་རྒྱུ་མེད་མིན། །
		ཡོད་པ་ཡོད་ཕྱིར་སྐྱེ་མི་རིགས། །ཡང་ན་སྐྱེ་བ་ཐུག་མེད་འགྱུར། ། [65b4] 
		མེད་པ་མེད་ཕྱིར་སྐྱེ་མི་རིགས། །ཡང་ན་སྐྱེ་བ་རྒྱུ་མེད་འགྱུར། །
ཞེས་གསུངས་ལ། ཡེ་ཤེས་སྙིང་པོ་ཀུན་བཏུས་སོགས་སུའང་། 
		རྣམ་པར་ཤེས་པ་དོན་དམ་ཡོད། །འདི་ཡང་མཁས་རྣམས་མི་བཞེད་དེ། །
		གཅིག་དང་དུ་མའི་རང་བཞིན་དང་། །བྲལ་བས་ནམ་མཁའི་པད་མ་བཞིན། ། [65b5]
		ཡོད་མིན་མེད་མིན་ཡོད་མེད་མིན། །གཉིས་ཀའི་བདག་ཉིད་མིན་པའང་མིན། །
		མཐའ་བཞི་ལས་རྣམ་གྲོལ་བའི། །དེ་ཉིད་དབུ་མ་པ་ཡིས་རིག །
ཞེས་གསུངས་སོ། །
	དེས་ན་དིང་(དེང་ M)སང་རྣམ་རྫུན་པའི་རང་རིག་འགོག་པ་སོགས་ནི་ཀུན་བརྟགས་ཀྱི་བདག་འགོག་ཡིན་པས། [65b6] ལྷན་སྐྱེས་ལ་མི་གནོད་པའི་ཕྱིར་ལྷན་སྐྱེས་ཀྱི་ [M 255] འཛིན་སྟངས་ཀྱི་ཡུལ་བཙལ་ནས་དེ་འགོག་པ་ནི། སྔར་མ་གྲགས་པའི་ལྟ་ཁྲིད་ཁྱད་པར་ཅན་ཡིན་ཞེས་གད་རྒྱངས་ཆེན་པོ་བསྒྲགས་ནས། དེའི་འཛིན་སྟངས་ནི་ཕུང་པོ་ལས་ལོགས་ཤིག་ཏུ་སྦྲམ་ཧྲིལ་ཏེ་གྲུབ་པར་ [66a1] འཛིན་པ་འདི་ཡིན་པས། དེའི་ཡུལ་ལ་གཅིག་དུ་བྲལ་སོགས་སྦྱོར་བར་བྱེད་ལ། དེ་ནི། བྱེ་སྨྲས་དགག་པར་བྱ་བའི་མུ་སྟེགས་ཀྱི་བདག་འདོད་ཚུལ་། 
		མུ་སྟེགས་རྣམས་ཀྱིས་གད་བཏགས་པའི། །བདག་དེ་རིག་(read: རིགས་ M)པས་བཏགས་(M; read: བརྟགས་?)ན་འདིར། ། [66a2] 
		ཕུང་པོ་ལས་ནི་ལོགས་ཤིག་ཏུ[། །]ནམ་ཡང་རྙེད་པ་མ་ཡིན་ནོ། །
ཞེས་པ་དེར་བབས་སོང་བས་ཁ་ཞེ་མ་མཐུན་པ་ཆེན་པོ་ཡིན་ནོ། །
	དེ་ལྟར་ན་ཇི་སྐད་བཤད་པ་ལྟར་བྱས་པས། རང་གཞན་གྱི་གྲུབ་མཐའ་མཛད་པ་མཐའ་དག་ལ་གུས་ཤིང་། གཞུང་ལུགས་མཐའ་དག་ལ་ [66a3] ལེགས་པར་སྤྱོད་པའི་སྐུལ་བྱེད་ཆེན་པོར་འགྱུར་བས་ལེགས་པར་བསླབ་པར་བྱའོ། །

	གྲུབ་མཐའ་ཀུན་ཤེས་ལས་འཛིན་པའི་ཆོས་བདག་གཙོ་བོར་འགོག་པ་སྟེ་ལེའུ་བཞི་པའོ།།    །།

[Chap. 5. ཕྲ་བའི་བདག་གཉིས་བཀག་ནས་མཐའ་བྲལ་སྒྲུབ་པ།]
[E8. ཕྲ་བའི་བདག་དགག་པ།]
	དེ་ལྟར་རང་གཞན་གྱི་སྡེ་པ་འོག་མ་འོག་མ་ནས། [66a4] ལུང་རིག་(read: རིགས་ M)ལྟར་སྣང་ལ་བརྟེན་ནས་རང་རྒྱུད་ཀྱི་(M om. ཀྱི་)ལྷན་སྐྱེས་འཁྲུལ་པ་རྣམས་ཤིན་ཏུ་བརྟན་པར་བྱས་ཏེ། བློས་བདེན་ཞེན་གྱིས་ཀུན་ཏུ་བཏགས་པ་རྣམས་ནི། 
		རྣལ་(རྣམ་ M)འབྱོར་པ་ཡང་བློ་ཁྱད་ཀྱིས། །གོང་མ་གོང་མ་རྣམས་ཀྱིས་གནོད། །
ཅེས་གསུངས་པ་ལྟར་ལུང་དང་ [66a5] [M 256] རིག་(read: རིགས་ M)པ་ཇེ་བཟང་དུ་གྱུར་བས་བཀག་ཟིན་ནས། ད་ནི་ཕྲ་བའི་བདག་དགག་པ་ལ། དབྱེ་བ་མདོར་བསྟན[་པ་དང་ M]། རྣམ་གཞག་རྒྱས་པར་བཤད[་པ M]། རྟག་ཆད་གཞན་སྤང་[བ M]། ལེགས་བཤད་དུ་མ་སྤྲོ་བའོ། །

[F5. དབྱེ་བ་མདོར་བསྟན་པ།]
	དང་པོ་ལ་ཡང་། སྤྱིར་བཤད[་དང་ M]། བྱེ་བྲག་ཏུ་བཤད་པའོ། །

[G10. སྤྱིར་བཤད་པ།]
	དང་པོ་ནི། རང་དང་ [66a6] གཞན་གྱི་གྲུབ་མཐའ་མཐའ་དག་ཀྱང་སྨྲ་བ་པོ་རང་རང་གི་བློའི་ངོ་སོགས་རློམ་སྟེ། འོག་མ་འོག་མས་མེད་བཞིན་དུ་ཡོད་པར་སྒྲོ་བཏགས་པ་རྣམས་ནི་རྟག་པའི་མཐའ་དང་། གོང་མ་གོང་མས་ཡོད་བཞིན་དུ་མེད་པར་སྐུར་བ་བཏབ་པ་རྣམས་ནི་ཆད་པའི་མཐའ་ཡིན་པས། དེ་ [66b1] གཉིས་སྤངས་པའི་དབུ་མ་ནི་རང་ལུགས་སུ་སྨྲ་བར་འདོད་པའི་ཕྱིར། དཔེར་ན་སུམ་ཅུ་པའི་འགྲེལ་པར་བློ་གྲོས་བརྟན་པས། 
		གང་དག་ཤེས་བཞིན་དུ་ཤེས་བྱ་ཡོད་དོ་ཞེས་སྨྲ་བ་ནི་རྟག་པའི་མཐའ་དང་། གང་དག་ཤེས་བྱ་བཞིན་དུ་ཤེས་པ་ཡང་མེད་དོ་ཞེས་སྨྲ་ [66b2] བ་ནི་ཆད་པའི་མཐའ་སྟེ། ཁོ་བོས་དེ་གཉིས་སྤངས་ནས་དབུ་མའི་ལམ་སྦྱིན་པར་བྱའོ། །
ཞེས་བཤད་པ་བཞིན་ནོ། །
	དངོས་སྨྲ་བ་དེ་དག་ལས་ཀྱང་ཁྱད་པར་དུ་སེམས་ཙམ་རྣམ་སོགས་བཤད་དེ། ལང་གཤེགས་ལས། 
		བཏགས་པའི་དངོས་པོ་ཡོད་མིན་ཏེ། །གཞན་གྱི་ [66b3] དབང་ནི་ཡོད་མ་ཡིན། །
		སྒྲོ་འདོགས་པ་དང་སྐུར་པ་ཡི། །མཐའ་ལ་རྟོག་པ་བརླག་པ་ཡིན། །
ཞེས་དང་། དོན་དམ་སྟོན་པ་ཉིད་ཀྱི་མདོ་ལས། 
		གང་ན་གང་མེད་པ་དེ་ནི་དེས་སྟོང་པ་ཉིད་ཡིན་ལ། འདི་ལ་ལྷག་མ་གང་ཡིན་པ་དེ་ནི་འདིར་ཡོད་པ་སྟེ། འདི་ནི་དབུ་མའི་ལམ་ [66b4] སྟོང་པ་ཉིད་ལ་ལྟ་བ་ཡང་དག་པ་ཕྱིན་ཅི་ལོག་པའོ། །
ཞེས་དང་། དབུ་མཐའ་རྣམ་འབྱེད་ལས། 
		ཡང་དག་མ་ཡིན་ [M 257] ཀུན་རྟོག་ཡོད། །དེ་ལ་གཉིས་པོ་ཡོད་མ་ཡིན། །
		སྟོང་པ་ཉིད་ནི་འདི་ལ་ཡོད། །དེ་ལ་ཡང་ནི་དེ་ཡོད་དོ། །
		སྟོང་པ་མ་ཡིན་མི་སྟོང་མིན། །དེ་ལྟ་བས་ན་ [66b5] ཐམས་ཅད་བཤད། །
		ཡོད་པས་མེད་པས་ཡོད་པས་ན། འདི་ནི་དབུ་མའི་ལམ་ཡིན་ནོ། །
ཞེས་སོགས་དང་། རྒྱན་མཁན་པོ་སོགས་མཁས་པ་དུ་མས། རྣམ་རྫུན་པ་ལ་དབུ་མ་པ་ཞེས་ལན་མང་དུ་བཤད་པའི་ཕྱིར་རོ། །

[G11. བྱེ་བྲག་ཏུ་བཤད་པ།]
	གཉིས་པ་ནི། དབུ་མ་པར་གྲགས་པ་ཙམ་དུ་མ་ཟད་ [66b6] གྲུབ་མཐའ་བཞིའི་བྱེ་བྲག་དབུ་མ་པར་(པ་ M)གྲུབ་པ་ཀླུ་སྒྲུབ་སོགས་གཉིས་ཀྱིས། རིམ་པ་བཞིན་དུ་ཚུལ་གསུམ་དངོས་སྟོབས་ཀྱིས་གྲུབ་པའི་གཏན་ཚིགས་རང་རྒྱུད་པ་མེད་པས། དངོས་སྨྲ་བ་ལ་ནང་འགལ་སྟོན་པའི་ཐལ་འགྱུར་ཙམ་གཙོ་བོར་འགོད་པའི་ཐལ་འགྱུར་ [67a1] བ་དང་། དེ་འདྲའི་རང་རྒྱུད་ཀྱི་གཏན་ཚིགས་གཙོ་བོར་སྒྲུབ་བྱེད་དུ་འགོད་པའི་<ཕྱིར་?>རང་རྒྱུད་པ་སྟེ་དབུ་མ་ཐལ་རང་གཉིས་སུ་རྒྱ་གར་དང་བོད་ཀྱི་ཁམས་པ་ལ་གྲགས་ཞིང་གྲགས་པ་ལྟར་དོན་ལ་གྲུབ་སྟེ། སློབ་དཔོན་སངས་རྒྱས་བསྐྱངས་ [67a2] ཀྱིས། བདག་སྐྱེ་ལ་སོགས་པ་འགོག་པའི་རིགས་པ་བཀོད་པ་རྣམས་ལ། མཁས་པ་ལེགས་ལྡན་འབྱེད་ཀྱིས། ཚུལ་གསུམ་མ་ཚང་བ་ལ་སོགས་པའི་སྒོ་ནས་སྐྱོན་བརྗོད་ཅིང་། ཟླ་བ་གྲགས་པས། དེ་འདྲ་ནི་རྟོག་གེའི་སྐྱོན་ཡིན་གྱི། དབུ་མ་པ་ལ་ནི་རང་རྒྱུད་ཀྱི་དམ་ [67a3] བཅའ་དང་གཏན་ཚིགས་མི་འཐད་པར་སྒོ་དུ་མ་ནས་བཤད་པ་ལྟར་སོ་སོའི་རྗེས་འབྲང་གིས་ཀྱང་རྒྱ་ཆེར་བཀྲལ་བའི་ཕྱིར་རོ། །
	ལུགས་དེ་གཉིས་ལ་རིམ་པ་བཞིན་དུ་དབུ་མ་རང་ཏུ་མི་གནས་པ་དང་སྒྱུ་མ་རིགས་གྲུབ་ཀྱི་དབུ་མ་པ་ཞེས་བོད་ན་གྲགས་པ་ལྟར་འཕགས་ [67a4] སོགས་བཤད་དེ། མཁས་མཆོག་དཔའ་བོས། དོན་དམ་བྱང་སེམས་སྒོམ་པའི་མན་ངག་ཏུ། [M 258]
		དེས་ན་མ་བརྟགས་ཉམས་དགའ་བར། །སེམས་ནི་སྒྱུ་མའི་རྣམ་པ་སྟེ། །
		བྱང་ཆུབ་ཀྱང་ནི་སྒྱུ་མ་འདྲ། །སྒྱུ་མ་ཙམ་དུ་བརྟགས་པས་བསླུས། །
		འདིས་རྐྱང་(read: ཀྱང་ M)ཚིག་ཏུ་རྗོད་(བརྗོད་ M)སྤངས་པའི། །སྤྲོས་ [67a5] བྲལ་འཇམ་དབྱངས་མཐོང་བ་མིན། །
		སྒྱུ་མ་སྒྱུ་མ་ཙམ་མིན་ཏེ། །གལ་ཏེ་ཡིན་ན་དེ་མི་འགྲུབ། །
		གྲུབ་ན་གཞན་གྱི་གཞུང་ལུགས་ཀྱང་། །སྒྱུ་མའི་ཆོས་སུ་ཐལ་བར་འགྱུར། །
		དེ་ཕྱིར་སྒྱུ་མའི་རང་བཞིན་ནི། །སྒྱུ་བཞིན་འདི་ཞེས་བརྗོད་དུ་མེད། །
ཅེས་སྒྱུ་མ་རིགས་གྲུབ་(read: སྒྱུ་མ་སོགས་གྲུབ་པས་ཀྱང་ M)རྗོད་བྲལ་ [67a6] གྱི་འཇམ་དཔལ་མ་མཐོང་བར་བསྟན་ཅིང་རིག་(read: རིགས་ M)པའི་གནོད་པ་བརྗོད་ནས། 
		འོན་ཀྱང་ཐུགས་རྗེ་ལྡན་པ་ཡིས། །བདེན་པ་གཉིས་ཀྱི་ཚུལ་གནས་ཏེ། །
		ཐ་སྙད་ལ་ནི་རབ་བརྟེན་ནས། །བདག་མེད་སེང་གེའི་སྒྲ་ཆན་(read: ཆེན་ M)བསྒྲགས། 
		སྟོང་པ་ཉིད་སོགས་རྣམ་གྲངས་སྒོ། །སྒྱུ་མ་ལ་ [67b1] སོགས་དཔེ་མཐའ་ཡས། །
		ཐེག་པ་སྣ་ཚོགས་ཐབས་ཚུལ་གཉིས། །མི་གནས་དབུ་མ་ཉེ་བར་མཚོན། །
ཞེས་ཐལ་འགྱུར་བ་བསྟན་ནས། དེའི་ལུགས་ནི། 
		མཚོན་ཀྱང་མཚོན་བྱ་མ་ཡིན་ཏེ། །འདི་ལ་བསལ་བྱ་ཅི་ཡང་མེད། །
		སྟོང་པ་ཉིད་ཀྱང་སྟོང་པ་ཡིན། །འདི་ལ་སངས་རྒྱས་སེམས་ [67b2] ཅན་མེད། །
		བདག་གཞན་སྣང་ཞིང་སྲིད་པའི་ཆོས། །རྣམ་པར་བཅིངས་དང་རྣམ་གྲོལ་ཡང་། །
		མིང་ཙམ་མིང་ཡང་ཡོད་མ་ཡིན། །ཐམས་ཅད་ནམ་མཁའ་འདྲ་བ་སྟེ། །
		དེ་ལྟར་ཆོས་རྣམས་མཐོང་མེད་ན། །མི་མངོན་མི་སྣང་འཇམ་དབྱངས་མཐོང་། །
		སྐྱེ་དང་འཆི་དང་སྲིད་པ་ཡིས། །འཁོར་ [67b3] བའི་རྒྱ་མཚོའི་ཕ་རོལ་འགྲོ། །
ཞེས་ཆོས་ཐམས་ཅད་ཡུལ་སྟེང་ནས་མ་གྲུབ་པའི་མིང་རྐྱང་བློས་བཏགས་ནམ་མཁའ་འདྲ་བར་གསུངས་ཤིང་། ལུགས་འདི་ནི། ཡང་དག་བདག་མེད་དང་། རྡུལ་མེད་རྡུལ་བྲལ་དང་། ལྷག་མ་ཀུན་གྲོལ་དང་། རྣམ་ཤེས་ཆོས་འདས་དང་། ཚིག་ [67b4] ཏུ་བརྗོད་སྤང་དང་། མི་ [M 259] མངོན་མི་སྣང་བའི་ཆོས་ཉིད་ཀྱི་འཇམ་དབྱངས་མཐའ་དག་མཐོང་བར་གསུངས་པའི་གཞུང་མཆོག་འདི་ཇོ་བོའི་ཆོས་ཆུང་ན་བཞུགས་པ། ལོ་ཆེན་བློ་ལྡན་ཤེས་རབ་ཀྱིས་ཀྱང་མ་གཟིགས་སོ། །
	དེ་བཞིན་དུ་རྒྱ་གར་གྱི་མཁས་པ་ཡེ་ཤེས་རྡོ་རྗེའི་ [67b5] ལམ་རིམ་གཉིས་པ་ལས། 
		སྔགས་ལ་རབ་ཏུ་མི་གནས་ལས། །ལྷག་པའི་ལྟ་མེད་ཡོད་ན་ནི། །
		ལྟ་དེ་སྤྲོས་བཅས་སློབ་དཔོན་རྨོངས། །འོན་ཀྱང་ཐབས་ཀྱིས་ཁྱད་པར་འཕགས། །།
ཞེས་སོགས་དང་། ཨ་བ་དྷཱུ་ཏཱི་པའི་དེ་ཉིད་རིན་འཕྲེང་དང་། ཛེ་ [67b6] ཏཱ་རིའི་གཞུང་རྣམ་འབྱེད་སོགས་ན་དབྱེ་བ་འདི་གཉིས་ཤིན་ཏུ་གསལ་ཞིང་། འདི་གཉིས་ལ་མིང་གི་རྣམ་གྲངས་གཞན་ཡང་། གཞན་ལ་ནང་འགལ་སྟོན་པའི་དང་། རང་ལ་འཐད་པ་བསྒྲུབ་པའི་རིག་(read: རིགས་ M)སྨྲ་ཞེས་དང་། ཀུན་རྫོབ་ལ་ཡང་ལོག་གམ་བདེན་རྫུན་གྱི་ [68a1] དབྱེ་བ་མི་འདོད་པ་དང་འདོད་པ་ཞེས་སམ། སངས་རྒྱས་ལ་མ་དག་ལས་སྣང་མེད་པ་དང་ཡོད་པར་འདོད་པ་ཞེས་དང་། ལྟ་བ་ལ་ཁས་ལེན་མི་འདོད་པ་དང་འདོད་པ་ཞེས་པ་རྣམས་རུང་ལ། བོད་སྔ་མ་འགའ་ཞིག་གིས། ཀུན་ [68a2] རྫོབ་ཁས་མི་ལེན་པ་དང་ལེན་པ། སངས་རྒྱས་ལ་ཡེ་ཤེས་མེད་པ་དང་ཡོད་པ། དོན་དམ་བདེན་པ་སྤྲོས་བྲལ་དང་མེད་དགག་ལ་བྱེད་པ་སོགས་ནི་མ་ངེས་ཏེ། ཐལ་འགྱུར་བ་ཡང་གཞན་ངོར་ཀུན་རྫོབ་ཁས་ལེན་པའི་ཕྱིར་དང་། ཟླ་གྲགས་དང་ཞི་ལྷ་སངས་རྒྱས་ཡེ་ [68a3] ཤེས་མེད་པར་འདོད་པ་ཁོང་རང་གཉིས་ཀྱི་རང་གཞང་གིས་བཀག་པའི་ཕྱིར་དང་། 
		སྐྱེ་བ་ལ་སོགས་བཀག་པ་ཡང་། །དོན་དམ་པ་དང་མཐུན་ཕྱིར་འདོད།
ཅེས་མེད་དགག་རྣམ་གྲངས་པའི་དོན་དམ་དུ་རང་རྒྱུད་པ་རང་གིས་སྨྲས་པའི་ཕྱིར་རོ། །
	དེ་ལྟར་ན་རྔོག་ལོ་ཆེན་ [68a4] པོས་རང་ཉིད་རང་རྒྱུད་ཀྱི་ཕྱོགས་ལ་ཤིན་ཏུ་དགྱེས་པས། [M 260] ཟླ་གྲགས་དང་ཞི་ལྷ་ཡང་རང་ཕྱོགས་སུ་འཐེན་པར་བཞེད་ནས། སྤྲིན་ཡིག་བདུད་རྩིའི་ཐིག་ལེར་རབ་ཏུ་མི་གནས་པ་དང་། སྒྱུ་མ་རིགས་གྲུབ་པ་ཞེས་པའི་དབྱེ་སོགས་མི་རིགས་ཏེ། རྒྱ་མཚན་རྒྱས་པར་ [68a5] བཤད་ཟིན་པས་སོ། །

[F6. རྣམ་གཞག་རྒྱས་པར་བཤད་པ།]
	གཉིས་པ་ལ། མིང་ཅན་གྱི་དབུ་མ་དགག[་པ་དང་ M]། དོན་ལྡན་གྱི་དབུ་མ་བཤད[་པ M]། སྒྲུབ་བྱེད་ཀྱི་གཞུང་ཁུངས་བསྟན་པའོ། །

[G12. མིང་ཅན་གྱི་དབུ་མ་དགག་པ།]
	དང་པོ་ནི། དབུ་སོགས་སྒྲས་བརྗོད་རིགས་ཀྱི་དབྱེ་བ་ནི་བཞི་སྟེ། གཉིས་སོགས་པའོ། །
	འདི་བཞི་པོ་ལུང་སོགས་ཡང་ [68a6] མཐར་འཛིན་དངོས་སམ་རྗེས་མཐུན་པའི་ནང་ན་བཞུགས་ཏེ། སྤྱིར་བཞི་ག་(ཀ་ M)དངོས་སྟོབས་ཚད་མ་སྨྲ་བའི་རྟོག་གེའི་གྲུབ་མཐས་བསླད་པའི་གྲུབ་མཐའ་ཡིན་པའི་ཕྱིར་དང་། ཁྱད་པར་ཐོག་སོགས་ཕྱིར་ཏེ། ཐོག་མས་ཆོས་ཅན་གཉིས་སྟོང་གི་རང་རིག་དང་དེའི་སྟེང་གི་ [68b1] ཆོས་ཉིད་འགྱུར་མེད་ཡོངས་གྲུབ་གཉིས་ཀ་རིག་(read: རིགས་ M)པས་དཔྱད་བཟོད་ཀྱི་བདེན་གྲུབ་ཏུ་སྨྲས་ཤིང་། ཐ་མས་རིག་(M; read: རིགས་)ཤེས་ཀྱི་ངོར་གྲུབ་པ་དང་དེས་དཔྱད་བཟོད་པ་གཉིས་གཅིག་ཏུ་བཟུང་ནས། བོད་མང་པོས་སྟོང་ཉིད་རིག་(M; read: རིགས་)པས་མ་གྲུབ་པར་སྨྲས་ཤིང་། འདིས་དེ་བློར་མ་ཤོང་ནས་རིག་(read: རིགས་ M) [68b2] པས་དཔྱད་བཟོད་དུ་ཁས་བླངས་པའི་ཕྱིར། 
	ཡང་རྟ་ནག་རིན་ཡེ་ལ་སོགས་པ་མང་པོས། གཞུང་ལུགས་མཐོན་པོ་འགའ་ཞིག་གི་དངོས་བསྟན་ལ་འཁྲུལ་ནས། སྟོང་ཉིད་སྤྲོས་བྲལ་ལམ་མད་(read: མེད་ M)དགག་ནི་ཆད་པའི་སྙོང་ཉིད་ཡིན་པས་ཆུ་ཤིང་བཞིན་དུ་སྙིང་པོ་མེད་པས། [68b3] རྣམ་རྫུན་པའི་དག་པ་གཞན་དབང་དེ་ཉིད་དོན་དམ་བདེན་པོ་ཆོས་ཀྱི་དབྱིངས་རྣམ་ཀུན་མཆོག་ལྡན་གྱི་སྟོང་པ་རིག་(read: རིགས་ M)པས་དཔྱད་བཟོད་དང་། དེ་གསུང་བ་པོའི་དབྱིག་གཉེན་ལ་དབུ་མ་པ་ཆེན་པོ་དང་། དཔལ་ལྡན་ཟླ་བ་དང་སེང་བཟང་ལ་སོགས་པ་ཆོས་ཐམས་ [M 261] ཅད་རང་སྟོང་ [68b4] དུ་སྟོན་པ་རྣམས། རྫོགས་ལྡན་གྱི་བསྟན་འཛིན་མ་ཡིན་ཞིང་ཆད་པར་སྨྲ་བ་དང་། འཕགས་མཆོག་ཀླུ་སྒྲུབ་ཞབས་ཀྱང་རིག་(read: རིགས་ M)ཚོགས་རྩོམ་པའི་ཚེ་བློ་གྲོས་ནར་མ་སྨིན་ལ། ཆོས་དབྱིངས་བསྟོད་པ་རྩོམ་པ་ན་སྨིན་ནོ་ཞེས་སྨྲ་བར་བྱེད་པས་བདེན་གྲུབ་ནན་གྱིས་སྒྲུབ་པའི་དབུ་མ་ [68b5] པ་ཆེན་པོར་རློམ་པའི་ཕྱིར་རོ། །
	ལུགས་གཉིས་པས་རིག་(M; read: རིགས་)ངོར་གང་ཡང་མ་གྲུབ་པ་རྒྱུ་མཚན་དུ་བྱས་ནས་ཀུན་རྫོབ་ཏུ་ཡང་ཐབས་སོགས་ཕྱིར་ཏེ། རྒྱ་ནག་ཧྭ་ཤང་དང་དེའི་རྗེས་སུ་དོན་གྱིས་འབྲང་བ་རྫོགས་པ་ཆེན་པོ་མཐོང་གྲོལ་ཆིག་ཆོད་དུ་སྨྲ་བ་མང་པོས། བསོད་ནམས་ [68b6] ཆུང་ངུ་ཆོས་འདི་དང་མི་ཕྲད་ལ། ཕྲད་ན་བསླབ་པ་གསུམ་གྱི་ཉམས་ལེན་གང་ཡང་མི་དགོས་པར་གྲོལ་ལོ་ཞེས་སྨྲ་བའི་ཕྱིར། ད་(read: དེ་ M)གསུམ་ནི་མཐར་འཛིན་དངོས་དང་། ལུགས་གསུམ་པས་ནི་ཀུན་རྫོབ་གང་ཡིན་རྫུན་པ་ཡིན་པ་དང་། དེའི་ནང་ནས་ཐ་སྙད་དུ་ [69a1] ཡང་འཕྲལ་གྱི་འཁྲུལ་རྒྱུས་མ་བསླད་པའི་རིག་(M; read: རིགས་)ངོར་ཚད་གྲུབ་ཀྱི་བསླུ་མེད་གཉིས་གཞི་མཐུན་སོགས་ཕྱིར། འདི་ནི་དོན་དམ་དུ་རིག་(read: རིགས་ M)པས་དཔྱད་བཟོད་ཀྱི་ཆོས་མི་འདོད་པས་མཐར་འཛིན་དངོས་ཡིན་ཡང་། ཐ་སྙད་དུ་ཡུལ་སྟེང་ [69a2] ནས་མི་བསླུ་བའི་ལུན་རྫོབ་ཁས་བླངས་པས་རྗེས་སུ་མཐུན་པའོ། །

[G13. དོན་ལྡན་གྱི་དབུ་མ་བཤད་པ།] 
	གཉིས་པ་ལ། རང་རྒྱུད་དང་། ཐལ་འགྱུར་བཤད་པའོ། །

[H17. རང་རྒྱུད་[པ་]བཤད་པ།]
	དང་པོ་ལ། ཐ་སྙད་ཚད་གྲུབ་ལ་དགའ་ན་རང་རྒྱུད་པ་བྱེད་རིགས་པ་དང་། དེ་ཡང་དབུ་མ་ཆེན་པོ་པ་མ་ཡིན་པར་བསྟན་པ་དང་། སྤྱིར་དབུ་མ་ [69a3] པ་ཙམ་ཡིན་པར་བསྒྲུབ་པ་དང་། དེའི་ནང་ཚན་གྱི་དབྱེ་བ་བསྟན་པའོ། །

[I24. ཐ་སྙད་ཚད་གྲུབ་ལ་དགའ་ན་རང་རྒྱུད་པ་བྱེད་རིགས་པ།]
	དང་པོ་ནི། 
		ཀུན་རྫོབ་བརྫུན་པར་འདོད་པ་དང་། །དེ་ཡི་དོན་ལ་མི་བསླུ་བ། །
		ཤིན་ཏུ་འགལ་ཏེ་རྫུན་པའི་དོན། །བསླུ་བ་ལས་གཞན་ཅི་ཞིག་མཆིས། །
ཞེས་ཁོ་ [M 262] བོ་གཞན་དུ་སྨྲས་པ་ལྟར་ [69a4] རྫུན་དང་བསླུ་མེད་ཀྱི་གཞི་མཐུན་འདོད་པ་ནི། དངོས་པོར་སྨྲ་བའི་གྲུབ་མཐའ་ལྟར། ནང་འགལ་མེད་(read: མོད་ M)ཀྱི། འོན་ཀྱང་སོགས་འཐད་དེ། ཀླུ་སྒྲུབ་དང་འཕགས་པ་ལྷའི་སྲས་ཀྱི་ཐུ་བོ་མཁས་མཆོག་དཔའ་བོས། ལུགས་འདི་རྣམ་རྫུན་འགོག་པའི་དབུ་མ་པ་ཚིག་ཏུ་བརྗོད་སྤངས་དང་མི་ [69a5] སྣང་མི་མངོན་གྱི་འཇམ་དབྱངས་མ་མཐོང་ཡང་། རྣམ་ཤེས་ཆོས་འདས་མན་ཆོད་མཐའ་དག་གཟིགས་པར་བགྲངས་ཤིང་། ཀླུ་སྒྲུབ་ཞབས་ཀྱི་སྲས་སྔ་ཚར་ལེགས་ལྡན་གྱིས་ལེགས་པར་བསྒྲུབས་པས། གདོད་མ་ནས་གྲུབ་པའི་དབུ་མའི་བཤད་སྲོལ་ཡིན་པའི་ཕྱིར་རོ། །དེས་ [69a6] ན་ཕྱིས་ལུགས་གཉིས་བསྲེས་པ་ནི་བཅོས་མ་གློ་བུར་དུ་བྱུང་བའོ། །
	དེ་ལྟ་བས་ན་ལུགས་འདི་རྒྱ་གར་དང་བོད་ཀྱི་མཁས་པ་ཤིན་ཏུ་མང་པོ་བཞེད་དེ། དཔལ་ལྡན་ཟླ་བའི་སྔོན་དུ་ཡང་། 
		ཀླུ་སྒྲུབ་བློ་མཚོ་ཤིན་ཏུ་རྒྱ་ཆེའི་ཁ་དོག་གིས་འཇིགས་ནས། 
		སྐྱེ་བོས་ལུགས་བཟང་ [69b1] གང་དག་རྒྱང་(རྒྱ་ M)རིང་སྤངས།
ཞེས་སོགས། ཟླ་གྲགས་གཅིག་པུ་ལས་མ་བྱུང་བ་ལྟར་བཤད་ལ། རྗེས་འབྲང་ཡང་རིག་(read: རིགས་ M)པའི་ཁུ་བྱུག་དང་ཇོ་བོ་ཆེན་པོ་དང་། དེའི་སྲས་སེང་གེ་སོགས་འགའ་རེ་དང་། བོད་དུ་ཡང་པ་ཚབ་ཉི་མ་གྲགས་མ་བྱོན་གྱི་བར་ལ་དཔལ་ལྡན་ཟླ་བའི་ [69b2] དབུ་མའི་གཞུང་མ་འགྱུར་བས་ན། སྤྱོད་འཇུག་ཡང་རང་རྒྱུད་དུ་འགྲེལ་ཞིང་། པ་ཚབ་དང་དེའི་བུ་བཞི་དང་། དེ་དག་ལས་ཀྱང་ཆིག་དོན་གཉིས་ཀ་ལ་མི་མཁས་པ་ཞང་ཐང་སག་པ་ལས་གཞན་ལ་བརྒྱུད་འཛིན་ཆེར་མ་བྱུང་ཞིང་། རྗེ་བཙུན་ས་སྐྱ་པ་གོང་མ་རྣམས་ [69b3] དང་བུ་སྟོན་སོགས་རང་ལུགས་ལ་དབུ་མ་ཆེན་པོ་བཞེད་ཀྱང་བཤད་པ་ཆེར་མ་མཛད། བོད་ཀྱི་སྟོན་པ་འཆད་ཉན་མཛད་པའི་རྔོག་ལོ་ཡབ་སྲས་སོགས་ཕལ་ཆེར་རང་རྒྱུད་ཉིད་བཞེད་པའི་ཕྱིར།
	དེ་ཡང་བོད་ལ་ཤིན་ཏུ་བཀའ་ [M 263] དྲིན་ཆེ་བ་ནི། མཁན་པོ་ཞི་བ་འཚོ་ [69b4] ཡིན་ལ། དེས་དབུ་མ་རྒྱན་དང་། ཚད་མ་དེ་ཉིད་བསྡུས་པ་དང་། དོན་དམ་གཏན་ལ་དབབ་པ་སོགས་ཀྱི་བསྟན་བཅོས་དུ་མར་དབུ་ཚད་སྦྲེལ་ནས་རང་རྒྱུད་མཛད་པས། བོད་དག་དེ་ལ་འཇུག་པ་ནི་འཇིག་རྟེན་ལུགས་དང་ཡང་མཐུན་པའི་ཕྱིར་རོ། །

[I25. དེ་ཡང་དབུ་མ་ཆེན་པོ་པ་མ་ཡིན་པར་བསྟན་པ།]
	གཉིས་ [69b5] པ་ནི། ལུགས་འདི་ཡང་བདེན་གཉིས་ལས། 
		ཇི་ལྟར་སྣང་བཞིན་ངོ་བོའི་ཕྱིར། །འདི་ལ་དཔྱད་པ་མི་འཇུག་གོ །
ཞེས་དང་། རྒྱན་ལས། 
		མ་བརྟགས་གཅིག་པུ་ཉམས་དགའ་བར། །སྐྱེ་དང་འཇིག་པའི་ཆོས་ཅན་པ། །
ཞེས་དང་། འགྲེལ་ཆུང་དུ། 
		མ་ [69b6] བརྟགས་གཅིག་པུ་ཉམས་དགའ་བ་ཉིད་དུ་རྒྱུ་དང་འབྲས་བུ་འབྲེལ་
ཞེས་སོགས་ཀུན་རྫོབ་སོགས་ཞེས་ཞལ་དུ་ཡང་ཡང་གསུངས་ཀྱང་དོན་ལ་བློས་བྱས་མིང་རྐྱང་བརྟགས་ཡོད་ལ་བྱ་བྱེད་མཁྱེན་པའི་དབུ་མ་ཆེན་པོ་པ་མིན་ཏེ། 
		དངོས་ཀུན་རང་བཞིན་སྟོང་པའི་ [70a1] ཚུལ་ལ་འཇུག་པའི་སྒོ། 
		ཡང་དག་རིགས་མཆོག་ཀླུ་སྒྲུབ་ཞབས་ཀྱིས་གསུངས་བ་དེ། 
		རིག་(read: རིགས་)པའི་དབང་ཕྱུག་རྣམ་འགྲེལ་མཛད་པའི་གཞུང་བཟང་ལས། 
		ལེགས་པར་རྟོགས་ནས་ལུགས་ངན་གཞན་ལུན་རྩྭ་བཞིན་ [70a2] དོར།
ཞེས་རྔོག་ལོས་གསུངས་པ་ལྟར་དབུ་ཚད་སྦྲེལ་བར་བཞེད་པའི་རྟོག་གེར་གོམས་པའི་ཤུགས་ཆེས་པས་ཐ་སྙད་མཚན་ཉིད་གསུམ་ལྡན་མ་ཚང་ན་བློས་བཏགས་མིང་རྐྱང་ཙམ་ལ་བྱ་བྱེད་འཇོག་མ་མཁྱེན་པའི་སྒོ་ནས་སྟོང་པ་དང་བརྟེན་འབྱུང་དོན་གཅིག་ [70a3] པའི་མཚན་ཉིད་ལ་ལ་ཅུང་ཟད་འཁྲུལ་པའི་ཕྱིར་རོ། །
	མཚན་ཉིད་གསུམ་ནི། ཟླ་བ་གཉིས་དང་སྐྲ་ཤད་སོགས་ལྟ་བུ་མ་ཡིན་པར་འཕྲལ་གྱི་འཁྲུལ་རྒྱུ་དང་བྲལ་བའི་གང་ཟག་མང་པོ་ལ་མཐུན་སྣང་དུ་གྲུབ་པ་དང་། རྒྱུ་རྐྱེན་ལས་བྱུང་བའི་རྟེན་འབྲེལ་ཡིན་པ་དང་། གཙོ་རྟག་ལྟ་བུའི་ [70a4] བརྟགས་པ་དང་བྲལ་ [M 264] བ་རྣམས་ཏེ། དབུ་མ་བདེན་གཉིས་ལས། 
		བརྟགས་པའི་དོན་གྱིས་དབེན་གྱུར་པའི། །དངོས་ཙམ་བརྟེན་ནས་གང་སྐྱེས་དེ། །
		ཡང་དག་ཀུན་རྫོབ་ཤེས་པར་བྱ། །ཡང་དག་མ་ཡིན་ཀུན་བརྟགས་ཡིན།
ཞེས་དང་། 
		བརྟགས་པའི་ངོ་བོས་ [70a5] དབེན་པ་ཡི། །བརྟེན་ནས་སྐྱེས་པ་འདི་ཁོ་ན། །
		ཇི་ལྟར་སྣང་བ་ཐམས་ཅད་ནི། །ཐམས་ཅད་མཁྱེན་པས་མངོན་སུམ་གཟིགས། །
ཞེས་སོགས་དང་། རྒྱན་རྩ་འགྲེལ་དང་དབུ་མ་སྣང་བ་དང་། །སྙིང་པོ་རྩ་འགྲེལ་དུ་ཡང་རྒྱས་པར་འབྱུང་ངོ་། །

[I26. སྤྱིར་དབུ་མ་པ་ཙམ་ཡིན་པར་བསྒྲུབ་པ།]
	གསུམ་པ་ནི། འོན་ཀྱང་ [70a6] ལུགས་འདི་ནི་དངོས་པོར་སྨྲ་བའི་གཙོ་བོ་(བོར་ M)གཉིས་སྟོང་བདེན་གྲུབ་ཏུ་འདོད་པའི་རྣམ་རྫུན་པ་ལས་ཀྱང་ལྷག་སྟེ། དོན་དམ་པར་རིག་(read: རིགས་ M)པས་དཔྱད་བཟོད་ཀྱི་ཆོས་འགོག་ཅིང་། ཐ་སྙད་དུ་བྱ་བྱེད་ཚད་གྲུབ་ཁས་ལེན་པས་རྟག་ཆད་ཀྱི་མཐའ་དང་བྲལ་བའི་ཕྱིར་རོ། །
	དེ་ [70b1] ཡང་དོན་དམ་གྱི་དབྱེ་བ་མཛད་པའི་ཚེ། ཅིར་ཡང་མ་གྲུབ་པའི་དབྱིངས་སྤྲོས་པ་ཉེར་ཞི་ནི་མཐར་ཐུག་གི་དོན་དམ་དང་། སྐྱེ་མེད་དང་བདེན་སྟོང་ནི་རྣམ་གྲངས་ཀྱི་དོན་དམ་པར་བཞེད་དེ། བདེན་གཉིས་ལས། 
		སྐྱེ་བ་ལ་སོགས་བཀག་པ་ཡང་། །ཡང་དག་པ་དང་ [70b2] མཐུན་ཕྱིར་འདོད། །
		དགག་བྱ་ཡོད་པ་མ་ཡིན་པས། །ཡང་དག་ཏུ་ན་བཀག་མེད་གསལ། །
		བཏགས་པའི་རང་གི་ངོ་བོ་ཡིས། །བཀག་པ་བརྟགས་མིན་ཇི་ལྟར་འགྱུར། །
		དེ་བས་འདི་ནི་ཀུན་རྫོབ་སྟེ། །ཡང་དག་དོན་ཡིན་ཡང་དག་མིན། །
		ཡང་དག་ཉིད་དུ་གཉིས་མེད་དེ། ། [70b3] དེ་ནི་སྤྲོས་པ་མེད་པ་ཡིན། །
		འཇམ་དཔལ་གྱིས་ནི་ཡང་དག་དྲིས། །རྒྱལ་བའི་སྲས་པོ་མི་གསུང་(གསུངས་ M)བཞུགས། །
ཞེས་དང་། རྒྱན་དུ། 
		དམ་པའི་དོན་དང་མཐུན་པའི་ཕྱིར། །འདི་ནི་དམ་པའི་དོན་ཞེས་བྱ། །
		ཡང་དག་ཏུ་ན་སྤྲོས་པ་ཡི། །ཚོགས་རྣམས་ཀུན་ལས་དེ་གྲོལ་ཡིན། །
		སྐྱེ་བ་ལ་སོགས་ [70b4] མེད་པའི་ [M 265] ཕྱིར། །སྐྱེ་བ་མེད་ལ་སོགས་མི་སྲིད། །
ཅེས་སོ། །

[I27. དེའི་ནང་ཚན་གྱི་དབྱེ་བ་བསྟན་པ།]
	བཞི་པ་ནི། རང་རྒྱུད་པ་འདི་ནི། གང་ཟག་མཁས་པ་བྷ་བྱ་ཀ་ར་ཞེས་པ་སྐལ་ལྡན་ནམ་ལེགས་ལྡན་འབྱེད་དང་། དཔལ་སྦས་དང་ཡེ་ཤེས་སྙིང་པོ་དང་། ཞི་བ་འཚོ་དང་། ཀ་མ་ལ་ཤཱི་ལ་དང་། འཕགས་པ་གྲོལ་སྡེ་དང་། སློབ་དཔོན་སེང་གེ་བཟང་པོ་ [70b5] དང་། ཡེ་ཤེས་ཞབས་དང་མར་མེ་མཛད་བཟང་པོ་དང་། དམན་པའི་ཞབས་དང་ཐ་ག་ན་ལ་སོགས་པ་ཤིན་ཏུ་མང་ཡང་རིགས་བསྡུ་ན་རང་སོགས་འདོད་པ་དང་འདི་ལས་བཟློག་པ་ཕྱི་དོན་མི་འདོད་ལ་རང་རིག་འདོད་པ་གཉིས་སུ་འདུས་ཏེ། ལུགས་དང་པོ་ལེགས་ལྡན་འབྱེད་དང་ཡེ་ཤེས་ [70b6] སྙིང་པོ་ཡིན་ཏེ། གཉིས་པ་ནི་ཞི་སོགས་བཅས་པ་ཡིན་པའི་ཕྱིར་རོ། །
	བོད་སྔ་མ་དག་གིས། ལེགས་ལྡན་ནི་བྱེ་བྲག་སྨྲ་བ་སྤྱོད་པའི་དབུ་མ་པར་བྱས་པ་གྲུབ་མཐའི་གཙོ་བོ་མཐུན་པ་ཙམ་ལ་བརྟེན་ནས་འགལ་བ་མེད་མོད། ཡེ་ཤེས་སྙིང་པོ། ཇི་ལྟར་སྣང་བཞིན་ངོ་བོའི་ཕྱིར། །ཞེས་སོགས་ [71a1] ཀྱིས་ཟླ་གྲགས་དང་ལྷན་ཅིག་འཇིག་རྟེན་གྲགས་སྡེ་སྤྱོད་པར་བཤད་པ་ནི་མི་འཐད་དེ། མ་བརྟགས་མ་དཔྱད་པར་ཀུན་རྫོབ་ཁས་ལེན་ཞེས་པ་ཙམ་གྱིས་དེར་འཇོག་ན། ཞི་འཚོ་སེང་བཟང་ལེགས་ལྡན་སོགས་ཀྱང་དེར་འགྱུར་བས་སོ། ། [71a2] དེ་དག་གིས་དེ་ལྟར་འདོད་པའི་ལུང་ཁུངས་རྒྱས་པ་ནི། དོགས་པའི་གནས་ཆུང་བ་དང་ཡི་གེ་ལ་རྩེགས་(འཇིགས་ M)པས་མི་བྲིས་སོ། །   

[H18. ཐལ་འགྱུར་[བ་]བཤད་པ།]
	གཉིས་པ་ལ། ལྟར་སྣང་དགག་པ་དང་། ཡང་དག་བསྒྲུབ་པའོ། །

[I28. ལྟར་སྣང་དགག་པ།]
	དང་པོ་ལ། བསྟན(མདོར་བསྟན M)། བཤད(རྒྱས་བཤད M)། རྒྱུ་བསྟན་པའོ། །

[J25. མདོར་བསྟན་པ།]
	དང་པོ་ནི། ཕྱིས་བྱོན་པའི་བོད་ [71a3] ཀྱི་བསྟན་འཛིན་མཁས་པ་ཆེན་པོ་དག་གིས། སྐུ་ཚེའི་སྟོད་ལ་ཟླ་གྲགས་ཀྱི་ལུགས་སྒྲ་དང་ཐད་དུ་ཞལ་གྱིས་བཞེས་པ། ཕྱིས་ [M 266] རྣམ་དཔྱོད་རྣམ་པར་འཕེལ་བ་མ་ཡིན་མོད་ཀྱི། བོད་ཡུལ་སྤྱིར་རྟོག་གེ་དང་སྒོས་ཆ་(ཕྱྭ་ M)བསྡུས་ལ་བརྟེན་པའི་ཐ་སྙད་ཀྱིས་གང་ཞིང་། དབུ་མ་ཡང་
		རང་རྒྱུད་ [71a4] སྨྲ་བའི་ཀུན་རྫོབ་བརྟེན་འབྲེལ་བསླུ་བ་མེད་པའི་བྱིན་རླབས་དང་།
ཞེས་སོགས་ངག་(དག་ M)བྱང་དང་། 
		འཁྲུལ་ངོ་ཙམ་ལ་ལས་འབྲས་འཇོག་ན་ཡིད་བརྟན་དུ་མི་རུང་ངོ་
ཞེས་པའི་གཏམ་གྱིས་སུན་པ་ལྟར་གྱུར་ཏེ། མཁས་པ་གང་དག་སོགས་སུ་དོན་དམ་གྱི་རིག་(read: རིགས་ M)པས་མི་དཔྱོད་ཀྱང་ཐ་སྙད་པའི་ [71a5] རིག་(read: རིགས་ M)པ་རྨི་ལམ་གྱི་གླང་པོ་དང་སད་པའི་གླང་པོ་དོན་བྱེད་ཚུལ་ལ་མཚུངས་པར་ཐལ་བ་དང་། སྐྲ་ཤད་སྣང་བའི་བློ་དང་སྔོན་པོ་སྣང་བའི་བློ་འཁྲུལ་མ་འཁྲུལ་མཚུངས་པར་ཐལ་བ་དང་། གཙོ་བོར་ལས་འབྲས་ལ་ཡིད་བརྟན་མི་རུང་བར་ཐལ་བ་ལ་སོགས་པ་དུ་མས་སོགས་འདི་ཟླ་ [71a6] གྲགས་དང་ཞི་ལྷའི་ལུགས་སུ་འདོད་པ་ལ་འགལ་སོགས་ཡོད་དོ། །
	དེ་ཡང་སྤྱིར་ནི། 
		གང་གིས་སྟོང་དང་བརྟེན་འབྱུང་དག །དབུ་མའི་ལམ་དུ་དོན་གཅིག་པར། །
		གསུང་མཆོག་མཚུངས་པ་མེད་པ་ཡི། །ཐུབ་དབང་དེ་ལ་ཕྱག་འཚལ་ལོ། །
ཞེས་དང་། 
		བརྟེན་ཅིང་འབྲེལ་ [71b1] བར་འབྱུང་བ་གང་། །དེ་ནི་སྟོང་པ་ཉིད་དུ་བཤད། །
		དེ་ཉིད་བརྟེན་ནས་བཏགས་པ་སྟེ། །དེ་ཉིད་དབུ་མའི་ལམ་ཡིན་ནོ། །
ཞེས་སོགས་རྒྱ་ཆེར་གསུངས་པ་ལྟར། སྟོང་དང་བརྟེན་འབྱུང་དོན་གཅིག་ཅེས་པ། བདེན་པར་གྲུབ་ན་གང་ལའང་མི་བལྟོས་པས་རྟེན་འབྲེལ་དུ་མི་འཐད་ལ་ [71b2] བལྟོས་ཤིང་བརྟེན་ནས་གྲུབ་ན་བདེན་པར་མ་གྲུབ་པས། བྱ་བྱེད་ལ་སོགས་པའི་སྣང་བ་དང་རང་བཞིན་མེད་པའི་སྟོང་པ་གཉིས་གཞི་གཅིག་ལ་འདུ་བར་མ་ཟད། རྟེན་འབྲེལ་རྟོགས་པའི་གང་ཟག་ལ་སྣང་བས་སྟོང་པ་དང་སྟོང་པས་སྣང་བ་ལ་ངེས་པ་འདྲེན་པ་ཕན་ཚུན་གྲོགས་སུ་ [71b3] འགྲོ་བ་ཞིག་དགོས་པ་ནི། དབུ་མའི་ལུགས་ཡིན་ [M 267] མོད་ཀྱི། རང་རྒྱུད་པས། རང་བཞིན་ནམ་ངོ་བོ་ཙམ་ཡུལ་གྱི་སྟེང་ནས་ཐ་སྙད་དུ་གྲུབ་པས། བདེན་པའི་རང་བཞིན་མེད་པ་ཞེས་སྦྱོར་ལ། འདིར་དེ་ཡང་མི་སྦྱོར་བར་ཡུལ་སྟེང་ན་རང་བཞིན་ནམ་ངོ་བོ་གང་ཡང་མེད་ལ། མེས་ [71b4] སྲེག་པའི་བྱ་བ་བྱེད་པ་ལྟ་བུ་ནི་བློས་བཏགས་རྐྱང་པ་མ་ཡིན་པར། ཡུལ་སྟེང་ན་ཐ་སྙད་ཙམ་དུ་བསླུ་མེད་ཚུགས་ཐབ་ཏུ་ཡོད་པས། དེ་གཉིས་ཕན་ཚུན་ངེས་པ་འདྲེན་པ་དགོས་ཀྱི་བྱ་བྱེད་འཁྲུལ་ངོ་ཙམ་དུ་འཇོག་ན་ཡིད་བརྟན་མི་རུང་ངོ་ཞེས་ལན་ཅིག་མ་ཡིན་པར་ཡང་དང་ཡང་དུ་བྲིས་ [71b5] པ་ཉིད་འགལ་འདུའི་གཙོ་བོ་ཡིན་ཏེ། དབུ་མ་ཆེན་པོ་ལ་ཡུལ་ངོས་ནས་ཚུགས་ཐུབ་ཏུ་བྱ་བ་བྱེད་པ་ལས་ལྷག་པའི་རང་བཞིན་དགག་རྒྱུ་ཅུང་ཟད་ཀྱང་མེད་པའི་ཕྱིར་རོ། །
	ཚུགས་ཐུབ་མ་སྨྲས་སོ་ཞེ་ན། རང་ཚུགས་མི་ཐུབ་ན་ཚད་མས་གྲུབ་པ་འགལ་ཏེ། ཚད་གྲུབ་ཀྱི་དོན་ནི་བསླུ་ [71b6] མེད་དང་བསླུ་མེད་ཀྱི་དོན་ནི་ཚུགས་ཐུབ་ལས་མ་འདས་པའི་ཕྱིར་རོ། །
	གཞན་ཡང་དཔལ་ལྡན་ཟླ་བའི་ལུགས་སུ་བྱས་ནས། ཀུན་རྫོབ་བདེན་པ་དཔྱོད་བྱེད་ཀྱི་ཚད་མ་སངས་རྒྱས་ཀྱི་ཇི་སྙེད་པ་མཁྱེན་པའི་ཡེ་ཤེས་ལ་བྱེད་པ་འདི་འགལ་འདུ་ཀུན་གྱི་རྩ་བ་ཡིན་ཏེ། འཇུག་ [72a1] པའི། 
		གཏི་མུག་རང་བཞིན་སྒྲིབ་ཕྱིར་ཀུན་རྫོབ་སྟེ། །
ཞེས་པའི་འགྲེལ་པར། ཀུན་རྫོབ་བདེན་པ་དང་། རྫུན་པའི་ཀུན་རྫོབ་ཙམ་པོ་གཉིས་ཀྱི་དང་པོ་འཇོག་བྱེད་ནི། ཉོན་མོངས་ཅན་གྱི་མ་རིག་པ་ཉིད་དུ་བསྟན་ཏེ། དེ་ཉིད་ལས་ [72a2] 
		དེ་ལྟར་ན་རེ་ཞིག་ཀུན་རྫོབ་ཀྱི་བདེན་པ་ནི། སྲིད་པའི་ཡན་ལག་གིས་ཡོངས་སུ་བསྡུས་པ་ཉོན་མོངས་པ་ཅན་གྱི་མ་རིག་པའི་དབང་གིས་རྣམ་པར་བཞག་གོ །
ཞེས་སོ། །
	གཉིས་པ་འཇོག་བྱེད་ནི། ཉང་རང་མི་སློབ་པ་དང་ཐེག་ཆེན་སློབ་པ་ [M 268] འཕགས་པ་འཇོག་བྱེད་སྔ་མ་སྤངས་ཟིན་ [72a3] ནས། ཉོན་མོངས་ཅན་མ་ཡིན་པའི་མ་རིག་པ་དང་བཅས་པས་སྣང་བཅས་ཀྱི་ཡེ་ཤེས་མངའ་བ་རྣམས་ཀྱིས་མ་རིག་པ་ཙམ་ཡིན་པར་བསྟན་ཏེ། དེ་རྣམས་ལ་ནི་
		བཅོས་མའི་རང་བཞིན་ཡིན་གྱི་བདག་པ་ནི་མ་ཡིན་ཏེ། བདེན་པར་མངོན་པར་རློམ་པ་མེད་པའི་ཕྱིར།
ཞེས་སོགས་ [72a4] ནས། 
		དེ་ཡང་ཤེས་བྱའི་སྒྲིབ་པའི་མཚན་ཉིད་མ་རིག་པ་ཙམ་ཀུན་ཏུ་སྤྱོད་པའི་ཕྱིར་སྣང་བ་དང་བཅས་པའི་སྤྱོད་ཡུལ་ཅན་གྱི་འཕགས་པ་རྣམས་ལ་སྣང་གི 
ཞེས་སོ། །
	སངས་རྒྱས་ལ་ནི་ཀུན་རྫོབ་བདེན་པ་ལྟ་ཞོག། ཀུན་རྫོབ་ཙམ་ཡང་འཇོག་བྱེད་མེད་པར་གསུངས་ཏེ། 
		སྣང་ [72a5] བ་མེད་པའི་སྤྱོད་ཡུལ་མངའ་བ་རྣམས་ལ་ནི་མ་ཡིན་ནོ། །སངས་རྒྱས་རྣམས་ལ་ནི་ཆོས་ཐམས་ཅད་རྣམ་པ་ཐམས་ཅད་དུ་མངོན་པར་རྫོགས་པར་བྱང་ཆུབ་པའི་ཕྱིར་སེམས་དང་སེམས་ལས་བྱུང་བའི་རྒྱུ་བ་གཏན་ལོག་པ་ཡིན་ནོ། །
ཞེས་དང་། འོག་ཏུ་ཡང་། 
		སེམས་འགགས་ [72a6] པ་དེ་སྐུ་ཡིས་མངོན་སུམ་མཛད།
ཅེས་དང་། 
		རོ་མཉམ་ཉིད་དུ་ཡང་དག་ཐུགས་སུ་ཆུད་པར་མཛད་གྱུར་པས། །
		མཁྱེན་བཟང་ཁྱོད་ཀྱིས་(ཀྱི་ M)སྐད་ཅིག་གིས་ནི་ཤེས་བྱ་ཐགས་སུ་ཆུད། །
ཅེས་གཉིས་སྣང་མེད་པའི་ཡེ་ཤེས་ཡུལ་མེད་དུ་བཤད་པ་ན། 
		གང་ཚེ་ཞི་བ་དེ་ཉིད་ཡིན་ན་དེ་ལ་ [72b1] བློ་གྲོས་འཇུག་མི་འགྱུར། །
ཞེས་སོགས་ཀྱིས་ཡུལ་སྣང་མེད་ན་ཡུལ་མཁྱེན་པའི་ཤེས་པ་མི་འཐད་དོ་ཞེས་རྩོད་པ་བཀོད་ནས། 
		གང་ཚེ་སྐྱེ་མེད་དེ་ཉིད་ཡིན་ན།
ཞེས་སོགས་ཀྱིས། ཡུལ་གྱི་རྣམ་ལྡན་དུ་སྐྱེས་པས་བློ་དེས་ཡུལ་དེ་རྟོགས་པར་གྲགས་པ་བཞིན་དུ། ཡུལ་སྐྱེ་མེད་ལ་བློ་ [72b2] ཡང་སྐྱེ་མེད་ཆུ་ལ་ཆུ་བཞག་བཞིན་དུ་སོང་ནས། ཡུལ་གྱི་གནས་ཚུལ་དང་བློའི་སྣང་ཚུལ་མཐུན་པ་ཉིད་ལ་བློས་ཡུལ་རྟོགས་པར་ཐ་སྙད་གདགས་ཞེས་གསུངས་ཀྱི། ཡུལ་སྣང་མེད་པ་མ་གྲུབ་ [M 269] ཅེས་མ་གསུངས་པ་དང་། སྤྱོད་འཇུག་ཏུ་ཡང་། 
		གང་ཚེ་དངོས་དང་དངོས་མེད་དག །བློ་ཡི་ [72b3] མདུན་ན་མི་གནས་པ། །
		དེ་ཚེ་རྣམ་པ་གཞན་མེད་པས། །དམིགས་པ་མེད་པས་རབ་ཏུ་ཞི། །
ཞེས་ཡེ་ཤེས་ལ་ཡུལ་སྣང་མེད་པར་བཤད་ལ། དེ་ལྟ་ན་ཆོས་གསུངས་པ་སོགས་ཀྱི་འཕྲིན་ལས་མི་འཐད་པར་བརྩད་པའི་ལན་དུ། 
		ཇི་ལྟར་འབྲས་བུ་འབྱུང་བར་འགྱུར། །
ཞེས་སོགས་ [72b4] དང་། 
		ཡིད་བཞིན་ནོར་བུ་དཔག་བསམ་ཤིང་། །ཇི་ལྟར་རེ་བ་ཡོངས་སྐོང་བ། །
		དེ་བཞིན་གདུལ་བྱ་སྨོན་ལམ་གྱི། །དབང་གིས་རྒྱལ་བའི་སྐུར་སྣང་ངོ་། །
ཞེས་དང་། 
		སེམས་མེད་པ་ལ་མཆོད་བྱས་པས། །ཇི་ལྟར་འབྲས་བུ་འབྱུང་བར་འགྱུར། །
ཞེས་བརྩད་པའི་ལན་དུ་། 
		གང་ཕྱིར་བཞུགས་ [72b5] པའམ་མྱ་ངན་འདས། །མཚུངས་པ་ཉིད་དུ་བསྟན་ཕྱིར་རོ། །
ཞེས་ཁྱབ་[པ་ M]མ་གྲུབ་ཀྱི་ལན་མཛད་ཀྱི་སེམས་མེད་མ་གྲུབ་བོ། །ཞེས་མ་གསུང་ངོ་། །
	འདི་དག་གིས་འཁྲུལ་ནས། ཁ་རག་བྱང་གཞོན་སོགས་ཀྱིས། 
		སློབ་དཔོན་འདི་གཉིས་སངས་རྒྱས་ལ་ཡེ་ཤེས་མེད་པར་འདོད་དོ། ། [72b6] 
ཞེས་ཀྱང་སྨྲས་མོད་ཀྱིས(read: ཀྱི M)། ཇི་སྐད་བཤད་པའི་བརྒལ་བརྟག་གིས་མཉམ་གཞག་སྣང་མེད་ཀྱི་ཡེ་ཤེས་ཤེས་བྱ་ཐམས་ཅད་ཀྱི་དེ་བཞིན་ཉིད་དུ་མ་རོ་གཅིག་ཡོངས་སུ་རྫོགས་པར་ཐུགས་སུ་ཆུད་པ་ནི་ཡོད་པར་བསྟན་ནོ། །
	ཡེ་ཤེས་དེ་སེམས་དང་སེམས་བྱུང་དུ་ཡོད་དགོས་ཏེ། འགྲེལ་ [73a1] ཆུང་དོན་གསལ་ལས། 
		གཉིས་སུ་མེད་པའི་སེམས་དང་སེམས་ལས་བྱུང་བ་གདོན་མི་ཟ་བར་ཁས་བླང་དགོས་པ་རྣམས་ཇི་ལྟར་བསྡུ་
ཞེས་བཤད་པ་བཞིན་ནོ། །ཞེ་ན། དེ་ནི་རང་རྒྱུད་པའི་འདོད་པ་ཡིན་པས། 
		གྲུབ་མཐའ་གཞན་ལ་བརྟེན་ནས་ནི་གང་ [73a2] དུ་ཡང་སུན་འབྱིན་པ་བརྗོད་པར་མི་བྱའོ། །
ཞེས་དང་། [M 270] དེ་བཞིན་དུ། 
		མཁྱེན་པའི་ཡེ་ཤེས་གཅིག་གིས་ཀྱང་། །ཤེས་བྱའི་དཀྱིལ་འཁོར་ཀུན་ཁྱབ་ཅན། །
ཞས་(read: ཞེས་)སོགས་ཀྱང་དབུ་མ་བདེན་གཉིས་ཀྱི་འགྲེལ་ཚིག་ཡིན་ནོ། །
	འོ་ན་འཇུག་པ་ཉིད་ལས། 
		ཚད་མ་ནི་གཅིག་སྟེ་ཐམས་ཅད་མཁྱེན་ [73a3] པའི་ཡེ་ཤེས་སོ། །
ཞེས་དང་། 
		རྣམ་ཀུན་མཁྱེན་ཉིད་ཡེ་ཤེས་ནི། །མངོན་སུམ་ཞེས་བྱའི་མཚན་ཉིད་དོ། །
ཞེས་དང་། གནས་དང་གནས་མིན་མཁྱེན་པ་སོགས་སྟོབས་བཅུའི་རྣམ་གཞག་རྒྱས་པར་བཤད་པ་ཅི་ཞེ་ན། 
	སྔ་མ་གཉིས་ནི་སྣང་མེད་མཉམ་གཞག་གི་ཡེ་ཤེས་ལ་བཤད་དུ་རུང་ [73a4] ལ། ཕྱི་མ་དང་། སྤྱོད་འཇུག་ཏུ། 
		སངས་རྒྱས་བྱང་ཆུབ་སེམས་དཔའ་དག །ཀུན་ཏུ་ཐགས་མེད་གཟིགས་པར་ལྡན། །
ཞེས་སོགས་ནི། གདུལ་བྱའི་སྣང་ངོར་བསྟན་པ་རྒྱུ་མཐུན་གྱི་སྐུའི་ཤེས་བྱ་མཁྱེན་ཚུལ་དང་། སྐུ་བལྟམས་ཚུལ་སོགས་བརྗོད་པ་ཡིན་ལ། རྒྱུ་མཐུན་སྤྲུལ་པའི་སྐུ་ནི་ [73a5] སངས་རྒྱས་ཀྱི་སྤྲུལ་པའམ་སྐུ་འདྲ་ཙམ་ཡིན་ཞིང་། མཁྱེན་ཚུལ་བསྟན་པས་མཁྱེན་པར་འཇོག་ན། གསར་དུ་འཚང་རྒྱ་ཚུལ་བསྟན་པས་གསར་དུ་སངས་རྒྱས་པར་ཡང་འགྱུར་རོ། །
	གཞན་ཡང་། ལས་ཉོན་ཅན་གྱི་གང་ཟག་ལ་སྣང་བའི་སྣོད་བཅུད་འདི། རང་རྒྱུ་ལས་ཉོན་གྱིས་ [73a6] སྐྱེད་(བསྐྱེད་ M)པ་ཡིན་པར་ཐལ་བ་དང་། འཁྲུལ་རྒྱུ་ལས་ཉོན་གྱི་དབང་གིས་སྣང་བ་མ་ཡིན་པར་ཐལ་བ་དང་། རྫོགས་པའི་སངས་རྒྱས་ལ་མུན་པ་རྣམས་གཟུགས་གཞན་སྒྲིབ་བྱེད་དུ་དང་། ལྕགས་བསྲེགས་དམར་འབར་བ་རྣམས་ལུས་སྲེག་བྱེད་དུ་དང་། མཚོན་ཆའི་ཆར་པ་རྣམས་སྐུ་ལུས་ [73b1] གཏུབ་བྱེད་སོགས་སུ་སྣང་བར་འགྱུར་ཏེ། འདི་དག་བདེན་པར་མི་སྣང་ཙམ་མ་གཏོགས་སོ་སྐྱེ་ལ་རྡོས་བཅས་སོགས་སུ་སྣང་བ་འདི་སྣང་བ་ལྟར་དུ་ཚད་མས་གྲུབ་ཅིང་། དེ་ [M 271] ཡང་གཙོ་བོར་སངས་རྒྱས་ཀྱི་ཚད་མས་གྲུབ་པའི་ཕྱིར་རོ། །
	གཞན་ཡང་། སངས་རྒྱས་ཀྱི་སྐུ་འབྱུང་ལུས་བེམ་ཆོས་ [73b2] དང་བྲལ་བའི་ཡེ་ཤེས་ཀྱི་སྐུ་ཉིད་དུ་བསྒྲུབ་པའི་ཕྱིར་དུ། སྒྱུ་ལུས་ལ་སོགས་ལམ་བསྒོམ་པ་དོན་མེད་པར་འགྱུར་ཏེ། ཐུགས་ཀྱིས་བེམ་ཆོས་མཐའ་དག་འཇལ་བ་ཡོན་ཏན་ཡིན་པའི་ཕྱིར། ལམ་འབྲས་བུ་དང་བཅས་པ་རྗེས་སུ་མཐུན་པ་མ་ཡིན་པར་འགྱུར་ཏེ། སློབ་པའི་མཉམ་གཞག་ [73b3] ཡེ་ཤེས་དང་། སྔགས་ལམ་གྱི་དཀྱིལ་འཁོར་རེ་རེའི་སྔོན་དུ་ཡང་སྣང་བ་ནན་གྱིས་(གྱི་ M)འགོག་དགོས་ཤིང་། འབྲས་བུའི་དུས་སུ་མཐའ་དག་སྣང་བའི་ཕྱིར་རོ། །
	མཐོང་ལམ་མཉམ་གཞག་ཡེ་ཤེས་ལས་གོང་ནས་གོང་དུ་མཉམ་གཞག་ཏུ་ཆོས་ཅན་ཇེ་གསལ་ཏུ་འགྲོ་དགོས་པར་འགྱུར་ཏེ། [73b4] འབྲས་བུའི་མཉམ་གཞག་ཡེ་ཤེས་ལ་ཆོས་ཅན་མཐའ་དག་སྣང་བའི་ཕྱིར་རོ། །དེས་ན། ཀུན་རྫོབ་བདེན་པ་དཔྱོད་པར་བྱེད་པའི་ཚད་མའི་གཙོ་བོ་སངས་རྒྱས་ཀྱི་ཡེ་ཤེས་སུ་བྱས་པ་འདི་ནི་ལུགས་འདི་ལ་བརྟེན་པའི་སྐྱོན་གྱི་གཙོ་བོ་ཡིན་ཏེ། 
		འཇིག་རྟེན་ཀུན་རྫོབ་བདེན་པ་དང་། །དམ་པའི་ [73b5] དོན་གྱི་བདེན་པ་སྟེ། །
ཞེས་ཀུན་རྫོབ་ལ་འཇིག་རྟེན་སྦྱར་བ་ནུས་མེད་དུ་ཐལ་བ་དང་། 
		མ་བརྟག་གྲགས་པར་གཏི་མུག་ལས་(ལ་ M)ཡིན་ནོ། །
ཞེས་དང་། 
		འབྲས་ཕྱིར་འདི་དག་མེད་ཀྱང་ཡོད་དོ་ཞེས། །འཇིག་རྟེན་ངོར་བྱས་བདག་ནི་སྨྲ་བར་བྱེད། །
ཅེས་དང་། 
		སུ་ལ་སྙིང་རྗེ་བྱ་ཞེ་ན། །འབྲས་ [73b6] བུའི་དོན་དུ་ཁས་བླངས་པའི། །
		རྨོངས་པས་བརྟགས་པ་གང་ཡིན་པའོ། །
ཞེས་དང་། 
		སེམས་ཅན་མེད་འབྲས་སུ་ཡི་ཡིན། །བདེན་ཏེ་འོན་ཀྱང་རྨོངས་ལས་འདོད། །
ཅེས་སོགས་ཤིན་ཏུ་མང་བར། ཀུན་རྫོབ་ཀྱི་བདེན་པ་ནི་གཏི་མུག་གི་མིང་ཅན་འཇིག་རྟེན་ངར་འཛིན་ལྷན་སྐྱེས་ [74a1] ཀྱིས་འཇོག་ལ། དག་པའི་ཡེ་ཤེས་ཀྱིས་མ་ [M 272] གཟིགས་པར་ཡང་ཡང་གསུངས་པའི་ཕྱིར་རོ། །    
	དེ་ལྟ་ན་བླང་དོར་མི་དགོས་པར་འགྱུར་རོ་ཞེ་ན། དེ་ལྟར་(དེ་ལྟ་ན་ M)རྟོགས་པ་ཉིད་ཀྱིས་བླང་དོར་ལ་ཤིན་ཏུ་བརྩོན་པར་འགྱུར་ཏེ། རབ་རིབ་ཅན་ལ་སྣང་བའི་སྐྲ་ [74a2] ཤད་ཡུལ་སྟེངས་(སྟེང་ M)ན་མེད་པས་མིག་དག་པ་ལ་མི་སྣང་བར་ཤེས་པ་ན། རང་ཉིད་གྱི་(read: ཀྱི་ M)མིག་ཉམས་པའི་སྐྱོན་མཐོང་ནས་སྨན་པ་འཚོལ་བ་དང་དེའི་ངག་ལ་ཆེས་གུས་པ་དང་། མི་ཟད་པའི་སྨན་འཐུང་ཞིང་། སྤྱོད་ལམ་བསྟེན་(read: བསྟན་ M)པ་ལ་བརྩོན་པར་འགྱུར་ཇི་ལྟ་བུ་བཞིན་དུ། ལུགས་ [74a3] འདི་སྨྲ་བའི་ཇོ་བོ་ཆེན་པོ་ཨ་ཏི་ཤ་དང་། དེའི་རྣམ་འཕྲུལ་པ་ཚབ་ཉི་མ་གྲགས་དང་། ལེ་ཆེན་སྐྱབས་མཆོག་དཔལ་བཟང་པོ་དང་། དེ་དང་མཐུན་པའི་ཆད་པར་སྨྲ་བའི་ནང་དུ་དེང་སང་འཇོག་པ་རྣམས་ཀྱི་སྒོ་གསུམ་གྱི་ཀུན་སྤྱོད་རྣམ་པར་དག་པ་དེ་ལྟ་བུ་ནི། ཐ་སྙད་ཚད་གྲུབ་ཏུ་སྨྲས་ནས་ [74a4] ལས་འབྲས་ཚད་མས་ངེས་པའི་གད་རྒྱངས་སྒྲོག་(སྒྲོགས་ M)པ་རྣམས་ལ་ཡོད་པ་མ་ཡིན་ནོ། །སྤྲོས་པས་ཆོག་གོ །
	མང་ཞིག་སྨྲས་མོད་ཀྱི། ཚིག་གསལ་སྟོང་ཐུན་གྱི་མཇུག་ཏུ། མངོན་རྗེས་དང་ལུང་དང་ཉེར་འཇལ་ཏེ་ཚང་(read: ཚད་ M)མ་བཞི་གསལ་བར་བཤད་པ་འདི། ཐལ་འགྱུར་བའི་རང་ལུགས་ [74a5] ཡིན་ཅིང་། བོད་སྔ་མ་དག་གིས་ཀྱང་ཚད་མའི་གྲངས་མང་བ་དང་ཉུང་བ་ཐལ་རང་གི་ཁྱད་དེ། ཐལ་འགྱུར་བས་བཞི་དང་། རང་རྒྱུད་པས་རྣམ་འགྲེལ་བཞིན་དུ་མངོན་རྗེས་གཉིས་སུ་ངེས་པར་འདོད་པས་སོ་ཞེས་ཟར་(read: ཟེར་)བ་ཡང་འཐད་པའི་ཕྱིར་རོ། ཞེ་ན། 
	དེ་ནི་བོད་སྔ་ཕྱི་གཉིས་ [74a6] ཀས་མ་གོ་སྟེ། ཚད་མ་བཞི་པོ་དེ་འཇིག་རྟེན་གྱི་འདོད་པ་བཀོད་པ་ཡིན་གྱི་རང་ལུགས་བཞག་པ་མ་ཡིན་པའི་ཕྱིར་ཏེ། མཇུག་སྡུད་དུ། 
		དེའི་ཕྱིར་དེ་ལྟར་ཚད་མ་བཞི་ལས་དོན་རྟོགས་པར་འཇིག་རྟེན་གྱིས་རྣམ་པར་གཞག་གོ །
ཞེས་གསུངས་པའི་ཕྱིར། དེས་དེ་ལྟར་མི་ [M 273] འགྲུབ་ན། 
		འཇིག་ [74b1] རྟེན་ཉིད་ལས་བདེན་ཡིན་ལྷག་མ་ནི། །འཇིག་རྟེན་ཉིད་ལས་ལོག་པར་སྣང་བར་གཞག(བཞག་ M) །
ཅེས་པས་ཡང་དག་དང་ལོག་པའི་ཀུན་རྫོབ་འཇིག་རྟེན་གྱི་ལུགས་ཡིན་གྱི་རང་ལུགས་མ་ཡིན་ནོ་ཞེས་སྨྲ་བ་མི་རིགས་སོ། །
	ཅི་(ཞེས་ M)སྟེ་དེ་ནི་ཤིན་ཏུ་མཚུངས་པར་སྣང་བས། ཡང་ལོག་ཀྱང་རང་ལུགས་ [74b2] སུ་ཕྱིན་ཆད་སྨྲ་བར་བྱའོ་ཞེ་ན། མི་རིགས་ཏེ། 
		འདི་ན་ཇི་ལྟར་སད་བཞིན་ཇི་སྲིད་དུ། །མ་སད་དེ་སྲིད་དེ་ལ་གསུམ་པོ་ཡོད། །
ཅེས་སོགས་སོ། །
	རྨི་ལམ་དང་སད་པའི་རྟ་གླང་རྣམས་འཁྲུལ་རྒྱུ་མ་ཟད་ཀྱི་བར་དུ་ཡོད་མཚུངས་དང་། ཟད་ནས་མེད་མཚུངས་སུ་ལན་མང་དུ་གསུངས་པས་དབུ་མ་ [74b3] རང་ལུགས་ལ་ཡང་ལོག་མེད་པར་སྨྲས་པ་ནི་དོན་ལ་ཞུགས་པ་ཡིན་པས། འཐད་པ་དེ་འདོར་བར་དབུ་མ་རང་ལུགས་ལ་ཚད་མ་དང་ཚད་མིན་ཀུན་རྫོབ་བཞིར་བྱས་ལ་མེད་པར་འདོད་པར་བྱའོ། །
	དེས་ན་རང་རྒྱུད་པ་མི་འདོད་པའི་ཉན་རང་ལ་ཆོས་ཀྱི་བདག་མེད་རྟོགས་པ་དགོས་པ་དང་། [74b4] ཐལ་འགྱུར་བ་མི་འདོད་པའི་དབུ་ཚད་སངེ་གེ་མཇིང་སྣོལ་གྱི་སྙན་མིང་ཡང་དང་ཡང་དུ་བླངས་པ་འདིས་ནི་ལེགས་ཆ་བསྡུས་པར་བྱས་པས་འགལ་བ་མང་པོ་འདུས་པ་ཡིན་ནོ། །

[J26. རྒྱས་པར་བཤད་པ།]
	དོན་དེ་རྣམས་རྒྱས་པར་བཤད་པ་ནི། ཡུལ་སོགས་ཏེ། རྫུན་པར་མ་གོ་ན་ཀུན་རྫོབ་ཀྱི་དོན་མ་རྟོགས་པར་བཤད་པ་ [74b5] ནི་ཤིན་ཏུ་ལེགས་ཤིང་། ཐལ་འགྱུར་རང་ལུགས་ལ་ཀུན་རྫོབ་རྫུན་པར་རྟོགས་བཞིན་པས་ཀུན་རྫོབ་ཀྱི་ཡུལ་ཀུན་རྫུན་ཞིང་སླུ་བར་འདོད་པ་དང་དེའི་ཡུལ་ཅན་གྱི་བློ་བསླུ་མེད་ཀྱི་ཚད་མར་འདོད་པ་འགལ་ཏེ། ཡུལ་དེ་སླུ་ཆོས་ཡིན་ན་བློ་དེ་ཚད་མར་སོང་མི་སྲིད་པའི་ཕྱིར། དཔེར་ [M 274] ན་སྐྲ་ཤད་ [74b6] སྣང་བའི་བློ་བཞིན་ནོ། །
	སྐྲ་ཤད་ཟླ་གཉིས་སྣང་བ་ལ་སོགས་པ་ཡང་ཚད་མ་ཡིན་ནོ་ཞེས་ཟེར་བ་ནི་དངོས་པོར་སྨྲ་བ་ལས་ཀྱང་དངོས་འཛིན་ཆེ་བའོ། །ཀུན་རྫོབ་སླུ་ཆོས་ཡིན་པར་ནི། །
		བཅོམ་ལྡན་འདས་ཀྱི་ཆོས་གང་ཞིག །སླུ་བ་དེ་ནི་རྫུན་ཞེས་བྱ། །
		འདུས་བྱས་ཐམས་ཅད་བསླུ་བའི་ [75a1] ཆོས། །དེས་ན་དེ་དག་རྫུན་པ་ཉིད། །
ཅེས་སོགས་མང་ངོ་། །
	དེ་བཞིན་དུ་ཡུལ་དེར་སོགས་ནི(ན M)། ཚུལ་མཐོང་གི་མིག་ཤེས་མ་འཁྲུལ་བར་གྲགས་པ་འདི་ཆོས་ཅན། གཟུགས་ལ་ཚད་མ་མ་ཡིན་པར་ཐལ། གཟུགས་ལ་འཁྲུལ་ཤེས་ཡིན་པའི་ [75a2] ཕྱིར། བསལ་བ་ལྟ་ཞོག །
	རྟགས་ཀྱང་བདེན་འཛིན་གྱིས་བསླང་(read: བསླད་ M)པས་གཟུགས་ལ་འཁྲུལ་ཤེས་སུ་གསུངས་ཤིང་དངོས་སུ་ཁས་ཀྱང་བླངས་ཏེ། བཞི་བརྒྱ་བའི་འགྲེལ་པ་ལས། 
		གང་ཡང་འདིས་དབང་པོའི་རྣམ་པར་ཤེས་པ་འདི་མངོན་སུམ་ཉིད་དུ་སྒྲོ་བཏགས་ནས་གཞལ་བྱ་ལ་ཚད་མ་ཉིད་ [75a3] དུ་རྟོག་པ་དེ་ཡང་ཆེས་ཤིན་དུ་མ་འབྲེལ་བ་ཞིག་གོ །མི་སླུ་བའི་ཤེས་པ་ལ་འཇིག་རྟེན་ན་ཚད་མ་ཉིད་དུ་མཐོང་ན། རྣམ་པར་ཤེས་པའང་། བཅོམ་ལྡན་འདས་ཀྱིས་འདུས་བྱས་པའི་ཕྱིར། རྫུན་པ་སླུ་བའི་ཆོས་ཅན་དང་སྒྱུ་མ་ལྟ་བུར་གསུངས་སོ། །གང་ཞིག་རྫུན་པ་སླུ་བའི་ཆོས་ཅན་དང་ [75a4] སྒྱུ་མ་ལྟ་བུ་ཡིན་པ་དེ་ནི། མི་སླུ་བ་ཡིན་ཏེ། རྣམ་པ་གཞན་དུ་གནས་པའི་དངོས་པོ་ལ་རྣམ་པ་གཞན་དུ་སྣང་བའི་ཕྱིར་རོ། །དེ་ལྟར་གྱུར་པའི་ཚད་མ་ཉིད་དུ་བརྟག་པར་རིགས་པ་མ་ཡིན་ཏེ། རྣམ་པར་ཤེས་པ་ཐམས་ཅད་ཀྱང་ཚད་མ་ཉིད་དུ་ཐལ་བར་འགྱུར་བའི་ཕྱིར་རོ། །
ཞེས་ལས་ཉོན་ [75a5] གྱིས་འདུས་བྱས་ཤིང་། བདེན་འཛིན་གྱིས་བསླད་པའི་བློ་ཚད་མ་མིན་པ་དང་། ཀུན་རྫོབ་རྫུན་པ་འཇལ་བའི་ཚད་མ་མི་སྲིད་པར་གསལ་པོར་གསུངས་པ་ལ་ [M 275] སྐྱོགས་(read: འཁྱོག་ M)བཤད་དགོས་པ་བྱུང་བའི་ཚེ། ཡུལ་དེ་ལ་འཁྲུལ་ན་དེ་ལ་ཚད་མ་མིན་པས་ཁྱབ་པ་ནི་དངོས་སྨྲའི་ལུགས་ཡིན་གྱི། དབུ་མ་ [75a6] པ་ནི། མིག་ཤེས་གཟུགས་ལ་འཁྲུལ་ཡང་དེ་ལ་ཚད་མ་མ་ཡིན་པས་ཁྱབ་པར་མི་འདོད་དོ་ཞེས་དངོས་སུ་བྲིས་སོ། །
	འདི་ནི་ཟླ་བ་གྲགས་པ་ལ་གནོད་པ་ཆེན་པོ་སྟེ། རྣམ་པར་ཤེས་པ་ཐམས་ཅད་ཀྱང་ཚད་མ་ཉིད་དུ་ཐལ། རྣམ་པ་གཞན་དུ་གནས་པའི་དངོས་པོ་ལ་རྣམ་པ་གཞན་དུ་སྣང་ [75b1] བ་དེ་ལྟར་གྱུར་པ་ཡང་ཚད་མ་ཉིད་དུ་བརྟག་པར་རིགས་པའི་ཕྱིར། ཞེས་པ་ཟླ་གྲགས་ལ་འཁོར་གསུམ་དངོས་འགལ་དུ་སོང་འདུག་པའི་ཕྱིར་རོ། །
	འདི་ལྟ་བུའི་འགལ་འདུ་རགས་པ་དེ་མ་ཐག་པ་ཡང་མི་རིགས་པ་ལ་རིག་(read: རིགས་ M)སྨྲའི་མཆོག་ཏུ་རློམ་ཞིང་གྲགས་པ་ནི་བསྟན་པ་ཉམས་པའི་སྐྱོན་ཁོའོ། །
	དེ་ [75b2] བཞིན་དུ། 
		གཞན་ལས་གཞན་འབྱུང་བ་ཡང་འཇིག་རྟེན་པ་ཡིས་རྟོགས་གྱུར་ཏེ།
ཞེས་གཞན་སྐྱེ་འཇིག་རྟེན་པའི་ཚད་མས་གྲུབ་པར་སྨྲས་པའི་ལན་དུ། 
		བླུན་པོ་ཚད་མར་(མ་ M)རིགས་པ་མ་ཡིན་ནོ། །
ཞེས་གསུངས་པའི་དོན། སྤྱིར་དེ་དག་དབུ་མ་རང་ལུགས་ལ་བདེན་པ་གཉིས་ཀར་དུ་ [75b3] ཡང་ཚད་མ་མིན་ཞིང་། ཁྱད་པར་དེ་ཁོ་ན་ཉིད་ལ་དཔྱོད་པའི་སྐབས་སུ་དེས་མི་གནོད་ཅེས་མི་འཚད་བར། དེ་ཁོ་ཉིད་ལ་བལྟོས་ཏེ་ཚད་མ་མ་ཡིན་གྱི་ཐ་སྙད་དུ་ཚད་མ་ཡིན་ཞེས་ཡང་ཡང་སྨྲས་པ་ཡང་དེ་མ་ཐག་ཏུ་འགལ་ཏེ། དེ་ལྟ་ན་གཞན་སྐྱེ་ཐ་སྙམ་དུ་གྲུབ་པར་འགྱུར་ལ། འདོད་མི་ནུས་ [75b4] ཏེ། 
		རིགས་དེས་ཐ་སྙད་དུ་ཡང་རིགས་མིན་པས། །
ཞེས་གསུངས་པ་ལྟར་གཞན་སྐྱེ་ཐ་སྙད་ཙམ་དུ་ཡང་མི་འདོད་པ་ལུགས་འདིའི་ཁྱད་ཆོས་སུ་བྱེད་དགོས་ཤིང་ལན་མང་དུ་སྨྲས་པས་སོ། །
	ཅི་སྟེ་
		གཞན་ལས་སྐྱེ་བ་འཇིག་རྟེན་ལས་ཀྱང་མེད། །
ཅེས་པས། 
		གཞན་ལས་གཞན་འབྱུང་ [75b5] 
ཞེས་པའི་དངོས་ལན་བཏབ་པས་འཇིག་རྟེན་གྱི་(M om. གྱི་)ཚད་མས་ཀྱང་ [M 276] གཞན་སྐྱེ་མ་གྲུབ་བོ་ཞེ་ན། 
	མ་བརྟགས་མ་དཔྱད་པ་འཇིག་རྟེན་རང་འགའ་བ་ལ་སྦྱར་ན་དེ་ལྟར་ཡིན་མོད་ཀྱང་། ཁྱེད་ཀྱིས་དེ་དབུ་མ་རང་ལུགས་དང་། དེ་ཡང་ཅུང་ཟད་དཔྱད་པའི་དབང་དུ་བྱས་ལ། དེ་ལྟ་ན་ས་བོན་དང་ [75b6] མྱུག་(read: མྱུ་ M)གུ་གཉིས་དངོས་པོར་ནི་གྲུབ། རྫས་གཞན་དུ་མ་གྲུབ་ན་རྫས་གཅིག་ཏུ་འགྱུར་དགོས་པས་འཇིག་རྟེན་གྱི་ཚད་མ་དབུ་མ་རང་ལུགས་ལ་ཁས་མ་ལེན་ཅིག །
	དེ་ལྟ་ར་ན། འདིར་འཇིག་རྟེན་ཞེས་པ་གྲུབ་མཐའ་ལ་མ་ཞུགས་པའམ། འཕགས་ལམ་མ་ཐོབ་བའམ། རང་བྱུང་མ་བྱས་ [76a1] པ་སོགས་ལ་མི་བྱའི། དབུ་མའི་ལྟ་བ་གཏན་མ་སྐྱེས་པའམ་སྐྱེས་ཀྱང་བྱེད་པ་མངོན་གྱུར་བ་ཉམས་ནས་དྲན་འཛིན་དང་བྲལ་བ་ལྟ་བུའི་སྐབས་སུ། ཐོག་མ་མེད་པ་ནས་ཞུགས་པའི་འཇིག་རྟེན་ངར་འཛིན་ལྷན་སྐྱེས་ཞེས་བྱ་བ་མ་བརྟགས་མ་དཔྱད་ [76a2] པར་སྔ་ཕྱི་གཅིག་ཏུ་འཛིན་པའི་བློ་འདི་ལ་སྐབས་འདིའི་འཇིག་རྟེན་ཞེས་བྱ་ལ། འདིས་ལ་ཁར་དུ་བ་མངོན་སུམ་དུ་མཐོང་ཞིང་དེའི་རྟགས་ལས་ལ་རྒྱབ་ཏུ་མེ་ཡོད་པར་རྟོགས་པ་དང་། རང་ཡིད་ཆེས་པའི་ཚིག་དོན་ལྡན་དུ་ངེས་པ་དང་། བ་མེན་དང་འདྲ་བའི་རྒྱུ་ལས་བ་གླང་ཡང་རྨིག་པ་ཅན་དུ་ [76a3] འཛིན་པ་སོགས་ལ་ཁོ་བོས་ཚད་མས་གྲུབ་ཅེས་དང་། དོན་དམ་པར་མཐོང་ངོ་ཞེས་སོགས་ཐ་སྙད་བྱེད་པས། དེ་དག་འཇིག་རྟེན་གྱི་ཚད་མར་བཞག་ཅིང་། དེ་དག་གིས་རྨི་ལམ་གྱི་རྟ་དང་སད་པའི་རྟ་ལ་བདེན་རྫུན་དུ་འབྱེད་པས་ཡང་ལོག་གི་དབྱེ་བ་ཡང་བྱས་མོད། དེ་གཉིས་འཁྲུལ་ངོར་ [76a4] དོན་བྱེད་མཉམ་དང་རིག་(read: རིགས་ M)ངོར་མེད་མཉམ་དུ་ངེས་པ་ནི་ཟླ་གྲགས་རང་ལུགས་ཡིན་པས་གཅིག་ཏུ་འཛིན་ཐབས་ཅུང་ཟད་ཀྱང་མེད་དོ། །
	རྗེས་སོགས་ནི། ཡང་རང་རྒྱུད་པའི་སྒྲུབ་ངག་མེད་ལ་རྗེས་དཔག་ཡོད་དོ་ཞེས་ཟེར་བའང་མི་རིགས་ཏེ། དེ་ལྟ་ན་རྗེས་དཔག་ཡིན་ན་སྒྲུབ་ངག་མེད་པའི་ [M 277] རང་ [76a5] དོན་སྐབས་ཀྱི་རྗེས་དཔག་འབའ་ཞིག་ཏུ་འགྱུར་བས། འདིར་རྗེས་དཔག་ཕལ་ཆེར་གཞན་གྲགས་ཀྱི་རྗེས་དཔག་ཏུ་གསུངས་པ་ལྟར་ཁས་བླངས་པའི་ཕྱིར་དང་། གཞན་གྲགས་ཀྱི་རྗེས་དཔག་ཡོད་ན་གཞན་གྲགས་ཀྱི་སྒྲུབ་ངག་ཀྱང་ཡོད་དགོས་ཤིང་། གང་མི་རྟག་པ་དེ་སྡུག་བསླལ་ [76a6] ཞེས་སོགས་རྒྱལ་བས་ཀྱང་མང་དུ་གསུངས་ལ། 
		གང་ཞིག་བདག་ལ་མི་ལྟ་བ། །དེ་ནི་གཞན་ལ་ཇི་ལྟར་ལྟ། །
ཞེས་སོགས་སློབ་དཔོན་ཉིད་ཀྱིས་དང་། དེའི་འགྲེལ་པར་སངས་རྒྱས་བསྐྱངས་དང་ཟླ་གྲགས་གཉིས་ཀས་སྒྲུབ་ངག་ཡན་ལག་ལྔ་ལྡན་རྒྱས་པར་བཀོད་པ་སོགས་ [76b1] སྒྲུབ་ངག་མང་དུ་ཡོད་པས་སོ། །
	མཐུན་སོགས་ནི། ལེགས་ལྡན་གྱིས་རང་རྒྱུད་ཀྱི་སྦྱོར་བ་མཛད་པ་འགོག་པའི་ཚེ། ཆོས་ཅན་རྒོལ་བ་སོ་སོའི་ཚད་མས་གྲུབ་ཙམ་གྱིས་མི་ཆོག་གི། མཐུན་སྣང་དུ་གྲུབ་པ་དགོས་པ་ལས་མ་གྲུབ་སྟེ། དངོས་སྨྲའི་ལུགས་ལ་ཚད་མ་ཡིན་ན། རང་གི་ [76b2] མཚན་ཉིད་ཀྱིས་གྲུབ་པའི་ཆོས་ལ་འཁྲུལ་མེད་ཀྱི་ཚད་མར་སོང་བས་ཁྱབ་(ཁྱད་ M)པར་འདོད་ལ། དབུ་མའི་ལུགས་ལ། ཚད་མ་ཡིན་ན་རང་གི་མཚན་ཉིད་ཀྱིས་མ་གྲུབ་པའི་ཆོས་ལ་འཁྲུལ་པའི་ཚད་མར་སོང་བས་ཁྱབ་བར་འདོད་པ་གང་ཞིག དེ་གཉིས་མཐུན་སྣང་དུ་འོང་དོན་མེད་པའི་ཕྱིར་ཞེས་ [76b3] པ་འདི་ལེགས་པར་བཤད་པ་ཆེན་པོར་བྱས་མོད། འདི་ལ་སྐྱོན་གཉིས་ཏེ། རྟགས་ཟུར་གཉིས་ཀ་མ་གྲུབ་པའི་སྐྱོན་དང་དཔེ་ལ་མཚུངས་པའི་སྐྱོན་ནོ། །
	དང་པོ་ནི། ཟུར་སྔ་མ་མ་གྲུབ་སྟེ། 
		བུམ་སོགས་འདི་དག་དེ་ཉིད་དུ་མེད་ཀྱང་། འཇིག་རྟེན་རབ་ཏུ་གྲགས་པར་ཡོད་ཇི་ [76b4] བཞིན། །
ཞེས་དང་། 
		ཇི་ལྟར་ཁྱེད་བུམ་དངོས་པོར་མ་གྲུབ་པའི། །ངོ་བོས་གཟུགས་སོགས་ལས་བརྗོད་མེད་འགྱུར་ལྟར། །
ཞེས་དང་། 
		གང་ཕྱིར་ཁྱོད་ཀྱི་ [M 278] ཚོགས་པ་ཅང་མེད་པས། །དབྱིབས་དེ་ཡན་ལག་ཚོགས་ཀྱི་མ་ཡིན་ན། །
		གང་ཞིག་ཅི་ཡང་མ་ཡིན་དེ་བརྟེན་ནས། །++[འདི་ M] [76b5] ནི་དབྱིབས་སུ་ལྟ་ཞིག་ཇི་ལྟར་འགྱུར། །
		ཁྱོད་ཀྱིས་འདི་ནི་ཇི་ལྟར་འདོད་དེ་ལྟར། །མི་བདེན་པ་ཡི་རྒྱུ་ལ་བརྟེན་བྱས་ནས། །
		འབྲས་བུའི་རྣམ་པ་མི་བདེན་རང་བཞིན་ཅན། །ཐམས་ཅད་ཀྱང་ནི་དེ་བཞིན་འདོད་པར་གྱིས། །
ཞེས་སོགས་རྒྱུན་དང་རགས་པ་དང་ཚོགས་པ་ལ་སོགས་པ་དེ་ [76b6] ཁོ་ན་ཉིད་དུ་མ་གྲུབ་པར་དངོས་སྨྲས་ཀྱང་འདོད་པར་ལན་མང་དུ་གསུངས་པས། དངོས་སྨྲའི་ལུགས་ལ་བུམ་པ་འཇལ་བའི་ཚད་མ་ཆོས་ཅན། དེར་ཐལ། ཚད་མ་ཡིན་པའི་ཕྱིར་རོ། །
	དོན་དམ་དུ་མ་གྲུབ་ཀྱང་རང་གི་མཚན་ཉིད་ཀྱིས་གྲུབ་ཅེས་སྨྲའོ་ཞེ་ན། མིན་ཏེ། 
		དོན་དམ་ [77a1] དོན་བྱེད་ནུས་པ་གང་། །
ཞེས་སོགས་སུ། རང་མཚན་ལ་དོན་དམ་བདེན་པའམ་བདེན་གྲུབ་ཀྱིས་ཁྱབ་པར་ཁས་བླངས་པས་སོ། །
	དེས་ན་དངོས་སྨྲ་བ་ཡིན་ན་དངོས་པོ་ལ་རང་མཚན་དང་བདེན་གྲུབ་ཀྱིས་ཁྱབ་པར་འདོད་པས་ཁྱབ་བོ་ཞེས་ལན་མང་ [77a2] དུ་བྲིས་པ་ནི། དངོས་སྨྲ་ལ་སྐུར་འདེབས་ཆེན་པོ་དང་། གཞུང་ལ་ཞིབ་ཏུ་མ་བརྟགས་པ་དང་། གཞན་གཞུང་ལུགས་ལ་རྟོག་དཔྱོད་བྱེད་མཁན་ད་ཕྱིན་ཆད་མི་སྲིད་དམ་སྙམ་པར་ཟད་དོ། །
	འོ་ན་འཇུག་པ་ལས། 
		གལ་ཏེ་དངོས་རྣམས་དེ་ཉིད་དུ་མེད་ན། །ཐ་སྙད་དུ་ཡང་མོ་གཤམ་བུ་ [77a3] ཇི་བཞིན། །
		འདི་དག་མེད་པ་ཉིད་འགྱུར་དེ་ཡི་ཕྱིར། །འདི་དག་རང་བཞིན་གྱིས་ནི་ཡོད་པ་ཡིན། །
ཞེས་ཅི་ཞེ་ན། བདེན་གཉིས་ལས། 
		རྩོད་ངན་གྲགས་པ་ཁ་ཅིག་ནི། །ཡང་དག་པར་དངོས་མ་སྐྱེས་པས། །
		མོ་གཤམ་བུ་ལ་སོགས་བཞིན་དུ། །ཀུན་རྫོབ་ཏུ་ཡང་མི་སྐྱེ་ཟེར། །
ཞེས་ [77a4] པ་ལྟར། མུ་སྟེགས་བྱེ་བྲག་པ་ལྟ་བུའི་རྒོལ་ངན་རེ་རེ་ཙམ་སྲིད་པའི་དབང་དུ་མཛད་པའམ། མི་སྲིད་ཀྱང་མཐའ་+++[དཔྱོད་ M]པའི་ཕྱིར་དུ་ [M 279] ཕྱོགས་སྔརབླངས་པའོ། །
	རྟགས་ཀྱི་ཟུར་གཉིས་པའང་མ་གྲུབ་སྟེ། དབུ་མ་པའི་ལུགས་ལ་སངས་རྒྱས་ཀྱི་ཡེ་ཤེས་ཆོས་ཅན། དེར་ཐལ། དེའི་ཕྱིར། [77a5] དཔེ་ལའང་མཚུངས་ཏེ། སངས་རྒྱས་པས་བྱེ་བྲག་པའི་ངོར་སྒྲ་མི་རྟག་པར་སྒྲུབ་པ་ལ། ཚིག་གསལ་དུ། དཔེ་ལ་ནི་ཆོས་ཅན་དང་འདྲ་བ་ཡོད་པ་མ་ཡིནཏེ། ཞེས་ [77a6] པའི་སྒྲུབ་བྱེད་དུ། འབྱུང་འགྱུར་གྱིས་ཁྱད་པར་དུ་བྱས་པའི་མི་རྟག་པའི་སྒྲ་ཕྱིར་རྒོལ་ལ་མ་གྲུབ། ནམ་ཡོན་གྱིས་ཁྱད་པར་དུ་བྱས་པའི་རྟག་པའི་སྒྲ་སྔར་རྒོལ་ལ་མ་གྲུབ་ཀྱང་སྒྲ་ཙམ་གྲུབ་པར་བཤད་པ་ལའང་། སྒྲ་སོ་སོའི་ཚད་མས་གྲུབ་ཀྱང་མཐུན་སྣང་དུ་མ་གྲུབ་པར་ཐལ། བྱེ་བྲག་ [77b1] པའི་ལུགས་ལ་སྒྲ་འཇལ་བའི་ཚད་མ་ཡིན་ན་རྟག་པ་ནམ་ཡོན་གྱི་སྒྲ་ལ་ཚད་མར་སོང་བས་ཁྱབ་པར་འདོད་ལ། སངས་རྒྱས་པའི་ལུགས་ལ་དེ་ཡིན་ན་མི་རྟག་པ་འབྱུང་འགྱུར་གྱི་སྒྲ་ལ་ཚད་མར་སོང་བས་ཁྱབ་པར་འདོད་པའི་ཕྱིར། རྟགས་གཉིས་པོ་མ་གྲུབ་ན། དོན་གྱི་རྟགས་གཉིས་པོ་(པ་ M)གྲུབ་པ་ [77b2] བུད་ཅེས་བརྗོད་ན་ལན་མེད་དེ(M; read: དོ)། །
	ཕྱི་དོན་སོགས་ནི། ཚད་མས་མ་གྲུབ་པའི་འཁྲུལ་སྣང་མ་བརྟགས་མ་དཔྱད་པ་ལ་གང་ཡང་སྲིད་མོད། ཅུང་ཟད་དཔྱད་ངོའི་བེམ་པོ་ཚད་གྲུབ་ཅིག་འཇོག་ན་དཔྱད་(ས་ M)མཐར་རྡུལ་ཕྲན་ཆ་མེད་ལས་འོད་མེད་དེ། རགས་པ་འདི་ཆ་མེད་དུ་ནི་(ན་ M)སངས་རྒྱས་པ་སུ་ཡང་མི་ [77b3] འདོད། ཆས་ཤས་སུ་ཕྱེ་ན་ཇི་སྲིད་ཕྱོགས་ཆ་ཡོད་ཀྱི་བར་དུ་རྡུལ་ཕྲན་ཡིན་མི་སྲིད་པའི་ཕྱིར་ཏེ། 
		གང་ལ་ཕྱོགས་ཀྱི་ཆ་ཡོད་པ། །དེ་ཇི་ལྟར་རྡུལ་ཕྲན་ཡིན། །
ཞེས་འཕགས་པ་ཡབ་སྲས་ཀྱིས་མགྲིན་གཅིག་ [M 280] ཏུ་གསུངས་ཤིང་། སྤྱོད་འཇུག་ཏུ་ཡང་། 
		རྡུལ་ཡང་ཕྱོགས་ཆའི་དབྱེ་བ་ཡིས། ། [77b4] 
ཞེས་སོགས་ནས། 
		དེ་མེད་ཕྱིར་ན་རྡུལ་ཡང་མེད། །
ཅེས་ཚད་མའི་ངོར་རྡུལ་མེད་དང་། 
		གཟུགས་སོགས་མངོན་སུམ་ཉིད་ཀྱང་ནི། །གྲགས་ལས་(read: པས་ M)ཡིན་གྱི་ཚད་མས་མིན། །
ཞེས་འཇིག་རྟེན་གྲགས་པའི་ཡིན་ཀྱི་(read: གྱི་ M)ཚད་མ་ནི་རང་ལུགས་ཐ་སྙད་དུའང་མི་བཞེད་པར། སློབ་དཔོན་འདི་གཉིས་ [77b5] གྲོས་མཛད་པ་ལྟར་ཡོད་དེ། 
		རྒྱུན་རིང་ཙམ་གྱིས་ཇི་ལྟར་ན། །སེམས་ཅན་བདེན་པར་ཡོད་པ་ཡིན། །
ཞེས་སྒྱུ་མའི་རྟ་གླང་དང་སེམས་ཅན་དངོས་ལ་བདེན་རྫུན་རྒྱུན་རིང་ཐུང་གིས་མི་ཕྱེད་པར་གསུངས་སོ། །
	དེ་བཞིན་འོག་གི་བདེན་རྫུན་ཡོད་དང་སོགས་ཀྱང་། དབུ་མ་རང་ལུགས་ལ་ཀུན་ [77b6] རྫོབ་ཡང་ལོག་གི་དབྱེ་བ་མེད་པའི་གད་རྒྱངས་དྲག་པོ་བསྒྲགས་བཞིན་དུ། རྨི་ལམ་གྱི་མེས་དོན་བྱེད་མི་ནུས་ལ། སད་པའི་མེས་ནུས་པས། ཚད་མས་མ་གྲུབ་པ་དང་གྲུབ་པར་འཇོག་གོ །ཞེས་སྨྲ་བ་ཡང་(སྨྲས་ཀྱང་ M)འགལ་འདུ་ཆེ་ཤོས་ཡིན་ཏེ། འདི་ལྟར་གཉིད་ཆུང་སད་ཁའི་ཤིན་ཏུ་ཚ་ [78a1] བར་རྨི་ལམ་དུ་སྣང་བ་དེས། བསྲེག་པའི་དོན་བྱེད་མི་ནུས་པར་ཐལ། ནུས་ན་སད་མ་ཐག་ཏུ་སྲེག་དགོས་པ་ལས་མི་སྲེག་པའི་ཕྱིར་ཞེ་ན། གཉིད་མོ་ཆེའི་རྨི་ལམ་དམྱལ་བ་ནས་ཚེ་འཕོ་ཁའི་མེ་བོ་ཆེ་དེ་ཆོས་ཅན། སྲེག་པའི་དོན་བྱེད་མི་ནུས་པར་ཐལ། [78a2] ནུས་ན་གནས་སྐབས་ལུས་གཞན་བརྗེས་མ་ཐག་གི་ལུས་དེ་དང་མཐར་ཐག་གཉིད་ཆེན་མོ་སངས་དུས་སུ་སྲེག་དགོས་པ་ལས་མི་སྲེག་པའི་ཕྱིར། 
	ལུས་སེམས་བརྗེས་ནས་སྲེག་མི་དགོས་ཀྱི། མ་བརྗེས་པའི་ལུས་ལ་ཚོར་བ་དྲག་ཏུ་སྐྱེད་པ་དེ་ཉིད་ཀྱིས་དོན་བྱེད་ནུས་པར་གྲུབ་བོ་ཞེ་ན། གཉིད་ [78a3] ཆུང་ལའང་མཚུངས་སོ། །
	དེས་ན་འདོད་པ་དེ་དག་ནི། དབུ་མ་ཆེན་པོའི་ནང་དུ་འགྲོ་བར་འདོད་ནས་འབད་ཀྱང་། རང་རྒྱུད་པ་མན་ཆད་ཀྱི་དངོས་ [M 281] པོར་འཛིན་པའི་རྗེས་བསྙེགས་ལེགས་པར་འཕྲོད་པ་ཡིན་ནོ། །
	དེ་དག་ནི་འགལ་འདུའི་གཙོ་བོར་སྣང་བས་རྒྱས་པར་བརྗོད་ཀྱི། གཞན་རྣམས་ [78a4] ནི་དེ་དག་ལ་བལྟོས་ཏེ་ཕྲན་ཚེགས་སུ་སྣང་བས་བརྗོད་རིན་མི་ཆོག་པ་ལྟ་བུ་ཡིན་མོད་ཀྱི། ལུགས་འདིས། རང་ལྟ་མཆོག་འཛིན་ཧ་ཅང་ཡང་ཆེས་ཏེ། བོད་གངས་ཅན་གྱི་མཁས་གྲུབ་མཐའ་དག་ལ་དབུ་མ་ལ་བློ་ཁ་མ་ཕྱོགས་པ་ཤ་སྟག་ཏུ་སྣང་ངོ་ཞེས་པའི་ངན་སྨྲས་ཆེས་པོ་དང་། ཁྱད་པར་ [78a5] ཁོ་བོའི་སྐྱབས་ཀྱི་དམ་པ་ཇོ་བོ་དཔལ་ལྡན་ཨ་ཏི་ཤའི་རྣམ་འཕྲུལ་ལོ་ཆེན་ཐམས་ཅད་མཁྱེན་པ་དང་། དེའི་སྲས་ཀྱི་ཐུ་བོ་དམ་མཁས་པའི་མཁས་པ་ཆེན་གཞོན་ནུ་བློ་གྲོས་གཉིས་དབུ་མ་ཆེན་པོའི་དགོངས་པ་ཤིན་ཏུ་མཐུན་པར་བཞུགས་པས། རྟགས་ཀྱི་དགག་བྱ་ཆེས་པས་ཆད་ [78a6] པའི་ལྟ་བར་ལྷུང་ངོ་ཞེས་སྡང་སྨྲས་ཀྱི་དུག་གི་ཚེར་མའི་ཚོགས་ཆེན་པོ་ཡི་གེའི་སྲད་བུ་ལ་བརྒྱུས་ཏེ་ཤོག་བུའི་མཁའ་ངོས་ནག་པོའི་དྲ་བས་ཁེབས་པར་བྱས་པ་མ་བཟོད་པས་ཀུན་ནས་བསླངས་ཏེ་ཅུང་ཟད་ཐལ་བར་ཟད་དེ། འཁྲུལ་བའི་སྣང་བ་ཆགས་སྡང་གི་འཇའ་ཚོན་མདངས་བཀྲ་བ་ [78b1]  ཐམས་ཅད་གཞི་མེད་རྩ་བ་དང་བྲལ་བའི་དབང་གིས་བཟོད་པ་ཆེན་པོའི་རྐྱེན་གྱིས་སྤྲོས་བྲལ་ཆོས་དབྱིངས་ཀྱི་ངང་དུ་ཞི་བར་གྱུར་ཅིག །
	རིགས་དྲུག་སོགས་ནི། ཚད་མས་གྲུབ་པའི་རྡོས་བཅས་ཐོགས་བཅས་ཀྱི་བེམ་པོ་གོ་ས་གནོན་ནུས་གཉིས་ཕོར་གང་ལྟ་བུའི་གཞི་གཅིག་ཏུ་ཅིག་ཅར་གནས་ [78b2] མི་སྲིད་པའི་ཕྱིར་རོ། །
	གཞན་ཡང་བརླན་ཞིང་གཤེར་བ་ཕོར་གང་ལ་ལྷ་མི་ཡི་དྭགས་སོགས་ལ་བདུད་རྩི་དང་ཆུ་དང་རྣག་ཏུ་སྣང་བ་སོགས་རིགས་དྲུག་སོ་སོའི་ལས་སྣང་ཡིན་ [M 282] པས་སོ་སོར་སོ་སོའི་ཚད་མས་གྲུབ་བོ་ཞེས་སྨྲ་བ་འདི།
		ཆུ་འབབ་ཀླུང་ལ་ཡི་དྭགས་རྣག་བློ་ཡང་། །
ཞེས་པའི་དོན་ [78b3] དུ་འདོད་པ་ཉིད་མི་འཐད་དེ། འདི་
		རབ་རིབ་དང་ལྡན་དབང་པོ་ཅན་མཚུངས་པ། 
ཞེས་སྔར་རབ་རིབ་ཅན་ལ་སྣང་བའི་སྐྲ་ཤད། 
		དེ་བློ་ལ་ལྟོས་གཉིས་ཅར་བདེན་པ་སྟེ། །དོན་གསལ་མཐོང་ལ་གཉིས་ཀ་རྫུན་པ་ཡིན། །
ཞེས་པ་དེ། འདིར་ཡང་འདོན་པ་སྤོ་བར་འགྲེལ་པས་ [78b4] གསུངས་པས་དེ་གཉིས་མཚུངས་པར་བཤད་པ། གང་ཞིག་སྐྲ་ཤད་མེད་པར་འདོད་པ་དང་ཆུ་ཀླུང་གི་གཞིར་རྣག་ཏུ་སྣང་བའི་རྣག་ཚད་གྲུབ་ཏུ་ཡོད་པར་འདོད་པ་འགལ་བས་སོ། །
	རྫས་སོགས་ནི། རྫས་དང་དངོས་པོ་ནི་གྲུབ་མཐའ་སུའི་ལུགས་ལའང་དོན་གཅིག་པས་སོ། །
		བདག་ནི་ [78b5] རྫས་སུ་འགྱུར་ཞིང་དེར་བལྟ་བ། །རྫས་ལ་འཇུག་པས་ཕྱིན་ཅི་ལོག་མི་འགྱུར། །
ཞེས་སོགས་ཀྱིས་རྫས་ཙམ་བཀག་གོ །ཞེ་ན། 
		རྟོག་རྣམས་དངོས་པོ་(པོར་ M)ཡོད་ན་འགྱུར་བ་སྟེ། །
ཞེས་སོགས་དང་། 
		དངོས་པོར་ཁས་ལེན་ཡོད་ན་ནི། །འདོད་ཆགས་ཞེ་སྡང་འབྱུང་བ་ཡི། །
		ལྟ་བ་མི་ [78b6] བཟད་མ་རུངས་འགྱུར། །
ཞེས་དངོས་པོ་ཡང་བཀག་གོ །
	དངོས་པོ་ཙམ་མ་ཡིན་གྱི་བདེན་གྲུབ་ཀྱི་དངོས་པོ་ལ་དགོངས་སོ་ཞེ་ན། རྫས་ལའང་དེ་བཞིན་ནོ། །འོན་ཀྱང་གྲུབ་མཐའ་འོག་མ་དག་གིས་དོན་ཆོས་རྫས་ཡོད་དང་། བློ་ཆོས་བཏགས་ཡོད་ཅེས་པ་གཉིས་གཉིས་སུ་འདོད་ཀྱང་། [79a1] འདིར་ཤེས་བྱ་ལ་ཕྱི་མས་ཁྱབ་པར་དགོངས་པ་དང་སྦྱོར་ན་དེ་བཞིན་ནོ། །
	གཞན་སྐྱེ་སོགས་ནི། ས་མྱུག་རྫས་གཞན་དུ་ཁས་མི་ལེན་ན་ནི་རྫས་སམ་དངོས་པོ་གཅིག་ཏུ་འགྱུར་ལ་དེ་ལྟར་ཁས་ལེན་པ་ནི་གྲངས་ཅན་དང་འདྲ་ [M 283] ཞིང་། རྫས་གཞན་བསྐྱེད་ [79a2] བྱ་སྐྱེད་བྱེད་ལ་གཞན་སྐྱེར་མི་བྱེད་པའང་འཇིག་རྟེན་གྱི་ཚད་མ་རང་ལུགས་ལ་ཁས་ལེན་པ་འགལ་བ་ཡིན་ནོ། །
	དེས་ན་འདི་དང་བདེན་སོགས་བརྗོད་ཟིན་ཏོ། །
	བུམ་པའི་ཡན་ལག་གཟུགས་དྲི་སོགས་ལ་རིག་པས་དཔྱད་པས་ཡན་ལག་སོ་སོའི་ཆོས་ལས་གཞན་པའི་བུམ་(དབུ་མ་ M)པ་མི་རྙེད་པར་ [79a3] འདོད་པ་དང་། ལས་ཀྱི་སྐད་ཅིག་ལ་དཔྱད་པས་ལས་རང་གི་རིགས་འདྲའི་རྒྱུན་ལས་གཞན་པའི་ཞིག་པ་དངོས་པོ་བ་ཞིག་དཔྱད་ངོར་རྙེད་པ་འགལ་ཏེ། དཔྱད་བྱ་དང་དཔྱོད་(དཔྱད་ M)ཚུལ་གཉིས་ཀ་ཀུན་ནས་མཚུངས་པའི་ཕྱིར་རོ། །
	དབུ་མ་རང་རྒྱུད་སྨྲ་བས་རང་གི་མཚན་ཉིད་ཀྱིས་གྲུབ་པ་དང་། ངོ་ [79a4] བོས་གྲུབ་པ་དང་རྫས་སུ་གྲུབ་པ་དང་རང་བཞིན་གྱིས་གྲུབ་པ་རྣམས་རང་ལུགས་ལ་ཁས་ལེན་པར་སྨྲས་ཞེས་སྒྲུབ་བྱེད་དུ་མ་འགོད་པ་དང་། རྣལ་འབྱོར་པས་ཆོས་ཐམས་ཅད་རང་བཞིན་མེད་པར་རྟོགས་པའི་ཡེ་ཤེས་ཆོས་ཅན། དངོས་པོ་རྣམས་ཀྱི་རང་བཞིན་ལ་སྐུར་བ་བཏབ་པའི་ཚུལ་ [79a5] གྱིས་སྟོང་ཉིད་རྟོགས་པར་ཐལ། དངོས་པོ་རང་གི་མཚན་ཉིད་ཀྱིས་གྲུབ། ཁྱོད་ཀྱིས་དངོས་པོ་རང་བཞིན་མེད་པར་རྟོགས་པའི་ཕྱིར། ཞེས་པའི་ཐལ་འགྱུར་འདི། 
		གལ་ཏེ་རང་གི་མཚན་ཉིད་བརྟེན་འགྱུར་ན། ། 
ཞེས་སོགས་ཀྱི་གཞུང་དོན་འཁྲུལ་མེད། རང་རྒྱུད་པ་ལ་འཕངས་ [79a6] པའི་ཐལ་འགྱུར་སྐྱོན་མེད་ཡིན་ཏེ། དངོས་སྨྲ་བ་སུ་ཡང་དེ་འདྲའི་ཡེ་ཤེས་ཁས་མི་ལེན་པའི་ཕྱིར་ཞེས་རང་བཞིན་མེད་པར་མངོན་སུམ་དུ་རྟོགས་པའི་བློ་རང་རྒྱུད་པ་དེའི་བློ་ངོར་གྲུབ་པར་བཤད་པ་ནང་འགལ་ཏེ། བུམ་པ་ཡོད་པར་ཁས་བླངས་ནས་མེད་པར་རྟོགས་པའི་ཚད་མ་ཡོད་ [79b1] ཅེས་པ་ཁྱད་མེད་ཅིང་། རང་རྒྱུད་པའི་ངོར་ཡང་དེ་ [M 284] འདྲ་མ་འཕངས་ཤིང་འཕེན་མི་རིགས་པར་ཐལ། རང་རྒྱུད་པ་སུ་ཡང་དེ་འདྲ་ཁས་མི་ལེན་པའི་ཕྱིར་ཏེ། རང་བཞིན་ཡོད་པར་ཁས་ལེན་པའི་ཕྱིར། འདི་ནི་བདེན་པའི་རང་བཞིན་ཞེས་སྦྱོར་རྒྱུའི་ཚིག་ཆད་པའི་སྐྱོན་དུ་ཟད་ཀྱི་ཤེས་འདོད་ལ་མི་ [79b2] འགྲོ་མོད་ཀྱང་། རང་གིས་སྨྲས་པའི་ཚིག་ཙམ་ཡང་ལྷག་ཆད་ནོར་བའི་སྐྱོན་གསུམ་དང་བྲལ་ལོ་སྙམ་དུ་འཛིན་པའི་ཕྱིར་བྱས་སོ། །
	ཉོན་མོངས་སོགས་འགལ་ཏེ། ཉོན་མོངས་ནི་བདེན་འཛིན་དང་མཚུངས་ལྡན་ལ་ལུགས་འདི་གསལ་བར་བཞེད་ལ། དེ་དང་བྲལ་བའི་དག་སའི་རྨོངས་པ་ལས་ [79b3] གཞན་པའི་ཉོན་མོངས་པ་ཅན་མ་ཡིན་པའི་མ་རིག་པའི་མཚན་གཞི་མེད་ཅིང་། དེ་སྒྲིབ་པ་གཉིས་ཀྱི་ནང་ནས་ཤེས་སྒྲིབ་ལས་མ་འདས་པའི་ཕྱིར། དེ་འདྲ་མངོན་པའི་མདོ་དང་བསྟན་བཅོས་ལས་འབྱུང་མོད། ལུགས་འདི་མི་བཞེད་པས་ཤེས་བྱ་ཡོངས་སུ་དཔྱོད་པ་ལ་སྒྲིབ་པའི་བག་ཆགས་ [79b4] ཤེས་སྒྲིབ་ཏུ་གསུངས་པ་དེ་ཉིད་ལ་ཉོན་མོངས་ཅན་མིན་པའི་མ་རིག་པར་བཞེད་དོ་ཞེ་ན། དཔལ་ལྡན་ཟླ་བས། ཆོས་མངོན་པའི་མདོ་དོན་དགག་མི་དགོས་པ་དུ་མ་བཀག་ནས་ཉོན་མོངས་དང་ཉེ་ཉོན་ལ་སོགས་པའི་རྣམ་གཞག་ཟུར་དུ་བརྩམས་པར་འགྱུར་ཏེ། ཆོས་མངོན་པར་བཤད་པའི་རྩ་ [79b5] ཉོན་དྲུག་གི་ནང་ཚན་གྱི་གཙོ་བོ་མ་རིག་པ་ཅུང་ཟད་ཀྱང་མི་འདོད་པའི་ཕྱིར་རོ། །
	དེ་བཞིན་དུ་ཐེག་བསྡུས་སོགས་ཀྱི་གཞུང་སོགས་མཚན་ཉིད་ཡོངས་རྫོགས་དེ་འགོག་ན་རང་ལུགས་ལ་དེ་དག་གི་མིང་ཙམ་ཡང་མི་འདོད་དེ། གསང་འདུས་སོགས་སུ་འཕགས་པ་ཡབ་སྲས་ཀྱིས་ཀུན་གཞི་སོགས་ཀྱི་ [79b6] མིང་བཤད་ཀྱང་སྐབས་མ་ཡིན་ནོ་ཞེས་བྱོལ་ནས་ཡང་ཚད་མ་སྡེ་སོགས་ཚད་མའི་མཚན་ཉིད་ [M 285] གསར་དུ་མི་སླུ་བ་དང་རང་མཚན་འཇལ་བ་སོགས་མི་འདོད་ཀྱང་དབུ་མ་རང་སོགས་འགལ་ཏེ། རྒྱུ་མཚན་ཀུན་ནས་མཚུངས་པས་སོ། །
	བདེན་བཞི་མི་རྟག་སོགས་མངོན་སུམ་དུ་རྟོགས་པའི་ [80a1] ཡེ་ཤེས་རྣལ་འབྱོར་མངོན་སུམ་དུ་འདོད་པ་དང་། རྟོགས་པ་དེ་ཡིས་སྦྱོར་ལམ་གྱི་རྟོགས་པར་ཡང་མི་སླེབ་སྟེ། ཐེག་པ་གསུམ་གའི་(ཀའི་ M)སྦྱོར་ལམ་མཉམ་གཞག་ཡེ་ཤེས་ལ་རང་བཞིན་མེད་པར་རྟོགས་པ་དགོས་པའི་ཕྱིར་ཞེས་པ་འགལ་ཏེ། ལམ་གཞན་ [80a2] སྔོན་དུ་མ་སོང་བའི་རྣལ་འབྱོར་མངོན་སུམ་རྒྱུད་ལྡན་གྱི་ཚོགས་ལམ་པ་ཁས་བླངས་པའི་ཕྱིར་རོ། །དེས་ན་འདི་(འདིའི་ M)རྣལ་འབྱོར་མངོན་སུམ་ཡིན་ན་འཕགས་པའི་ཡེ་ཤེས་ལས་འདས་ཀྱང་། ཐ་སྙད་པའི་གནས་ལུགས་ཕྲ་བའི་མི་རྟག་པ་མངོན་སུམ་དུ་རྟོགས་པ་ཙམ་དུ་ཟད་པས་ཡིད་མངོན་ལས་མ་ [80a3] འདས་སོ། །
	དེ་བཞིན་དུ་གཞན་སོགས་འགལ་བའང་དེས་རྟོགས་སོ། །
	ཀུན་སོགས་ནི། སངས་རྒྱས་ཀྱི་ཡེ་ཤེས་རྫས་གཅིག་གིས་ཤེས་བྱ་ཇི་ལྟ་(ལྟར་ M)ཇི་སྙེད་གཉིས་ཀ་མཁྱེན་ཡང་ལྡོག་ཆས་སོ་སོར་འབྱེད་པར་ཁས་བླངས་པས། སྒྲའི་སྟེང་གི་བྱས་མི་རྟག་མཚན་ཉིད་སོ་སོར་བཞག་ [80a4] པའི་རྒྱུ་མཚན་གྱིས་ལྡོག་ཆས་ཕྱེ་བའི་མཚན་གཞི་ཡང་སོ་སོར་ཡོད་པ་བཞིན་དུ་ཇི་ལྟ་(ལྟར་ M)ཇི་སྙེད་པའི་ཡེ་ཤེས་ཀྱང་མཚན་གཞིའི་ལྡོག་པ་སོ་སོར་ཡོད་ཙ་ན། ཇི་ལྟ་བ་མཁྱེན་པའི་ཡེ་ཤེས་དེ་ཤེས་བྱ་ཇི་སྙེད་པ་ལ་ཚད་མར་སོང་ན། དོན་དམ་དཔྱོད་བྱེད་ཀྱིའམ་ཐ་སྙད་དཔྱོད་བྱེད་ཀྱི་ཚད་མ་ [80a5] གང་དུ་སོང་། དང་པོ་ལྟར་ན་ཇི་སྙེད་པ་དོན་དམ་བདེན་པར་འགྱུར་ལ། གཉིས་པ་ལྟར་ན། ཇི་ལྟ་བ་མཁྱེན་པའི་ཡེ་ཤེས་ཆོས་ཅན། ཐ་སྙད་དཔྱོད་བྱེད་ཀྱི་ཚད་མར་ཐལ། ཇི་སྙེད་པ་ལ་དེའི་ཕྱིར། མ་ཁྱབ་ན། ཇི་ལྟ་བ་ལ་དོན་དམ་དཔྱོད་(དཔྱད་ M) [M 286] བྱེད་ཡིན་པས་དེར་འཇོག་པ་དང་འགལ། [80a6] འདོད་ན། ཇི་ལྟ་བ་ཆོས་ཅན། ཐ་སྙད་དཔྱོད་བྱེད་ཀྱི་ཚད་མའི་གཞལ་བྱའི་གཙོ་བོར་ཐལ། ཇི་ལྟ་བ་མཁྱེན་པའི་ཡེ་ཤེས་ཀྱི་གཞལ་བྱའི་གཙོ་བོ་གང་ཞིག དེ་ཐ་སྙད་དཔྱོད་བྱེད་ཀྱི་ཚད་མ་ཡིན་པས་སོ། །དེ་ལྟར་དཔྱད་ན་ཡེ་ཤེས་དེ་ཤེས་བྱ་ཇི་སྙེད་པ་ལ་ཚད་མ་གཉིས་པོ་གང་དུའང་མ་སོང་ [80b1] བས་ཤེས་བྱ་ཕྱེད་ལ་ཚད་མ་མིན་པར་འགྱུར་གྱི་འདི་དངོས་སུ་ཁས་བླངས་པ་ནི་མ་ཡིན་ནོ། །
	རྫས་སོགས་ནི།
		ཁ་ཅིག་དེ་ཉིད་གཞན་ཉིད་རྟག་མི་རྟག །ལ་སོགས་བརྗོད་མེད་གང་ཟག་རྫས་ཡོད་འདོད། །
ཅེས་རང་སྡེའི་ནང་ནས་རྫས་ཡོད་ཀྱི་བདག་སྨྲ་བ་པོ་ནི་གནས་མ་བུ་པ་གཅིག་པུར་ངེས་ [80b2] པར་བཤད་པ་དང་། ལེགས་ལྡན་འབྱེད་ལ་སོགས་པ་ཡིད་ཀྱི་རྣམ་ཤེས་བདག་གི་མཚན་གཞིར་སྨྲ་བ་པོའི་དབུ་སེམས་ཀྱི་མཁས་པ་ཡོད་པར་འདོད་པ་འགལ་ལོ། །
	དེས་ན་གནས་མ་བུ་པ་མ་གཏོགས་པའི་རང་སྡེ་རྣམས་བདག་གམ་གང་ཟག་གང་ལ་འདོགས་པའི་འདོགས་གཞི་ཕུང་པོ་ལྔ་ [80b3] པའམ། ཡིད་ཀྱི་རྣམ་ཤེས་སམ། ཀུན་གཞི་དང་དེའི་རྒྱུན་ལ་སོགས་པ་མི་མཐུན་པ་ཡོད་ཀྱང་བཏགས་ཆོས་གང་ཟག་དངོས་ནི། ལྡན་མིན་འདུ་བྱེད་རྫས་ཡོད་དམ་བཏགས་ཡོད་གང་རུང་དུ་འདོད་པ་ཤ་སྟག་ཡིན་གྱི་གཟུགས་ཤེས་གང་རུང་དང་གང་ཟག་གི་གཞི་མཐུན་འདོད་པ་སུ་ཡང་ [80b4] མེད་པས། འདི་ཡང་དཔྱད་གཞི་ཤིན་ཏུ་ཆེ་མོད། གསུང་རབ་དཔང་པོར་བྱེད་མི་དགོས་པས་མང་པོ་ཞིག་འཕྲལ་དུ་འཚེངས་སོ། །

[J27. རྒྱུ་བསྟན་པ།]
	གསུམ་པ་ནི། དེ་ལྟར་སོགས་ཏེ། རྒྱུའི་གཙོ་བོ་ནི། ཀུན་རྫོབ་ཀྱི་རྣམ་གཞག་མ་བརྟགས་མ་དཔྱད་པར་འཇིག་རྟེན་གྲགས་པ་ཙམ་གྱི་སྒོ་ནས་འཇོག་ [80b5] པས་རྣམ་ [M 287] སོགས་ཀྱང་སྤྱིར་སྡེ་བདུན་ལ་སོགས་པའི་རྟོག་གེ་དང་ཁྱད་པར་རང་རྒྱུད་པའི་གཞུང་དབུ་མ་སྣང་བ་ལ་སོགས་པར་ལེགས་པར་སྦྱངས་ཤིང་གོམས་པའི་མཐུས་ཐ་སྙད་ཀྱི་རྣམ་གཞག་ལ་རིག་(read: རིགས་ M)པའི་འཐད་པ་བཅུག་ནས་དངོས་སྟོབས་རིག་(read: རིགས་ M)པས་དཔྱད་ཅིང་བསྒྲུབས་པས་སོ། །ཁྱབ་སྟེ། [80b6] དེ་ལྟར་བསྒྲུབས་རྟིང་རང་རྒྱུད་པ་ཉིད་ཀྱི་ལུགས་སོར་བཞག་ན། ནང་འགལ་ཤིན་ཏུ་ཉུང་ཡང་དེ་དང་མི་མཐུན་པའི་ཡང་ལོག་མི་བཞེད་པ་སོགས་ཀྱི་ལམ་སྲོལ་ཆེན་པོ་འདི་དང་སྦྱར་བའི་ཕྱིར་རོ། །
	དཔལ་ལྡན་ཟླ་བས་ནི། ཚིག་གསལ་རྩོམ་པའི་དམ་བཅའ་ཉིད་ནས། རྟོག་གེའི་རླུང་གིས་མ་ [81a1] དཀྲུགས་གསལ་བར་བྱ། །ཞེས་དམ་བཅས་ཤིང་། རྟོག་གེ་པ་དག་ནི། ཤིང་གི་ཡལ་ག་སྔ་མ་བཏང་ནས་ཕྱི་མ་ལ་མ་འཇུས་པའི་བར་སྐབས་སུ་གཡང་དུ་ལྷུང་བ་བཞིན་དུ། འཇིག་རྟེན་རང་དགའ་བའི་མ་བརྟགས་མ་དཔྱད་པར་འཇུག་པ། 
		གང་ [81a2] ཕྱིར་གང་གིས་ཡུལ་མྱོང་གྱུར་དེ་ལས། །དྲན་པ་འདི་བཞིན་ང་ལ་ཡོད་མིན་པ། །
		དེ་ཕྱིར་ང་ཡིས་མཐོང་སྙམ་དྲན་འགྱུར་ཏེ། །འདི་ཡང་འཇིག་རྟེན་ཐ་སྙད་ཚུལ་ལུགས་ཡིན། །
ཞེས་པ་བོར་ཞིང་དབུ་མ་ཆེན་པོ་ཡང་ཁོང་དུ་མ་ཆུད་པར་དྲན་པ་དོན་གཞན་གྱིས་མྱོང་བ་བསྒྲུབ་(བསྒྲུབས་ M)པ་ལ་སོགས་པ་བྱས་པས་དེ་ [81a3] ཁོ་ན་ཉིད་ལས་ཉམས་པར་ལན་མང་དུ་གསུངས་པ་ཡིན་ནོ། །

[I29. ཡང་དག་བསྒྲུབ་པ།/ དབུ་མ་ཆེན་པོ་ཡང་དག་བཤད་པ།]
	གཉིས་པ་དབུ་མ་ཆེན་པོ་ཡང་དག་བཤད་པ་ལ། ལུགས་མཆོག་སྨྲ་བ་པོའི་གང་ཟག་ངོས་བཟུང[་བ M]། ཚུལ་དེ་ཕལ་ཆེར་གྱི་བློར་མ་ཤོང་བའི་རྒྱུ་མཚན་དགོད[་པ M]། དེས་ན་རང་ལུགས་སྐྱོན་མེད་རྒྱ་ཆེར་བཤད[་པ M]། ལུགས་འདིའི་གྲུབ་མཐའི་ [81a4] གཙོ་བོ་ངོས་བཟུང་བའོ། །

[J28. ལུགས་མཆོག་སྨྲ་བ་པོའི་གང་ཟག་ངོས་བཟུང་བ།]
	དང་པོ་ནི། བསྟན་པ་འདིའི་བསྟན་འཛིན་གྱི་གཙོ་བོ་འགྲན་ཟླ་ཐམས་ [M 288] ཅད་དང་བྲལ་བ་དཔལ་མགོན་འཕགས་པ་ཀླུ་སྒྲུབ་ཞབས་ནི། ལང་དཀར་གཤེགས་པའི་མདོ་ལས། 
		ལྷོ་ཕྱོགས་བེ་དའི་ཡུལ་དུ་ནི། །དགེ་སློང་དཔལ་ལྡན་ཆེར་གྲགས་པ། །
		དེ་མིང་ཀླུ་ཞེས་ [81a5] བོད་པ་སྟེ། །ཡོད་དང་མེད་པའི་ཕྱོགས་འཇིག་བྱེད། །
		ང་ཡི་བསྟན་པ་འཇིག་རྟེན་དུ། །བླ་མེད་ཐེག་ཆེན་རབ་བཤད་ནས། །
		རབ་ཏུ་དགའ་བའི་ས་བསྒྲུབས་ཏེ། །བདེ་བ་ཅན་དུ་དེ་འགྲོ་འོ། །
ཞེས་དང་། འཕགས་པ་སྤྲིན་ཆེན་པོ་ལས། 
		གཞོན་ནུ་འདི་ང་མྱ་ངན་ལས་འདས་ནས་ལོ་བཞི་ [81a6] བརྒྱ་ལོན་པ་ན་ཀླུ་ཞེས་བྱ་བའི་དགེ་སློང་དུ་གྱུར་ནས་ངའི་བསྟན་པ་རྒྱས་པར་བྱེད་དེ། མཐར་གྱིས་དང་བའི་འོད་ཅེས་བྱ་བའི་འཇིག་རྟེན་གྱི་ཁམས་སུ་དེ་བཞིན་གཤེགས་པ་ཡེ་ཤེས་འབྱུང་གནས་འོད་ཅེས་བྱ་བར་འཚང་རྒྱ་བར་འགྱུར་རོ། །
ཞེས་དང་། འཇམ་དཔལ་རྩ་རྒྱུད་དུ་ཡང་དེ་དང་ [81b1] མཐུན་ཏེ་རྒྱལ་བ་ཉིད་ཀྱིས་མངོན་སུམ་དུ་འཚང་རྒྱ་བར་ལུང་སྟོན་པ་ལ་ས་བརྒྱད་པ་ཐོབ་དགོས་པར་བཤད་ཅིང་། གསང་འདུས་སྒྲོན་གསལ་དུ། སྐུ་ཚེ་དེ་ཉིད་ལ་ཟུང་འཇུག་རྡོ་རྗེ་འཆང་གི་གོ་འཕང་བརྙེས་པར་ཡང་བཤད་ལ། གདུལ་བྱ་ཐུན་མོང་ལ་ཡོངས་གྲགས་སུ་ས་དང་པོ་བརྙེས་པར་ [81b2] གསུངས་པས། ཡོན་ཏན་བསམ་གྱིས་མི་ཁྱབ་པ་དང་ལྡན་པའི་བདག་ཉིད་ཆེན་པོ་དེས། ཕྱི་ནང་གི་རིག་པའི་གནས་དང་ཐུན་མོང་བའི་གསུང་རབ་ཀྱི་དགོངས་འགྲེལ་དང་། ཐ་ན་མན་ངག་ཕྲན་ཚེགས་ཡན་ཆད་ཀྱིས་བསྡུས་པའི་བསྟན་བཅོས་མང་དུ་མཛད་ཅིང་། ཁྱད་པར་ཐེག་པ་ཆེན་པོའི་ [81b3] མདོ་དང་སྔགས་ཀྱིས་བསྡུས་པའི་དགོངས་པ་འགྲེལ་བའི་ཤིང་རྟ་ཆེན་པོ་མཛད་དེ། ཐུན་མོང་དང་ཐུན་མོང་མིན་པའི་བསྟན་བཅོས་མཐའ་ཡས་པ་མཛད་པ་ལས། འདིར་ཟབ་མོ་སྟོང་པ་ཉིད་གཙོ་བོར་སྟོན་པ་ལ་རིག་(read: རིགས་ M)པའི་ཚོགས་དྲུག་ཏུ་གྲགས་པ་ [M 289] དང་། བསྟོད་ཚོགས་ཕལ་ཆེར། རྒྱ་ཆེ་བ་སྤྱོད་པ་ [81b4] གཙོ་བོར་སྟོན་པ་ལ་མདོ་ཀུན་ལས་བཏུས་དང་རིན་ཆེན་འཕྲེང་བ། འདི་ལས་ཀྱང་བདག་མེད་གཉིས་ཀྱི་རིག་(read: རིགས་ M)པ་གསལ་བར་བཤད་པས་ཁ་ཅིག་སྔ་མའི་ནང་དུ་བགྲོང་མོད། འདིར། གཙོ་ཆེ་བའི་དབང་དུ་བྱས་སོ། །
	དེའི་སྲས་ཀྱི་ཐུ་བོ་རྒྱན་དྲུག་གི་ནང་དུ་བགྲོང་(read: བགྲང་ M)རྒྱུ་ནི། འཇམ་དཔལ་རྩ་རྒྱུད་ [81b5] ལས་རྒྱས་པར་ལུང་བསྟན་པ་ཨཱརྱ་དེ་བ་སྟེ། འདིས་ཀྱང་མདོ་སྔགས་ཀྱི་དགོངས་འགྲེལ་མང་དུ་མཛད་པ་ལས། འདིར་རབ་ཏུ་བྱེད་པ་བཞི་བརྒྱ་པ་སྟེ། ཡབ་སྲས་འདི་གཉིས་རྗེས་འབྲང་ལུགས་གཉིས་ཀས་སོ་སོའི་རྒྱབ་ཏུ་སྤྱན་འདྲེན་པས། བོད་དག་གིས། གཞུང་ཕྱི་མོའི་དབུ་མ་པ་ཞེས་ [81b6] གྲགས་ཤིང་ཁོ་བོ་ནི་སློབ་དཔོན་དཔའ་བོ་ཡང་འདིར་སྡུད་དོ། །
	བདག་ཉིད་ཆེན་པོ་དེའི་རྗེས་འབྲང་རིས་གཉིས་ལས་ལུགས་མཆོག་ཏུ་གྱུར་པ་དབུ་མ་ཆེན་པོ་ནི། བོད་ལ་བལྟོས་ཏེ། ཟླ་བས་ལེགས་བཀྲལ་ཉི་མས་བསྒྱུར་ཅེས་ངེས་པར་བརྗོད་དགོས་ཏེ། 
		དཔལ་ལྡན་ཟླ་བ་གྲགས་ [82a1] པ་ཐེག་པ་མཆོག་ལ་ཐུགས་གཞོལ་བ་མི་འཕྲོགས་པའི་མཁྱེན་རབ་དང་ཐུགས་རྗེར་ལྡན་པ་རི་མོར་བྲིས་པའི་བ་དྲུས་མ་ལས་འོ་མ་བཞོས་ཏེ་བདེན་པར་ཞེན་པ་བཟློག་པར་མཛད་
ཅེས། ལོག་པའི་ཀུན་རྫོབ་ཏུ་གྲགས་པས་ཀྱང་འཁྲུལ་ངོར་བྱ་བ་བྱེད་པར་ [82a2] མངོན་སུམ་དུ་བསྟན་པ་དེས། དབུ་མའི་མདོ་དང་རིག་(read: རིགས་ M)པ་དྲུག་ཅུ་པ་གཉིས་དང་། བཞི་བརྒྱ་པ་རྣམས་ཀྱི་རྒྱ་ཆེ་འགྲེལ་དང་། རང་དབང་དུ་འཇུག་པ་རྩ་འགྲེལ་དང་། ཕུང་པོ་ལྔ་པ་སོགས་མཛད་ནས་ཤིན་ཏུ་རྒྱས་པར་མཛད་པའི་གཞུང་དེ་རྣམས། བསྟན་པ་སྔ་དར་ལ་རྒྱས་པར་མ་འགྱུར་ཞིང་ [82a3] ཞི་འཚོ་ཡབ་སྲས་ཀྱི་དབུ་མའི་གཞུང་ལ་གཙོ་བོར་བྱེད། ཕྱི་དར་གྱི་སྟོད་ལ་ཇོ་བོ་རྗེས་ཀྱང་ཟླ་གྲགས་ཀྱི་ལུགས་ལ་ཤིན་ཏུ་དགྱེས་ཀྱང་རྒྱ་ཆེར་ [M 290] སྤེལ་མ་ནུས་པར། ལེགས་ལྡན་གྱི་རྟོག་གེ་འབར་བ་གསར་དུ་བསྒྱུར། དེ་ནས་ལུང་གིས་ཟིན་སོ་དང་གཏམ་རྒྱུད་སོགས་མ་མཐོང་ཡང་རིག་(read: རིགས་ M)པས་བརྟགས་ [82a4] ན། ཇོ་བོ་ཆེན་པོ་དེ་ཉིད་ཀྱིས་འཕན་ཡུལ་པ་ཚབ་ཏུ་ཞང་ཉི་མ་གྲགས་ཞེས་བྱ་བར་སྐྱེ་བ་བཞེས་ཏེ་རྒྱ་གར་དུ་བྱོན་ནས། དཔལ་ལྡན་ཟླ་བའི་ཡེ་ཤེས་ཀྱི་སྤྲུལ་བའི་སྐུ་ལ་རིག་(read: རིགས་ M)ཚོགས་ཀྱི་ལུང་བླངས་ཏེ་ཟླ་བའི་གཞུང་མཐའ་དག་བོད་ཀྱི་སྐད་དུ་བསྒྱུར་ཅིང་བུ་བཞི་ལ་སོགས་པ་ལ་བཤད་དེ་སྲོལ་གསར་དུ་ [82a5] གཏོད་པས་ན་རྒྱ་གར་གྱི་དབུ་མ་ཆེན་པོ་པ་(M om. པ་)ཀུན་གྱིས་ཟླ་བ་དང་། བོད་ཀུན་གྱིས་དེ་དང་ཉི་མ་ལ་ཤིན་ཏུ་གུས་པར་བྱ་བ་ཡིན་ནོ། །
	ཅི་སྟེ་དབུ་མ་ཆེན་པོའི་སྲོལ་དང་པོར་གཏོད་མཁན་སངས་རྒྱས་བསྐྱངས་མ་ཡིན་ནམ་ཞེ་ན། དེ་ནི་ཟླ་བ་དང་རྒྱུད་གཅིག་ཏུ་གྲགས་ཏེ། དེས་རྩ་ཤེའི་འགྲེལ་པ་མཛད་ཀྱང་ [82a6] ཕྱོགས་ཀྱི་གླང་པོའི་བཤད་སྲོལ་ཟིན་པའི་དངོས་སློབ་མ་བྱུང་བ་བཞིན་དུ་གྱུར། ལེགས་ལྡན་གྱིས་དགག་པ་བྱས་པ་ཀུན་འགྲོ་བར་གྲགས་པས་ཐུགས་བྱུང་ནས། སླར་ཡང་ཟླ་གྲགས་སུ་སྐྱེ་བ་བཞེས་ཏེ་རྩོད་པ་སྤངས་ཤིང་དགག་ལན་མཛད་དོ་ཞེས་གྲགས་པ་རིག་(read: རིགས་ M)པ་དང་སྦྱར་ནའང་འཐད་ [82b1] པར་སྣང་བས་སོ། །
	དེ་འདྲའི་བཤད་སྲོལ་ཁྱད་པར་ཅན་ནི། ཚིག་ལ་མཁས་པ་གང་བ་ཤེའུ། དོན་ལ་མཁས་པ་གཙང་པ་འབྲེ་སྒུར། གཉིས་ཀ་ལ་མཁས་པ་རྨ་བྱ་བྱང་བརྩོན། གཉིས་ཀ་ལ་མི་མཁས་པ་ཞང་ཐང་སག་པ་སྟེ། པ་ཚབ་ཀྱི་སྲས་ཀྱི་ཐུ་བོ་བཞི་ལས་བརྒྱུད་དེ་བཤད་སྲོལ་མ་ [82b2] ཆད་ཙམ་དུ་འོངས་པ་རྟོག་གེ་དང་རང་རྒྱུད་ཀྱི་འདྲེས་ཀྱིས་མ་བསླད་པའི་དབུ་མ་ཆེན་པོ་ནི། རྗེ་བཙུན་ས་སྐྱ་པ་རྣམས་དང་། ཤོང་སྟོན་རྡོ་རྗེ་རྒྱལ་མཚན་དང་། དཔང་ [M 291] བློ་གྲོས་བརྟན་པ་དང་། བྱང་བརྩོན་གྱི་སྐྱེ་བ་ཡིན་ནམ་སྙམ་པ། འཇམ་གསར་ཤེས་རབ་འོད་ཟེར། བུ་སྟོན་ཐམས་ཅད་མཁྱེན་པ། [82b3] དེ་རྗེས་ནུབ་ལ་ཁད་དུ་གྱུར་འཚམས(མཚམས M)། ལོ་ཆེན་སྐྱབས་མཆོག་མཚན་ཅན་དང་། མཁས་པ་གཞོན་ནུ་བློ་གྲོས་ལ་སོགས་པ་གངས་ཅན་གྱི་དབུ་མ་པ་མཐའ་བྲལ་གྱི་རྩེ་མོར་གཤེགས་པ་ཉུང་ཟད་འགའ་ཡིས་གཟིགས་ཤིང་བཤད་དེ། ལུགས་འདི་ནི་
		དེ་ཉིད་བཤད་ཟིན་ཟབ་མོ་འཇིགས་རུང་འདི་ [82b4] ནི།
ཞེས་སོགས་གསུངས་པ་ལྟར་ཤེས་རབ་ཙམ་གྱིས་མི་ཆོག་གི། བསོད་ནམས་ཁྱད་པར་ཅན་རིང་དུ་བསགས་པ་དགོས་པས། རྒྱ་བོད་གཉིས་ཀར་ཤིན་ཏུ་ཉུང་བར་གྱུར་པའི་རྒྱུ་མཚན་གོང་དུ་བཤད་པ་ལྟར་རོ། །
	ས་སྐྱ་གོང་མ་རྣམས་ལུགས་འདི་བཞེད་པར་ནི། རྗེ་བཙུན་ཆེན་པོའི་ [82b5] མངོན་རྟོགས་ལྗོན་ཤིང་སོགས་ནའང་གསལ་བ་ལྟར། ཆོས་རྗེ་པས། 
		དབུ་ཚད་གཉིས་ཀྱི་ཁྱད་པར་ནི། །ཐ་སྙད་དུ་ཡང་མི་སླུ་བ། །
		འདོད་པ་ཚད་མའི་ལུགས་ཡིན་ཏེ། །རང་རྒྱུད་ཕལ་ཆེར་དེ་དང་མཐུན། །
ཞེས་སོགས་ཀྱིས་གསལ་བར་གསུངས་སོ། །
	ཕལ་ཆེར་ཞེས་པ་ནི་རང་རྒྱུད་པའི་ [82b6] ཡང་རྣམ་རྫུན་སྒོ་བསྟུན་རྣམས་ཐ་སྙད་སླུ་ཆོས་སུ་འདོད་པས་སོ། །
	དིང་(དེང་ M)སང་ནི་བཤད་མ་ཐག་པའི་དབུ་མ་ཆེན་པོར་གྲགས་པ་དག་གིས་ཕྱོགས་ཀུན་ཏུ་གང་བར་གྱུར་པས། ལུགས་འདི་ནི་མིང་ཙམ་ཞིག་ལུས་པར་གྱུར་ཏོ། །
	དེ་ལྟར་ན། དེ་ཉིད་བཤད་ཟིན་ཟབ་མོ་འཇིགས་རུང་འདི་ནི་རྟོགས་ [83a1] དཀའ་བ་མིན་པར་ཐལ་བ་དང་། མདོ་སྔགས་ཀུན་ལས་འདི་ཤིན་ཏུ་རྟོགས་དཀའ་བས་ཁོང་དུ་ཆུད་པ་མང་པོ་མི་འབྱུང་བར་བཤད་པའང་མི་འཐད་པར་འགྱུར་ཏེ། དབུ་མ་ཆེན་པོའི་དོན་ལེགས་པར་ཁོང་དུ་ཆུད་པས་ས་ཕྱོགས་གང་བའི་ཕྱིར་རོ་ཞེས་ཀྱང་ [83a2] བརྗོད་པར་བྱའོ། ། [M 292]

[J29. ཚུལ་དེ་ཕལ་ཆེར་གྱི་བློར་མ་ཤོང་བའི་རྒྱུ་མཚན་དགོད་པ།]
	གཉིས་པ་ནི། དེ་ལྟར་ཟླ་བའི་ལུགས་ཐུན་མོང་མ་ཡིན་པ་ཁྱོད་འདོད་པ་འདི་གཞན་འདོད་མཁན་ཉུང་བའི་རྒྱུ་ཅི་ཞེ་ན། རྒྱ་བོད་སྤྱི་དང་ཁྱད་པར་བོད་གངས་ཅན་གྱི་གཞུང་ལུགས་གཞན་དང་ཁྱད་པར་རང་རྒྱུད་ལ་ཤིན་ཏུ་མཁས་པའི་རྔོག་ལོ་ཡབ་སྲས་ལ་སོགས་པ་དང་། ཟླ་གྲགས་ [83a3] རང་ལུགས་ཀྱང་ཤིན་ཏུ་མཁས་པར་རློམ་པ་ཀུན་གྱི་བློ་གྲོས་ཀྱི་རྭ་(ར་ M)བར་ནི་ལུགས་འདི་མ་ཤོང་བའི་རྒྱུ་ཡོད་དེ། ལུགས་འདི་ལ་ནི་ཐ་སྙད་འཇལ་བའི་བློ་ལ་འཁྲུལ་ཤེས་ཀྱིས་ཁྱབ་པ་དང་། སྒྱུ་མ་རྨི་ལམ་གྱི་རྟ་གླང་དངོས་སམ་རི་མོར་བྲིས་པའི་བ་བཞོན་དངོས་ལ་འཁྲུལ་ངོར་དོན་བྱེད་མཉམ་དང་ [83a4] རིག་(read: རིགས་ M)ངོར་མི་བྱེད་མཉམ་དང་། འཇིག་རྟེན་ཀུན་རྫོབ་དང་རྣལ་འབྱོར་ཀུན་རྫོབ་གཉིས་ཀྱི་དང་པོ་ལ་ཡང་ལོག་ཡོད་ཀྱང་དེ་རང་ལུགས་མིན་ལ། རང་ལུགས་རྣལ་འབྱོར་ཀུན་རྫོབ་ལ་(ཀུན་རྫོབ་གཉིས་ཀྱི་ M)ཡང་ལོག་མེད་པས་ཀུན་རྫོབ་ཙམ་པོར་འདོད་པ་སོགས་དང་། ཡོད་མིན་མེད་མིན་ལ་སོགས་པ་འདོད་དགོས་ལ། [83a5] རྒྱ་བོད་སྤྱི་དང་ཁྱད་པར་གངས་ཅན་པ་ནི། ཚད་མ་དང་ཚད་མིན་གྱི་བློ་རིས་དང་ཚུལ་གསུམ་ཚད་མས་ངེས་པའི་རྟགས་རིས་རྣམས་ལ་ལེགས་པར་སྦྱངས་ཤིང་། 
		སྣང་དུ་འདྲ་ཡང་དོན་བྱེད་དག །ནུས་པའི་ཕྱིར་དང་མི་ནུས་ཕྱིར། །
		ཡང་དག་ཡང་དག་མིན་པ་ཡི། །ཀུན་རྫོབ་ཀྱི་ནི་དབྱེ་བ་བྱས། ། 
ཞེས་པ་ལ་དག་བྱང་། ཡང་ལོག་གི་མིང་མི་འདོད་པ་དག་གིས་ཀྱང་དོན་རྒྱས་པར་ཁས་ལེན་པ་སོགས་རྟོག་གེ་སོགས་མཐུ་ལ་བརྟེན་ནས་ཐ་སྙད་སོགས་པས་སོ། །
	འོན་ཀྱང་དེ་ནི་བློའི་སྐྱོན་ཡིན་གྱི་དོན་གྱི་སྐྱོན་མ་ཡིན་ཏེ། ཁྲོན་པའི་རུས་སྦལ་གྱི་རྣམ་པར་ཐར་པ་ཇི་བཞིན་ནོ། །བྱམས་པས་ [83b1] ཀྱང་། 
		དམན་པར་མོས་ཤིང་ཁམས་ཀྱང་ཤིན་ཏུ་དམན། །གྲོགས་པོ་དམན་པ་དག་གིས་ཡོངས་བསྐོར་བ། །
		ཟབ་ཅིང་རྒྱ་ཆེ་ལེགས་པར་ [M 293] བཤད་པའི་ཆོས། །འདི་ལ་གལ་ཏེ་མོས་མེད་གྲུབ་པ་ཡིན། །
ཞེས་བློ་གྲོས་དང་སྐལ་བ་དམན་པ་དག་གིས་བློར་མ་ཆུད་པ་ཉིད་ཀྱིས་མཆོག་ཏུ་གྲུབ་པར་ [83b2] གསུངས་སོ། །

[J30. དེས་ན་རང་ལུགས་སྐྱོན་མེད་རྒྱ་ཆེར་བཤད་པ།]
	གསུམ་པ་ལ། རྣམ་བཞག་མཐའ་དག་གནས་སྐབས་གསུམ་ལ་སྦྱར[བ་དང་ M]། ཅུང་ཟད་[དང་ M]དཔྱད་ངོར་གཞི་ལམ་འབྲས་བུ་བཤད་པའོ། །

[K31. རྣམ་བཞག་མཐའ་དག་གནས་སྐབས་གསུམ་ལ་སྦྱར་བ།]
	དང་པོ་ལ། དམ་བཅའ་(བཅས་ M)མདོར་བསྟན། དེའི་རྒྱུ་མཚན་དང་དགོས་པའོ། །

[L10. དམ་བཅའ་མདོར་བསྟན་པ།]
	དང་པོ་ནི། འཆད་མ་ཤེས་པས་འདོད་མཁན་ཉུང་བ་དེའི་ཕྱིར་ན། [83b3] སྤྱིར་རྒྱལ་བའི་གསུང་རབ་མཐའ་དག་དང་ཁྱད་པར་འཕགས་པ་ཀླུ་སྒྲུབ་སོགས་རྣམས་གནས་སོགས་རྟོགས་ཏེ། མ་བརྟགས་(རྟགས་ M)མ་དཔྱད་པའི་གནས་སྐབས་དང་། རིག་(M; read: རིགས་)ཤེས་ཀྱིས་ཅུང་ཟད་དཔྱད་པའི་གནས་སྐབས་དང་། བརྗོད་བྲལ་གྱིས་ལེགས་པར་དཔྱད་པའི་གནས་སྐབས་རྣམས་ལ་སྦྱར་ [83b4] ན་ཤིན་ཏུ་ཉམས་སུ་བླང་བདེ་བས་སོ། །
	དེ་ཡང་རང་རྒྱུད་པ་མན་གྱིས་རང་རང་གི་རྟོགས་པས་སྦྱར་བ་སོགས་ནི། རང་རང་གི་དངོས་བསྟན་རྣམས་སོ་སོའི་གྲུབ་མཐའ་དང་སྦྱར་ནས་བཤད་དགོས་ཀྱང་། སྤྱིར་རྒྱལ་བའི་བཀའ་བར་བ་དང་སྒོས་དབུ་མ་ཆེན་པོ་པ་ཡབ་སྲས་འདི་དག་གི་ [83b5] གཞུང་ལས། གཞི་ཕུང་ཁམས་སྐྱེ་མཆེད། ལམ་སྤྱོད་པ་ཐབས་ཕྱོགས། འབྲས་བུ་སྐུ་དང་འཕྲིན་ལས་ལ་སོགས་པ་ནི། མ་བརྟགས་མ་དཔྱད་པ་ཐ་སྙད་ཀྱི་རྣམ་གཞག་དང་སྦྱར་ [M 294] ལ། དེ་ཡང་ཕལ་ཆེར་འཇིག་རྟེན་ལ་གྲགས་ཚར་བའམ་གྲགས་སུ་རུང་བའི་ཚུལ་གྱིས་འཇིག་རྟན་(read: རྟེན་)ཀུན་རྫོབ་དང་། [83b6] མཉམ་རྗེས་ཀྱི་སྣང་ཚུལ་སོགས་ཁ་ཅིག་རྣལ་འབྱོར་ཀུན་རྫོབ་དང་བསྟུན་པའང་ཡོད་དོ། །
	དགག་བྱ་བདག་གཉིས་བཀག་ནས་སྐྱེ་མེད་དང་སྟོང་ཉིད་དང་དོན་དམ་བདེན་པ་རྣམ་པར་འཇོག་པའི་སྐོར་རྣམས་ནི་ཅུང་ཟད་དཔྱད་པར་རིག་(M; read: རིགས་)ཤེས་ཀྱི་ངོར་རྣམ་པར་བཞག་ལ། རྒྱལ་བའི་ཡུམ་གྱི་དངོས [84a1] བསྟན་ཕལ་ཆེ་བ་ལྟ་བུ་ཡོད་པ་དང་མེད་པ་དང་རྟག་པ་དང་མི་རྟག་པ་དང་སྟོང་པ་དང་མི་སྟོང་པ་ལ་སོགས་པ་གང་དུའང་མ་གྲུབ་ཅིང་ཅིར་ཡང་གཟུང་དུ་མི་རུང་བར་གསུངས་པ་ལྟ་བུ་དང་། བསྟན་བཅོས་ལས་ཀྱང་། 
		སྟོང་ངོ་ཞེས་ཀྱང་མི་བརྗོད་ཅིང་། ། [84a2] མི་སྟོང་ཞེས་ཀྱང་མི་བྱ་ལ། །
		གཉིས་དང་གཉིས་མིན་མི་བྱ་སྟེ། །གདགས་པའི་དོན་དུ་བརྗོད་པར་བྱ། །
ཞེས་པའི་རྐང་པ་དང་པོ་གསུམ་པོ་ལྟ་བུ་མང་དུ་གསུངས་པ་རྣམས་ནི་ལེགས་པར་དཔྱད་པའི་གནས་སྐབས་ལ་སྦྱར་ཏེ་བཤད་པས་ཕན་ཚུན་འགལ་བ་ཅུང་ཟད་ཀྱང་མེད་པར་འགྱུར་ [84a3] རོ། །
	དེ་ལྟར་ན་ཤེར་ཕྱིན་གྱི་མདོ་ལས། གཟུགས་སྒྲ་སོགས་མེད་པར་བཤད་པ་གང་བྱུང་ལ། སེམས་ཙམ་པས་ཀུན་བརྟགས་ཞེས་དང་། རང་རྒྱུད་པ་དངོས་དང་རྗེས་མཐུན་པ་དག་དོན་དམ་པར་ཞེས་པའི་དགག་བྱ་སྦྱོར་བ་ལ་སྐྱབས་འཚོལ་བར་བྱེད་པ་དག་གིས། ཤེར་ཕྱིན་གྱི་ [84a4] མདོ་སྒྲ་ཇི་བཞིན་དུ་ཁས་བླང་དུ་མི་རུང་བའི་དྲང་དོན་དུ་དངོས་ཤུགས་ལ་ཁས་བླངས་པས། མདོ་དོན་འཆད་པ་ལ་ཀླུ་སྒྲུབ་ལུགས་སུ་མི་འགྱུར་གྱི། འདྲེས་རྐང་གང་དང་གང་གི་སྔོན་དུ། བྱང་སེམས་ཤེར་ཕྱིན་ལ་སྤྱོད་པའི་ཚེ་ཞེས་འབྱུང་བས། ཆོས་གང་དང་གང་གིས་རང་བཞིན་ [84a5] སེམས་པའི་ཚེ་ཆོས་དེ་དང་དེ་མེད་པར་སྒྲ་ཇི་བཞིན་དུ་ཁས་ལེན་དུ་རུང་ཞིང་། དམིགས་ [M 295] པ་ཉེར་ཞིའི་དབྱིངས་ལ་འཇོག་པའི་ཚེ། ཡོད་མེད་དང་ཡིན་མ་ཡིན་སོགས་གང་དུ་ཡང་བརྗོད་དུ་མེད་པས་རྒྱལ་བ་ཉིད་ཀྱིས་དེ་ལྟར་སྦྱར་ནས། དངོས་བསྟན་ལ་རིག་(M; read: རིགས་)པའི་གནོད་པ་གང་ཡང་མེད་པ་(པས་རྒྱལ་བ་ M) [84a6] ཉིད་ཀྱི་བརྗོད་ཚུལ་གྱི་སྒོ་ནས་ཀྱང་ངེས་དོན་སྒྲ་ཇི་བཞིན་པའི་མདོ་སྡེར་འཆད་པ་ནི་འཕགས་པའི་བཞེད་པ་ཡིན་པ་གདོན་མི་ཟའོ། །
	དེ་ལྟར་ན་སློབ་དཔོན་གྱིས་བྱང་ཆུབ་སེམས་འགྲེལ་ལས། 
		སྐྱེ་མེད་ཅེས་དང་སྟོང་ཞེས་དང་། །བདག་མེད་ཅེས་བྱར་སྟོང་པ་ཉིད། །
		དམན་པའི་བདག་ [84b1] ཉིད་གང་བསྒོམ་པ། །དེ་ནི་འདི་ན་བདག་བསྒོམ་པའོ། །
ཞེས་སྐྱེ་མེད་དང་བདེན་སྟོང་སོགས་ཀྱི་དོན་དམ་བདེན་པ་མེད་དགག་བསྒོམ་པ་ནི་བདག་བསྒོམ་པར་གསུངས་པ་དང་། 
		ཆོས་རྣམས་ཀུན་གྱི་སྐྱེ་མེད་པ། །སྟོང་ཉིད་ཡིན་པར་རབ་ཏུ་བཤད། །
ཅེས་དང་། 
		བྱང་ཆུབ་སེམས་མཆོག་དེ་ [84b2] ཉིད་ནི། །དེ་བཞིན་ཉིད་དང་ཡང་དག་མཐའ། །
		མཚན་མ་མེད་དང་དོན་དམ་དང་། །སྟོང་པ་ཉིད་ཅེས་བཤད་པ་ཡིན། །
		གང་གིས་སྟོང་ཉིད་མི་ཤེས་པ། །དེ་ལ་ཐར་པའི་སྐལ་བ་མེད། །
ཅེས་དེ་སྟོང་ཉིད་འཐད་ལྡན་དང་དེ་མ་རྟོགས་ན་ཐར་པ་མི་འཐོབ་པར་བཤད་པ་ལྟ་བུའི་འགལ་སྤོང་ཡང་། སྔ་ [84b3] མ་སྟོང་ཉིད་བདེན་གྲུབ་འཛིན་པ་ལ་དགོངས་ཞེས་པས་ཀྱང་ཕྱོགས་འགྲོ་ཙམ་བཤད་དུ་རུང་མོད། སྔ་མ་ལྟ་བུ་རྣམས་གནས་སྐབས་གསུམ་པ་དང་། ཕྱི་མ་ལྟ་བུ་རྣམས་གནས་སྐབས་གཉིས་པ་ལ་དགོངས་སོ་ཞེས་རྒྱ་ཆེར་བཤད་པར་བྱའོ། །

[L11. དེའི་རྒྱུ་མཚན་དང་དགོས་པ།]
	གཉིས་པ་ལ། སོ་སོར་མདོར་བསྟན[་པ M]། [84b4] སྦྱར་ནས་རྒྱས་པར་བཤད[་པ M]། དེས་སྒོམ་ཚུལ་གཞན་ཁེགས་པའོ། །

[M9. སོ་སོར་མདོར་བསྟན་པ།]
	དང་པོ་ལ། གནས་སྐབས་གསུམ་ལ་སྦྱོར་དགོས་པའི་རྒྱུ་མཚན་ནི། སྤྱིར་ [M 296] ཆོས་ཐམས་ཅད་གཞི་བདེན་པ་གཉིས་སུ་འདུ་ལ། དེ་ཡང་འཇོག་བྱེད་འཁྲུལ་བཅས་ཀྱིས་ཀུན་རྫོབ་དང་འཁྲུལ་བྲལ་གྱིས་དོན་དམ་བདེན་ [84b5] པ་འཇོག་ཅིང་། དང་པོ་ལ་བདེན་ཞེན་གཉེན་པོས་མ་བཅོམ་པའི་འཁྲུལ་བཅས་སོ་སྐྱེའི་བློ་མ་བརྟགས་མ་དཔྱད་པས་ཀུན་རྫོབ་བདེན་པ་དང་། བཅོམ་པའི་འཁྲུལ་བཅས་འཕགས་པ་གསུམ་གྱི་རྗེས་ཐོབ་བདེན་སྣང་ཅུང་ཟད་མངའ་བ་དག་གིས་ནི་ཀུན་རྫོབ་ཙམ་མམ་རྣལ་འབྱོར་ཀུན་རྫོབ་བམ་ [84b6] དབུ་མའི་ཀུན་རྫོབ་འཇོག་ཅིང་དེ་ཐམས་ཅད་རིག་(read: རིགས་ M)པའི་རྟོག་དཔྱོད་མེད་པར་འཇོག་པས་ན། ཐ་སྙད་ཀུན་རྫོབ་ནི་ཆོས་ཅན། རིག་པས་དཔྱད་ངོར་མི་འཇོག་སྟེ། མ་བརྟགས་མ་དཔྱད་པ་འཇིག་རྟེན་ལྷན་སྐྱེས་ཀྱི་ངོར་འཇོག་དགོས་པའི་ཕྱིར་རོ། །
	དེ་ཡང་འཇིག་རྟེན་ཀུན་རྫོབ་ནི་བདེན་པར་གྲུབ་མ་ [85a1] གྲུབ་མི་དཔྱོད་པར་མ་ཟད། སྐད་ཅིག་མར་གྲུབ་མ་གྲུབ་ཙམ་ལ་མི་དཔྱོད་ལ། རྣལ་འབྱོར་ཀུན་རྫོབ་ཏུ་ནི། སྐད་ཅིག་མར་གྲུབ་མ་གྲུབ་ཙམ་ཐ་སྙད་པའི་བློས་དཔྱོད་པའང་སྲིད་དེ། སྤྱོད་འཇུག་ལས། ཐ་སྙད་ཚད་གྲུབ་སྤྱིར་མེད་པར་བཤད་པ་ལ། [85a2] འདུས་བྱས་སྐད་ཅིག་མར་གྲུབ་པར་གསུངས་པ་མིན་ནམ་ཞེ་ན། 
		འཇིག་རྟེན་གཞུག་པའི་དོན་དུ་ནི། །མགོན་པོས་དངོས་བསྟན་དེ་ཉིད་དུ། །
		དེ་དག་སྐད་ཅིག་མ་ཡང་མིན། །
ཞེས་དེ་ཁོ་ན་ཉིད་དུ་སྐད་ཅིག་མར་ཡང་མ་གྲུབ་པར་བཤད་པའི་ཚེ། ཀུན་རྫོབ་ཏུ་ཡང་འགལ་ཞེ་ན། །
		རྣལ་ [85a3] འབྱོར་ཀུན་རྫོབ་ཉེས་མེད་དེ། །འཇིག་རྟེན་ལ་བལྟོས་དེ་ཉིད་མཐང་(read: མཐོང་)། །
ཞེས་སྐད་ཅིག་མ་དེ་འཇིག་རྟེན་ཀུན་རྫོབ་ཏུ་མ་གྲུབ་ཀྱང་རྣལ་འབྱོར་ཀུན་རྫོབ་ཏུ་གྲུབ་པས་ཉེས་པ་མེད་ལ། དེ་འཇིག་རྟེན་ལ་བལྟོས་ཏེ་དེ་ཁོ་ན་ཉིད་མཐོང་བ་ཡིན་ཞེས། བདེན་བཞི་མི་རྟག་སོགས་བཅུ་དྲུག་པོ་ཐ་སྙད་ [85a4] པའི་གནས་ལུགས་སམ་དེ་ཁོ་ན་ཉིད་ཡིན་པ་དང་། དེ་ [M 297] རྟོགས་པའི་རྣལ་འབྱོར་ཐ་སྙད་དཔྱོད་བྱེད་ཡིན་པར་གསུངས་པས། ལུགས་འདི་ལ་དེ་ཙམ་མངོན་སུམ་དུ་རྟོགས་པའི་བློ་རྐྱང་པ་གཅིག་སྲིད་ན་རྗེས་ཐོབ་སྣང་བཅས་འཁྲུལ་ཤེས་སུ་གསུངས་པས་རྣལ་འབྱོར་མངོན་སུམ་དུ་མི་འོང་ངོ་། ། [85a5] དེས་ན་ཡིད་མངོན་ལས་གཞན་དུ་གཞག་པར་དཀའོ། །
	འོ་ན་ཚད་མར་གྲུབ་པས་ཐ་སྙད་ཚད་མས་གྲུབ་པ་བྱུང་ངོ་ཞེ་ན། མངོན་སུམ་ལ་ཚད་མས་རྟོག་གེ་རང་ལུགས་ལའང་མ་ཁྱབ་ཅིང་། ཡུལ་དེ་ལ་ཚད་མར་སོང་ན་བསླུ་མེད་དང་བསླུ་མེད་དུ་གཞལ་ན་ཐ་སྙད་དུ་བདེན་པར་གཞལ་དགོས་ [85a6] ལ། བདེན་པར་གཞལ་ན། 
		བཅོས་མར་གྱུར་པའི་དངོས་ནི་ཀུན་རྫོབ་ཏུའོ། །
ཞེས་པ་རྩ་འགྲེལ་གྱིས་ཀུན་རྫོབ་རྫུན་པ་ཙམ་དུ་གཟིགས་ཀྱི་བདེན་པར་མ་གཞལ་ལོ་ཞེས་རྒྱ་ཆེར་གསུངས་པ་དང་འགལ་ལོ། །དེར་མ་ཟད་བདེན་ཞེན་ཅན་གྱི་བློ་དང་ཁྱད་པར་ཡང་མ་བྱུང་ངོ་། །
	དོན་དམ་ [85b1] པའི་བདེན་པ་ནི་ཆོས་ཅན། མ་བརྟགས་མ་དཔྱད་པ་དང་ལེགས་པར་དཔྱད་པ་གཉིས་ཀྱི་ངོར་མི་འཇོག་སྟེ། མཐའ་བཞི་སྐྱེ་འགོག་ལ་སོགས་པ་ཅུང་ཟད་དཔྱད་པའི་རིག་(M; read: རིགས་)ཤེས་ཚད་མའི་ངོར་ཡོད་པར་གྲུབ་པའི་གཞལ་བྱ་ཡིན་པའི་ཕྱིར། 
	མཐའ་བཞི་སྐྱེ་འགོག་སོགས་ནི་རིག་(M; read: རིགས་)པའི་ [85b2] མཐར་ཐུག་ཡིན་པས་ལེགས་པར་དཔྱད་པ་ཡིན་གྱི་ཅུང་ཟད་དཔྱད་པ་མ་ཡིན་ནོ་ཞེ་ན། ཡིན་ཏེ། དཔའ་བོས། 
		སེམས་ནི་བདེན་པའི་དེ་ཉིད་ལ། །འདི་ལྟར་ཅུང་ཟད་རྣམ་དཔྱད་ན། །
		བདག་ལས་མ་ཡིན་གཞན་ལས་མིན། །གཉིས་ལས་མ་ཡིན་རྒྱུ་མེད་མིན། །
ཞེས་སོགས་གསུངས་ [85b3] པས་སོ། །
	འདིའི་ངོར་ནི་གང་ཟག་དང་ཆོས་ལ་བརྟེན་པའི་བདག་གཉིས་གང་རུང་དུ་གཞག་པར་བྱ་བ་ཐམས་ཅད་ཅུང་ཟད་ཀྱང་མེད་པ་དང་། བདག་གིས་སྟོང་པའི་གནས་ལུགས་དོན་དམ་པའི་བདེན་པ། དབུ་མ་ཐལ་རང་དུ་གྲགས་པ་སྔ་མ་མང་ [M 298] པོས། སྤྲོས་པ་ཕྱོགས་གཅིག་བཀག་པའི་དོན་ [85b4] དམ་ཙམ་ཡིན་པས། རྣམ་གྲངས་པའི་དོན་དམ་ཙམ་ཡིན་ཞེས་གསུངས་པའི་སྐྱེ་མེད་དང་བདེན་སྟོང་ལ་སོགས་པའི་མེད་དགག་ཆོས་ཉིད་འདི་ནི་དེས་གྲུབ་པ་དང་ཡོད་པའི་གནས་ལུགས་ཁྱད་པར་ཅན་ཡིན་ཏེ། འདི་དང་པོར་ཐོས་བསམ་གྱིས་གཏན་ལ་མ་ཕབ། བསྒོམ་བྱུང་གིས་གོམས་པར་ [85b5] མ་བྱས་ན། བདག་གཉིས་སུ་འཛིན་པའི་ཉོན་མོངས་ཀྱི་འཛིན་སྟངས་མི་ཟློག་ལ། དེ་མ་ལོག་ན་འཁོར་བ་ལས་མི་ཐར་བར་ཡང་མདོ་སྔགས་ཀྱི་བཀའ་དང་དགོངས་པ་འགྲེལ་བའི་ཤིང་རྟ་ཆེན་པོ་དག་གིས་ལན་ཅིག་མ་ཡིན་པར་གསུངས་ཤིང་རིག་(M; read: རིགས་)པས་ཀྱང་གྲུབ་པའི་ཕྱིར་རོ། །
	དེས་ན་འདི་ཆད་ [85b6] སྟོང་དང་ཉི་ཚེ་བའི་སྟོང་ཉིད་དང་རྣམ་གྲངས་པའི་དོན་དམ་ཡིན་པས་བསྒོམ་བྱ་མིན་པར་འདོད་པ་དག་གིས་ནི། གསུང་རབ་མཐའ་དག་གི་གནས་སྐབས་གཉིས་པའི་རྣམ་གཞག་འདི་འབའ་ཞིག་རྒྱས་པར་གསུངས་པ་རྣམས་དོར་ཞིང་། གང་དུ་ཡང་མི་རྟོག་པ་གོམས་ལོ་བྱས་ཀྱང་བདག་འཛིན་གྱི་ [86a1] འཛིན་སྟངས་ལ་མ་གནོད་པས། འདུ་ཤེས་མེད་པའི་སྙོམས་འཇུག་བཞིན་དུ་འགྱུར་བར་ངེས་སོ། །
	ཐ་སྙད་ཙམ་དུ་ཡང་མཐའ་བཞི་དང་བྲལ་བའི་སྤྲོས་བྲལ་ནི་ཆོས་ཅན། མ་བརྟགས་མ་དཔྱད་པའི་འཁྲུལ་ངོ་ལྟ་ཞོག་ཅུང་ཟད་དཔྱད་པའི་རིག་(M; read: རིགས་)ངོར་ཡང་གཞག་ [86a2] ཏུ་མེད་དེ། ཡོད་མེད་ཀྱི་མཐའ་ཐམས་ཅད་ལེགས་པར་དཔྱད་པའི་བརྗོད་མེད་བསམ་མེད་ཀྱི་ངོར་གསུངས་པ་ཡིན་པའི་ཕྱིར། འདི་ཡང་། 
		ཡོད་མིན་མེད་མིན་ཡོད་མེད་(མིན་ M)མིན། །གཉིས་ཀའི་བདག་ཉིད་མིན་པའང་(པའམ་ M)མིན། །
ཞེས་སོགས་དང་། 
		གལ་ཏེ་སྟོང་མིན་ཅུང་ཟད་ཡོད། །སྟོང་པ་ཅུང་ཟད་ [86a3] ཡོད་པར་འགྱུར། །
		སྟོང་མིན་ཅུང་ཟད་ཡོད་མིན་ན། །སྟོང་པ་ཡོད་པར་ག་ལ་འགྱུར། །
ཞེས་སོགས་ཀྱིས་བསྟན་དོན། མདོ་དང་བསྟན་ [M 299] བཅོས་ལས་ཀྱང་འབྱུང་ཞིང་། བོད་སྔ་མ་དག་གི་གསུང་ལས་ཀྱང་། 
		ཡུལ་གང་དུ་ཡང་མ་གྲུབ་པ་ལ་བློས་ཅིར་ཡང་མི་འཛིན་
ཞེས་གསུངས་པ་དང་། རྔོག་ལོ་ [86a4] ཆེན་པོ་སོགས། དོན་དམ་བདེན་པ་གཞི་མ་གྲུབ་ཏུ་བཞེད་པ་ཡང་འདི་ལ་བསམས་པའོ། །
	འདི་ནི་ཁོ་བོ་ཡང་ཡོངས་གཅོད་དུ་གྲུབ་པའི་སྒྲུབ་པ་ལྟ་ཞོག དགག་བྱ་རྣམ་པར་བཅད་ཙམ་གྱི་མེད་དགག་ཙམ་དུ་ཡང་མི་འདོད་དེ། དེ་ལྟ་ན་སྟོང་པ་ཉིད་སྟོང་པ་ཉིད་ཀྱང་སྟོང་ཉིད་བཀག་པའི་མེད་དགག་ཏུ་ [86a5] འགྱུར་ལ། དེ་ལྟ་ན་དེ་བཀག་པའི་སྟོང་ཉིད་དང་དེ་ཡང་བཀག་པའི་སྟོང་ཉིད་སོགས་ཐུག་མེད་དུ་འགྱུར་ཞིང་། སྟོང་ཉིད་མེད་དགག་ཡིན་པས་དེ་བཀག་པའི་ཤུལ་དུ་ཆོས་གཅིག་གྲུབ་རྒྱུ་བྱུང་ན་སྒྲུབ་པ་ལས་མ་འདས་པས། དེ་ལ་སྟོང་ཉིད་ཀྱི་ཐ་སྙད་ཙམ་ཡང་སྦྱར་དུ་མི་རུང་བར་འགྱུར་བའི་ཕྱིར་རོ། ། [86a6] 
	འོ་ན་དོན་དམ་ཤེས་བརྗོད་(བརྗོས་ M)ལས་འདས་པར་གསུངས་པ་ཐམས་ཅད་འདི་ལ་དགོངས་སམ་ཞེ་ན། འདི་ལ་དགོངས་ཤིང་། ཆོས་ཉིད་མེད་དགག་ལ་ཡང་། དགག་བྱ་བཀག་ཙམ་གྱི་སྣང་མེད་རྣམ་པ་དང་བྲལ་བ་མ་གཏོགས། ཡོངས་གཅོད་དུ་ཤེས་བརྗོད་གང་གི་ངོར་ཡང་འཆར་རྒྱུ་མེད་པས་ [86b1] སྨྲ་བསམ་བརྗོད་མེད་དུ་གསུངས་སོ། །
	འོ་ན་བློ་ཙམ་གྱི་ཡུལ་དུ་ཡང་མ་གྲུབ་པར་འགྱུར་རོ་ཞེ་ན། དེ་ཙམ་གྱིས་དེར་མི་འགྱུར་ཏེ། 
		སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན། །
ཞེས་པའི་རྐང་པ་གསུམ་པ་ཉིད་ཀྱིས། 
		སོ་སོ་རང་རིག་ཡེ་ཤེས་སྤྱོད་ཡུལ་མ། །
ཞེས་ཡུལ་གྱི་ཤེར་ཕྱིན་ལ་ [86b2] བསམས་ནས་དེ་མཉམ་གཞག་ཡེ་ཤེས་ཀྱི་ཡུལ་དུ་བསྟན་པའི་ཕྱིར་རོ། །
	མདོར་ན། རྗོད་བྱེད་གསུང་རབ་དང་བརྗོད་བྱ་རྣམ་གཞག་རྣམས་གནས་སྐབས་གསུམ་ལ་སྦྱོར་བའི་རྒྱུ་མཚན་ཡོད་དེ། དེ་ལྟར་སྦྱོར་ཚུལ་འདི་གསུམ་སོགས་ཆེན་པོ་པ་ཡིན་པའི་ཕྱིར་རོ། །
	དགོས་པ་ནི། དེ་ཉིད་ [M 300] སྒྲུབ་པ་ [86b3] སྟེ། རྒྱུ་མཚན་གང་སོགས་གནས་སྐབས་གསུམ་པོ་ལ་སྦྱོར་ཚུལ་ལེགས་པར་ཤེས་པ་འདི་ལས་ཐོག་མཐའ་བར་གསུམ་དུ་གསུང་རབ་ཀྱི་བསྟན་དོན་ཁྱད་པར་ཅན་གསུམ་འགྲུབ་པའི་ཕྱིར་ཏེ། རིམ་པ་བཞིན་དུ་མ་དཔྱད་པའི་བླང་དོར་གྱིས་བསོད་ནམས་མིན་པ་དང་པོར་བཟློག་ནས་མཐོ་རིས་ [86b4] ཀྱི་ལམ་དང་[།] ཅུང་ཟད་དཔྱད་པའི་ཉམས་ལེན་གྱིས་བར་སོགས་བཟློག་ནས་ཐར་པའི་ལམ་འགྲུབ་ཅིང་། ལེགས་པར་དཔྱད་པའི་ཉམས་ལེན་གྱི་མཐའ་སོགས་ཟློག་ནས་ཐམས་ཅད་མཁྱན་པའ་(read: མཁྱེན་པའི་ M)ལམ་མཐར་ཕྱིན་པར་འགྱུར་བའི་ཕྱིར་རོ། །

[M10. སྦྱར་ནས་རྒྱས་པར་བཤད་པ།]
	རྒྱས་བཤད་ལ།(གཉིས་པ་ལ། M) གནས་སྐབས་དང་པོའི་དང་། གཉིས་པའི་དང་། གསུམ་ [86b5] པའི་རྒྱུ་མཚན་དང་དགོས་པའོ། །

[N7. གནས་སྐབས་དང་པོའི་རྒྱུ་མཚན་དང་དགོས་པ།]
	དང་པོ་ནི། བསྡུས་ཏེ་བསྟན་པ་དེ་ཡང་རྒྱས་པར་བཤད་ན། དང་པོར་(པོ་ M)ལས་འབྲས་ལ་བླང་དོར་གཙོ་བོར་བྱེད་པའི་ཚེ་མ་བརྟགས་མ་དཔྱད་པའི་འཇུག་ཚུལ་ཤིན་ཏུ་གལ་ཆེ་སྟེ། དེ་སྔ་ཕྱི་གཅིག་འཛིན་གྱི་འཁྲུལ་ངོར་བྱེད་དགོས་ལ་ལྷན་སོགས་འབྱུང་གི་དཔྱད་མཐར་ [86b6] བྱས་ན་ཇི་ལྟར་བྱས་ཀྱང་སྐྱོན་དུ་འགྱུར་བའི་ཕྱིར་ཏེ། 
		གལ་ཏེ་སྨིན་པའི་དུས་བར་དུ། །གནས་ན་ལས་དེ་རྟག་པར་འགྱུར། །
		གལ་ཏེ་འགགས་ན་འགགས་འགྱུར་བ། །ཇི་ལྟར་འབྲས་བུ་འབྱིན་པར་འགྱུར། །
ཞེས་ལས་ཡུལ་ངོས་ནས་གྲུབ་པའི་དངོས་པོ་ལ་དཔྱད་པའི་རྒོལ་བའི་ལན་དུ། ཁྱད་གཞི་ [87a1] བདེན་གྲུབ་དང་ཆད་(read: ཚད་)གྲུབ་གཞིར་བྱས་ནས་ལས་རྟག་སོགས་མཐར་དངོས་སྨྲ་སྤྱིའི་རྒྱུན་དང་། མདོ་སྡེ་པའི་ཆུད་མི་ཟ་དང་བྱེ་སྨྲའི་ཐོབ་པ་དང་རྣམ་རིག་པའི་ཀུན་གཞི་སོགས་གཞན་འདོད་པ་ཀུན་རྒྱ་ཆེར་བཀག་ནས་ལས་ཀྱི་ཞིག་པ་དང་ཡང་ [M 301] སོགས་ཀྱང་ [87a2] ཐུག་མེད་དུ་འགྱུར་བས་དང་པོ་འགྲུབ་པ་མི་སྲིད་པའི་ཕྱིར་དང་། གཞུང་གི་དགོངས་པར་ཡང་མི་སྣང་བའི་ཕྱིར་ཏེ། དེའི་ཐད་ཀྱི་འཇུག་འགྲེལ་ལས། ལས་མ་ཞིག་པར་གསུངས་པའི་ཕྱིར་ཏེ། 
		གང་གི་ལྟར་ན་ལས་རང་གི་བདག་ཉིད་ཀྱིས་མ་སྐྱེས་པ་དེའི་ལྟར་ན་ནི། དེའི་འགག་པ་ཡོད་པ་ [87a3] མ་ཡིན་ཞིང་། མ་ཞིག་པ་ལས་འབྲས་བུ་འབྱུང་བ་མི་སྲིད་པ་ཡང་མ་ཡིན་པས་ན། ལས་རྣམས་མི་འཇིག་པས་ལས་དང་འབྲས་བུའི་འབྲེལ་པ་ཆེས་ཤིན་ཏུ་འཐད་པ་ཡིན་ནོ་
ཞེས་གསུངས་ཞིང་། ཞིག་ཀྱང་དེའི་ཞིག་པ་ཚད་མས་གྲུབ་པ་ཞིག་ལས་འབྱུང་བར་ཟུར་ཙམ་མ་གསུངས་པའི་ཕྱིར་ [87a4] དང་། འདི་ལ་འདི་ལྟར་ཞིག་པ་འདོད་ན། མྱོང་བ་ལས་དྲན་པ་འབྱུང་བ་ལས་ཡང་མྱོང་བའི་ཞིག་པ་ལས་དྲན་པ་འབྱུང་བར་འདོད་དགོས་ན། དེར་ཡང་། 
		གང་ཕྱིར་གང་གིས་ཡུལ་མྱོང་གྱུར་དེ་ལས། །དྲན་པ་འདི་བཞིན་ང་ལ་ཡོད་མིན་པ། །
ཞེས་མ་བརྟགས་མ་དཔྱད་པར་སྔ་ཕྱི་གཅིག་ཏུ་འཛིན་ [87a5] པའི་འཇིག་རྟེན་གྱི་རྣམ་བཞག་ལས་དྲན་པ་འབྱུང་བར་གསུངས་སོ། །དེས་ན་དི་(དེ་ M)རིང་གི་མི་འདི་ཁར་སའི་མི་དེ་མིན་ཡང་དེའི་རྒྱུན་ཡིན་ནོ་ཞེས་པ་ལ་སོགས་པ་ནི་ཐ་སྙད་ཀྱི་བདེན་པ་རྟོག་གེས་བསླད་པ་ཡིན་ནོ། །
	རྒྱུ་མཚན་དེའི་ཕྱིར་ཐ་སྙད་བླང་དོར་ཙམ་ལ་འཇུག་པའི་ཚེ་དུས་ལ་སྐད་ [87a6] ཅིག་གི་ཆ་དང་གཟུགས་ཅན་ཕྱོགས་ཀྱི་ཆ་སོགས་དཔྱད་ནས་བྱེད་པ་མི་རུང་སྟེ། དཔྱད་ན་རྡུལ་ཕྲན་དང་ཕྱོགས་ཀྱི་ཆ་བཅས་ཀྱི་གཞི་མཐུན་ཁས་ལེན་པ་སོགས་གང་གི་ཡང་ལུས་མ་ལོངས་པའི་རང་བཟོ་དགོས་པ་འོང་བའི་ཕྱིར་རོ། །
	ཐ་སྙད་ལ་དོན་དམ་གྱི་དཔྱད་པ་མི་རུང་བ་བདེན་ [87b1] མོད། །སྐད་ཅིག་དང་ཡན་ལག་ལ་དཔྱད་པ་སོགས་མི་རུང་ན། མི་དེ་ཁང་པའི་ཕྱི་ནང་སོགས་དཔྱོད་ [M 302] པའང་མི་འཐད་པར་འགྱུར་རོ་ཞེ་ན། དེ་དང་འདི་མི་མཚུངས་ཏེ། ཆ་དང་ཡན་ལག་ལ་དཔྱོད་པ་འདིས་ནི་དེ་ཡུལ་ངོས་ནས་གྲུབ་པའི་དེར་འཛིན་གྱི་བློ་འདོར་ཐུབ་པས་དེ་ལ་དམིགས་པའི་བདེན་ [87b2] འཛིན་རགས་པ་འདོར་(འདོད་ M)དུ་རུང་བས། དངོས་སྨྲའི་བདག་ཉིད་ཆེན་པོ་དག་གིས་རྒྱས་པར་བཀྲལ་ཞིང་མདོ་ལས་ཀྱང་གསུངས་ལ། ཁྱེད་ཀྱི་མཚུངས་ཡུལ་དེས་ནི་དེ་འདྲ་ནུས་པ་ལུང་ལས་ཀྱང་མ་གསུངས། རིག་(M; read: རིགས་)པས་ཀྱང་ཇི་ཙམ་བསམས་(བསམ་ M)ཀྱང་མི་ནུས་པར་སྣང་བ་འདི་ཁོ་བོའི་(པའི་ M)རྣམ་དཔྱོད་ཀྱི་སྐྱོན་ [87b3] ཡིན་པར་གྱུར་ཅིག 

[N8. གནས་སྐབས་གཉིས་པའི་རྒྱུ་མཚན་དང་དགོས་པ།]
	གཉིས་པ་ནི། གནས་སྐབས་གཉིས་སོགས་ཡུལ་གཅིག་དུ་བྲལ་སོགས་ཀྱི་རིག་སོགས་པའི་རང་བཞིན་རྙེད་དོན་བདེན་པའི་སྐྱེ་མེད་དང་། བདེན་སྟོང་དོན་དམ་པའི་བདེན་པ་རང་བཞིན་མྱང་འདས་ལ་དགོངས་ནས། 
		མྱ་ངན་འདས་པ་བདེན་གཅིག་པུ། །
ཞས་(read: ཞེས་ M)གནས་ [87b4] སྐབས་བསླུ་མེད་དུ་གསུངས་པ་གང་ལ་དམིགས་ནས་བསྒོམས་པས་འཕགས་ལམ་བསྐྱེད་ནུས་པས་ཡུལ་གྱི་མཆོག་ཏུ་གྱུར་པ་འདི་རྣལ་འབྱོར་ཀུན་རྫོབ་ཏུ་ཡང་བདེན་པ་དང་དེ་མཇལ་བའི་མཉམ་གཞག་ཡེ་ཤེས་ལྟ་ཞོག སོ་སྐྱེའི་རྒྱུད་ལ་འབྱུང་སྲིད་པའི་རིག་(M; read: རིགས་)ཤེས་རྗེས་དཔག་ཀྱང་བློ་འཛིན་ [87b5] སྟངས་ཀྱི་ཡུལ་ལ་བསླུ་མེད་ཀྱི་ཚད་མ་ཡིན་པར་དོན་དམ་དུ་མ་གྲུབ་ཀྱང་ཐ་སྙད་ཙམ་དུ་(M om. གྲུབ་ཀྱང་ཐ་སྙད་ཙམ་དུ་)གྲུབ་པས་འདི་ནི་གནས་སྐབས་གཉིས་པར་མ་སྐྱེས་པ་སྐྱེད་ཅིང་བསྐྱེད་ཟིན་གོམས་པ་ལ་སྒོ་དུ་མ་ནས་འབད་པར་བྱའོ། །
	དེས་ན་གང་དག་བདེན་སྟོང་ཉིད་དོན་དམ་བདེན་པ་ཡིན་པ་དང་། དེ་ཡོད་པ་ཐ་སྙད་བདེན་ [87b6] པར་འདོད་པ་ནི་ལེགས་བཤད་དུ་བྱེད་པ་ལྟར་འཐད་མོད་ཀྱི། དོན་དམ་བདེན་པ་དེ་ཉིད་གནས་སྐབས་གསུམ་པ་ལེགས་པར་དཔྱད་པའི་ [M 303] མཐར་གྲུབ་ཅིང་། འཕགས་པའི་མཉམ་གཞག་ཡེ་ཤེས་ཀྱང་དེའི་རྣམ་ལྡན་དུ་འདོད་པའི་སྒོ་ནས་རྟོག་མེད་ལ་མེད་དགག་གི་རྣམ་པ་འཆར་བ་དང་། དེ་ [88a1] ཡང་བུམ་པའི་བདེན་སྟོང་དང་ཀ་བའི་བདེན་སྟོང་ངོ་བོ་ཐ་དད་པས་ཆོས་ཉིད་གཅིག་ཏུ་མ་གྲུབ་པར་སྒྲུབ་པ་སོགས་འདི་དག་འདོད་པ་དང་། སྔ་རབས་པ་དང་རང་རྒྱུད་པས། དེ་ཉིད་དོན་དམ་པའི་བདེན་པ་དངོས་མིན་གྱི་རྣམ་གྲངས་པའི་དོན་དམ་ [88a2] དུ་འདོད་པ་གཉིས་ཀ་འཁྲུལ་ཏེ། སྔ་མ་ལ་མཐར་ཐུག་གང་དུ་ཡང་གཟུང་དུ་མི་རུང་བར་མང་དུ་གསུངས་ཤིང་། 
		ནམ་མཁའ་མཐོང་ཞེས་སེམས་ཅན་ཚིག་ཏུ་རབ་བརྗོད་པ། །
		ནམ་མཁའ་ཇི་ལྟར་མཐོང་ཞེས་དོན་འདི་བརྟག་པར་གྱིས། །
		དེ་ལྟར་ཆོས་མཐོང་བ་ཡང་དེ་བཞིན་གཤེགས་ [88a3] པས་བསྟན། །
ཞེས་སོགས་དང་། 
		མཐོང་བ་མེད་པ་དེ་ནི་མཐོང་བ་དམ་པའོ། །
ཞེས་སོགས་དང་འཕགས་པས། 
		དམིགས་པ་དང་ནི་བྲལ་བའི་སེམས། །ནམ་མཁའི་མཚན་ཉིད་ལ་གནས་ཏེ། །
		ནམ་མཁའ་བསྒོམ་པར་བྱེད་པ་འདི། །སྟོང་པ་ཉིད་ནི་བསྒོམ་པར་གསུངས། །
ཞེས་ [88a4] སོགས་མང་པོ་དང་འགལ་ཏེ། མཉམ་བཞག་དམིགས་ཡུལ་དང་མ་བྲལ་བའི་ཕྱིར། ཞི་བ་ལྷས། 
		གང་ཚེ་དངོས་དང་དངོས་མེད་དག །བློ་ཡི་མདུན་ན་མི་གནས་པ། །
ཞེས་གསུངས་པའང་མི་འཐད་པར་འགྱུར་ཏེ། དངོས་མེད་བློའི་མདུན་ན་གནས་པའི་ཕྱིར། 
	མིག་ཤེས་ཀྱིས་བུམ་མེད་ [88a5] དངོས་སུ་མི་རྟོགས་པར་གསུངས་པའང་མི་འཐད་པར་ཐལ་བ་སོགས་ཀྱིས་གནོད་ལ། ཕྱི་མ་ལ་དེ་རིག་པའི་རྟགས་ཀྱི་བསྒྲུབ་བྱ་དང་རྗེས་དཔག་གི་གཞལ་བྱའི་གཙོ་བོ་མིན་པར་ཐལ་བ་དང་། དོན་དམ་བདེན་པ་གཞི་མ་གྲུབ་པར་ཐལ་བ་སོགས་ཀྱིས་གནོད་པའི་ཕྱིར་རོ། །

[N9. གནས་སྐབས་གསུམ་པའི་རྒྱུ་མཚན་དང་དགོས་པ།]
	གསུམ་པ་ནི། [88a6] དེས་ན་གནས་སྐབས་གསུམ་པ་སོ་སྐྱེའི་བསྒོམ་བྱུང་དང་དེ་ [M 304] མཐར་ཕྱིན་པའི་འཕགས་པའི་མཉམ་གཞག་ཡེ་ཤེས་ཆོས་ཅན། གཉིས་སོགས་མི་ནུས་པར་ཐལ། བཟུང་སོགས་ཀྱི་ཕྱིར་ཏེ། ཡུལ་མེད་དགག་བླུན་ཚིག་བརྗོད་ན་ཁ་གང་སྨུ་གང་ཙམ་དུ་བཟུང་བའི་ཕྱིར། ཡང་ཞེས་ [88b1] བསྒྲུབ་པའི་རྣམ་ལྡན་དུ་བཟུང་བར་མ་ཟད་ཅེས་པའོ། །
	དེས་ན་འཕགས་པའི་མཉམ་བཞག་ཡེ་ཤེས་ལ་ནི་མཚན་མའི་གཉིས་སྣང་ལྟ་ཞོག་སྣང་བའི་གཉིས་སྣང་ཙམ་ཡང་མེད་པར་དབྱིངས་སོགས་ཞི་བ་ཅིག་དགོས་ཏེ། རྟོགས་བྱ་དང་རྟོགས་བྱེད་ཡུལ་དང་ཡུལ་ཅན་དུ་སྣང་བ་ཡོད་ན་བྱང་ [88b2] ཆུབ་ནི་མིན་པར་འཕགས་པ་ཀླུ་སྒྲུབ་ཞབས་ཀྱིས་བྱང་ཆུབ་སེམས་འགྲེལ་དུ། 
		རྟོགས་བྱ་རྟོགས་པའི་རྣམ་པར་སེམས། །མ་གཟིགས་པ་ནི་དེ་བཞིན་གཤེགས། །
		གང་ལ་རྟོགས་བྱ་རྟོགས་བྱེད་ཡོད། །དེ་ལ་བྱང་ཆུབ་ཡོད་མ་ཡིན། །
ཞེས་སོགས་ཀྱིས་གསལ་བར་གསུངས་པའི་ཕྱིར་ [88b3] རོ། །

[M11. དེས་སྒོམ་ཚུལ་གཞན་ཁེགས་པ།]
	གསུམ་པ་ནི། སྟོང་ཉིད་སྒོམ་ཚུལ་ལ། རྒྱ་ནག་ཧྭ་ཤང་དང་དེའི་དོན་གྱི་རྗེས་འབྲང་མང་པོ་སོ་སོར་རྟོག་པའི་ཤེས་རབ་(M ad. ཀྱི་)བཙལ་མི་དགོས་པར་རྟོག་(རྟོགས་ M)པ་བཀག་པ་ཉིད་ཀྱིས་ལྷག་མཐོང་གྲུབ་ཅིང་ཐར་པ་དང་ཐམས་ཅད་མཁྱེན་པ་ཐོབ་པར་དིང་(དེང་ M)སང་གི་བར་དུ་སྒོམ་ཆེན་ལ་གྲགས་པ་ལྟ་ [88b4] ཞོག མཁས་པ་རྣམ་དཔྱོད་ཅན་དུ་གྲགས་པ་འགའ་རེ་ཡང་འདོད་པ་དང་། ཁ་ཅིག་དེ་དགག་པའི་ཕྱིར་དུ། ཐོས་བསམ་གྱི་སྐབས་ལྟ་ཞོག བསྒོམ་བྱུང་ཁྱད་པར་ཅན་གྱི་ཚེ་ཡང་བདེན་པས་སྟོང་ངོ་ཞེས་པའི་རིག་པའི་ངར་ཡང་ཡང་འདོན་ཞིང་ངག་ཏུ་ཡང་བརྗོད་དགོས་པར་(M om. དགོས་པར་)ནན་ [88b5] གྱིས་བསྒྲུབས་པ་འདི་གཉིས། ཇི་སྐད་བཤད་པའི་རྣམ་གཞག་གིས་ལེགས་པར་བཀག་སྟེ། རིགས་སོགས་འདྲེན་པ་དེ་ནི་སྟོང་ཉིད་ཁྱད་པར་ཅན་སྒོམ་པའི་མཉམ་གཞག་གི་སྔོན་དུ་ངེས་པར་འགྲོ་དགོས་པར་བསྟན་པས་གནས་སྐབས་གཉིས་པ་ [M 305] དོན་དམ་དཔྱོད་པའི་རིག་(M; read: རིགས་)ཤེས་ཐོག་མར་ [88b6] འཚོལ་བ་སྔོན་དུ་མ་གཏང་བའི་རང་དགར་རྣམ་རྟོག་བཀག་ཙམ་གྱི་རྩོམ་(M om. གྱི་རྩོམ་)འཇོག་བྱེད་པ་འཁྲུལ་ཞིང་། དེ་འདྲའི་(འདྲ་བའི་ M)བསམ་བྱུང་འདིས་དྲངས་སོགས་མེད་ཅིང་། ངེས་ཤེས་རྗེས་དཔག་ཁྱད་པར་ཅན་དང་དེའི་རྒྱུན་གྱི་རྟོག་པ་དྲན་འཛིན་དེ་འདྲ་བསམ་བྱུང་སོགས་ཡིན་པ་དེའི་ཕྱིར་དང་། སྔར་ [89a1] དྲངས་པའི་སྐྱེ་མེད་ཅེས་དང་སྟོང་ཞེས་དང་། ཞེས་སོགས་དང་། སྟོང་ངོ་སྙམ་དུ་རྟོག་པས་བཟུང་བ་ལ་དགོངས་པའི་ཕྱིར་ན། གནས་སྐབས་གསུམ་པ་བསྒོམ་བྱུང་ཁྱད་པར་ཅན་གྱི་ཚེ་ཡང་མེད་དགག་དྲན་འཛིན་དང་བཅས་ནས། ནན་གྱིས་འཛིན་པར་ [89a2] འདོད་པ་གཉིས་ཀ་འཁྲུལ་བར་བསྟན་པ་ཡིན་པས། བློ་གྲོས་ཁྱད་པར་ཅན་གྱི་སྟེང་དུ་དབུ་མ་ཆེན་པོའི་བསོད་ནམས་ཁྱད་པར་ཅན་(M om. གྱི་སྟེང་དུ་དབུ་མ་ཆེན་པོའི་བསོད་ནམས་ཁྱད་པར་ཅན་)བསགས་པ་དག་གིས་ཚུལ་འདི་ལྟར་གུས་པས་བསྟེན་པར་བྱའོ། །
	ཐོག་མར་དེ་ཁོ་ན་ཉིད་འཚོལ་བའི་བསམ་བྱུང་གི་རིག་(read: རིགས་ M)པ་ལ་འབད་དགོས་པ་དེའི་ཕྱིར། དབུ་མ་ [89a3] ཆེན་པོའི་ལུགས་འདི་ལ། སོ་སོར་རྟོག་པའི་ཤེས་རབ་ཀྱིས་རྣམ་པར་དཔྱོད་པ་མེད་དོ་ཞེས་གང་དག་སྨྲ་བ་ཡང་མི་འཐད་དེ། འདོད་པ་དེ་ལའང་། 
		རྟོག་རྣམས་ལོག་པར་གྱུར་པ་གང་ཡིན་དེ། །རྣམ་པར་དཔྱོད་པའི་འབྲས་བུར་མཁས་རྣམས་གསུང་(གསུངས M)། །
ཞེས་དང་། 
		དེ་ཕྱིར་འདོད་ཆགས་ཁོང་ [89a4] ཁྲོ་རྣམས་བསལ་ཏེ། །རྣམ་དཔྱོད་པ་ནི་རྣམ་པར་གྲོལ་བར་འགྱུར། །
ཞེས་སོགས་གསུངས་པ་དང་དངོས་སུ་འགལ་བ་ཡོད་ཅིང་། འོག་ནས་འཆད་པ་ལྟར་ཀླུ་སྒྲུབ་ཞབས་ཀྱི་རང་ལུགས་སོགས་ཕྱིར་རོ། །(།།  །། M) [M 306]

[K32. ཅུང་ཟད་དཔྱད་ངོར་གཞི་ལམ་འབྲས་བུ་བཤད་པ།]
	གཉིས་པ་ཅུང་ཟད་དཔྱད་ངོར་གཞི་ལམ་འབྲས་བུ་བཤད་པ་ལ། བཤད་པར་དམ་ [89a5] བཅས་མདོར་བསྟན[་པ M]། སོ་སོའི་རང་བཞིན་རྒྱས་པར་བཤད་པའོ། །

[L12. བཤད་པར་དམ་བཅས་མདོར་བསྟན་པ།]
	དང་པོ་ནི། རྣམ་བཞག་ཐམས་ཅད་གནས་སྐབས་གསུམ་ལ་སྦྱོར་ཤེས་ན་དབུ་མ་ཆེན་པོ་པ་ཡིན་ཞིང་། མ་ཤེས་ན་འགལ་བ་འདུ་བ་དེའི་ཕྱིར་དབུ་མ་ལུགས་ཀྱི་གཞི་ལམ་འབྲས་བུའི་རྣམ་གཞག་རྣམས་ཀླུ་སྒྲུབ་སོགས་ [89a6] བྱུང་བ་ཟླ་གྲགས་དང་ཞི་བ་ལྷས་བཀྲལ་བ་དེ་བཞིན་དུ་གནས་སྐབས་གསུམ་ལས་གཙོ་བོར་ཅུང་ཟད་སོགས་བྱ་སྟེ། གཞི་བདེན་གཉིས་ལ་ལམ་ཐབས་ཤེས་འབྲས་བུ་སྐུ་གཉིས་རྣམས་ཟུང་འཇུག་ཏུ་ཅུང་ཟད་དཔྱད་ངོར་གྲུབ་པས་ནའོ། །

[L13. སོ་སོའི་རང་བཞིན་རྒྱས་པར་བཤད་པ།]
	གཉིས་པ་ལ། གཞི་བདེན་གཉིས་ངོ་བོ་གཅིག་ [89b1] པའི་དང་། ལམ་སྨིན་གྲོལ་ཡོངས་སུ་རྫོགས་པའི་དང་། འབྲས་བུ་འཕྲལ་དང་ཡུན་དུ་བདེ་བའི་དབུ་མ་བཤད་པའོ། །

[M12. གཞི་བདེན་གཉིས་ངོ་བོ་གཅིག་པའི་དབུ་མ་བཤད་པ། (*གཞི་དབུ་མ་བཤད་པ།)]
	དང་པོ་ལ་གཞིའི་གནས་ལུགས་གཏན་ལ་འབེབས་ཚུལ། རང་དང་གཞན་ལ་རྟོགས་པ་སྐྱེ་ཚུལ། མདོའི་དྲང་ངེས་དགོངས་པ་འགྲེལ་ཚུལ་ལོ། །

[N10. གཞིའི་གནས་ལུགས་གཏན་ལ་འབེབས་ཚུལ།]
	དང་པོ་ལ། [89b2] བསྒྲུབ་བྱ་བདེན་པ་གཉིས་ཀྱི་རྣམ་གཞག ཀུན་རྫོབ་སྒྲུབ་བྱེད་ཆོས་ཅན་སྤྱིའི་རྣམ་གཞག དོན་དམ་སྒྲུབ་བྱེད་བདག་མེད་གཉིས་ཀྱི་རྣམ་གཞག་གོ །

[O5. བསྒྲུབ་བྱ་བདེན་པ་གཉིས་ཀྱི་རྣམ་གཞག།]
	དང་པོ་ལ། དབྱེ་གཞི། དབྱེ་ངོ་། མཚན་ཉིད། དབྱེ་བ། གཅིག་དང་ཐ་དད། རྟོགས་པའི་དགོས་པའོ། ། [M 307]

[P3. དབྱེ་གཞི།]
	དང་པོ་ནི། ཀུན་རྫོབ་རིག་(M; read: རིགས་)ངོའི་ [89b3] ཤེས་བྱ་དང་དོན་དམ་འཁྲུལ་ངོའི་ཤེས་བྱ་མིན་ཡང་མ་ཕྱེ་བར་མ་བརྟགས་པ་དཔྱད་པའི་ངོར་ཤེས་བྱ་ཙམ་འདི་བདེན་གཉིས་ཀྱི་དབྱེ་གཞི་ཉིད་དུ་མདོ་ལས་གསུངས་ཏེ། མདོ་ལས། 
		ཤེས་པར་བྱ་བ་ཡང་བདེན་པ་གཉིས་པོ་འདི་ཙམ་དུ་ཟད་དོ། །
ཞེས་སོགས་གསུངས་པས་སོ། །

[P4. དབྱེ་ངོ་།]
	གཉིས་ [89b4] པ་ནི། སྐབས་འདིའི་དབྱེ་བར་བྱ་བའི་ངོ་བོའམ་རིས་ནི་གཉིས་ཁོ་ན་སྟེ། སླུ་ཆོས་ཀུན་རྫོབ་ཀྱི་བདེན་པ་དང་། བསླུ་མེད་དོན་དམ་གྱི་བདེན་པའོ། །གྲངས་ཀྱང་དེར་ངེས་ཏེ། ལང་གཤེགས་ལས། 
		ཀུན་རྫོབ་དང་ནི་དོན་དམ་སྟེ། །རྒྱུ་ལས་སྐྱེས་པ་གསུམ་པ་མེད། །
ཅེས་དང་། 
		བདེན་ [89b5] པ་གསུམ་པ་འགའ་ཡང་མ་མཆིས་སོ། །
ཞེས་དང་། རིག་(read: རིགས་ M)པ་ཡང་། ཐབས་ཕྱོགས་གཙོ་བོར་བྱས་པའི་བླང་དོར་ལ་ཀུན་རྫོབ་མིང་དུ་མི་རུང་ཞིང་། བླང་དོར་གཙོ་བོ་རྣམ་དག་གི་དམིགས་པ་ལ་དོན་དམ་མེད་དུ་མི་རུང་བས་ཉུང་ན་མི་འདུ་ཞིང་དེ་ཙམ་གྱིས་སྐྱེས་བུའི་དོན་ཐམས་ཅད་ཕུན་སུམ་ཚོགས་ [89b6] པར་འགྱུར་བས་མང་མི་དགོས་པའི་ཕྱིར་རོ། །

[P5. མཚན་ཉིད།]
	གསུམ་པ་ནི། བདེན་གཉིས་ཀྱི་མཚན་ཉིད། རིམ་པ་བཞིན་མ་དཔྱད་འཁྲུལ་པའི་ཤེས་ངོར་རྙེད་པའི་རྙེད་དོན་དང་། མ་འཁྲུལ་འཕགས་པའི་རིག་ངོར་རྙེད་པའི་རྙེད་དོན་ཞེས་བྱ་སྟེ། བོད་ཀྱི་དབུ་མ་ཆེན་པོའི་སྲོལ་འབྱེད་ལོ་ཆེན་པ་ཚབ་ཀྱི་ [90a1] སྲས་ཀྱི་ཐུ་བོ་རྨ་བྱ་བྱང་བརྩོན་གྱིས། 
		མ་དཔྱད་འཁྲུལ་པའི་ཤེས་ཡུལ་ཀུན་རྫོབ་སྟེ། །མ་འཁྲུལ་འཕགས་པའི་ཤེས་ཡུལ་དོན་དམ་ཡིན། །
ཞེས་གང་བཤད་པ་བཞིན་ཏེ། སྣང་ཡུལ་ལ་འཁྲུལ་པ་ཙམ་གྱིས་ཀྱང་འཁྲུལ་ཤེས་སུ་འཇོག་པ་མང་ཞིང་དེ་ལྟ་ [90a2] ན་རིག་(M; read: རིགས་)ཤེས་རྗེས་དཔག་ཀྱང་དེ་ཡིན་མོད། དེ་ནི་དཔྱད་པའི་ཤེས་པ་ཡིན་པས་དེ་དཔྱད་པའི་ཕྱིར་དུ་མ་དཔྱད་པ་སྦྱོར། [M 308] འོན་ཀྱང་སྐབས་འདིའི་འཁྲུལ་མ་འཁྲུལ་འཛིན་སྟངས་ལ་བྱ་བ་གཞུང་ཉིད་ཀྱིས་ཀྱང་འགྲུབ་བོ། །
	དོན་འདི་ནི། འཇུག་པ་ལས། 
		དངོས་ཀུན་ཡང་དག་རྫུན་པར་མཐོང་བ་ཡིས། ། [90a3] དངོས་རྙེད་ངོ་བོ་གཉིས་ནི་འཛིན་པར་འགྱུར། །
		ཡང་དག་མཐོང་ཡུལ་གང་དེ་དེ་ཉིད་དེ། །མཐོང་བ་རྫུན་པའང་ཀུན་རྫོབ་བདེན་པར་གསུངས། །
	གཞུང་ཁ་ཅིག་ཏུ། མཐོང་བ་འཁྲུལ་པའི་ཞེས་ཀྱང་འབྱུང་སྟེ། ཡུལ་ཅན་གྱི་བདེན་རྫུན་ནི་འཛིན་སྟངས་ལ་འཁྲུལ་མ་འཁྲུལ་དང་། ཡུལ་གྱི་བདེན་ [90a4] རྫུན་ནི་སླུ་མི་སླུ་ལ་བྱེད་པས་དོན་གཅིག་གོ །དེས་ན་ད་ལྟར་གྲགས་པའི་ཚིག་མང་ལ་དོན་རང་རྒྱུད་མན་ཆད་དང་བསྲེས་(བསྲེགས་ M)པའི་མཚན་ཉིད་མང་པོ་ནི་འདིར་བྲིས་ཀྱང་སྣག་ཤོག་གཟན་ནོ། །
	འོ་ན་འཕགས་པས། 
		གཞན་ལས་ཤེས་མིན་ཞི་བ་དང་། །སྤྲོས་པ་རྣམས་ཀྱིས་མ་སྤྲོས་པ། །
		རྣམ་རྟོག་ [90a5] མེད་དོན་ཐ་དད་མེད། །དེ་ནི་དེ་ཉིད་མཚན་ཉིད་དོ། །
ཞེས་གསུངས་པ་མི་འཆད་པ་ཅི་ཞེ་ན། འདིར་རིགས་མི་མཐུན་གཅོད་པ་ནི་ཟླ་བས་གསུངས་པ་འདིས་འགྲུབ་པས་བཤད་ལ། དེ་ནི་ལོག་རྟོག་སེལ་བའི་དབང་དུ་མཛད་དེ། ཡུལ་ཅན་མཉམ་གཞག་སོ་སོར་རང་རིག་ལས་གཞན་པས་མངོན་ [90a6] སུམ་དུ་མི་ཤེས་པ་དང་། ངོ་བོ་གདོད་མ་ནས་ཞི་བ་དང་། སྤྲོས་པ་སྒྲ་དང་བརྗོད་པས་བཅོར་(བཅོས་ M)མི་རུང་བས་མ་སྤྲོས་པ་དང་། སེམས་དང་སེམས་བྱུང་གི་རྣམ་རྟོག་མེད་པའི་ཡེ་ཤེས་ཀྱི་དོན་ཡིན་པ་དང་། ངོ་བོ་ལ་དབྱེ་བ་མེད་པས་ཐ་དད་མེད་པའོ། །
	བུམ་སྣམ་སོགས་ཆོས་ཅན་གྱིས་དབྱེ་བ་མིན་ [90b1] ནམ་ཞེ་ན། 
		སྣོད་ཀྱི་དབྱེ་བས་མཁའ་ལ་དབྱེ་བ་མེད་དེ་བཞིན། །
ཞེས་པ་ལྟར། ནམ་མཁའ་ལ་སྒྲིབ་ཐོགས་བཀག་ཙམ་མ་གཏོགས་ཡོངས་གཅོད་དུ་གྲུབ་པའི་ངོ་བོ་མེད་པས། རྫ་བུམ་ནང་ [M 309] གི་ནམ་མཁའ་ཡིན་ན་གསེར་བུམ་ནང་གི་ནམ་མཁའ་མ་ཡིན་པ་བུད་ཅེས་འབུད་ཐུབ་དགོས་ཀྱི། དེ་ [90b2] མི་ཐུབ་ན་མུ་སྟེགས་བྱེ་བྲག་པ་དང་རང་སྡེ་བྱེ་བྲག་ཏུ་སྨྲ་བའི་ནམ་མཁའ་ངོས་འཛིན་དང་ཁྱད་མེད་དོ། །
	དེ་བཞིན་དུ་རབ་འབྱོར་གྱི་དེ་བཞིན་ཉིད་ཡིན་ན་དེ་བཞིན་གཤེགས་པའི་དེ་བཞིན་ཉིད་མ་ཡིན་པ་བུད་ཅེས་འབུད་མི་ནུས་པར་དེ་གཉིས་ངོ་བོ་གཅིག་པ་ཙམ་ལ་དགོངས་ཤིང་དེ་ཡང་བདེན་ [90b3] སྟོང་ཙམ་དུ་ངོ་བོ་གཅིག་པས་སོ་ཞེས་ཟེ་འགྲིམ་པ་ནི། དེ་བཞིན་ཉིད་སྦྱར་མི་དགོས་ཀྱི་ཀ་བུམ་ཡང་དེ་ཙམ་ཞིག་ཡིན་པས། སྐབས་དེའི་དོན་ལ་ཅུང་ཟད་ཀྱང་མ་སྙོགས་བཞིན་དུ་འཆད་བདེ་བ་ཙམ་ཞིག་དོན་དུ་གཉེར་བར་ཟད་དོ། །

[P6. དབྱེ་བ།]
	བཞི་པ་ནི། སྤྱིར་ཀུན་རྫོབ་ལ་འཇིག་རྟེན་པའི་ [90b4] ཀུན་རྫོབ་དང་། རྣལ་འབྱོར་པའི་ཀུན་རྫོབ་གཉིས་སུ་གསུངས་ཏེ། ཞི་བ་ལྷས། 
		རྣལ་འབྱོར་ཀུན་རྫོབ་ཉེས་མེད་དེ། །
ཞེས་དང་། ཟླ་བས། 
		རྣམ་བདུན་གྱིས་མེད་གང་དེ་ཇི་ལྟ་བུར། །ཡོད་ཅེས་རྣལ་འབྱོར་པས་འདིའི་ཡོད་མི་རྙེད། །
ཅེས་སོགས་གསུངས་པས་སོ། །
	མཚན་ [90b5] གཞི་ནི་མ་བརྟགས་མ་དཔྱད་པའི་འཁྲུལ་ངོའི་ཆོས་ཅན་རགས་པ་རྣམས་ནི་འཇིག་རྟེན་པའི་ཀུན་རྫོབ་དང་། ཅུང་ཟད་དཔྱད་ངོའི་ཐ་སྙད་པའི་བློའི་རྙེད་དོན་ཕྲ་བའི་མི་རྟག་པ་དང་། ཉན་རང་མི་སློབ་པ་ནས་བྱང་སེམས་འཕགས་པ་མན་ཆད་ཀྱི་འཕགས་པའི་རྗེས་ཐོབ་ཀྱི་སྣང་བ་རྣམས་ནི་ [90b6] རྣལ་འབྱོར་པའི་ཀུན་རྫོབ་བོ། །
	མིང་གི་རྣམ་གྲངས་ཀྱང་། སྔ་མ་ལ་མ་བརྟགས་པའི་དང་། བྱིས་པའི་དང་། རིག་(M; read: རིགས་)ཤེས་དང་མ་འབྲེལ་བའི་ཀུན་རྫོབ་ཅེས་བྱ་ལ། ཕྱི་མ་ལ་དཔྱད་པའི་དང་། འཕགས་པའི་དང་། རིག་(M; read: རིགས་)ཤེས་དང་འབྲེལ་བའམ་དབུ་མ་པའི་ཞེས་སྦྱར་ཞིང་། དེ་ [91a1] གཉིས་ལས་ཀུན་རྫོབ་དང་པོ་ལ་སྔོན་པོ་དང་ཟླ་གཉིས་འཇིག་རྟེན་ཁོ་ནས་བདེན་ [M 310] རྫུན་དུ་འདོད་པའི་ཕྱིར་མ་དཔྱད་ཀུན་རྫོབ་ལ་ཡང་ལོག་ཡོད་ཅེས་བྱའི་དབུ་མ་རང་ལུགས་ལ་མིན་ཏེ། དེ་གཉིས་བདེན་རྫུན་མཚུངས་པར་འདོད་པའི་ཕྱིར་རོ། །
	གལ་ཏེ་ [91a2] མ་བརྟགས་མ་དཔྱད་པར་ཐ་སྙད་ཙམ་དུ་ཡུལ་རང་ངོས་ནས་མེས་སྲེག་པ་དང་ཆུས་སྐོམ་པ་སེལ་བ་སོགས་ཀྱི་བྱ་བ་བྱེད་པ་ཙམ་ཞིག་དབུ་མ་པས་ཁས་མི་ལེན་ནམ་ཞེ་ན། དེ་འདྲ། 
		འཇིག་རྟེན་ངོར་བྱས་བདག་ནི་སྨྲ་བར་བྱེད། །
ཅེས་པ་ལྟར་ངར་འཛིན་ལྷན་སྐྱེས་བླང་དོར་ལ་འཇུག་པའི་ [91a3] ཕྱིར་དུ་དྲི་མས་དྲི་མ་འཁྲུད་པ་ལྟར་བྱེད་པ་དེ་(M om. དེ་)ཡང་དབུ་མ་རང་ལུགས་མིན་ཏེ། འཇིག་རྟེན་ཀུན་རྫོབ་ཙམ་དུ་ཡིན་གྱི་དབུ་མའི་དྲན་འཛིན་རྙེད་ནས་དཔྱད་ན་འདི་འདྲ་མི་སྲིད་པའི་ཕྱིར་རོ། །
	དེ་ལྟར་ན་ཐལ་རང་རང་ལུགས་ལ་ཀུན་རྫོབ་ཚད་གྲུབ་[མ་གྲུབ་]དང་ཀུན་རྫོབ་ལ་ཡང་ལོག་འདོད་མི་འདོད་ཀྱི་ཁྱད་པར་བྱུང་ [91a4] བ་ཡིན་ཏེ། རང་རྒྱུད་པས་མེ་སོགས་ཀྱི་ཡུལ་རང་ངོས་ནས་བྱ་བ་བྱེད་པ་འདི་ཙམ་རིག་(M; read: རིགས་)པས་དཔྱད་ནས་ནན་གྱིས་སྨྲས་ཏེ། བརྟག་པ་མ་བྱས་པར་(M om. པར་)མ་བརྟགས་གཅིག་པུ་ཉམས་དགའ་བ་ཉིད་དུ་ཞེས་ཡང་ཡང་སྨྲས་པ་ཚིག་ཙམ་དུ་ལུས་ཤིང་། ཐལ་འགྱུར་བས་དེ་ལས་ལྡོག་པར་ཞལ་གྱིས་ [91a5] བཞེས་པའི་ཕྱིར་རོ། །
	དོན་དམ་གྱི་སྒྲས་བརྗོད་རིགས་ལ། དོན་དམ་བདེན་པ་དངོས་དང་རྣམ་གྲངས་པའི་དོན་དམ་ཞེས་གཉིས་སུ་དབྱེ་བའི་མཚན་གཞི་རིམ་པ་ལྟར་ཡུལ་གནས་ལུགས་བདེན་སྟོང་དང་ཡུལ་ཅན་དེ་འཇལ་གྱི་ཚད་མའོ། །
	འདི་ལ་སྔ་རབས་པ་དག བདེན་སྟོང་ལ་ [91a6] སྤྲོས་པ་ཕྱོགས་གཅིག་བཀག་པའི་དོན་དམ་དང་། སྤྲོས་བྲལ་ལ་སྤྲོས་པ་མཐའ་དག་བཀག་པའི་དོན་དམ་ཞེས་རྒྱུ་མཚན་དང་བཅས་ཏེ་གསུངས་མོད། སྔ་མ་ལ། བདེན་པ་འགོག་པའི་རིག་(read: རིགས་ M)པ་དེ་ཉིད་ཀྱིས་བདེན་སྟོང་བདེན་གྲུབ་ཀྱང་ཁེགས་པས་སྤྲོས་པ་ཕྱོགས་གཅིག་ལས་ [M 311] མ་ཁེགས་ [91b1] པའི་དོན་མེད་ལ། ཕྱི་མ་སྤྲོས་པ་བཀག་ཙམ་གྱིས་མེད་དགག་ཡིན་ན་བདེན་སྟོང་ཉིད་དུ་གནས་ཤིང་། ཤེས་བརྗོད་ལས་འདས་པར་བཤད་པ་ལྟར་གྱི་ཤེས་བྱ་མིན་ནོ་ཞེ་ན། བདེན་གཉིས་ཀྱི་ནང་དུ་འོང་དོན་མེད་དེ། གཞི་མ་གྲུབ་པའི་ཕྱིར་རོ། །

[P7. གཅིག་དང་ཐ་དད།]
	ལྔ་པ་ནི། ཀུན་རྫོབ་རང་སྟོང་དང་དོན་ [91b2] དམ་གཞན་སྟོང་དུ་འདོད་པ་ལྟར་ངོ་བོ་ཐ་དད་པ་མ་ཡིན་གྱི། ཆོས་ཅན་དང་དེའི་ཆོས་ཉིད་དམ་གནས་ལུགས་ཡིན་པས་བདེན་གཉིས་ངོ་བོ་དབྱེར་མེད་དུ་གནས་ཤིང་། ཁ་ཅིག བུམ་པ་ཉིད་འཕགས་པའི་ངོར་དོན་དམ་དང་བྱིས་པའི་ངོར་ཀུན་རྫོབ་ཡིན་པས་མི་འགལ་བར་མ་ཟད། ཀུན་ [91b3] རྫོབ་བདེན་པ་ཡིན་ན་དོན་དམ་བདེན་པ་མིན་པ་འབུད་པ་སོགས་ངོ་བོ་དང་དོན་ལྡོག་འབྱེད་མི་ཤེས་པ་ལྟ་བུ་མིན་པར། འཇོག་བྱེད་ཀྱི་མཚན་ཉིད་ཤིན་ཏུ་ཐ་དད་པས་མཚན་ཉིད་འགལ་བར་གནས་པ་ཡིན་ནོ། །

[P8. རྟོགས་པའི་དགོས་པ།]
	དྲུག་པ་ནི། བདེན་པ་གཉིས་པོ་དེ་རྟོགས་པའི་དགོས་པ་ནི་ཤིན་ཏུ་ཆེ་སྟེ། ཀུན་ [91b4] རྫོབ་བདེན་པ་ལ་མཁས་པས་ཐབས་བླང་དོར་གྱི་གནས་མཐའ་དག་རིག་ནས་ཉམས་སུ་ལེན་ཅིང་། དོན་དམ་བདེན་པ་རྟོགས་པས་ཐབས་བྱུང་ཐེག་པ་གསུམ་གྱི་མྱང་འདས་རང་བཞིན་རྣམ་དག་དང་གློ་བུར་དྲི་བྲལ་མཐའ་དག་རིག་ཅིང་འཐོབ་པར་འགྱུར་བའི་ཕྱིར་ཏེ། དབུ་མའི་མདོ་ལས། 
		ཐ་སྙད་ལ་ནི་ [91b5] མ་བརྟེན་པར། །དམ་པའི་དོན་ནི་རྟོགས་མི་འགྱུར། །
		དམ་པའི་དོན་ནི་མ་རྟོགས་པར། །མྱ་ངན་འདས་པ་ཐོབ་མི་འགྱུར། །
ཞེས་དང་། དེ་ལ་འཇུག་པ་ལས། 
		ཐ་སྙད་བདེན་པ་ཐབས་སུ་གྱུར་པ་དང་། །དོན་དམ་བདེན་པ་ཐབས་བྱུང་གྱུར་པ་སྟེ། །
ཞེས་སོགས་གསུངས་སོ། ། [M 312]

[O6. ཀུན་རྫོབ་སྒྲུབ་བྱེད་ཆོས་ཅན་སྤྱིའི་རྣམ་གཞག]
	གཉིས་པ་ [91b6] ལ། ཀུན་རྫོབ་མ་བརྟགས་མ་དཔྱད་པར་འདོད། དངོས་སྨྲས་བརྟགས་པ་ཐ་སྙད་དུའང་འདོར། དག་པའི་ཡེ་ཤེས་ལ་ལས་སྣང་མེད། དེས་ན་ཀུན་རྫོབ་ངེས་བྱེད་འཁྲུལ་ཤེས་སུ་གྲུབ་པའོ། །

[P9. ཀུན་རྫོབ་མ་བརྟགས་མ་དཔྱད་པར་འདོད་པ།]
	དང་པོ་ནི། དཔྱད་ན་བྱིས་པ་འདྲིད་པར་བྱེད་པ་ཙམ་དུ་ཟད་པས་སྙིང་པོ་མེད་པ་མ་(ལ་ for པ་མ་ M) [92a1] དཔྱད་པ་འཇིག་རྟེན་ལ་གྲགས་པའི་ཚད་མ་དང་ཚད་མིན་གྱི་རྣམ་གཞག་དང་། ཡང་ལོག་གམ་བདེན་རྫུན་ཙམ་ཞིག་འཇིག་རྟེན་གྱི་ལྷན་སྐྱེས་ཀྱི་ངོར་ཉམས་དགའ་དགའ་ལྟར་ཁས་ལེན་མོད་ཀྱི། ཀུན་རྫོབ་འཇལ་བའི་ཚད་མ་ཞེས་བྱ་བ་རང་ལུགས་ [92a2] ཅུང་ཟད་དཔྱད་པའི་ངོར་མེད་པ་ཁོ་ན་སྟེ། ཡོད་ན་དངོས་པོ་སྟོབས་ཤུགས་ཀྱི་རིག་(read: རིགས་ M)པ་ཞལ་གྱིས་བཞེས་པའི་རྟོག་གེ་པ་ཆེན་པོ་དག་གིས་ཇི་ལྟར་བཤད་པ་ལྟར་གྲུབ་དགོས་པ་ལས་མ་གྲུབ་པའི་ཕྱིར་ཏེ། རྟོག་གེ་ལ་གྲགས་པའི་ཚད་མའི་སྒྲ་དོན་དང་། མཚན་ཉིད་དང་། ངེས་བྱེད་གསུམ་པོ་ [92a3] བརྟགས་ན་མི་འཐད་པས་སོ། །
	འདི་ལྟར། སྒྲ་དོན་པྲ་མ་ཎ་ཞེས་པ་དང་པོར་འཇལ་བའི་དོན། དང་པོ་དང་། འཇལ་བ་གཉིས་ཀ་མི་འཐད་པའི་ཕྱིར། དང་པོའི་དོན་མི་འཐད་དེ། དེའི་དོན་ནི་སྔར་མེད་གསར་བྱུང་ལ་བྱེད་དགོས་ལ། དེ་ཡང་རིགས་ལ་བྱེད་ན་མི་སྲིད། རྫས་ལ་བྱེད་ན་ [92a4] སྐད་ཅིག་རེ་རེ་བ་རྣམས་སྔར་མེད་གསར་སྐྱེས་ཡིན་ཀྱང་། སྐད་ཅིག་ལ་ཚུར་མཐོང་གི་བློ་ཚད་མར་སོང་བ་ཁྱེད་རང་ཡང་མི་འདོད་པས་སོ། །
	འཇལ་བའི་དོན་ལ་གཞལ་བྱ་འཇལ་བྱེད་གཉིས་དགོས་པ་ལས་དེ་གཉིས་གཅིག་ན་ལས་དང་བྱེད་པོ་གཅིག་ཏུ་འགྱུར་ཞིང་། རྫས་ཐ་དད་དུས་མཉམ་གྲུབ་ [92a5] ཟིན་པས་གཞལ་མི་དགོས། སྔ་ཕྱི་ནི་འཇལ་བྱེད་ཀྱི་ཚེ་གཞལ་བྱ་འགགས། གཞལ་བྱའི་ཚེ་འཇལ་བྱེད་མ་སྐྱེས་པས། དོན་ལ་གྲུབ་པ་དངོས་སྟོབས་ཀྱིས་འོངས་པའི་ [M 313] གཞལ་བྱ་འཇལ་བྱེད་དུ་གཏན་མི་རུང་བས་སོ། །
	དེ་བཞིན་དུ་འཇལ་བའི་བྱེད་པ་པོ་གྲུབ་མ་གྲུབ་དང་། བྱ་བ་དུས་གསུམ་ [92a6] སོགས་འགྲོ་འོང་བརྟག་པར་བཤད་པའི་རིག་(M; read: རིགས་་)པས་ལེགས་པར་ཁགས་(read: ཁེགས་ M)པས་ན་མ་བརྟགས་ཉམས་དགའ་བ་ཙམ་མོ། །
	དེ་བཞིན་དུ་མཚན་ཉིད་མི་སླུ་བ་ཡང་། སྤྱིར་མངོན་སུམ་སྣང་བའི་དབང་གིས་དང་། རྗེས་དཔག་འབྲེལ་པའི་དབང་གིས་མི་སླུ་བར་འདོད་པ་ལས། ཡུལ་ལ་ཡོད་ [92b1] པའི་རྫུན་པ་བློ་ལ་མི་སྣང་། བློ་ལ་སྣང་བའི་བདེན་པ་ཡུལ་ལ་མ་གྲུབ་པས་དང་པོ་མི་འཐད་ལ། འབྲེལ་པ་དོན་ལ་མེད་པར་རིག་(read: རིགས་ M)པའི་དབང་ཕྱུག་ཉིད་ཀྱིས་འབྲེལ་བརྟག་ཏུ་བསྒྲུབས་པས་ཕྱི་མ་མི་འཐད་པའི་ཕྱིར་རོ། །དེས་ན་འབྲེལ་བརྟག་ནི་དབུ་མའི་གཞུང་ཡིན་ནོ་ཞེས་བོད་སྔ་མ་འགའ་རེ་གསུང་ [92b2] བ་ནི། དངོས་སྨྲ་ཡིན་ན་བློས་བཏགས་ཀྱི་དངོས་པོ་ཁས་ལེན་མི་ཤེས་སོ་ཞེས་དུས་ཕྱི་མ་རླུང་ལྟར་གྲགས་པ་འདིའི་ས་བོན་གྲུང་པོ་ཡིན་པར་ཟད་དོ། །
	ཁྱད་པར་མི་སླུ་བའི་དོན། དཔྱད་ཞུགས་ཐོབ་གསུམ་ཚང་བ་དགོས་པར་མཁས་པ་ཆོས་མཆོག་གིས་བཤད་པའང་དངོས་སྟོབས་ཀྱིས་ནི་གཏན་ [92b3] མི་གྲུབ་སྟེ། དཔྱད་པའི་ཚེ། ཞུགས་ཐོབ་ཀྱི་དངོས་པོ་མ་སྐྱེས། ཞུགས་ཐོབ་ཀྱི་ཚེ་དཔྱད་དོན་གྱི་སྐད་ཅིག་མ་འགགས་ཟིན་ནས་མེད་ཅིང་། སོ་སྐྱེ་འདི་མི་ཡིན་ནོ་སྙམ་དུ་བློས་དཔྱོད་ཉིད་ཀྱི་ཡུན་ལ་ཡང་ཡུལ་དང་ཡུལ་ཅན་གྱི་སྐད་ཅིག་མ་མང་དུ་འདའ་དགོས་པས་དེ་དག་གང་གིས་གང་ལ་ [92b4] གཅོད་བརྟགས་(བརྟག་ M)ན་མི་འཐད་ཅིང་། སྐད་ཅིག་གི་འཕྲེང་(ཕྲེང་ M)བ་འཐུད་པའི་རྒྱུན་དུ་གྲགས་པའང་བློ་ཆོས་བཏགས་ཡོད་ཙམ་ཡིན་གྱི་སྐད་ཅིག་རྫས་གཞན་དུ་གྲུབ་ན་དངོས་པོ་མ་ཡིན་པར་ཐལ་བ་དང་སྣང་རུང་མཐོང་བར་ཐལ་བ་དང་། 
རྟག་དངོས་གྲུབ་པར་ཐལ་བ་སོགས་ཀྱིས། 
		སྔར་རྣམ་ [92b5] དཔྱད་ཚེ་རྒྱུད་ལ་ཉེས་བཤད་ཟིན། ། 
ཞེས་སོགས་དང་། [M 314]  
		རྒྱུད་དང་ཚོགས་ཞེས་བྱ་བ་ནི། །འཕྲེང་བ་དམག་ལ་སོགས་བཞིན་རྫུན། །
ཞེས་གསུངས་པ་ལྟར་དཔྱད་ན་མ་གྲུབ་ཅིང་། དོན་ཆོས་སུ་མ་གྲུབ་པར་དངོས་སྨྲ་བའི་མཁས་པ་དག་རང་ཉིད་ཀྱང་བཞེད་པའི་ཕྱིར་རོ། །
	དེ་བཞིན་དུ་བདེན་ [92b6] པའི་དོན་རྟོགས་ལགས་པའང་། ཡུལ་བདེན་པ་གཅིག་དུ་བྲལ་སོགས་ཀྱིས་ཁེགས་ལ། ཡུལ་ཅན་སྣང་ཡུལ་ལ་མ་འཁྲུལ་བ་མཚན་ཉིད་ཚང་བ་ནི་སོ་སྐྱེ་ལ་གཏན་མི་སྲིད་དེ། བདེན་འཛིན་གྱིས་བསླད་པའི་ཕྱིར་ཏེ། རྣམ་པ་གཞན་དུ་གནས་པའི་དངོས་པོ་ལ་རྣམ་པ་གཞན་དུ་སྣང་ [93a1] བའི་ཕྱིར་རོ་ཞེས་དཔལ་ལྡན་ཟླ་བས་གསལ་བར་གསུངས་སོ། །
	འོ་ན་འཕགས་པའི་རྗེས་ཐོབ་ལ་རྫུན་པར་སྣང་བས་སྣང་ཚུལ་དང་གནས་ཚུལ་མཐུན་པའི་ཕྱིར་ཚད་མར་འགྱུར་ལ། དེ་ལྟ་ན་ཀུན་རྫོབ་འཇལ་བའི་ཚད་མ་གྲུབ་བོ་ཞེ་ན། དེ་ཡང་མ་ [93a2] བརྟགས་པ་ཙམ་དུ་འདོད་མོད་ཀྱང་བདེན་སྣང་གིས་ཅུང་ཟད་བསླད་པས་འཁྲུལ་ལ། ཁྱད་པར་དཔྱད་ངོའི་ཚད་མར་འཇོག་པ་ལ། ཡུལ་བསླུ་མེད་དུ་སྣང་བ་དགོས་པ་ལས། སྒྱུ་མའི་སྣང་བ་ལྟར་རྫུན་པ་བསླུ་བར་གཟིགས་པས་ཚད་མར་འགྲོ་དོན་མེད་དོ། །
	ངེས་བྱེད་ཀྱང་མི་འཐད་དེ། རང་ [93a3] གིས་རང་ངེས་པ་ནི་རང་ཉིད་རང་ལ་བྱ་བྱེད་འགལ་བས་ཁེགས་ཤིང་། ངེས་བྱེད་གཞན་དགོས་ན་ཐུག་མེད་དུ་འགྱུར་བས་སོ། །
	དེ་ལྟར་ན་རྟོག་གེས་སོགས་ནས་བཞེད་དེ། གང་དག་འཇིག་རྟེན་སྒོ་ནས་སྐྱེ་འདིས་བསྙད་པ་དེ་རྣམས་རྟོགས་བྱ་སྟེ། །
		གང་ཕྱིར་ཐུབ་དབང་དེ་ནི་འཇིག་རྟེན་ལྷན་ [93a4] ཅིག་རྩོད་མི་མཛད་ཕྱིར་རོ། །
ཞེས་འཇིག་རྟེན་ན་གྲགས་ཟིན་དང་གྲགས་རུང་ཐམས་ཅད་འཇིག་རྟེན་རང་ཉིད་ཀྱི་འཁྲུལ་པ་མ་ཟད་ཀྱི་བར་དུ་མ་དཔྱད་པར་ཞལ་གྱིས་བཞེས་ཤིང་། གསུང་རབ་རྣམས་ཀྱི་ཡང་དངོས་བསྟན་འགའ་ཞིག་གཞན་དུ་དྲང་དགོས་པ་རྣམས་ལའང་ [M 315] དགོངས་གཞི་ཐ་ [93a5] སྙད་ཙམ་དུ་མེད་པར་འདུ་ཤེས་བསྒྱུར་ནས་རྫུན་སྨྲ་བ་ལྟར་གསུངས་པ་གཅིག་ཀྱང་མེད་པའི་ཕྱིར་རོ། །

[P10. དངོས་སྨྲས་བརྟགས་པ་ཐ་སྙད་དུའང་འདོར་བ།]
	གཉིས་པ་ནི། ཀུན་རྫོབ་མ་བརྟགས་མ་དཔྱད་པར་ཁས་ལེན་པ་དེའི་ཕྱིར། དངོས་སྨྲས་དོན་དམ་དུ་དཔྱད་ནས་གང་འདོད་པའི་དོན་དམ་བདེན་པར་གྲགས་པ་རྣམས་ལུགས་འདིས་ [93a6] ཐ་སྙད་ཙམ་དུ་འདོད་ཅེས་སྔ་རབས་པ་འགའ་ཞིག་ལ་གྲགས་པའང་མི་འཐད་དེ། དངོས་པོར་སྨྲ་བས་དཔྱད་ནས་གང་སོགས་ནས་ཕྱིར་རོ། །

[P11. དག་པའི་ཡེ་ཤེས་ལ་ལས་སྣང་མེད་པ།]
	གསུམ་པ་ནི། གདུལ་བྱ་གཞན་སྣང་ལ་ཤར་བ་གཞན་དོན་ཀུན་རྫོབ་པའམ་རྫུན་པའི་སངས་རྒྱས་ཀྱི་སྐུས་ནི་གདུལ་བྱའི་དོན་དུ་སྐུའི་སྣང་ཚུལ་ [93b1] བསྟན་པ་བཞིན་དུ། ཐུགས་ཀྱི་མཁྱེན་ཚུལ་ཡང་མཐའ་ཡས་བསྟན་མོད། རིག་(M; read: རིགས་)པས་ཅུང་(དུང་ M)སོགས་ཤང་མག་(ཤ་མིག་ M)དག་པ་ལ་ཅུང་ཟད་མི་སྣང་བ་དང་མཚུངས་པས་མ་རིག་པའི་(M om. པའི་)བདེན་འཛིན་ལྟ་ཞོག་གཉིས་སྣང་ཙམ་ཡང་དག་པའི་ཡེ་ཤེས་སློབ་པ་འཕགས་པའི་མཉམ་བཞག་མཐའ་དག་དང་། དེའི་ [93b2] རྟོགས་(རྟོག་ M)པ་མཐར་ཐུག་པའི་སངས་རྒྱས་རང་རྒྱུད་ཀྱི་ཡེ་ཤེས་མཐའ་དག་ནི་གཉིས་སྣང་གི་ཡུལ་མེད་ཞིར་ཞུགས་ཉིད་ཡིན་ཏེ། འཕགས་པ་ལྷས། 
		འདི་དག་འཁྲུལ་པའི་སྣང་བ་སྟེ། །རྨི་ལམ་ཉམས་སུ་མྱོང་བ་འདྲ། །
		མ་རིག་རྨོངས་པའི་གཉིད་སད་ན། །འཁོར་བ་འདི་དག་མི་དམིགས་སོ། ། [93b3] 
ཞེས་དང་། འཇུག་པར། 
		གཏི་མུག་གཉིད་སད་ལས་ཏེ་དེ་བཞིན་ནོ། །
ཞེས་དང་། 
		སེམས་འགགས་པ་དེ་སྐུ་ཡིས་མངོན་སུམ་མཛད། ། 
ཅེས་སོགས་མདོ་དང་སྔགས་ལས་མང་དུ་གསུངས་སོ། །
	འོ་ན་སངས་རྒྱས་ཀྱི་ཡེ་ཤེས་ཀྱིས་ཡུལ་གཞན་རྣམ་པ་སྣ་ཚོགས་འཇལ་བར་གསུངས་ [93b4] པ་དང་། གདུལ་བྱ་གཞན་ལ་དེ་དང་དེ་སྟོན་པ་ [M 316] སོགས་རྒྱ་ཆེར་གསུངས་པ་ཅི་ཞེ་ན། དེ་འདྲ་གདུལ་བྱ་སོགས་གསུངས་པའི་ཕྱིར་ཏེ། རྒྱས་པར་གོང་དུ་བསྟན་པ་བཞིན་ནོ། །

[P12. དེས་ན་ཀུན་རྫོབ་ངེས་བྱེད་འཁྲུལ་ཤེས་སུ་གྲུབ་པ།]
	བཞི་པ་ནི། རྒྱུ་མཚན་དུ་མའི་སྒོ་ནས་བསྒྲུབས་ཟིན་པ་དེའི་ཕྱིར། ཀུན་རྫོབ་ཙམ་མམ་བདེན་པ་གང་ཡིན་ [93b5] ཡང་རུང་ངེས་བྱེད་ཀྱི་བློ་ནི་འཁྲུལ་ཤེས་ཙམ་དུ་ངེས་ཏེ། འཇིག་རྟེན་པའི་ཚད་མའམ་དབུ་མ་པའི་ཚད་མིན་ཡིན་ཀྱང་རུང་སྟེ་གཏི་མུག་ཁོ་ནས་འཇོག་ཅིང་ངེས་པར་བྱེད་པས་སོ། །དེ་སྐད་དུ་ཡང་། 
		གཏི་མུག་རང་བཞིན་སྒྲིབ་ཕྱིར་ཀུན་རྫོབ་སྟེ། །
ཞེས་སོགས་དང་། 
		མ་བརྟགས་(བརྟག་ M) [93b6] གྲགས་པར་གཏི་མུག་ལས་ཡིན་ནོ། །
ཞེས་སོགས་དང་། 
		བདེན་ཏེ་འོན་ཀྱང་རྨོངས་ལས་འདོད། །　
ཅེས་སོགས་རྒྱ་ཆེར་གསུངས་སོ། །
	འོ་ན་སོ་སྐྱེའི་རྒྱུད་ཀྱི་རིག་(M; read: རིགས་)ཤེས་རྗེས་དཔག་སོགས་དོན་དམ་ངེས་བྱེད་ལ་ཡང་མཚུངས་སོ་ཞེ་ན། དེ་ལ་ནི་བདེན་འཛིན་དང་བདེན་སྣང་དུ་ [94a1] མངོན་གྱུར་པའི་བྱེད་པ་ཉམས་ཏེ། བདེན་མེད་ཀྱི་རྣམ་ལྡན་ཁྱད་པར་ཅན་དུ་སྐྱེས་པས་སོ། །
	མེད་དགག་གི་རྣམ་པ་མི་སྣང་བར་འདོད་པ་དང་འགལ་ལོ་ཞེ་ན། དེ་ནི་རྟོག་མེད་ལ་ཡིན་གྱི་རྟོག་པ་ལ་ནི་རི་བོང་རྭའི་རྣམ་པ་ཡང་འཆར་ན་མེད་དགག་གི་ [94a2] རྣམ་པ་ཤིན་ཏུའང་འཆར་རོ། །
	འོ་ན་དེ་ཅུང་ཟད་དཔྱད་ངོའི་ཚད་མར་ཡང་མི་འགྱུར་རོ་ཞེ་ན། ཐ་སྙད་དུ་རིག་(M; read: རིགས་)པ་ཁྱད་པར་ཅན་གྱིས་དཔྱད་པའི་རིག་(M; read: རིགས་)ངོ་དེར་ཡུལ་དེ་བསླུ་མེད་དུ་གྲུབ་པས་ཡུལ་ཅན་དེ་ཡང་ཚད་མར་འགྲོ་བས། སྤྱིར་སྒྲུབ་པའི་ཡུལ་ཅན་དང་དགག་པའི་ཡུལ་ཅན་གྱི་བློ་རིས་ལ་ཁྱད་ [94a3] པར་ཆེ་ཞིང་། ཡང་སྒོས་རིག་(M; read: རིགས་)ངོའི་དགག་པ་ཁྱད་པར་ཅན་རྟོགས་པའི་བློ་དང་བུམ་སོགས་འཇལ་བའི་ཤེས་པ་ལ་ཚད་མ་དང་ཚད་མིན་གྱི་དབྱེ་བ་མ་ཤེས་ན་ད་དུང་གནས་སྐབས་གསུམ་གྱི་དབྱེ་བ་ལ་ཤིན་ཏུ་རྨོངས་པར་ཟད་དོ། ། [M 317]

[O7. དོན་དམ་སྒྲུབ་བྱེད་བདག་མེད་གཉིས་ཀྱི་རྣམ་གཞག]
	གསུམ་པ་ལ། མདོར་བསྟན། རྒྱས་བཤད་དོ། །

[P13. མདོར་བསྟན།]
	དང་པོ་ལ་ [94a4] ཡང་། ཆོས་ཀྱི་བདག་མེད་དང་། གང་ཟག་གི་བདག་མེད་ངེས་བྱེད་དོ། །

[Q1. ཆོས་ཀྱི་བདག་མེད་ངེད་བྱེད།]
	དང་པོ་ནི། སྤྱིར་དོན་དམ་བདེན་པ་ངེས་བྱེད་ཀྱི་ཚད་མའི་དང་པོར་ནི་བསམ་བྱུང་ཁྱད་པར་ཅན་རིག་(M; read: རིགས་)ཤེས་རྗེས་དཔག་ཡིན་ལ་(M om. ལ་)དེ་ཡང་གཏན་ཚིགས་ལ་བརྟེན་ཅིང་། དེ་ལ་གསལ་བའི་དབྱེ་བ་མཐའ་ཡས་ཀྱང་རིགས་བསྡུ་ [94a5] ན་རྟོག་གེ་དང་ཐ་སྙད་སྒོ་བསྟུན་ན་སྒྲུབ་རྟགས་མི་སྲིད་དེ། དགག་བྱ་བདེན་པ་འགོག་པའི་དགག་རྟགས་ཁོ་ནར་ངེས་པའི་ཕྱིར། སྒྱུ་མ་ལྟ་བུ་ཡིན་ཏེ། རྟེན་འབྲེལ་ཡིན་པར་ཞེས་པ་ལྟ་བུ་ཡང་དངོས་བསྟན་སྒྲུབ་རྟགས་ལྟར་སྣང་ཡང་དོན་དམ་ངེས་བྱེད་དུ་མི་འགྲོ་ཞིང་བསྒྲུབ་བྱར་སང་(read: སོང་ M)ཚོད་ནི་ [94a6] བདེན་སྟོང་ཉིད་ཡིན་ནོ། །
	དགག་རྟགས་ལ་འབྲེལ་ཟླ་མ་དམིགས་པ་དང་འགལ་ཟླ་དམིགས་པ་གཉིས་ལས། རིག་(read: རིགས་ M)པའི་རྒྱལ་པོ་རྟེན་འབྲེལ་གྱི་རྟགས་ནི་ཕྱི་མ་དང་གཞན་རྣམས་སྔ་མའོ། །དེ་ཡང་དབུ་མའི་རྟགས་ཆེན་ལྔར་གྲགས་པ་རྣམས་རང་རྒྱུད་པའི་རྣམ་གཞག་ཡིན་གྱི་ཐལ་འགྱུར་ [94b1] བ་ལ་མ་གྲགས་སོ་ཞེས་དིང་(དེང་ M)སང་ཟེར་མོད། མི་འཐད་དེ། དུས་འཁོར་རྩ་རྒྱུད་དང་ཞལ་ལུང་སོགས་དང་ཡེ་ཤེས་སྙིང་པོ་ཀུན་ལས་བཏུས་ལས། 
		རྣམ་པར་ཤེས་པ་དོན་དམ་ཡོད། །དེ་ཡང་མཁས་རྣམས་མི་འདོད་དེ། །
		གཅིག་དང་དུ་མའི་རང་བཞིན་དང་། །བྲལ་བས་ནམ་མཁའི་པད་ [94b2] མོ་(པདྨོ་ M)བཞིན། །
ཞེས་གཅིག་དུ་བྲལ་གསལ་བར་གསུངས་ལ། རྩ་བར། 
		བདག་ལས་མ་ཡིན་གཞན་ལས་མིན། །
ཞེས་སོགས་ཀྱི་རྡོ་རྗེ་གཟེགས་མ་ནི་འཇུག་པ་ལས་རྒྱས་པར་གསུངས་ཤིང་། རྩ་བར། 
		ཡོད་ཕྱིར་ཡོད་པ་སྐྱེ་མིན་ཏེ། །མེད་ཕྱིར་མེད་པ་སྐྱེ་མ་ཡིན། །
ཞེས་སོགས་ [94b3] ཡོད་མེད་སྐྱེ་འགོག་ནི་ཤིན་ཏུ་མང་བར་གསུངས་པ། [M 318] འཇུག་པར་ཡང་། 
		ཡོད་ན་སྐྱེ་(M; read: སྐྱེད་)བྱེད་ཅི་དགོས་
སོགས་དང་། སྤྱོད་འཇུག་ཏུ་ཡང་། 
		དངོས་པོ་ཡོད་པར་གྱུར་པ་ལ། །རྒྱུ་ཡི་དགོས་པ་ཅི་ཞིག་ཡོད། །
ཅེས་སོགས་དང་། 
		གཅིག་གིས་དུ་མ་བྱེད་མིན་ཏེ། །དུ་མས་གཅིག་བྱེད་པ་ [94b4] ཡང་མིན། །
ཞེས་སོགས་ཀྱིས་མུ་བཞི་སྐྱེ་འགོག་དང་། མདོ་ལས། 
		གང་ཞིག་རྐྱེན་ལས་སྐྱེས་པ་དེ་མ་སྐྱེས། །དེ་ལ་སྐྱེ་བའི་རང་བཞིན་ཡོད་མ་ཡིན། །
		རྐྱེན་ལས་(read: ལ་ M)རག་ལས་གྱུར་དེ་སྟོང་པར་ཤེས། །གང་ཞིག་སྟོང་ཉིད་ཤེས་དེ་བག་ཡོད་ཡིན། །
ཞེས་དང་། རྩ་བ་དང་རིག་(read: རིགས་ M)པ་དྲུག་ [94b5] ཅུ་པར། 
		གང་ལ་བརྟེན་ནས་གང་འབྱུང་བ། །དེ་ནི་རེ་ཞིག་དེ་ཉིད་མིན། །
		དེ་ལས་གཞན་ཡང་མ་ཡིན་ཏེ། །དེ་ཕྱིར་ཆད་མིན་རྟག་པ་མིན། །
ཞེས་སོགས་དང་། འཇུག་པར། 
		དེ་ཕྱིར་རྟེན་འབྱུང་རིག་པ་འདི་ཡིས་ནི། །ལྟ་ངན་དྲ་བ་མཐའ་དག་གཅོད་པར་བྱེད། །
ཅེས་སོགས་ཀྱིས་ [94b6] རྟེན་འབྲེལ་གྱི་རྟགས་གསལ་བར་གསུངས་སོ། །
	དེས་ན། མཁས་པ་གང་དག་གིས། རྡོ་རྗེ་གཟེགས་མ་ལ་མཐའ་བཞི་སྐྱེ་འགོག་ཟེར་རྒྱུ། མུ་བཞི་སྐྱེ་འགོག་ཅེས་ལན་མང་དུ་བྲིས་པ་ནི་ཐ་སྙད་མི་མཐུན་ནོ། །དེ་ལྟར་ན། ཆོས་ཀྱི་བདག་མེད་སྒྲུབ་པར་བྱེད་པའི་དོན་དམ་ངེས་བྱེད་ཀྱི་གཏན་ [95a1] ཚིགས་ནི་ལྔ་ཡིན་ཏེ། ངོ་བོ་ལ་དཔྱོད་པ་གཅིག་དུ་བྲལ་དང་། རྒྱུ་ལ་དཔྱོད་པ་རྡོ་རྗེ་གཟེགས་མ་དང་། འབྲས་བུ་ལ་དཔྱོད་པ་ཡོད་མེད་སྐྱེ་འགོག་དང་། རྒྱུ་འབྲས་གཉིས་ཀ་ལ་དཔྱོད་པ་མུ་བཞི་སྐྱེ་འགོག་དང་། སྣང་ཙམ་ལ་དཔྱོད་པ་རྟེན་འབྲེལ་གྱི་ [95a2] གཏན་ཚིགས་རྣམས་སོ། །

[Q2. གང་ཟག་གི་བདག་མེད་ངེས་བྱེད།]
	གཉིས་པ་ནི། གང་ཟག་གི་བདག་འགོག་པར་བྱེད་པའི་དོན་དམ་ངེས་བྱེད་ནི་གཅིག་སྟེ། དང་པོ་གཅིག་དུ་བྲལ་གྱི་ནང་དུ་རིགས་བསྡུ་ན་འདུས་པར་ [M 319] གྱུར་པ་དཔེ་ཤིང་རྟ་ལ་དཔྱོད་པ་རྣམ་བདུན་གྱི་རིག་(M; read: རིགས་)པ་ཡིས་གང་ཟག་གི་བདག་མེད་སྒྲུབ་པའི་རིག་(M; read: རིགས་)པའི་རྒྱལ་པོའོ། །
	འདིར་ [95a3] རྟག་གཅིག་རང་དབང་ཅན་དུ་འཛིན་པ་བདག་འཛིན་ལྷན་སྐྱེས་ལ་མི་སྲིད་ཀྱི་དེ་ལ་ཀུན་བརྟགས་ཁོ་ནས་ཁྱབ་པ་ལྟར་གཞུང་ལས་བསྟན་པ་བཞིན་དུ་གྲགས་པ་ནི་མི་འཐད་དེ། དེ་ལྟ་ན་ཀུན་བརྟགས་བཀག་པས་ལྷན་སྐྱེས་ལ་གཏན་མི་གནོད་པར་ཐལ་ལོ། །འདོད་ན། ཀུན་བརྟགས་འགོག་པ་ཉིད་ [95a4] གསུངས་པ་དོན་མེད་པར་འགྱུར་རོ། །
	དེས་ན་གང་ཟག་རང་ཉིད་སྔ་ཕྱི་གཅིག་དང་། ཡུལ་སོ་སོར་ཕྱིན་པ་རྣམས་གཅིག་དང་། རང་གི་ཕུང་པོ་ལ་དབང་སྒྱུར་པོར་འཛིན་པ་བློ་ནང་དུ་བཀུག་པས་མྱོང་བས་གྲུབ་པའི་ཕྱིར་རྟག་སོགས་སྣང་མོད་ཀྱང་། ཀུན་བརྟགས་ཀྱི་མཚན་གཞི་མེད་པ་མིན་ཏེ། [95a5] ལུང་རིག་(M; read: རིགས་)ལྟར་སྣང་གི་འཐད་པ་བཅུག་ནས་བརྟན་པར་བྱས་པའི་ཆ་ནི་ཀུན་བརྟགས་ཡིན་པའི་ཕྱིར་རོ། །
	གཞུང་གི་དགོངས་པ་ནི། དངོས་སྨྲ་ཁ་ཅིག དེ་ལ་ཀུན་བརྟགས་ཀྱིས་ཁྱབ་ཅིང་དེ་ངར་འཛིན་གྱི་རྟེན་དུ་ཡང་མི་འདོད། དེ་མེད་པར་རྟོགས་པས་རང་རྒྱུད་ཀྱི་བདག་ལྟ་ཡང་དྲུངས་(དྲུང་ M) [95a6] ནས་འབྱིན་པར་འདོད་པ་ལ་བཞད་གད་མཛད་པའོ། །

[P14. རྒྱས་བཤད།]
	རྒྱས་བཤད་(གཉིས་པ་ M)ལ་ཡང་གཉིས་ལས། 

[Q3. ཆོས་ཀྱི་བདག་མེད་ངེས་བྱེད།]
[R1. གཅིག་དུ་བྲལ་གྱི་རྟགས།]
	ཆོས་ཀྱི་བདག་མེད་བསྒྲུབ་པའི་གཏན་ཚིགས་ལྔའི་དང་པོ་གཅིག་དུ་བྲལ་ནི། ཕྱོགས་མཐུན་གྱི་གཞུང་དབུ་མ་རྒྱན་ལས། 
		བདག་དང་གཞན་སྨྲས་དངོས་འདི་དག །ཡང་དག་ཏུ་ན་གཅིག་པ་དང་། ། [95b1] 
		དུ་མའི་རང་བཞིན་བྲལ་བའི་ཕྱིར། །བདེན་པར་མེད་དེ་གཟུགས་བརྙན་བཞིན། །
ཞེས་བརྟགས་པའི་དངོས་པོ་རྡུལ་ཕྲན་ཆ་མེད་སོགས་ཆོས་ཅན་དུ་བཟུང་བ་ལ་དིང་(དེང་ M)སང་ནི་དབུ་མ་ཆེན་པོ་ལྟ་ཞོག རང་རྒྱུད་པ་རང་ལའང་མི་རུང་སྟེ། ཆོས་ཅན་ [M 320] མཐུན་སྣང་བ་དགོས་པར་གསུངས་པ་དང་འགལ་ [95b2] ཞིང་། སྤྱིར་ཡང་རྟགས་ཡང་དག་ཏུ་འགྲོ་བ་ལ་ཆོས་ཅན་དང་མཐུན་དཔེ་གཞི་གྲུབ་དགོས་ཞེས་བོད་ན་གྲགས་མོད། གཞུང་ལས་དེ་ལྟར་གསུངས་པ་རྣམས་སྒྲུབ་རྟགས་ལ་དགོངས་ཤིང་། དགག་རྟགས་ལ་དེ་མི་དགོས་པར་དུས་འཁོར་སོགས་ནས་གསུངས་ཤིང་། གཞུང་དེས་ཀྱང་བསྟན་ [95b3] ནོ། །
	འོན་ཀྱང་འདིར་ནི་རྩོད་མེད་ཀྱི་དབང་དུ་བྱས་ནས་རྟགས་དགོད་(དགོས་ M)པ་ནི། མྱུ་གུ་ལྟ་བུའི་ཆོས་ཀུན་ཆོས་ཅན། བདེན་པར་མེད་དེ། བདེན་སོགས་ཕྱིར། དཔེར་ན་མེ་ལོང་ནང་གི་གཟུགས་བརྙན་བཞིན་ནོ། །
	རྟགས་འདིའི་ཆོས་ཅན་ནི་མ་བརྟགས་མ་དཔྱད་པའི་སྣང་སོགས། དེ་ལ་གྲུབ་ [95b4] པའི་ཕྱོགས་ཆོས་ནི། བདེན་པའི་གཅིག་མིན་ཏེ། ཆ་བཅས་ཡིན་པའི་ཕྱིར་དང་། བདེན་པའི་དུ་མ་མིན་ཏེ། རྩོམ་བྱེད་བདེན་པའི་གཅིག་མེད་པའི་ཕྱིར། 
	ཁྱབ་པ་ནི། བདེན་ན་གཅིག་དང་དུ་མ་གཉིས་པོ་གང་རུང་གཅིག་ཡིན་པར་ངེས་ཏེ། དེ་གཉིས་ཕན་ཚུན་སྤངས་ཏེ་གནས་པའི་འགལ་བ་ [95b5] ཡིན་པར་ངེས་ཤིང་ཁས་བླངས་པས་འགྲུབ་བོ། །
	དེ་དག་ནི་གཙོ་བོར་སྣང་ཙམ་ལ་བདེན་པ་འགོག་ལ། སྡེ་པས་བརྟགས་སོགས་འདོད་པ་ལ་སྔར་བཤད་པའི་གཟུགས་ཅན་ཕྱོགས་ཆ་དང་དངོས་པོ་ཙམ་ལ་དུས་ཆས་དགག་ཅིང་། དེ་ལྟར་རྩོམ་བྱེད་ཁེགས་པས་དེས་སོགས་ཁེགས་སོ། ། [95b6] 
	དེ་དག་གིས་དངོས་པོ་བདེན་གྲུབ་ཁེགས་མོད། ནམ་མཁའ་སོགས་དངོས་མེད་བདེན་གྲུབ་གང་གིས་དགག་ཅེ་ན། ཆོས་ཉིད་དང་ནམ་མཁའ་སོགས་ལ་ཆོས་ཅན་དང་རྟེན་གྱི་ཆ་ཙམ་ལ་དཔྱད་པས་ཀྱང་ཅུང་ཟད་འགྲུབ་ཅིང་། གཞུང་རྣམས་ཀུན་ཏུ་ནི་དངོས་པོ་སོགས་བཀག་པའི་རྒྱུ་མཚན་ [96a1] ཡོད་དེ། དངོས་མེད་སོགས་ཕྱིར་རོ། །
		དངོས་མེད་ངོ་བོ་མེད་པའི་ཕྱིར། །ངོ་བོ་མེད་པས་བརྗོད་བྱ་མིན། །
ཞེས་དང་། རིག་(M; read: རིགས་)གཏེར་ལས་ཀྱང་། 
		དེས་ན་ [M 321] དངོས་པོ་བསལ་བ་ལ། །དངོས་མེད་ཅེས་ནི་བཏགས་པར་ཟད། །
ཅེས་དང་། 
		ནམ་ [96a2] མཁའ་མོ་གཤམ་བུ་དང་མཚུངས། །
ཞེས་སོགས། དགག་བྱ་བཀག་ཙམ་གྱི་མེད་དགག་ཅི་མེད་བྱང་(read: ཅང་ M)མེད་དུ་གྲགས་པར་མ་གོ་ན། དངོས་མེད་ཀྱི་དོན་སྤྱི་མ་ཤར་ལ་ཤར་ན་བདེན་འཛིན་ཤས་ཆུང་བའི་ཕྱིར་རོ། །དེས་ན་གཞུང་རྣམས་སུ་སྟོང་ཉིད་སོགས་མཛད་དེ། 
		བརྟགས་པའི་དངོས་ [96a3] ལ་མ་རེག་པར། །དེ་ཡི་དངོས་མེད་འཛིན་མ་ཡིན། །
ཞེས་སོགས་དང་། 
		དགག་བྱ་ཡོད་པ་མ་ཡིན་པས། །ཡང་དག་ཏུ་ན་བཀག་མེད་གསལ། །
ཞེས་སོགས་དང་། 
		དེ་ཚེ་དངོས་མེད་རྟེན་བྲལ་བ། །བློ་ཡི་མདུན་ན་ཇི་ལྟར་གནས། །
ཞེས་སོགས་དང་། རྒྱ་ཆེར་རྔོག་ལོའི་སྤྲིང་ [96a4] ཡིག་ན་ཡོད་དོ། །
	དཔེ་ནི་གཟུགས་བརྙན་སྤྱིར་བདེན་སོགས་གྲུབ་པས་དེ་དཔེར་ལེན་ནོ། །

[R2. གཉིས་པ་གསུམ་པ་ལྷན་ཅིག་བཤད་པ།]
	གཉིས་པ་གསུམ་པ་ལྷན་ཅིག་བཤད་པ་ལ་གཉིས་ལས། 

[S1. རྡོ་རྗེ་གཟེགས་མའི་རྟགས།]
[T1. རྟགས་དགོད་པ།]
	དང་པོ་རྡོ་རྗེ་གཟེགས་མའི་རྟགས་དགོད་པ་ནི། མྱུ་གུ་ཆོས་ཅན། བདེན་པའི་སྐྱེ་བ་མེད་དེ། རང་དང་གཞན་དང་ [96a5] གཉིས་ཀ་དང་གཉིས་ཀ་མིན་པ་ལས་སྐྱེ་བ་དང་བྲལ་བའི་ཕྱིར་རོ། །དཔེ་ནི་གཟུགས་བརྙན་སོགས་སོ། །དེ་མདོར། 
		བདག་ལས་མ་ཡིན་གཞན་ལས་མིན། །གཉིས་ལས་མ་ཡིན་རྒྱུ་མེད་མིན། །
		དངོས་པོ་གང་དང་གང་ན་ཡང་། །སྐྱེ་བ་ནམ་ཡང་ཡོད་མ་ཡིན། །
ཞེས་གསུངས་པ་ [96a6] ལ། འགྲེལ་བྱེད་ཁ་ཅིག རྐང་པ་བཞི་པས། བདེན་པའི་སྐྱེ་བ་མེད་དེ་ཞེས་པའི་དམ་བཅའ་དང་། རྐང་པ་གཞན་རྣམས་ཀྱིས་གཏན་ཚིགས་བསྟན་པར་བཞེད་ཀྱང་། དཔལ་ལྡན་ཟླ་བས། ཕྱི་ནང་གི་དངོས་པོ་གང་དག ཡུལ་དུས་གྲུབ་མཐའ་གང་ན་ཡང་བདག་ལས་སྐྱེ་བ་ [96b1] ནམ་ཡང་ངམ་གཞར་ཡང་སྟེ་སྐྱེ་ཚུལ་ཅུང་ཟད་ཙམ་ཡང་ཡོད་པ་མ་ཡིན་ཞེས་སོགས་གཞི་ལ་སྦྱར་ [M 322] བས་གཏན་ཚིགས་དངོས་སུ་བསྟན་པས། སྤྱིར་བདེན་པའི་སྐྱེ་མེད་ཀྱི་བསྒྲུབ་བྱ་ཤུགས་ལ་བསྟན་པར་བཞེད་ཅིང་། འཇུག་པར། དེ་ཉིད་དེ་ལས་འབྱུང་མིན་སོགས་དེའི་སྒྲུབ་བྱེད་ཀྱི་རིག་(M; read: རིགས་) [96b2] པ་བསྒྲུབ་པའི་ཕྱིར་བཤད་པ་ཞེས་གསུངས་ཀྱང་། ཚིག་རྐང་གཉིས་པོ་ནི་གཏན་ཚིགས་བསྒྲུབ་རྒྱུ་རྗེས་སུ་བརྗོད་པ་ཙམ་ཡིན་ལ། སྒྲུབ་བྱེད་ཀྱི་རིག་(M; read: རིགས་)པ་ནི། 
		དེ་ཉིད་དེ་ལས་འབྱུང་ན་ཡོན་ཏན་འགའ་ཡང་ཡོད་མ་ཡིན། །
ཞེས་སོགས་ཀྱིས་རྒྱ་ཆེར་འཆད་དོ། །
	དེ་ཡང་ལུགས་འདིས་བདག་ལས་མི་ [96b3] སྐྱེ་སྟེ། ཡོད་པའི་ཕྱིར། ཞེས་སོགས་རང་རྒྱུད་དུ་མི་འགོད་(འགོག་ M)པར། བདག་སོགས་གཞི་(read: བཞི་ M)ལས་སྐྱེ་ན་སྐྱོན་འདི་དང་འདིར་འགྱུར་ཞེས་ཁས་བླངས་རྟགས་སུ་བཀོད་ནས་མི་འདོད་པར་ཐལ་བར་འཐེན་པ་གཙོ་བོར་མཛད་པས་ཀྱང་ཐལ་འགྱུར་པ་ཞེས་ཟེར་ལ། རང་རྒྱུད་ཀྱི་སྦྱོར་བ་དང་བསྒྲུབ་ངག་ [96b4] ཀྱང་མང་པོ་འགོད་མོད། ཚུལ་གསུམ་དངོས་སྟོབས་ཀྱིས་མ་གྲུབ་ཅིང་འཐད་པ་དང་བྲལ་བ་ཙམ་ལས་བསྒྲུབ་བྱ་འགྲུབ་ཅིང་རྟོགས་པ་དང་། དངོས་སྟོབས་ཀྱིས་གྲུབ་པར་གྱུར་པའི་བསྒྲུབ་བྱ་སྒྲུབ་བྱེད་ཁས་བླངས་ན་ཕྱོགས་གཞན་ཁས་བླངས་པས་ཕྲད་མ་ཕྲད་སོགས་རྒྱུ་འབྲས་དངོས་སྟོབས་ [96b5] ཀྱིས་གྲུབ་པ་ལ་བཀོད་པའི་སྐྱོན་རྣམས་འཇུག་པར་གསུངས་ཏེ། 
མི་བདེན་བཞིན་དུ་རང་གི་བྱད་བཞིན་མཛེས་པར་བསྒྲུབ་པའི་ཕྱིར། །
འདི་ནི་ཡོད་པ་ཇི་ལྟ་(read: ལྟར་ M)དེ་བཞིན་འདིར་ཡང་ཤེས་རབ་གདོང་། །
		སྦྱང་བར་བྱ་ལ་ནུས་པ་མཐོང་བར་གྱུར་པའི་གཏན་ཚིགས་ནི། །
		འཐད་པ་དང་བྲལ་ [96b6] ལས་ཀྱང་རང་གི་བསྒྲུབ་བྱ་རྟོགས་ཞེས་ཤེས་པར་གྱིས། །
		གལ་ཏེ་རང་གིས་བསྒྲུབ་བྱ་གོ་བྱེད་གཏན་ཚིགས་དངོས་གྱུར་དང་། །
		དངོས་སུ་གོ་བྱ་ཉིད་འགྱུར་བསྒྲུབ་བྱའི་ངོ་བོའམ་(read: བོའང་ M)ཡོད་གྱུར་ན། །
		ཕྲད་པ་ལ་སོགས་རིག་(M; read: རིགས་)པ་ཉེ་བར་སྦྱོར་བར་ [M 323] འགྱུར་ཞིག་ན། །
ཞེས་གསལ་བར་གསུངས་ [97a1] པས། གང་དག་དབུ་མ་ཐལ་འགྱུར་བ་ལ་ཁས་ལེན་དང་དམ་བཅའ་གང་ཡང་མེད་ཅེས་སྨྲ་མཁན་བྱུང་བར་བྱས་ནས། སྡོམ་པ་ཁས་མི་ལེན་པར་ཐལ་བ་སོགས་ཀྱི་ཐལ་འགྱུར་མང་པོ་ཤོག་བུ་ཟད་ཟད་དུ་བཀོད་ནས། 
		གལ་ཏེ་ངས་དམ་བཅས་ [97a2] འགའ་ཡོད། དེས་ན་ང་ལ་སྐྱོན་འདི་ཡོད། །
ཅེས་སོགས་ཕྱོགས་གཞན་ཁས་བླངས་པ་མེད་པར་གསུངས་པ་ཐམས་ཅད་དོན་དམ་ལ་དགོངས་པ་ཡིན་ནོ་ཞེས་དང་། སྤྱིར་ཡང་མེད་ཅེས་པའི་ཚིག་གང་བྱུང་དུ་དོན་དམ་ཞེས་པའི་ཁྱད་པར་སྦྱར་ནས་དོན་དེ་གར་སོང་རྟོག་དཔྱོད་ཡེ་མི་འཇུག་ [97a3] པར་ཕྱིན་པས་དབུ་མའི་སློབ་གཉེར་ཤིན་ཏུ་སླ་ཞིང་། མངོན་སུམ་ལ་ཚུགས་ཐུབ་ཏུ་སྣང་བ་དང་ཆ་ལ་བཏགས་ནས་རྟོག་པས་བཞག་པའི་ཆོས་ལ་བདེན་འཛིན་ཆེ་ཆུང་ཁྱད་པར་ཡེ་མེད་པའི་སྒོ་ནས་དངོས་པོར་སྨྲ་བ་མཐའ་དག་ལས་བདེན་འཛིན་འཐུག་པའི་འཇུག་ཚུལ་ནི་སྔར་བཤད་པ་རྣམས་ [97a4] རྟོགས་ན་བཟློག་པར་འགྱུར་རོ། །

[T2. ཚུལ་སྒྲུབ་པ།]
	གཉིས་པ་ཚུལ་སྒྲུབ་པ་ནི། 

[U1. ཁྱབ་པ་སྒྲུབ་པ།]
	ཁྱབ་པ་ནི། དངོས་སྟོབས་སམ་ཡུལ་ངོས་སམ། དཔྱད་ངོའི་སྐྱེ་བ་མཐའ་བཞི་གང་རུང་ལས་མ་འདས་པས་རྟོགས་སླ་བ་ལ་དགོངས་ནས་གཞུང་དུ་རྒྱས་པར་མ་བཀོད་པས་འདིར་ཡང་མ་བཤད་ལ། 

[U2. ཕྱོགས་ཆོས་སྒྲུབ་པ།]
	ཕྱོགས་ཆོས་སྒྲུབ་པ་ལ་བཞི་ [97a5] ལས་

[V1. བདག་སྐྱེ་མེད་པའི་རྟགས་སྒྲུབ།]
	བདག་སྐྱེ་མེད་པའི་རྟགས་སྒྲུབ་ནི། དང་པོའི་སོགས་ཏེ། གྲངས་ཅན་གྱི་ནང་ཚན་ལྷ་མེད་པ་ཞེས་བྱ་བས། མྱུ་གུ་ནི་གཙོ་བོའི་རྣམ་འགྱུར་ཙམ་དང་གཙོ་བོ་ནི་དེའི་རང་བཞིན་ཡིན་པས། རང་གི་རང་བཞིན་གྲུབ་ཟིན་རྟག་དངོས་ཞིག་ལས་སྐྱེས་པར་འདོད་ལ་ཕྱོགས་མཐུན་བོད་ནའང་ཡེད་(read: ཡོད་ M) [97a6] པས། དེ་དག་གིས་དངོས་སུ་མ་སྨྲས་ཀྱང་ཞེ་འདོད་ནི་མྱུ་གུ་རང་ཉིད་ལས་སྐྱེ་བར་(བ་ M) [M 324] སོང་བས། དེ་ལྟ་ན། མྱུ་གུ་སྐྱེས་སྟོབས་ཀྱིས་(ཀྱི་ M)ས་བོན་འགགས་པ་མི་འཐད་པས་ས་བོན་སོགས་དང་། རྒྱུ་ས་བོན་མ་འགགས་པ་དེ་འདོད་ན་འབྲས་བུ་མྱུ་གུའི་སྐྱེ་བ་དང་སོགས་དང་། མྱུ་གུ་རྒྱུ་དུས་ན་མི་གསལ་ [97b1] བ་གསལ་དུ་སོང་བ་དེ་སྐྱེ་བའི་དོན་དུ་འདོད་པའི་མངོན་སོགས་མིན་པར་ཐལ་བ་ནི། 
		གལ་ཏེ་སྔར་གྱི་བདག་གི་དངོས་པོ་
སོགས་རྐང་པ་གཉིས་ཀྱིས་བསྟན་ལ་གཞན་རྣམས་སྦྱར་སླ་བ་དང་། 
		གལ་ཏེ་མྱུ་གུ་ས་བོན་འདིར་གཞན་མ་ཡིན་ན། །
ཞེས་སོགས་ཀྱི་མྱུ་གུ་གཏན་མི་མཐོང་ཞིང་ས་ [97b2] བོན་རྟག་ཏུ་མཐོང་བར་ཐལ་བས་མཐོང་བ་དང་འགལ་ཞིང་། 
		གང་ཕྱིར་རྒྱུ་ཞིག་ན་ཡང་
སོགས་ཀྱིས་འཇིག་རྟེན་དང་འགལ་བ་དང་། 
		གལ་ཏེ་བདག་ལས་སྐྱེ་ན་
སོགས་ཀྱིས་བྱ་བྱེད་སོགས་ཕྱིར་རོ། །

[V2. གཞན་སྐྱེ་མེད་པའི་རྟགས་སྒྲུབ།]
	གཉིས་པ་གཞན་སྐྱེ་མེད་པའི་རྟགས་སྒྲུབ་ལ། དངོས་དང་། འཕྲོས་དོན་ཡོད་མེད་སྐྱེ་ [97b3] འགོག གཞན་སྐྱེ་འཇིག་རྟེན་ལས་གྲུབ་པ་དགག[་པ། M] དེ་ལ་བརྟེན་ནས་ཀུན་གཞི་བདེན་གྲུབ་སོགས་མི་དགོས་པར་གྲུབ་པའོ། །

[W1. དངོས།]
	དང་པོ་ནི། དངོས་སྨྲ་བའི་མཁས་པ་དག་གིས། གྲངས་ཅན་འདོད་པའི་བདག་སྐྱེ་འགོག་ཚུལ་ནི་ཤིན་ཏུ་ལེགས་མོད་ཀྱི། 
		རྐྱེན་རྣམས་བཞི་སྟེ་རྒྱུ་དང་ནི། །དམིགས་ [97b4] པ་དང་ནི་དེ་མ་ཐག །
		བདག་པོ་ཡང་ནི་དེ་བཞིན་ཏེ། །རྐྱེན་ལྔ་པ་ནི་ཡོད་མ་ཡིན། །
ཞེས་ཤེས་རིག་དོན་མཐུན་རྣམས་རྐྱེན་བཞི་ག་དང་། དངོས་པོ་ཕལ་ཆེར་རྒྱུ་དང་བདག་པོའི་རྐྱེན་ལས་སྐྱེ་ཞིང་། དེ་ཡང་རྒྱུ་འབྲས་གཉིས་ཀ་བློས་བཏགས་ཙམ་མིན་པར་ཡུལ་རང་ངོས་ནས་གྲུབ་པ་བརྟགས་(བརྟག་ M)ཤིང་ [97b5] དཔྱད་པའི་མཐར་སྐྱེ་བས། གཞན་སྐྱེ་ཚད་མས་གྲུབ་པ་ཡིན་ནོ་ཞེས་སྨྲ་ཞིང་། དེ་ཡང་མདོ་སྡེ་པས་རྒྱུ་འབྲས་ལ་སྔ་ཕྱིའི་ཁྱབ་པ་དང་། གཞན་རྣམས་དེ་ཤས་ཆེ་མོད་ཀྱི་དུས་མཉམ་ཡང་ཡོད་དོ་ [M 325] ཞེས་སྨྲའོ། །འདི་ནི་རང་རྒྱུད་པ་ཡང་ཐ་སྙད་ཙམ་དུ་ཅི་རིགས་པར་བཞེད་དོ། །
	འདི་འགོག་པ་ལ།  [97b6] རིག་(read: རིགས་ M)པ་མང་པོ་ལྟར་(ཞིག་ M)གསུངས་ཀྱང་། བསྡུ་ན། གཞན་ལས་སྐྱེ་བ་མི་སྲིད་པ་དང་། སྐྱེ་བ་ལ་གཞན་མི་སྲིད་པ་གཉིས་སུ་འདུས་པས། 

[X1. གཞན་ལས་སྐྱེ་བ་མི་སྲིད་པ།]
	དང་པོ་ནི། རྒྱུ་མིན་པ་ཀུན་ལས་འབྲས་བུ་མིན་པ་ཀུན་སྐྱེ་བར་འགྱུར་ཏེ། ནས་སོགས་ནས་ལས་རང་གི་ངོ་བོས་གྲུབ་པའི་གཞན་དུ་མཚུངས་པའི་ཕྱིར་རོ། ། [98a1] ཁྱབ་སྟེ། དེ་འདྲའི་གཞན་དུ་གྲུབ་ན་ཕན་ཚུན་རག་མ་ལས་པའི་ད་ལྟར་(ལྟ་ M)བ་རྭ་གཡས་གཡོན་བཞིན་དུ་འགྱུར་ལ། དེ་ལྟ་ཡིན་བཞིན་དུ་ཡང་རྒྱུ་འབྲས་སུ་འགྱུར་ན། ས་ལུའི་ས་བོན་གྱི་ཉེར་ལེན་གྱིས་ནས་ཀྱི་མྱུ་གུ་མི་བསྐྱེད་པའི་དོན་མེད་པའི་ཕྱིར་རོ། །
	འདིའི་ [98a2] སྐྱོན་སྤོང་ལ། སྣང་བ་ངེས་པ་དང་། ནུས་པ་ངེས་པ་དང་། རྒྱུད་ངེས་པ་དང་། ཆོས་ཉིད་ཀྱི་རིག་(read: རིགས་ M)པ་སོགས་སྨྲ་མོད་ཀྱི། སྣང་ཙམ་ནི་མི་བདེན་པར་འདོད་པའི་སྒྱུ་མ་རྨི་ལམ་སོགས་ཀྱིས་མ་ངེས་ལ། སྣང་བ་མ་འཁྲུལ་བ་རིག་(M; read: རིགས་)པས་ཁེགས་པ་དང་། ནུས་པ་ཡང་མངོན་སུམ་དུ་གྲུབ་པའི་སྣང་བས་སྒྲུབ་ [98a3] དགོས་པ་དང་། རྒྱུད་ཀྱང་སྐད་ཅིག་རེ་རེ་ནས་འགགས་(འགག་ M)པའི་རང་མཚན་སོ་སོ་བ་ལ་རྒྱུད་མི་འཐད་ཅིང་། རྒྱུན་ཅན་ལས་ཐ་དད་པའི་རྒྱུན་སྣང་རུང་མ་དམིགས་ཤིང་ཡོད་ན་རྟགས་དངོས་སུ་ཐལ་བ་སོགས་དང་། བློས་བཏགས་ལ་ཆོས་ཉིད་ཀྱི་བྱིན་རླབས་བསམ་གྱིས་མི་ཁྱབ་པར་འཇུག་ཀྱང་། བདེན་གྲུབ་ལ་ [98a4] ཆོས་ཉིད་ཀྱིས་ཅི་ཡང་བྱར་མེད་པ་སོགས་བརྗོད་པར་བྱ་སྟེ། མདོར་ན་ལྟོས་མེད་ཀྱི་གཞན་དུ་འདོད་ན་བསྐྱེད་བྱ་སྐྱེད་བྱེད་དུ་འདོད་ཐབས་མེད་ཅེས་པའོ། །

[X2. སྐྱེ་བ་ལ་གཞན་མི་སྲིད་པ།]
	གཉིས་པ་ནི། མྱུ་གུ་ས་བོན་ལས་སྐྱེ་བར་འདོད་ན་དེ་གཉིས་རྫས་གཞན་དུ་ཐ་སྙད་དུ་ཡང་འདོད་དུ་མི་རུང་སྟེ། རྫས་གཞན་པའི་ཚུལ་ཡུལ་ངོས་ [M 326] [98a5] ནས་གྲུབ་པ་ནི་དུས་མཉམ་མིན་པ་ལ་མི་སྲིད་ཅིང་རྒྱུ་སོགས་ཕྱིར་ཏེ། རྒྱུ་འབྲས་འགག་སྐྱེ་སྲང་མདའི་མཐོ་དམན་ལྟར་དུས་གཅིག་པ་མི་སྲིད་པའི་ཕྱིར་ཏེ། སྲིད་ན་འབྲས་བུ་སྐྱེ་བཞིན་པ་དང་རྒྱུ་འགག་བཞིན་པ་དུས་གཅིག་དགོས་པ་ལས། སྐྱེ་བཞིན་པ་ནི་སྐྱེ་བ་ལ་ཕྱོགས་ཙམ་ཡིན་པས་མ་འོངས་པ་ [98a6] དང་། རྒྱུ་འགག་བཞིན་པ་ནི་ད་ལྟར་བ་ཡིན་པའི་ཕྱིར་དང་། ཅིས་ཏེ་སྐྱེ་ལྡན་གྱི་ཆོས་ལ་དུས་གཅིག་པ་མེད་ཀྱང་སྐྱེ་བའི་བྱ་བ་ལ་དུས་གཅིག་པ་ཡོད་དོ་ཞེ་ན་ཡང་། སྐྱེ་བའི་བྱ་བ་སྐྱེ་ལྡན་ལས་ཐ་དད་པ་དེ་འདྲ་མི་འཐད་དེ། བྱེད་པོ་མེད་པའི་བྱ་བ་བདེན་པ་གཉིས་ཆར་དུ་མེད་པས་སོ། །ཞེས་དང་། མིག་ [98b1] ཤེས་ཀྱི་རྐྱེན་གསུམ་མམ་སེམས་ཙམ་ལྟར་ན་ཀུན་གཞི་རྒྱུའི་རྐྱེན་དང་བཞི་དུས་མཉམ་པར་རང་འབྲས་མིག་ཤེས་སྐྱེད་ཅིང་། ལྷན་ཅིག་འབྱུང་བའི་ཚོར་འདུ་སོགས་ཀུན་འགྲོ་རྣམས་དང་བསྐྱེད་བྱ་སྐྱེད་བྱེད་དུ་མི་འཐད་དེ། རྒྱུ་འབྲས་དུས་མཉམ་ལ་འབྲས་བུ་ཡོད་པ་སྐྱེད་དམ་མེད་པ་སྐྱེད་བརྟགས་པས་ [98b2] ཁེགས་པའི་ཕྱིར་རོ། །

[W2. འཕྲོས་དོན་ཡོད་མེད་སྐྱེ་འགོག]
	གཉིས་པ་ནི། གཞན་སྐྱེ་འགོག་པ་འདི་ལ་སོགས་ཏེ། གལ་ཏེ་སྐྱེད་པར་བྱེད་པ་བསྐྱེད་བྱ་གཞན་སྐྱེད་པ་དེ་རྒྱུ་ཡིན་ན། །ཞེས་སོགས་སོ། །
	འདི་ནི་ཁ་ཅིག་འབྲས་བུ་རྒྱུ་དུས་ན་ཡོད་པའམ་མེད་པ་གང་སྐྱེས་ཞེས་པར་བྱས་ནས། རང་རྒྱུད་པ་ཐ་སྙད་དུ་ཕྱི་མ་ཁས་ལེན་པར་གྲགས་ [98b3] མོད་ཀྱང་། 
		འབྲས་བུ་ངོ་བོ་ཉིད་ཡོད་ན། །རྒྱུ་ཡི་དགོས་པ་ཅི་ཞིག་ཡོད། །
		འོན་ཏེ་དེ་ནི་མེད་ན་ཡང་། །རྒྱུ་ཡི་དགོས་པ་ཅི་ཞིག་ཡོད། །
ཅེས་གསུངས་པས། འབྲས་བུ་རིག་(M; read: རིགས་)ངོར་ཡོད་ན་གཞན་ལ་ལྟོས་མེད་དུ་གྲུབ་ཟིན་པས་རྒྱུས་ཅི་བྱ་ལ། གཏན་མེད་པ་ལ་རི་རྭ་བཞིན་དུ་རྒྱུས་ནུས་པ་ཅི་ཡང་བྱར་མེད་ [98b4] པ་དང་། གཉིས་ཡིན་རིག་(M; read: རིགས་)པ་དེས་ཁེགས་ཤིང་གཉིས་མིན་མི་སྲིད་ [M 327] པས་འབྲས་བུ་ལ་དཔྱོད་པ་ཡོད་མེད་སྐྱེ་འགོག་ལེགས་པར་གྲུབ་བོ། །

[W3. གཞན་སྐྱེ་འཇིག་རྟེན་ལས་གྲུབ་པ་དགག་པ།]
	གསུམ་པ་ནི། རིག་(M; read: རིགས་)པ་མང་པོ་མི་དགོས་ཀྱི་གཞན་སྐྱེ་ནི་འཇིག་རྟེན་གྱི་མངོན་སུམ་ཚད་མས་གྲུབ་བོ་ཞེ་ན། མ་དཔྱད་པའི་ངོར་བློ་འཁྲུལ་མ་འཁྲུལ་དང་། ཡུལ་ [98b5] བསླུ་མི་བསླུ་ཅུང་ཟད་ཡོད་པ་ལ་རག་ལས་ཀྱང་རྒྱུ་འབྲས་རྫས་གཅིག་ཐ་དད་ཡིན་མིན་གྱི་དེ་ཁོ་ན་ཉིད་དཔྱོད་པ་ལ་འཇིག་རྟེན་ཚད་མར་མི་འཐད་དེ། བདེན་འཛིན་གྱིས་བསླད་པའི་སྒོ་ནས་འཛིན་སྟངས་འཁྲུལ་པས་སོ། །
	གཞན་ཡང་། གཞན་སྐྱེ་འཇིག་རྟེན་ཚད་མས་མི་འགྲུབ་སྟེ། རྒྱུ་འབྲས་ངོ་བོ་ [98b6] སོགས་འདོད་དེ(ཀྱི་ M)། 
		གང་ཕྱིར་འཇིག་རྟེན་ས་བོན་ཙམ་བཏབ་ནས། །
ཞེས་སོགས་སོ། །
	མདོར་ན་འཇིག་རྟེན་གྱིས་དཔྱད་ནས་རྒྱུ་འབྲས་གཅིག་དང་ཐ་དད་གང་དུ་ཡང་མི་འདོད་ཀྱི། མ་དཔྱད་པར་འདི་ལས་འདི་འབྱུང་ཙམ་ཞིག་འདོད་པ་ལྟར། 
		རྟེན་ནས་འབྱུང་བའི་འཁོར་ལོ་འདི། །ཁོ་ [99a1] བོ་རྨི་ལམ་སྒྱུ་(སྒྲུ་ M)འདྲར་འདོད། །
ཅེས་སོགས་རྟེན་འབྲེལ་ཙམ་དུ་མདོ་དང་བསྟན་བཅོས་ལས་ཡང་ཡང་གསུངས་སོ། །

[W4. དེ་ལ་བརྟེན་ནས་ཀུན་གཞི་བདེན་གྲུབ་སོགས་མི་དགོས་པར་གྲུབ་པ།]
	བཞི་པ་ནི། འོ་ན་ལས་འགགས་ནས་ཡུན་རིང་པོ་ལོན་པ་ལས་འབྲས་བུ་བདེ་སྡུག་འབྱུང་བར་རྒྱལ་བས་གསུངས་ཤིང་དེ་ལྟར་འབྱུང་བ་མཐོང་ [99a2] བས་ཀྱང་གྲུབ་པ་ཅི་ཞེ་ན། ལས་འགགས་པ་ནི་སྐད་ཅིག་ལ་དཔྱད་པ་རིག་ངོའི་རྣམ་གཞག་ཡིན་ལ། དེའི་ངོར་འབྲས་བུ་བདེ་སྡུག་ཀྱང་མི་འགྲུབ་སྟེ། བདེ་བའི་སྐད་ཅིག་འདས་མ་འོངས་ནི་འགགས་ཤིང་མ་སྐྱེས་ལ། ད་ལྟར་བ་རང་གྲུབ་དུས་ཀྱི་སྐད་ཅིག་གཉིས་པར་མི་སྡོད་པས་སྐད་ཅིག་ [99a3] ལ་བྱ་བྱེད་མི་འཐད་པར་དངོས་སྨྲ་ཉིད་ཀྱང་འདོད་པས་སོ་ཞེས་བརྗོད་པར་བྱ་ལ། མ་བརྟགས་པའི་རྒྱུན་སྔ་ཕྱི་གཅིག་ཏུ་འཛིན་པའི་འཁྲུལ་ངོར་ནི་འབྲས་བུའི་ཚེ་རྒྱུ་གནས་པས་ན་འབྲས་བུ་འཐད་པ་ཡིན་ནོ། ། [M 328]
	འདི་ལ་ཀུན་གཞི་དང་ཆུད་མི་ཟ་དང་ཞིག་པ་ལ་སོགས་པས་སྐྱོན་སྤོང་བར་སྨྲ་བ་འདི་ [99a4] དག་གིས། སྤྱིར་(སྤྱི་ M)གྱི་ལས་ཡུལ་ངོས་ནས་གྲུབ་པས་(པ་ M)དེ་ལ་འགག་པ་ཡང་ཡུལ་ངོས་ནས་གྲུབ་པ་ཞིག་ཁས་བླངས་པ་ཁོ་ནས་ཉེས་ཤིང་། ཁྱད་པར་རྒྱུ་ལ་སྐད་ཅིག་གི་དཔྱད་པ་ཞུགས་ནས་འབྲས་བུ་ལ་དེ་མ་ཞུགས་པར་འགལ་འདུ་ཁུར་བ་ཡིན་ནོ། །
	ཀླུ་སྒྲུབ་ཞབས་ནི། ལས་ལ་དཔྱད་ན་(ནས་ M)རང་ [99a5] བཞིན་མེད་པས་མ་སྐྱེས(M. om. མ་སྐྱེས)[།] མ་སྐྱེས་པས་མ་འགགས། དེས་ན་འབྲས་བུ་ཆུད་མི་ཟའོ་ཞེས་དཔྱད་ངོར་འགགས་པ་དེ་ཉིད་འཁྲུལ་ངོར་མ་འགགས་པ་ཡིན་ལ་ངེས་(read: དེས་ M)ན་(M om. ན་)འབྲས་བུ་འཐད་དོ་ཞེས་བཞེད་དེ། གཞུང་རྣམས་སྦྱར་བར་སླའོ། །
	འཁྲུལ་ངོར་ལས་དང་དེ་བྱེད་པོ་མ་འགགས་པས་བྱེད་པོ་ [99a6] ཉིད་ཀྱིས་འབྲས་བུ་ཡང་མྱོང་བར་འཐད་པའི་རྣམ་གཞག་འདིར་འཕྲོས་ནས་ཀུན་སོགས་བཀག་སྟེ། ཀུན་གཞི་དང་དེའི་སྟེང་གི་བག་ཆགས་དང་དབང་ཕྱུག་རྒྱུར་འདོད་པ་བཞིན་དེ་འཁོར་འདས་ཀྱི་བྱེད་པ་པོར་འདོད་པ་རྣམས། ཀུན་གཞི་མེད་ཀྱང་འདི་ནུས་སོགས་ཀྱིས་ཞོར་ལ་བཀག་ཅིང་། ཕྱི་ [99b1] དོན་མེད་པའི་རྣམ་ཤེས་ཙམ་ཡོད་པར་རྨི་ལམ་དང་རབ་རིབ་དང་མི་སྡུག་པ་སྒོམ་པའི་དཔེ་གསུམ་བཀོད་པ་རྣམས་ལ་འཁྲུལ་རྒྱུ་མ་ཟད་ཀྱི་བར་དུ་བློ་ཡོད་པ་བཞིན་དུ་ཡུལ་ཡོད་པ་ནི་དཔེ་རྣམས་ལའང་གྲུབ་ཅིང་། ཟད་ནས་ཡུལ་མེད་པ་བཞིན་དུ་བློ་ཡང་མེད་པ་ནི་དོན་རྣམས་ལའང་གྲུབ་ཅས་(read: ཅེས་ M)དང་། [99b2] གཉིས་སྟོང་གི་གཞན་དབང་མྱོང་རིག་ཙམ་ནི་འཇལ་བྱེད་མེད་ལ། དྲན་པའང་ཡུལ་ངོས་ནས་གྲུབ་པའི་གཞན་ཡིན་པས་འབྲེལ་བ་མེད་པའི་ཕྱིར་གཞན་རྒྱུད་ཀྱི་ཤེས་པ་བཞིན་དུ་མི་འགྲུབ་པའི་ཚུལ་དང་། ལུང་ལས་རྣམ་ཤེས་ཙམ་དུ་གསུངས་པ་ནི་བྱེད་པ་པོ་དོན་གཞན་འགོག་པ་དང་ཕྱི་དོན་ [99b3] མེད་པར་གསལ་ཁ་བུད་པ་རྣམས་གཟུགས་ལ་ལྷག་པར་ཆགས་པ་འགོག་པའི་ [M 329] དྲང་དོན་ཡིན་པའི་ཚུལ་རྣམས་གསུངས་ཏེ། རེ་རེ་ནས་རྒྱས་པར་བརྗོད་ན་མང་བར་འགྱུར་བས་བསྡུས་སོ། །
	དེ་དག་ཀྱང་སྤྱིར་འཁྲུལ་ངོའི་བློས་བཏགས་ཙམ་མ་ཡིན་པར་དཔྱད་ངོར་འཇོག་པ་དང་། ཁྱད་ [99b4] པར་སེམས་ཙམ་པས་རྟོགས་(read: རྟོག་)པས་སྦྱར་བ་དེ་དག་མི་འཐད་པར་བསྟན་པ་ཡིན་གྱི། མ་བརྟགས་མ་དཔྱད་པའི་རིག་རྒྱུན་བརྟག་པ་ཙམ་དང་དེའི་སྟེང་གི་འཁོར་འདས་ཀྱི་བག་ཆགས་དང་། དེ་དག་ལ་རྒྱུ་རྐྱེན་གཞན་ལ་བརྟེན་པའི་གཞན་དབང་མྱང་(read: མྱོང་ M)བ་ཙམ་དང་ཕྱི་རོལ་སེམས་སྣང་ཙམ་དུ་ [99b5] བཞེད་པ་ལ་འགལ་བ་མེད་ཅིང་རིག་(M; read: རིགས་)པ་དག་གིས་ཀྱང་དེ་ཙམ་དགག་མི་ནུས་ལ། ཁྱད་པར་འཁྲུལ་ངོ་མཉམ་པོ་ལ་ཡང་སྣང་བ་འདི་ཕྱི་དོན་དུ་བྱས་ན་ཡུལ་ངོས་ནས་གྲུབ་པར་འཛིན་པའི་བློ་སྐྱེ་སླ་ཞིང་། སེམས་སྣང་ཙམ་དུ་བྱས་ན་བློས་བཞག་ཏུ་འཆར་སླ་བ་དང་། སློབ་དཔོན་གྱིས་ཀྱང་། རིན་ [99b6] ཆེན་འཕྲང་(ཕྲེང་ M; read: འཕྲེང་)བར། 
		རྣམ་ཤས་(read: ཤེས་ M)བསྟན་མད་(read: མེད་ M)མཐའ་ཡས་པ། །ཀུན་ཏུ་བདག་པོ་དེ་ལ་ནི། །
		ས་དང་ཆུ་དང་མེ་དང་ནི། །རླུང་གིས་གནས་ཐོང་འགྱུར་མ་ཡིན། །
ཞེས་དང་། རིག་(read: རིགས་ M)པ་དྲུག་ཅུ་པར། 
		འབྱུང་བ་ཆེ་ལ་སོགས་བཤད་པ། །རྣམ་པར་ཤེས་སུ་ཡང་དག་འདུ། །
ཞེས་སོགས་ [100a1] གསུངས་ཤིང་། བྱང་ཆུབ་སེམས་འགྲེལ་དུ་ཡང་། སེམས་ཙམ་གྱི་འདོད་པ་རྒྱས་པར་བརྗོད་ནས་གཉིས་སྟོང་གི་མྱོང་བ་བདེན་གྲུབ་ཉིད་ལ་དགག་པ་རྒྱ་ཆེར་མཛད་ཀྱིས། ཕྱི་དོན་མེད་པ་དང་ཀུན་གཞི་གཞན་དབང་ཡོད་པ་ལ་དགག་པ་མ་མཛད་པའི་ [100a2] ཕྱིར་དང་། ཁྱད་པར་སྔགས་ཀྱི་ཕྱོགས་སུ་སྣང་བ་སེམས་ལ་བརྟེན་པའི་ཉམས་ལེན་དང་ཀུན་གཞི་མང་དུ་གསུངས་པའི་ཕྱིར་རོ། །

[V3. གཉིས་སྐྱེ་དགག་པ།]
	གསུམ་པ་གཉིས་སྐྱེ་དགག་པ་ནི། གཉིས་སོགས་ཁེགས་ལས་འགོག་བྱེད་ [M 330] རྒྱས་པར་མ་གསུངས་སོ། །

[V4. རྒྱུ་མེད་དགག་པ།]
	བཞི་པ་རྒྱུ་མེད་དགག་པ་ནི། རྒྱུ་མེད་སོགས། [100a3] ཐམས་ཅད་ཆེ་ན་ཐམས་ཅད་སྐྱེ་འགྱུར་སོགས་ཧ་ཅང་ཐལ་ཞིང་། ནམ་མཁའི་པད་མོ་བཞིན་དུ་སྣང་མི་རུང་དུ་འགྱུར་བ་ལས་རྒྱུ་འབྲས་གསལ་བར་སྣང་བའི་མཐོང་བ་དང་འགལ་བ་དང་། སྐྱེ་བ་སྔ་ཕྱི་མེད་པ་སྒྲུབ་པར་འདོད་ནས་ལུས་སེམས་འབྱུང་བའི་བདག་ཉིད་དར་(read: དེར་ M)འཛིན་པའི་གྲུབ་མཐའ་ [100a4] འཁྲུལ་པར་ནི་འབྱུང་བ་འཛིན་པའི་མངོན་སུམ་འཁྲུལ་པས་འགྲུབ་པར་རྒྱ་ཆེར་གསུངས་ཏེ། དེ་ལྟར་ན་རྒྱུ་ལ་དཔྱོད་པ་རྡོ་རྗེ་གཟེགས་མའི་གཏན་ཚིགས་དབུ་མ་ལ་འཇུག་པ་ལས་རྒྱས་པར་གསུངས་སོ། །

[S2. རྒྱུ་འབྲས་གཉིས་ཀ་ལ་དཔྱོད་པ་མུ་བཞི་སྐྱེ་འགོག]
	གསུམ་པ་རྒྱུ་འབྲས་གཉིས་ཀ་ལ་དཔྱོད་པ་མུ་བཞི་སྐྱེ་འགོག་ནི། འཁྲུལ་ངོར་ནི་ [100a5] ས་བོན་གཅིག་ལས་མྱུ་གུ་གཅིག་ཅས་(read: ཅེས་ M)དང་། རྐྱེན་གསུམ་ལས་མིག་ཤེས་གཅིག་ཅེས་དང་། ཕ་གཅིག་ལས་བུ་དུ་མ་དང་། ས་བོན་དང་ཆུ་ལུད་དུ་མ་ལས་སྟོན་ཐོག་དུ་མ་ཞེས་སོགས་ལ་འགལ་བ་མེད་མོད། རིག་ངོར་ནི་མུ་བཞིའི་ནང་ནས་རྒྱུ་གཅིག་ཉིད་ཁོ་ན་ལས་འབྲས་བུ་གཅིག་ཉིད་ཁོ་ [100a6] ན་དང་། ལྡོག་པ་དུ་མ་ཁོ་ན་ལས་འབྲས་བུ་གཅིག་ཉིད་ཁོ་ན་དང་། ལྡོག་པ་རྒྱུ་དུ་མ་ཁོ་ན་ལས་འབྲས་བུ་དུ་མ་ཁོ་ན་དང་། རྒྱུ་གཅིག་ཉིད་ལས་འབྲས་བུ་དུ་མ་དང་དེ་ལས་ལྡོག་པ་རྒྱུ་དུ་མ་ལས་འབྲས་བུ་གཅིག་འབྱུང་བ་རྣམས་མི་འཐད་དེ། རིག་ངོར་གཅིག་ཉིད་མི་རིགས་ལ་དེས་དུ་མ་ [100b1] བདེན་གྲུབ་ཀྱང་ཁེགས་པས་སོ། །དེས་ན་འདི་ཡང་གཙོ་བོར་གཅིག་དུ་བྲལ་གྱི་རྩ་བ་ཅན་ཡིན་པས། འཇུག་པ་སོགས་གཞུང་འགའ་རེར་མ་གསུངས་སོ། །
	འོ་ན་འཇུག་པར་གཅིག་དུ་བྲལ་ཡང་མ་བཤད་དོ་ཞེ་ན། མ་གྲུབ་སྟེ། གང་ཟག་བདག་འགོག་ཏུ་རྣམ་བདུན་གྱི་རིག་(M; read: རིགས་)པ་བཤད་ [100b2] པས་སོ། ། [M 331] 
	དབུ་མ་རང་རྒྱུད་པས་འདིའི་ནང་ནས་གཉིས་པ་རྐྱེན་གསུམ་ལས་རྣམ་ཤེས་གཅིག་འབྱུང་བ་ལྟ་བུ་དང་། དེ་བཞིན་དུ་བཤད་མ་ཐག་པའི་འཁྲུལ་ངོའི་བཞི་པ་དང་། མཐའ་བཞི་སྐྱ་(read: སྐྱེ་ M)འགོག་གི་ནང་ནས་གཞན་ལས་སྐྱེ་བ་དང་། ཡོད་མེད་སྐྱེ་འགོག་གི་ནང་ནས་རྒྱུ་དུས་ན་འབྲས་བུ་ [100b3] མེད་པ་སྐྱེ་བ་རྣམས་ཐ་སྙད་ཙམ་དུ་མ་དཔྱད་ཉམས་དགའ་བར་འདོད་དེ(དོ་ M)། རྒྱན་ལས། 
		བརྟག་པ་མ་བྱས་ཉམས་དགའ་བར། །བདག་རྒྱུ་སྔ་མ་སྔ་མ་ལ། །
		བརྟེན་ནས་ཕྱི་མ་ཕྱི་མ་ཡི། །འབྲས་བུ་དེ་འདྲ་འབྱུང་བ་ཡིན། །
ཞེས་དང་། བདེན་གཉིས་རྩ་འགྲེལ་སོགས་སུ་ཡང་ད་(read: དེ་)ལྟར་འབྱུང་ [100b4] བས་སོ། །
	དེ་ལྟ་ན་ཡང་འཐད་པ་མིན་ཏེ། འདི་ལྟར་དཔྱོད་པའི་རིག་ངོ་འདིར་དཔྱད་བཟོད་དུ་གྲུབ་སོགས་ཕྱིར་ཏེ། དངོས་པོ་ལ་དོན་དམ་མམ་ཡུལ་ངོས་ནས་གྲུབ་པའི་སྐྱེ་ཚུལ་དཔྱོད་པ་ལ་འདི་སོགས་པས་སོ། །
	དེས་ན་དེ་ལྟར་དཔྱད་པའི་དཔྱད་མཐར་གྲུབ་པའི་སྐྱེ་བ་ཀུན་ཀྱང་དོན་དམ་ལྟ་ [100b5] ཞོག། ཐ་སོགས་མི་འདོད་པས་ཐལ་རང་གི་ཐ་སྙད་ཁས་ལེན་ཚུལ་ལ་དངོས་འཛིན་མངོན་གྱུར་བ་ལ་ཡང་གནོད་ཚུལ་ཁྱད་པར་ཤིན་ཏུ་ཆེ་བས། རྨི་ལམ་སྒྱུ་མའི་སྣང་བ་ལྟར་རྫུན་པ་བསླུ་བའི་ཆོས་ཅན་བྱིས་པ་འདྲིད་པར་བྱེད་པ་ཅུང་ཟད་ཀྱང་གཏད་ར་(པར་ M)མེད་པའི་ཟ་ཟི་བན་བུན་དུ་ཤེས་པའི་ [100b6] ངང་ནས་དེ་ལྟར་རིག་བཞིན་དུ་བདེན་ཞེན་དང་བདེན་སྣང་མི་བཟློག་པ་ནི། ནང་ན་དངོས་པོ་དང་མཚན་མར་འཛིན་པའི་གདོན་(དོན་ M)ཆེན་པོ་ཐོག་མ་མེད་པ་ནས་རྗེས་སུ་ཞུགས་པ་ཉོན་མོངས་པ་བྱེ་(བྱི་ M)བའི་འཁོར་གྱིས་བསྐོར་ཞིང་ལས་ཀྱི་གོ་མཚོན་སྲ་བ་དང་བཅས་ཏེ་སྡུག་བསྔལ་གྱི་མེ་འོབས་ཆན་(read: ཆེན་ M)པོས་ [101a1] བསྐོར་བའི་ཁྱིམ་ན་གནས་པ་དེ་མ་ཐོན་པའི་སྐྱོན་དུ་ཤེས་པར་བྱས་ནས་དེ་འདོན་པའི་ཐབས་ཀྱི་རྣམ་པ་མཐའ་ཡས་པ་ཞིག་དེ་བཞིན་གཤེགས་པས་གསུངས་པ་ལ་ [M 332] བརྩོན་པ་བརྒྱ་འགྱུར་དུ་བྱ་བར་རིགས་སོ། །

[R3. སྣང་ཙམ་ལ་དཔྱོད་པ་རྟེན་འབྲེལ་གྱི་རྟགས།]
	བཞི་པ་སྣང་ཙམ་ལ་དཔྱོད་པ་རྟེན་འབྲེལ་གྱི་ [101a2] རྟགས་ནི། འདིར་བསྟན་མྱུ་གུ་ཆོས་ཅན། བདེན་པར་མེད་དེ། རྟེན་འབྲེལ་ཡིན་པའི་ཕྱིར་ཞེས་པ་རྟེན་སོགས་ནི། དབུ་མ་པས་བདེན་སྟོང་སྒྲུབ་པའི་རིག་(read: རིགས་ M)པའི་རྒྱལ་པོ་ཡིན་ཏེ། 
		གང་ཕྱིར་དངོས་པོ་བརྟེན་ནས་རབ་འབྱུང་བས། །རྟོག་པ་འདི་དག་བརྟག་པར་མི་ནུས་པ། །
		དེ་ཕྱིར་རྟེན་ [101a3] འབྱུང་རིག་(M; read: རིགས་)པ་འདི་ཡིས་ནི། །ལྟ་ངན་དྲྭ་(དྲ་ M)བ་མཐའ་དག་གཅོད་པར་བྱེད། །
ཅེས་དང་། རིག་(read: རིགས་)པ་དྲུག་ཅུ་པར། 
		དངོས་པོར་ཁས་ལེན་ཡོད་ན་ནི། །འདོད་ཆགས་ཞེ་སྡང་འབྱུང་བ་ཡི། །
		ལྟ་བ་མི་བཟད་མ་རུངས་འབྱུང་། །དེ་ལས་བྱུང་བའི་རྩོད་པར་འགྱུར། །
		དེ་ནི་ཉོན་མོངས་ཀུན་གྱི་རྒྱུ། །དེ་ [101a4] མེད་ཉོན་མོངས་མི་འབྱུང་སྟེ། །
		དེ་ཕྱིར་དེ་ནི་ཡོངས་ཤེས་ན། །ལྟ་དང་ཉོན་མོངས་ཤིན་ཏུ་འབྱང་། །
		གང་གིས་དེ་ཤེས་འགྱུར་ཞེ་ན། །བརྟེན་ནས་འབྱུང་བ་མཐོང་བས་སོ། །
		བརྟེན་ནས་སྐྱེས་པ་མ་སྐྱེས་པར། །དེ་ཉིད་མཁྱེན་པ་མཆོག་གིས་གསུངས། །
ཞེས་སོ། །
	རྟགས་འདིའི་ [101a5] ཆོས་ཅན་གྱི་སྟེང་དུ་ཕྱོགས་ཆོས་འགྲུབ་པ་ནི་ཤིན་ཏུ་སླ་མོད་ཁྱབ་པ་ངེས་དཀའ་བ་ཡིན་ཏ(read: ཏེ M)། དངོས་པོར་སྨྲ་བ་དག་གིས་ཁྱབ་པ་ལྡོག་ནས་འབུད་པའི་ཕྱིར་རོ། །ཞེས་རྒྱ་ཆར་(read: ཆེར་)གྲགས་མོད། ཁོ་བོ་ནི་ལྡོག་ནས་སྨྲ་སྟེ། དངོས་སྨྲ་དག་གིས་རྟེན་འབྲེལ་གྱི་མིང་ཅམ་(read: ཙམ་ M)ལེགས་པར་གྲུབ་ཀྱང་རྟན་(read: རྟེན་ M)འབྲེལ་གྱི་ [101a6] དོན་བལྟོས་(ལྟོས་ M)གྲུབ་ཙམ་ཡིན་པས་ཕྲད་སོགས་འབྱུང་བའི་ཆོས་སོགས་མི་སྲིད་པར་རྟོགས་དགོས་པ་ལས་མ་རྟོགས་པའི་ཕྱིར་རོ། །དེས་ན་གཏན་ཚིགས་རྟེན་འབྲེལ་གྱི་དོན་ནི་ཤིན་ཏུ་རྟོགས་དཀའ་སྟེ། དེ་ཉིད་བདན་(read: བདེན་ M)ན་མི་ལྟོས་དགོས་པ་ལས་ཆོས་ཐམས་ཅད་ལྟོས་ས་ལ་བལྟོས་པའི་ཕྱིར་ཞེས་ [101b1] པའི་རྟེན་འབྲེལ་གྱི་དོན་གྲུབ་ན་སྐབས་ཀྱི་བསྒྲུབ་ [M 333] བྱའི་དོན་ཡང་གྲུབ་པས། རྟོག་གེ་ལ་གྲགས་པའི་ཐ་སྙད་འབའ་ཞིག་སྒྲུབ་ཀྱི་རྟགས་སུ་ཤེས་པར་བྱའོ། །དེས་ན་རྟེན་འབྲེལ་གྱི་དོན་གང་ལ་རྩལ་ཅི་ཡོད་ཀྱིས་འབད་རིགས་ཏེ། ལྷ་སོགས་རྟེན་འབྲེལ་རྟོགས་པ་འདི་ཡིས་གཅོད་པའི་ཕྱིར་རོ། །

[Q4. གང་ཟག་གི་བདག་མེད་ངེས་བྱེད།]
	གཉིས་ [101b2] པ་གང་ཟག་གི་བདག་དགག་པ་ལ། སྤྱིར་ངར་འཛིན་ལྷན་སྐྱེས་ཀྱིས་དང་པོར་ངའོ་ཞེས་རང་ཉིད་ལ་བདག་ཏུ་འཛིན་པ་འདིའི་འཛིན་སྟངས་ཀྱི་ཡུལ་ལ་གྲུབ་མཐའ་སྨྲ་བ་དག་གིས་བརྟགས་ཤིང་དཔྱད་པའི་ཚེ། ཐོག་མར་ཕྱི་རོལ་པ་རྣམས་ཀྱི་བདག་ནི་རྟག་པ་དང་གཅིག་པུ་དང་རང་དབང་ཅན་ [101b3] དང་། ཟ་བ་པོར་མཐོང་ཞིང་ཕུང་པོ་ནི་དེ་ལས་ལྡོག་པར་མཐོང་བས་བདག་ཕུང་རྫས་ཐ་དད་དུ་འཛིན་ཏོ། །
	རང་སྡེ་མང་བཀུར་བས་ནི། དེ་ལྟ་བུའི་རྟག་གཅིག་རང་དབང་ཅན་ལ་གནོད་བྱེད་མཐོང་ཞིང་། 
		བདག་ཉིད་བདག་གི་མགོན་ཡིན་གྱི། །གཞན་ནི་སུ་ཞིག་མགོན་དུ་གྱུར། །
ཞེས་སོགས་ [101b4] ཀྱི་ལུང་གིས་འཁྲུལ་ནས་བདག་ཕུང་ཐ་མི་དད་ཀྱི་གཅིག་ཏུ་བཟུང་ངོ་། །
	དེའི་ནང་ཚན་གནས་མ་བུ་པས་ནི། གཅིག་ལ་ཡང་གནོད་པ་མཐོང་ནས་གང་དུ་ཡང་བརྗོད་དུ་མེད་པར་ཁས་ལེན་ཏེ། རྟེན་དང་བརྟེན་པ་དང་། ལྡན་པ་དང་། དབྱིབས་དང་། ཚོགས་པ་ལ་སོགས་པར་ཁས་ལེན་ [101b5] མཁན་ནི་དངོས་སུ་མི་གསལ་ཞིང་། མཐའ་དཔྱོད་པའི་ཕྱིར་དུ་དཔྱད་ནས་འགོག་ལ། དེ་ཡང་འདི་ལྟར་ངར་འཛིན་སོགས་བདེན་གྲུབ་ཀྱི་བདག་དེ་རང་གང་ལ་འདོགས་པའི་འདོགས་གཞིའི་ཕུང་པོ་དང་ངོ་བོས་གྲུབ་པའི་གཅིག་དང་ཐ་དད་དང་རྟེན་སོགས་དཔྱད་དེ། རྩ་བར། 
		ཕུང་མིན་ [101b6] ཕུང་པོ་ལས་གཞན་མིན། །དེ་ལ་དེ་མེད་དེར་དེ་མིན། །
		དེ་བཞིན་གཤེགས་པ་ཕུང་ལྡན་མིན། །
ཞེས་དེ་བཞིན་གཤེགས་པ་ལ་སྦྱར་བ་བདག་ལ་འདོན་(འདོད་ M)པ་སྤོ་ཞིང་། རིན་ཅེན་(M; read: ཆེན་)འཕྲེང་(ཕྲེང་ M)བར་བདག་ [M 334] གམ་སྐྱེས་བུ་ལ་དངོས་སུ་ཡང་སྦྱོར་ལ། དཔལ་ལྡན་ཟླ་བས། 
		ཤིང་རྟ་རང་ཡན་ལག་ [102a1] ལས་གཞན་འདོད་མིན། །གཞན་མིན་མ་ཡིན་དེ་ལྡན་ཡང་མ་ཡིན། །
		ཡན་ལག་ལ་མེད་ཡན་ལག་དག་དེར་མེད། །འདུས་ཙམ་མ་ཡིན་དབྱིབས་མིན་ཇི་བཞིན་ནོ། །
ཞེས་ལྔ་པོའི་སྟེང་དུ་དབྱིབས་སོགས་མཚུངས་པས་རིག་(M; read: རིགས་)པས་དཔྱད་ན་མི་རྙེད་པར་གསུངས་ [102a2] ཏེ། མུ་སྟེགས་འདོད་པའི་ཐ་དད་ལ་རང་ལ་གྲགས་པ་རྒྱུ་ལས་མ་སྐྱེས་པར་འདོད་པས་དངོས་པོ་(M om. པོ་)མིན་པར་ཐལ་བ་དང་། དེར་(དེ་ M)འཛིན་ཚད་མ་མ་གྲུབ་པའི་ཕྱིར་དང་། ངར་འཛིན་རྟེན་དུ་མི་འཐད་པའི་ཕྱིར་ཞེས་པས་བཀག་ཅིང་། མང་བཀུར་བ་ལ། བདག་མང་པོར་ཐལ་བ་དང་། དེ་འཛིན་ [102a3] མངོན་སུམ་དུ་ཐལ་བ་དང་། མྱ་ངན་ལས་འདས་པའི་ཚེ་བདག་ཆད་པར་ཐལ་བ་དང་། བདག་མེད་རྟོགས་པའི་ཚེ་ཕུང་པོ་མེད་པར་རྟོགས་པར་ཐལ་བ་དང་། དངོས་གཉེན་མེད་པར་མིག་སོགས་བཞིན་དུ་འདུན་པའི་འདོད་ཆགས་ཙམ་སྤངས་པའི་སྒོ་ནས་སྤོང་དགེས་(read: དགོས་ M)པར་ཐལ་བ་ལྔས་བཀག་ [102a4] ནས། མདོ་ལས་ཕུང་པོ་ལྔ་ལ་དམིགས་ནས་བདག་ཏུ་ལྟ་ཞེས་གསུངས་པ་ནི་ཕུང་པོ་ལས་དོན་གཞན་འགོག་ཅིང་། ཚོགས་ཙམ་འཇིག་ལྟའི་དམིགས་ཡུལ་དུ་བསྟན་པ་དང་། ཕུང་པོ་ལ་བརྟེན་ནས་འདོགས་པར་གསུངས་པས་ཚོགས་ཙམ་ལ་དེར་མི་རུང་ཞིང་བདག་ཕུང་གཅིག་ན་ལེན་པོ་ [102a5] དང་བླང་བྱ་གཅིག་པར་ཐལ་བས་བཀག་སྟེ། རྩ་ཤེའི་རབ་བྱེད་བཅོ་བརྒྱད་པ་དང་ཉེར་བདུན་པའི་དོན་ནོ། །
	རྟེན་དང་བརྟེན་པ་བདེན་གྲུབ་ལ་ནི་རྫས་གཞན་གྱིས་ཁྱབ་ཅིང་ལྡན་པའང་ད་(read: དེ་ M)དང་འདྲ་བ་ནི་གཞན་བཀག་པས་ཁེགས་པ་དང་། དབྱིབས་དང་ཚོགས་པ་ནི་དབྱིབས་ཅན་དང་ཚོགས་པ་ [102a6] ཅན་ལས་གཞན་དུ་མི་རྙེད་པས་ཁེགས་སོ། །
	ད་(read: དེ་ M) [M 335] ལྟ་མོད་ཀྱང་། 
		འདི་ནི་དེ་ཉིད་དུ་འམ་འཇིག་རྟེན་དུ། །རྣམ་པ་བདུན་གྱིས་འགྲུབ་འགྱུར་མིན་མོད་ཀྱི། །
		རྣམ་སོགས་འདོགས་པ་ཡིན།
ཞེས་གསལ་བར་གསུངས་སོ། །
	འོག་ཏུ་ཡང་། 
		དེ་བཞིན་འཇིག་རྟེན་གྲགས་པས་ཕུང་པོ་དང་། ། [102b1] 
ཞེས་སོགས་ནས། 
		མ་བརྟགས་གྲགས་པར་གཏི་མུག་ལས་ཡིན་ནོ། །
ཞེས་འཁྲུལ་ངོ་འབའ་ཞིག་གསུངས་པས། རང་ལུགས་ཀྱི་ཚད་གྲུབ་ནི་མིན་ནོ། །

[N11. རང་དང་གཞན་ལ་རྟོགས་པ་སྐྱེ་ཚུལ།]
	གཉིས་པ་ནི། ཇི་སྐད་བཤད་པའི་ཚུལ་གྱིས་རང་གཞན་ལ་ལྟ་བ་རྣམ་དག་གི་རྟོགས་པ་སྐྱེད་པའི་ཚེ་སྟོད་སྨད་ཕལ་སོགས་མེད་དེ། དབུ་ [102b2] མ་ཐལ་འགྱུར་བ་ཞེས་བྱ་བ་ནི་གྲུབ་མཐའ་ཐམས་ཅད་ཀྱི་མཐར་སོན་པས་གཞན་ལ་ནང་འགལ་སྟོན་ཅིང་རང་གཞན་རྗེས་སུ་འཛིན་པ་ལ་མཁས་པའི་ཕྱིར་རོ། །གང་དག་རྟོག་སོགས་སྨྲ་བ་ནི། རྟོག་གེས་བཏགས་པའི་ཐལ་འགྱུར་མི་སྲིད་ཕྱིར། །ཅེས་ཐལ་སོགས་མི་མཚུངས་ཏེ་ལེགས་པར་ [102b3] མཚུངས་སོ། །

[N12. མདོའི་དྲང་ངེས་དགོངས་པ་འགྲེལ་ཚུལ།]
	གསུམ་པ་ནི། འོ་ན་ལུགས་འདིས་བཀའ་བར་པ་ངེས་དོན་སྒྲ་ཇི་བཞིན་པར་འདོད་མོད་ཀྱི། དངོས་པོ་བདེན་གྲུབ་དང་ཁྱད་པར་གཞན་དབང་རྫས་ཡོད་སོགས་སྟོན་པའི་གསུང་རབ་རྣམས་སྤོང་ངམ་ཞེ་ན། བདེ་བར་གཤེགས་པའི་གསུང་རབ་མཐའ་དག་གདུལ་བྱ་མཆོག་ [102b4] དམན་རྗེས་སུ་འཛིན་པའི་ཐབས་མཁས་ཁྱད་པར་ཅན་དུ་ཤེས་ནས་ཤིན་ཏུ་གུས་པར་བྱེད་རིགས་ཏེ། ཕུང་སོགས་ཙམ་དུ་འདོད་ལ། དེ་འདྲའི་ཚིག་ཟུར་དངོས་བསྟན་ལ་མ་འབྱར་བ་གཞན་སོགས་གསུངས་པ་གང་ཞིག དེ་ལྟར་གསུངས་པ་ཉིད་ཀྱིས་(ཀྱི་ M)སྟོན་པ་ལ་གུས་པ་བསྐྱེད་པའི་ཕྱིར་རོ། ། [102b5] 

	གཞི་དབུ་མ་བཤད་ཟིན་ཏོ། །

[M13. ལམ་སྨིན་གྲོལ་ཡོངས་སུ་རྫོགས་པའི་དབུ་མ་བཤད་པ། (*ལམ་དབུ་མ་བཤད་པ།)]
	གཉིས་པ་ལ། མངོན་མཐོ་ངེས་ལེགས་ཀྱི་ལམ། སྐྱེས་བུ་གསུམ་གྱི་ལམ། གནས་སྐབས་མཐར་ཐུག་གི་ལམ་མོ། །

[N13. མངོན་མཐོ་ངེས་ལེགས་ཀྱི་ལམ།]
	དང་པོ་ནི། འཕགས་པ་ཉིད་ཀྱིས་རིན་ཅེན་(M; read: ཆེན་)འཕྲེང་(ཕྲེང་ M)བར། 
		དང་པོར་མངོན་པར་མཐོ་བའི་ཆོས། །ཕྱིས་ནི་ངེས་པར་ལེགས་འབྱུང་བ། ། [102b6] 
		དེ་ལ་མངོན་མཐོ་བདེ་བ་སྟེ། །ངེས་པར་ལེགས་པ་ཐར་པ་ཡིན། །
		དེ་ཡི་སྒྲུབ་པ་མདོར་བསྡུ་ན། །མདོར་ན་དད་དང་ཤེས་རབ་བོ། །
		དད་ཅན་ཉིད་ཕྱིར་ཆོས་ལ་བརྟེན། །ཤེས་རབ་ལྡན་ཕྱིར་ཡང་དག་རིག །
		འདི་གཉིས་གཙོ་བོ་ཤེས་རབ་སྟེ། །འདི་ཡི་སྔོན་འགྲོ་དད་པ་ཡིན། །
ཞེས་གསུངས་ [103a1] པ་ལྟར། སྤྱིར་མི་དགེ་བའི་ལས་ཀྱི་ལམ་ཞེས་ངན་སོང་གི་ལམ་ཡང་ཡོད་མོད་ཀྱི། འདིར་རྟོགས་ལྡན་གྱིས་བླང་བྱའི་ལམ་གྱི་དབང་དུ་བྱས་ནས་ལམ་སོགས་ཏེ། ངན་སོང་གི་སྡུག་བསྔལ་ལས་འཕྲལ་དུ་ཐར་པ་ལྷ་དང་མིའི་བདེ་བ་རྣམ་སྨིན་དང་རྒྱུ་ [103a2] མཐུན་གྱིས་བསྡུས་པ་དང་། འཁོར་བ་སྤྱིའི་སྡུག་བསྔལ་ལས་གཏན་དུ་གྲོལ་བ་(བར་ M)ཐར་པ་མྱ་ངན་ལས་འདས་པ་ནི་ཐོབ་བྱའམ་བསྒྲུབ་བྱ་ཡིན་པས་དེ་གཉིས་སྒྲུབ་པའི་ཐབས་ཀྱི་གཙོ་བོ་ནི་དད་པ་དང་ཤས་(read: ཤེས་ M)རབ་བོ། །
	དེ་ཡང་དད་པ་གསུམ་ལས་གཙོ་བོར་ལས་འབྲས་ལ་ཡིད་ཆེས་པའི་དད་ [103a3] པས་ཀུན་ནས་བླངས་ཏེ་དགེ་སྡིག་གི་བླང་དོར་བྱེད་པའི་ཕྱིར་དང་། འཁོར་གསུམ་མི་རྟོག་པའི་ཤེས་རབ་ཀྱིས་འཁོར་བའི་རྩ་བ་གཅོད་པར་བྱེད་པའི་ཕྱིར་རོ། །
	དེས་ན་དེ་གཉིས་ཀྱི་མཚན་ཉིད་ནི་རིམ་པ་བཞིན་དུ། རྒྱུ་མཚན་ཁྱད་པར་ཅན་མེད་པར་རང་ཕྱོགས་ལ་འདུན་པ་དང་གཞན་ [103a4] ཕྱོགས་ལ་ཞེ་སྡང་བ་དང་། [M 337] བླང་དོར་ལ་གཏི་མུག་པ་དང་། རྗེ་དཔོན་སོགས་ལ་འཇིགས་པས་འགྲོ་བ་སྟེ་འགྲོ་བ་བཞི་ཡིས་བླང་དོར་གྱི་ཆོས་ལས་མི་འདའ་བ་དང་། གཞན་དོན་གཙོ་བོར་བྱེད་པའི་སྙིང་རྗེ་ཆེན་པོ་དང་མི་ལྡན་པའམ་ལྡན་ཀྱང་རུང་སྟེ་སྒོ་སོགས་མི་ལྡོག་པའོ། །དེ་སྐད་ [103a5] དུ་ཡང་། 
		འདུན་དང་ཞེ་སྡང་འཇིགས་པ་དང་། །རྨོངས་པས་གང་ཞིག་ཆོས་མི་འདའ། །
		དེ་ནི་དད་པ་ཅན་ཞེས་བྱ། །ལེགས་པ་ཡི་ནི་སྣོད་མཆོག་ཡིན། །
		གང་ཞིག་ལུས་ངག་ཡིད་ཀྱི་ལས། །རྣམ་པ་གསུམ་དུ་མི་རྟོག་པར། །
		བདག་དང་གཞན་ལ་ཕན་ཤེས་ནས། །རྟག་ཏུ་བྱེད་པ་དེ་ [103a6] ཤེས་རབ། །
ཅེས་གསུངས་པས། དད་པས་ཀུན་ནས་+བླངས་(མ་སླངས་ M)ན་སྤྱིར་དགེ་བ་ཙམ་དུ་ཡང་མི་འགྲོ་བ་དང་། བདག་མེད་རྟོགས་ཤིང་འཁོར་གསུམ་མི་རྟོག་པའི་ཤེས་རབ་ཀྱིས་མ་ཟིན་ན་ཐར་ལམ་དུ་གཏན་མི་འགྲོ་བར་གསུངས་པ་འདི་ག་(ཁ་ M)བཤད་ཙམ་དུ་མ་སོང་བར་ཕྱག་རྡོག་པོ་ [103b1] གསུམ་འཚལ་ན་ཡང་དྲན་པ་ཅིག་བྱ་འཚལ་ལོ། །	
	
[N14. སྐྱེས་བུ་གསུམ་གྱི་ལམ།]
	གཉིས་པ་ནི། ངེས་ལེགས་ཀྱི་ལམ་ལ་རང་དོན་གཙོ་བོར་བྱེད་པའི་དབང་དུ་བྱས་པ་ཐེག་པ་དམན་པ་དང་། གཞན་དོན་གཙོ་བོར་སྤྱོད་པའི་དབང་དུ་བྱས་པ་ཐེག་པ་མཆོག་གི་ལམ་གཉིས། བཤད་མ་ཐག་པའི་མངོན་མཐོར་བཅས་ [103b2] པ་ནི་སྐྱེས་བུ་གསུམ་གྱིས་སྒྲུབ་ཅིང་ཉམས་སུ་ལེན་ཏེ། ཚེ་འདི་དོན་གཉེར་གྱི་བསམ་པ་རིང་དུ་སྤངས་ནས་གཙོ་བོར་ངན་སོང་གིས་འཇིགས་ཏེ་བསམ་པ་ལས་འབྲས་ལ་ཡིད་ཆེས་པའི་དད་པས་ཀུན་ནས་བླངས་ཤིང་སྦྱོར་བ་དགེ་བ་བཅུ་དང་སྡིག་པ་མི་དགེ་བ་བཅུའི་ངོ་བོ་རྒྱུ་འབྲས་ལ་མཁས་ [103b3] པས་བླང་དོར་ནན་གྱིས་བྱེད་པ་དང་། འཁོར་བ་སྤྱིའི་སྡུག་བསྔལ་གྱི་(གྱིས་ M)འཇིགས་པས་རང་ཉིད་འཁོར་བ་ལས་ཐར་འདོད་ངེས་འབྱུང་གི་བསམ་པས་སྦྱོར་བ་འཕགས་པའི་བདེན་པ་བཞིའི་འཇུག་ [M 338] རིམ་སྡུག་ཀུན་དང་ལྡོག་རིམ་འགོག་ལམ་ལ་མཁས་པས་བྱང་ཕྱོགས་སོ་བདུན་དང་། རང་རྒྱལ་ [103b4] གྱིས་(གྱི་ M)རྟེན་འབྲེལ་ལུགས་འབྱུང་ལུགས་ལྡོག་དང་མཁས་པར་བྱ་བའི་དངོས་པོ་དྲུག་ལ་མཁས་པར་བྱེད་ཅིང་གཞི་རྟེན་ངེས་འབྱུང་ཚུལ་ཁྲིམས་གཙོ་བོར་བྱེད་པ་དང་། སེམས་ཅན་སྡུག་བསྔལ་བས་འཇིགས་ནས་རང་གི་ཞི་བདེ་ཙམ་འདོད་པ་སྤང་བྱའི་གཙོ་བོར་བྱས་ཏེ། བསམ་པ་བྱང་ཆུབ་ [103b5] ཆེན་པོའི་སེམས་ཀྱིས་ཀུན་ནས་བླངས་ཏེ་སྦྱོར་བ་ཕྱིན་དྲུག་རྫོགས་པར་སྤྱོད་པ་རྣམས་ནི་རིམ་པ་བཞིན་དུ་སྐྱེས་བུ་ཆུང་འབྲིང་ཆེན་པོ་དེ་གསུམ་གྱི་ལམ་དུ་རྒྱལ་བས་གསུངས་ཤིང་ཀླུ་སྒྲུབ་སོགས་ཀྱང་བཞེད་མོད་ཀྱི་དངོས་སུ་གསལ་བར་མ་ཐོན་པ། འཛམ་གླིང་གི་རྒྱན་མཆོག་དཱི་པཾ་ [103b6] ཀ་ར་ཤྲཱི་ཛྙཱ་ན་སྟེ་མར་མེ་མཛད་དཔལ་ཡེ་ཤེས་མཆན་(read: མཚན་ M)གཞན་ཇོ་བོ་དཔལ་ལྡན་ཨ་ཏི་ཤ་ཞེས་གསལ་བར་གྲགས་པ་དེ་ཉིད་ཀྱིས་བཞེད་ཅིང་གསལ་བར་མཛད་པ་ནི། བྱང་ཆུབ་ལམ་སྒྲོན་གྱི་འགྲེལ་པ་གསར་རྙིང་ཀུན་དང་། ཁྱད་པར་རྗེ་བཙུན་བཙོང་ཁ་པ་ཆེན་པོ་ལ། ལོ་ཆེན་ [104a1] ཐམས་ཅད་མཁྱེན་པས་ལེགས་པར་བསྐུལ་ནས་མཛད་པ་ན་(read: ནི་)ཤིན་ཏུ་ངོ་མཚར་བར་བཞུགས་མོད་ལྷག་མཐོང་གི་སྐོར་ལ་ཅུང་ཟད་དཔྱད་པ་ཉིད་དོ། །
	འོ་ན་ཐེག་པ་གསུམ་དང་ཇི་ལྟར་སྦྱར་ཞེ་ན། སྐྱེས་བུ་འབྲིང་གི་ལམ་མཐའ་དག་ཐེག་དམན་ [104a2] ཞེས་གཅིག་ཏུ་བསྡུས་པ་ལས་སླར་ཡང་དམན་པ་དང་འབྲིང་པོ་གཉིས་སུ་དབྱེ་བས་ཐེག་པ་གསུམ་དུ་རྣམ་པར་བཞག་སྟེ། སྔར་བཤད་པ་བཞིན་ཐེག་སོགས་བཀག་ཟིན་ཏོ། །

[N15. གནས་སྐབས་མཐར་ཐུག་གི་ལམ།]
	གསུམ་པ་ལ། གནས་སྐབས་སྨིན་བྱེད་ཀྱི་དང་། མཐར་ཐུག་གྲོལ་བྱེད་ཀྱི་ལམ་མོ། ། [M 339] 

[O8. གནས་སྐབས་སྨིན་བྱེད་ཀྱི་ལམ།]
	དང་པོ་ [104a3] ནི། ཇི་སྐད་བཤད་པའི་ལམ་ཀུན་ཀྱང་ཉན་རང་ལ་ཆོས་ཀྱི་བདག་མེད་རྟོགས་པ་མི་དགོས་པར་བཞེད་པ་རང་རྒྱུད་པ་མན་ཆད་འདོད་པའི་བདེན་བཞི་མི་རྟག་སོགས་བཅུ་དྲུག་ལྟ་བུ་སྟོང་སོགས་ན་ནི་ཟག་མེད་ཐར་ལམ་དངོས་སུ་མི་འགྱུར་གྱིས་ཟག་བཅས་ལས་སུ་འགྱུར་ཏེ། གཞི་སོགས་ [104a4] གནས་ཚུལ་སོགས་ཕྱིར་རོ། །
	འོ་ན་འདུལ་བ་ལུང་ལ་སོགས་པའི་བཀའ་དང་། བསྟན་བཅོས་ཕལ་ཆེར་དུ་དེ་ཉིད་རྒྱས་པར་གསུངས་པ་ཅི་ཞེ་ན། དེ་ལྟ་མོད་ཀྱི་ཟབ་མོ་སྟོང་ཉིད་རྫོགས་པར་རྟོགས་པའི་སྣོད་རུང་གི་གང་ཟག་ནི་ཤིན་ཏུ་དཀོན་སོགས་ལྟར་དངོས་ཀྱི་གདུལ་བྱ་ལམ་དངོས་ལ་ [104a5] ཁད་ཀྱིས་དྲང་བའི་ཕྱིར་དུ་གསུངས་པའོ། །དེས་ན་དེ་ལྟར་སྟོན་པའི་རྒྱལ་བ་དང་གདུལ་བྱའི་སེམས་ཅན་གཉིས་ཀ་ལ་ཤིན་ཏུ་གུས་པར་བྱ་ཡི། རང་གི་ལྟ་བ་ལ་ལྷག་པར་ཆགས་པ་དང་གཞན་གྱི་ལྟ་བ་དང་གང་ཟག་ལ་འཁྲུག་ཅིང་སྡང་བར་མི་བྱ་སྟེ། ཟབ་སོགས་ཕྱིར་རོ། །
	དེ་ཡང་ [104a6] ལམ་དེ་དག་གིས་རྒྱུད་ལེགས་པར་སྨིན་ཅིང་རྒྱལ་བ་སྲས་བཅས་ཀྱི་བྱིན་རླབས་ཞུགས་པས། དེ་ལ་སྒྲིབ་པའི་ལས་སྒྲིབ་བྱང་ཞེས་ཉོན་མོངས་པའི་ས་བོན་ཡང་རགས་པ་ཆོད་ཚར་བས། ནམ་ཞིག་ན་བློ་ཁ་ཕྱོགས་པ་ཙམ་གྱིས་སྟོང་ཉིད་རྫོགས་པར་རྟོགས་པར་འགྱུར་བས་ན། གང་ཟག་ [104b1] དངོས་སྨྲ་དང་ཉན་རང་ཕལ་པ། ལམ་བདེན་བཞི་མི་རྟག་སོགས་རྟོགས་པ་ལ་ཞལ་བཞུ་དང་ངན་སྨྲས་སྣ་ཚོགས་བྱེད་ཅིང་། ཟླ་བ་གྲགས་པའི་ལམ་སྲོལ་གྱིས་སེམས་ཁངས་(read: ཁེངས་ M)པར་བྱས་ན་སྟོང་ཉིད་མངོན་སུམ་དུ་རྟོགས་པའི་གེགས་ཀྱི་ལས་སྒྲིབ་གསར་དུ་གསོ་གཉེན་ཆའོ(ཆེའོ M; read: གསོག་ཉེན་ཆེའོ?)། །

[O9. མཐར་ཐུག་གྲོལ་བྱེད་ཀྱི་ལམ།]
	གཉིས་པ་ནི། དེ་ལྟ་ [104b2] ཡིན་པ་འོན་ཀྱང་སྲིད་རྩ་གཅོད་པའི་ཐར་ལམ་གྱི་གཙོ་བོ་ནི་མཐའ་བྲལ་དབུ་མ་རྟོགས་པའི་ཤེས་རབ་ཉིད་ཡིན་ཏེ། ངེས་ལེགས་ [M 340] ཐར་པའི་ལམ་དུ་གྲགས་པ་ཀུན་ཐར་ལམ་དངོས་སུ་འགྲོ་བ་ནི་དབུ་མའི་ལམ་འདིར་བལྟས་ཤིང་རག་ལས་པའི་ཕྱིར་རོ། །དེ་ཡང་། 
		གང་དག་བདེ་གཤེགས་ཉན་ཐོས་ [104b3] འགྱུར་བར་བྱ་སྙམ་དང་། །
		རང་སངས་རྒྱས་དང་དེ་བཞིན་ཆོས་རྒྱལ་འགྱུར་འདོད་པ། །
		བཟོད་པ་འདི་ལ་མ་བརྟེན་འཐོབ་པར་མི་ནུས་ཏེ། །
ཞེས་སོགས་མང་པོ་དང་། 
		སྟོང་ཉིད་ལྟ་བས་གྲོལ་འགྱུར་གྱི། །སྒོམ་པ་ལྷག་མ་དེ་དོན་ཡིན། །
ཞེས་དང་། 
		གང་ཕྱིར་ལུང་ལས་ལམ་འདི་ནི། །མེད་པར་ [104b4] བྱང་ཆུབ་མེད་ཅེས་གསུངས། །
ཞེས་དང་། འཕགས་པ་ཉིད་ཀྱིས། 
		གང་གིས་སྟོང་ཉིད་མི་ཤེས་པ། །དེ་ལ་ཐར་པ་ག་ལ་ཡོད། །
		འགྲོ་དྲུག་སྲིད་པའི་བཙོན་ར་རུ། །རྨོངས་པ་དེ་དག་འཁོར་བར་འགྱུར། །
ཞེས་དང་། 
		ཇི་སྲིད་ཕུང་པོར་འཛིན་ཡོད་པ། །
སོགས་དང་། 
		རྒྱུ་རྐྱེན་ལས་ [104b5] སྐྱེས་དངོས་པོ་རྣམས། །ཡང་དག་ཉིད་དུ་རྟོག་པ་གང་། །
		དེ་ནི་སྟོན་པས་མ་རིག་གསུངས། །དེ་ལས་ཡན་ལག་བཅུ་གཉིས་འབྱུང་། །
ཞེས་སོགས་གསུངས་ཏེ། འོག་ཏུ་བདེན་འཛིན་འཁོར་བའི་རྩ་བར་བཞེད་པའི་རྒྱུ་མཚན་དུ་ཡང་འདི་དག་དྲང་བར་བྱའོ། །
	རང་རྒྱུད་པ་དང་སེམས་ཙམ་ [104b6] པས་ནི། བཟོད་པ་དང་སྟོང་ཉིད་སོགས་རྣམས་གང་ཟག་གི་བདག་མེད་དང་། ཕུང་པོར་འཛིན་པ་དང་རྒྱུ་རྐྱེན་ཡང་དག་ཏུ་རྟོག་པ་རྣམས་གང་ཟག་གི་བདག་འཛིན་ཉིད་ལ་དགོངས་ཞེས་འཆད་མོད་ཀྱི་མངོན་སུམ་ལ་བསྙོན་པ་ལྟ་བུའོ། །
	འོ་ན་སྟོང་ཉིད་རྟོགས་པའི་རྟོགས་ཚུལ་ལ་ཁྱད་པར་མེད་ [Note. f. 105ab is missing. Instead, the missing part is added from M pp. 340.17-343.6 as follows:] པས། ཉན་རང་ཐེག་ཆེན་གསུམ་ཀ་རེ་རེ་ཞིང་ཚོགས་སྦྱོར་མཐོང་སྒོམ་མི་སློབ་ལམ་སྟེ་ལྔ་ལྔ་དང་། ཐེག་དམན་ལ། དཀར་པོ་རྣམ་པར་མཐོང་བའི་ས་དང་། རིགས་ཀྱི་ས་དང་། བརྒྱད་པ་དང་། རྒྱུན་དུ་ཞུགས་པ་དང་། མཐོང་བའི་དང་། བསྲབས་པའི་དང་། [M 341] འདོད་ཆགས་དང་བྲལ་བའི་དང་། །བྱས་པ་རྟོགས་པའི་ས་སྟེ་དམན་པ་ས་བརྒྱད་དང་། ཐེག་ཆེན་ལ་རབ་དགའ་སོགས་བཅུ་དང་། ིབཅུ་གཅིག་ཀུན་ཏུ་འོད་ལ་སོགས་པ་དང་། དེ་དག་རེ་རེ་ལ་ཡང་ཡོན་ཏན་གྱི་དབྱེ་བ་མང་པོ་གང་གིས་འཇོག་ཅེ་ན། སྟོང་ཉིད་རྟོགས་པའི་མཉམ་གཞག་སོགས་ཀྱང་སོ་སོའི་སྦྱོར་བ་དང་། མཇུག་གི་གྲོགས་སུ་གྱུར་པའི་ཐབས་མཆོག་དམན་སོགས་ཀྱི་དབྱེ་སོགས་འགྱུར་བ་ཡིན་ཏེ། རྒྱས་པར་གཞན་དུ་བཤད་པས་འདིར་མི་སྤྲོའོ། །

	ལམ་དབུ་མའི་གནད་བསྡུས་ཏེ་བསྟན་པའོ། །

[M14. འབྲས་བུ་འཕྲལ་དང་ཡུན་དུ་བདེ་བའི་དབུ་མ་བཤད་པ། (*འབྲས་བུ་དབུ་མ་བཤད་པ།) ]
	གསུམ་པ་ནི། འབྲས་སོགས་ནི་བཞེད་དེ། སློབ་དཔོན་གྱིས་མདོ་བཏུས་དང་རིན་ཅེན་ཕྲེང་བ་དང་སྐུ་གསུམ་གྱི་བསྟོད་པ་སོགས་དང་། ཟླ་བའི་སྐྱབས་གསུམ་བདུན་ཅུ་པ་དང་འཇུག་པའི་སྨད་ལ་སོགས་པ་ན་གསལ་བ་ལྟར་རོ། །
	ཕལ་ཆེར་ཞེས་པ་ནི། གཟུགས་སྐུ་དང་ཕྲིན་ལས་གདུལ་བྱའི་གཞན་ངོར་འཇོག་པ་སོགས་དང་། སེམས་ཅན་མན་ཆོད་འདོད་པ་ལྟར་ཉན་རང་གི་ལྷག་མེད་དུ་རིག་པ་རྒྱུན་ཆད་མི་བཞེད་པར། སེམས་འགྲེལ་དུ། 
		ཐེག་པ་གཉིས་པོ་དག་ཀྱང་ནི། །ཐེག་པ་ཆེན་པོས་འབྱུང་བས་ན། །
		སྲིད་པའི་ལམ་གྱིས་དུབ་རྣམས་ལ། །ངལ་གསོ་དོན་ཏེ་དེ་ཉིད་མིན། །
		ཉན་ཐོས་དེ་དག་ཇི་སྲིད་དུ། །སངས་རྒྱས་རྣམས་ཀྱིས་མ་བསྐུལ་བ། །
		དེ་སྲིད་ཡེ་ཤེས་ལུས་གཅིག་གིས། །ཏིང་འཛིན་མྱོས་པས་བརྒྱལ་ཏེ་གནས། །
		བསྐུལ་ན་སྣ་ཚོགས་གཟུགས་ཀྱིས་ནི། །སེམས་ཅན་དོན་ལ་དགའ་བྱེད་ཅིང་། །
		བསོད་ [M 342] ནམས་ཡེ་ཤེེས་ཚོགས་བསགས་ཏེ། །སངས་རྒྱས་བྱང་ཆུབ་ཐོབ་པར་འགྱུར། །
ཞེས་དང་། དེ་དག་གཞན་དོན་དུ་སྐྱེ་བ་ལེན་པའི་རྒྱུ་དང་། །
		གཉིས་ཀྱི་བག་ཆགས་ཡོད་པས་ན། །བག་ཆགས་ས་བོན་དུ་བརྗོད་དེ། །
		ས་བོན་སྲིད་མཐར་རྫོགས་པ་ཡི། །སྲིད་པའི་མྱུ་གུ་སྐྱེས་པར་བྱེད། །
ཅེས་དང་། སྐྱབས་གསུམ་བདུན་ཅུ་པ་དང་འཇུག་པ་ལས་ཀྱང་དེ་ལྟར་གསུངས་པ་སོགས་སོ། །

	འབྲས་བུ་དབུ་མའོ།།  །།

[J31. ལུགས་འདིའི་གྲུབ་མཐའི་གཙོ་བོ་ངོས་བཟུང་བ།]]
	གསུམ་པ་ནི། འོ་ན་ལུགས་འདིའི་གྲུབ་མཐའ་ཐུན་མོང་མིན་པའི་གཙོ་བོ་རྣམས་གང་ཞེ་ན། མཁས་པ་དག་གིས་ཁྱད་ཆོས་ཆེན་པོ་བརྒྱད་དུ་བཞག་པ་ཡང་ཕལ་ཆེར་ཡིན་མོད་ཀྱི་འདིར་ནི། གཙོ་ཆེ་བ་ལྔ་སྟེ། རིག་(read: རིགས་)ངོར་ལྟ་ཞོག་དབུ་མ་རང་ལུགས་ཀྱི་དང་འཇིག་རྟེན་ལུགས་གཉིས་ཀའི་ཐ་སྙད་ཙམ་དུ་ཡང་རང་རྒྱུད་པ་མན་ཆད་ཀྱི་རྟོག་གེས་བརྟགས་པའི་ཚད་མ་དང་ཚད་མིན་གྱི་རྣམ་གཞག་སོགས་ཀུན་སྤོང་ཏེ། ཕྱི་ནང་རྒྱུ་འབྲས་ཀྱི་ཆོས་ཀུན་ཡུལ་རང་ངོས་ནས་ཐ་སྙད་ཙམ་དུ་ཡང་མ་གྲུབ་པའི་(M; read: པས་?)བློས་ཐོགས་ཡོད་ཉིད་དུ་བཞེད་པའི་ཕྱིར་ཏེ་སྒྲུབ་བྱེད་མང་དུ་བརྗོད་ཟིན་ཏེ། གཙོ་བོ་ནི་རྨི་ལམ་དང་སད་དུས་ཀྱི་རྟ་གླང་བདེན་རྫུན་མཚུངས་པར་བཞེད་པ་ཉིད་དོ། །
	འདུས་བྱས་ཡིན་ན་རང་གྲུབ་དུས་ཀྱི་སྐད་ཅིག་གཉིས་པར་མི་སྡོད་ཅིང་སྐད་ཅིག་ལ་བྱ་བྱེད་མེད་པ་དང་རིག་(read: རིགས་)པས་དཔྱད་མི་བཟོད་པར་མ་ཟད་རིག་(read: རིགས་)ངོར་གྲུབ་པ་ཙམ་ཡང་མེད་པས་སླུ་ཆོས་རྫུན་པས་ཁྱབ་པའི་ཕྱིར། འདུས་བྱས་དང་ཚད་གྲུབ་ [M 343] ཀྱི་གཞི་མཐུན་མེད་པར་བཞེད་དེ། ལེགས་པར་དཔྱད་ན་མྱང་འདས་དང་དེ་ལས་ལྷག་པའི་ཆོས་ཀྱང་གྲུབ་པ་མེད་མོད། རིག་(read: རིགས་)ཤེས་ཀྱིས་ཅུང་ཟད་དཔྱད་ངོར་སླུ་མེད་ནི། 
		མྱ་ངན་འདས་པ་བདེན་གཅིག་པུར། །གང་ཚེ་སངས་རྒྱས་རྣམས་གསུང་པ། །
ཞེས་པ་ལྟར། མྱང་འདས་ཁོ་ན་ཡིན་པར་བཞེད་པའི་ཕྱིར། 
	བདེན་འཛིན་དེ་དང་དེས་བསྐྱེད་པའི་ཆགས་སོགས་ཉོན་མོངས་འཁོར་བཅས་ཐམས་ཅད་ཉོན་སྒྲིབ་ཁོ་ན་ཡིན་གྱི། 
		འཁོར་གསུམ་རྣམ་པར་ [106a1] རྟོག་པ་གང་། །དེ་ནི་ཤེས་བྱའི་སྒྲིབ་པར་འདོད། །
ཅས་(read: ཅེས་ M)དང་། ཤེས་སྒྲིབ་གཟུང་འཛིན་གྱི་རྣམ་རྟོག་བརྒྱ་རྩ་ཞེས་སོགས་བདེན་འཛིན་དང་ཤེས་སྒྲིབ་ཀྱི་གཞི་མཐུན་གཏན་མི་བཞེད་དེ། 
		ཇི་སྲིད་ཕུང་པོར་འཛིན་ཡོད་པ། །
ཞེས་སོགས་སྔར་དྲངས་པ་ [106a2] ལྟར་བདེན་སོགས་ཕྱིར། འདིས་ནི་ཉན་རང་ལ་ཆོས་ཀྱི་བདག་མེད་རྟོགས་པ་མེད་དུ་མི་རུང་བ་ཡང་གྲུབ་བོ། །
	ཐེག་པ་གསུམ་གྱི་མཐེང་(read: མཐོང་ M)ལམ་ལ་སྐད་ཅིག་བཅུ་དྲུག་དང་བཅོ་ལྔ་དང་བཅུ་གཉིས་དང་བཞི་ལ་སོགས་པ་དུ་མ་མེད་པར་བཞེད་དེ།
		དེ་ཉིད་ཡུལ་ཅན་བློ་གྲོས་འདི་ཡང་ཐ་དད་ [106a3] འགྱུར་བ་མ་ཡིན་པ། །
ཞེས་ཐེག་སོགས་ཕྱིར་དང་། 
		གལ་ཏེ་ཆོས་ཤེས་མཇུག་ཐོགས་སུ། །འདི་ལ་བྱེ་བྲག་ཡང་ན་ནི། །
		དངོས་པོ་ཤིན་ཏུ་ཕྲ་བ་ལའང་། །གང་གིས་སྐྱེ་བར་རྣམ་བརྟགས་པ། །
		རྣམ་པར་མི་མཁས་དེ་ཡིས་ནི། །རྐྱེན་ལས་བྱུང་བའི་དོན་མ་མཐོང་། །
ཞེས་སོགས་ [106a4] གསུངས་པའི་ཕྱིར། །
	སངས་རྒྱས་ཀྱི་གཟུགས་སྐུ་དང་འཕྲིན་(ཕྲིན་ M)ལས་བསམ་ཡས་བརྗོད་ཀྱིས་མི་ལང་བ་རྣམས། ཡིད་བཞིན་གྱི་ནོར་བུ་དང་ནམ་མཁའ་ལྡིང་གི་མཆོད་སྡོང་བསྒྲུབས་པ་ལ་སོགས་པ་བཞིན་དུ་རྟོག་པ་མེད་པར་མ་ཟད། སེམས་བསྐྱེད་པ་ཙམ་ཡང་མི་དགོས་པར་ [M 344] སྔོན་གྱི་སྨོན་ [106a5] ལམ་དང་གདུལ་བྱའི་ལས་བཟང་པོའི་དབང་གིས་གདུལ་བྱ་དེ་དང་དེའི་གཞན་སྣང་གི་རྣམ་རོལ་ཁོ་ན་ཡིན་པར་བཞེད་དེ། སངས་རྒྱས་རང་ངོར། 
		དེ་ཚེ་རྣམ་པ་གཞན་མེད་པས། །དམིགས་པ་མེད་པར་རབ་ཏུ་ཞི། །
ཞེས་དང་། 
		མ་རིག་རྨོངས་པའི་གཉིད་སད་ན། །འཁོར་བ་འདི་ [106a6] དག་མི་དམིགས་སོ། །
ཞེས་ཤེས་པ་དང་ཤེས་བྱའི་སྣང་བ་མཐའ་དག་ནུབ་པའི་ཕྱིར་རོ། །
	དེ་ལྟར་ལྔ་པོ་འདི་རྣམས་ནི་ལུགས་འདིའི་ཐུན་མོང་མིན་པའི་ཁྱད་ཆོས་ཀྱི་གཙོ་བོ་ཡིན་ཏེ། གེང་(read: གོང་ M)དུ་རྒྱས་པར་བཤད་པ་རྣམས་ཀྱི་མཇུག་བསྡུས་པའོ། །

[G14. སྒྲུབ་བྱེད་ཀྱི་གཞུང་ཁུངས་བསྟན་པ།]
	གསུམ་པ་བསྒྲུབ་བྱད་(read: བྱེད་ M)ལུང་ཁུངས་ [106b1] བསྟན་པ་ལ། ལུང་ཁུངས་དངོས་དང་། ཆ་མཐུན་གྱི་ལུང་དང་། དེ་ལ་རྩོད་པ་སྤང་བ་དང་། དེར་བསྟན་རྣམས་འཕགས་ལམ་དངོས་མིན་པ་དང་། ཡན་ལག་ཁྱད་པར་ཅན་ཡིན་པས་གུས་པར་གདམས་པའོ། །

[H19. ལུང་ཁུངས་དངོས།]
	དང་པོ་ནི། རྣམ་གཞག་ཐུན་མོང་མིན་པ་དེ་དག་གི་ལུང་གི་སྒྲུབ་བྱེད་ [106b2] རྒྱས་པར་ནི་དབུ་མ་ཆེན་པོའི་གཞུང་འཕགས་པའི་རིག་(read: རིགས་ M)ཚོགས་བསྟོད་ཚོགས་སེམས་འགྲེལ་རྣམས་དང་། འཕགས་པ་ལྷའི་བཞི་བརྒྱ་པ་དང་། དཔའ་(དཔལ་ M)བོའི་དོན་དམ་སེམས་བསྒོམ་(བསྒོམས་ M)སོགས་དང་། དཔལ་ལྡན་ཟླ་བའི་གཞན་འགྲེལ་གསུམ་དང་འཇུག་པ་རྩ་འགྲེལ། སྤྱོད་འཇུག་ཤེར་ལེ་ [106b3] རྣམས་ལ་ཞིབ་པར་ལྟོས་ཤིག་དང་ངོ་འཕྲོད་པར་འགྱུར་རོ། །
	དེ་དག་གི་ལུང་རྒྱས་པ་ཡང་འདིར་ཡི་གེ་ལ་བརྩེགས་ནས་མ་བྲིས་པས། འདི་ལ་ལྡེ་མིག་བྱས་ནས་ལེགས་པར་བལྟས་ན་བློ་གྲོས་འཕེལ་ཞིང་ངེས་པ་སྟེར་བ་དང་། མ་མཐའ་ཡང་གཞུང་མི་ནུབ་པའི་རྐྱེན་དུ་འགྱུར་བས། ཕྱོགས་ [106b4] ཙམ་རེ་མཐོང་མ་ཐག་ཏུ་གཞུང་ལུགས་མི་ཉན་ཞིང་མི་ལྟ་བར་རང་བཟོ་མགོ་ཕུར་ལ་བརྩོན་པར་མི་བྱའོ། ། [M 345]

[H20. ཆ་མཐུན་གྱི་ལུང་།]
	གཉིས་པ་ནི། མཁས་མཆོག་ལེགས་ལྡན་འབྱེད་ཀྱི་ཤེས་རབ་སྒྲོན་མེ་དང་། འགྲེལ་བཤད་ཆེན་པོ་སྤྱན་རས་གཟིགས་ཀྱི་བརྟུལ་ཞུགས་དང་། རྟོག་གེ་འབར་བ་རྩ་འགྲེལ་དང་། དེ་རྒྱ་ [106b5] གར་ལྷོ་ཕྱོགས་སུ་བྱོན་པའི་རང་རྒྱུད་པ་ཡིན་པས། རྒྱ་གར་ཤར་ཕྱོགས་སུ་བྱོན་པའི་ཡེ་ཤེས་སྙིང་པོ་དང་ཞི་བ་འཚོ་དང་ཀ་མ་ལ་ཤཱི་ལ་གསུམ་ནི་རང་རྒྱུད་ཤར་པ་གསུམ་ཞེས་བྱ་བས་(བྱ་ས་ M)དེའི་གཞུང་རྣམས་དང་། རྒྱལ་བ་བྱམས་པས་མཛད་པའི་ཆོས་ལྔ་ལས་མདོ་སྡེ་རྒྱན་དང་འབྱེད་གཉས་(read: གཉིས་ M) [106b6] ནི་དངོས་བསྟན་དང་བསྟན་བྱའི་གཙོ་བོ་སེམས་ཙམ་ཁོ་ནར་གནས་པ་ལ། མཁས་པ་གཡག་གིས་ལྔ་ག་(ཀ་ M)དབུ་མར་བཞེད་པ་དང་། དེའི་ལོག་བསྣོན་དུ། མཁས་པ་གཞོན་བློས། 
		གཞན་གྱིས་ཆོས་རྣམས་ཀྱང་ཡོད་ལ།
ཞེས་སོགས་རེ་རེ་ཙམ་ནི་སེམས་ཙམ་པས་ཀྱང་འཆད་ [107a1] ཤེས་ལ། གཞན་ཕལ་ཆེར་སེམས་ཙམ་དང་མཐུན་པས་མངེན་(read: མངོན་ M)རྟོགས་རྒྱན་དང་རྒྱུད་བླ་ཡང་སེམས་ཅམ་(read: ཙམ་)དུ་བཞེད་མོད་ཀྱི། དེ་གཉིས་ཐོགས་མེད་དང་གྲོལ་སྡེ་ལ་སོགས་པའི་མཁས་པ་ཆེན་པོ་དག་གིས་དབུ་མར་བཀྲལ་ཞིང་། གཞན་གསུམ་དབྱིག་ [107a2] གཉེན་གྱིས་སེམས་ཙམ་དུ་བཀྲལ་བ་ལ་སུས་ཀྱང་བཅོས་པ་མེད་པས། ལོ་ཆེན་ཐམས་ཅད་མཁྱེན་པས་གཉིས་དབུ་མ་དང་གསུམ་སེམས་ཙམ་དུ་བཀྲལ་བའི་དབུ་མའི་གཞུང་གཉིས་པོ་ཀུན་སོགས་ཟད་དོ། །

[H21. དེ་ལ་རྩོད་པ་སྤང་བ།]
	གསུམ་པ་ནི། མངོན་སེགས་བཞེདད(read: སོགས་བཞེད་དེ M)། མངོན་རྟོགས་རྒྱན་གྱི། 
		ཆོས་ཀྱི་ [107a3] དབྱིངས་ལ་དབྱེར་མེད་ཕྱིར། །
ཞེས་སོགས་ཀྱི་རྩོད་ལན་རྩ་འགྲེལ་དུ་འཕགས་པ་གསུམ་ཀས་ཆོས་དབྱིངས་བདེན་སྟོང་ལ་དམིགས་པར་བཤད་པའི་ཕྱིར་དང་། རྒྱུད་བླ་རྩ་འགྲེལ་དུ། སྟོང་ཉིད་བདེན་གྲུབ་ལ་དམིགས་པ་ཐབས་མིན་ལ་ཞུགས་ [M 346] པར་བཤད་ནས་ཉན་རང་ཐབས་ལ་ཞུགས་ [107a4] པར་བཤད་པ་དང་། ལས་ཉོན་དངོས་པོ་མཚན་མར་འཛིན་པ་ལས་འབྱུང་བར་བཤད་པའི་ཕྱིར་ཞེས་སོགས་རྒྱས་པར་བཤད་ནས་སྒྲུབ་པར་བྱེད་མོད་ཀྱི། འཐད་པ་མིན་ཏེ། ཉི་ཁྲི་སྣང་བར། 
		ཇི་ལྟར་དམིགས་པ་ན་འཕགས་པའི་ཆོས་རྣམས་ཀྱི་རྒྱུར་འགྱུར་བ་དེ་ལྟར་རིགས་ཡིན་པར་ [107a5] བརྗད་(read: བརྗོད་ M)པ་དེས་ན་འདིར་ཧ་ཅང་ཐལ་བ་ཅིས་ཏེ་འཚོལ་བར་བྱེད།
ཅེས་པ་དང་། འགྲེལ་ཆུང་དུ། 
		ཇི་ལྟར་ཉན་ཐོས་ཀྱི་ཐེག་པ་ལ་སོགས་པ་རྟོགས་པའི་རིམ་གྱིས་དམིགས་པ་དེ་བཞིན་དུ།
ཞེས་སོགས་ཀྱིས། འཕགས་པ་མཐའ་དག་ཆོས་དབྱིངས་བདེན་སྟོང་ལ་དམིགས་པར་ཁྱད་མེད་དུ་ [107a6] བསྟན་པ་ཡིན་ན། འདིའི་ཕྱོགས་སྔ་སྨྲ་བ་པོ། ཉན་རང་ཆོས་དབྱིངས་བདེན་སྟོང་ལ་མི་དམིགས་པར་འདོད་པའི་དངོས་སྨྲ་བ་ཡིན་པ་མི་འཐད་པར་འགྱུར་ཏེ། དམིགས་པ་དེ་རྒོལ་བ་གཉིས་ཀ་ལ་མཐུན་སྣང་དུ་གྲུབ་པའི་དཔེར། ཇི་ལྟར་དང་དེ་བཞིན་ཞེས་པའི་ཚིག་གིས་གྲུབ་འདུག་ [107b1] པའི་ཕྱིར། ཡང་ན་ནི་རྒོལ་བས་མ་གྲུབ་པ་དཔེར་བཀོད་པས་འཕགས་སེང་བརྒལ་བརྟག་ལ་མི་མཁས་པ་ཅེན་(read: ཆེན་ M)པོར་འགྱུར་རོ། །
	འོ་ན་ཅི་ཞེ་ན། དངོས་སྨྲ་ནི། སྐྱེ་མཆེད་དྲུག་པའི་ཁྱད་པར་ཞེས་དང་། དགེ་བའི་བག་སོགས་ཞེས་སོགས། རིགས་ལ་དངོས་པོས་ཁྱབ་པར་སྨྲ་ཞིང་། དགེ་བའི་ [107b2] བག་ཆགས་གཏན་མེད་སྲིད་པ་སོགས་ཀྱི་སྒོ་ནས་རིགས་ཆད་འདོད་ལ། འདིར་ཆོས་དབྱིངས་རིགས་སུ་སྨྲས་པ་བློར་མ་ཤོང་ནས། རིགས་ཆད་དང་རིགས་ཐ་དད་ལ་སོགས་པའི་དབྱེ་བ་མི་འཐད་དོ་ཞེས་བརྩད་པ་ན། རྟེན་ལ་ཐ་དད་མེད་ཀྱང་བརྟེན་པའི་དབང་གིས་ཐ་དད་དུ་འབྱེད་ནུས་ [107b3] པའང་འགྲུབ་མོད་ཀྱི། ཐོག་མར་དངོས་མེད་དང་རིགས་ཀྱི་གཞི་མཐུན་རིག་(M; read: རིགས་)པས་འགྲུབ་སྟེ། སྤྱིར་རིགས་སུ་འཇོག་པ་འཕགས་ཆོས་རྟོགས་ [M 347] པའི་རྒྱུའི་སྒོ་ནས་ཁྱོད་རང་ཡང་འདོད་ལ། འདིར་དེ་ཡང་ཉེར་ལེན་ཁོ་ནའི་དབང་གིས་གཞག་མི་དགོས་ཀྱི་དམིགས་པའི་སྒོ་ནས་ཀྱང་ [107b4] འགྲུབ་ཅིང་། ཆོས་དབྱིངས་ལ་དམིགས་ཏེ་བསྒོམས་པས་འཕགས་ཆོས་རྟོགས་པའི་ཕྱིར། ཞེས་བཀོད་པ་ན། འདུས་མ་བྱས་ལ་དམིགས་པས་འཕགས་ཆོས་ཇི་ལྟར་རྟོགས་ཤེ་ན། བདག་མེད་ཕྲ་རགས་ལ་དམིགས་པས་འཕགས་ཆོས་རྟོགས་པར་ཁྱོད་རང་ཡང་འདོད་པ་ཇི་ལྟ་བ་ [107b5] དེ་ལྟར་རོ། །ཞེས་པའི་དོན་ཡིན་པས། གཞུང་དེ་དག་གིས་ཁྱོད་ཀྱི་འདོད་པའི་དོན་དེ་འགྲུབ་དོན་མེད་དོ། །
	རྒྱུད་བླ་རྩ་འགྲེལ་གྱི་དོན་ཡང་སྤྱིར་སྟོང་ཉིད་བདེན་འཛིན་སྐྱོན་ཅན་ཡིན་ན་དངོས་པོ་ཙམ་བདེན་འཛིན་ཡང་སྐྱོན་ཅན་ཡིན་དགོས་མོད་ཀྱི། དེ་ལྟར་འདོས་པས་ནི་མ་ཁྱབ་ [107b6] སྟེ། སེམས་ཙམ་པ་སྔ་མ་འདེད་(read: འདོད་ M)ཀྱང་ཕྱི་མ་མི་འདོད་པས་སོ། །
	ཕྱི་མ་ལ་ནི། 
		ཉི་མའི་དཀྱིལ་འཁོར་འོད་འབར་བ། །མིག་མེད་པས་ནི་མཐོང་བ་མེད། །
ཅེས་པའི་འགྲེལ་པར། 
		ཉན་རང་སྟོང་ཉིད་ལྟ་བ་ལ་མིག་དང་མི་ལྡན་པར་བཤད་པས་ཉན་རང་ལ་དེ་རྟོགས་པ་མེད་དོ། ། [108a1] 
ཅིས་(read: ཞེས་ M)ཏེ་ཉན་རང་གིས་མ་རྟོགས་པར་བཤད་པས། ཉན་རང་ཡིན་ན་མ་རྟོགས་པའི་ཁྱབ་པ་མེད་དེ། སོ་སྐྱེ་དང་བྱང་སེམས་ལས་དང་པོ་པས་མ་རྟོགས་པར་བཤད་ཀྱང་དེ་ཡིན་ན་མ་རྟོགས་མི་དགོས་པ་བཞིན་ཞེ་ན། འོ་ན་ལས་ཉོན་དངོས་པོ་བདེན་ [108a2] འཛིན་ལས་འབྱུང་ན་དེ་ཡིན་ན་དེས་ཁྱབ་མི་དགོས་སོ་ཞེས་མཚུངས་ལ། དེ་བཞིན་གཤེགས་པའི་སྙིང་པོ་རྟོགས་ཚུལ་ཡང་མངོན་སུམ་གྱི་དབང་དུ་བྱས་པས་སོ་སྐྱེ་སོགས་ཀྱིས་དེར་ཐལ་བ་འདོད་པ་ཡང་ཡིན་ནོ། །
	གཞན་ཡང་མདོ་དང་བསྟན་བཅོས་ལས། འཕགས་པའི་གང་ཟག་ [108a3] འདུས་སོགས་ཕྱེ་བར་བཤད་པ་ཙམ་གྱིས་མི་འགྲུབ་སྟ(read: སྟེ M)། སྤྱིར་སོ་སྐྱེ་ [M 348] ལས་ཕྱེ་བའི་དོན་མ་ཡིན་གྱི་ཐེག་པ་གསུམ་དང་ཉན་ཐོས་ཀྱི་ཡང་འབྲས་གནས་བཞི་སོགས་དེས་ཕྱེ་ཞེས་པ་ཡིན་ལ་དེ་ནི་སྤངས་སོགས་ཚང་བའི་ཕྱིར་དང་། སོ་སྐྱེ་ལས་ཕྱེ་བ་ཡིན་ནའང་གང་ཟག་གི་བདག་མེད་ལ་ཚང་ [108a4] བའི་ཕྱིར་རོ། །
	ཆོས་ཉིད་རྟོགས་པར་བཤད་པ་ཙམ་གྱིས་ཀྱང་མི་འགྲུབ་སྟེ། གང་སོགས་ལའང་ཆོས་ཉིད་ཙམ་དུ་འདུལ་བ་ལུང་ལས་ཀྱང་མང་དུ་བཤད་ཅིང་མཛོད་ཀྱི་འགྲེལ་པར་ཡང་འབྱུང་བས་མཁས་སོགས་དང་། ཁྱད་པར་
		བཟུང་དོན་རྟོག་པ་སྤོང་ཕྱིར་
སོགས་དང་། 
		དེ་ནི་མཆན་(read: མཚན་ M)མར་ [108a5] དམིགས་སྒོ་ནས། །
སོགས་དང་། རྒྱུད་བླའི་ཡང་། 
		འདོད་ལྡན་མུ་སྟེགས་ཉན་ཐོས་དང་། །རང་བྱུང་རྣམས་ཀྱི་སྒྲིབ་རྣམ་བཞི། །
ཞས་(read: ཞེས་ M)སོགས་རབ་སོགས་ཕྱིར་རོ། །

[H22. དེར་བསྟན་རྣམས་འཕགས་ལམ་དངོས་མིན་པ།]
	བཞི་པ་ནི། རང་རྒྱུད་ཀྱི་གཞུང་དེ་དག་ཏུ་དངོས་སུ་བསྟན་པའི་ཉན་རང་གི་ལམ་དེ་དག་ནི་འཕགས་ལམ་དངོས་མིན་ཏེ། དེ་ [108a6] འདྲའི་ལམ་གྱིས་(གྱི་ M)སྲིད་པའི་རྩ་བ་བདེན་འཛིན་མི་ཆོད་པའི་ཕྱིར་ཏེ། གདུལ་བྱ་མ་ངེས་པའི་རིགས་ཅན་དྲང་བའི་ཕྱིར་དུ་གསུངས་པའི་དྲང་དོན་ཙམ་ཡིན་པས་སོ། །

[H23. ཡན་ལག་ཁྱད་པར་ཅན་ཡིན་པས་གུས་པར་གདམས་པ།]
	ལྔ་པ་ནི། འོ་ན་གཞུང་དེ་དག་ཏུ་བཤད་པའི་ལམ་གྱི་རྣམ་གཞག་རྒྱས་པ་དེ་རྣམས་དོར་བར་བྱའམ་ཞེ་ན། མ་ཡིན་ཏེ་ [108b1] ལྷག་པར་གུས་པས་འཇུག་པར་བྱ་བ་ཡིན་པའི་ཕྱིར་ཏེ། འཕགས་ལམ་གྱི་ཡན་ལག་ཁྱད་པར་ཅན་ཡིན་པའི་ཕྱིར་དང་། དེ་དག་ཉན་རང་བྱང་སེམས་སངས་རྒྱས་ཏེ་འཕགས་སོགས་གསལ་བར་གསུངས་པའི་ཕྱིར་རོ། །

[F7. རྟག་ཆད་གཞན་སྤངས་པ།]
	གསུམ་པ་རྟག་ཆད་གཞན་སྤང་བ་ལ། གང་ལ་འཁྲུལ་པའི་ [108b2] གཞི་བཤད(གཤད་པ M)། དེ་ལ་འཁྲུལ་པ་རྟག་ཆད་དུ་བསྟན[་པ M)]། རང་ལུགས་འཁྲུལ་མེད་དུ་བསྒྲུབ[་པ M]། [M 349] དགོངས་པ་ཁྱད་པར་ཅན་གཞན་ཡང་རྟོགས་པའོ། །

[G19. གང་ལ་འཁྲུལ་པའི་གཞི་བཤད་པ།]
	དང་པོ་ནི་ཇི་སྐད་བཤད་པ་འདི་དག་ནི་བསྟན་པ་འདིའི་ཆོས་འཁོར་དང་པོ་བདེན་བཞིའི་དང་། བར་པ་མཚན་ཉིད་མེད་པའི་དང་། ཐ་མ་ [108b3] ལེགས་པར་རྣམ་པར་ཕྱེ་བའི་ཆོས་འཁོར་གསུམ་ལས་འཁོར་ལོ་སོགས་ཉིད་ཀླུ་སྒྲུབ་ཡབ་སྲས་ཀྱི་དབུ་སོགས་བཞིན་དུ་ལེགས་པར་གཏན་ལ་ཕབ་པ་ཡིན་ཏེ། ཞེས་འཕྲོས་འཙལ་ནས་བཀའ་ཐ་མར་གཞི་ལམ་འབྲས་བུའི་ནང་ནས་ལམ་དང་འབྲས་བུ་ལ་ཟག་པའི་སྒོ་དྲུག་གང་རུང་ [108b4]  དང་མ་འབྲེལ་བའམ་དམིགས་པ་དང་མཚངས་ལྡན་གང་རུང་གིས་ཟག་པ་རྒྱས་པར་མི་འགྱུར་བའི་ཟག་མེད་ཀྱི་ཤེས་པ་ཡོད་པར་མ་ཟད། 
		ཟག་པ་མེད་པའི་ཤེས་པ་སྦྲང་མའི་རྩི་དང་འདྲ། །
ཞེས་སོགས་རྒྱ་ཆེར་གསུངས་པ་གཞི་སོགས་ཉིད་ལ་བདེ་གཤེགས་སྙིང་པོའོ་ཞེས་ [108b5] རྒྱས་པར་གསུངས་པ་དེ་གསུང་སྔགས་སོགས་གྱུར་ཏེ། འདུས་པ་སོགས་ལ་ལར་སོགས་ལ་ལར་སོགས་དང་། གཞན་ཀྱཻ་རྡོར་བདེ་མཆོག་ཏུ་སོགས་དང་། ཐེག་པ་མཐའ་དག་གི་རྩེ་མོ་དུས་ཀྱི་འཁོར་ལོར་རྣམ་ཀུན་མཆོག་ལྡན་གྱི་སྟོང་གཟུགས་ཞེས་ཡང་དང་ཡང་དུ་གསུངས་པ་འདི། མདོ་ [108b6] སྔགས་དེ་དག་ཏུ་ཁྱད་ཆོས་འཆད་པའི་ཚེ་ཡང་ཆ་མེད་དང་ཀུན་འགྲོ་དང་ཞི་ཞིང་རྟག་པ་དང་། ཆོས་དབྱིངས་དང་དོན་དམ་བདེན་པ་སྟེ་བློའི་ནུས་པ་ཞན་པ་རྣམས་འཁྲུལ་པའི་གཞི་མང་པོ་རྣམས་གསུངས་སོ། །
	གསུངས་(read: གསུང་ M)ཚུལ་རྒྱས་པར་བཤད་ཟིན་པ་དང་འདིར་སྐབས་མ་ཡིན་ [109a1] པས་མ་སྤྲོས་སོ། །
	
[G20. དེ་ལ་འཁྲུལ་པ་རྟག་ཆད་དུ་བསྟན་པ།]
	གཉིས་པ་ནི། དེ་ལྟར་གསུངས་པ་རྣམས་ཀྱི་དངོས་བསྟན་ལ་འཁྲུལ་སོགས་བྱུང་སྟེ། བདེན་སྟོང་དོན་དམ་པའི་བདེན་པ་ནི། 
		ཕུང་པོ་རྣམ་བཅད་སྟོང་པ་ཉིད། །ཆུ་ཤིང་བཞིན་དུ་སྙིང་པོ་མེད། །
		རྣམ་པ་ཀུན་གྱི་མཆོག་ལྡན་ [109a2] པའི། །སྟོང་ [M 350] ཉིད་དེ་ལྟར་འགྱུར་མ་ཡིན། །
ཞེས་པའི་ཆད་སྟོང་དང་བེམ་སྟོང་ཡིན་པས་སྙིང་པོ་མེད་ལ། བདེ་གཤེགས་སྙིང་པོ་མ་ཡིན་དགག་རིག་(M; read: རིགས་)པས་བསྡུས་པ་འདི་ནི་རྣམ་ཀུན་མཆོག་ལྡན་གྱི་སྟོང་ཉིད་ཡོངས་གྲུབ་གཅིག་པུ་ཡིན་པས་ཆ་མད་(read: མེད་ M)དང་། སྒྲིབ་བྲལ་གྱི་(གྱིས་ M)སྲིད་པ་གསུང་ལ་ཁྱད་ [109a3] མེད་དུ་ཁྱབ་པས་ཀུན་འགྲོ་དང་། རང་བཞིན་རྣམ་པར་དག་པས་ཞི་བ་དང་། རྒྱུན་རྟག་པར་མ་ཟད་སྐད་ཅིག་གིས་འཇིག་རྟེན་འབྲེལ་ལམ་འདུས་བྱས་སུ་འགྲོ་བས། འདུས་མ་བྱས་ཤིང་སྐད་ཅིག་གིས་ཀྱང་རྟག་པ་དང་། ཆོས་ཉིད་དེ་བཞིན་ཉིད་ཡིན་པ་དང་རིག་(M; read: རིགས་)པས་དཔྱད་བཟོད་གཞོམ་མེད་ [109a4] ཡིན་པས་ཆོས་དབྱིངས་དང་དོན་དམ་བདེན་པ་ཡིན་ནོ་ཞེས་སོགས་རྒྱ་ཆེར་མདོ་དང་རྒྱུད་དང་སེམས་འགྲེལ་གྱི་ལུང་དུ་མ་དང་བཅས་ཏེ་སྒྲུབ་པར་བྱེད་དོ། །
	དེ་ཉིད་ལ་སངས་རྒྱས་ཀྱི་རྣམ་སྨིན་གྱི་ཡོན་ཏན་མཚན་སོ་གཉིས་དང་། བྲལ་བའི་ཡོན་ཏན་སྟོབས་བཅུ་དང་མི་འཇིགས་པ་བཞི་དང་ [109a5] མ་འདྲེས་པ་བཅོ་བརྒྱད་དེ་སོ་གཉིས་ལ་སོགས་པ་ཐམས་ཅད་གསལ་ལ་ཡོངས་སུ་རྫོགས་པར་གདོད་མ་ནས་བཞུགས་མོད་ཀྱི། གློ་བུར་དྲི་མའི་སྦུགས་ན་ཞུགས་པ་དེ་སྦྱོང་བའི་ཐབས་སུ་ལམ་ཉམས་སུ་བླང་བར་བྱ་བ་ཡིན་ནོ་ཞེས་ཟེར་ལ། མཁས་པ་ཁ་ཅིག་ནི། དེ་ལྟ་བུ་ལ་རིག་(M; read: རིགས་)པ་དུ་ [109a6] མས་གནོད་པའི་ཕྱིར་ན། མདོ་དང་བསྟན་བཅོས་ཀྱི་དངོས་བསྟན་དེ་དག་ནི་བདེན་སྟོང་ཉིད་ལ་དེར་དགོངས་པ་ཡིན་ཏེ། 
		འགྲོ་བ་ཞི་བའི་ཆོས་ཉིད་དུ། །
ཞེས་དང་། 
		ཐམས་ཅད་མཁྱེན་པའི་ཆོས་ཉིད་ནི། །སེམས་ཅན་ཐམས་ཅད་ལ་ཡོད་པ། ། 
ཞེས་དང་། 
		སངས་རྒྱས་སྤྱན་གྱིས་རང་ [109b1] ཆོས་ཉིད་གཟིགས་ནས། །
ཞེས་དང་། 
		དྲི་མེད་བཞག་དང་གསལ་མེད་ཆོས་ཉིད་ཀྱང་། །
ཞེས་སོགས་ཆོས་ཉིད་ཀྱི་མིང་གིས་མང་དུ་གསུངས་ཤིང་། ཁྱད་པར། 
		སྤྲིན་དང་རྨི་ལམ་སྒྱུ་བཞིན་ད་(read: དེ་ M)དང་ [M 351] དེར། །
		ཤེས་བྱ་ཐམས་ཅད་རྣམ་ཀུན་སྟོང་པ་ཞེས། །
		གསུངས་ན་རྒྱལ་(རྒྱས་ M)འདིར་སླར་ཡང་ [109b2] སེམས་ཅན་ལ། །
		སངས་རྒྱས་སྙིང་པོ་ཡོད་ཅེས་ཅི་སྟེ་གསུང་། །
ཞེས་དོགས་(དྭོགས་ M)པ་བླངས་ནས། ལན་དུ། 
		སེམས་ཞུམ་སེམས་ཅན་དམན་ལ་བརྙས་པ་དང་། ཡང་དག་མི་འཛིན་ཡང་དག་ཆོས་ལ་བཀུར(སྐུར་ M)། །
		བདག་ཆགས་ལྷག་པའི་སྐྱོན་ལྔ་གང་དག་ལ། །་ཡོད་པ་དེ་དག་དེ་སྤང་དོན་དུ་ [109b3] གསུངས། །
ཞེས་པས་དགོས་(དགོངས་ M)པ་ལྔའི་ཆེད་དུ་གསུངས་པའི་དྲང་དོན་ཡིན་པས་ཀུན་རྫོབ་ཏུ་ཡང་བདེ་གཤེགས་སྙིང་པོ་མ་ཡིན་དགག་དེ་དག་གཏན་མེད་ཡིན་ཞེས་སྨྲ་བར་བྱེད་དོ། །
	ལུགས་དེ་གཉིས་ནི་སྔ་མ་རྟག་པ་དང་ཕྱི་མ་ཆད་པའི་གཡང་དུ་ལྷུང་སྟེ། སྔ་མ་ལ་རྟག་པ་དང་དངོས་ [109b4] པོའི་གཞི་མཐུན་དང་། དོན་དམ་བདེན་པ་དང་དངོས་པོའི་གཞི་མཐུན་དང་། སངས་རྒྱས་དང་སེམས་ཅན་གྱི་གཞི་མཐུན་ཁས་བླངས་པའི་སྐྱོན་དང་། གཙོ་བོར་རིག་(M; read: རིགས་)པས་དཔྱད་བཟོད་ཀྱི་ཆོས་ཁས་བླངས་པས་དབུ་མ་ཆུང་ངུ་ཡང་མིན་པར་ཐལ་བ་དང་། སྟོབས་སོགས་དེ་དག་ [109b5] གིས་མ་རིག་པ་ལས་རྣམ་པར་རྒྱལ་བ་ལ་སོགས་པའི་བྱ་བ་མི་བྱེད་པར་འགྱུར་ལ། དཔེ་ཀོ་དམར་གྱིས་གཏུམས་པའི་རལ་གྲི་སོགས་ཀྱང་མི་འཐད་དེ། རལ་གྲིའི་བྱ་བ་ཅུང་ཟད་ཀྱང་མི་བྱེད་པའི་ཕྱིར་རོ། །ཞེས་སོགས་ཀྱིས་གནོད་པའི་ཕྱིར་དང་། ཕྱི་མས་ནི། དེ་མདོ་ལས་ཟག་པ་ [109b6] མེད་པའི་ཤེས་པ་དང་། བདེ་གཤེགས་སྙིང་པོ་དང་། རྒྱལ་བའི་མྱུ་གུ་དང་། ཞི་བའི་ཡིད་ལ་སོགས་པས་གསུངས་ཤིང་། ཁྱད་པར་སྔགས་ལས་རྟོགས་ཡེས་ཆོས་སྐུ་དང་ལོངས་སྐུའི་ཉེར་ལེན་རང་བཞིན་ལྷན་སྐྱེས་ཀྱི་ཡེ་ཤེས་དང་། ཤིན་ཏུ་ཕྲ་བའི་རླུང་དང་། རྣམ་ཀུན་མཆོག་ [110a1] ལྡན་གྱི་སྟོང་གཟུགས་སུ་གསུངས་(གསུང་ M)པ་ཐམས་ཅད་ལ་སྐུར་བཏབ་པས། མཐར་ཐུག་ངེས་དོན་གྱི་གསུང་རབ་ཐམས་ཅད་དྲང་ [M 352] དོན་དུ་ཁས་བླངས་པའི་ཕྱིར་རོ། །
	རྒྱས་པར་དུས་ཀྱི་འཁོར་ལོའི་མཐའ་དཔྱོད་སོགས་སུ་བཤད་ཟིན་ཏོ། །

[G17. རང་ལུགས་འཁྲུལ་མེད་དུ་བསྒྲུབ་པ།]
	གསུམ་པ་ནི། དེ་ [110a2] ལྟ་བས་ན། གཞན་རྣམས་དོགས་(དྭོགས་ M)པ་ཆུང་ལ་རྟག་པ་དང་ཞི་བ་དང་བདེན་པ་དང་ཆོས་དབྱིངས་ཀྱི་མིང་གིས་བསྟན་པའི་རྒྱུ་མཚན་ཡོད་དེ། རིམ་པ་ལྟར་སྐད་ཅིག་སོགས་དང་། དྲི་སོགས་དང་། རིགས་སོགས་དང་། ཡང་དག་པའི་ཡེ་ཤེས་ཀྱི་འཛིན་སྟངས་ཀྱི་ཡུལ་མིན་སོགས་ཕྱིར་རོ། །
	དེས་ན་ [110a3] བདེ་གཤེགས་སྙིང་པོ་མ་ཡིན་དགག་འདི་ནི་དོན་དམ་པའི་གནས་ལུགས་རིག་(M; read: རིགས་)ཤེས་ཀྱིས་རྙེད་དོན་མིན་ཡང་ཐ་སོགས་ཏེ། ཐ་སྙད་ཙམ་དུ་རྒྱུན་གྱི་རང་བཞིན་མི་འགྱུར་པའི་ཕྱིར། ཁྱབ་སྟེ། མེའི་རང་བཞིན་ཚ་བ་ཞེས་སོགས་གྲགས་ཀྱང་འཁྲུལ་སོགས་ཙམ་དུ་ཟད་དེ། རྒྱུན་གྱི་རང་བཞིན་གཞན་ [110a4] དུ་འགྱུར་བའི་ཕྱིར་ཏེ། སངས་རྒྱས་སོགས་ནུས་ལྡན་གྱི་བློ་མ་འཁྲུལ་བ་ལ་བསིལ་བར་སྣང་ཞེས་ཀུན་ལ་གྲགས་པའི་ཕྱིར་རོ། །
	དེས་འཁོར་ལོ་བར་པའི་དངོས་བསྟན་ལ། ཆོས་ཅན་བསླུ་མེད་མེད་(M om. མེད་)ཀྱང་ཐ་མ་དང་སྔགས་ལ་བལྟོས་ནས་ཆོས་ཅན་སོགས་ཏེ། རྒྱུན་བསླུ་མེད་ཙམ་དུ་གྲུབ་པའི་ཕྱིར་ [110a5] ཏེ། སེམས་མེད་ཀྱི་གནས་སྐབས་ཀུན་དང་། མཉམ་གཞག་ཡེ་ཤེས་ཀུན་དང་། སངས་རྒྱས་ནས་ཀྱང་རྒྱུན་འཆད་(ཆད་ M)མ་མྱོང་ཞིང་འཆད་(ཆད་ M)མི་སྲིད་པའི་ཕྱིར་རོ། །འོན་ཀྱང་སོགས་བསླུ་སྟེ། འདུས་བྱས་ཡིན་པས་སྐད་ཅིག་གཉིས་པར་མི་སྡོད་པས་སོ། །
	
[G18. དགོངས་པ་ཁྱད་པར་ཅན་གཞན་ཡང་རྟོགས་པ།]
	བཞི་པ་ནི། གསུང་རབ་མཐོན་པོ་དེ་ [110a6] དག་ལས། སངས་རྒྱས་སོགས་གསུངས་པའི་རྒྱུ་མཚན་ཡོད་དེ། སྒྲུབ་སོགས་ནས་གསུངས་པའི་ཕྱིར་ཏེ། ཆོས་ཅན་བསླུ་མེད་འདི་སོགས་གཉིས་རིམ་པ་བཞིན་སྣང་བའི་དམིགས་ཡུལ་དང་ [M 353] འཛིན་སོགས་ཕྱིར་རོ། །
	དེ་བཞིན་དུ་སངས་རྒྱས་ཀྱི་ཡོན་ཏན་རང་ཆས་སུ་གཞི་ནས་ཡོད་ཅེས་ [110b1] ཀྱང་གསུངས་པ་ལ་རྒྱུ་མཚན་ཡོད་དེ། 
		རྣམ་དབྱེར་བཅས་པའི་མཚན་ཉིད་ཅན། །གློ་བུར་དག་གིས་ཁམས་སྟོང་གི །
		རྣམ་དབྱེ་མེད་པའི་མཚན་ཉིད་ཅན། །བླ་མེད་ཆོས་ཀྱི་སྟོང་མ་ཡིན། །
ཞེས་གཞི་དུས་རྣམས་སངས་རྒྱས་ཀྱི་ཡོན་ཏན་དེ་དག་ནུས་པའམ་ཉེར་ལེན་གྱི་ཚུལ་གྱིས་གནས་པའི་ཕྱིར་ [110b2] ཏེ། འདི་སོགས་པས་ན་སྟེ། རྣམ་འགྲེལ་ལས་ཀྱང་། 
		བློ་ནི་དེ་ཕྱོགས་འཛིན་ཕྱིར་རོ། །
ཞེས་དང་། རྒྱུད་བླར། 
		ཉེས་པ་གློ་བུར་དང་ལྡན་དང་། །ཡོན་ཏན་རང་བཞིན་ཉིང་ལྡན་ཕྱིར། །
ཞེས་སོགས་གསུངས་པ་ལྟར་རོ། །

[F8. ལེགས་བཤད་དུ་མ་སྤྲོ་བ།]
	བཞི་པ་ལ། མདོར་བསྟན[་དང་ M]། རྒྱས་བཤད་དོ། །

[G19. མདོར་བསྟན།]
	དང་པོ་ནི། སྙིང་ [110b3] པོ་འདིའི་སོགས་ཐེག་པ་དང་གྲུབ་སོགས་བཞག་སྟེ། ཕྱིར་མི་ལྡོག་འཁོར་ལོའི་མདོ་ལས་ནོར་བུ་མཁན་མཁས་པས་དྲི་མ་ཇེ་ཕྲར་སྦྱོར་བའི་དཔེས། འཁོར་ལོ་གསུམ་དང་སྦྱར་ཞིང་སྔགས་ནི་གསུམ་པའི་ལམ་གྱི་གྲོགས་དང་རྒྱབ་བསྣོན་དུ་སྦྱར་ཏེ། འོག་མ་རྣམས་ཀྱི་སྟེང་དུ་བསྣོན་པར་ [110b4] འདོད་པས། འཁོར་ལོ་ཐ་མ་དང་སྔགས་སུ་དང་པོ་གཉིས་སྤོང་བར་འདོད་པ་དང་ཆེས་ཁྱད་པར་ཆེ་བས་མ་འཁྲུལ་བར་བྱའོ། །
	མི་སྣོན་པར་འདོར་བར་འདོད་པ་ལ་ནི། དཔེའི་ཕྱིར་རགས་པ་རྣམས་ཀྱིས་ཐ་མ་ལ་མི་ཕན་གྱི་སྟེང་དུ་གནོད་པར་འདོད་དགོས་པར་འགྱུར་རོ། །དེས་ན་འཁོར་ལོ་དང་ [110b5] པོ་ནི་གནས་སྐབས་གསུམ་གྱི་དང་པོ་དང་། ཐ་མ་གཉིས་ནི། གནས་སྐབས་གཉིས་པ་ལ་དོན་དམ་ཚད་མས་དཔྱད་པ་དང་ཐ་སྙད་པས་ཅུང་ཟད་དཔྱད་པའི་དབང་དུ་བྱས་པའོ། །
	དེ་ལྟར་ན་འདུལ་བ་དང་མདོ་སྡེ་དང་རྡོ་རྗེ་ཐེག་པ་རྣམས་ཀྱི་དངོས་བསྟན་གྱི་སྤང་བྱ་འཁོར་བ་རགས་པ་དང་ཕྲ་བ་ [110b6] དང་ཤིན་ཏུ་ཕྲ་ [M 354] བ་གསུམ་དང་། ཉོན་མོངས་ཀྱི་ཉོན་མོངས། ལས་ཀྱི་ཉོན་མོངས། སྐྱེ་བའི་ཉོན་མོངས་ཏེ་ཀུན་ཉོན་གསུམ་དང་། རང་བཞིན་གྱི་སྡིག་པ་ལུས་ངག་གི་བདུན་དང་། ཡིད་ཀྱི་གསུམ་དང་། དེ་གསུམ་གྱི་ཆ་ཤས་(ཆགས་ for ཆ་ཤས་ M)ཁྱད་པར་ཅན་ཏེ་གསུམ་རྣམས་རིམ་པ་བཞིན་ཡིན་ལ། [111a1] གསུམ་པོ་འདི་ལས་གདུལ་བྱ་མན་(དམན་ M)པ་སོ་སོ་ཐར་པའི་དང་འབྲིང་བྱང་ཆུབ་སེམས་དཔའ་དང་མཆོག་རྡོ་རྗེ་ཐེག་པའི་གདུལ་བྱ་གསུམ་དུ་བཞག་པར་ཤེས་པར་བྱའོ། །

[G20. རྒྱས་བཤད།]
	རྒྱས་པར་བཤད་པ་ལ(གཉིས་པ་ལ M)། རྣམ་གཞག་གསུམ་ཚན་གསུམ་བཤད[་པ། M]། དེའི་གསལ་ [111a2] ཁ་གསར་བྱུང་དུ་བསྟན[་པ། M]། དེ་ལྟར་འཆད་དགོས་པའི་རྒྱུ་མཚན་བཤད[་པ། M]། སྔགས་ལམ་རྒྱས་པ་གཞན་དུ་ཤེས་པར་བྱ་བའོ། །

[H24. རྣམ་གཞག་གསུམ་ཚན་གསུམ་བཤད་པ།]
	དང་པོ་ནི། སྤྱིར་འཁོར་བ་གསུམ་གྱི་ནང་ནས་ [འཁོར་བ་]རགས་པའི་མཚན་གཞི་ནི། དག་པ་རྣམ་བྱང་གི་ཟླས་དྲངས་པའི་མ་དག་ལས་ཉོན་གྱིས་བསྐྱེད་པའི་སྐྱེ་འཆི་ཡིན་ཏེ། དེ་ [111a3] གང་ལ་ལྡན་པའི་ཉན་རང་དགྲ་བཅོམ་ལྷག་བཅས་པ་མན་དང་ཐེག་ཆེན་གྱི་སྦྱོར་ལམ་ཆོས་མཆོག་པ་མན་ཆད་ནི། རགས་པའི་འཁོར་བ་པའོ། །
	ཡ་མ་བྲལ་བ་དེ་དག་ལ་ལས་ཉོན་གྱིས་སྐྱེ་བ་གསར་ལེན་མེད་ཀྱང་། ཟག་བཅས་ལས་ཀྱི་འཕངས་པའི་རྣམ་སྨིན་གྱི་ཕུང་པོ་འདོར་མ་ནུས་པར་ [111a4] རྒྱུད་ལ་ལྡན་པའི་ཆ་ནས་འཇོག་གོ །
	འཁོར་བ་རགས་པ་འདིའི་རྩ་བ་ནི་ཉོན་མོངས་བདེན་འཛིན་དང་མཚུངས་པར་ལྡན་པ་ཅན་གྱི་རྨོངས་པ་མ་རིག་པ་ཡིན་པས། ཉན་རང་དགྲ་བཅོམ་གྱིས་འཁོར་བའི་རྩ་བ་བཅད་པའི་སྒོ་ནས་རྣམ་པར་གྲོལ་ཡང་སྡུག་བསྔལ་དང་ལས་ཀྱི་ཀུན་འབྱུང་གི་ལྷག་མ་དང་ [111a5] བཅས་པའོ། །
	འཁོར་བ་ཕྲ་བའི་མཚན་གཞི་ནི། ཡིད་གྱི་(ཀྱི་ M)རང་བཞིན་གྱི་(M om. གྱི་)ལུས་ཐོབ་པའི་དག་པ་རྣམ་པར་བྱང་བའི་སྐྱེ་འཆི་ཡིན་ཏེ། [M 355] ཉན་རང་ལྷག་མེད་དུ་ཞུགས་པ་དང་བྱང་སེམས་མཐོང་ལམ་ཐོབ་ཟིན་ནས་བཅུ་པ་ལ་གནས་པའི་བར་རོ། །
	འདི་དག་གིས་ལས་ཉན་གྱི་སྐྱེ་འཆི་ཟད་པར་སྤངས་ [111a6] ཏེ། 
		འཕགས་པས་འཆི་དང་ན་བ་དང་། །རྒ་བའི་སྡུག་བསྔལ་རྩད་ནས་སྤངས། །
		ལས་དང་ཉོན་མོངས་དབང་གི་(read: གིས་ M)སྐྱེ། །དེ་ལ་དེ་མེད་ཕྱིར་དེ་མེད། །
ཅེས་སོགས་རྒྱ་ཆེར་གསུངས་པ་བཞིན་ནོ། །
	འཁོར་བ་འདིའི་རྩ་བ་ནི་བཀའ་འཁོར་ལོ་ཐ་མར་གསུངས་པའི་མ་རིག་བག་ཆགས་ཀྱི་སའོ། ། [111b1] 
	དེས་ན་མ་རིག་བག་ཆགས་ཀྱི་སའི་ཉོན་མོངས་དང་། ཟག་པ་མེད་པའི་ལས་དང་། ཡིད་ཀྱི་རང་བཞིན་གྱི་ལུས་དང་། བསམ་གྱིས་མི་ཁྱབ་པར་བསྒྱུར་བའི་འཆི་འཕོ་རྣམས་ལ་དག་པ་རྣམ་བྱང་གི་སྐྱེ་འཆི་ཞེས་བྱ་ལ། དེ་ཡང་ས་དང་པོ་ནས་བཅུ་པའི་བར་དུ་ཇེ་ཕྲར་འགྲོ་བ་ཞིག་སངས་རྒྱས་ཀྱི་སར་མ་ [111b2] ལུས་པར་སྤངས་བས་རྟག་བརྟན་ཞི་བ་གཡུང་དྲུང་གཙང་བདེ་རྟག་བདག་གི་ཕ་རོལ་ཏུ་ཕྱིན་པ་ཞེས་འཁོར་ལོ་ཐ་མའི་མདོ་དང་བསྟན་བཅོས་ལས་རྒྱ་ཆེར་གསུངས་སོ། །
	འཁོར་བ་ཤིན་ཏུ་ཕྲ་བ་ནི་རང་ལམ་གྱི་སྒྲིབ་གཉིས་མ་ལུས་པ་སྤངས་ཀྱང་རང་ལམ་དུ་སྦས་པ་སྔགས་ལམ་དུ་ཕྱུང་བའི་བེམ་ [111b3] ཆོས་ཕྲ་མོ་མ་སྤངས་པ་ཕར་ཕྱིན་ཐེག་པ་རྐྱང་པའི་སངས་རྒྱས་བཅོམ་ལྡན་འདས་ཡིན་ཏེ། འདིའི་ཐུགས་རྒྱུད་ལ་རྡོ་རྗེ་ཐེག་པར་བསྟན་པའི་གཉེན་པོའི་མཐར་ཐུག་བདེ་ཆེན་གྱི་ཡེ་ཤེས་མ་འཁྲུངས་པའི་ཕྱིར་རོ། །
	འཁོར་བ་འདིའི་རྩ་བ་ནི་རླུང་དང་ཁམས་འཕོ་བའི་ཆགས་པའམ་འགྱུར་བ་དེ་ཕྲ་མོ་ [111b4] ཡིན་ཏེ། 
		དེ་ཕྱིར་འབད་པ་ཐམས་ཅད་ཀྱིས། །འཕོ་བའི་ཆགས་པ་རྣམ་པར་སྤང་། །
ཞེས་སོགས་མང་དུ་གསུངས་ལ། དེ་ཡང་སྤང་བྱ་ཉི་ཁྲི་ཆིག་སྟོང་དྲུག་བརྒྱ། སྟོང་བརྒྱད་བརྒྱ་པ་ཕྲག་བཅུ་གཉིས་སུ་བསྡུས་པ། གཉེན་པོ་མི་འགྱུར་བའི་བདེ་ཆེན་དེ་གྲངས་དེ་སྙེད་ཀྱིས་ [M 356] སྤང་བྱའི་ [111b5] ས་བོན་རྣམས་བཅོམ་ནས། རྡོ་རྗེ་སྙིང་པོ་རྒྱན་རྒྱུད་སོགས་ནས་གསུངས་པའི། ས་དང་པོ་ཀུན་ཏུ་འོད་དང་། གཉིས་པ་ཟླ་བའི་འོད་དང་གསུམ་པ་ཉི་མའི་འོད་ལ་སོགས་པ་དེ་བཞིན་གཤེགས་པའི་ས་བཅུ་གཉིས་རིམ་པ་བཞིན་དུ་སྐྱེད་པར་གསུངས་པའི་ཕྱིར་རོ། །  
	འདི་ལ་རྒྱ་བོད་ཀྱི་མཁས་ [111b6] པ་ཕལ་ཆེར། སྔགས་ལ་མ་+++[བརྟེན་ M]པར་ཕར་ཕྱིན་ཐེག་པ་རྐྱང་པས་ཀྱང་འཚང་རྒྱ་བར་བཞེད་པ་ནི་ལེགས་པ་ཡིན་ཏེ། ཉན་རང་རྐྱང་པའི་ལམ་གྱིས་དགྲ་བཅོམ་ཐོབ་པ་བཞིན་ནོ། །དེས་ན་མཐའ་དག་ལ་བལྟོས་པའི་མཐར་ཐུག་གི་སངས་རྒྱས་འཐོབ་པར་བཞེད་པ་ནི་མི་ལེགས་ཏེ། ཉན་ [112a1] རང་རྐྱང་པའི་ལམ་གྱིས་མཐར་ཐུག་གི་དགྲ་བཅོམ་མི་ཐོབ་པ་བཞིན་ནོ། །
	དེས་ན་སེམས་འགྲེལ་སྐོར་གསུམ་དང་། འཇམ་དབྱངས་ཞལ་ལུང་སོགས་ལས་སྔགས་ལམ་གྱི་སྣོན་པ་མེད་པར་ཕར་ཕྱིན་ཐེག་པ་རྐྱང་པས་མཐར་ཐུག་གིས་སངས་རྒྱས་མི་འཐོབ་ [112a2] པར་གསུངས་པ་ལ་བརྟེན་ནས། ཕྱིས་ཀྱི་མཁས་པ་དག། ཕར་ཕྱིན་ཐེག་པ་རྐྱང་པའི་སངས་རྒྱས་ཙམ་ཡང་མི་སྲིད་དེ། སྤང་བྱ་ཤིན་ཏུ་ཕྲ་བ་ནི་ཕར་ཕྱིན་རྣམ་བཤད་པའི་རྒྱུན་མཐའི་དྲི་མ་ཕྲ་མོ་ཡིན་ལ། དེ་སྒོམ་ལམ་ཆེན་པོའི་ཆེན་པོས་སྤོང་བར་མ་ནུས་ནས་སྔགས་ལམ་སྣོན་པ་ཡིན་པས། [112a3] འོ་སྐོལ་གྱི་སྟོན་པས་ས་བཅུ་པའི་ཡེ་ཤེས་བརྙེས་ཟིན་པའི་རྗེས་སུ་སངས་རྒྱས་རྣམས་ཀྱིས་བསྐུལ་ནས། རིམ་པ་བཞི་པའི་འོད་གསལ་ཞེས་བྱ་བ་སྔགས་ཀྱི་མཐོང་ལམ་དང་། དེའི་རྗེས་སུ་སློབ་པའི་ཟུང་འཇུག་ཅེས་བྱ་བ་སྒོམ་ལམ་སྟེ་རིམ་བདེ་གཉིས། ཕར་ཕྱིན་ཐེག་པའི་ལམ་མཐར་ [112a4] ཐུག་གི་མཐར་བསྣན་པ་ཡིན་པས་ཕར་ཕྱིན་ཐེག་པ་པ་སྔགས་ལ་འཇུག་པའི་མ་མཐའ་ངེས་པ་མེད་ཀྱང་། ཡ་མཐའ་བ་ནི་ས་བཅུ་པ་ [M 357] ལས་མཐོ་མི་སྲིད་པ་དང་། དེ་སྔགས་ལ་འཇུག་ན་སྔགས་ཀྱི་ཚོགས་སྦྱོར་ཀྱི་དོད་(དོན་ M)ཐུབ་ལེགས་པར་གྲུབ་ཟིན་པས་མཐོང་ལམ་ལས་དམའ་མི་སྲིད་པ་ཡིན་ནོ་ཞེས་ [112a5] པ་འདི་རྣམས་ལེགས་བཤད་ཁྱད་པར་ཅན་དུ་གྲགས་མོད། འདི་ལ་ནི། སྒོམ་ལམ་ཆེན་པོའི་ཆེན་པོས་ངོ་སྐལ་གྱི་སྤང་བྱ་སྤོང་མི་ནུས་ན། སྒོམ་ལམ་གཞན་བརྒྱད་ཀྱིས་ཀྱང་མི་ནུས་པར་ཐལ་བ་དང་། ཕར་ཕྱིན་ཐེག་པ་ལ་བྱང་ཆུབ་མེད་ན་དེ་ལ་དམིགས་པའི་སེམས་སྐྱེད་ལོག་ཤེས་སུ་ [112a6] ཐལ་བ་དང་། སྔགས་ཀྱི་མཐོང་ལམ་ཡིན་ན་རང་ལམ་གྱི་ཚོགས་སྦྱོར་སྔོན་དུ་སང་(read: སོང་ M)བས་ཁྱད་པར་ཐལ་བ་དང་། ཀུན་ཏུ་འོད་ལས་གོང་ནས་(read: ན་ས་ M)གཞན་མེད་ན་དེ་མ་མཐར་བྱས་པའི་ས་བཅུ་གཉིས་མི་འཐད་པར་ཐལ་བ་དང་། སྔགས་ལ་ཕར་ཕྱིན་ན་མེད་པའི་གཉེན་པོ་ཞིག་ཡོད་ན་དེ་འདྲའི་སྤང་བྱ་ [112b1] ཞིག་ཡོད་པར་ཐལ་བ་རྣམས་རྟགས་བསལ་དངོས་འགལ་གྱི་ཐལ་འགྱུར། ཁྱད་པ་ལ་སངས་རྒྱས་ཀྱིས་ཀྱང་སྐྱོན་མི་རྙེད་པ་ཡིན་ན་ཇི་ལྟར་ལེགས་བཤད་དུ་འགྱུར[།] གཟུ་བོའི་རྣམ་དཔྱོད་ཀྱིས་རྟོགས་ཤིག །
	རྒྱུ་མཚན་དེ་དག་འཁྲུལ་པ་མེད་པ་དེའི་ཕྱིར་འོག་སོགས་བཙལ་དགོས་ལ། དགོས་ [112b2] པ་དེའི་ཕྱིར་ཉན་སོགས་འགལ་ཏེ། རྒྱུ་མཚན་ཀུན་ནས་ཀུན་ཏུ་མཚུངས་པའི་ཕྱིར་རོ། །
	དེ་བཞིན་དུ། ཉོན་མོངས་ཀྱི་དང་ལས་ཀྱི་དང་སྐྱེ་བའི་ཉོན་མོངས་གསུམ་པོ་རིམ་པ་བཞིན་འདུལ་སོགས་གཙོ་བོ་ཡིན་ཏེ། རིམ་པ་བཞིན་དུ། རྩ་བ་ཉོན་མོངས་ཉིད་སྤང་དགོས་ཀྱི། སྡུག་ [112b3] བསྔལ་གྱི་ཕུང་པོ་གྲུབ་ཟིན་སྤང་མི་ནུས་ཤིང་། ལས་སྒྲིབ་སྦྱོར་བ་ཡང་ལས་ཟད་དུབ་པ་དོན་མེད་དུ་གསུངས་པའི་ཕྱིར་དང་། ལས་ཀྱི་སྒྲིབ་པ་ཡང་ཆེད་དུ་གཉེར་ནས་སྦྱང་དགོས་ཤིང་། སྦྱང་ཐབས་ཀྱང་སྟོབས་བཞིའི་བཤགས་པ་སོགས་དུ་མ་གསུངས་པའི་ཕྱིར་དང་། 
		ཐ་མལ་རྣམ་རྟོག་ [112b4] རྒྱུན་ལས་མ་གཏོགས་ [M 358] པའི། །
		འཁོར་བའི་སྡུག་བསྔལ་ཞེས་བྱ་གཞན་མེད་པས། །
		དེ་དང་རྣམ་པ་འགལ་བར་གྱུར་བའི་སེམས། །
		དེ་ནི་མངོན་སུམ་ཉིད་དུ་རྟོགས་པར་བྱ། །
ཞེས། ཐ་མལ་སྣང་ཞེན་གྱི་རྟོག་པ་ཉིད་འཁོར་བའི་སྡུག་བསྔལ་གྱི་མཚན་གཞི་ཡིན་ལ། དེ་བསྐྱེད་རིམ་ཉིད་ [112b5] ཀྱིས་ཀྱང་འཛིན་སྟངས་འགལ་བའི་སྒོ་ནས་སྡུག་བསྔལ་གྱི་ཕུང་པོ་སངས་རྒྱས་ཀྱི་སྐུར་བསྒྱུར་བའི་ཕྱིར་རོ། །
	དེ་བཞིན་དུ་སྡིག་པ་གཟུགས་སོགས་གསུམ་དང་དེ་གསུམ་གྱི་ཆ་ཤས་ཁྱད་པར་ཅན་བླ་མའི་རྫས་དང་ཆུང་མ་སོགས་ལ་བརྣབ་སེམས་དང་། བླ་མ་ལ་གནོད་པར་སེམས་པ་དང་། རང་ [112b6] བཞིན་དག་པའི་ཆོས་ལ་སོམ་ཉི་ཟ་བ་སོགས་རྣམས་རིམ་པ་བཞིན་དུ་དེ་གསུམ་གྱི་སྤང་བྱའི་གཙོ་བོ་ཡིན་ཏེ། འདུལ་བ་ནས་ལུས་ངག་གི་བདུན་ལ་གནང་བ་གཏན་མི་སྲིད་++[ཅིང་ M]ཡིད་ཀྱི་གསུམ་ལ་སྡིག་པ་འབྱུང་ཡང་ལྟུང་བ་(བར་ M)མ་བཅས་པའི་ཕྱིར་དང་། བྱང་སེམས་ལ། 
		སྙིང་བརྩེར་བཅས་ན་མི་དགེ་མེད། ། [113a1] 
ཅེས་ལུས་ངག་གི་བདུན་ལ་གནང་བ་ཡོད་ཅིང་ཡིད་ཀྱི་གསུམ་པོའི་ཆ་ཤས་ཙམ་ཡང་མ་གནང་བར་ལྟུང་བ་ཡང་དེ་གསུམ་གྱི་སྟེང་དུ་བཅས་པའི་ཕྱིར་དང་། སྔགས་ལ་དབང་དང་དྲག་པོའི་ལས་ཀྱི་ཚེ་རང་དོན་ཅུང་ཟད་འདྲེས་སྲིད་ཀྱང་གཞན་གྱི་ལུས་སྲོག་ [113a2] ལོངས་སྤྱོད་ལ་དུས་ཀྱི་ཀུན་སློང་གི་ཚེ་(ཆ་ M)བརྣབ་སེམས་དང་གནོད་སེམས་དང་སེམས་ཅན་སངས་རྒྱས་སུ་སྒོམ་པ་སོགས་གནང་བར་མ་ཟད་སྒྲུབ་དགོས་ལ། ཡུལ་ཁྱད་པར་ཅན་ལ་བརྟེན་པ་རྣམས་ནན་གྱིས་བཀག་པའི་ཕྱིར་རོ། །

[H25. དེའི་གསལ་ཁ་གསར་བྱུང་དུ་བསྟན་པ།]
	གཉིས་པ་ནི། ཇི་སྐད་བཤད་པའི་རྣམ་གཞག་འདི་དག་ [113a3] ཐུབ་པའི་བསྟན་པ་འདི་ལ་དོན་སྟེང་ན་གནས་ཏེ། བཤད་མ་ཐག་པའི་རྒྱུ་མཚན་རྣམས་རྒྱལ་བའི་དགོངས་པ་ཡིན་པའི་ཕྱིར་རོ། །
	ད་(read: དེ་ M)ལྟ་མོད་ཀྱི་འཁོར་བ་གསུམ་ལ་ [M 359] སོགས་པ་(M om. པ་)གསལ་བར་དངོས་སུ་ཐོན་པའི་++[རྣམ་]དཔྱོད་རང་ལ་ལྡན་ཀྱང་གཞན་ངོར་སྟོན་མཁན་ནི་སྔར་མ་བྱུང་སྟེ། རྒྱན་དྲུག་ [113a4] མཆོག་གཉིས་ཀྱིས་ཀྱང་མ་མཛད་པའི་ཕྱིར་རོ། །
	དེའི་ཕྱིར་སོགས་ནི་རློམ་སེམས་དང་ཞུམ་སེམས་གཉིས་ཀས་བསྐྱེད་པའི་ཚིག་གོ །
　　　
[H26. དེ་ལྟར་འཆད་དགོས་པའི་རྒྱུ་མཚན་བཤདཔ།]
	གསུམ་པ་ནི། སྔར་གྱི་འདོད་པ་ལ་གནོད་བྱེད་བརྗོད་པ་སྟེ། མདོ་སྔགས་འབྲས་བུ་སངས་རྒྱས་འགྲུབ་པ་ལ་ཉེ་ལམ་དང་རིང་ལམ་ཙམ་དུ་གཟུང་བར་ [113a5] བྱའི་སྔགས་ཀྱི་སྣོན་པ་དགོས་པར་མ་སྨྲས་ཞིག།(ཤིང་། M)
	གལ་ཏེ་སྔགས་ནས་སྒོས་སུ་གསུངས་པའི་གཉེན་པོ་བདེ་ཆེན་དེས་སྤང་བྱའི་ས་བོན་ཞིག་སྤོང་དགོས་པ་ཡིན་ན་ནི་མདོ་ཕྱོགས་སུ་མ་བཤད་པའི་སྤང་བྱ་ཞིག་ཀྱང་ཡོད་དགོས་པས་མདོ་སྡེར་སོགས་རྟོགས་སོ། །

[H27. སྔགས་ལམ་རྒྱས་པ་གཞན་དུ་ཤེས་པར་བྱ་བ།]
	བཞི་པ་ནི། རྡོ་རྗེ་ [113a6] སོགས་ཏེ། དུས་ཀྱི་འཁོར་ལོའི་སྤྱི་དོན་ཆེན་མོ་བསྟན་པའི་རྒྱ་མཚོ་སོགས་ལ་བལྟ་བར་བྱའོ། །
	གྲུབ་སོགས་ལེའུ་ལྔ་པ་བཤད་པའོ། །

[B3. བཤད་པ་མཐར་ཕྱིན་པའི་བྱ་བ།]
	གསུམ་པ་བཤད་པ་མཐར་ཕྱིན་པའི་བྱ་བ་ལ། བཀའ་དྲིན་གྱི་ཕྱག་བྱ། གཞུང་འདིར་འཇུག་པར་གདམས[་པ M]། དེའི་རྒྱུ་མཚན་བརྗོད[་པ M]། ནོངས་ [113b1] པ་བཟོད་པར་གསོལ[་བ M]། དགེ་རྩ་གཞན་ལ་བསྔོ[་བ M]། གཞུང་བྱེད་ཀྱི་མིང་དུས་བསྟན་པ་རྣམས་ཏེ་རྟོགས་པར་སླའོ། །

[A3. *མཛད་བྱང་།]
		གང་གི་དྲིན་ལས་སྲིད་ཞིའི་སྣང་བ་ཀུན། །
		གཏི་མུག་གཉིད་ཀྱི་བསླད་པའི་རྨི་ལམ་སྟེ། །
		གཉིད་སད་ཚེ་ན་སྤྲོས་ཀུན་ཉེར་ཞི་བར(བ་ M)། །
		ལེགས་རྟོགས་བློ་མཆོག་རྩོལ་(read: སྩོལ་ M)དེར་ [113b2] ཕྱག་བགྱིད་དོ། །

		རྨོངས་ཆེན་གཉིད་ཀྱིས་བསླད་པའི་རྨི་ལམ་ [M 360] དང་། །
		ལས་ཉོན་སྔགས་ཀྱིས་བསྐྱེད་པའི་སྒྱུ་མ་དང་། །
		དངོས་འཛིན་གདོན་གྱིས་ག++[ཟིར་ M]བའི་སྨྲ་བརྗོད་ལ། །
		བདེན་པར་རློམ་པའི་མ་རྒན་འགྲོ་བ་རྣམས། །

		ཐོག་མེད་དུས་ནས་འཁོར་བའི་རྒྱ་མཚོར་གཡེངས། །
		སྡུག་བསྔལ་ཆུ་སྲིན་ [113b3] ཆེན་པོས་ཡང་ཡང་གཙེས། །
		བཟོད་དཀའ་ངན་འགྲོའི་ཀློང་འཁོར་ནང་དུ་ལྷུང་། །
		འདི་དག་འཁྲུལ་བའི་སྣང་བས་བསླུས་མཐོང་ནས། །

		འཁྲུལ་བྲལ་རྒྱལ་བའི་གསུང་ལ་གཅེས་པར་བཟུང་། །
		འཕགས་མཆོག་ཤིང་རྟ་ཆེ་རྣམས་བཞེད་པའི་གཞུང་། །
		ཉིན་མཚན་ཆད་པ་མེད་པར་རྒྱུན་ཏུ་ [113b4] སྦྱངས། །
		ཁྱད་པར་ཀླུ་སྒྲུབ་གཞུང་མཆོག་སྙིང་ལ་བཅངས། །

		རང་གཞན་གྲུབ་མཐའི་རྒྱ་མཚོ་ཆེ་བརྒལ་ནས། །
		མཐའ་བྲལ་བསམ་འཕལ་(read: འཕེལ་ M)དབང་གི་རྒྱལ་པོ་རྙེད། །
		ལུང་དང་རིགས་(རིག་ M)པའི་བྱི་དོར་ཆེར་བྱས་ཏེ། །
		ཐུབ་བསྟན་རྒྱལ་(རྒྱན་ M)མཚན་རྩེ་ལ་ལེགས་པར་བཀོད། །

		ཕན་བདེ་འདོད་རྒུའི་ཆར་ཆེན་ཕབ་པ་ [113b5] འདི། །
		ཡང་དག་ལྟ་བའི་འབྱོར་པ་འདོད་པ་(ལ་ M)སོགས། །
		དོན་གཉེར་སྐྱེ་བོ་ཀུན་གྱིས་ལོངས་སྤྱོད་མཛོད། །
		ལྟ་ངན་དབུལ་ཕོངས་མཐའ་དག་ཞི་གྱུར་ཅིག །

		འདིར་འབད་དགེ་དང་རང་གཞན་དགེ་བ་ཡི། །
		ཉིན་བྱེད་དབང་པོ་ལྷག་བསམ་རྟ་བདུན་གྱིས། །
		ཐུབ་བསྟན་མཁའ་ལ་ཐོགས་མེད་དྲངས་ནས་ [113b6] ནི། །
		ལྟ་ངན་མུན་པ་མཐའ་དག་སེལ་གྱུར་ཅིག །

		དགེ་ལེགས་ཀུན་འབྱུང་དཔལ་ལྡན་བླ་མ་དང་། །
		དངོས་གྲུབ་ཀུན་སྩོལ་སྐྱབས་གསུམ་ལྷག་པའི་ལྷ། །
		བར་ཆད་ཀུན་སེལ་མཐུ་ལྡན་སྲུང་མ་སྟེ། །
		མཆོད་འོས་ཀུན་གྱིས་བཀྲ་ཤིས་དགེ་ལེགས་བརྗོད། །

ཅེས་གྲུབ་མཐའ་ཀུན་ཤེས་ཀྱི་རྣམ་པར་ [114a1] བཤད་པ་ལེགས་བཤད་ཀྱི་རྒྱ་མཚོ་ཞེས་བྱ་བ་འདི། ལུང་དང་རིག་(M; read: རིགས་)པའི་དཔལ་འབྱོར་གྱིས་རྣམ་པར་རྩེ་བའི་བཤེས་གཉེན་དུ་མས་བསྐུལ་ནས། རྩ་བ་བྱེད་པ་པོ་རང་ཉིད་ཀྱིས་རྒྱས་བསྡུས་འབྲིང་པོ་ཙམ་དུ་ལེགས་ [M 361] པར་སྦྱར་བ་དགེ་བར་གྱུར་ཅིག།  །། [114a2] 

[A4. *དཔར་བྱང་།]
		ཤེས་བྱར་སྲིད་ཀུན་མང་ཐོས་གསེར་སྒོང་དུ། །
		རྣམ་དཔྱོད་དྲོད་ཀྱིས་སྨིན་པ་ཚངས་པའི་སྤུན། །
		འཇིག་རྟེན་མིག་གཅིག་སྟག་ཙང་ལོ་ཙཱ་བ། །
		ངེས་པ་དོན་ལྡན་མ་ཧཱ་པཎྜི་ཏ། །

		གང་གི་ཕྱི་ནང་གྲུབ་མཐའི་དབྱེ་བ་དང་། །
		སྒྲ་ཚད་བཟོ་གསོ་ནང་དོན་རིག་པའི་ཚོགས། །
		ཀུན་གྱི་གནས་ལུགས་མཚོ་ལ་(ལས་ M) [114a3] བྱད་ལྟར་དུ། །
		མཐོང་ནུས་གླེགས་བམ་འདི་ཀོས་ཆོས་རྣམས་ཤེས། །

		རྨོངས་ཞན་(ཞེས་ M)མུན་པའི་ཁུང་བུར་བག་ཕབ་ནས། །
		ཕྱོགས་ལྷུང་+[ལྕེ་ M]གཉིས་རྐྱོང་མིན་བློ་གྲོས་བྱ། །
		གཙུག་ལག་ནམ་མཁའི་ཕ་མཐའ་གཞན་འདོད་པའི། །
		གཟུར་གནས་བློ་ལྡན་ཀུན་དགའ་སྐྱེད་པའི་ཡུལ། །

		སྔོན་བྱོན་མཁས་ [114a4] པའི་ལེགས་བཤད་ཡིད་བཞིན་ནོར། །
		ལམ་ཁའི་རྡོ་བ་ལྟ་བུར་དོར་(འདོར་ M)བྱས་ནས། །
		དེང་དུས་ཆེར་རློམ་ངག་སྒྲོས་མཆིང་བུ་ལ །
		རིན་ཐང་གཞལ་བའི་ཚུལ་དེར་(read: དེས་ M)མཆི་མ་དཀུ། །

		འོན་ཏེ་བླང་དོར་ཤས་(read: ཤེས་ M)པ་སྲིད་པའི་ཕྱིར། །
		དཔྱོད་ལྡན་མང་བར་(པོར་ M)ཕན་འདོད་ལྷག་བསམ་གྱིས། །
		ཚ[ད་]མེད་ཆོས་ [114a5] སྦྱིན་སྡེལ་(read: སྤེལ་ M)འབྲས་ཚེ་རབས་ཀུན། །
		གསལ་མྱུར་ཟབ་པའི་ཤེས་རབ་འཐོབ་པར་ཤོག ། 

ཅེས་འཇིག་རྟེན་གྱི་མིག་གཅིག་པུ་སྟག་ཚང་ལོ་ཙཱ་བ་ཤེས་རབ་རིན་ཅེན་(read: ཆེན་ M)གྱིས་མཛད་པའི་རིག་གནས་ཀུན་ཤེས་དང་གྲུབ་མཐའ་ཀུན་ཤེས་རྩ་འགྲེལ་གཉིས་ཀྱི་བར་(read: པར་ M)བློ་གསལ་མང་པོར་ཕན་འདོད་ཀྱི་ [114a6] བསམ་པས་ཀུན་ནས་བླངས་ཏེ་དགའ་ལྡན་ཕུན་ཚོགས་གླིང་དུ་བར་(read: པར་ M)དུ་བརྐོས་པའི་ཚེ་ཟ་ཧོར་གྱི་བནྡེས་སྦྱར་བའི་ཡི་གེ་པ་ནི་ཆང་ཁྱིམ་པ་ངག་དབང་མཁྱེན་བརྩེའོ།།    མངྒ་ལྃ།།